ఎమ్బీయస్‌ - గ్రేట్‌ ఆంధ్ర ఆర్కయివ్స్‌ ప్రాజెక్టు

2014 Q3 జులై - సెప్టెంబరు ఆర్టికల్స్‌

(పిడిఎఫ్‌ రూపంలో)

విషయసూచిక

మీకు మీరే ... మాకు మేమే!

ఆసియాలో అమెరికా క్రీడలు

సోనాలీ రోసిలినీ మృతి

కార్పోరేట్లు విజృంభిస్తున్నాయి

సర్దార్‌ సరోవర్‌ డామ్‌ ఎత్తు పెంచేది ఎవరికోసం?

చదువుల్లో రాజకీయాలు

డేవిడ్‌ లీన్‌ దగ్గర పని చేస్తే...

సిరియా ఎన్నికల ఫలితం అమెరికాకు మింగుడు పడలేదు

శ్రీలంకలో బౌద్ధుల దాడి

కావేరీ కలహం

తెలుగు రాష్ట్రాలలో నెల్లాళ్ల పాలన

అందరూ ఇంజనీర్లే!

వర్మ- ఐస్‌క్రీమ్‌- గ్రేట్‌ ఆంధ్ర యిస్యూ

ఉద్దేశం ఒకటి - ఉపయోగం మరోలా..

దిలీప్‌ కుమార్‌ ఆత్మకథ

శాసనమండలిని శాసించేది ధనమే...

ఇక్కడ శాకాహారమే వుండాలి...

సునంద పోస్ట్‌ మార్టమ్‌ రిపోర్టు

మోదీ నెల్లాళ్ల పాలన

ఎన్నేళ్ల బానిసత్వం ?

హిందూ చరిత్ర తిరగరాయించబోతున్నారు

హిందీ, హిందూ, హిందూస్తాన్‌

అస్మదీయుల నియామకాలు

గుజరాత్‌ సమీకరణమే ముఖ్యం

కాంగ్రెసు బాటలోనే...

బొడ్డు తప్ప వేరేమీ కనబడదా?

కాదేదీ చోరీకి అనర్హం

చైనా టీవీ స్టార్‌ యాంకర్‌ పతనం

గురుద్వారా ద్వారా రాజకీయాలు

'ముస్లిములు తీవ్రవాదులు కాకుండా చేయడమే నా లక్ష్యం'

హుందాగా రిటైర్‌ కావడం ఎలాగంటే...

ఫ్రెండ్లీ మీడియా

ఇదా ఉమ్మడి!?

రాజేశ్‌ ఖన్నా బంగళా అమ్మకంలోనూ వివాదమే

గుజరాత్‌ విద్యార్థులకు కొత్త పుస్తకాలు

తమిళనాడులో మరీ ఘోరం

'నదుల' అనుసంధానం

కొసరు కొమ్మచ్చి

ఆట కట్టించడానికి వాడాల్సిన పదం - 'షా'

గోల్కొండ వద్ద పతాకవందనం

కొత్తవి సరే, యిప్పుడున్న ఎయిమ్స్‌ ఎలా వున్నాయి?

అమేఠీ రాజా కుటుంబకలహం

మ్యూజియం అధికారి అంతర్ధానం

ఎన్నేళ్లయినా తేలని సరిహద్దు వివాదం

చెంఘిజ్‌ ఖాన్‌ వారసులు

సంస్కృతం ఎంతమందికి మాతృభాష?

కార్గిల్‌ యుద్ధంపై కమిటీ రిపోర్టు కథ

ఇరాక్‌లో ఆలీబాబాలు

కశ్మీరీ పండితులు వెనక్కి వెళతారా?

ఏమిటీ సి-శాట్‌ వివాదం?

సకల సందేహాల సమగ్ర సర్వే

సమగ్ర సర్వే సాధించినదేమిటి?

కనిపించని హీరోలు - దుబాసీలు

ధూమ్‌ 3 - చైనాలో ఢామ్‌

ఆప్‌ విరాళాల కుళాయి ధార సన్నబడింది

ఆప్‌ విరాళాల కుళాయి ధార సన్నబడింది

బెంగాల్‌ ముస్లిములలో కమలవికాసం

మొదటి ప్రపంచయుద్ధంలో భారతీయుల పాత్ర

ఏది సత్యం? ఏదసత్యం?

బుడగలమ్ముతున్నారు..

జీవన్‌ మేఁ ఏక్‌ బారా ఆనా సింగపూర్‌

వామపక్షాల అభ్యర్థులూ టిక్కెట్లు కొనుక్కుంటున్నారు

పాత యిమేజీ వుంచుకోవాలా? తుంచుకోవాలా?

చోరీ చేసిన మేలు

పంజాబ్‌లో రైతుల ఆత్మహత్యలా?

కార్టూనిస్టు ప్రాణ్‌ యిక లేరు

హవా ఎల్లకాలం కొనసాగదు

గాంధీ విగ్రహానికి భారతీయుల అభ్యంతరం

నవీన్‌ పట్నాయక్‌ భయాలు

అమిత్‌ షా వైఫల్యం

విమోచనదిన ప్రహసనం

మహారాష్ట్రలో మతకలహాలు పెరిగాయి

మహారాష్ట్రలో మతకలహాలు పెరిగాయి

పీయూష్‌ గోయల్‌ నేపథ్యం

నూరు రోజుల పాలన - నూరేళ్లకు సరిపడా వాగ్దానాలు

ప్రాజెక్టులు - పర్యావరణ సమస్యలు

జయలలిత ఆదర్శమా?

ఎయిమ్స్‌ రోగం కుదర్చాలా వద్దా?

నూరు రోజుల పాలన - నూరేళ్లకు సరిపడా వాగ్దానాలు

బాపుకు బాష్పాంజలి

విషం చిమ్మే యోగి

కేరళలో ఆరెస్సెస్‌ నాయకుడి హత్య

సన్‌ నెట్‌వర్క్‌కు మబ్బు పడుతోంది

పగబట్టిన పడతి

ములాయం, అమర్‌ సింగ్‌లు మళ్లీ కలుస్తారా?

కేరళలో మద్యనిషేధం

హైదరాబాద్‌ బ్రాండ్‌ యిమేజి చెడగొడుతున్నదెవరు?

మహారాష్ట్రలో ఎవరికి వారే

మోదీ సూపర్‌మ్యాన్‌ యిమేజ్‌

2014 జులై 01-03 వీక్లీకై ఎమ్బీయస్‌ : మీకు మీరే ... మాకు మేమే!

''మిస్సమ్మ'' సినిమాలో యీ ఘట్టం గుర్తుకు వస్తే నవ్వొస్తుంది. కానీ దాన్ని నిజజీవితంలో కెసియార్‌ అమలు చేస్తూ వుంటే ఏడుపొస్తోంది. ఆ సినిమాలో సావిత్రి రేలంగిని అడ్డుగా నిలబడమంటే అతను గొడుగు పట్టుకుని ఒకరి చూపు మరొకరిపై పడకుండా కాపు కాస్తాడు. ఇప్పుడు కెసియార్‌ సెక్రటేరియట్‌లో ముళ్ల కంచె కట్టేశారు. భారత్‌, బంగ్లాదేశ్‌ల మధ్య కూడా ముళ్లకంచె వున్నట్టు లేదు. కిరణ్‌ కుమార్‌ రెడ్డి సమైక్యవాదన వినిపించడానికి బెర్లిన్‌ గోడ శకలాన్ని తీసుకుని వస్తే 'ఎక్కడో బెర్లిన్‌..' అంటూ వెక్కిరించారు. ఇప్పుడు యీ ముళ్లకంచె వైరు చూపించి, సమైక్యంగా లేకపోతే ఎంతటి అనర్థం జరుగుతోందో చూపించవచ్చు. విడిపోయాక నిత్యం ఘర్షణే. ప్రతీదీ పంచాయితీ చేయడం, ఢిల్లీకి వెళ్లి పితూరీలు చేయడం, వాళ్లు హెడ్మాస్టర్లలా 'ఏమిటీ అల్లరి పిల్లల వెధవగోల' అన్నట్టు మనకు ప్రైవేటు చెప్పడం..! తెలుగువాళ్ల బతుకు హీనమై పోయింది.

ఒప్పందాలు కాలరాస్తూ వుంటే ఎలా?

రచ్చ చేసినా కాస్త తగ్గడం కూడా నేర్చుకోవాలి. విద్యుత్‌ సంక్షోభం నివారించడానికి చంద్రబాబు పిపిఏల రద్దు కోసం ప్రయత్నించారు. 'విభజన ఒప్పందంలో వున్న అంగీకరించిన అంశాలపై వెనక్కి వెళ్లే ప్రయత్నం చేయకండి' అని ఢిల్లీ పెద్దలు బాబుకి చెప్పి వుంటారు. తిరిగి వచ్చాక బాబు దాని గురించి మాట్లాడడం మానేశారు. దానికి బదులుగా గ్రామవిద్యుదీకరణ హామీ పొంది వచ్చారు. కెసియార్‌ కూడా ఢిల్లీ వెళ్లారు. ఆయనకూ వాళ్లు యిదే సలహా యిచ్చివుంటారు. కానీ ఆయన వినటం లేదు. పోలవరం ఆర్డినెన్సుపై రగడ కొనసాగిస్తున్నారు. అగ్రిమెంటు తిరగతోడడం అంటూ మొదలెడితే అది ఎక్కడకు వెళ్లి ఆగుతుందో తెలియదు. ఎల్‌ అండ్‌ టితో చేసుకున్న అగ్రిమెంటు ఏకపక్షంగా ఎలా మార్చగలరు? అది ప్రభుత్వం విశ్వసనీయతకు సంబంధించిన అంశం. కొత్త పార్టీ ప్రభుత్వం మారినప్పుడల్లా పాత ఒప్పందాలు తోసిరాజంటూ వుంటే ఏ కంపెనీ ఏ ప్రభుత్వంతో వ్యాపారం చేయదు. ప్రభుత్వం శాశ్వతం. వ్యక్తులు తాత్కాలికం.

అక్రమ కట్టడాల కూల్చివేత కెసియార్‌ పెద్దయెత్తున ప్రారంభించారు. దీన్ని చిత్తశుద్ధితో కొనసాగిస్తే యిది ఎంతో మంచికి దారితీస్తుంది. మన రాష్ట్రాలలో ప్రభుత్వం అన్నా, రూల్సన్నా నిర్లక్ష్యం పెరిగిపోయింది. 'ఏం చేసినా ఏమీ కాదు, మహా అయితే ఐదు, పదేళ్ల తర్వాత జరిమానా వేస్తారు, కట్టిపడేద్దాం' అనే ధోరణే జనాల్లో వుంది. నియమాలను పాలించేవాణ్ని వెర్రివాడిగా చూస్తున్నారు. ఈ విధంగా నియమనిబంధనల పట్ల భయం, భక్తి కలిగించడం ఎంతో అవసరం. నిర్మాణాలపై సుప్రీం కోర్టు యిచ్చిన స్టేను బేఖాతరు చేసి కట్టేస్తున్న యిళ్లను కూల్చేశారు, ఆక్షేపణ లేదు. కానీ పూర్వప్రభుత్వం నుండి అనుమతులు తెచ్చుకుని, స్టాంపు డ్యూటీ చెల్లించి రిజిస్ట్రేషన్లు చేయించుకుని, విద్యుత్‌ సౌకర్యం, నీటి కనక్షన్‌ తెచ్చుకున్న యిళ్లపై దాడిని ఎలా సమర్థించుకోగలరు? ఇది అక్రమం అంటే ఆ అక్రమాన్ని సక్రమం చేసిన ప్రభుత్వాధికారులను కూడా దండించాలి. వారికీ జరిమానాలు వేయాలి. జైళ్లకు పంపాలి. కార్పోరేషన్‌ నుండి ఆక్యుపెన్సీ సర్టిఫికెట్టు తెచ్చుకోకుండానే కరంటు కనక్షన్‌ తీసుకున్నారు కాబట్టి మూడింతల రేటు అంటున్నారు. ఆ సర్టిఫికెట్టు లేకుండా విద్యుత్‌ బోర్డు కనక్షన్‌ ఎలా యిచ్చిందో అది తేల్చాలి. వాళ్లేమీ కరంటు దొంగతనంగా పట్టుకుపోలేదే!

పాతబస్తీలోనూ కూలుస్తారా?

'ఇవన్నీ పాతప్రభుత్వపు నేరాలు, మాకు సంబంధం లేదు' అని యిప్పటి ప్రభుత్వం అనలేదు. పాతప్రభుత్వాలు కట్టి యిచ్చిన ఐఐటిలు, ఓఆర్‌ఆర్‌లు, ఫైనాన్షియల్‌ డిస్ట్రిక్టులూ చూపించి 'మాది విశ్వనగరం, రండి యిక్కడ పెట్టుబడులు పెట్టి మా ఆదాయం పెంచండి' అని అడుగుతున్నారు కదా! ఇవన్నీ కట్టి యివ్వడంతోబాటు పాతప్రభుత్వపు పాతకాలు కూడా వెంటనంటి వస్తాయి. అలా కుదరదంటే యివాళ మీరు రెగ్యులరైజ్‌ చేసి డబ్బు వసూలు చేసిన కట్టడాలకు రేపు మీ తర్వాత వచ్చే ప్రభుత్వం తోసిరాజంటుంది. కూల్చేస్తానని బెదిరిస్తుంది. ప్రస్తుతం కూల్చివేత గురుకుల్‌ ట్రస్టు భూములతో, ఎన్‌కన్వెన్షన్‌తో ప్రారంభమైంది. అక్కణ్నుంచి హఠాత్తుగా మియాపూర్‌కి వెళ్లింది. ఇలా సెలక్టివ్‌గా వెళ్లడంలో ఏదైనా స్కీము వుందేమో తెలియదు. ఆరోపణలు అనేకమందిపై వున్నాయి. పద్మాలయా స్టూడియో, రాఘవేంద్రరావు సినిమా కాంప్లెక్స్‌, అన్నపూర్ణ స్టూడియో, కంట్రీ క్లబ్‌... యిలా పెద్ద వాళ్లందరిపై యిలాటి అభియోగాలున్నాయి. వాళ్లందరిపై కూడా వెళ్లినప్పుడే కెసియార్‌ చిత్తశుద్ధి మనకు అర్థమవుతుంది. అన్నిటినీ మించి పాతబస్తీలో రోడ్లకు రోడ్లు ఆక్రమణకు గురయ్యాయని కళ్లకు కనబడుతూనే వుంటుంది. వారిపై కూడా చర్య తీసుకున్నపుడే తెరాసకు ఖ్యాతి దక్కుతుంది. నియమాలు అందరికీ ఒకేలా వర్తింపచేయకుండా ఒక వర్గం వారు ఎక్కువగా వున్న ప్రాంతాలపైనే తడాఖా చూపిస్తూ పోతే ప్రజల్ని చీల్చినట్లే అవుతుంది.

ఆ సంకేతం బలపడితే ఆ వర్గం వారందరూ సంఘటితమై ప్రభుత్వానికి వ్యతిరేకంగా పనిచేయ నారంభిస్తారు. ప్రచారం సాగిస్తారు. ఈ కూల్చివేతల పర్యవసానం రియల్‌ ఎస్టేటు రంగంపై పడింది. వీళ్లపై కొరడా ఝళిపించిన తెరాస ప్రభుత్వం రాత్రికి రాత్రి బస్తాకు రూ.100 పెంచేసిన సిమెంటు కంపెనీలను ఎందుకు అదుపు చేయలేకపోయిందో తెలియదు. సిమెంటు ధర యిలా పెరిగిపోయింది. ఇసుక పరరాష్ట్రం నుండి రావాలి, అక్కడి ప్రభుత్వం ఇసుక సిండికేటుపై నిఘా వేస్తున్నారంటున్న వార్తల వలన యిసుక ధర పెరిగింది. స్టీలు ధర పెరిగింది. నిర్మాణవ్యయం యిలా పెరుగుతూంటే కొనేవాళ్లు వెనకడుగు వేస్తున్నారు. ఈ కరంటు కోతలు చూస్తూంటే హైదరాబాదు భవితవ్యం ఎలా వుంటుందో తెలియటం లేదు. బిల్డర్లు చూపించే అనుమతులు నిజమైనవో కావో తెలియవు. ఈ ప్రభుత్వం యిచ్చిన ఎగ్జంప్షన్‌, తర్వాతి ప్రభుత్వం ఔనంటుందో కాదంటుందో తెలియదు. నిజాం కాలం నుండి రికార్డులు తవ్వి తీస్తామని డిప్యూటీ సిఎం అంటున్నారు. ఇలాటి పరిస్థితుల్లో ఏ స్థలం టైటిల్‌ నికార్సో ఏది బోగస్సో తెలియదు. ఇక యిళ్లు, ఎపార్టుమెంట్లు కొనడానికి ఎవరు ముందుకు వస్తారు? అందుకే రియల్‌ ఎస్టేటు రంగం వాళ్లు బెంబేలెత్తుతున్నారు. ఆ రంగంలో పనిచేసే కార్మికులు వేరే ఉపాధులు, వేరే చోట ఉపాధులు వెతుక్కోవలసిన అవసరం కనబడుతోంది.

సెక్రటేరియట్‌లోనే కాదు, సమాజంలోనూ కంచెలు

సెక్రటేరియట్‌లో వేసిన కంచె ఆంధ్ర, తెలంగాణ ఉద్యోగుల మధ్య ఏర్పాటు చేసినది. కానీ కెసియార్‌ మరో రకమైన కంచెను తన తెలంగాణ ప్రజల మధ్యనే వేయడానికి చూస్తున్నారు. స్థానికులు, స్థానికేతరులు అనే చీలిక తెస్తున్నారు. తెలంగాణ ఉద్యమం మొదలైన దగ్గర్నుంచి యీ ప్రశ్న నేను పదేపదే వేస్తూ వచ్చాను - ఎవరు తెలంగాణ? ఎవరు కాదు? అని. ఆశ్చర్యకరంగా ఏ పాత్రికేయుడూ యీ ప్రశ్న ఆ నాయకులను వేయలేదు. వాళ్లు కాస్సేపు తెలంగాణలో వున్నవాళ్లందరూ తెలంగాణవారే, మా సోదరులే అంటూ వచ్చారు. మరి కాస్సేపు 'ఆంధ్రోళ్ల పిల్లలు తెలంగాణ వాళ్లెట్లవుతారు? ఇక్కడే పుట్టినా, యిక్కడే చదివినా, యిక్కడే పెళ్లాడి, యిక్కడే ఉద్యోగం చేసి, యిక్కడే చచ్చినా.. ఆంద్రోళ్ల పిల్లలు ఆంద్రోళ్లే అవుతారు తప్ప మా వాళ్లు కారు' అని కూడా వాదించారు. ప్రత్యేకరాష్ట్రం యిస్తామని సోనియా ప్రకటించిన దగ్గర్నుంచి కెసియార్‌ 'కడుపులో పెట్టుకుంటా' అనడం సాగించారు. ఇప్పుడు కడుపులో కాదు కదా, కాళ్ల దగ్గర కూడా స్థానం యివ్వం అంటున్నారు. ఇప్పటిదాకా విద్యావకాశాల్లో స్థానికులు అంటే ఏడేళ్ల కాలంలో బ్రేక్స్‌తో నాలుగేళ్లు చదివినా, లేక నాలుగేళ్లు వరుసగా చదివినా స్థానికులు అవుతున్నారు.

ఇప్పుడు తెలంగాణ ప్రభుత్వం ఆ రూలు మార్చేస్తానంటోంది. దాని ప్రకారం తెలంగాణలో పుట్టి, చదువుకున్న అనేకమంది స్థానికులు కాకుండా పోతారు. నాలుగేళ్ల రూలు కారణంగా వీళ్లు ఆంధ్ర రాష్ట్రంలో కూడా స్థానికేతరులు అవుతారు. విభజన ఒప్పందంలో విద్యావకాశాల్లో పదేళ్లపాటు యథాతథస్థితి కొనసాగుతుంది అని ఒప్పుకున్నపుడు మధ్యలో యిలా రూల్సు మారిస్తే ఎలా? ఇదీ ఒప్పంద ఉల్లంఘనే! స్థానికత నిర్వచన మార్చదలిస్తే యీ లింకు తెగిపోయిన తర్వాత మార్చాలి. ఈ స్థానికత రూలును మొదట ఫీజు రియంబర్స్‌ చేయవలసిన విద్యార్థులకు అప్లయి చేసి చూడాలనుకుంటున్నారు. ఆ తర్వాత దాన్ని రాష్ట్ర సర్వీసు కమిషన్‌ ద్వారా యిచ్చే ఉద్యోగాలకు కూడా అమలు చేద్దామనుకుంటున్నారు. ఒకచోట అమలయిన తర్వాత ఎల్లెడలా యికపై అదే అమలు చేయాలని డిమాండ్‌ వస్తుంది. ప్రభుత్వం తరఫున నిర్వహించే పథకాలు కూడా స్థానికులకే అమలు చేస్తాం అంటూ పేదలకు యిళ్లస్థలాలు, రేషన్‌ కార్డులు, ఆరోగ్యశ్రీ, జర్నలిస్టులకు యిళ్లు, కళాకారులకు స్కాలర్‌షిప్పులు.. యిలా అన్ని రంగాలలో యిదే అమలు చేయాలని కోరడం తథ్యం. అలా అయితే కాంపిటీషన్‌ తగ్గిపోతుంది కదా. ప్రయివేటు వుద్యోగాలలో కూడా యిదే ప్రాతిపదికపై స్థానికులకు ఉద్యోగాలు యివ్వాలి అన్నపుడు పారిశ్రామికవేత్తలకు గొంతులో పచ్చివెలక్కాయ పడుతుంది.

'1956కి ముందు నివాసం వున్నవారే స్థానికులు'

ఇంతకీ స్థానికతకు రూలేమిటి? ఇప్పటిదాకా తేల్చలేదు. వచ్చిన ప్రతిపాదన న్యాయసమ్మతం అవునా కాదా అన్న విషయంపై తర్జనభర్జన పడుతున్నారు. తర్వాత కోర్టు ఒప్పుకున్నా ఒప్పుకోకపోయినా స్కీము ఎనౌన్సు చేసేస్తే రాజకీయప్రయోజనం సిద్ధిస్తుంది అనే ఆలోచనతో దాన్ని పేపర్లకు లీక్‌ చేయడం కూడా జరిగింది. ఆ లీకు ప్రకారం 1956కు ముందు తెలంగాణలో స్థిరపడినవారు, వారి సంతానం మాత్రమే స్థానికులు. తక్కినవారందరూ స్థానికేతరులే. ఇది వినడానికే వింతగా వుంది. శివసేనకు కూడా యిలాటి ఆలోచన రాలేదు. ఝార్‌ఖండ్‌లో యిలాటి రూలు పెట్టారని 1942 ముందు నివాసం వున్నవారినే స్థానికు లన్నారని యీ 1956 ప్రతిపాదన తెచ్చిన అధికారులు వాదించారని పేపర్లలో వచ్చింది. 1956 కైతే ఒక అర్థం కనబడుతోంది. 1942కి ఏముందో నాకు తెలియదు. క్విట్‌ ఇండియాకు లింకు పెట్టారా? ఇంటర్నెట్‌లోకి వెళ్లి పరీక్షార్థుల విషయంలో యీ అంకెలే కనబడలేదు. 'భారతపౌరుడై వుండాలి, ఝార్‌ఖండ్‌లో శాశ్వతంగా కాని, తాత్కాలికంగా కానీ నివాసముంటూ వుండాలి' అనే వుంది. మరి యీ 1942 ఎక్కణ్నుంచో వచ్చిందో తెలియటం లేదు. పాఠకుల్లో ఝార్‌ఖండ్‌ నివాసి ఎవరైనా వుంటే వారు చెపితే తెలుసుకుందాం. ఇప్పుడీ 1956 రూలు న్యాయసమ్మతం అవునో కాదో కోర్టువారు ఎలాగూ చెప్తారు. ఈ లోపున దీన్ని అమలు చేయడంలోని సాధ్యాసాధ్యాల గురించి మాట్లాడుకుందాం.

1956లో ఆంధ్రప్రదేశ్‌ ఏర్పడినపుడు ఆంధ్ర జనాభా 205.08 లక్షలు కాగా, తెలంగాణ జనాభా 107.61 లక్షలు. ఉమ్మడి రాష్ట్రపు జనాభా 1956 నుండి 2011 నాటికి 271% పెరిగింది. ఆ లెక్కన తెలంగాణ జనాభా 2011 నాటికి 291 లక్షలవుతుంది. తెరాస ప్రభుత్వపు నిర్వచనం ప్రకారం వీళ్లు మాత్రమే తెలంగాణవాళ్లు. తక్కినవాళ్లందరూ తెలంగాణేతరులే. 2011 సెన్సస్‌ ప్రకారం తెలంగాణ జనాభా 351.94 లక్షలు. అంటే అప్పటికే సుమారు 62 లక్షలమంది తెలంగాణేతరులు వున్నారన్నమాట. మూడేళ్లలో యింకా పెరిగివుంటారు. ఎలా చూసినా మొత్తం జనాభాలో వీరిది 17.61%. ఇంతమంది తెరాస దృష్టిలో తమ పౌరులు కారు. వారి వద్ద నుండి రాష్ట్రస్థాయి పన్నులు తీసుకోవచ్చు, వారిని చూపించి, వారి ఆదాయంలో కేంద్రం నుండి వాటా అడగవచ్చు. కానీ వారు రాష్ట్రప్రభుత్వం నుండి ఏ సహాయమూ ఆశించరాదు. ఇలా స్థానికులకు, వీరికి మధ్య కెసియార్‌ కంచె కట్టేశారు. దాదాపు 18% జనాభాను పరాయివాళ్లగా చేశారు. ఇలా వేర్పడినవారిలో శత్రుత్వం, అసూయ రగిలించడం అది సులభమైన పని. ఎందుకంటే వీళ్లు ఏ రాష్ట్రానికీ చెందని త్రిశంకులు. తమకు ఎక్కడా లోకల్‌ కోటా దక్కలేదన్న నిస్పృహతో వుంటారు వీళ్లు.

నివాసం తేల్చడం ఎలా?

ఇంతకీ సదరు అభ్యర్థి కుటుంబం 1956 నాటికే తెలంగాణలో నివాసం వుండాడని ఎలా తేలుస్తారు? ఆ వ్యక్తికి దాదాపు 60 ఏళ్లు వుంటాయి. అతను బడికి వెళ్లి వుంటే స్కూలు సర్టిఫికెట్టు చూపించి అప్పటి తన అస్తిత్వాన్ని నిరూపించుకోగలడు. అయితే ఆ రోజుల్లో స్కూలుకి వెళ్లిన వారెంతమంది? గణాంకాల ప్రకారం తెలంగాణలో ఆనాడు విద్యావంతులు 10.02 లక్షల మంది. అంటే జనాభాలో 10% కంటె తక్కువ. 90% మంది స్కూలుకే వెళ్లనపుడు యిక సర్టిఫికెట్లు ఎలా చూపగలరు? పైగా ఆ 10%లో కూడా వీధిబడుల్లో చదివినవారే అధికశాతం. తన ప్రజలు చదువుకుంటే తిరగబడతారని నిజాం ప్రభువుకి భయం. అందుకే స్కూళ్లు పెట్టలేదు. వీధి బడులు రికార్డులు మేన్‌టేన్‌ చేయలేవు కాబట్టి యీ విద్యావంతుల్లో చాలామంది టిసిలు చూపించలేరు. తీసుకున్నా ఎవరూ దాచుకోరు. ఎవరైనా ఎచ్‌ఎస్‌సి వరకు చేరి వుంటే ఆ సర్టిఫికెట్టు దాచుకునే ఆవకాశం వుంది. అలా చూస్తే జనాభాలో 3-4% తప్ప యీ రుజువు చూపించలేరు. ఇక వేరే ఆధారం ఏం చూపించగలరు? ఏమైనా ఆస్తులుంటే వారి పేర రికార్డు అయి వుంటాయి కాబట్టి, దస్తావేజుల్లో వారి విలాసం రాస్తారు కాబట్టి దాన్ని ప్రమాణంగా తీసుకోవచ్చు. ఆనాటి తెలంగాణలో పేదలు చాలా ఎక్కువ. ధనికులు మరీ ధనికులుగా వుండేవారు. పేదలు మరీ పేదలుగా వుండేవారు. సొంత ఆస్తులున్నవాళ్లు 20% ఐనా వుంటారో వుండరో వూహకందడం లేదు. ఉన్నవాళ్లు మాత్రం స్థానికులుగా నిరూపించుకోవడం సులభం. ఎందుకంటే డిగ్రీ సర్టిఫికెట్టు పారేసుకోవచ్చు కానీ ఆస్తి దస్తావేజు పారేసుకోరు. ఎటొచ్చీ అవి ఉర్దూలో వుంటాయి. అనువాదం చేయించుకోవాలి. ఉర్దూ అనువాదకులకు గిరాకీ పెరుగుతుంది.

ఇంకో ఆధారం - రేషన్‌ కార్డులు. అప్పట్లో రేషన్‌ వుండేదా? ఏమో! ఉన్నా నగరాల్లో వుండేదేమో, పల్లెల్లో వుందనుకోను. ఆ కార్డులు యిప్పటిదాకా ఎవరు దాచిపెడతారు? ఇక మిగిలినది - ఓటర్ల లిస్టు! తెలంగాణలో 1952లో ఎన్నికలు జరిగాయి. ఆ తర్వాత 1957లో జరిగాయి. ఏ లిస్టు తీసుకోవాలి? 1952ది తీసుకుంటే తర్వాత నాలుగేళ్లలో వచ్చినవాళ్లు నష్టపోతారు. 1957ది తీసుకుంటే ఆంధ్రప్రదేశ్‌ ఏర్పడిన తర్వాత వచ్చినవాళ్లు కలిసిపోతారు. అసలు ఆ లిస్టులు వున్నాయా అని చూడాలి. లిస్టులో పేరున్నంత మాత్రాన అది ఫలానా వ్యక్తిది అని నిరూపించడం ఎలా? అప్పట్లో ఫోటోలు లేవు. ఇళ్ల నెంబర్ల బట్టి చూదామంటే ఆ నెంబరింగే మారిపోయింది. ఎన్నో ఏరియాల పేర్లే మారిపోయాయి. ఒకే పేరున్నవాళ్లు అనేకమంది వుండవచ్చు. ఆ లిస్టులో వున్న పేరు నాదే అని ఎవరైనా క్లెయిమ్‌ చేస్తే కాదు అని ప్రభుత్వం అనగలదా? అది నీదే అని రుజువు చేసుకో అని ప్రభుత్వం అంటే చూపించుకోవడం ఎలా? ఓటరు గుర్తింపు కార్డులు యిచ్చేవారు కాదు కదా!

ఇది మరో ముల్కీ రూలులా మారవచ్చు

అప్పటి నివాసం రుజువు చేసుకున్న కేసుల్లో కూడా ఆడ లేక మగ వ్యక్తి సంతానానికి స్థానికత వర్తిస్తుంది అంటున్నారు. అంటే ఎవరైనా 1956లో చుట్టపుచూపుగా ఓ నెల్లాళ్లపాటు తెలంగాణలో వుండి వెళ్లిపోయినవాడు కూడా లోకలే. 1957 నుండి 57 ఏళ్ల పాటు వున్నా స్థానికుడు కానేరడు. అలా వుండి వెళ్లిపోయిన వారి కూతురు ఆంధ్రలో ఎవరినో పెళ్లి చేసుకుని అక్కడకు తరలిపోయినా, ఆమె సంతానం స్థానికుల కిందే లెక్క. వాళ్లు యించక్కా యిక్కడకు వచ్చి ఫీజు రియంబర్స్‌మెంటులు, ఉద్యోగాలు పొందవచ్చు. తరాలుగా యిక్కడున్నా రుజువు చూపించలేకపోతే వారికి దక్కేది సున్నా.

అమలు చేయబోతే యీ రూలులో వున్న క్లిష్టత బోధపడుతుంది. నా అనుమానం ఏమిటంటే - యిలాటి రూలు పెట్టి చివరకు లోకల్‌ ఎమ్మెల్యే కానీ, ఎంపీ కానీ 'వీరి కుటుంబం నాకు తెలుసు, వీళ్లు తెలంగాణవాళ్లే' అని సర్టిఫికెట్టు యిస్తే చాలు అనే రిలాక్సేషన్‌ యిస్తారు. దాంతో మొత్తం ఉద్దేశం అటకెక్కుతుంది. రాజకీయంగా ఆ ప్రజాప్రతినిథులకు ప్రాబల్యం పెరుగుతుంది. వారికి నచ్చనివారికి, ఉపయోగపడనివారికి సర్టిఫికెట్టు యివ్వమని బెట్టు చేయవచ్చు కూడా. గతంలో ముల్కీ నిబంధన పెట్టారు. 15 ఏళ్ల నివాసం వున్నవారికే ఉద్యోగాలు అన్నారు. తెలంగాణావాసుల ప్రయోజనాలు కాపాడడానికి పెట్టిన ఆ రూలును తెలంగాణ ఉద్యోగులే, ప్రజాప్రతినిథులే తూట్లు పొడిచారు. లంచాలు పుచ్చుకుని దొంగ ముల్కీ సర్టిఫికెట్లు యిచ్చేవారు. ఇది బహిరంగరహస్యం. మళ్లీ యిప్పుడు అలా జరగదన్న గ్యారంటీ లేదు. అమలు సాధ్యం కాని నియమాలు పెట్టి తెరాస సాధించేదాని కంటె పోగొట్టుకునేదే ఎక్కువ. జనాభాలో 18% మంది ప్రజలను దూరం చేసుకుంటోంది. వారంతా ఓటుబ్యాంకుగా ఏర్పడి గంపగుత్తగా వేరే పార్టీకి ఓటేస్తే వచ్చే ఎన్నికలలో తెరాసకు కష్టం. జాతీయస్థాయిలో యిటువంటి ప్రాంతీయవాదాలను హర్షించరు. ఎందుకంటే తక్కిన రాష్ట్రాల ప్రభుత్వాలపై కూడా 'భూమిపుత్రులకే ఉద్యోగాలు' వంటిి ఒత్తిళ్ల్లు వస్తాయి. పదేళ్ల నివాసం, నాలుగేళ్ల చదువు వంటి రూల్సయితే ఫర్వాలేదులే అని వూరుకుంటారు. ఇలా 60 ఏళ్ల నివాసం రూలు పెడితే వాళ్లు ప్రోత్సహించరు. ప్రభుత్వం యిమేజి, పార్టీ యిమేజి దెబ్బ తింటుంది. - ఎమ్బీయస్‌ ప్రసాద్‌ (జులై 2014)

జులై 04-05 వీక్లీకై ఎమ్బీయస్‌ : ఆసియాలో అమెరికా క్రీడలు

ఇతరదేశాల వ్యవహారాలలో అమెరికా తలదూరుస్తుందన్న సంగతి అందరికీ తెలుసు. తమపై గతంలో నిఘా వేసినందుకు యిప్పటి పాలకపక్షమైన బిజెపి అమెరికాను నిలదీస్తోంది. అమెరికావారు అన్ని దేశాలలో అన్ని పార్టీలపైన, ప్రముఖులందరిపైన ఎప్పుడూ ఓ కన్ను వేసే వుంచుతారు. ప్రస్తుతం చైనా ప్రపంచంలో ప్రబలమైన శక్తిగా ఎదుగుతోంది కాబట్టి దాని ఎదుగుదలను అరికట్టడానికి 'రీబాలన్స్‌ టు ఈస్ట్‌' (ప్రాగ్దేశాలలో సమతూకం సాధించడం) అనే సిద్ధాంతాన్ని రచించి అమలు చేస్తోంది. సర్వనాశనమైన రష్యా పుతిన్‌ నాయకత్వంలో పుంజుకుని ఆర్థిక శక్తిగా ఎదుగుతోంది కాబట్టి దాన్ని అణచడానికి సరిహద్దుల్లో వున్న దేశాలను రెచ్చగొట్టి రష్యాపై ఉసికొల్పుతోంది. ఉక్రెయిన్‌లో అది అంటించిన అగ్ని యింకా మండుతూనే వుంది.

ఇప్పుడు చైనాపై కూడా అదే మంత్రం ప్రయోగిస్తోంది. దానికి జపాన్‌తో, రష్యాతో సరిహద్దు వివాదాలున్నాయి. ముఖ్యంగా జపాన్‌తో శతాబ్దాలుగా పేచీలున్నాయి. అందువలన యిప్పుడు ఒబామా ఏప్రిల్‌ 2014లో జపాన్‌ వెళ్లి 'వివాదాస్పదమైన సెంకాకూ దీవులు మీవే, చైనాతో ఏమైనా గొడవలొస్తే చెప్పండి, మన ద్వైపాక్షిక ఒప్పందం ప్రకారం మీ పక్షానే నిలుస్తాం' అని చెప్పి వచ్చాడు. మే 28 న యుఎస్‌ మిలటరీ ఎకాడమీలో మాట్లాడుతూ 'చైనా, రష్యాల వలన తూర్పు ప్రాంతంలో శాంతికి విఘాతం లుగుతోంది' అని వాపోయాడు. ఇంచుమించు అదే సమయంలో సింగపూరులో జరిగిన భద్రతా సదస్సులో అమెరికా డిఫెన్సు సెక్రటరీ చక్‌ హెగెల్‌ ఆగ్నేయాసియా దేశాల రక్షణ మంత్రులను ఉద్దేశించి మాట్లాడుతూ యిదే ముక్క చెప్పాడు. దానితో బాటు ఇక్కడ తూకం సాధించాలంటే అమెరికా వల్లనే అవుతుంది తప్ప వేరెవరి వలనా కాదని ఉద్ఘాటించాడు. దానితో బాటు ఆ ప్రాంతంలో యిప్పటిదాకా అమెరికా ఏమేం చేసిందో ఏకరవు పెట్టాడు. అవన్నీ వింటే చైనాను తమ సైన్యంతో కాని, తమ మిత్రుల సైన్యంతో కాని చుట్టుముట్టడమే లక్ష్యం అని అర్థమవుతుంది.

చైనా-జపాన్‌ వివాదాలు శతాబ్దాల నాటివి...

ఇవన్నీ అర్థం కావాలంటే చైనా, జపాన్‌, రష్యా, అమెరికాల పరస్పర సంబంధాల గురించి ఒక శతాబ్దం వెనక్కి వెళ్లాలి. జపాన్‌కు చైనా మీద ఎప్పుడూ కన్నే! వాళ్లకు వెస్టర్నయిజేషన్‌, పారిశ్రామికీకరణ ఎక్కువ. కానీ చోటు తక్కువ. పక్కనున్న దేశాలను కబళించాలని ఎప్పుడూ ఆశే! చైనా వ్యవసాయం మీద ఆధారపడిన దేశం. జపాన్‌లాగ అక్కడా రాజరికమే. కానీ అరాచకం పాలయింది. చక్రవర్తి, జమీందార్లు కలిసి దేశాన్ని భ్రష్టు పట్టించారు. 1912లో పేదల సాయంతో కొమింటాంగ్‌ పార్టీ నాయకుడు సన్యట్‌సెన్‌ చైనాను రిపబ్లిక్‌గా ప్రకటించి దానికి అధ్యక్షుడయ్యాడు. చైనా యిలా అంతర్గత కలహాలతో కొట్టుకు ఛస్తూ వుంటే జపాన్‌ మధ్యలో దూరింది. వాళ్ల చక్రవర్తిని కీలుబొమ్మ చేసి చైనాను అదుపులో తీసుకుందామని ప్రయత్నించింది. సాగలేదు. 1915 నుండి 1919దాకా జరిగిన మొదటి ప్రపంచయుద్ధంలో జర్మనీకి వ్యతిరేకంగా చైనా పాల్గొనలేదని చెప్పి యూరోపియన్‌ దేశాలను దానిమీద ఉసిగొల్పింది. తను చైనాలో కొన్ని ప్రాంతాలను ఆక్రమించింది. అంతర్గత పరిస్థితులు అధ్వాన్నపరిస్థితిలో వుంటే చైనా యుద్ధంలో ఏం చేరుతుంది? అయినా జపాన్‌ గోల భరించలేక 1917లో యుద్ధం చేరింది. కానీ యుద్ధం పూర్తయ్యాక బ్రిటన్‌ వగైరా దేశాలు జపాన్‌ ఆక్రమించిన ప్రాంతాలను జపాన్‌కి కట్టబెట్టి, చైనాకు అన్యాయం చేశాయి.

దాంతో ప్రజలు భగ్గుమన్నారు. 1919లో ఓ విప్లవం చెలరేగింది. రష్యన్‌ విప్లవం చూసి ప్రభావితులైన యువకులు చైనా కమ్యూనిస్టు పార్టీ (సిసిపి) నెలకొల్పారు. రష్యా వాళ్లకు మద్దతు యిచ్చి సన్యట్‌సెన్‌్‌ పార్టీకి మద్దతు యిమ్మనమంది. రష్యా మద్దతుతో, చైనీస్‌ కమ్యూనిస్టుల మద్దతుతో సన్యట్‌సెన్‌ ప్రభుత్వం దక్షిణచైనాలో అనేక ప్రాంతాలకు విస్తరించింది. కానీ ఆస్తులు పోగొట్టుకున్న జమీందార్లు విదేశీశక్తుల సహాయంతో అంతర్యుద్ధం ప్రారంభించారు. వాళ్లతో సంప్రదింపులు జరపడానికి వెళ్లి సన్యట్‌సెన్‌ మరణించాడు. ఇది 1925. ఆయన తర్వాత కొమింటాంగ్‌ పార్టీకి నాయకుడిగా వచ్చిన చాంగ్‌-కై-షేక్‌ సన్యట్‌సెన్‌ వంటివాడు కాడు. మహా కుటిలుడు.. కానీ సమర్థుడు. ఇతను కమ్యూనిస్టుల సహాయంతో జమీందార్ల్లను అణచివేశాడు. మూడేళ్లలో దేశాన్ని ఒక ప్రభుత్వ ఆధ్వర్యంలోకి తీసుకువచ్చాడు. ఇది జరిగాక విదేశీశక్తులతో చేతులు కలిపి కమ్యూనిస్టులను అణచివేయడం మొదలెట్టాడు. సన్యట్‌సెన్‌ ప్రవచించిన భూసంస్కరణల కార్యక్రమం పక్కన పడేశాడు. భూస్వామ్యవ్యవస్థను చెక్కు చెదరనీయలేదు.

ఇరుపక్షాలకూ ఆయుధాలిచ్చిన అమెరికా...

రెండవ ప్రపంచయుద్ధకాలంలో 1937లో జపాన్‌ చైనా ప్రాంతాలమీదకు దండెత్తింది. తీరప్రాంతాలు జపాన్‌ వశమయ్యాయి. గత్యంతరం లేని పరిస్థితుల్లో చాంగ్‌ కై షేక్‌ కమ్యూనిస్టుల సహకారం అర్థించాడు. జపాన్‌ ఆక్రమించిన ప్రాంతాల్లో కమ్యూనిస్టు నాయకుడు మావో కమ్యూనిస్టు ప్రతిఘటన ఉద్యమం నిర్వహించాడు. ప్రభుత్వం చేయలేని పని మావో చేసినందుకు ప్రజలకు అతనిపై అభిమానం పెరిగింది. రెండవ ప్రపంచయుద్ధంలో జపాన్‌ పెరల్‌ హార్బర్‌పై బాంబులు వేసి తమను యుద్ధంలోకి లాగడంతో అమెరికా జపాన్‌పై కక్ష కట్టింది. జపాన్‌ను యిటునుండి ఎదుర్కోవాలంటే చైనాయే తగినదని అమెరికా కొమింటాంగ్‌కు, కమ్యూనిస్టులకు ఆయుధాలు అందించింది. కొమింటాంగ్‌ సైన్యం కంటె కమ్యూనిస్టులు చిత్తశుద్ధితో పోరాడుతున్నారని గమనించి, వాళ్లకు ఎక్కువ ఆయుధాలు యిచ్చారు. తను యుద్ధంలో దిగేటంత వరకూ రష్యా కూడా కమ్యూనిస్టులకు బోల్డు ఆయుధాలు యిచ్చింది. జపాన్‌తో పోట్లాడడం కంటె యుద్ధానంతరం తమ ప్రత్యర్థులపై ఉపయోగించడానికి పనికి వస్తాయని కమ్యూనిస్టులు వీటిలో కొన్ని అట్టేపెట్టుకున్నారు. చాంగ్‌ కై షేక్‌ కూడా డిటో డిటో. 1945లో యుద్ధం ముగియగానే వీళ్లిద్దరూ కొట్టుకున్నారు.

అమెరికా జపాన్‌పై ఆటంబాంబు వేయడంతో జపాన్‌ ఓడిపోయింది. ఉత్తర కొరియానుండి, మంచూరియా నుండి తన సైన్యాన్ని వెనక్కి రప్పించింది. అప్పుడు రష్యా వాటిని ఆక్రమించి చైనా కమ్యూనిస్టు పార్టీ పరం చేసింది. ఇటు అమెరికా సహాయంతో కొమింటాంగ్‌ ప్రభుత్వం మధ్య చైనా, దక్షిణచైనా ప్రాంతాలను తన అధీనంలోకి తెచ్చుకుంది. చాంగ్‌కై షేక్‌ను అడ్డుపెట్టుకుని అమెరికా చైనాను తన గుప్పిట్లోకి తెచ్చుకుందామనుకుంది. ఇప్పుడు అమెరికా ప్రాధాన్యత మారిపోయింది. జపాన్‌ ఓడిపోయింది కాబట్టి యిక కమ్యూనిస్టులకు ఆయుధాలు యివ్వనక్కరలేదు. రష్యాకూడా గెలుపొందింది కాబట్టి ప్రపంచంలో కమ్యూనిజం వ్యాప్తి చెందవచ్చు. దాన్ని నివారించాలంటే చాంగ్‌ కై షేక్‌ను దువ్వాలి. కమ్యూనిస్టులను కూడా దార్లో పెట్టుకోవాలి. నిన్నటిదాకా ఆయుధాలు యిచ్చి సహాయం చేసింది కాబట్టి చైనా కమ్యూనిస్టులు కూడా అమెరికా మాటకు విలువిచ్చారు. కమ్యూనిస్టులను, కొమింటాంగ్‌ను కలిపి సంకీర్ణ ప్రభుత్వం ఏర్పరచాలని అమెరికా ప్రభుత్వం చాలా శ్రమించింది. కానీ చాంగ్‌ కై షేక్‌ పడనివ్వలేదు. ఇటు మావో అమెరికా అడిగిన ప్రత్యేక వ్యాపార సదుపాయాలకు అంగీకరించలేదు.

చైనా కమ్యూనిస్టులను శత్రువులుగా చూసిన అమెరికా...

1946 జులై నుండి కొమింటాంగ్‌ ప్రభుత్వం కమ్యూనిస్టు స్థావరాలపై దాడి ప్రారంభించింది. అమెరికా దానికి వత్తాసు పలికింది. సోవియట్‌ రష్యా కమ్యూనిస్టులకు కొండంత అండ. యూరప్‌దేశాల తొత్తుగా మారడమే కాక, జపాన్‌ దాడిని సమర్థవంతంగా ఎదుర్కోలేకపోయిన చాంగ్‌ కై షేక్‌ను చైనా ప్రజలు అసహ్యించుకున్నారు. కమ్యూనిస్టులకు వత్తాసు పలికారు. అందువల్ల మూడేళ్ల పాటు జరిగిన అంతర్యుద్ధంలో మావో గెలుపొందారు. 1949 అక్టోబరు 1 న 'పీపుల్స్‌ చైనా రిపబ్లిక్‌' ఏర్పరచారు మావో. చాంగ్‌ కై షేక్‌ ఫార్మోజా ద్వీపానికి పారిపోయి అక్కణ్నుంచి 'తనదే అసలైన చైనా ప్రభుత్వమ'ని చెప్పుకుంటూ బతికాడు. అమెరికా దాన్నే చైనాగా గుర్తించనంత కాలం గుర్తించి, చివరికి నిక్సన్‌ కాలంలో దాన్ని పక్కకు నెట్టేసి, మావో చైనానే అసలైన చైనాగా గుర్తించింది.

ఈలోగా రష్యాకు, చైనాకు చెడింది. స్టాలిన్‌ వున్నంతకాలం రష్యాతో సన్నిహితంగా వున్న మావో, స్టాలిన్‌ వారసుడిగా వచ్చిన కృశ్చేవ్‌ స్టాలిన్‌ కాలం నాటి కట్టుబాట్లను సడలించడం మావోకు రుచించలేదు. క్రమంగా రష్యాకు దూరంగా జరిగాడు. ఇవి చాలనట్టుగా రష్యాతో సరిహద్దు సమస్యలు తలెత్తాయి. కృశ్చేవ్‌కు, మావో ప్రపంచ కమ్యూనిజానికి ఎవరికి వారే నాయకులనుకున్నారు. నిక్సన్‌ కాలంలో రష్యాను కట్టడి చేయడానికి అమెరికా చైనాను దువ్వింది. అప్పటినుండి అమెరికా చైనాతో వ్యాపారసంబంధాలు పెంచుకుంది. చైనా పేరుకు కమ్యూనిజం వల్లిస్తూ, కాపిటలిస్టు విధానాలనే అవలంబిస్తూ, ప్రజాస్వామ్యాన్ని పట్టించుకోకుండా ఎదగసాగింది. చైనా నాయకత్వం సమర్థవంతంగా వ్యవహరించడం వలన ప్రపంచానికే మాన్యుఫాక్చరింగ్‌ సెంటర్‌గా మారింది. అది అమెరికాకు కన్నెఱ్ఱ అయింది.

జపాన్‌-అమెరికా, కయ్యం కొంతకాలం, నెయ్యం కొంతకాలం

రెండవ ప్రపంచ యుద్ధానంతరం జపాన్‌ పూర్తిగా నాశనమై మళ్లీ కష్టపడి పైకి వచ్చింది. అప్పుడు అమెరికా వారికి చేయూత నిచ్చి వారి సామాన్లను తమ దేశంలో అమ్ముకోనిచ్చింది. పోనుపోను జపాన్‌ సరుకుల స్థానంలో చైనా సరుకులు రాసాగాయి. జపాన్‌కు చైనాపై కడుపుమంట పెరిగింది. ఈ నేపథ్యంలో అమెరికా జపాన్‌ను దువ్వి చైనాను కట్టడి చేద్దామని చూస్తోంది. చైనాకు తూర్పు ప్రాంతంలో జపాన్‌కు, చైనాకు మధ్య సెంకాకు దీవులున్నాయి. అక్కడ జనావాసం పెద్దగా ఏమీ లేదు. 1895 నుండి అవి మావే అంటోంది జపాన్‌. చైనావాళ్లు వాటిని డైవోయూ అనే పేరుతో పిలుస్తారు. 'అవి మా భూభాగానికి దగ్గరగా వున్నాయి. శతాబ్దాలుగా అవి మావే. అవి వదులుకుంటే మా జాతీయప్రతిష్ట అడుగంటినట్లే..' అంటుంది చైనా. ఏప్రిల్‌లో ఒబామా జపాన్‌ వెళ్లి స్టేటుమెంటు యివ్వడంతో చైనా విదేశీ మంత్రి ''ఒబామా చెపుతున్న ద్వైపాక్షిక ఒప్పందం అమెరికా, రష్యాల మధ్య కోల్డ్‌వార్‌ జరిగే రోజుల నాటిది. అది పెట్టుకుని చైనా సార్వభౌమత్వానికి భంగం కలిగించే ప్రయత్నం చేయకూడదు.'' అన్నాడు. దానికి జవాబుగా అన్నట్టు ఒబామా మిలటరీ ఎకాడమీ ఉపన్యాసంలో ''ఇతర దేశాల వ్యవహారాలలో జోక్యం చేసుకునే హక్కు అమెరికాకు వుంది. చైనా ఆర్థిక, సైనిక శక్తి వారి యిరుగుపొరుగుదేశాలకు భీతి కొల్పుతోంది.'' అన్నాడు.

ఇరుగుపొరుగులతో చైనా కలహాలు

చైనా తనకు దక్షిణాన వున్న సముద్రతీరంలో సరిహద్దు వివాదం వున్నచోట యీ మే నెలలో ఆయిల్‌ రిగ్‌ వేసింది. వెంటనే వియత్నాం, ఫిలిప్పీన్స్‌ అభ్యంతరం తెలిపాయి. ఒబామా అర్జంటుగా చైనా చర్యను ఖండించాడు. వియత్నాంలో ప్రదర్శనలు జరిగి చైనా కంపెనీలపై దాడి జరిగాయి. కొందరు ఉద్యోగులు మరణించారు కూడా. చైనా తన ఓడల్ని పంపి వియత్నాంలోని తన పౌరులను వెనక్కి తీసుకుని వచ్చింది. ఫిలిప్పీన్స్‌లో కూడా చైనా వ్యతిరేక ప్రదర్శనలు జరిగాయి. చైనాతో సరిహద్దు వివాదం వున్న పారాసెల్‌ దీవుల్లో చైనా రన్‌వే నిర్మించడంపై ఫిలిప్పీన్స్‌ అభ్యంతరం తెలిపింది. వియత్నాం ప్రభుత్వంతో కాంట్రాక్టు కుదుర్చుకుని మన ఒఎన్‌జిసి వివాదాస్పద సముద్రతీరంలో ఆయిల్‌ కోసం అన్వేషించడాన్ని చైనా తప్పుపట్టింది. మోదీ ప్రమాణస్వీకార సమయంలో టిబెట్‌ ప్రవాసప్రభుత్వపు ప్రధానమంత్రి మొదటివరసలో కూర్చోవడం, అరుణాచల్‌ ప్రదేశ్‌లో చైనాకు వ్యతిరేకంగా పోరాడుతున్న కిరణ్‌ రిజ్జును మోదీ హోం శాఖలో సహాయమంత్రిగా తీసుకోవడం, తమతో వివాదం వున్న ఈశాన్యప్రాంతాలకు ఇన్‌చార్జి మంత్రిగా మాజీ ఆర్మీ చీఫ్‌ వికె సింగ్‌ను నియమించడం - చైనాకు యిబ్బందిగా వున్నాయి. అంతేకాదు, మోదీ ప్రప్రథమ విదేశీ పర్యటనకు జపాన్‌ను ఎంచుకోవడం కూడా చైనాకు కష్టంగానే వుంది.

చైనాకు ముకుతాడు వేయడానికి యిదే తరుణం అని అమెరికా భావించింది. జపాన్‌కు డ్రోన్‌లు యిస్తానని, దక్షిణ కొరియాకు ఫైటర్‌ ఎయిర్‌క్రాఫ్టులు యిస్తానని ఒప్పుకుంది. ఆస్ట్రేలియా, న్యూ జిలాండ్‌, ఇండియాలతో రక్షణ సహకారపు ఒప్పందాలను కుదుర్చుకుంది. 2020 నాటికి తన వైమానిక, నౌకా దళాలలో 60% బలాన్ని ఆసియా-పసిఫిక్‌ ప్రాంతంలో మోహరించడం లక్ష్యంగా పెట్టుకుంది. ఇవన్నీ సింగపూరు సమావేశంలో అమెరికా డిఫెన్సు సెక్రటరీ స్వయంగా వెల్లడించినవి. అమెరికాకు ఫిలిప్పీన్స్‌లోని మనీలాలో సైనిక స్థావరాలుండేవి. 1990లలో ప్రజాగ్రహాన్ని తట్టుకోలేక వాటిని ఖాళీ చేశారు. ఇప్పుడు ఫిలిప్పీన్స్‌ ప్రభుత్వం మళ్లీ వాటికి అనుమతి యిచ్చింది. చైనాపై కోపంతో జపాన్‌ ఫిలిప్పీన్స్‌కు పెట్రోలు బోట్లు యిచ్చింది. వియత్నాంకు, చైనాతో గొడవలున్న యితరులకు సైనిక సహాయం చేయడానికి సిద్ధపడుతోంది. చైనాకు ముడిసరకు దిగుమతి చేసుకునే సముద్రమార్గాలపై పట్టు సాధించి అవసరమైతే దిగ్బంధం చేయడానికి అమెరికా పథకాలు రచిస్తోంది. అమెరికా యితరదేశాలపై గూఢచర్యం సలుపుతుందని వికీలీక్స్‌ ఎప్పుడో బయటపెట్టింది. అలాటి అమెరికా చైనా పై సైబర్‌స్పైయింగ్‌ ఆరోపణలు చేసింది. కొన్ని అమెరికా కంపెనీల వెబ్‌సైట్లను హ్యేక్‌ చేసి రహస్యాలు కనుక్కుందామని ప్రయత్నిస్తున్నారంటూ అయిదుగురు చైనీస్‌ ఆర్మీ ఆఫీసర్లపై అరోపణలు చేసింది. ''వాంటెడ్‌ ఫర్‌ సైబర్‌ థెఫ్ట్‌'' అంటూ వారి ఫోటోలతో పోస్టర్లు వేసింది. అమెరికన్‌ ప్రభుత్వమే సైబర్‌ గూఢచర్యం చేస్తోందని చైనా ప్రత్యారోపణ చేసింది.

మధ్యలో లాభపడిన రష్యా

అమెరికాకు చైనాకు యిలా సంబంధాలు చెడడంతో రష్యా ముందుకు వచ్చి చైనాతో స్నేహహస్తం చాచింది. రష్యన్‌ గాస్‌ను చైనాకు సరఫరా చేయడానికి 400 బిలియన్‌ డాలర్ల కాంట్రాక్టు కుదుర్చుకున్నాయి రెండు దేశాలు. పాశ్చాత్యదేశాలు రష్యాపై వాణిజ్యనిషేధం అమలుచేసినా యిక రష్యా భయపడనక్కరలేదు. చైనాకు గ్యాస్‌ అమ్ముకుని నిలదొక్కుకోవచ్చు. అలాగే సముద్రతీరమంతా అమెరికా గుప్పిట్లోకి వెళ్లిపోతే తమకు గ్యాస్‌ సరఫరా ఎలా? అన్న భయమూ చైనాకు అక్కరలేదు. ఉక్రెయిన్‌ అనుభవం తర్వాత రష్యా పాతకలహాలు పక్కకు పెట్టి చైనాతో వ్యాపారబంధం పెట్టుకోవడానికి కారణం యిదే. అమెరికాకు ఎలా బుద్ధి చెప్పాలా అని చూస్తున్న చైనా యీ అవకాశాన్ని అంది పుచ్చుకుంది. ఇది చూసి పాశ్చాత్యదేశాలు నివ్వెరపోయాయి. అగ్రదేశాలు ఆడే యీ క్రీడలో పసిఫిక్‌ తీరంలో యుద్ధవాతావరణం అలుముకుంటోంది. అదీ మన దురదృష్టం. - ఎమ్బీయస్‌ ప్రసాద్‌ (జులై 2014)

జులై 6-8 వీక్లీకై

ఎమ్బీయస్‌ : సోనాలీ రోసిలినీ మృతి

పేరే కాస్త వింతగా వుంది కదూ! ఆమె పేరు సోనాలీ దాస్‌గుప్తా. డాక్యుమెంటరీ సినిమాలు తీసే హరిసదన్‌ దాస్‌గుప్తా భార్య. అతని సినిమాలకు స్క్రిప్టు రాస్తూండేది. రాబర్టో రోసిలినీ అనే ఇటాలియన్‌ సినీదర్శకుడు 1957లో భారతదేశానికి వచ్చాడు. ఆయన వాస్తవిక చిత్రాలకు ఆద్యుడని చెప్పాలి. ఆయన, ఆయన స్నేహితుడు విట్టోరియో డిసికా తీసిన సినిమాలు చూసి ప్రభావితమైన సత్యజిత్‌ రాయ్‌ అదే తరహాలో ''పథేర్‌ పాంచాలీ'' (1955) తీసి ప్రపంచ ప్రముఖులను ఆకట్టుకోవడంతో, రోసిలినీ రాయ్‌ను, ఆ పద్ధతిలో తీసే ఋత్విక్‌ ఘటక్‌ వంటి వారిని కలుద్దామని కలకత్తా వచ్చాడు. ఆ సందర్భంగా అప్పటికే మంచి డాక్యుమెంటరీ చిత్రాలు తీసి, ఖ్యాతి తెచ్చుకున్న హరిసదన్‌ తన భార్య సోనాలీతో సహా ఆయన్ని కలిశాడు. రోసిలినీకి అప్పటికి 51 ఏళ్లు. సోనాలీకి 27. ఇద్దరు పిల్లలు. పెద్దవాడికి ఆరేళ్లు. పసివాడికి 11 నెలలు. కానీ రోసిలినీని చూసి తలమునకలా ప్రేమలో పడిపోయింది. పెద్దపిల్లవాణ్ని భర్త దగ్గర వదిలేసి, చంటిపిల్లవాడితో రోసిలినీతో లేచిపోయింది. రహస్యంగా ఇటలీకి పారిపోయింది. అది ఆ రోజుల్లో పెద్ద స్కాండల్‌. అందుకే యీ జూన్‌ 7 న 86వ యేట ఆమె మరణించగా అది మన పత్రికల్లో వార్తగా వచ్చింది.

ఒక భారతీయ గృహిణిని అంతగా ఆకర్షించిన రోసిలినీ ఎవరు? 1906లో పుట్టిన అతను ఒక ఆర్కిటెక్ట్‌ కొడుకు. 1938లో హ్రస్వచిత్రాలు తీయడంతో కెరియర్‌ మొదలుపెట్టాడు. అతని ప్రతిభను గుర్తించిన ముస్సోలినీ తన ప్రభుత్వం తరఫున కొన్ని సినిమాలు తీయించుకున్నాడు. రెండవ ప్రపంచం 1945లో ముగిసిన తర్వాత ఓటమి పాలైన ఇటలీ పరిస్థితి దుర్భరంగా తయారైంది. ఆనాటి ప్రజల స్థితిగతులను యథాతథంగా చూపించడానికి రోసిలినీ కెమెరా చేతపట్టి వాళ్ల యిళ్లకే వెళ్లి చిత్రీకరించాడు. తర్వాతి రోజుల్లో చాలామంది యీ పద్ధతి అనుసరించారు. ఆ విధంగా తయారైన ''ఓపెన్‌ సిటీ'' విశ్వవ్యాప్తంగా గుర్తింపు తెచ్చుకుని అతనికి అభిమానులను సంపాదించి పెట్టింది. ''పైసాన్‌'' (1946), ''జర్మనీ ఇయర్‌ జీరో'' (1947) వంటి సినిమాలు కూడా యిదే ధోరణిలో నడిచి అతనికి ఖ్యాతి చేకూరింది. హాలీవుడ్‌ నటీనటులు సైతం అతనికి ఫ్యాన్‌ మెయిల్‌ రాయసాగారు. అలా రాసినవారిలో ఒక నటీమణి - ఇన్‌గ్రిడ్‌ బెర్గ్‌మన్‌. చాలా అందగత్తె. ఇతని డైరక్షన్‌లో ''స్ట్రోంబోలి'' (1949) సినిమాలో నటించడానికి వచ్చి ప్రేమలో పడింది. భర్తను, కూతుర్ని అమెరికాలో వదిలిపెట్టి అప్పటికే వివాహితుడైన రోసిలినీతో యూరోప్‌లో కాపురం పెట్టింది. అతనితో కూతుర్ని కంది. అమెరికన్‌ పౌరులు యిది జీర్ణించుకోలేక పోయారు. నిరసన ప్రదర్శనలు నిర్వహించారు. ఇక హాలీవుడ్‌ నిర్మాతలు ఆమెను తమ సినిమాల్లో తీసుకోవడం దాదాపు మానేశారు. ఆమె రోసిలినీని 1950లో పెళ్లాడి యూరోప్‌లోనే స్థిరపడి పోయి, అక్కడ తీసే హాలీవుడ్‌ సినిమాలలోనే నటించసాగింది. ఇన్‌గ్రిడ్‌తో ప్రణయం తర్వాత రోసిలినీ సినిమాల వైఖరిలోనూ కాస్త మార్పు వచ్చింది. సోఫిస్టికేషన్‌, రొమాంటిసిజం వచ్చి చేరాయి. విమర్శకుల ప్రశంసలు ఎంత పొందినా కమ్మర్షియల్‌గా అంత సక్సెస్‌ కావటం లేదన్న బాధతో వుండగానే ''జనరల్‌ డెల్లా రోవెరీ'' (1959) సినిమాతో ఆ చింత తీరిపోయింది. ఆ తర్వాత యుద్ధంపై, చరిత్రపై అనేక భారీ సినిమాలు తీశాడు. 1977లో చనిపోయేవరకు సినిమాలు, ఇటాలియన్‌ టివికై చారిత్రాత్మక సినిమాలు తీశాడు.

1957లో రోసిలినీ ఇండియా వచ్చేసరికి అంతకు ఏడేళ్లకు ముందే అతన్ని వరించి ఇన్‌గ్రిడ్‌ ఎలా నష్టపోయిందో ప్రపంచంతో పాటు సోనాలీకి తెలుసు. అతని చపలబుద్ధీ తెలుసు. అయినా అతని మోహంలో పడిపోయింది. భర్తను, పెద్దపిల్లవాడిని యింట్లో వదిలేసి రోసిలినీ బస చేసిన హోటల్‌కు దగ్గరగా హోటల్లో వుండసాగింది. వీళ్లిద్దరి సరసం గురించి హాలీవుడ్‌ పేపర్లలో వచ్చేసింది. అప్పటిదాకా రోసిలినీ చేత ప్రభుత్వం తరఫున డాక్యుమెంటరీలు తీయించాలని ప్రధానిని కోరుతూ వచ్చిన సోనాలి భర్త, అతన్ని వెంటనే దేశం విడిచి పొమ్మనాలని డిమాండ్‌ చేయసాగాడు. సోనాలిని బెంగాలీ సమాజం, ఆమె కుటుంబం చీదరించుకున్నాయి. ఇక ఆమె రోసెలినీతో పారిపోదామనుకుంది. పాస్‌పోర్టు కోసం అప్లయి చేసుకుంది. ఈమెకు పాస్‌పోర్టు యివ్వవద్దని భారతప్రభుత్వంపై కొందరు బెంగాలీ చిత్రప్రముఖులు ఒత్తిడి చేశారు.

అయితే యిలాటి 'శుభ'కార్యానికి సాయపడేందుకు కొందరు ఎప్పుడూ నడుం కట్టుకుంటారు. శాంతినికేతన్‌లో తనకు సీనియర్‌ అయిన ఇందిరా గాంధీని సోనాలి ఆశ్రయించింది. పాస్‌పోర్టు, వీసా వచ్చేశాయి. రోసిలినీకి స్నేహితుడైన ఎమ్‌.ఎఫ్‌. హుస్సేన్‌ మీడియా కళ్ల పడకుండా యీమెకు బురఖా తొడిగించి, నా భార్య అని చెప్పి కలకత్తా నుండి ఢిల్లీకి చేర్చాడు. అక్కణ్నుంచి ఆమె పారిస్‌కు వెళ్లిపోయింది. అక్కడ మళ్లీ రోసిలినీ స్నేహితుడైన ఒక ఫోటోగ్రాఫర్‌ స్టూడియోలో కొన్నాళ్లు కాపురం చేసి, ఫైనల్‌గా ఇటలీకి చేరింది. ఈమెను చూడగానే ఇన్‌గ్రిడ్‌ రోసిలినీతో తెగతెంపులు చేసుకుంది. తన కూతురు ఇసబెల్లాను అతని దగ్గరే వదిలేసింది. ఆమెను కూడా సోనాలీయే పెంచి పెద్ద చేసింది. ఆమె హాలీవుడ్‌ తారగా మారింది. సోనాలీ రెండో కొడుకు అర్జున్‌ని రోసిలినీ దత్తత తీసుకుని అతని పేరును గిల్‌గా మార్చాడు. అతనూ సినిమా నిర్మాత, దర్శకుడు అయ్యాడు. సోనాలి, రోసిలినీలకు ఒక అమ్మాయి పుట్టింది. రాఫేలియా పౌలా అని.

ఇన్‌గ్రిడ్‌తో విడాకులకు ఇటలీ కోర్టు సమ్మతించలేదు. ఆ వివాదం సద్దుమణిగాక వీళ్లు వివాహం చేసుకోవడానికి టైము పట్టింది. వాళ్లు 17 ఏళ్లు కలిసివున్నారు. రోసిలినీ జీవితంలో అది పెద్ద విశేషమే. 1973లో విడిపోయారు. అంతకు పదేళ్ల క్రితమే సోనాలి రోమ్‌లో ఒక బొతిక్‌ పెట్టి సంపాదించసాగింది. ఆమె మళ్లీ ఇండియాకు రాలేదు, భర్తతో, పెద్దకొడుకుతో సంబంధం పెట్టుకోలేదు. పెద్దకొడుకు రాజా దాస్‌గుప్తా కూడా డాక్యుమెంటరీ సినిమాలు తీస్తాడు. జూన్‌ 7 న రోమ్‌లో సోనాలీ మరణించడంతో యీ వింత ప్రణయగాథ ఒక ముగింపుకు వచ్చింది. - ఎమ్బీయస్‌ ప్రసాద్‌ (జులై 2014)

ఎమ్బీయస్‌ : కార్పోరేట్లు విజృంభిస్తున్నాయి

ఏదైనా పరిశ్రమ సవ్యంగా సాగాలంటే యాజమాన్యం, వర్కర్ల యూనియన్‌ సమతూకంగా వుండాలి. ఇద్దరూ పరిశ్రమ బాగుపడడానికి దోహదపడాలి. యూనియన్‌ పేట్రేగిపోతే సరిగ్గా పని చేయకుండా, బాధ్యతలు విస్మరిస్తూ, అలవికాని జీతాలు యిమ్మంటూ మాటిమాటికీ సమ్మెలు చేసి నష్టాలు చేకూర్చి, ఫ్యాక్టరీ మూతపడేట్లు చేస్తుంది. యాజమాన్యం చేతికే సర్వాధికారాలు వుంటే, యిష్టం వచ్చినట్లు ప్రవర్తిస్తూ, కార్మికశక్తిని దోపిడీ చేస్తూ, పర్యావరణాన్ని కలుషితం చేస్తూ, పన్నులు ఎగ్గొడుతూ, కార్మికుల ప్రాణాలకు, ఆరోగ్యానికి భద్రత కల్పించకుండా పర్యవేక్షించే అధికారులను లంచాలతో జోకొడుతూ, ఫ్యాక్టరీలో వచ్చిన ఆదాయాన్ని యింటికి తరలిస్తూ పుస్తకాల్లో మాత్రం నష్టాలు చూపుతూ, బ్యాంకు లోనులు ఎగ్గొడుతూ, యిదేమిటని కార్మికులు అడిగితే వుద్యోగాలు పీకేస్తూ, లాకౌటు ప్రకటిస్తామని బెదిరిస్తూ పరిశ్రమకు, దేశ ఆర్థికాభివృద్ధికి నష్టం కలిగిస్తారు. అందుకే ఎవరూ హద్దు మీరకుండా ఒకరి నొకరు చెక్‌ చేసుకుంటూ వుంటేనే మంచిది. అయితే భారతదేశంలో కొన్ని ప్రాంతాల్లో యూనియన్‌లు పెత్తనం చలాయిస్తున్నాయి, మరి కొన్ని ప్రాంతాల్లో యాజమాన్యాలు ఆధిక్యత చూపుతున్నాయి. ప్రభుత్వం కొన్ని చట్టాల ద్వారా యిద్దర్నీ అదుపు చేస్తూ వుంటుంది. ఇప్పుడు బిజెపి అధికారంలోకి వచ్చింది కాబట్టి దానికి మద్దతు యిచ్చి గెలిపించిన కార్పోరేట్‌ రంగాలు, వ్యాపార వాణిజ్య రంగాలు, ఆ చట్టాల్ని తమకు అనుకూలంగా మార్చాలని ఒత్తిడి తెస్తున్నాయి. బిజెపి అధికారంలో వున్న రాజస్థాన్‌ ప్రభుత్వం అప్పుడే ఆ చట్టాలకు సవరణలు ప్రతిపాదించింది. కాబినెట్‌లో ఆ సవరణలు ఆమోదించి, అసెంబ్లీలో ప్రవేశపెట్టబోతోంది. ఆ తర్వాత దానికి దేశాధ్యక్షుడు ఆమోదముద్ర వేయాలి. తాము చేసిన సవరణలే కేంద్రం కూడా చేయాలని రాజస్థాన్‌ ప్రభుత్వం చెప్తోంది. అందరూ ఆ తానులో గుడ్డలే కాబట్టి చేసినా ఆశ్చర్యం లేదు.

ఇండస్ట్రియల్‌ డిస్ప్యూట్స్‌ యాక్ట్‌, 1947, కాంట్రాక్ట్‌ లేబర్‌ (రెగ్యులేషన్‌ అండ్‌ ఎబాలిషన్‌) యాక్ట్‌, 1970, ఫ్యాక్టరీస్‌ యాక్ట్‌, 1948 అనే మూడు చట్టాలు కార్మికప్రయోజనాలను కొంతవరకు పరిరక్షిస్తున్నాయి. ఉద్యోగాలు కల్పించాలంటే, పెట్టుబడులు ఆకర్షించాలంటే యీ చట్టాలు అడ్డంకి మారాయంటూ రాజస్థాన్‌ ప్రభుత్వం వీటిని మార్చబోతోంది. ఇప్పటివరకు 20 మంది ఉద్యోగుల కంటె ఎక్కువమంది వున్న సంస్థలకు మాత్రమే కాంట్రాక్ట్‌ లేబర్‌ చట్టం వర్తిస్తుంది. అంతకంటె తక్కువ మంది స్టాఫ్‌ వున్న కంపెనీలు తమ యిష్టానుసారం చేయవచ్చు. ఇప్పుడు ఆ 20 ను 50 చేయబోతున్నారు. అసలు వర్కర్లందరినీ రికార్డుల్లో చూపించడమే అరుదు. అలాటిది 49 మంది వున్నారని చూపించినా యీ చట్టానికి భయపడనక్కరలేదు. ఆ మేరకు కార్మికులకు రక్షణ పోతుంది. ఫ్యాక్టరీ యజమాని తన ఆవరణలో ఏదైనా పని చేయడానికి ఎవరికైనా కాంట్రాక్టు యిస్తే, ఆ కాంట్రాక్టరు తన దగ్గర పనిచేసే వాళ్లకు జీతాలు సరిగ్గా యివ్వకపోయినా, పని చేసే చోట భద్రతా ఏర్పాట్లు చేయకపోవడం వలన కార్మికులు గాయపడినా, ఆ కాంట్రాక్టరుతో పాటు ఫ్యాక్టరీ యజమాని కూడా బాధ్యుడే. మర్కంటైల్‌ లా ప్రకారం ఏజంటు చేసే పనులకు ప్రిన్సిపల్‌ కూడా బాధ్యుడే. అయితే యిప్పుడు ప్రభుత్వం చేస్తున్న సవరణల ప్రకారం ఫ్యాక్టరీ యజమాని యికపై బాధ్యుడు కాడు. ఇప్పుడు గెయిల్‌ పైపు లీకు విషయమే తీసుకుంటే వాళ్లు 'దీని నిర్వహణ బాధ్యత కాంట్రాక్టరుకు అప్పగించాం, వాళ్లు సరిగ్గా చేయకపోతే మేమెలా బాధ్యులం?' అని వాదించవచ్చు. ఫలానావాళ్లకు కాంట్రాక్టు యిమ్మనమని ప్రజలు వచ్చి కోరలేదు కదా, తక్కువ రేటుకి వచ్చాడు కదాని నాణ్యత, నీతి నిజాయితీ లేనివాడికి అప్పగించి చేతులు దులుపుకుంటే ఎలా?

ఫ్యాక్టరీస్‌ యాక్ట్‌ ప్రకారం విద్యుత్‌ వుపయోగిస్తున్న యూనిట్లలో 10 (విద్యుత్‌ ఉపయోగించని యూనిట్లలో 40) మంది కంటె ఎక్కువ మంది పనిచేస్తూ వుంటే ఆ చట్టం ప్రకారం తీసుకోవలసిన జాగ్రత్తలన్నీ యాజమాన్యం తీసుకోవాలి. ఇప్పుడు దాన్ని 20కు పెంచుదామనుకుంటున్నారు. కార్మికులను మూకుమ్మడిగా అంటే 100 మందిని తీసేద్దామనుకుంటే యాజమాన్యం ప్రభుత్వం యొక్క అనుమతి తీసుకోవాలి. వాళ్లు సంగతులు పరిశీలించి, గత్యంతరం లేక తీసేస్తున్నారా లేక కక్షసాధింపుగా తీసేస్తున్నారా అని నిర్ధారిస్తారు. ఇప్పుడు యీ లిమిట్‌ను 300 కు పెంచుతోంది ప్రభుత్వం. యాజమాన్యం యిష్టారాజ్యంగా నడపకుండా చూడడానికి, కార్మిక సంక్షేమానికి యూనియన్‌ ఏర్పాటు అతి ముఖ్యం. ప్రస్తుతం వర్కర్లలో 15% మంది సంఘటితమై యూనియన్‌గా ఏర్పడితే దానికి గుర్తింపు వస్తుంది. ఇప్పుడు దాన్ని 30% కి పెంచింది ప్రభుత్వం.

గతంలో యుపిఏ ప్రభుత్వం కూడా తమకు మద్దతిచ్చే కార్పోరేట్ల ఒత్తిడికి లొంగి యిలాటి సవరణలే చేయబోయింది. కానీ కాంగ్రెస్‌వారు ట్రేడ్‌ యూనియన్‌ (ఐఎన్‌టియుసి)తో సహా అన్ని యూనియన్లు అభ్యంతరం తెలపడంతో ఆగిపోయింది. కాంగ్రెసుకు పూర్తి మెజారిటీ లేదు కాబట్టి వారు జంకారు. ఇప్పుడు బిజెపికి పూర్తి మెజారిటీ వుంది. పెట్టుబడులు ఆహ్వానిస్తున్నాం అనే పేర ఏం చేసినా చెల్లుతుంది. అప్పటికంటె యిప్పుడు కార్పోరేట్ల జబర్దస్తీ మరింత పెరిగింది. అందుకే రాజస్థాన్‌ కాబినెట్‌ సవరణలకు ఆమోదం తెలిపిన మర్నాడే కేంద్ర కార్మిక మంత్రిత్వ శాఖ ఫ్యాక్టరీ చట్టానికి చేయబోతున్న సవరణలపై మీ అభిప్రాయం చెప్పండి అంటూ సర్క్యులర్‌ పంపింది. 61 సెక్షన్లకు 54 సవరణలు సూచించింది. అవీ యింత ఘోరంగానూ వున్నాయి. వ్యాపారవర్గాలకు మేలు చేసే క్రమంలో కార్మికులకు నష్టం చేకూర్చడం దీర్ఘకాలిక ప్రయోజనాలను దెబ్బ తీస్తుంది. - ఎమ్బీయస్‌ ప్రసాద్‌ (జులై 2014)

ఎమ్బీయస్‌ : సర్దార్‌ సరోవర్‌ డామ్‌ ఎత్తు పెంచేది ఎవరికోసం?

మోదీ ప్రధాని అవుతూనే చేసిన పని - సర్దార్‌ సరోవర్‌ డ్యామ్‌ ఎత్తు పెంచడానికి అనుమతి యివ్వడం. ఆ డామ్‌ ఎత్తును 121.92 మీటర్ల నుండి 138.68 మీటర్లకు పెంచాలని గుజరాత్‌ ప్రభుత్వం కోరిన కోరికను నర్మదా కంట్రోల్‌ అథారిటీ జూన్‌ 12 న యిచ్చింది. గుజరాత్‌లోని కరువు ప్రాంతాలకు నీళ్లు అందించే యీ పథకం వలన గుజరాత్‌, మహారాష్ట్ర, మధ్యప్రదేశ్‌లలో అనేకమంది నిర్వాసితులు అవుతారని మేధా పాట్కర్‌ వంటి కార్యకర్తలు 'నర్మదా బచావ్‌ ఆందోళన్‌' అనే సంస్థ ద్వారా అడ్డుకోవడానికి శతథా ప్రయత్నించారు కానీ విఫలమయ్యారు. నిర్వాసితులందరు మొత్తం 32,615 మంది వున్నారని వారందరి కష్టమూ తీర్చామని నర్మదా కంట్రోల్‌ అథారిటీ అంటుంది. కాదని నిర్వాసితులు, వారి తరఫున పని చేస్తున్న సంస్థలు రుజువులు చూపిస్తున్నారు. పునరావాసానికి చూపిన స్థలాలలో విద్యుత్‌, నీరు లేదని, నేల ఎగుడుదిగుడుగా వుందని చాలామంది వెళ్లటం లేదు. అనేకచోట్ల ఓవర్‌హెడ్‌ ట్యాంకులు కట్టినా 12 ఏళ్లగా అవి ఖాళీగానే వున్నాయి. పునరావాసానికి ప్రభుత్వం సేకరించిన భూమి వ్యవహారాల్లో కూడా అనేక వివాదాలు వచ్చాయి. మధ్యప్రదేశ్‌లో జరిగిన బోగస్‌ లాండ్‌ రిజిస్ట్రేషన్‌ స్కాములో కోట్లాది రూపాయలు దుర్వినియోగం అయ్యాయన్న అభియోగంపై జస్టిస్‌ శ్రావణ్‌ శంకర్‌ ఝా కమిషన్‌ వేశారు. మహారాష్ట్రలోని 4277 మంది నిర్వాసితుల్లో వెయ్యి మందికి యింకా భూమి చూపించలేకపోయారు. పరిస్థితులు యిలా వుండగా యిప్పుడు మళ్లీ ఎత్తు పెంచితే నిర్వాసితులు కాబోతున్న 2.50 లక్షల మంది గతి ఏమిటని మేధా అడుగుతున్నారు. అబ్బే అంతమంది వుండరు అంటోంది నర్మదా అథారిటీ, ఎంతమంది వుంటారో చెప్పడం లేదు.

అసలు యిప్పుడు అర్జంటుగా ఎత్తు ఎందుకు పెంచుతున్నారో చెప్పండి అని గుజరాత్‌ రైతులే అడుగుతున్నారు. ఎందుకంటే ప్లాను ప్రకారం యిప్పటి ఎత్తులోనే 18 లక్షల హెక్టేర్లకు నీరు అందించాల్సి వుంది. కానీ 9.76 లక్షల హెక్టేర్లకు మాత్రమే అందింది. 9,633 గ్రామాలకు తాగునీరు యివ్వాల్సి వుంది, 7873 గ్రామాలకు మాత్రమే యిచ్చారు. దీనికి కారణం ఏమిటంటే కావలసినన్ని కాలువలు తవ్వలేదు. మన దగ్గర పోలవరం ప్రాజెక్టు కడతారో లేదో తెలియదు కానీ కాలువలు మాత్రం తవ్వుకుని కూర్చున్నారు. అక్కడ రివర్సులో వుంది వ్యవహారం. 2585 కి.మీ. బ్రాంచ్‌ కెనాల్స్‌ కట్టాలని ప్లాను వేస్తే - 2322 కి.మీ.లు పని చేస్తున్నాయి. 5112 కి.మీ.ల డిస్ట్రిబ్యూటరీ కెనాల్స్‌ ప్లాన్‌ చేస్తే పూర్తయినవి 3103 కి.మీ., 18413 కిమీల మైనర్‌ కెనాల్స్‌ కడతామని చెప్పి కట్టినది 8779 కిమీ.లు. సబ్‌ మైనర్‌ కెనాల్స్‌ అయితే మరీ అన్యాయం 48,058 కిమీలు అని చెప్పి 10,217 కిమీలు కట్టారు. ఇప్పటిదాకా గుజరాత్‌ ఏలిన మోదీ హయాంలో జరిగినది యిది. ఎందుకిలా అంటే సర్దార్‌ సరోవర్‌ నర్మదా నిగమ్‌ లి.కి చైర్మన్‌గా గతంలో పనిచేసిన సనత్‌ మెహతా ''కాలువల నిర్మాణానికి కావలసిన బజెట్‌ను ప్రతీ ఏడాది తగ్గిస్తూ పోయారు. చిత్తశుద్ధి లేకపోవడమే దీనికి కారణం.'' అన్నారు.

మరి కాలువల నిర్మాణం పూర్తి చేయకుండా యిప్పుడీ ఎత్తు పెంచడం దేనికి? అంటే 'ఇది రైతులకు మేలు చేయడానికి కాదు, వాళ్ల పేరు మీద పారిశ్రామికవేత్తలకు సహాయం చేయడానికి' అంటున్నారు. డ్యామ్‌ కట్టినపుడు 2 లక్షల ఎకరపుటడుగు నీటిని పరిశ్రమలకు యిస్తామని చెప్పారు. ఇప్పటికే 2.5 లక్షల ఎకరపుటడుగుల నీటిని అందిస్తున్నారు. ''ఇప్పుడిలా పెంచి, 'కాలువలు పూర్తి కాలేదు కాబట్టి యీ నీటిని పరిశ్రమలకు మళ్లిస్తాం' అంటారు.'' అని స్వచ్ఛంద సంస్థలు చెపుతున్నాయి. వారి వాదనను ఖండించాలంటే గుజరాత్‌ ప్రభుత్వం ముందుగా కాలువల నిర్మాణం పూర్తి చేసి అప్పుడు ఎత్తు పెంచమని అడగాలి. దానితో బాటు నిర్వాసితుల కష్టాలు పూర్తిగా తీర్చాలి. - ఎమ్బీయస్‌ ప్రసాద్‌ (జులై 2014)

ఎమ్బీయస్‌ : చదువుల్లో రాజకీయాలు

యుపిఏ ప్రభుత్వ వైఫల్యాలు ఎన్ని వున్నా మన్‌మోహన్‌ సింగ్‌, కపిల్‌ సిబ్బల్‌, పురంధరేశ్వరి, పళ్లంరాజు గార్లు భారతీయ విద్యాసంస్థల ప్రమాణాలు పెంచడానికి ప్రణాళికలు రచించారని, కొన్ని అమలు చేశారని ఒప్పుకోక తప్పదు. మోదీ ప్రభుత్వం వాటిని మెరుగుపరుస్తుందేమోనని భావించవచ్చు కానీ అధికారంలోకి వస్తూనే ఆ పథకాలను తిరగతోడుతూంటే ఆశ్చర్యపడకుండా వుండలేం. మన దగ్గర డిగ్రీలు పొందుతున్నవారిలో చాలామందికి ఉద్యోగార్హత లేదనడం కఠోరవాస్తవం. ఇంజనీర్లలోనే 47% మందికి ఎంప్లాయబిలిటీ లేదని తేలింది. ఇక తక్కిన డిగ్రీల సంగతి చెప్పాలా? చదువు చెప్పే తరుణంలోనే నైపుణ్యం, కమ్యూనికేషన్‌ స్కిల్స్‌ పెంచాలనే తపన కొందరు విద్యావేత్తలలో బయలుదేరింది. మన వద్ద 1986 నుండి 10 ప్లస్‌ 2 ప్లస్‌ 3 సిస్టమ్‌ వుంది. అంటే పోస్టు గ్రాజువేషన్‌కి వెళ్లాలంటే 15 ఏళ్ల చదువు సరిపోతుంది. అయితే ఆ పోస్టు గ్రాజువేషన్‌ విదేశాల్లో చేయాలంటే 16 ఏళ్ల చదువు కావాలి. ఉన్నతవిద్యకు విదేశాలకు వెళ్లేవాళ్లు యిబ్బంది పడకుండా కొత్తరకమైన కోర్సు తయారుచేస్తే బాగుంటుందనే ఆలోచనతో ఢిల్లీ యూనివర్శిటీ వైస్‌ ఛాన్సలర్‌ దినేశ్‌ సింగ్‌ 2010లో కసరత్తు మొదలుపెట్టారు. విద్యార్థులతో కలిసి కూర్చుని వారి యిబ్బందులు తెలుసుకుని 2012 ఏప్రిల్‌లో 3000 మంది టీచర్లతో కలిసి కూర్చుని సిలబస్‌ తయారుచేయించి 2013 ఏప్రిల్‌లో యుజిసి అనుమతి కోరారు. యుజిసికి చైర్మన్‌గా వున్న వేద్‌ ప్రకాశ్‌, ఎచ్‌ఆర్‌డి మంత్రి పళ్లంరాజు యీ కోర్సును మెచ్చుకున్నారు. ఎందుకంటే ఆ మధ్య ఒక టాప్‌ ఇండియన్‌ బ్రాండ్‌ ఢిల్లీ యూనివర్శిటీలో కాంపస్‌ రిక్రూట్‌మెంట్‌కు వచ్చి 1200 అభ్యర్థులలో కేవలం ముగ్గుర్ని సెలక్టు చేసినప్పుడే తెలిసింది - మన విద్యార్థులలో అన్ని రకాల స్కిల్స్‌ పెంచవలసిన అవసరం వుందని!

ఇంటర్‌ తర్వాత వుండే యీ నాలుగేళ్ల డిగ్రీ కోర్సులో రెండేళ్ల తర్వాత మానేస్తే డిప్లోమా యిస్తారు, మూడేళ్ల తర్వాత మానేస్తే డిగ్రీ యిస్తారు, నాలుగేళ్లు పూర్తి చేస్తే ఆనర్స్‌ యిస్తారు. విదేశాలకు వెళ్లి పై చదువులు చదువుదామనుకున్నవారు ఆనర్స్‌ చేయవచ్చు, ఉద్యోగాలతో సరిపెడతామనుకునేవారు డిగ్రీతోనో, డిప్లోమాతోనే ఆపేస్తారు. ఆ విధమైన ఫ్లెక్సిబిలిటీ కూడా దీనిలో యిచ్చారు. అయితే దీనికి ఢిల్లీ టీచర్స్‌ అసోసియేషన్‌ అభ్యంతర పెట్టింది. గ్లోబల్‌ స్టాండర్డ్‌స్‌ చేరుకునేందుకు ఉద్దేశించిన యీ కోర్సుకు మీ అభ్యంతరం ఎందుకు అని అడిగితే ''మీరు అమెరికా యూనివర్శిటీలలో ఖాళీలు నింపడానికే యీ కోర్సు పెట్టారు'' అని ఆరోపించారు. ఈ ఒక్క యూనివర్శిటీలో కోర్సు పెట్టడం చేత అమెరికా యూనివర్శిటీలు నిండిపోతాయా? అయినా కావాలనుకున్నవాడే అమెరికాకు వెళతాడు తప్ప, ఎవరూ బలవంతంగా పంపరు కదా! ''మీరు బేసిక్స్‌ మళ్లీ చెపుతున్నారు, అవి హైస్కూలులోనే చెప్పేస్తారు'' వంటి చిన్న చిన్న అభ్యంతరాలు చేర్చారు కానీ యుజిసి వాళ్లు వాటిని పట్టించుకోలేదు. కోర్సు ప్రారంభమయిపోయింది. అనేకమంది విద్యావేత్తలు దీన్ని మెచ్చుకున్నారు. ఇంతలో ప్రభుత్వం మారింది. ఢిల్లీ టీచర్సు అసోసియేషన్‌ వారి ఆలోచనతో ఏకీభవించే బిజెపి ప్రభుత్వం గద్దె నెక్కింది. వెంటనే స్మృతి ఇరానీని ఆశ్రయించారు. ఆవిడ వెంటనే ఢిల్లీ వైస్‌ ఛాన్సలర్‌కు జూన్‌ 1 న ఫోన్‌ చేసి ఆ అసోసియేషన్‌ వాళ్లు చెప్పినది వినండి అని హుకుం జారీ చేసింది. అంతేకాదు, యుజిసికి చెప్పింది. గతంలో బ్రహ్మాండమైన కోర్సు అని తనే ప్రశంసించిన కోర్సు ఆపేయమని జూన్‌ 24 న యుజిసి ఢిల్లీ యూనివర్శిటీని ఆదేశించింది. అంతే దానికి మంగళం పాడుతున్నారు.

స్మృతి ఇరానీకి ఆ పదవి అప్పగించినపుడే విమర్శలు వచ్చాయి. అబ్బే, ఆమె మేధావి, డిగ్రీలు లేకపోతే యేం? అని కొందరు వెనకేసుకుని వచ్చారు. ఏదైనా స్కీమును రద్దు చేసేముందు అది అమలు జరుగుతున్న విధానం, ఫలితాలపై సమీక్ష జరిపి, ఏదైనా నిర్ణయం తీసుకుంటారు. కానీ స్మృతికి యివేమీ పట్టవు. ఎందుకంటే యీ సమీక్షలూ అవీ ఎకడమీషియన్స్‌ చేసే పని. ఆవిడ కేవలం పొలిటీషియన్‌! - ఎమ్బీయస్‌ ప్రసాద్‌ (జులై 2014)

జులై 9-12 వీక్లీకై ఎమ్బీయస్‌ : డేవిడ్‌ లీన్‌ దగ్గర పని చేస్తే...

డేవిడ్‌ లీన్‌ గొప్ప దర్శకుడు. ''ఎ బ్రిజ్‌ ఆన్‌ ద రివర్‌ క్వాయ్‌'', ''ఆలివర్‌ ట్విస్ట్‌'', ''లారెన్స్‌ ఆఫ్‌ అరేబియా'', ''డాక్టర్‌ రి­వాగో'' వంటి క్లాసిక్స్‌ తీశాడని చెప్పినా ఆయన గొప్పతనం తెలియకపోతే మన జంధ్యాలకు ఆయన అభిమాన దర్శకుడని, ''మీ వద్ద అసిస్టెంటు డైరక్టర్‌గిరీ యిస్తే పరిగెట్టుకుంటూ వస్తా'' అంటూ ఉత్తరం రాశారని చెపితే లీన్‌ ఘనత కాస్త అర్థమవుతుంది. జంధ్యాలకు ఆ అవకాశం చిక్కలేదు కానీ, చిక్కి వుంటే ఎలా వుండేదో అనే వూహ మనకు కలగకమానదు. ఆ అవకాశం కలిగిన చేతన్‌ షా అనే ఆయన తన అనుభవాన్ని వర్ణిస్తూ యిటీవల ఒక వ్యాసం రాశారు. డేవిడ్‌ లీన్‌ భారతదేశంలో తీసిన ''ఎ పాసేజ్‌ టు ఇండియా'' రిలీజై 30 ఏళ్లు అయిన సందర్భంగా ఆయన లీన్‌ వద్ద ఆ సినిమాకు పనిచేసిన 12 మంది అసిస్టెంటు డైరక్టర్లలో ఒకడిగా తన అనుభవాలు అక్షరబద్ధం చేశారు. ఆ సినిమాకు ఆధారం ఇ.ఎం.ఫాస్టర్‌ రాసిన ఒక నవల. అది తీసేనాటికి లీన్‌ వయసు 74. ఓపిక తగ్గింది, మతిమరుపు హెచ్చింది. నిర్మాణంలో సహకరించడానికి షమా హబీబుల్లాను ఇండియన్‌ ప్రొడక్షన్‌ కోఆర్డినేటరుగా తీసుకున్నారు. ఆమె యితన్ని రిక్రూట్‌ చేసుకుంది. అసిస్టెంటు డైరక్టర్‌ అనగానే లీన్‌ పక్కనే వుండి నటీనటులకు సూచనలివ్వడంలో సహాయపడాలి కాబోలు అనుకున్నాడితను. తీరా చూస్తే అలాటిదేమీ లేదు. 'క్రియేటివ్‌ సైడ్‌ నువ్వు చేయాల్సింది ఏమీ లేదు, షూటింగుకి, పోస్ట్‌ ప్రొడక్షన్‌కు కావలసినవన్నీ సమకూరిస్తే చాలు' అన్నారు. లీన్‌ చుట్టూ నిర్మాత, కెమెరామన్‌, తారలతో బాటు మొదటి అసిస్టెంటు డైరక్టరు వుండేవారు తప్ప వీళ్లకు అతనితో మాట్లాడే ఛాన్సే వుండేది కాదు. వీళ్లందరినీ పనిలోకి చేర్చుకోగానే పెద్దపెద్ద బౌండు బుక్కులు యిచ్చారట. దానిలో స్క్రీన్‌ప్లే అంతా వివరంగా రాసి వుంది. దాన్ని సీన్లుగా విడగొట్టి ప్రతీ సీనులో ఏమేం సరంజామా కావాలో, ఏయే పాత్రలు ఏయే దుస్తులు వేసుకోవాలో, మేకప్‌ ఎలా వుండాలో, డైలాగులు ఏమిటో యివన్నీ వీళ్లు విపులంగా రాసుకుని, షూటింగు నాటికి అన్నీ సక్రమంగా ఏర్పాటు చేసేవారు. అంటే డైరక్షన్‌ పని కంటె ప్రొడక్షన్‌ పనే ఎక్కువన్నమాట.

సినిమా షూటింగు కోసం బెంగుళూరు ప్యాలస్‌ బుక్‌ చేసుకున్నారు. దాని ఆవరణలోనే బొంబాయి నౌకాశ్రయం, ఓడలు, లండన్‌ బజారు యిత్యాది సెట్లు వేశారు. ప్యాలస్‌ గదులను ఇన్‌డోర్‌, ఔట్‌డోర్‌ లొకేషన్స్‌గా వాడుకున్నారు. ఒక పార్టీ సన్నివేశశానికి హై సొసైటీకి చెందిన 300 మంది కావలసి వచ్చారు. అదీ నాలుగురోజులు వరుసగా! జూనియర్‌ ఆర్టిస్టులకయితే ఆ లుక్‌ వుండదు. కులీనులు, ఉన్నతవర్గాల వారు కావాలి. వారికి ఎంత సరదా వున్నా నాలుగురోజుల పాటు అదే డ్రస్సులో షూటింగులో పాల్గొనాలంటే ఎందుకు ఒప్పుకుంటారు? డేవిడ్‌ లీన్‌ సినిమాలో మీ మొహం కనబడితే చాలు జన్మ ధన్యం అని చెప్పి మొత్తానికి పోగేశారు. భారీగా పారితోషికం, మంచి ఆహారం, డ్రింకులు అన్నీ యిస్తూ అదనపు ఆకర్షణగా హాలీవుడ్‌ యాక్టర్లతో కలిసే అవకాశం కల్పించారు. అలెక్‌ గిన్నెస్‌, జేమ్స్‌ ఫాక్స్‌, పెగ్గీ ఆష్‌క్రాఫ్ట్‌, విక్టర్‌ బెనర్జీ లతో కలిసి ఫోటోలు దిగే అవకాశం కోసం వాళ్లు ఒప్పుకున్నారు.

బొంబాయి డాక్‌ యార్డ్‌ సీను ఒక దానిలో కూలీల వేషాలకు 600 మంది జూనియర్‌ ఆర్టిస్టులు కావలసి వచ్చారు. ఫోటోగ్రాఫర్‌ ఆ సీనుని మంచి ఎండలో తీద్దామనుకున్నాడు. అయితే అన్నీ రెడీ చేసేసుకొనేసరికి ఆకాశం మబ్బు వేసేసేది. ఆకాశం కేసి చూస్తూ కూర్చుంటే కాస్సేపటికి మబ్బులు తొలగి సూర్యుడు బయటకు వచ్చేవాడు. హమ్మయ్య వచ్చాడ్రా అనుకుని, అందరూ వేగంగా రండి అని పిలుస్తూ వీళ్లందరినీ ఎక్కడ నిలబెట్టాలో అక్కడ నిలబెట్టేసరికి (600 మందితో సీనంటే మాటలు కాదు) సూర్యుడు మేఘాల చాటుకు వెళ్లిపోయేవాడు. ఈ దాగుడుమూతలతో రెండు రోజులు గడిచిపోయాయి. రెండో రోజు చివర్లో కాస్త వెలుతురు వస్తుంది అనుకునే సమయానికి ఆ షూటింగ్‌ స్పాట్‌కు శంకర్‌ నాగ్‌ వచ్చాడు. అతను కన్నడ సూపర్‌ స్టార్‌. మాంచి కండలతో, హీ మ్యాన్‌గా, మాస్‌ హీరోగా ప్రసిద్ధుడు. అతని భార్య అరుంధతి 12 మంది అసిస్టెంటు డైరక్టర్లలో ఒకామె. ఆమె కోసం అతను రాగానే యీ జూనియర్‌ ఆర్టిస్టులందరూ అతన్ని చూడడానికి ఎగబడ్డారు. ''సూర్యుడు బయటకు వచ్చాడు, షాట్‌ రెడీ'' అని ఫోటోగ్రాఫర్‌ అరుస్తున్నా వినేవాడు లేడు. అంతలోనే మబ్బు వేసేసింది. యూనిట్‌ వాళ్లు శంకర్‌ నాగ్‌ను తిట్టుకున్నారు. అతనికి వెళ్లి చెప్పారు కూడా! 'ఇది నాకు వదిలేయండి' అన్నాడతను. కాస్తంత లైటు వస్తూండగానే మెగాఫోన్‌ చేత పట్టుకుని డైరక్షన్స్‌ యివ్వసాగాడు. అతని ఆదేశాలను దైవాజ్ఞగా భావించిన ఆ జనాలంతా టకటకా రెడీ అయిపోయారు. మళ్లీ సారి సూర్యుడు కరుణించగానే షాటు వెంటనే ఓకే అయిపోయింది.

లీన్‌ సినిమాల్లో అలెక్‌ గిన్నెస్‌ ఎప్పుడూ ప్రధానపాత్ర వహిస్తాడు. పైగా వాళ్లిద్దరి మధ్య మంచి స్నేహం వుంది. ఆ సెంటిమెంటు కారణంగానో ఏమో లీన్‌ అతనికి గోడ్‌బోలే అనే మహారాష్ట్ర బ్రాహ్మణుడి పాత్ర యిచ్చాడు. ముఖ్యమైన ఆ పాత్రను ఇంగ్లీషువాడికి బదులు ఎవరైనా భారతీయ నటుడికి యిచ్చి వుంటే బాగుండేదని ఎడిటింగ్‌ టేబుల్‌పై లీన్‌కు తోచింది. దాంతో గిన్నెస్‌ వేసిన చాలా సీన్లకు కత్తెర పడింది. అది గిన్నెస్‌కు కోపం తెప్పించింది. లీన్‌తో మాట్లాడడం మానేశాడు. చచ్చిపోయేవరకు ఒకరితో మరొకరు మాట్లాడుకోలేదు. ఏమైనా ''పాసేజ్‌ టు యిండియా'' లీన్‌ గొప్ప సినిమాల్లో ఒకటి కాదు. సినిమా సుమారుగానే ఆడింది. ఇంతకీ లీన్‌ వద్ద పనిచేయాలని తపించిన చేతన్‌ షాకు లీన్‌తో ఒక్కసారైనా మాట్లాడే అవకాశం వచ్చిందా? వచ్చింది. ఊటీలో ఒక సీనులో 50 మంది చర్చి సీను తీయాల్సి వచ్చింది. డాబుగా కనబడేవాళ్లు కావాలంటే స్థానికంగా ఆర్టిస్టులు దొరకరు. బెంగుళూరు నుండి తీసుకెళితే ఖర్చులు చాలా అవుతాయి. ఎలా అనుకుంటూ వుంటే చేతన్‌ 'నేను ఊటీలోనే చదువుకున్నాను. నాకు తెలిసున్న మంచి ఫ్యామిలీల వాళ్లున్నారు. వాళ్లకు ట్రైనింగ్‌ యిచ్చి రెడీ చేస్తాను' అన్నాడు. అలా చేసి చూపించాడు కూడా. ఇదంతా విని లీన్‌ 'షూటింగుకు ముందు రోజు ఓ పార్టీ ఏర్పాటు చేయండి. నేను అందరినీ ఒకసారి చూసి వాళ్లు పనికి వస్తారో రారో తేల్చుకుంటాను' అన్నాడు. చూసి సంతృప్తి చెందాడు కూడా. అప్పుడు చేతన్‌ను పిలిచి 'అసాధ్యుడివే' అని మెచ్చుకున్నాడు. అదే పదివేలు అనుకున్నాడు చేతన్‌! - ఎమ్బీయస్‌ ప్రసాద్‌ (జులై 2014)

ఎమ్బీయస్‌ : సిరియా ఎన్నికల ఫలితం అమెరికాకు మింగుడు పడలేదు

ప్రస్తుత ఇరాక్‌ సంక్షోభానికి కారణం - ఐయస్‌ఐయస్‌ (ఇస్లామిక్‌ స్టేట్‌ ఆఫ్‌ ఇరాక్‌ అండ్‌ అల్‌-షామ్‌ (గ్రేటర్‌ సిరియా) అనీ, జిహాద్‌ పేర శత్రువులను పరిమార్చడంలో ఆ సంస్థ అల్‌ ఖైదాను మించిపోయిందని, దాని నాయకుడు ఆబూ బకర్‌ అల్‌ బాగ్దాదీ బిన్‌ లాడెన్‌ను కంటె దారుణమైన వాడని అందరికీ తెలుసు. ఆ సంస్థ సిరియాలో అంతర్యుద్ధాన్ని ప్రారంభించి, రాకా వంటి కొన్ని ప్రాంతాలను వశపరుచుకుని అక్కడ షరియా పేరుతో క్రూరమైన శిక్షలు వేస్తోంది. తమను ఎదిరించినవారిని బహిరంగంగా ఉరి వేయడం, క్రైస్తవులపై రక్షణ పన్ను విధించడం జరుపుతోంది. అంతేకాదు, అల్‌ ఖైదాతో సంబంధం వున్న మరో జిహాదీ సంస్థ నస్రాతో కలిసి తక్కిన ప్రాంతాలలో బీభత్సాన్ని సృష్టిస్తోంది. ఇప్పటికే లక్షా ఏభైవేల మంది సిరియన్లు హతులయ్యారు. 2.30 కోట్ల జనాభాలో మూడోవంతు మంది వూరు వదిలి పారిపోవలసి వచ్చింది. లక్షలాది మంది సిరియన్లు జోర్డాన్‌, లెబనాన్‌, ఇరాక్‌లలో శరణార్థులుగా తలదాచుకున్నారు. ఇలాటి పరిస్థితుల్లో ప్రభుత్వానికి మద్దతు యిచ్చి మతోగ్రవాదులను అదుపు చేయడం సమంజసం.

కానీ అమెరికాకు ప్రస్తుతం ప్రభుత్వాన్ని నడుపుతున్న అధ్యక్షుడు బషర్‌ అల్‌ అసాద్‌ అంటే గిట్టదు. అతను అలావీ తెగకు చెందినవాడయినా జనాభాలో 60 శాతం వున్న సున్నీలు అతని నేతృత్వాన్ని సమర్థిస్తారు. అతని బాత్‌ పార్టీలో 30 లక్షలమంది సభ్యులుంటే అత్యధికులు సున్నీలే. ప్రజలు తన పక్షాన వున్నారు కాబట్టే అతను అనేక జిహాదీ సేనలను అదుపులో వుంచుతూ వచ్చాడు. పాశ్చాత్యదేశాలు, కొన్ని ధనిక అరబ్‌ దేశాలు యీ వాస్తవాన్ని గుర్తించకుండా అతన్ని బలహీనపరచాలని చూస్తున్నాయి. ''ఫ్రీ సిరియన్‌ ఆర్మీ'' పేరుతో సైన్యాన్ని తయారుచేసి పాశ్చాత్యదేశాల నిపుణులతో వారికి తర్ఫీదు యిప్పించి సిరియా ప్రభుత్వంపై తిరుగుబాటు చేయించాయి. ఆ ఆర్మీ పనికిరాకుండా పోయాక ప్రస్తుతం వారినే ''ఇస్లామిక్‌ ఫ్రంట్‌'' అనే మరో పేరుతో సేన ఏర్పాటు చేసి, అమెరికా నిపుణులు పశ్చిమదేశాల సహాయంతో జోర్డాన్‌, టర్కీలలో క్యాంపులు నిర్వహిస్తూ సిరియా సైన్యంపై పురిగొల్పుతున్నారు. తమ పౌరులను కూడా వారితో భుజం కలిపి పోరాడమని ప్రోత్సహిస్తూ 'వీరు ఉదారవాదులు, సిరియా సైన్యంతోనే కాదు, నస్రా, ఐయస్‌ఐయస్‌తో కూడా పోట్లాడతారు' అని పైకి చెపుతున్నారు. అమెరికా ఇంటెలిజెన్సు ఏజన్సీల ప్రకారం సిరియాలో 26 వేల మంది తీవ్రవాదులున్నారు. వారిలో 7 వేల మంది విదేశీయులే. వారిలో బ్రిటిష్‌, ఫ్రెంచ్‌వారు చెరో 1100 మంది వుంటారు. బెల్జియం, హాలండ్‌, స్కాండినేవియాల నుండి కూడా సైనికులను పంపారు. 70 మంది అమెరికన్లు వున్నారు.

ఓ పక్క యిలా చేస్తూనే 'సిరియాలో అంతర్యుద్ధం జరుగుతోంది. మైనారిటీలైన అలావీలు, క్రైస్తవులకు, ముస్లిములకు మధ్య సాయుధపోరాటాలు జరుగుతున్నాయి. సిరియాలో ప్రభుత్వం దాన్ని అదుపు చేయలేకపోతోంది. అక్కడ తక్షణం అధికారం చేతులు మారాలి. లేకపోతే ఆ యుద్ధం సిరియా సరిహద్దులు దాటి యితర దేశాలకు పాకుతుంది' అని ఒబామా అంటున్నారు. సిరియా ప్రభుత్వం ఇరాన్‌, రష్యాల మద్దతుతో యీ తీవ్రవాదులతో పోరాడుతూ వారిని కొన్ని ప్రాంతాలకు మాత్రమే పరిమితం చేసింది. ఇలాటి పరిస్థితుల్లో సిరియాలో జూన్‌ 3 న అధ్యక్ష పదవికి ఎన్నికలు జరిగాయి. అసాద్‌ మళ్లీ ఎన్నిక కాకూడదని అమెరికా శతథా ప్రయత్నించింది. గతంలో అయితే ఒక పార్టీ అభ్యర్థి మాత్రమే ఎన్నికలలో పోటీ చేసే వీలుండేది. వివిధ పార్టీల వారు పోటీ చేయవచ్చంటూ 2007లో రాజ్యాంగాన్ని సవరించారు కాబట్టి యీ సారి హఫీజ్‌ హజ్జార్‌ అనే సిరియా కమ్యూనిస్టు పార్టీ నాయకుడు, హసన్‌ అబ్దుల్లా నౌరీ అనే వ్యాపారవేత్త నిలబడ్డారు. ఎన్నికలలో పాల్గొనడానికి సిరియన్లు ఎగబడ్డారు. ఇతర దేశాల్లో తలదాచుకున్నవారు కూడా సరిహద్దులు దాటి వచ్చి మరీ ఓటు వేశారు. 73% పోలింగు జరిగింది. పోలయిన ఓట్లలో 88.7% ఓట్లు అసాద్‌కు పడ్డాయి. మరో ఏడేళ్లపాటు అధ్యక్షుడిగా వుండి దేశంలో శాంతి నెలకొల్పమని ఆ దేశప్రజలు అతనికి అవకాశం యిచ్చారు.

అయితే యీ ఫలితం పట్ల అమెరికా మండిపడింది. గత రెండేళ్లగా ఒబామా ''సిరియా అధ్యక్షుడిగా అసాద్‌ రోజులు లెక్కపెట్టుకుంటున్నారు'' అంటూ వచ్చాడు. ఇటీవలే వెస్ట్‌ పాయింట్‌ మిలటరీ ఎకాడమీలో మాట్లాడుతూ ఒబామా ''తన ప్రజలను ఆకలిదప్పులతో మాడుస్తూ, వారిపైనే బాంబులు వేసే నియంత పాలనను కూలదోయడానికి సిరియన్‌ ప్రజలకు మనం అండగా నిలవాలి'' అన్నాడు. ఇప్పుడిలా జరగడంతో అమెరికా ప్రభుత్వపు సెక్రటరీ ఆఫ్‌ స్టేట్‌ జాన్‌ కెర్రీ ''ఈ ఎలక్షన్‌ పెద్ద గుండుసున్నా'' అని వర్ణించాడు. అంతర్యుద్ధం నడుస్తూండగా ఎన్నికలేమిటి అని ఎద్దేవా చేశాడు. ఉక్రెయిన్‌లో, నాటో సేనలు ఆక్రమించివున్న ఇరాక్‌లో, అఫ్గనిస్తాన్‌లో కూడా యిలాటి పరిస్థితే వున్నపుడు నిర్వహించిన ఎన్నికలు వారికి ఎబ్బెట్టుగా తోచలేదు. అవి చాలా న్యాయంగా జరిగాయని సర్టిఫికెట్టు యిచ్చారు కూడా. ఇప్పుడు ప్రజలు ఆమోదించిన అధ్యక్షుణ్ని దింపడానికి కంకణం కట్టుకుంది. తాము ప్రోత్సహిస్తున్న 'ఇస్లామిక్‌ ఫ్రంట్‌'కు తర్ఫీదు యిచ్చి అత్యంత ఆధునిక సేనగా మార్చడానికి ఒబామా సిఐఏకు అధికారం యిచ్చినట్లు ''ద వాల్‌ స్ట్రీట్‌ జర్నల్‌'' రాసింది. అంతిమంగా యిది ఎటు దారి తీస్తుందో చూడాలి. - ఎమ్బీయస్‌ ప్రసాద్‌ (జులై 2014)

ఎమ్బీయస్‌ : శ్రీలంకలో బౌద్ధుల దాడి

శ్రీలంక తమిళులలో హిందువులతో బాటు ముస్లిములు కూడా వున్నారు. జనాభాలో వారు 10%. మూడు దశాబ్దాల క్రితం ఎల్‌టిటిఇ దేశంలోని ఉత్తరభాగాన్ని ఆక్రమించుకున్నపుడు అక్కడి ముస్లిములపై దాడులు చేయడంతో వారు ఆ ప్రాంతాలు వదిలి యితర ప్రాంతాలకు తరలిపోయారు. నైరృతి ప్రాంతంలో వారు అధికసంఖ్యలో వుంటున్నారు. ఆ ప్రాంతంలోనే కొలంబోకు 50 కి.మీ.ల దూరంలో వున్న అలుతగామా అనే పట్టణంలో జూన్‌ 15 న వారిపై బౌద్ధ సంఘం వారి దాడి జరిగి నలుగురు మరణించారు, 80 మంది గాయపడ్డారు. ఆ బౌద్ధ సంఘం పేరు బోదు బలసేన. రెండేళ్ల క్రితం స్థాపించారు. ముస్లిము వ్యతిరేకత బాహాటంగా కనబరుస్తూ బలపడుతున్నారు. సింహళ-బౌద్ధ సంస్కృతి చెక్కుచెదరకుండా చూడడమే మా లక్ష్యం అని చెప్పుకుంటూ వారు హింసకు పాల్పడుతూంటారు. ''ఫ్యాషన్‌ బగ్‌'' పేరుతో అనేక ఊళ్లలో నడిచే బట్టలషాపుల గ్రూపుకు సొంతదారులు ముస్లిములే. ఈ సేనవాళ్లు 2013 మార్చిలో వాటిపై దాడి చేసి దోచుకున్నారు. ముస్లిము వనితలు ధరించే బురఖాకు వ్యతిరేకంగా ఒక ఉద్యమం లేదీస్తామని బెదిరించారు కూడా. వీళ్లేం చేసినా శ్రీలంక ప్రభుత్వం వారిని అదుపు చేయడం లేదు. ఈ సేన ఆఫీసులో అధ్యక్షుడు మహీంద్ర రాజపక్ష, డిఫెన్స్‌ సెక్రటరీ గోటబయ రాజపక్ష ఫోటోలు వేళ్లాడుతూ వుంటాయి.

ఎల్‌టిటిఇని మట్టుపెట్టి శాంతి నెలకొల్పినా అధికారపక్షానికి దేశ ఉత్తరభాగంలో రాజకీయంగా లాభించలేదు. 2013 సెప్టెంబరు నాటి ఎన్నికలలో అక్కడున్న తమిళులు తమిళ నేషనల్‌ ఎలయన్స్‌ పార్టీకే ఓట్లేశారు. వాళ్ల మాట ఎలా వున్నా సింహళీయులైనా తమకు మద్దతు యిస్తారేమోననుకుంటే వారు అధికంగా వున్న పశ్చిమ, దక్షిణ ప్రాంతాలలో 2014 ఏప్రిల్‌లో ఎన్నికలు జరిగితే అక్కడా పెద్దగా ఓట్లు రాలలేదు. నెగ్గారు కానీ ఓట్లశాతం తగ్గింది. ఈ పరిస్థితుల్లో సింహళ-బౌద్ధ ఓట్లు గంపగుత్తగా తమకు పడేట్లా చేసుకోవాలంటే ఆ ఫీలింగ్స్‌ రెచ్చగొట్టాలి. ప్రభుత్వంలో వుండి డైరక్టుగా ఆ పని చేయలేరు కాబట్టి యీ సేన ద్వారా ఆ కార్యం సాధిస్తున్నట్లుగా కనబడుతోంది. అందుకే వారిపై చర్యలు వుండటం లేదు. జూన్‌ నెల మొదటివారంలో కొంతమంది ముస్లిము యువకులు ఒక బౌద్ధసన్యాసిని కొట్టారనే వార్త రావడంతో అలుతగామాలో జూన్‌ 15న బోదు బలసేన బహిరంగ సమావేశం ఏర్పాటు చేసింది. ఆ సందర్భంగా ప్రసంగించిన దాని నాయకుడు జ్ఞానసర తేరా ''ఈ దేశంలో మనకింకా సింహళ పోలీసు వుంది. ఇవాళ్టి నుంచి ఒక్క మరక్కాలయ (ముస్లిము గురించి నిందా పూర్వకమైన ప్రస్తావన) కానీ ఎవడైనా పరాయివాడు కానీ సింహళ వాడినెవరినా ముట్టుకున్నారో.. వాడి పని ఖతమ్‌.'' అని ప్రకటించాడు. సమావేశం ముగిసిన కాస్సేపటికే ఏ ముస్లిమూ ఎవరినీ ముట్టుకోకపోయినా వాళ్ల యిళ్లపై దాడులు జరిగాయి. ఇళ్లకు నిప్పుపెట్టారు. పోలీసులు అక్కడే నిలబడి చోద్యం చూశారు తప్ప ఎవరినీ ఆపలేదు. భయభ్రాంతులైన ముస్లిములు యిళ్లు వదిలి పారిపోయారు. శాంతి ప్రవచించిన బౌద్ధం పేరుతో జరుగుతున్న రాజకీయ అత్యాచారం యిది - ఎమ్బీయస్‌ ప్రసాద్‌ (జులై 2014)

ఎమ్బీయస్‌ : కావేరీ కలహం

రెండు తెలుగు రాష్ట్రాల మధ్య నీటివివాదాలు వచ్చినపుడల్లా కావేరీ జలాల కోసం కర్ణాటక, తమిళనాడు కలహించుకోవడం అందరికీ గుర్తు వస్తూనే వుంటుంది. సాధారణ వర్షపాతం పడినపుడు ఏటా కర్ణాటక ప్రభుత్వం 192 టిఎంసిల నీరు వదలాలని కావేరి ట్రైబ్యునల్‌ ఆదేశాలిచ్చింది. వర్షాభావ పరిస్థితులు ఏర్పడినపుడు ఏం చేయాలో చెప్పలేదు. అనుకున్నదాని కంటె తక్కువ వర్షాలు పడితే తమిళనాడుకి అంత నీరు వదిలితే బెంగుళూరు ప్రజలు దాహంతో అలమటించాలి. మాకు అదేమీ తెలియదు, మీరు నీరు యివ్వకపోతే మా రైతులు మూడు పంటలు వేసుకోలేరు అని వాదిస్తుంది తమిళనాడు ప్రభుత్వం. ''ఈ ట్రైబ్యునల్‌తో పని జరగటం లేదు, అందుకే కావేరీ మేనేజ్‌మెంట్‌ బోర్డు, కావేరీ వాటర్‌ రెగ్యులేషన్‌ కమిటీ వేసి వారికే యీ నీటి నిర్వహణ అప్పగించాలి.'' అంటూ జయలలిత సర్కార్‌ సుప్రీం కోర్టులో అప్లికేషన్‌్‌ వేసింది. ట్రైబ్యునల్‌ ఆర్డరును ఛాలెంజ్‌ చేసిన కేసుతో బాటు దాన్ని విచారిస్తానని కోర్టు అంది. అది కోర్టు పరిశీలనలో వుండగానే రాజకీయంగా దాన్ని సాధిద్దామని జయలలిత ప్రయత్నాలు మొదలుపెట్టింది. జూన్‌ 13 న 31 పేజీల ఉత్తరం రాసి ప్రధాని మోదీకి స్వయంగా అందచేసింది.

మోదీ ప్రభుత్వం ఎన్నో చట్టాలకు సవరణలు, సంస్కరణలు తలపెట్టింది. కానీ రాజ్యసభలో దానికి కేవలం 42 మంది సభ్యులు మాత్రమే వున్నారు. 10 మంది సభ్యులున్న ఎడిఎంకె కలిసివస్తే వాటిని అమలు చేయవచ్చు. ఈ ట్రంప్‌ కార్డు చేతిలో పెట్టుకుని జయలలిత ఈ కోరిక కోరారు. అంతా బాగానే వుంది కానీ ఆ ఉత్తరంలో జయలలిత ''మాకు ఎగువ నున్న రాష్ట్రం చెప్పిన మాట వినకుండా ప్రవర్తించే రకం (రికాల్సిట్రాంట్‌) అని రాయడం కర్ణాటక నాయకులను మండించింది. ముఖ్యమంత్రి సిద్ధరామయ్య బిజెపితో సహా రాష్ట్రంలోని పార్టీలన్నిటిని సమావేశ పరచి జయలలిత ప్రతిపాదన వ్యతిరేకిస్తూ మోదీకి ఉత్తరం యిచ్చారు. ''వర్షాలు పడితే ఏడాది పూర్తయ్యేలోగా 192 టిఎంసిలు యిస్తాం. నెలకింత యివ్వాలని పట్టుబడితే మాత్రం అది మా వల్ల కాదు'' అంటోంది కర్ణాటక. కృష్ణా బోర్డు, గోదావరి బోర్డు కేంద్రం చేతిలో వున్నాయి కాబట్టి రాష్ట్రాల హక్కులు హరించబడుతున్నాయని మనం గోలపెడుతూ వుంటే జయలలిత కావేరీ బోర్డు కోసం ఎందుకు డిమాండ్‌ చేస్తున్నట్లు? కేంద్రం తను చెప్పిన మాట వింటుందన్న ధైర్యం! రేపు కర్ణాటకలో బిజెపి ప్రభుత్వం ఏర్పడితే ఆమె లెక్కలు తారుమారు కావచ్చు కదా! - ఎమ్బీయస్‌ ప్రసాద్‌ (జులై 2014) (జులై 2014)

జులై 13-15 వీక్లీకై ఎమ్బీయస్‌ : తెలుగు రాష్ట్రాలలో నెల్లాళ్ల పాలన

ఆంధ్రలో బాబు, తెలంగాణలో కెసియార్‌ పాలనకు వచ్చి నెల దాటింది. నెల కాగానే మీడియా వారందరూ సమీక్షలు చేసేశారు. ఇటీవలి కాలంలో యిదో ఆనవాయితీ అయిపోయింది. గతంలో అయితే ఏడాదేడాదికి సింహావలోకనం చేసేవారు. ఇప్పుడు మీడియాకు న్యూస్‌ కావాలి కాబట్టి, వంద రోజుల పాలన, ఏభై రోజుల పాలన అంటూ మొదలుపెట్టి చివరకు నెలకు కూడా వచ్చేశారు. కొన్నాళ్లు పోతే వారాల స్థాయికి వచ్చేస్తారేమో. నిజానికి నెల్లాళ్లలో ఏం సాధించి చూపగలరు? ఇలా చేస్తాం, అలా చేస్తాం అనే ప్రకటనలే తప్ప నిజంగా చేసి చూపించడం కష్టం. ఇదివరకు రోజుల్లో మీడియాకు పెద్ద పాత్ర వుండేది కాదు. నాయకులకు మీడియా అంటే వెర్రీ వుండేది కాదు. ఇప్పుడైతే ప్రతీదీ పేపర్లో, టీవీల్లో రావాలన్న తపన నాయకులకు పెరిగిపోయింది. అధిక నిధుల కోసం డిమాండ్‌ చేస్తూ కేంద్రానికి లేఖ పంపారు, నదీజలాలలో వాటా కోసం కేంద్రాన్ని నిలదీయమని ఎంపీలను ఆదేశించారు.. అంటూ ఏదో ఒక న్యూస్‌ రోజూ పేపర్లో వచ్చేట్లు చూస్తున్నారు. 'మన నాయకులు ఏదో చేసేస్తున్నారు, ఒక్క క్షణం కూడా తీరికగా లేరు' అనే సందేశం ప్రజల్లోకి వెళ్లాలని వాళ్ల తాపత్రయం. మీడియా కూడా పాలకులకు వత్తాసు పలుకుతూ 'సమస్యల పట్ల ఆయన అవగాహన అద్భుతం, ఆయన వేసిన సునిశితమైన ప్రశ్నలకు జవాబు చెప్పలేక అధికారగణం తడబడింది' వంటి స్తోత్రాలు చేస్తున్నారు.

కెసియార్‌కు సమావేశాలే సమావేశాలు

కెసియార్‌ ఎక్కువగా అధికారుల సమావేశాలతోనే గడిపారు. పాలనపై అన్ని అంశాలపై ఆయనకున్న పరిజ్ఞానం ప్రదర్శితమైందట. అది చూసి అధికారులు ఆశ్చర్యపడ్డారట. ఆశ్చర్యపడవలసిన దేముందో నాకు అర్థం కాలేదు. కెసియార్‌ దశాబ్దాలుగా రాజకీయనాయకుడు. ఎన్టీయార్‌లా, చిరంజీవిలా వేరే రంగం నుండి రాజకీయాల్లో వాలిన వ్యక్తి కాదు. ఒక పార్టీని స్థాపించి, అధ్యక్షుడిగా 12 ఏళ్లగా నడుపుతున్నారు. మంచి చదువరి. గొప్ప వక్త. ఏదైనా సమస్య గురించి అధ్యయనం చేసి, దానిపై అద్భుతంగా అసెంబ్లీలో ప్రసంగించిన సందర్భాలు (పార్లమెంటులో మాత్రం ఆయన పెద్దగా చర్చల్లో పాల్గొనలేదు) గతంలో కూడా వున్నాయి. గాడ్‌ ఫాదరంటూ ఎవరూ లేకపోయినా ఆయన ఎదుగుదలకు కారణం అదే. అలాటిది తన ప్రాంతం గురించి ఆయనకు తెలియకుండా ఎందుకుంటుంది? పైగా ఆయన ఎదురుగా కూర్చున్నవారెవరు? ఎదురు ప్రశ్నలతో ఆయన్ని ఉక్కిరిబిక్కిరి చేసే రాజకీయ ప్రతిక్షకులు కాదు. ఎస్సార్‌, ష్యూర్‌ సార్‌ అనే అధికారులే. మీరంతా కష్టపడాలి, బంగారు తెలంగాణ నిర్మించి చూపించాలి అని ఆయన ఉపదేశాలు యిస్తూ వుంటే కాదని ఎవరంటారు? ఎవడైనా సాహసించి మీరు చెప్పేవి ఆచరణయోగ్యం కాదు సార్‌ అంటే 'వీడు తెలంగాణ ద్రోహి, మారువేషంలో వున్న ఆంద్రోడు అయి వుంటాడు' అంటారు. అందుకని అందరూ వాహ్‌వాహ్‌ కారాలు చేయడం తప్ప నోరెత్తరు.

ప్రభుత్వం ప్రెస్‌కు యిస్తున్న హేండ్‌ఔట్స్‌ ఏమిటి? విశ్వంలోనే హైదరాబాదును అత్యంత సురక్షిత నగరం చేయాలని కెసియార్‌ ఆదేశాలు యిచ్చారు, చెఱువులు ఆక్రమించుకోకుండా చూడాలని చెప్పారు, ట్రాఫిక్‌ సమస్య పరిష్కరించమన్నారు, వర్షాలు రాకపోయినా రైతులను ఆదుకోమన్నారు, ఎస్సీ ఎస్టీలకు వారికి కేటాయించిన బజెట్‌ను వినియోగించమన్నారు, ఉద్యోగులకు ఏ కష్టం రాకుండా చూడమన్నారు, విద్యార్థులకు ఉపాధి అవకాశాలు కల్పించమన్నారు, పరిశ్రమలు పెడతామని వచ్చినవారిని ఎయిర్‌పోర్టులోనే కలిసి, అన్ని లైసెన్సులు జేబులో పెట్టి మరీ పంపమన్నారు, ఛత్తీస్‌గఢ్‌ నుండి కరంటు తెమ్మన్నారు, తప్పు చేసినవారు కుటుంబసభ్యులైనా సరే జైలుకి పంపిస్తామన్నారు... యిలాటి స్టేటుమెంట్లే. వీటిలో ఎన్ని అమలవుతాయో కాలమే చెప్పాలి. ఇలాటి ఆదేశాలు, అభిభాషణలు ఏళ్ల తరబడి ప్రతి పాలకుడూ చెప్తూ వస్తున్నవే. ఇంకో మూణ్నెళ్లు పోయాక ఎంతవరకు వచ్చాయని ప్రెస్‌ వారు అధికారుల నడిగితే 'బజెట్‌లో నిధులు కేటాయించలేదు, సిబ్బంది లేరు, పనులు ఎలా అవుతాయండి' అని విసుక్కుంటారు. తెలంగాణకు మిగులు బజెట్‌ వుంటుందన్న ధైర్యంతో కెసియార్‌ చాలా చాలా హామీలు గుప్పించారు. వాటిలో ఎన్ని అమలవుతాయో తెలియదు. ఆయన వచోసామర్థ్యం అందరికీ తెలుసు కానీ పాలనాసామర్థ్యం గురించి తెలియదు. గతంలో రాష్ట్రంలో రవాణా మంత్రిగా చేసినపుడు, కేంద్రంలో కార్మికశాఖలో పనిచేసినపుడు ఆయన పనితీరు ప్రశంసలు పొందిన సందర్భం లేదు. అంతమాత్రం చేత ఆయనకు ఏదీ చేతకాదని అనలేం. కొంతకాలం వేచి చూసి అప్పుడు మాత్రమే అనుకున్న గమ్యం చేరారో లేదో వ్యాఖ్యానించగలం.

తొలి అడుగులు యిస్తున్న సంకేతాలు

గమ్యం చేరాలంటే తొలి అడుగులు సరైన దిశలో పడాలి. పడుతున్నాయో లేదో గమనిస్తే కొంతవరకు మనకు ఓ అంచనా వస్తుంది. కెసియార్‌ అసాధ్యమైన హామీలు గుప్పించారు. అందువలన యిచ్చిన హామీల్లో సగం నెరవేర్చినా ప్రజలు తృప్తి పడవచ్చు. వాటి సంగతి చూడకుండా కెసియార్‌ కొత్తకొత్తవి చేరుస్తున్నారు. హైదరాబాదు పోలీసుల యూనిఫాం మారుస్తామని.. మరోటని. ఇప్పుడు అవి తక్షణావసరమా? ఏకకాలంలో అనేక విషయాల గురించి మాట్లాడుతూంటే ఏ ఒక్కటైనా జరుగుతుందా అని అనుమానం వస్తోంది. తెలంగాణ ఉద్యోగులకు తెలంగాణ యింక్రిమెంటు, కేంద్రసిబ్బందితో సమానజీతాలు యిస్తామన్నారు. కానీ వాళ్లు తృప్తిపడలేదు. వీటితో బాటు ఆంధ్రలోలా 60 ఏళ్ల రిటైర్‌మెంట్‌ కూడా అడుగుతున్నారు. అదిస్తే నిరుద్యోగులు గొల్లుమంటారో, గొడవ చేస్తారో చూడాలి. కాంట్రాక్టు సిబ్బందిని పర్మనెంటు చేస్తామని చెప్పేశారు. కానీ ధైర్యం చాలటం లేదు, సర్వీసు పొడిగిస్తూ పోతున్నారు. ఇలా ఎన్నో సమస్యలు. పరిష్కరించాలంటే అందర్నీ కలుపుకోవాలి, ఘర్షణ వాతావరణం లేకుండా చూసుకోవాలి, కేంద్రంతో సయోధ్య నెరపాలి.

కెసియార్‌ వీటిలో ఏదీ చేయడం లేదు. ఉద్యమం నడిచినంతకాలం 'ఆంద్రోళ్లు పరాయోళ్లు, తెలంగాణ వాళ్లం అంతా ఒకటే, అందరం కలిసి బంగారు తెలంగాణ తెద్దాం' అంటూ చెప్తూ వచ్చారు. ఇప్పుడు తెలంగాణలో ఏ పార్టీని, ఏ నాయకుణ్నీ లెక్క చేయడం లేదు. అందర్నీ అణచాలని, తను తన పార్టీ మాత్రమే వెలగాలని చూస్తున్నారు. ఇతర పార్టీల నుండి ఎమ్మెల్సీలను గుంజుకోవడం, కౌన్సిల్‌ చైర్మన్‌ ఎన్నిక, జెడ్పీల ఎన్నిక.. యివన్నీ యీ ధోరణికి కొన్ని మచ్చుతునకలు మాత్రమే. రాజకీయాల్లో యివన్నీ సహజం. అధికార పార్టీ సాధారణంగా యిలాగే చేస్తుంది. రాజకీయంగా వాళ్లు దశాబ్దాలుగా ఒకరితో మరొకరు పోట్లాడుతూనే వుంటారు. అయితే తెలంగాణ విషయంలో నవతెలంగాణ నిర్మాణం పేరుతో ఉద్యమంలో వీరందరితో చేతులు కలిపి, చేతులెత్తి ఫోటోలు దిగి, యిప్పుడు యిలా వెన్నుపోట్లు పొడవడం వింతగా తోస్తోంది. ఇలాటి చర్యలకు కొంతకాలం ఆగి వుంటే బాగుండేది.

నిత్యఘర్షణ

ఇక ఘర్షణ వాతావరణం గురించి చెప్పాలంటే - మొదటి రోజు నుండి కెసియార్‌ అదే పనిలో వున్నారు. తెలంగాణ ఉద్యమానికి పునాదిరాయి వేసినది '1956 నాటి పెద్దమనుష్యుల ఒప్పందం అమలు చేయలేదు' అనే వాదనతోనే! ఇప్పుడు కెసియార్‌ అలాటి ఉల్లంఘనలకే పాల్పడుతున్నారు. పోలవరంకై మండలాల బదిలీ విషయం, జంటనగరాల శాంతిభద్రతలు గవర్నరుకు అప్పగించే విషయం అన్నీ విభజన బిల్లులో అంశాలు, ఆ సందర్భంగా ప్రధాని యిచ్చిన హామీలు. ఆ రోజు యిదే బిల్లుకు ఓటేసి, మద్దతు యిచ్చి, పండగలు చేసుకుని, యీనాడు వాటిలో అంశాలను వ్యతిరేకిస్తూ ఆందోళనలు చేపడితే కేంద్రం హర్షిస్తుందా? ఆ బిల్లు కాంగ్రెసు ప్రతిపాదించినది కావచ్చు కానీ బిజెపి కూడా అన్ని అంశాలకు మద్దతు యిచ్చింది. ఆనాటి ఒప్పందాలను తిరగతోడడానికి బిజెపి ఒప్పుకుంటుందా? బిజెపి, కాంగ్రెసులను కాదని కెసియార్‌ ఎక్కడికి వెళ్లగలరు? కృష్ణా జలాల పంపకం దగ్గర్నుంచి ప్రతీదీ వివాదాస్పదం చేస్తున్నారు కెసియార్‌. స్థానికతకై 1956 పెట్టడం ఖాయం అంటున్నారు, అదో న్యాయపరిశీలనకు నిలుస్తుందో లేదో తెలియదు. ఫీజు రీయంబర్స్‌మెంటుతో ప్రారంభమైనది ప్రతీ అంశానికీ అన్వయించాలని స్థానికులు ఆందోళన చేయవచ్చు. ఇక్కడ పరిశ్రమ పెట్టడానికి వచ్చేవారిని యివన్నీ బెదరగొడతాయి.

కూలిస్తే లక్ష కోట్లు వస్తాయా?

కూల్చివేతలు, స్థలాలు వెనక్కి తీసుకోవడం సంగతి సరేసరి. అన్నీ న్యాయస్థానాల్లో నిల్చిపోతున్నాయి. ప్రస్తుతానికి చప్పట్లు పడవచ్చు కానీ దీర్ఘకాలికంగా యివి నష్టదాయకమే. అక్రమ కట్టడాలను ఎవరూ హర్షించరు. కానీ శిక్ష ఎవరికి పడుతోందో అది గమనించాలి. మోసం చేసి ప్రభుత్వ భూములను, ట్రస్టు భూములను అమ్మినవారికి శిక్ష లేదు, అనుమతించిన అధికారులకు, యిప్పటిదాకా సకలరకాలైన పన్నులు వసూలు చేసిన ప్రభుత్వానికి శిక్ష లేదు. కొని మోసపోయినవారికే శిక్ష పడుతోంది. ప్రభుత్వం మినహాయింపు యిస్తుందన్న ధీమాతో స్థలాలు కొని, రిపీట్‌.. కొని, ఫ్లాట్స్‌ కట్టిన మధ్యతరగతివారు అక్రమ ఆక్రమదారులట, మరి ప్రభుత్వ, ప్రైవేటు స్థలాలలో గుడిసెలు వేసుకున్న పేదలు కారా మరి? వాళ్లు రామోజీ ఫిల్మ్‌ సిటీలో లేదా కెసియార్‌ ఫామ్‌ హౌస్‌లోని స్థలాల జోలికి వెళ్లరు. రూపాయి రూపాయి కూడగట్టి కొనుకున్న మధ్యతరగతి ప్రజల స్థలాలు మాత్రమే ఆక్రమిస్తారు. ఆ గుడిసెలు తీసేసి, స్థలాలు సొంతదారులకు అప్పగిస్తేనే సమన్యాయం జరిగినట్లు లెక్క. 'లక్షదాకా ఋణమాఫీ అంటున్నారు, ఎడాపెడా హామీలు గుప్పిస్తున్నారు, గ్రామాలకు రోడ్లు వేస్తానంటున్నారు, ఆధునీకరణ అంటున్నారు, నిధులెక్కడ వస్తాయి?' అని కెసియార్‌ను అడిగితే హైదరాబాదులో 58 వేల అక్రమ నిర్మాణాలున్నాయి, వాటికి జరిమానా వేస్తే లక్ష కోట్ల రూపాయలు వస్తాయి అన్నారటాయన. ఆ నిర్మాణాల్లో పేదలు వేసుకున్న గుడిసెలు కూడా కలిపి చెప్పారో, తీసేసి చెప్పారో తెలియదు.

అయినా ఏకంగా లక్ష కోట్లా? ఇదేదో జగన్‌పై లక్ష కోట్ల ఆరోపణ వ్యవహారంలా వుంది. ఆ అంకె ఎలా వచ్చిందో సిబిఐతో సహా ఎవడూ చెప్పడు. అలా కాకపోతే క్రూయల్‌ జోకయినా అయి వుండాలి. లక్ష కోట్లు ఆదాయం రావాలంటే సగటున ఒక్కో నిర్మాణంపై రూ.1.72 కోట్ల జరిమానా వసూలు చేయాలి. జరిమానాయే అంత వుంటే ఆ నిర్మాణం విలువ ఎంత వుండాలంటారు? అంత విలువున్న నిర్మాణాలు హైదరాబాదులో ఎన్ని వున్నాయంటారు?58 వేలా? మై గాడ్‌! అంత విలువైన భవనాల యజమానులు రూ. 1.72 కోట్ల జరిమానా కట్టే బదులు రామ్‌ జఠ్మలానీని లాయరుగా పెట్టుకుని కోర్టు నుండి స్టే తెచ్చుకుంటారు. మన సర్కారు కాగితాలపై వస్తే గిస్తే లెక్కలు వేసుకుని, అవి చూసుకుని మురిసిపోవాలి. ఇప్పటికే ఎన్‌ కన్వెన్షన్‌, ఎపి ఎన్జీవోలు స్టే తెచ్చుకున్నారు. ఇదేదో లాయర్లను బాగుచేసే వ్యవహారంగా కనిపిస్తోంది తప్ప ఆచరణయోగ్యమైన ప్రణాళికలా కనబడటం లేదు. లాంకో హిల్స్‌ దగ్గరకు వెళ్లి అడావుడి చేశారు. అవి వక్ఫ్‌ తాలూకు భూములు కావు, సర్కారువే అని గత ప్రభుత్వం సుప్రీం కోర్టులో వేసిన పిటిషన్‌ ఉపసంహరించుకుంటాం అన్నారు హరీశ్‌. అదే చేస్తే ఆ భూముల విలువను వక్ఫ్‌ బోర్డుకి యివ్వాలి. ఖజానా అడుగంటుతుంది. లేకపోతే అంత భూమి యివ్వాలి. అది ఎక్కణ్నుంచి తేవాలి? గతంలో ఐటీ కంపెనీలకు అవసరం లేకపోయినా వేల ఎకరాలు కట్టబెట్టారు. వాళ్లు లాండ్‌ స్కేపింగ్‌ చేసుకుని కూర్చున్నారు. వాటిని వెనక్కి తీసుకుంటే మంచిదే కానీ, అలా చేస్తే ఆ కంపెనీలకు తప్పుడు సంకేతాలు వెళ్లి, ఐటిఐఆర్‌లో పెట్టుబడులు పెట్టడానికి రారేమోనన్న భయం వుంది. ఇలాటి చిక్కుముళ్లు ఎన్నో వున్నాయి. అందరితో గిల్లికజ్జాలు పెట్టుకునే సమయాన్ని వీటిపై వెచ్చిస్తే ఏదో ఒక మార్గం దొరకవచ్చు.

ఢిల్లీతో గిల్లికజ్జా

తెలంగాణ ప్రభుత్వం కేంద్రంతో కూడా ఘర్షణ పడుతోంది. ఆంధ్రకు పక్షపాతం చూపిస్తోందంటూ విరుచుకు పడుతోంది. కృష్ణా జలాల విడుదల విషయంలో కూడా కేంద్ర అధికారులపై మండిపడుతున్నారు. పోలవరం ఆర్డినెన్సు దొడ్డిదారిన తెచ్చారంటూ పార్లమెంటులో రగడ చేస్తున్నారు. స్థానికంగా బిజెపిని కలుపుకుని పోవడం లేదు. తెల్లవారితే కేంద్రం వద్దకు బిచ్చానికి పోవలసిన అవస్థ వుండగా, యిలా తగవులాడడం ఏపాటి విజ్ఞత? రైల్వే బజెట్‌లో కాచిగూడా జోన్‌ లేదు, కోచ్‌ ఫ్యాక్టరీ లేదు, ఎంఎంటియస్‌కు విస్తరణకు యిచ్చిన నిధులు అతి స్వల్పం. మామూలు బజెట్‌లో తెలంగాణకు హార్టికల్చర్‌ యూనివర్శిటీ యిచ్చి సరిపెట్టారు. లోన్‌ రికవరీ ట్రైబ్యునల్‌ హైదరాబాదులో పెడితే తెలంగాణకు లాభం ఏమిటి? అక్కడ వందమందికైనా ఉద్యోగాలు వస్తాయా? 'నీ పెళ్లి నా మొహంలా వుంది, నా పెళ్లికి వచ్చి కాగడా పట్టు' అన్నాట్ట వెనకటి కెవడో. కేంద్రంతో ఘర్షణ పడుతూనే, మాకు సాయం చేయండి అంటే యిలాగే వుంటుంది. అది చాలనట్లు ప్రతీదానికీ ఆంధ్రతో పోటీ పడుతోంది. ఇవాళ బజెట్‌ ఉపన్యాసంలో ఫైనాన్స్‌ మినిస్టర్‌ ఎయిమ్స్‌ యిస్తున్న రాష్ట్రాలు అంటూ ఆంధ్రప్రదేశ్‌ పేరు చదవగానే తెలంగాణ ఎంపీలందరూ లేచి నిలబడి మాకో మాకో అన్నారు. తక్కిన రాష్ట్రాలకు ఎన్ని యిచ్చినా ఫర్వాలేదు, ఆంధ్రకు మాత్రం యివ్వకూడదు అనే ధోరణి స్పష్టంగా కనబడుతోంది. హైదరాబాదు మెడికల్‌ టూరిజంకు సెంటర్‌గా ఏర్పడిన నేపథ్యంలో, ఆంధ్రకు సూపర్‌ స్పెషాలిటీ హాస్పటల్‌ యిస్తామని విభజన బిల్లులోనే చెప్పారు కాబట్టి యిచ్చారు. ఆ మాత్రానికే యింత ఉలికిపాటా? విద్యుత్‌ కొరత దారుణంగా వుంది. విభజన జరిగితే అన్ని విధాలా అనర్థం అని కిరణ్‌ కుమార్‌ రెడ్డి చెప్పిన జోస్యం నిజమైంది - అని నేననడం కాదు, అతన్ని అప్పుడు ఎద్దేవా చేసిన ఆంధ్రజ్యోతి రాధాకృష్ణ గారే అంటున్నారు. నీళ్లు లేవు, కరంటు లేదు, లోపాలు ఎత్తి చూపించిన మీడియాను అణుస్తున్నారు, భూమిపుత్రుల వాదాన్ని ఎక్కడా లేనంత ఘోరంగా లేవనెత్తుతున్నారు.. యిలాటి పరిస్థితుల్లో యిక్కడకు కొత్త పెట్టుబడులు వస్తాయా? ఉన్నవి నిలుస్తాయా? ఈ నెలరోజుల పాలన చూస్తే ధీమాగా వస్తాయి, ఉంటాయి అని చెప్పలేని పరిస్థితి.

ఆంధ్రలో కథే మొదలు కాలేదు

తెలంగాణలో అయితే పాలన ప్రారంభమైంది కాబట్టి ఏవో కొన్ని వ్యాఖ్యలు చేయగలిగాం. ఆంధ్రలో పాలనే ప్రారంభమయినట్లు లేదు. ముఖ్యమంత్రికే ఛాంబర్‌ లేదు, అధికారులకు బల్లలు, కుర్చీలు లేవు. ఫైళ్లు ఎక్కడున్నాయో తెలియదు. ఐదేళ్లయినా హైదరాబాదు వదలం అంటారు కాస్సేపు, తక్షణం వెళ్లిపోయి చెట్టుకింద కాపురం పెడతామంటారు కాస్సేపు. అంటూనే సిఎం ఛాంబర్‌కై పది కోట్ల ప్రజాధనం ఖర్చు పెడతారు, ఎడం చేత్తో యిలా ఖర్చు పెడుతూ కుడిచేయి చాపి, రాజధానికి డబ్బు లేదు, యివ్వండి అని అడుగుతారు. తాత్కాలికమైన ఏర్పాట్లకై యింతింత డబ్బు ఖర్చు పెట్టాలా? 'సిరి గలవానికి చెల్లును..' అన్నట్లు సిరిసంపదల భాగ్యనగరం దక్కిన తెలంగాణ దొరతనం బోనాల పండుగకు ఖర్చు పెట్టినా అదో అందం, తిరిపమెత్తే ఆంధ్ర సర్కారుకి యిన్ని హంగులు అవసరమా? పొదుపు పొదుపు అని ఉద్బోధించే మంత్రిగణం తాము గుడారాల్లో వుండి పని ప్రారంభిస్తే అందరికీ జాలి పుడుతుంది. శివరామకృష్ణన్‌గారు నెలకో ఊరు కాకుండా త్వరగా పర్యటనలు ముగించి తొందరగా తమ రిపోర్టు యిచ్చేస్తారు. కేంద్రం కూడా నిధులు విదిలిస్తుంది. బాబు ప్రమాణస్వీకారానికే బోల్డు డబ్బు తగలేసి హంగు చేశారు. ఇప్పుడు ఆర్భాటపు రిపేర్లకు కోట్లు. జీతాలకే డబ్బు లేదు, ఆదుకోండి అంటే ఎవరు పట్టించుకుంటారు?

ఆంధ్రప్రభుత్వం యిప్పటిదాకా చేసినదేమైనా వుందా అంటే విజయవాడ-గుంటూరు మధ్య రాజధాని వస్తుందని గాఢసంకేతాలు యిచ్చి అక్కడ భూముల విలువకు రెక్కలు వచ్చేట్లు చేసింది. చివరకు వారే రిజిస్ట్రేషన్లు ఆపేయవలసి వచ్చింది. ప్రతీదీ విజయవాడకే కట్టబెడతున్నారన్న ఫీలింగు యితరప్రాంతాల్లో బాగా కలిగించారు. ఎపి ఎక్స్‌ప్రెస్‌ వైజాగ్‌ నుండి వేయాల్సింది విజయవాడ నుంచి వేశారు. ఏం లాభం? అది తెలంగాణ నివాసులకే లాభదాయకం. ఎయిమ్స్‌ రాయలసీమకు యిస్తూంటే గుంటూరుకు తరలించారన్నారు. అక్కడ మెట్రో వస్తుందన్నారు. వైజాగ్‌ రైల్వే జోను తథ్యం అనుకుంటూ వుంటే అదీ విజయవాడకు కావాలన్నారు. బజట్‌ చూడబోతే మెట్రో లేదు, జోనూ లేదు. అక్కడే కాదు, వైజాగ్‌లో మెట్రో వచ్చేస్తోంది, దానికి టెండర్లు కూడా పిలిచేస్తున్నాం అని మంత్రిగారు ప్రకటిస్తే దాని వూసూ లేదు. సాధారణ బజెట్‌లో మాత్రం ఐఐటీ వంటి కొన్ని కేటాయింపులు జరిగాయి. వాటిని ఎక్కడెక్కడ పెడతారో, ఎలా మేనేజ్‌ చేస్తారో చూడాలి.

శ్వేతపత్రాలు-శోకవిలాపాలు

ఆంధ్రలో బాబుగారి నెలపాలనలో కనబడినవి- ఆత్మస్తుతి, పరనింద, శ్వేతపత్రాలు, వాటితో పాటు ఆయన శోకవిలాపాలు. 'రాష్ట్ర ఆర్థిక పరిస్థితి యింత అధ్వాన్నంగా వుందని నాకు తెలియనే లేదే' అంటూ బాబు తెగ ఆశ్చర్యపడిపోతున్నారు. విభజన సమస్య కారణంగా యీ గణాంకాలు రాష్ట్రంలో సామాన్యుడికి కూడా కంఠతా వచ్చేశాయి. ఇంకా ఎవడికైనా అర్థం కాదేమోనని కిరణ్‌ కుమార్‌ రెడ్డి టీచరులా విప్పి చెపుతూ వచ్చారు. మేధావి అయిన బాబుకి ఆయనంత కూడా తెలియదంటే నమ్మాలా? 'విభజన బిల్లు ఘోరంగా వుందని నేనంటే అప్పుడు నన్ను ఎద్దేవా చేశారు' అని బాబు నింద వేస్తున్నారు. ఏ పనీ సవ్యంగా చేయని కాంగ్రెసు చేతికి విభజన బాధ్యతను అప్పగిస్తూ లేఖ యిచ్చింది బాబుగారే! పైగా ఆ విభజన బిల్లుకు తన తెలంగాణ ఎంపీల చేత మద్దతు యిప్పించి, అడ్డుపడబోయిన ఆంధ్ర ఎంపీలను చావగొట్టించింది కూడా బాబుగారే! ఈ రోజు అలా అనుకోలేదు, యిలా అనుకోలేదు అంటే ఎవరు నమ్ముతారు? తెలంగాణలో కెసియార్‌ లాగే ఆంధ్రలో బాబు కూడా ఫిరాయింపులు ప్రోత్సహించి ప్రతిపక్షాలను నిర్మూలించాలని చూస్తున్నారు. ఆంధ్రకు తాను ఏకైక నాయకు డనిపించుకోవాలని చూస్తున్నారు. ప్రతిపక్షాలను అంత రెచ్చగొడితే వాళ్లు కలిసి వస్తారా?

మాఫీ అనగా తెలుగులో రీషెడ్యూలా?

ఇక ఋణమాఫీ గురించి ఆయన చేస్తున్న విన్యాసాలు వర్ణించసాధ్యం కాదు. అది అమలు చేసి తీరతాం అని ఉద్ఘాటిస్తూనే దాన్ని ఋణాల రీషెడ్యూల్‌గా తర్జుమా చేసి మాట్లాడుతున్నారు. 'ఆర్‌బిఐతో మాట్లాడేశారట, బ్యాంకర్లను ఒప్పించేశారట, యిదంతా బాబుగారి లాఘవం' అంటూ టిడిపివారు, వారి అనుకూల మీడియావారు ఉబ్బేస్తున్నారు. రీ షెడ్యూలింగ్‌ గురించి స్టేటు లెవెల్‌ బ్యాంకర్ల సమావేశంలో బాబు విజ్ఞప్తి చేస్తే వాళ్లు ఆర్‌బిఐను అడగమన్నారు. ఆ మాత్రానికే బ్యాంకర్ల సమ్మతి అని పేపర్లో న్యూస్‌. ఫైనల్‌గా ఆర్‌బిఐ కరువు పీడిత ప్రాంతాలుగా ఎన్ని మండలాలను గుర్తించిందో తెలిస్తే తప్ప అసలు గుట్టు తెలియదు. అయినా రీ షెడ్యూలింగ్‌ అంత ఘనకార్యమూ కాదు, మహోపకారమూ కాదు. 'అప్పు తీర్చకతప్పదు, యిప్పుడే అక్కరలేదులే, దఫదఫాలుగా ఎక్కువకాలం కట్టు, మాకు ఎక్కువ వడ్డీ కూడా వస్తుంది' అనడం అన్నమాట.

కరువు పీడిత ప్రాంతంగా చూపాలంటే కొన్ని పారామీటర్స్‌ వుంటాయి. మొన్న దిగిపోయేదాకా కిరణ్‌ కుమార్‌ 'ఈ ఏడాది వర్షాలు బాగా పడ్డాయి. రైతులు పంటలు బాగా వేసుకున్నారు. సంపాదించారు. అందరూ ఆనందంగా వున్నారు. ఇప్పుడు విభజించి చెడగొట్టకండి' అంటూ బహిరంగ ప్రకటనలు చేస్తూ వచ్చారు. మూణ్నెళ్లు తిరక్కుండా అబ్బే, అప్పుడంతా కరువే అంటే నమ్ముతారా? ఈసారి ఋతుపవనాలు పూర్తిగా విఫలమైతే అప్పుడు కరువు అని ప్రకటించి, యీ సారి పంటలు వేసినవారిని ఆదుకోవడానికి పథకాలు ప్రకటిస్తారు. రెండుమూడు రోజుల్లో అన్ని విషయాలూ తెలుస్తాయి. అప్పుడు ఋణమాఫీ గురించి మరెన్ని కహానీలు వినిపిస్తారో చూడాలి.

ఆంధ్రలో బాబు నాయకత్వం రాగానే హైదరాబాదు నుండి పరిశ్రమలు దుకాణం ఎత్తేసి, తరలి వెళ్లిపోతాయి అని చాలామంది వూహించారు. ఇప్పటిదాకా ఆ దాఖలాలు ఏమీ కనబడటం లేదు. ఎట్‌లీస్ట్‌, ఎవరూ ప్రకటనలు చేయడం లేదు. సినీ పరిశ్రమ కూడా వేచి చూస్తోంది. ఏదో అద్భుతం జరుగుతుందని అందరూ ఎదురుచూస్తున్నారు. అక్కడ ప్రస్తుతం జోరుగా నడుస్తున్న యిండస్ట్రీ రియల్‌ ఎస్టేటు మాత్రమే. ఇప్పుడు కొనకపోతే ధరలు యింకా పెరిగిపోతాయనుకుంటూ అందరూ స్థలాలు కొంటున్నారు. డబ్బులు చేతులు మారుతున్నాయి. అంతిమంగా ఏ కల సాకారమవుతుందో తెలియదు. ఆయన దురదృష్టం, మొదటి విడతలో ఋతుపవనాలు దెబ్బ తీశాయి. వ్యవసాయ ఆధారితమైన రాష్ట్రం కాబట్టి దీని ప్రభావం బలంగా వుంటుంది. బాబు జమానాలో కేంద్రం నుండి ఓవర్‌ డ్రాఫ్టులు తెచ్చుకోవడం ఆనవాయితీగా వుండేది. రోశయ్యగారు ఆర్థికమంత్రి అయ్యాకనే అది ఆగింది. బాబు తిరిగి వచ్చారు. ఓవర్‌డ్రాఫ్టులూ తిరిగి రావచ్చు. పొరుగు రాష్ట్రాలతో గిల్లికజ్జాల విషయంలో బాబు సంయమనం పాటిస్తున్నారు. కేంద్రంతో కూడా స్నేహసంబంధాలు పాటిస్తున్నారు. ఆ హుందాతనమే ఆ రాష్ట్రానికి నిధులు తెచ్చిపెట్టవచ్చు. - ఎమ్బీయస్‌ ప్రసాద్‌ (జులై 2014)

జులై 16 ఎమ్బీయస్‌ : అందరూ ఇంజనీర్లే!

ఇవాళ తెలంగాణ బంద్‌. అధికారపార్టీ స్పాన్సర్‌ చేసే బంద్‌లు యింకా ఎన్ని జరుగుతాయో తెలియదు. పరిశ్రమలు పెట్టేవారికి కోసం ఎఱ్ఱ తివాచీ పరుస్తాం అంటూ యిలా ఎఱ్ఱ జండాలు పట్టుకుని వూపితే ఎవరొస్తారు? తెలంగాణ ఉద్యమధాటికి చాలా ఐటీ కంపెనీలు హైదరాబాదులో కొత్త ఆఫీసులు పెట్టడం మానేశాయి. ఉన్నవాటిని తరలించిన సందర్భాలూ వున్నాయి. తెలంగాణ సమస్య ఓ కొలిక్కి వచ్చింది కాబట్టి యిక బంద్‌లు, నిరసనలు వుండవనుకోవడం పొరబాటులా వుంది. పోలవరం, కృష్ణా జలాలు, మెట్రో అండర్‌గ్రౌండ్‌, విద్యుత్‌ పంపిణీ, ఉద్యోగుల ఆప్షన్లు, బజెట్‌లో ఏమీ ఎలాట్‌ చేయకపోవడం... యిలా ఏదో ఒక సమస్య వస్తూనే వుంటుంది. ఎవరో ఒకరు లేవనెత్తుతూనే వుంటారు. మాటిమాటికీ బంద్‌ అంటే ఎలా? సామాన్యులకు ఆ రోజు ఉపాధి పోయినట్లే కదా! శాంతి వున్నచోటే అభివృద్ధి వుంటుంది. సకలజనులకు అభివృద్ధి జరిగితేనే శాంతి నెలకొంటుంది. రెండూ పరస్పరాశ్రితాలు. పోలవరం ఆర్డినెన్సును బిల్లుగా చేయడం గురించి యివాళ బంద్‌ చేశారు. ఏం సాధించినట్లు? బిల్లు వెనక్కి తీసుకుంటారా? తీసుకునేవరకు ఆందోళన చేస్తాం అని టీవీ కెమెరాల ముందు ప్రతిజ్ఞలు చేయడం సులభమే. గట్టిగా వారం రోజులు స్కూళ్లు మూస్తే తలితండ్రులు పట్టుకుని ఉతుకుతారు. బిల్లుకు వ్యతిరేకంగా సుప్రీం కోర్టులో పిటిషన్‌ ఎలాగూ వేస్తారట. మరి యింకేం! మధ్యలో యీ బంద్‌ ఎందుకు?

కేంద్రం మూకబలంతో విభజన బిల్లుకు సవరణను తననుకున్న విధంగా చేసింది అంటున్నారు కెసియార్‌. నూటికి నూరు శాతం కరక్టు. అసలు విభజన బిల్లు కూడా అదే తీరుగా జరిగింది కదా. టీవీ కెమెరాలు ఆపేసి, ఎంపీలను చావగొట్టి చెవులు మూసి మరీ పాస్‌ చేశారు. దానికి కొనసాగింపే యిది. అప్పుడూ కాంగ్రెస్‌, బిజెపి చేతులు కలిపాయి. ఇప్పుడూ కలిపాయి. ఆ రోజు అభ్యంతరం పెట్టని తెరాస, తెలంగాణ ఎంపీలు ఈ రోజు ఎలా పెట్టగలరు? ఆ రోజు స్పీకరుదే సర్వాధికారం అన్నారు. ఈ నాటి స్పీకరూ అదే చేశారు. కాదనడం ఎలా? తాత్కాలిక ప్రయోజనాల కోసం, స్వార్థం కోసం సంప్రదాయాలు మన్నించకపోతే యిలాటి అనర్థాలే జరుగుతాయి. పోలవరంపై చర్చ జరుపుదామంటే సభ్యులు గొడవ చేస్తున్నారు అందుకని మూజువాణీ ఓటుతో ఆమోదించేశా అన్నారు స్పీకరు. ఖేల్‌ ఖతమ్‌! కోర్టులో ఏమవుతుందో తెలియదు. విభజన బిల్లు విషయంలో చూడండి, ముందుగా వెళితే 'ఇప్పుడు సమయం కాదు' అంటూ వాయిదా వేస్తూ పోయారు. విభజన తర్వాత వెళితే రాజ్యాంగ కమిటీకి నివేదించాలా వద్దా అని ఆలోచిస్తున్నాం అంటూ తాత్సారం చేేస్తున్నారు. అంతా అయిపోయాక యిక చేసేదేముంది? ఈ సవరణ విషయంలో కూడా యిదే ముచ్చట జరగవచ్చేమో! కాదు, ఆర్టికల్‌ 3 ద్వారా చేయాలి అంటే అదెంతసేపు అంటాయి బిజెపి, కాంగ్రెసు! శకుని పాత్రలో జీవించిన జయపాల్‌ రెడ్డిగారు 'ఇది రాజ్యాంగవిరుద్ధం, మెజారిటీ వుంది కదాని ఆర్టికల్‌ 3 ద్వారా చేయబోతే అన్యాయం' అంటూ వాపోతున్నారు. తెలంగాణ బిల్లు విషయాలన్నీ కూలంకషంగా తెలిసిన ఆయనకు తమ అప్పటి ప్రధాని మన్‌మోహన్‌ రాజ్యసభలో యిచ్చిన హామీ తెలియదా? రెండు నాలుకల ధోరణి అంటే యిదే!

ఇవాళ టీవీ చర్చలు వినివిని విసుగెత్తిపోయింది. ప్రతీవాడూ 'మేం ప్రాజెక్టు కట్టడానికి వ్యతిరేకం కాదు, కానీ డిజైన్‌ మార్చమంటున్నాం' అనేవాడే. ఎత్తు తగ్గిస్తే సరి, మాకు అభ్యంతరం లేదు అంటున్నారు. ఎత్తు తగ్గిస్తే ప్రయోజనం సిద్ధించదని అవతలివాళ్లు అంటున్నారు. అసలు డిజైన్‌ గురించి మాట్లాడడానికి వీళ్లంతా ఇంజనీర్లా? వీళ్ల కెవరికైనా సాంకేతిక పరిజ్ఞానం వుందా? ఇది యిప్పుడు ఆమోదించిన డిజైనా? దశాబ్దాల క్రితమే అనేకమంది నిపుణులు చర్చించి, తర్జనభర్జనలు పడి, నిర్ధారించిన డిజైన్‌. 1980లో అంజయ్యగారు శంకుస్థాపన చేసిన ప్రాజెక్టు. ప్రాంతీయస్థాయిలో తీసుకున్న నిర్ణయం కాదిది. జాతీయస్థాయిలో నిపుణులు వేసిన లెక్కలు వేస్తే టెండర్లు పిలిచారు. పనులు ప్రారంభించారు. ఇప్పుడు మళ్లీ నిపుణుల్ని నియమించి పునఃపరిశీలన చేయించాలని తెలంగాణ ఎంపీల డిమాండ్‌. ఎందుకట? తెలంగాణ ఏర్పడిందనా? అదే గోదావరి, అవే నీళ్లు, అదే ప్రాజెక్టు, అదే ఎత్తు. పాత డిజైన్‌ మారిస్తే మళ్లీ చర్చించాలి తప్ప, ఎప్పుడో ఆమోదించిన డిజైన్‌ గురించి మళ్లీ మళ్లీ చర్చలా? ఇదే కాదు, మెట్రో డిజైన్‌ మార్చాలి అంటారు. ప్రభుత్వం మారినప్పుడల్లా డిజైన్‌ మారుస్తూ పోతే కాంట్రాక్టు తీసుకున్నవాడు అడుక్కు తినాలి. పోలవరం ఎత్తు ఎంత పెడితే ఏం లాభం, ఏం నష్టం అనే సాంకేతిక విషయాలపై నాకైతే పెద్దగా అవగాహన లేదు. నా అనుమానం - యివాళ బంద్‌కు నాయకత్వం వహించి, టీవీ చర్చల్లో గొంతు చించుకున్నవారిలో నూటికి 90 మంది నా బోటి వాళ్లే. 'డిజైన్‌ మార్చాలా? ఎలా మార్చాలి? బొమ్మేసి చూపించు' అని టీవీ యాంకర్‌ ప్రశ్న వేస్తే గుటకలు మింగాల్సిందే.

డిజైన్‌ గోలతో బాటు, ఆదివాసీల గురించి వాపోవడం ఒకటి చిర్రెత్తించింది. ఎంతమంది ప్రభావితం అవుతారో తెలియదు, కొందరు రెండు లక్షల మంది అన్నారు, నా బోటి అజ్ఞానులు ఎందుకైనా మంచిదని 'లక్షలాది...' అన్నారు. ఏడు మండలాలలో జనాభా 1.90 లక్షలట. వారిలో కొందరి యిళ్లేగా మునిగేవి. (45 వేల కుటుంబాలని ఓ లెక్క వుంది) మరి రెండు లక్షలెలా అయింది? ఆదివాసీల గురించి యింత వాపోతున్న వీరిలో వారి శ్రేయస్సు గురించి పనిచేసిన వారెంతమంది చెప్పండి. వీళ్లు ఏదైనా చేసి వుంటే అక్కడ వారి శ్రమ దోపిడీ చేసిన భూస్వాములు ఎలా వుంటారు? వారిని రెచ్చగొట్టే నక్సలైట్లు, తీవ్రవాదులు ఎలా చేరతారు? మేధావులను పట్టుకుని 'మీరు వాళ్ల గురించి అంత బాధపడుతున్నారు కదా, పదండి ఏజన్సీ ప్రాంతానికి బదిలీ చేస్తాను' అంటే అమ్మో అంటారు. ఎందుకు అంటే అక్కడ వసతులు లేవు, ఆస్పత్రులు లేవు, రోడ్లు లేవు, మంచి నీరు లేదు అంటూ ఏకరువు పెడతారు. అందుకే కదా, వాళ్లకు పునారావసం కల్పించి యివన్నీ ఏర్పాటు చేస్తాం అంటూంటే 'అబ్బే అది వాళ్ల సంస్కృతిని ధ్వంసం చేయడమే' అంటూ కన్నీరు ఒలకపోస్తారు. వాళ్లకు విద్య, వైద్యం అక్కరలేదా? ఎప్పుడూ చిన్న గుడ్డలు కట్టుకుని టూరిస్టుల వినోదం కోసం, డాక్యుమెంటరీల కోసం, గ్రూపు డాన్సులు చేస్తూ వుండాలా? కాలండర్‌ బొమ్మలకు మోడల్స్‌గా వుండేందుకు వాళ్ల ఆడాళ్లు జాకెట్లు వేసుకోకూడదా? వాళ్లు మారరు, మారకూడదు అని తీర్మానించడానికి మీరెవరు? వాళ్లు సెల్‌ఫోన్లు వుపయోగించడం లేదా? సినిమాలు చూడడం లేదా? పాంట్లు కట్టుకోవడం లేదా? అయినా లోకంలోని గిరిజనులంతా అక్కడే వున్నారా? అంత ప్రేమ వుంటే వేరే చోట ఉద్ధరించండి, ఎవరు కాదన్నారు? గిరిజనులకు ఉద్దేశించిన నిధులు దుర్వినియోగం అవుతున్నాయని ఎన్నో వార్తలు వస్తూ వుంటాయి. వాటిపై ఉద్యమించండి, ఆ వూళ్లోకి వెళ్లి బంద్‌లు చేయండి.

వాళ్ల పునరావాసం సరిగ్గా జరగదేమోనని మా అనుమానం అంటారు కమ్యూనిస్టులు. ఈరోజు ఉద్యమంలో వారిదే పెద్ద పాత్ర. గులాబీ జండాల కంటె ఎఱ్ఱ జండాలే ఎక్కువ రెపరెపలాడాయి. ఎన్నికలలో శృంగభంగమయ్యాక వాళ్లకు ఏం చేయాలో పాలుపోవడం లేదు. మేం యింకా బతికున్నాం అని చెప్పుకోవడానికి ఏదో ఒకటి పట్టుకుని వేళ్లాడాలి. ఇవాళ దీని గురించి చేశారు కాబట్టి గులాబీదళం వారు చేతులు కలిపారు. రేపు తెరాస ప్రభుత్వం 'పారిశ్రామిక వేత్తలకై సెజ్‌లు ఏర్పాటు చేస్తున్నాం, ఐటీ కంపెనీలకు ఎకరాలు యివ్వడానికి బంజరు భూమి యిచ్చాం, హైదరాబాదును సుందరంగా చేయడానికి కొన్ని చోట్ల గుడిసెలు తీసేశాం, వాళ్లందరికీ వేరే చోట పునరావాసం కల్పిస్తాం' అంటుంది. వెంటనే లెఫ్టిస్టులు జండాలతో బయలుదేరతారు. అప్పుడు తెరాస కార్యకర్తలు, పోలీసులు వాళ్లకు అడ్డుపడతారు. ప్రగతి జరగాలంటే కొందరికి యిబ్బంది తప్పదు. వారికి నష్టపరిహారం యివ్వాలి. ఇస్తానని హామీలిచ్చిన ప్రభుత్వం వాటిని నెరవేర్చకపోతే ఆందోళన చేయాలి తప్ప ముందునుండే మీరు చేయరు, మాకు తెలుసు అంటూ అల్లరి చేస్తే ఎలా? 'ఆంధ్ర ఉద్యోగులు తెలంగాణ ప్రభుత్వంలో వుండిపోవడానికి ఎన్ని దొంగవేషాలైనా వేస్తారు, వాళ్లను ఎలాగైనా తరిమేయాలి' అంటూ వచ్చారు తెలంగాణ ఉద్యోగసంఘ నాయకులు. ఆంధ్రలో 60 ఏళ్ల రిటైర్‌మెంట్‌ అనగానే ప్లేటు తిరగబడింది. తెలంగాణ ఉద్యోగులే అటు వెళ్లడానికి ఎగబడుతున్నారు. రేపు ఆంధ్రప్రభుత్వం పోలవరం నిర్వాసితులకు అద్భుతమైన ప్యాకేజి ప్రకటించిందనుకోండి, ఆ గిరిజనులు '..అయితే ఓఖే' అనేస్తారు. ఇవాళ్టి బందుదారులు ఎవరైనా అప్పుడు అడ్డుపడితే తోసి అవతల పడేస్తారు. ఇప్పటికైనా గిరిజనులపై మొసలి కన్నీరు కార్చడం ఆపి, తమ రాష్ట్రంలో మిగిలిన గిరిజనుల జీవితాలను బాగు చేస్తే, అప్పుడు పోలవరం నిర్వాసితులు ఆంధ్ర వదలి, తెలంగాణ రాష్ట్రానికే వచ్చి సెటిల్‌ అవుతారు. - ఎమ్బీయస్‌ ప్రసాద్‌ (జులై 2014)

వర్మ- ఐస్‌క్రీమ్‌- గ్రేట్‌ ఆంధ్ర యిస్యూ

- ఎమ్బీయస్‌ ప్రసాద్‌ (జులై 2014)

రివ్యూయర్‌కు కెమెరాకు తలెక్కడో, తోకెక్కడో తెలియదు... ప్రొడక్షన్‌ యూనిట్‌లో టీ బాయ్‌గా వుండే అర్హత కూడా లేదని నా నమ్మకం.. నా సినిమాలో తప్పులేమిటో, ఎలా తీసి వుండవచ్చో, ఎలా తీసి వుండకూడదో నాకు చెప్పడానికి వాడికి దమ్ము వుంటే నాతో ఒక టీవీ ఛానెల్‌లో లైవ్‌ డిబేట్‌కు రావాలని నా ఓపెన్‌ ఛాలెంజ్‌.''

- ''ఐస్‌క్రీమ్‌'' సినిమా సమీక్షకుడిపై రాం గోపాల వర్మ చికాకు

''..బెదిరించడం కూడా చేతకాక 'కోపం కాదు, చికాకే' అని చెప్పుకుంటున్న వర్మ మాపై సినిమాలు తీయడమా!? హింస వలన నష్టం కలుగుతుందని మాకు సందేశాలు యివ్వడమా? సత్తా వుంటే అండర్‌ వరల్డ్‌లో ఒక చిన్న గ్రూపుకైనా నాయకుడయి అప్పుడు సినిమాలు తీయమని నా ఓపెన్‌ ఛాలెంజ్‌.''

- బుల్లబ్బాయి అనబడు ఛోటా డాన్‌

''... ఇప్పటివరకు ఒక్కణ్ని కూడా కాల్చి చంపని వర్మ నేను 56 మందిని చంపానని సినిమా తీయడమా? అసలు చంపడమంటే తనకేం తెలుసు? తెలిసి వుంటే ఒక టీవీ ఛానెల్‌లో లైవ్‌గా 56 మందిని కాకపోయినా 5గుర్నో, 6గుర్నో చంపి చూపించాలని, లేకపోతే అలాటి సినిమాలు మానేయాలని నా ఓపెన్‌ ఛాలెంజ్‌.''

- ''అబ్‌తక్‌ ఛప్పన్‌'' సినిమాలో నానా పటేకర్‌ పాత్ర

''...టెర్రరిస్టుగా ఒక్క రోజు కూడా మారువేషంలో తిరగని వర్మ ముంబాయిపై మేం ప్లాను చేసిన దాడులపై సినిమా తీయడమా? ఎంత అహంకారం? ఎంత అజ్ఞానం? దమ్ముంటే ఓ టీవీ ఛానెల్‌ స్టూడియోకి వెళ్లి దాన్ని బాంబులతో పేల్చేసి లైవ్‌ డిమాన్‌స్ట్రేషన్‌ చేసి చూపమని మా ఓపెన్‌ ఛాలెంజ్‌.''

- అనధికార ప్రతినిథి, ఐయస్‌ఐ

''...రైలింజను ఎలా నడపాలో, ఎలా నడుస్తుందో తెలియని వర్మ అది మహానగరంలోని గుడిసెల్లోకి దూసుకుపోయినా ఎవరూ చచ్చిపోనట్లు ''క్షణక్షణం''లో చూపడమా? చేవ వుంటే టీవీ ఛానెల్‌కి వచ్చి దానిపై స్వయంగా రైలింజను పోనిచ్చి చూపమని మా ఓపెన్‌ ఛాలెంజ్‌.''

- చుక్‌బుక్‌ పాండే, రైలు డ్రైవర్ల సంఘం అధ్యక్షుడు

''...భార్య నుండి విడివడడానికి విడాకుల మార్గం ఆశ్రయించిన వర్మ భార్యను చంపాలనుకున్న భర్త గురించి సినిమా తీయడమా? అసలు అలాటివాడి మనస్తత్వం ఎలా వుంటుందో అతనికేం తెలుసు? ధైర్యం వుంటే టీవీ స్టూడియోకు వచ్చి ఎవరి భార్యనైనా చంపే కార్యక్రమం లైవ్‌ షోలో చూపాలని నా ఓపెన్‌ ఛాలెంజ్‌''

- ''మనీ'' సినిమాలో పరేష్‌ రావల్‌ పాత్ర

''...సైకిల్‌ చైన్‌ పోస్టర్‌ మీద చూపించి అప్పనంగా పేరు కొట్టేసిన వర్మకు సైకిల్‌ నుంచి చైను ఎలా లాగాలో తెలుసా? జబ్బసత్తువ వుంటే టీవీ స్టూడియోకు వచ్చి లైవ్‌ షోలో సైకిల్‌ చైన్‌ లాగి చూపించాలని మా ఓపెన్‌ ఛాలెంజ్‌''

- 'చక్ర'వర్తి, సైకిల్‌ షాప్‌ ఓనర్స్‌ సంఘం సెక్రటరీ

''...మా మీద సినిమాలు తీసి తీసి పేటెంటు సంపాదించుకున్న వర్మకు ప్రేతానికీ, భూతానికీ తేడా తెలుసా? కనీసం మా కాళ్లు వెనక్కి తిరిగి వుంటాయో, ముందుకు తిరిగి వుంటాయో కూడా తెలియకుండా మాపై పుంఖానుపుంఖాలుగా సినిమాలు తీసేవాడు మాకు రక్తంలో సోడా కలిపి యిచ్చే కుర్రాడిగా కూడా పనికి రాడని నా నమ్మకం...''

- భూత్‌నాథ్‌, భూతప్రేతపిశాచశాకినీఢాకినీ సమాఖ్య గౌరవాధ్యక్షుడు

జులై 17 - 18 వీక్లీకై ఎమ్బీయస్‌ : ఉద్దేశం ఒకటి - ఉపయోగం మరోలా..

కుటుంబనియంత్రణకు, ఎయిడ్స్‌ నిరోధానికి కండోములు వాడమని ప్రపంచమంతా ప్రచారం సాగుతోంది. అయితే ఆ తొడుగులు అసౌకర్యంగా వుంటాయనే భావనతో చాలామంది వాడటం లేదని గ్రహించిన బిల్‌ గేట్స్‌ ఫౌండేషన్‌ వారు మలితరం కండోమ్స్‌ తయారుచేయడానికి ఆస్ట్రేలియాలోని వాలనగాంగ్‌ యూనివర్శిటీ వారికి నిధులు సమకూరుస్తామని యీ జూన్‌ 6 న ప్రకటించారు. కాంటాక్ట్‌ లెన్సుల్లో, షవర్‌ జెల్స్‌లో వుపయోగించే హైడ్రోజెల్‌ అనే ద్రవ పదార్థంతో తయారయ్యే యీ తొడుగు అతి పల్చగా వుండి వేసుకున్నట్టే అనిపించదట. ఈ సందర్భంగా యిప్పటివరకు తయారవుతున్న కండోమ్స్‌ ఎన్ని, వాటిని ఎలా వాడుతున్నారు అనే దానిపై దృష్టి సారించారు కొందరు. ప్రపంచపు జనాభా 15 బిలియన్లు కాగా మన దేశపు జనాభా దానిలో 10%. అయితే ప్రపంచం మొత్తంలో తయారవుతున్న 750 మిలియన్ల కండోములలో మన వద్ద తయారయ్యేవి 2% మాత్రమే! మెడికల్‌ షాపులోకి వెళ్లి కండోమ్‌ కోసం అడిగి కొనుక్కోవడానికి భారతీయలు సిగ్గుపడతారని దూరాలోచన చేసి 21 కోట్ల రూ.లతో 22 వేల కండోమ్‌ వెండింగ్‌ మెషిన్సు ఏర్పాటు చేస్తే వాటిలో 90% మాయం! వాటి వినియోగం పెంచడానికి తయారీ ధర కంటె చాలా తక్కువ ధరకే ప్రభుత్వం విక్రయిస్తూంటే ప్రజలు దాన్ని అలుసుగా తీసుకుని వాటిని వేరే ప్రయోజనాలకు వాడుతున్నారని సర్వేలో తేలింది. లక్షలాది కండోములకు రంగులు పూసి బుడగల్లా అమ్ముతున్నారు. పైగా కరిగించి వాటితో పిల్లల ఆటవస్తువులు తయారుచేస్తున్నారు. కాంట్రాక్టర్లు కాంక్రీటు, తారుతో కలిపి రోడ్లు వేస్తున్నారు. అలా వేస్తే రోడ్డు నున్నగా వస్తుందట. వర్షాకాలంలో డాబా కారకుండా వుండడానికి కండోములు బస్తాల కొద్దీ కొని డాబాపై పరిచి సిమెంటుతో ప్లాస్టరింగ్‌ చేస్తున్నారు. వారణాశిలో సాలెవాళ్లు రోజూ 2 లక్షల కండోములు కొని వాటిలో జిగురును జలతారు దారాలకు పట్టిస్తున్నారు. ఆర్మీలో వాటిని పెద్ద ఎత్తున కొని గన్‌, టాంక్‌ బారెల్స్‌ మూతులకు బిగిస్తున్నారు, దుమ్ము పడకుండా వుంటుందని! వాడకం యిలా వుంటే జనాభా తగ్గమంటే ఎలా తగ్గుతుంది? - ఎమ్బీయస్‌ ప్రసాద్‌ (జులై 2014)

ఎమ్బీయస్‌ : దిలీప్‌ కుమార్‌ ఆత్మకథ

దిలీప్‌ కుమార్‌ జీవితంపై గతంలోనే పుస్తకాలు వచ్చాయి. అయితే యిటీవల వెలువడినది అతనే రాసుకున్న ఆత్మకథ. పేరు ''ద సబ్‌స్టన్స్‌ అండ్‌ ద షాడో''. 92 ఏళ్ల వయసులో ఉదయతారా నాయర్‌ అనే ఫిలిం జర్నలిస్టుకు అతను చెప్తూ పోగా, ఆమె గ్రంథస్తం చేసింది. పుస్తకం మొత్తం చదివినవారికి దానిపై సైరా బాను ప్రభావం బాగా కనబడుతోందట. ఎందుకంటే ఉదయతార సైరాకు స్నేహితురాలు. సైరా దిలీప్‌ను అంటిపెట్టుకుని వుండి, ఆ పుస్తకంలో తన గురించి కూడా చాలా రాయించేసింది - తను వేరే జీవిత గాథ రాయనక్కరలేదన్నంతగా! దిలీప్‌ చాలాకాలం పెళ్లాడలేదు. అతనికి 11 మంది అప్పచెల్లెళ్లు, అన్నదమ్ములు వున్నారు. వారందరినీ దిలీప్‌ సాకాడు. సైరాను పెళ్లాడి యింటికి తీసుకుని వచ్చిన తర్వాత అవివాహితురాలైన దిలీప్‌ పెద్దక్కగారు సకీనా పెద్ద గోల చేసి సతాయిస్తూ వుంటే బయటకు వచ్చేసి సైరా యింట్లో యిల్లరికం వున్నాడు. ''మొఘల్‌ ఏ ఆజమ్‌''లో దిలీప్‌, మధుబాలల పెదాల మధ్య పక్షి యీక వుండే ప్రణయసన్నివేశాన్ని ఎవరూ మరవలేరు. ''ఆ సీను తీసేనాటికి మా యిద్దరి మధ్య గొడవలు ఏ స్థాయికి చేరాయంటే మేం పలకరించుకోవడం కూడా మానేశాం'' అన్నాడు దిలీప్‌. ఇలాటి విషయాలన్నీ గ్రంథస్తమయ్యాయి కానీ సైరాను పెళ్లాడక కూడా దిలీప్‌ ఆస్మా అనే హైదరాబాదీ యువతిని పెళ్లాడిన సంగతి, సైరా పట్టుదలపై విడాకులు యిచ్చిన సంగతీ మాత్రం కాలేదు.

దిలీప్‌ చిన్నప్పుడు యీ కుర్రవాడు చాలా గొప్పవాడవుతాడు, దిష్టి కొట్టకుండా భద్రంగా చూసుకోవాలి అని ఒక ఫకీరు వాళ్ల నాయనమ్మకు చెప్పాడట. దాంతో ఆమె యితనికి గుండు కొట్టించి మొహమంతా కాటుక పూసి బడికి పంపేదట. పిల్లలంతా గేలి చేసేవారట. ఇంట్లో వాళ్లను కాదనలేక, స్నేహితులను వారించలేక ఆ బాధను మౌనంగా భరించేవాడట. తర్వాతి రోజుల్లో ''దేవదాసు'', ''మేలా'', ''జుగ్నూ'',''దాగ్‌'' వంటి సినిమాలలో విషాదనాయక పాత్రల్లో జీవించడానికి యీ అనుభవం పనికి వచ్చిందట. 'ఎంతైనా నేను కావాలని తెచ్చిపెట్టుకున్న నటన కాదది. ఆ పాత్ర గురించి ఆలోచించి దానిలో లీనమయ్యి అభినయించాను.' అన్నాడు దిలీప్‌. - ఎమ్బీయస్‌ ప్రసాద్‌ (జులై 2014)

ఎమ్బీయస్‌ : శాసనమండలిని శాసించేది ధనమే...

రాజ్యాంగనిర్మాతలు ఒక విషయాన్ని గుర్తించారు. మేధావుల అవసరం దేశానికి వుంది కానీ వాళ్లను సామాన్యప్రజలు ఎన్నికల్లో ఎన్నుకోరు. ఎన్నికల్లో నెగ్గాలంటే ధనబలమో, జనబలమో వుండాలి. మరి మేధావులకు చోటెక్కడ? వారి కోసం రాష్ట్రస్థాయిలో శాసనమండలి, జాతీయస్థాయిలో రాజ్యసభ ఏర్పాటు చేశారు. అందుకే వాటిని 'పెద్దల సభ' అని వ్యవహరించేవారు. స్వాతంత్య్రం వచ్చిన కొత్తల్లో ఆ ఉద్దేశం చాలావరకు నెరవేరింది. పోనుపోను వాటిని రాజకీయనాయకులతో నింపివేయసాగారు. 'సంఘసేవకులు' అనే లేబుల్‌ కింద వాళ్లని గవర్నరు ద్వారా నామినేట్‌ చేయిస్తున్నారు. ఎన్నికల్లో ఓడిపోయిన తమ పార్టీ నాయకులను శాసనమండలిలోకి తీసుకుంటున్నారు. తమ పార్టీకి నిధులు సమకూర్చే వ్యాపారవేత్తలను కూడా..! వాళ్లు ప్రభుత్వ విధానాలను తమ కనుకూలంగా మార్చుకుంటున్నారు. అలా మార్చుకుని లాభపడాలంటే మొదట పెట్టుబడి పెట్టాలి. అంటే ఓటు కోసం శాసనసభ్యులకు డబ్బులివ్వాలి. ఆ డబ్బు తీసుకున్నవారు పార్టీ విప్‌ను కూడా ధిక్కరించి ఓటేసిన సందర్భాలు చాలా వున్నాయి. కర్ణాటక శాసనమండలి కూడా యిలాటి ధోరణికి అతీతం కాదు. దానిలో 75 మంది వున్నారు. 25 మందిని శాసనసభ్యులు ఎన్నుకుంటే మరో 25 మందిని స్థానిక సంస్థలు ఎన్నుకుంటాయి. గ్రాడ్యుయేట్లు 7గురిని, టీచర్లు మరో 7గురిని ఎన్నుకోగా తక్కిన 11 మందిని ప్రభుత్వం నామినేట్‌ చేస్తుంది. 2012లో బి యస్‌ సురేష్‌ అనే వ్యాపారవేత్త స్వతంత్ర అభ్యర్థిగా పోటీ చేసి ఇక్బాల్‌ సరాద్గి అనే కాంగ్రెసు అభ్యర్థిని ఓడించాడు. ఆరుగురు బిజెపి అభ్యర్థులుంటే వారిలో ముగ్గురు మాత్రమే మొదటి ప్రాధాన్యత ఓట్లతో నెగ్గారు. అంటే చాలామంది శాసనసభ్యులు పార్టీ ఆదేశాలను ధిక్కరించి క్రాస్‌ ఓటింగ్‌ చేశారన్నమాట!

బిజాపూర్‌కు చెందిన జనతాదళ్‌ (ఎస్‌) నాయకుడు విజుగౌడ పాటిల్‌ తనను శాసనమండలి సభ్యుణ్ని చేయమని ఆ పార్టీ ఉపనాయకుడు కుమారస్వామి గౌడను అడిగాడు. ''మన పార్టీ ఎమ్మెల్యేలు 40 మంది వున్నారు కదా. తలా కోటి రూ.లు యివ్వాలి. 40 కోట్లు ఏర్పాటు చేసుకో.'' అన్నాడు కుమారస్వామి. ఈ సంభాషణను ఎవరో పుణ్యాత్ములు రికార్డు చేసి జులై 5 న ఆడియో సిడిగా రిలీజ్‌ చేశారు. ఇది నిజమేనా? అని కుమారస్వామిని అడిగితే 'సంభాషణ జరిగిన మాట నిజమే, కానీ నేనేమీ డబ్బు తీసుకోలేదు. అయినా కౌన్సిల్‌లో సీటు కోసం డబ్బు యివ్వడం ప్రతీ పార్టీ చేస్తున్నదేగా!' అన్నాడతను. అతని పార్టీ శాసనసభ్యులకు తలకొట్టేసినట్టయింది. ''మీ అబ్బాయి యిలా బహిరంగంగా ఒప్పుకోవడం ఏమీ బాగాలేదు'' అంటూ పార్టీ అధ్యక్షుడు దేవెగౌడకు ఫిర్యాదు చేశారు. ఏం చేద్దామాని దేవెగౌడ ఆలోచించే లోపున కేంద్ర హోం శాఖ యీ వ్యవహారం ఏమిటో పరిశీలించమంటూ కర్ణాటక ప్రభుత్వానికి లేఖ రాసింది. - ఎమ్బీయస్‌ ప్రసాద్‌ (జులై 2014)

ఎమ్బీయస్‌ : ఇక్కడ శాకాహారమే వుండాలి...

గుజరాత్‌లో పాలితాణా అనే జైన పుణ్యక్షేత్రం వుంది. జైన తీర్థంకరులు 24 మంది వుంటే వారందరూ సందర్శించిన ప్రదేశమది. శత్రుంజయ నది ఒడ్డున శత్రుంజయగిరిపై 27 వేల విగ్రహాలతో, మూడు వేల గుళ్లతో అలరారే దేవాలయసముదాయం అది. వెళ్లాలంటే 3600 మెట్లు ఎక్కాలి కానీ జైన మతస్థులందరూ విధిగా అక్కడికి వెళతారు. అది పవిత్రస్థలం కాబట్టి జైనమతం అహింసను బోధిస్తుంది కాబట్టి ఆ ప్రాంతమంతటిలో శాకాహారం తప్ప మరొకటి లభ్యం కాకుండా చేయాలని జైనులు ఆందోళన చేస్తున్నారు. కొండ ఎక్కేందుకు తొలిమెట్టు వున్న తలేటీ నుండి 250 మీటర్లలోపు మాంసాహారం అమ్మకూడదన్న నిబంధన 1999లోనే విధించారు. శత్రుంజయ నదికి వెళ్లే దారిలో కూడా మాంసాహారాన్ని అనుమతించరు. అయితే యిప్పుడు దాన్ని విస్తరించి వూరికి 9 కి.మీ. వ్యాసార్థం వరకు 'వెజిటేరియన్‌ ఓన్లీ జోన్‌' గా ప్రకటించాలని జైనుల డిమాండ్‌. తక్కిన చోట్ల కన్న గుజరాత్‌లో శాకాహారం ఎక్కువే అయినా జనాభాలో 68% మంది మాంసాహారులే. ముస్లిములు, క్రైస్తవులు, పార్శీలు, యూదులు, గిరిజనులు, కొన్ని వెనకబడిన కులాలవారు, కొన్ని అగ్రకులాలవారు మాంసం తింటారు. పాలితాణా వరకు చూస్తే అక్కడి జనాభాలో 25% మంది ముస్లిములు. కోలీలు, సింధీలు, దళితులు 35% వరకు వుంటారు. వీరందరూ మాంసాహారులే. బయటినుండి తీర్థయాత్రకై వచ్చే జైనుల కోసం మా ఆహారపు అలవాట్లు మార్చుకోమంటే ఎలా? అని వీరు అడుగుతున్నారు.

గుజరాత్‌ జనాభాలో జైనులు 1% మాత్రమే అయినా వ్యాపారంలో సింహభాగం వారిదే. అందువలన రాజకీయాలను శాసించగలుగుతున్నారు. పాలితాణాలో తమ మాట చెల్లాలనే పట్టుదలతో వున్నారు. శ్వేతాంబర జైనుల్లో ఒక శాఖ అయిన జంబూద్వీప్‌ వారి ఆశ్రమం యీ విషయంలో ఒక ఉద్యమం చేపట్టింది. ''జైన పుణ్యస్థలమైన పాలితాణాలో రోజూ 2 వేల జంతువులను చంపుతున్నారు, 68 మంది కసాయిలున్నారు. వారి పేర్లు ఫలానా ఫలానా. వారు వారి వృత్తి మానేస్తే వారి పునరావాసానికి తలా రూ. 9 లక్షలు యిస్తాం. మాంసాహారం అమ్మే హోటళ్లు మూసేస్తే రూ. 5 లక్షలు యిస్తాం.'' అంటూ పోస్టర్లు వేసి, కరపత్రాలు వేసి పంచుతున్నారు. ఇప్పటిదాకా 15 మంది ఆ వృత్తి మానేశారని వారు చెప్పుకుంటున్నారు. పాలితాణాలోని కసాయివారందరూ ముస్లిములే. వీరితో పాటు సికిల్‌గర్‌ శిఖ్కులపై కూడా జైనుల కన్ను పడింది. ఆ శిఖ్కులు పందులను పెంచి అమ్ముతూంటారు. పాలితాణాలో తరతరాలుగా హిందూ, జైన్‌, ముస్లిములు సహజీవనం సాగిస్తున్నారు. అన్ని జైన దేవాలయాలున్న శత్రుంజయగిరి పై అంగార్‌ పీర్‌ అనే ముస్లిము ప్రార్థనాస్థలం వుంది. పిల్లలు పుట్టని దంపతులు - అన్ని మతాలవారూ - అక్కడకి వచ్చి ప్రార్థిస్తారు.

ఇప్పుడు జైనులు యిలా ఉద్యమం లేవనెత్తడం కొందరు జైనులకే నచ్చటం లేదు. 'హింస అనుమతించే మతాల వారు కూడా జంతువులను చంపడంలో తమ తమ మతధర్మాలను పాటిస్తారు. మన నమ్మకాలను వారిపై రుద్దకూడదు. ఇవాళ యిదంటున్నారు. దీనికి ఒప్పుకుంటే రేపు ఉల్లిపాయ, బంగాళాదుంప కూడా నిషేధించాలంటారు.' అంటున్నారు. ''బదరీనాథ్‌, హరిద్వార్‌, పూరి, ఉజ్జయిని, బృందావనం లాటి ప్రదేశాలలో మాంసాన్ని నిషేధించలేదా? ఇక్కడెందుకు ఆ పని చేయించలేం?' అని జైనులు పట్టుబడుతున్నారు. మోదీకి కుడిభుజంగా వుంటూ దేశవ్యవహారాల్లో చక్రం తిప్పుతున్న అమిత్‌ షా జైన్‌ మతస్థుడే. అతని సహాయంతో యీ ఉద్యమం యిటీవల మరింత వూపు అందుకుంది. జైనులు గుజరాత్‌ ప్రభుత్వానికి విన్నపం పంపుకోవడం, దానిపై భావనగర్‌ జిల్లా కలక్టరు స్పందించి పాలితాణా మునిసిపాలిటీని దీనిపై ఆలోచించి జులై 30 నాటికల్లా నిర్ణయం తీసుకోమనడం జరిగాయి. ఈ లోపునే అనధికారికంగా నిషేధం అమలవుతోంది కాబట్టి ఆ నిర్ణయం ఎలా వుండబోతోందో ఎవరైనా ఊహించుకోవచ్చు. - ఎమ్బీయస్‌ ప్రసాద్‌ (జులై 2014)

ఎమ్బీయస్‌ : సునంద పోస్ట్‌ మార్టమ్‌ రిపోర్టు

శశి థరూర్‌ భార్య సునంద యీ జనవరి 17 న అనూహ్యపరిస్థితుల్లో మృతి చెందిందని అందరికీ తెలుసు. ఎయిమ్స్‌లో జనవరి 18 న ఆమె శవపరీక్ష జరిగిందని, రెండు రోజుల తర్వాత పోస్ట్‌ మార్టమ్‌ రిపోర్టును ప్రభుత్వానికి యిచ్చారనీ తెలుసు. అయితే ఆ రిపోర్టు యిచ్చిన డాక్టరు సుధీర్‌ గుప్తా దాన్ని ఒక వివాదంగా మారుద్దామని చూస్తున్నారు. ఆ రిపోర్టు మార్చమని తనపై ఒత్తిడి వచ్చిందని అయినా తను లొంగలేదని చెప్తున్నారు. మే 12 న ఆయన పనిచేసే శాఖలో ఆయన కంటె సీనియరైన డా|| ఒ.పి.మూర్తిని ప్రొఫెసర్‌గా, హెడ్‌ ఆఫ్‌ ద డిపార్ట్‌మెంట్‌గా ప్రమోట్‌ చేయడం యీయన్ని బాధించింది. వెంటనే సెంట్రల్‌ ఎడ్మినిస్ట్రేటివ్‌ ట్రైబ్యునల్‌కు ఫిర్యాదు చేశాడు - ''సునంద రిపోర్టు మార్చమని ఎయిమ్స్‌ డైరక్టర్‌ డా|| ఎం.సి. మిశ్రా, అప్పటి ఆరోగ్యమంత్రి, ఎయిమ్స్‌ ప్రెసిడెంటు అయిన గులాం నబీ ఆజాద్‌లు నాపై ఒత్తిడి తెచ్చారు. నేను లొంగలేదు. అందుకే నాకు ప్రమోషన్‌ రాకుండా చేశారు.'' అని. ఒత్తిడి వచ్చిందని రుజువేమిటి అని అడిగితే 'సునంద కున్న రోగాలు యివి అంటూ తన ఫ్యామిలీ ఫిజిషియన్‌ నుండి తనకు వచ్చిన యీ మెయిల్స్‌ను శశి థరూర్‌ నాకు ఫార్వార్డ్‌ చేశాడు చూడండి.' అన్నాడు. డా|| రాజీవ్‌ భాసిన్‌ అనే ఆ ఫ్యామిలీ ఫిజిషియన్‌ సునందకు చికిత్స చేసేవాడు. 'ఆమె పోయిన తర్వాత శశి థరూర్‌ను కలిసే అవకాశం రాలేదు. అందువలన కొన్ని రోజులకు నా అంతట నేనే ఆమె ఆరోగ్యపరిస్థితిని వివరిస్తూ, అతనికి సంతాపం తెలుపుతూ మెయిల్‌ రాశాను' అన్నాడు. పైగా ఆ మెయిల్‌ను థరూర్‌ జనవరి 26న అంటే పోస్ట్‌ మార్టమ్‌ రిపోర్టు సబ్మిట్‌ చేసిన 6 రోజుల తర్వాత డా|| గుప్తాకు పంపాడు! ఇక అది సాక్ష్యంగా ఎలా నిలుస్తుంది?

సునందకు పోస్ట్‌ మార్టమ్‌ నిర్వహించడానికి ఏర్పడిన కమిటీ గుప్తా ఏర్పరచినదే. రిపోర్టు తయారయ్యాక దాన్ని ఓ కవర్లో పెట్టి సీలు వేసి, సబ్‌ డివిజనల్‌ మేజిస్ట్రేటును, ఎడిషనల్‌ కమిషనర్‌ ఆఫ్‌ పోలీసును ఎయిమ్స్‌ డైరక్టరు ఆఫీసుకి రప్పించి వారి చేతిలో పెట్టాడు. ఆమెపై విషప్రయోగం జరిగిందా లేదా అన్న విషయంపై అనుమానాలు వున్నాయి కాబట్టి దేహం లోంచి కొన్ని భాగాలను విడిగా తీసి సెంట్రల్‌ ఫోరెన్సిక్‌ సైన్స్‌ లేబరేటరీకి పంపారు. ఆ భాగాల్లో విషం వుందా లేదా, వుంటే ఏ విషం, ఏ మేరకు వుంది, అది కాక వేరే రకమైన విషం కూడా వుందా? అనే విషయాలను వారు కూలంకషంగా పరిశోధించి మార్చిలో ఆమె శరీరంలో విషం ఏమీ లేదు అని రిపోర్టు పంపారు. పోలీసులు దాన్ని ఆమోదించలేదు. మళ్లీ పరీక్ష చేయమని కోరారు. ల్యాబ్‌ వారు ఓ కమిటీ ఏర్పాటు చేసి మళ్లీ పరీక్ష చేయడానికి పూనుకున్నారు. మే రెండో వారంలోనే బిజెపి ప్రభుత్వం ఏర్పడింది కాబట్టి తనను తాను కాంగ్రెసు బాధితుడిగా చిత్రీకరించుకోవడానికి కాబోలు గుప్తా జులై 1 న తనపై ఒత్తిడి వచ్చిందంటూ బహిరంగ ప్రకటన చేశారు. అసలాయన రిపోర్టు ప్రొఫెషనల్‌గా లేదని ఆ రంగంలో నిపుణులు అంటున్నారు. 'సడన్‌, అన్‌నేచురల్‌ డెత్‌' అని రిపోర్టులో గుప్తా రాశారట. సడన్‌ నేచురల్‌ డెత్‌ వుంటుంది తప్ప అసహజ మరణం ఆకస్మికంగా జరగడమేమిటి? అంటున్నారు. మందులు మోతాదుకి మించి తీసుకుందని, శరీరంలో విషం వుందని రాశాడు తప్ప దాని వలనే మరణించిందని రాయలేదు. శరీరంపై గాయాలున్నాయని రాస్తూనే వాటికీ చావుకీ సంబంధం లేదన్నాడు.

డా|| గుప్తాపై గతంలో ఒక వివాదం వుంది. 2009 మేలో కశ్మీర్‌లోని షోపియన్‌ గ్రామంలో ఒక నది ఒడ్డున యిద్దరు ముస్లిము స్త్రీల శవాలు దొరికాయి. వారిద్దరూ నదిలో మునిగి చచ్చిపోయారు. అయితే హిందువులు వారిపై అత్యాచారం చేసి, ఆపై హత్య చేశారంటూ కశ్మీర్‌ వేర్పాటువాదులు ఆందోళన చేయబూనారు. వారికి జమ్మూ కశ్మీర్‌ న్యాయవాదుల సంఘం వారు వత్తాసు పలికారు. 'నిజనిర్ధారణపై మేం ఒక టీమును పంపాము. ఆ మహిళల శవాలపై బట్టలు లేవని, వారి పాపిటలో సిందూరం పులమబడి వుందని కళ్లారా చూసిన వారు చెప్పారు, అలా చేసినది హిందువులే..' అంటూ వారు ప్రకటన చేశారు. ఇక అది మొదలుగా అక్కడ ప్రతిపక్షంవారు, వారూ కలిసి ప్రదర్శనలు నిర్వహించి 47 రోజుల పాటు జనజీవితాన్ని స్తంభింపచేశారు. అల్లర్లలో 8 మంది మరణించగా, 400 మంది గాయపడ్డారు. నిజం వెలికితీయడానికి రాష్ట్రప్రభుత్వం డాక్టర్లను నియమించింది. అయితే వాళ్లూ అబద్ధాలాడారు. సిబిఐ చేత విచారణ జరిపించాలని అందరూ కోరగా చివరకు సిబిఐ వారు ఎయిమ్స్‌ డాక్టర్లను పిలుచుకుని వచ్చారు. ఆ టీముకి నాయకత్వం వహించినది - డా|| టి.డి.డోంగ్రా. ఆయన ఎయిమ్స్‌కు డైరక్టరుగా పనిచేశారు. నిఠారి హత్యలు, ఇష్రత్‌ జెహాన్‌ కేసు, గోధ్రా అల్లర్లు, ఆరుషి తల్వార్‌ కేసు యిటువంటి అనేక కేసులను ఆయన డీల్‌ చేశారు. ఆయన అందరి సమక్షంలో పాతిపెట్టిన ఆ మహిళల శవాలు బయటకు తీయించి మళ్లీ పోస్ట్‌మార్టమ్‌ నిర్వహించారు. వారిలో ఒకమ్మాయి అవివాహిత. ఆమె కన్నెపొర చిరగలేదని గమనించారు. మరొకామె యిద్దరు పిల్లల తల్లి. ఆమెపై అత్యాచారం జరగలేదనీ గుర్తించారు. వారి ఊపిరితిత్తులను పరీక్షించాక నీటిలో మునగడం చేత మరణించారని తేల్చారు. అత్యాచారం జరిగిందని రిపోర్టు యిచ్చిన కశ్మీర్‌ డాక్టర్లను నిలదీస్తే వాళ్లు నీళ్లు నమిలారు. ఆ కేసు అలా ముగిసింది.

అయితే డా|| డోగ్రాపై మత్సరం వున్న డా|| సుధీర్‌ గుప్తా జమ్మూ కశ్మీర్‌ న్యాయవాదుల సంఘానికి తన అఫీషియల్‌ లెటర్‌హెడ్‌పై ''డోగ్రా యిచ్చిన పోస్ట్‌ మార్టమ్‌ రిపోర్టు నేను నమ్మను, అది తప్పు' అని ఉత్తరం రాశాడు. అది వెలుగులోకి రాగానే ఎయిమ్స్‌ డిప్యూటీ డైరక్టర్‌ గుప్తాను నిలదీశారు - 'నువ్వు ఆ రిపోర్టు గురించి డోగ్రాతో మాట్లాడావా? కేసు పూర్వాపరాలు తెలుసా? ఏ సాక్ష్యంతో అది తప్పని చెప్పావ్‌?' అని. గుప్తా 'నాకు అవేమీ తెలియదు. డోగ్రా ఏ కారణాల చేత అలా నిర్ధారించారో అవేమీ నేను పరిశీలించలేదు' అని ఒప్పుకుని 2010 ఫిబ్రవరిలో లిఖితపూర్వకంగా క్షమాపణ యిచ్చాడు. అలాటి డా|| గుప్తా యిప్పుడు తనకు ప్రమోషన్‌ దక్కలేదన్న అక్కసుతో యిలాటి ఆరోపణలు చేస్తున్నాడని శంకించడంలో తప్పేమీ లేదు. ఇప్పుడున్న పరిస్థితుల్లో కాంగ్రెస్‌పై ఏ రాయి వేసినా జనం నమ్ముతారనే ధీమాతో యీ ఎత్తు ఎత్తి వుండవచ్చని అతని సహచరులే అంటున్నారు. ఎందుకంటే ఏదైనా ఒత్తిడి వుంటే అప్పుడే చెప్పి వుండాల్సింది. నాలుగు నెలలు నోరు మూసుకోవడం దేనికి? అంటున్నారు. పైగా ఒత్తిడి వచ్చినా రిపోర్టు మార్చనపుడు, తను అనుకున్నది చెప్పగలిగి నపుడు యిక దేని గురించి ఫిర్యాదు? అని అడుగుతున్నారు. - ఎమ్బీయస్‌ ప్రసాద్‌ (జులై 2014)

జులై 19-21 వీక్లీకై ఎమ్బీయస్‌ మోదీ నెల్లాళ్ల పాలన

ప్రస్తుతం మోదీ హవా దేశమంతా వీస్తోంది. ముఖ్యంగా చదువుకున్నవారిలో. మోదీ దగ్గినా, తుమ్మినా ఓహో అనేవారే కనబడుతున్నారు. అతను ఒంటిచేత్తో దేశాన్ని పాతాళంలోంచి నభోమండలానికి ఎత్తేయగల సమర్థుడని అందరూ నమ్ముతున్నారు. అతని ధోరణిపై ఏ చిన్న వ్యాఖ్య చేసినా 'నీది నెగటివిజమ్‌' అంటూ మండిపడుతున్నారు. టైమ్స్‌ ఆఫ్‌ ఇండియా, ఇండియా టుడే వంటి మీడియా సంస్థలు అతన్ని ఆకాశానికి ఎత్తేస్తున్నాయి. ఈ హంగామా వెనక కొన్ని విషయాలు ప్రజల దృష్టికి పెద్దగా రాకుండా పోతున్నాయి. వాటిని ఎత్తి చూపడమే యీ వ్యాసం లక్ష్యం. ముందుగా మోదీ ప్రభుత్వం చేపట్టిన వాటిల్లో కొన్ని మంచిపనులు వున్నాయని ఒప్పుకోవాలి. జాతీయ టీకాల విస్తరణ వాటిల్లో ఒకటి. బ్రిక్స్‌ బ్యాంకు స్థాపన వంటి కొన్ని అంశాలలో గత ప్రభుత్వమే చాలా గ్రౌండ్‌ వర్క్‌ చేసి వుంటుందని మనం గ్రహించాలి. రైల్వే బజెట్‌, సాధారణ బజెట్‌ విషయాలలో కూడా ప్రయాణీకులకు కల్పించే సౌకర్యాల విషయంలో గత ప్రభుత్వంలోని అధికారులు ఎంతో కసరత్తు చేసి రూపొందించి వుంటారు. కొత్త ప్రభుత్వం తన విధాన నిర్ణయాలతో కొన్ని కొన్ని పైపై మార్పులు చేస్తారు. ఎందుకంటే బజెట్‌ కసరత్తు కొన్ని నెలలపాటు సాగే ప్రక్రియ. అచ్చమైన బిజెపి బజెట్‌ల కోసం ఇంకో ఏడాది వేచి చూడాలి. బజెట్‌లపై తర్వాత మాట్లాడుకోవచ్చు.

సార్క్‌ దేశాల ప్రతినిథులను తన ప్రమాణస్వీకారానికి ఆహ్వానించడం, శ్రీలంక అతిథిపై తమిళనాడు నాయకులు కోపగించినా లక్ష్యపెట్టకపోవడం - యివన్నీ మంచి సంకేతాలే. పాకిస్తాన్‌తో వ్యవహారం విషయంలో ఎటూ చెప్పలేం. అవి ఎప్పుడు మెరుగుపడతాయో, ఎప్పుడు చెడిపోతాయో ఎవరికీ తెలియదు. ఎందుకంటే భారత్‌తో సంబంధాలు బాగుపడుతున్నాయనగానే పాకిస్తాన్‌లో కొన్ని శక్తులు గొడవ ప్రారంభిస్తాయి. పాలకులు వాటిని అదుపు చేయలేరు. కానీ మనం ఏదో ఒకటి ప్రయత్నం చేస్తున్నామని, శత్రుత్వం వహించలేదని ప్రపంచానికైనా చూపిస్తే మన గుడ్‌విల్‌ పెరుగుతుంది. ఇక వివాదాస్పద విషయాల గురించి విడివిడిగా పరామర్శిద్దాం. - ఎమ్బీయస్‌ ప్రసాద్‌ (జులై 2014)

బాక్స్‌ - తొలినాళ్ల హంగామా

మోదీ అధికారంలోకి వస్తూనే కాబినెట్‌ సబ్‌కమిటీలు రద్దు చేశారనీ, అధికారులందరినీ పెందరాళే వచ్చేయాలని, ఫైళ్లు చకచకా కదిలిపోవాలని ఆదేశాలు యిచ్చారని, తమ బంధువులెవరినీ సెక్రటరీలుగా పెట్టుకోవద్దని మంత్రులకు గట్టిగా చెప్పారనీ, పొదుపు పాటించాలన్నారనీ, ... యిలాటి పబ్లిసిటీ జోరుగా జరిగింది. కాంగ్రెసు వాళ్లు యిలాటివి పెద్దగా పట్టించుకోరు కానీ కాంగ్రెసేతర ప్రభుత్వాలు అధికారంలోకి వచ్చినప్పుడల్లా యీ హంగామా తప్పదు. పొదుపు కోసం వెంకయ్య నాయుడు ఒక రోజు తన ఆఫీసుకి కారులో కాకుండా మెట్రో రైలులో ప్రయాణించారని ఫోటోలు కూడా వచ్చాయి. అవేళ తిరిగి వెళ్లేటప్పుడు మెట్రోలో వెళ్లారో లేదో రాయలేదు. అంటే ఆ రోజు పొద్దున్న ఆయన కారు ఖాళీగా ఆఫీసుకి వచ్చి వెయిట్‌ చేసి సాయంత్రం ఆయన్ను ఎక్కించుకుని యింటికి చేర్చి వుంటుంది. దీనివలన ఎంత పెట్రోలు ఆదా అయిందంటారు? పైగా 365 రోజుల్లో ఒక రోజు మెట్రో ఎక్కగానే సరిపోయిందా? ఇప్పటికైనా యీ పబ్లిసిటీ గిమ్మిక్స్‌ మానేయాలి.

అలాగే చిన్న కాబినెట్‌ అనే ప్రచారం ఒకటి. సంకీర్ణ ప్రభుత్వమైతే అందరినీ సంతృప్తి పరచడానికి పదవులు పంచాలి. సొంత మెజారిటీ వున్న ఒకే పార్టీ ప్రభుత్వం కాబట్టి ఆ యిబ్బంది లేదు. అంతమాత్రం చేత కొన్ని శాఖలకు మంత్రులు లేకుండా చేస్తే ఎలా? అరుణ్‌ జైట్లీగారు మొన్న బజెట్‌ ఉపన్యాసం 40 ని||లు యిచ్చాక ఐదు నిమిషాలు విరామం కావాలని అడిగి తీసుకున్నారు. వయసు 61యే కానీ మధుమేహ పీడితుడు కాబట్టి ఎక్కువసేపు నిలబడలేడట. ఓపిక తక్కువట. మరి అలాటి వాడికి భారీ శాఖలైన ఆర్థిక శాఖ, కార్పోరేట్‌ వ్యవహారాలు, రక్షణ శాఖ అన్నిటినీ చూసుకోమంటే ఎలా? రెండిటిలోనూ పనిభారం ఎక్కువే. నిద్ర చాలక శాఖాధిపతుల సమావేశాల్లో ఆయనకు కళ్లు మూతలు పడుతున్నాయట. - ఎమ్బీయస్‌ ప్రసాద్‌ (జులై 2014)

బాక్స్‌ - ఎన్నేళ్ల బానిసత్వం ?

లోకసభలో తొలిసారి మాట్లాడుతూ మోదీ ''1200 సంవత్సరాల బానిస పాలన..'' అంటూ మాట్లాడారు. మనందరికీ తెలిసి మన సంపదను దోచుకుని తమ దేశాలకు పట్టుకుని పోయిన ఆంగ్లేయుల పాలన మహా అయితే 200 సం||లు సాగింది. మరి తక్కిన వెయ్యి సంవత్సరాలు ఎక్కణ్నుంచి వచ్చాయి? అంటే ముస్లిము పాలన కూడా కలిపి చెప్పాడన్నమాట. గుజరాత్‌ ముఖ్యమంత్రిగా వుండగా మొన్న ఆగస్టు 15 న స్వాతంత్య్రదినోత్సవ ఉపన్యాసం యిస్తూ ''గత 1000-1200 సం||రాలుగా భారతదేశం బానిసగా పడి వుంది'' అన్నాడాయన. రెండిటికి మధ్య రెండు వందల ఏళ్లు తేడా వుంది. ప్రధానమంత్రి అయ్యేటప్పటికి ఒక నిర్ధారణకు వచ్చేశాడు - 1200 ఏళ్లు అని. అంటే ముస్లిములు భారతదేశానికి వచ్చినప్పటి నుండి మనకు బానిసత్వం దాపురించింది అని నూరిపోయడమన్నమాట. ఇది ఆరెస్సెస్‌ భావజాలం. తరతరాలుగా భారతదేశం అనేక రాజ్యాలుగా విడిపోయి వుంది. ఒకరిపై మరొకరు దండయాత్రలు చేసుకుంటూ వుండేవారు. కొన్ని ప్రాంతాలు కొంతకాలం పాటు ఒక ప్రాంతపు రాజు అధీనంలో వుంటే, మరి కొంతకాలం అవతలి రాజు అధీనంలో వుండేవి. తరతరాలుగా అనేకమంది దండెత్తి వచ్చారు. శకులు, హూణులు, కుషానులు, యవనులు.. యిలా! అందరి కంటె ముందు ఆర్యులు వచ్చారు. ఆరెస్సెస్‌ వాదులు 'అబ్బే ఆర్యులు యిక్కడివారే, ఎక్కణ్నుంచీ రాలేదు' అంటారు. మరి జర్మనీ, లాటిన్‌ వంటి అనేక యూరోపియన్‌ భాషలకు ఆర్యభాషతో లింకు ఎలా వున్నట్టు? జర్మన్లు తాము ఆర్యన్లు అని ఎలా చెప్పుకున్నారు? అంటే ఆర్యన్లే యిక్కణ్నుంచి వెళ్లి వాళ్లపై దండయాత్ర చేసి బానిసలు చేసుకున్నారా?

ఆర్యుల మాట వదిలేసినా తక్కినవాళ్లు వచ్చారని అందరికీ తెలుసు కదా! వాళ్లెవరూ పరాయివాళ్లు కారు, సంఘ్‌ దృష్టిలో! ముస్లిములు మాత్రమే పరాయివారు, మనలను బానిసలు చేసి పీడించిన దుర్మార్గులు. ముస్లిము పాలకులు యిక్కడే స్థిరపడ్డారు, రాజ్యాలు ఏలారు. యీ సంపదను ఎక్కడకూ తరలించుకు పోలేదు. రాజ్యవిస్తరణలో భాగంగా సాటి ముస్లిము రాజులతో కూడా యుద్ధాలు చేశారు. హిందూ రాజులు కూడా డిటోడిటో. ఏక సమయంలో హిందూ రాజులు, ముస్లిము రాజులు ప్రజలను పాలించారు. అప్పటినుండీ మొత్తం భారత ఉపఖండమంతా బానిసత్వంలోకి నెట్టబడిందనడం హాస్యాస్పదం. సాక్షాత్తూ ప్రధానమంత్రి నోట యిది వినబడడం శోచనీయం. 2002 గోధ్రా అల్లర్ల గురించి మాట ఎత్తినప్పుడల్లా మోదీ 'గతం గతః, పాతవిషయాలను వదిలేసి ముందుకు సాగాలి అంటూ వుంటారు. 12 ఏళ్ల క్రితం దాన్ని మర్చిపోవాలి కానీ ఎప్పుడో మధ్యయుగాల నాటి యుద్ధాల గురించి మాత్రం మనం మరువకూడదట. ప్రజలను హిందూ, ముస్లిములుగా విడగొట్టి, ముస్లిములు పక్కన వున్నంతకాలం మనం బానిసలుగా బతుకుతున్నట్టే అనడం అన్యాయం, అక్రమం. - ఎమ్బీయస్‌ ప్రసాద్‌ (జులై 2014)

బాక్స్‌ - హిందూ చరిత్ర తిరగరాయించబోతున్నారు

అభివృద్ధి జపం చేస్తూ అధికారంలోకి వచ్చినా మోదీ హిందూ ఎజెండాను వదలలేదనడానికి యిది తార్కాణం. అంతేకాదు, చరిత్ర తిరగరాయించే ప్రయత్నాలు కూడా సాగుతున్నాయి. మోదీ వస్తూనే చేసిన పనుల్లో ఐసిఎచ్‌ఆర్‌ (ఇండియన్‌ కౌన్సిల్‌ ఫర్‌ హిస్టారికల్‌ రిసెర్చ్‌) అధినేతను మార్చడం! ఇదీ ఇండియన్‌ కౌన్సిల్‌ ఆఫ్‌ సోషల్‌ సైన్స్‌ రిసెర్చ్‌ (ఐసిఎస్‌ఎస్‌ఆర్‌) యివన్నీ వివాదాస్పద సంస్థలే. అధికారంలో వున్నవాళ్లు తమ ఆలోచనలకు అనుగుణంగా ఆలోచించేవారిని వీటిలో నియమిస్తూ వుంటారు. వీరు తయారుచేసిన పుస్తకాల ఆధారంగా పాఠ్యపుస్తకాలు తయారయి, భావితరాలను ప్రభావితం చేస్తాయి. మేధావులందరూ ఒకేలా ఆలోచించరు. దొరికిన చారిత్రక ఆధారాలను తర్కబద్ధంగా ఆలోచించడం సరైన పద్ధతి. అయితే కొందరు తాము ముందే ఏర్పరచుకున్న అభిప్రాయాల కోణంలో నుండి వాటిని చూసి అలా విశ్లేషిస్తూ వుంటారు. మన దేశంలో మొదటి నుండి చరిత్ర పట్ల గౌరవం, శ్రద్ధ లేదు. పాత రచనల్లో చాలాభాగం అతిశయోక్తులే. ఒకదానికి మరొకదానికి పొసగవు. పాశ్చాత్యదేశాలు యీ విషయంలో చాలా మెరుగు. అక్కడ వున్నదున్నట్టు రికార్డు చేసిన సందర్భాలు చాలా వున్నాయి. వారు వారికి తెలిసిన దృక్కోణంలో భారతచరిత్రను వివరించారు. వాటిలో పొరబాట్లు వుండవచ్చు కానీ మొత్తానికి కొట్టి పారేయలేం. అయితే ఆరెస్సెస్‌ వాదులు పాశ్చాత్యుల కోణాన్ని, వాటిని అనుసరించిన భారతీయమేధావులను తీసిపారేస్తారు. వాళ్లందరిపై కమ్యూనిస్టు ముద్ర కొట్టేస్తారు. వాజపేయి ప్రభుత్వంలో మురళీ మనోహర్‌ జోషి హ్యూమన్‌ రిసోర్సెస్‌ శాఖ చూసేటప్పుడు పై రెండు సంస్థల్లోనే కాక ఇండియన్‌ ఇన్‌స్టిట్యూట్‌ ఆఫ్‌ ఎడ్వాన్స్‌డ్‌ స్టడీస్‌, యుజిసి వంటి సంస్థలను కూడా ఆరెస్సెస్‌ మేధావులతో నింపేశాడు. ఐసిఎచ్‌ఆర్‌ అప్పట్లో ''ఫ్రీడమ్‌ ప్రాజెక్ట్‌'' అనే పథకం కింద 1937 నుండి 1947 వరకు జరిగిన స్వాతంత్య్రపోరాటంపై ఏడాదికి ఒక సంపుటం చొప్పున 10 సంపుటాలు తెద్దామనుకుంది. కానీ రెండు సంపుటాలు తయారయ్యేసరికి జోషీ అడ్డుపడ్డారు - ''దీనిలో హిందూ మహాసభ వంటి సంస్థల పాత్ర గురించి తగినంతగా రాయలేదు.'' అంటూ!

ఇప్పుడు మళ్లీ అలాటి ప్రయత్నాలే మొదలయ్యాయని అర్థమవుతోంది. ఐసిఎచ్‌ఆర్‌కు చైర్మన్‌గా నియమించబడిన ఎల్లాప్రగడ సుదర్శన రావు పూర్తిగా ఆరెస్సెస్‌ మనిషే. ఆయన యిప్పటికే మహాభారత ప్రాజెక్టుపై పని చేస్తున్నారు. చరిత్రకారు డెప్పుడూ ఆధారాల కోసం వెతుకుతారు. మన రావుగారికి వాటితో పని లేదు. ఆధారాల కోసం వెతకడం పాశ్చాత్యపద్ధతి అంటాడాయన. ప్రజల నోట్లో ఆడే పుక్కిటి పురాణాలను కూడా లెక్కలోకి తీసుకోవాల్సిందేట. ''రాముడు భద్రాచలంలో తిరుగాడాడు అని స్థానికులు చెప్తున్నారు అంటే అర్థం ఏమిటి? ఎన్నో తరాలుగా వాళ్లు తమ మెదళ్లలో నిక్షిప్తం చేసుకున్న జ్ఞాపకాలన్నమాట. దానిని కూడా మనం చరిత్రగానే ఆమోదించాలి'' అని ఆయన వాదన. ఇలాటి వాదన వింటే మతి పోతుంది. 'కృష్ణుడు రుక్మిణిని ఎత్తుకు పోయినది యిక్కణ్నుంచే..' అని చెప్పే చోట్లు కనీసం మూడు, 'రావణుడు శివుని ఆత్మలింగాన్ని పోగొట్టుకున్నది యిక్కడే..' అని చెప్పే చోట్లు మూడు నాకు తెలుసు. అవి వివిధ రాష్ట్రాలలో వున్నాయి. రావు గారి నిర్వచనం ప్రకారం వీటిలో దేన్ని చరిత్ర అనాలి? ఇలాటి మేధావి ప్రచారం చేయబోతున్న చరిత్రను మన పిల్లల పాఠ్యపుస్తకాల్లో పెట్టబోతున్నారు. శభాష్‌! - ఎమ్బీయస్‌ ప్రసాద్‌ (జులై 2014)

బాక్స్‌ - హిందీ, హిందూ, హిందూస్తాన్‌

ఇదీ ఆరెస్సెస్‌ నినాదమే. జనసంఘ్‌ కూడా యిదే నినాదంతో ఎదిగింది. ఇప్పుడు మోదీ ప్రభుత్వం కూడా యిదే నినాదాన్ని చేపట్టింది. ఆరెస్సెస్‌ పుస్తకాల్లో భారతదేశం, ఆర్యసంస్కృతి, సంస్కృతం ఘనత గురించి ఉగ్గడించి, చివరిలో 'పరిణతి చెందిన వివిధ భాషలతో విలసిల్లే భారతదేశానికి లింకు భాషగా పరభాష, బానిసత్వానికి ప్రతీక అయిన ఆంగ్లభాష పనికి రాదు, సంస్కృతమే వుండాలి కానీ సంస్కృతం కష్టం కాబట్టి హిందీ వుండాలి' అని తేలుస్తారు. ఇదెక్కడి జంప్‌? సంస్కృతం అయితే అందరికీ సమానదూరం. నేర్చుకోవడంలో సమానకష్టం. అది క్లిష్టంగా వుంటే సరళీకృత సంస్కృతం అని వుంది, దాన్ని వ్యాప్తి చేయాలి. అంతేగాని ఆరెస్సెస్‌కు బలం వున్న ప్రాంతాల ప్రజలకు మేలు చేసేలా వాళ్ల భాషను యితరులపై రుద్దుతానంటే ఎలా? దేశంలో కౌ బెల్ట్‌గా పిలవబడే ప్రాంతాల్లోనే హిందీ బలంగా వుంది. తక్కిన ప్రాంతాల్లో హిందీ అర్థం చేసుకుంటారు కానీ, హిందీలో పట్టుమని ఒక్క పేజీ కూడా రాయలేరు, స్కూలు రోజులు దాటాక హిందీ చదవడం కూడా మానేస్తారు. అలాటివాళ్లు హిందీ మాతృభాషగా వున్నవారితో పోటీ పరీక్షల్లో ఎలా పోటీ పడగలరు?

స్వాతంత్య్రానికి ముందు నుండి తమిళులు, మలయాళీలు, బెంగాలీలు ఉన్నతోద్యోగాలలో వుండేవారు. వాళ్లందరూ ఇంగ్లీషులో నిష్ణాతులు. వీళ్లని దెబ్బ కొట్టాలంటే ఇంగ్లీషు తీసి పారేసి హిందీయే పెట్టాలి, అప్పుడే మనకు ఉద్యోగాలు వస్తాయి అని స్వాతంత్య్రం వచ్చిన దగ్గర్నుంచి హిందీవాదులు ఆందోళన చేస్తున్నారు. నెహ్రూ కాలంలో సేఠ్‌ గోవిందదాస్‌ యీ ఉద్యమానికి నాయకుడు. రామ్‌ మనోహర్‌ లోహియా కూడా..! నెహ్రూ కూడా హిందీప్రాంతం వాడైనా దేశసమగ్రతను దృష్టిలో పెట్టుకుని వారి వాదనలు నిరాకరించాడు. దాంతో అతను ఆంగ్లమానసపుత్రుడని, ఇంగ్లీషు అమ్మాయిలతో తిరగడం చేత అలా అయ్యాడని, ముస్లిముకు పుట్టాడని.. యిలా అనేక పుకార్లు పుట్టించారు. నెహ్రూ తర్వాత వచ్చిన లాల్‌ బహదూర్‌ శాస్త్రి ఉత్తరప్రదేశ్‌ వాడే. అతను 1965లో హిందీని రుద్దబోయాడు. దాంతో తమిళనాడులో హిందీ వ్యతిరేక ఉద్యమం ఉవ్వెత్తున లేచి, 1967లో అక్కడి కాంగ్రెసు ప్రభుత్వాన్ని తుడిచిపెట్టేసింది. ఇప్పటిదాకా మళ్లీ అధికారంలోకి రాలేదు.

ఇప్పుడు మోదీ మళ్లీ హిందీని తలకెత్తుకున్నారు. సోషల్‌ మీడియా అఫీషియల్‌ కమ్యూనికేషన్‌లో అధికార భాషగా హిందీనే ఉపయోగించాలని కేంద్రప్రభుత్వం తన మంత్రిత్వ శాఖలను ఆదేశించింది. కరుణానిధి దీనికి అభ్యంతరం తెలిపినా మోదీ ఖాతరు చేయలేదు. ఎందుకంటే బిజెపి బలమంతా హిందీ ప్రాంతాల్లోనే వుంది. వాళ్లకు అవకాశాలు రావాలంటే, పోటీలోంచి దక్షిణాది వారిని, తూర్పుప్రాంతీయులను, చాలా మేరకు పశ్చిమప్రాంతీయులను తప్పించాలంటే హిందీని రుద్దాల్సిందే. జనతా పార్టీ అధికారంలో వుండగా కాబినెట్‌ మీటింగులన్నీ హిందీలోనే జరిగేవి. ఎందుకంటే అప్పుడు దక్షిణాది నుండి, తూర్పు నుండి ఒకరిద్దరు మంత్రులు మాత్రమే వుండేవారు. ఇప్పుడు మళ్లీ హిందీ హవా ప్రారంభమైంది. ప్రమాణస్వీకారాలు చేసినవారిలో అధికాంశం హిందీలోనే చేశారు. దక్షిణాది వారు మాత్రం ఇంగ్లీషులో చేశారు. కాంగ్రెస్‌ ప్రభుత్వం నడిచినపుడు ప్రణాళికా రచనంతా ఇంగ్లీషులోనే సాగుతుంది. మీడియాతో మాట్లాడినపుడు కాంగ్రెసు అధికారప్రతినిథులు సాధారణంగా ఇంగ్లీషులో మాట్లాడి, తర్వాత హిందీలో అనువదించేవారు. ఇప్పుడు ఉల్టా. హిందీలో మాట్లాడి, అర్థం కాని వారికోసం అంటూ ఇంగ్లీషులో చెప్తున్నారు. మోదీ ఆంధ్ర ప్రాంతానికి వచ్చినపుడు మొన్న షార్‌లో ఇంగ్లీషు, హిందీ రెండు భాషల్లో మాట్లాడినట్లు మాట్లాడి వుండవచ్చు - ఎలాగూ అనువాదకుణ్ని పెట్టుకున్నారు కాబట్టి! కానీ హిందీలో మాత్రమే మాట్లాడారు. ఆ ప్రాంతాల్లో ఇంగ్లీషయితే కనీసం విద్యావంతులు కనక్ట్‌ అవుతారు. హిందీ అయితే ఎవరూ కనక్ట్‌ కారు. విదేశమైన భూటాన్‌కి వెళ్లినపుడు మోదీ హిందీలో మాట్లాడారు, వెంట నున్న సుష్మా స్వరాజ్‌ ఇంగ్లీషులో మాట్లాడారు. పోనుపోను 'హిందువువైతే హిందీ మాట్లాడాలి' అనే నినాదం ప్రారంభించినా ఆశ్చర్యం లేదు. - ఎమ్బీయస్‌ ప్రసాద్‌ (జులై 2014)

బాక్స్‌ - అస్మదీయుల నియామకాలు

ట్రాయ్‌ చైర్మన్‌గా చేసిన నృపేన్‌ మిశ్రాను మోదీ తీసుకుందామనుకున్నపుడు రూల్సు అడ్డు వచ్చాయి. ట్రాయ్‌ చైర్మన్‌గా పని చేసిన వారు పదవీ విరమణ తర్వాత వేరే ఉద్యోగం ఏదీ చేపట్టకూడదని! ఉద్యోగంలో వుండగా ప్రయివేటు కంపెనీలకు అనుమతులు, సౌకర్యాలు యిచ్చే అవకాశం వున్న ఉద్యోగుల విషయంలో యిలాటి జాగ్రత్త తీసుకుంటారు. రిటైరయ్యాక ఉద్యోగం చేద్దామనుకున్న కంపెనీకి రిటైర్‌ కావడానికి కొద్దిగా ముందుగా ఎడాపెడా లైసెన్సులు యిచ్చేయవచ్చు. ట్రాయ్‌ విషయంలోనైతే అది వేల కోట్లలో వుంటుంది. మోదీ మిశ్రాను కోరుకున్నారు కాబట్టి ఆయనకోసం రూల్సు మార్చేశారు. అది రేపు ఎటువంటి అనర్థాలకు దారితీస్తుందో ఆలోచించాలి కదా. పార్లమెంటులో యిదే ప్రశ్న ప్రతిపక్షాలు అడిగితే 'ట్రాయ్‌ వంటి తక్కిన సంస్థల్లో యిలాటి రూల్సు లేవు, అందుకే దీన్ని తీసేశాం' అంది మోదీ సర్కారు. ఇలాటి నియమం అక్కడ లేకపోతే అక్కడా పెట్టాలి తప్ప యిక్కడ తీసేస్తే ఎలా?

సిబిఐకు జాయింట్‌ డైరక్టర్‌గా వున్న జావీద్‌ అహ్మద్‌కు పదవీకాలాన్ని పొడిగించాలని సిబిఐ డైరక్టరు రంజిత్‌ సిన్హా సిఫార్సు చేశారు. హోం శాఖ అతనికి క్యాడర్‌ క్లియరెన్సు యిచ్చింది కూడా. అయితే అమిత్‌ షాపై వున్న కేసుల్లో జడ్జిగా వున్న మాజీ సుప్రీం కోర్టు జడ్జి అఫ్తాబ్‌ ఆలమ్‌కి యితను కజిన్‌ అని తెలియడంతో తన క్లియరెన్సును ఉపసంహరించుకుంది కూడా. అంతేకాదు, అతనికి ఢిల్లీలో మరే పదవి యివ్వకుండా ఉత్తర్‌ ప్రదేశ్‌కు క్యాడర్‌ వాడు కాబట్టి ఆ రాష్ట్రానికే తిప్పి పంపేయాలంది. సిబిఐకు మరింత స్వేచ్ఛ నివ్వాలని ప్రతిపక్షంలో వుండగా ఉద్యమించిన బిజెపి అధికారం దక్కగానే కాంగ్రెసు పోకడలే పోతోంది. - ఎమ్బీయస్‌ ప్రసాద్‌ (జులై 2014)

బాక్స్‌ - గుజరాత్‌ సమీకరణమే ముఖ్యం

అమిత్‌ షాను నచ్చనివారెవరూ బిజెపి పాలనలో బాగుపడరని గోపాల్‌ సుబ్రమణియం కథ కూడా నిరూపించింది. సిబిఐ లాగే సుప్రీం కోర్టు స్వేచ్ఛ కూడా హరించకూడదని అంటూ వచ్చిన బిజెపి యీ రోజు సుప్రీం కోర్టు జడ్డిల నియమించవచ్చంటూ కోర్టు కొలిజియం పంపిన నాలుగు పేర్లలో గోపాల్‌ పేరును పక్కన పెట్టేసింది. తిరస్కరిస్తే మొత్తం జాబితాను తిరస్కరించాలి. ఇలా ఒక్కరిని విడగొట్టి చూపి, తన అభిమతం ఏమిటో చాటి చెప్పింది. సీనియర్‌ అడ్వకేట్‌గా, నిష్పక్షపాతంగా వ్యవహరించే వ్యక్తిగా (పద్మనాభస్వామి కోవెల ఆస్తుల విషయంలో కూడా ఆయన అమికస్‌ క్యూరీగా వ్యవహరించారు - స్వంత ఖర్చులతో) గోపాల్‌కు పేరుంది. సొహ్రాబుద్దీన్‌ ఎన్‌కౌంటర్‌ కేసులో ఎమికస్‌ క్యూరీగా అప్పటి హోం మంత్రి అమిత్‌ షాను తప్పుపట్టడమే ఆయన చేసిన తప్పుపని, మోదీ దృష్టిలో! కేసును సిబిఐకు అప్పగించవద్దని గుజరాత్‌ ప్రభుత్వం ఎంత వాదించినా గోపాల్‌ వాదనలను పరిగణించి సుప్రీం కోర్టు సిబిఐకు అప్పగించింది. అందుకే మోదీకి, అమిత్‌ షాకు అంత కక్ష.

తన పేరు తప్పించారని తెలియగానే గోపాల్‌ ఆభిజాత్యం వున్న మనిషి కాబట్టి తనంతట తానే తప్పుకున్నాడు. తను చేసిన పనికి సంజాయిషీ చెప్పుకోవాల్సి వస్తుందని తెలిసిన మోదీ సర్కారు 'గోపాల్‌పై సిబిఐ, ఇంటెలిజెన్సు బ్యూరో ఆరోపణలు చేశాయట' అనే పుకారును మీడియాకు లీక్‌ చేసింది. 2 జి స్కాము నిందితుడు ఎ.రాజా లాయరుకు, సిబిఐకు గోపాల్‌ తన సమక్షంలో సమావేశం ఏర్పాటు చేశాడని మొదటి ఆరోపణ. అలాటిది ఏదీ జరగలేదని, జరిగినట్లుగా నిరూపించాలని గోపాల్‌ చీఫ్‌ జస్టిస్‌కు రాతపూర్వకంగా తెలియపరిచారు. దానికి సిబిఐ వద్ద సమాధానం లేదు. ఇంకో ఆరోపణ ఏమిటంటే - నీరా రాడియా టేపుల్లో ఆమెకు, రతన్‌ టాటాకు జరిగిన సంభాషణలో గోపాల్‌ పేరు దొర్లిందని! దొర్లిన మాట నిజమే కానీ అది గోపాల్‌ నిజాయితీని చూపిస్తోంది. నీరా ''వాళ్లు చెప్పినట్లు గోపాల్‌ వింటాడని నేననుకోను. అతను ముక్కుసూటి మనిషి. రాజా అతన్ని ఎలాగైనా టార్గెట్‌ చేద్దామని చూస్తున్నాడు...'' అంది. ఇలాటి మనిషి మోదీకి అక్కరలేదు. అది గ్రహించిన గోపాల్‌ తనే తప్పుకున్నారు. హమ్మయ్య అనుకున్న మోదీ సర్కారు 'ఆయనంతట ఆయనే తప్పుకున్నాడు కాబట్టి యిక దానిపై సమీక్ష అక్కరలేదు' అని ప్రకటించేసింది.

గోపాల్‌ విషయంలో యింత 'జాగ్రత్త' తీసుకున్న మోదీ ఎటార్నీ జనరల్‌ నియామకంలో తీసుకోలేదు. ఆ పదవిలో నియమించబడిన ముకుల్‌ రోహతగి 2 జి స్కాము కేసులో కొందరు నిందితుల తరఫున వాదింంచారు. భారతీయ జాలర్లను చంపిన ఇటాలియన్‌ నావికుల కేసులో ఇటాలియన్‌ ఎంబసీకి ప్రాతినిథ్యం వహించారు. గాస్‌ ధర కేసులో ప్రభుత్వంతో తలపడిన అనిల్‌ అంబానీకి న్యాయవాదిగా వున్నారు. అయితే మోదీకి అతనంటే ఎందుకు మక్కువ అంటే నకిలీ ఎన్‌కౌంటర్‌ కేసుల్లో అతను గుజరాత్‌ ప్రభుత్వం తరఫున వాదించాడు. పైగా అతను అరుణ్‌ జైట్లీకి మిత్రుడు! దీని అర్థం గుజరాత్‌ ప్రభుత్వాన్ని విమర్శిస్తే ప్రస్తుత కేంద్రప్రభుత్వానికి శత్రువు... సమర్థిస్తే మిత్రుడు. డా|| పెన్నీ వెరా సాన్‌సో అనే లండన్‌ యూనివర్శిటీ ఆంత్రపాలజీ ప్రొఫెసర్‌ 'ఏజింగ్‌ అండ్‌ పావర్టీ' (వయోధిక్యత - పేదరికం) అనే అంశంపై రిసెర్చి చేస్తోంది. 1990 నుండి భారతదేశం సందర్శిస్తూ అనేక వివరాలు సేకరించింది. మార్చిలో అహ్మదాబాదులో అక్కడి వృద్ధులపై, పేదలపై ఫోటో ఎగ్జిబిషన్‌ ఏర్పాటు చేసింది. అంతే సర్కారు వారు కన్నెఱ్ఱ చేశారు. ఒక అంతర్జాతీయ సమావేశంలో పాల్గొనడానికి జూన్‌ 8 న ఆమె హైదరాబాదు వస్తే ఇమ్మిగ్రేషన్‌ అధికారులు ఆమెను వెనక్కి తిప్పి పంపేశారు. - ఎమ్బీయస్‌ ప్రసాద్‌ (జులై 2014)

బాక్స్‌ - కాంగ్రెసు బాటలోనే...

గవర్నర్లను తొలగించడంలో బిజెపి కాంగ్రెసును కాపీ కొట్టిందని అందరికీ తెలిసిపోయింది. 2004లో కాంగ్రెసు చేసినది తప్పని సుప్రీం కోర్టుకి వెళ్లిన బిజెపి తనకు అధికారం దక్కగానే చేసిన మొదటి పని - అదే! అదేమంటే, 'అలనాడు కాంగ్రెసు చేయలేదా' అంటూ వాదిస్తోంది. అలాటి పనులు చేయడం బట్టే కదా కాంగ్రెసుకు ప్రజలు యిలాటి సత్కారం చేశారు, మరి మీకూ వాళ్లకూ తేడా లేకపోతే ఎలా?' అలా అని అడిగినా ఏమీ పట్టించుకోలేదు. కాంగ్రెసు నియమించిన గవర్నర్లు గొప్పవారు కారు కానీ వారిని తొలగించడానికి కూడా ఓ పద్ధతి పాటించాలి. కానీ బిజెపి అలాటి మర్యాదలు పాటించలేదు. సుప్రీం కోర్టు సలహాలను బేఖాతరు చేసి, గవర్నర్లను అవమానకరంగా తీసేసింది. పోనీ వారి స్థానాల్లో మేధావులను తెచ్చిందా అంటే అదీ లేదు, తన పార్టీ నాయకులను తెచ్చింది. ఇది కాంగ్రెసు విధానమే.

కాంగ్రెసుకు, తనకు తేడా లేదని పోలవరం బిల్లు విషయంలో కూడా నిరూపించుకుంది బిజెపి. పోలవరం ఆర్డినెన్సును బిల్లుగా మార్చడం సమంజసమే అని మన తెలుగువాళ్లకు తెలిసినంతగా తక్కిన దేశప్రజలకు తెలియదు. లోకసభలో చర్చ జరిపి, అందరినీ ఒప్పించవలసిన బాధ్యత పాలకపక్షానికి వుంది. రాజ్యసభలో జరిగిన చర్చలాటిది లోకసభలో కూడా జరగనిచ్చి వుంటే బాగుండేది. మెజారిటీ వుంది కదాని బుల్‌డోజ్‌ చేసి పడేస్తే ఎలా? ఆనాడు విభజన బిల్లు ఎలా పాసయిందో, యీనాడు విభజన సవరణ బిల్లు అంతే అందంగా పాసయింది. - ఎమ్బీయస్‌ ప్రసాద్‌ (జులై 2014)

జులై 22-23 వీక్లీకై ఎమ్బీయస్‌ : బొడ్డు తప్ప వేరేమీ కనబడదా?

ముందుగా పాఠకులు గమనించవలసినది - ఇది రాఘవేంద్రరావుగారి సినిమాలపై విశ్లేషణ కాదు. ఆంధ్ర రాష్ట్రానికి రాజధాని సెంటర్లోనే వుండాలనే ఆ రాష్ట్రప్రభుత్వం చేస్తున్న వాదన గురించి! ఇటీవల టీవీ ఇంటర్వ్యూలో రాఘవేంద్రరావుగారిని రమ్యకృష్ణ అడిగారు - ''నా బొడ్డు మీద నిమ్మకాయలతో మొదలుపెట్టి పుచ్చకాయలతో సహా పడేేసి పాటలు తీశారు. బొడ్డు మీద ఎందుకీ వ్యామోహం?'' అని. ఆయన ''సృష్టిలో అందమైనవి మూడే - ఆడది, పూలు, పళ్లు. ఆ మూడిటినీ ఒక చోటే చూపించాలని..'' అని సమాధానం యిచ్చారు. మూడు ఒకేసారి చూపించాలనుకుంటే పూలపాన్పుపై శయనించిన పూబోడిని చూపవచ్చు, పళ్లతోటలో విహరించే పడతిని చూపవచ్చు. కానీ సెంటర్‌ చూసి పొడిచినట్లు బొడ్డు మీదకే పళ్లు, పూలూ విసరడం ఏమిటి? బహుశా రాఘవేంద్రరావుగారికి నారి అంటే - యితర భాగాలెన్ని వున్నా నాభి తప్ప మరేదీ ఆనదేేమో! ఆయన చేత పార్టీ ప్రచారచిత్రాలు అనేకం తీయించుకోవడం చేత టిడిపిపై కూడా ఆ ప్రభావం పడి వుంటుంది. రాజధాని రాష్ట్రానికి మధ్యలోనే వుండాలి కాబట్టి విజయవాడ-గుంటూరు మధ్యనే వుండాలని కాబినెట్‌లో తీర్మానం చేశామని శివరామకృష్ణన్‌ కమిటీకి చెప్పారట.

రాజధాని ఎక్కడ అనేదానిపై చర్చ జరుగుతూనే వుంది. దానిపై కేంద్రం ఒక కమిటీ వేసి నిపుణులను రాష్ట్రమంతా తిప్పుతోంది. కమిటీ వేయడం వాళ్లకొక్కళ్లకే వచ్చా అనుకుని రాష్ట్రప్రభుత్వమూ ఓ కమిటీ వేసింది. దానిలో హేమాహేమీలను నియమించామంది. ఆ కమిటీ రిపోర్టూ రాలేదు, యీ కమిటీ రిపోర్టూ రాలేదు. ఇప్పటికే టిడిపి సర్కారు ఒక నిర్ణయానికి వచ్చేసింది - రాజధాని అన్ని ప్రాంతాలకూ సమానదూరంలో వుండాలి కాబట్టి విజయవాడ-గుంటూరుకే మా ఓటు అని. ప్రభుత్వం యింత బాహాటంగా చెప్పేసిన తర్వాత కమిటీలెందుకు? అవి రిపోర్టులివ్వడం దేనికి? ఋణమాఫీ గురించి కోటయ్యగారి కమిటీ రిపోర్టు ఏమిటో బహిర్గతం కాలేదు. లక్ష దాకా మాఫీ చేయవచ్చు అన్నారట, మీరు చెప్పినది మేం వినడమేమిటి? లక్షన్నర చేస్తాం అంది కాబినెట్‌. అనేక విషయాలు పరిగణనలోకి తీసుకుని ఒక నిపుణుడు ఏదైనా సూచిస్తే దానిని పరిగణించాలి, దానిలో మార్పులు చేస్తే యిదీ కారణం అని చెప్పాలి. ఆయన పాటికి ఆయన లక్ష అని, వీళ్లపాటికి వీళ్లు లక్షన్నర అంటే.. యిక ఆ మాత్రం దానికి ఆ రిపోర్టు కోసం 40 రోజులు ఆగడం దేనికి? నాటకాలు వేసేవాళ్లకు తెలుస్తుంది - రచయిత రాసిన నాటకాన్ని అక్షరాలా వేయడం అంటే ఆర్టిస్టులకు కష్టం. స్త్రీ పాత్ర వేసేవాళ్లు దొరకలేదని పురుష పాత్రలుగా మార్చేస్తారు. ఒక ఆర్టిస్టులు డైలాగులు సరిగ్గా చెప్పలేక పోతున్నాడని, అతని డైలాగులు కత్తిరిస్తారు. ప్రదర్శన జరుగుతూండగా ఓ ఆర్టిస్టు వూరెళ్లిపోవాల్సిన అవసరం పడితే అతని పాత్ర చచ్చిపోయినట్లు చూపిస్తారు. ఇలా రచయిత రాసినదొకటి, ఆర్టిస్టులు వేసేది మరొకటి అవుతూ వుంటుంది. ఈ తరహాపై వ్యంగ్యంగా కామెంట్‌ చేసేవారట నాటకాల ద్వారా సినిమాల్లోకి వచ్చిన నటుడు చలం! ఆయన భమిడిపాటి రాధాకృష్ణగారితో మాట్లాడుతూ ''ఏదైనా మంచి నాటకం వుంటే చూడండి, మార్చి.. ఆడేద్దాం'' అని. మార్చి ఆడేసేదానికి మంచి నాటకం ఎందుకు, దాన్ని చెడగొట్టడానికా? అలాగ యిప్పుడు కమిటీ వేయడం దేనికి? దాని రిపోర్టు మార్చిపారేయడానికా?

రాజధాని సెంటర్లో వుండాలన్న వాదన అనవసరం అని పలువురు పలు విధాల పలు వేదికలపై చెప్పారు. పొరుగున వున్న తమిళనాడు, కర్ణాటక, మహారాష్ట్ర.. దేనికీ రాజధాని మధ్యలో లేదు. అమెరికాలో ఏ రాష్ట్రంలోనూ రాజధాని సెంటర్లో లేదని లోకసత్తా జెపిగారు ఓ సారి సోదాహరణంగా చెప్పారు. (ఇప్పుడు టిడిపివాళ్లు ఆయన్ను అడగడం మానేసినట్టున్నారు). దేశరాజధాని కూడా దేశం మధ్యలో లేదు. మధ్యలో దౌలతాబాద్‌లో పెట్టాలని ఓ సుల్తాన్‌గారు ప్రయత్నిస్తే ఆయన్ని పిచ్చి తుగ్లక్‌ అన్నారు. అయినా యిప్పుడు టిడిపి అదే వాదన వినిపిస్తోంది. వికేంద్రీకరణ చేస్తాం అంటూనే అన్నీ విజయవాడ-గుంటూరు జిల్లాలలోనే పెడుతున్నారు. గతంలో రాసినట్లు ఆ ప్రాంతం మీడియాకు కేంద్రస్థానంగా, డిస్ట్రిబ్యూషన్‌ సెంటర్‌గా, విద్యాకేంద్రంగా ఎలాగూ వుంది, యింకా పెరగబోతోంది. రాయలసీమకు రావలసిన ఎయిమ్స్‌ను గుంటూరుకు తరలించారు. గుంటూరులో ఆసుపత్రులకు కొదవ వుందా? వైద్యసౌకర్యాలు తక్కువగా వున్న చోట ఆసుపత్రులు పెట్టాలి. రాయలసీమలో పెడితే మద్రాసు, బెంగుళూరుల నుండి కూడా పేషంట్లు వచ్చి మెడికల్‌ టూరిజం పెరుగుతుంది. గుంటూరులోనే అన్నీ పెడతాం, అక్కడ నుండి అన్ని ప్రాంతాలకూ రోడ్లు వేస్తాం అని చెప్తున్నారు. రోడ్లు ఎక్కణ్నుంచి ఎక్కడికైనా వేయవచ్చు. రాయలసీమలోనే పెడితే గుంటూరు రోడ్డు అటు వెళ్లదా? 'రాజధాని గురించి ఎన్ని చర్చలు జరిగినా, టిడిపి వినేట్టు లేదు. విజయవాడ-గుంటూరు మధ్యలోనే పెట్టబోతోంది' అనే నమ్మకం ఆంధ్రప్రజలందరిలో కలిగింది. 'హైదరాబాదు పోగొట్టుకున్నందుకు కసితో వున్న కృష్ణా, గుంటూరు జిల్లాల ప్రజలు హైదరాబాదునే తమ వద్దకు రప్పించుకోవాలనే పట్టుదలతో వున్నారు. హైదరాబాదును తలదన్నే నగరాన్ని తమ వద్ద నిర్మించుకుని తమ తడాఖా చాటాలనుకుంటున్నారు' అని అందరూ నమ్ముతున్నారు. ఈ కోరిక యితర జిల్లాల వారికీ వుండవచ్చు కానీ వారి కోరిక నెరవేరే సాధనం లేదు. ఎందుకంటే టిడిపికి మద్దతు పలికే వర్గాలు ఆ రెండు జిల్లాలలో బలంగా వున్నాయి. అందువలన వారి మాట చెల్లుబాటు అవుతోంది. టిడిపి కాక వైకాపా గెలిచి వుంటే ఏ కడపలోనే రాజధాని పెట్టాలని ఆ జిల్లా వాసులు పట్టుబట్టేవారేమో!

సెంటర్లో వుంది కదాని శరీరంలో కడుపుకి మాత్రమే ప్రాధాన్యత యిచ్చి కాళ్లూ చేతులను పట్టించుకోకపోతే కదలిక వుండదు, కడుపుకి తిండి వెళ్లదు, మోసేవాళ్లుండరు. ఈ - గవర్నెన్స్‌ ద్వారా పాలిస్తున్న యీ రోజుల్లో రాజధాని అన్ని ప్రాంతాలకూ సమదూరంలో వుండాలి అనడమెందుకు? ఇంకో నాలుగైదేళ్ల పాటు రాజధాని హైదరాబాదులోనే వుండేట్టు వుంది. హైదరాబాదు అందరికీ సమదూరంలో వుందా? సాధారణ ప్రజలకు రాజధానితో పనేముంటుంది? 'గ్రామీణుడు మండల కేంద్రానికి వెళితే చాలు పనులన్నీ ఏకగవాక్షం ద్వారా చేసేస్తాం, మంత్రులు, అధికారులు ప్రజలతో మమేకమై ప్రజల ముంగిటకు పాలన తెచ్చేస్తాం' అని ఓ పక్క అంటూనే మళ్లీ సామాన్యుడు మా దగ్గరకు రావాలంటే దూరం కదా? అని వాదించడం సిల్లీగా వుంది. అంతగా అవసరం వుంటే వస్తాడు, రోడ్లు వేస్తానంటున్నారుగా! అటు నుంచి యిటు రావాలన్నా, ఇటు నుంటి అటు పోవాలన్నా అదే రోడ్డు! ఓకే, రాజధాని సెంటర్లో వుండాలనుకుని అక్కడే పెడతామంటారు. సరే, అక్కడితో ఆపండి. మళ్లీ అన్నీ అక్కడే పెట్టడం దేనికి? రాజధాని కావాలా? యూనివర్శిటీలు, హాస్పటల్స్‌, పరిశ్రమలు వగైరా కావాలా? అని ప్రజలను అడగండి. రాజధాని వున్నచోట మీడియా ఎలాగూ విస్తరిస్తుంది. దానితో సరిపెట్టండి. తక్కినవి యితర జిల్లాలకు పంచేయండి. అన్నీ ఒకేచోట పెట్టేయడం వలననే తెలుగువాళ్లు విడిపోవలసి వచ్చిందని గుర్తు పెట్టుకోండి. ఇప్పుడు అన్నీ కృష్ణా, గుంటూరు జిల్లాలలోనే పెడితే తక్కిన ప్రాంతాల్లో ప్రాంతీయ ఉద్యమాలు తలెత్తుతాయి. ఎన్నికల్లో బిక్కచచ్చి వున్న కాంగ్రెసు ఐదేళ్ల తర్వాతైనా కొన్ని సీట్లు తెచ్చుకోవాలనే తపనతో ఆ ఉద్యమాలకు మద్దతు యిస్తుంది. అధికారపక్షాన్ని యిరకాటంలో పెట్టడానికి వైకాపా కూడా వారితో చేతులు కలుపుతుంది.

రాజధాని రావడం వలన కృష్ణా, గుంటూరు జిల్లాలలోని నాయకులు లాభపడతారు కానీ సామాన్య ప్రజలకు మేలు జరుగుతుందని గట్టిగా చెప్పలేం. అక్కడ మహానగరం ఏర్పడితే కాలుష్యం పెరిగిపోతుంది. విజయవాడలో యిప్పటికే యీ సమస్య వుంది. విజయవాడ-గుంటూరు హైవే యిప్పటికే రద్దీగా వుంది. అన్నీ అక్కడే పెడితే యిక మరీ యిరుకు అయిపోతుంది. బైపాస్‌లు వేస్తాం, ఔటర్‌ రింగురోడ్లు వేస్తాం అని కబుర్లు చెప్పవచ్చు. అవన్నీ కనీసం ఐదేళ్లు పడతాయి. స్థల సేకరణ చాలా కష్టం. అందరూ లిటిగెంట్లే. 'మా యిల్లు తీసుకోకండి, కావాలంటే పక్కింటి వాడిది కొట్టేయండి' అంటూ కోర్టుకి వెళ్లగలరు. శాంక్షన్‌ అయిన కొన్ని పథకాలు యిలాటి కారణాలతోనే ముందుకు సాగలేదు. రాజధానిగా ఆ ప్రాంతం వర్ధిల్లాలంటే కొందరు పూనుకుని అక్కడి సామాజిక వాతావరణాన్ని మార్చవలసిన అవసరం వుందని నా వ్యక్తిగత అభిప్రాయం. తక్కిన చోట్ల కూడా కులాల గొడవలు కొద్దో గొప్పో వున్నాయి కానీ కృష్ణా జిల్లాలో కులం పేర కుమ్ములాటలు విపరీతం. ఇందిరా గాంధీ పోయినప్పుడు ఢిల్లీలో శిఖ్కులను చంపారంటే దానికి కారణం చెప్పవచ్చు - ఇందిర హత్యకు కారకులు శిఖ్కులు కాబట్టి. గాంధీ హత్య జరిగినప్పుడు మహారాష్ట్ర బ్రాహ్మణులపై కూడా దాడులు జరిగాయి - గాడ్సే ఆ కులం వాడు కాబట్టి. కానీ రాజీవ్‌ చచ్చిపోవడమేమిటి? విజయవాడలో కమ్మ కులస్తులపై దాడులేమిటి? ఏమైనా లింకు వుందా? హంతకులు ఎల్‌టిటిఇ వారు కాబట్టి అయితే గియితే తమిళులపై దాడులు జరగాలి. మధ్యలో కమ్మలు ఎక్కణ్నుంచి వచ్చారు? 1984 శిఖ్కుల పట్ల జరిగిన అత్యాచారాలపై యిప్పటికీ చర్చ జరుగుతోంది. మరి యీ గొడవ పట్ల ఎవరైనా విషాదం వ్యక్తం చేశారా? బాధితులకు సరైన నష్టపరిహారం దక్కిందా? నాకు తెలియదు. అలాగే వంగవీటి రంగా హత్య. ఏదైనా ప్రాంతంలో కాపులు బహుళంగా వున్నారంటే చాలు, అక్కడ రంగా విగ్రహం వెలుస్తుంది. ఏం కాపుల్లో మేధావులు లేరా? కళాకారులు లేరా? ప్రసిద్ధులు లేరా? రంగా విగ్రహమే ఎందుకు - ఇతరులను హెచ్చరించడానికి కాకపోతే ! కులరాజకీయాలు ప్రబలం కాని క్రితం కమ్యూనిస్టుల్లో రెండు వర్గాల వారు విజయవాడలో చచ్చేట్లా కొట్టుకునేవారు. విజయవాడ రాజకీయాల్లో హింస అనేది పెనవేసుకుని పోయిందని, అది కొంతైనా కట్టడి చేసినందుకే వ్యాస్‌ వంటి పోలీసు అధికారులకు అంతపేరు వచ్చిందని పరిశీలకులందరికీ తెలుసు. ఈ కులజాడ్యం పాతతరానికి పరిమితం కాలేదని యువతరానికి కూడా పాకిందని కూడా అంటారు. ఒక సినిమా హీరో ఒక కూల్‌డ్రింకుకు బ్రాండ్‌ అంబాసిడర్‌గా పని చేస్తే, అతని కులాన్ని వ్యతిరేకించే మరో కులం విద్యార్థులు కాలేజీ క్యాంటీన్లలో ఆ బ్రాండ్‌ కూల్‌డ్రింకును నిషేధించిన వైనాలు అక్కడి ప్రజలకు తెలుసు. ప్రతి మనిషిని, ప్రతి సంఘటనను కులం కళ్లతోనే అక్కడ చూస్తారని ప్రతీతి. అక్కడ సామాజిక కార్యకర్తలు ఐక్యసంఘటనగా ఏర్పడి కొన్ని చర్యలు చేపట్టి ఆ పేరు తుడిచివేసుకోకపోతే రాజధానిగా ఎదగడం కష్టం.

ఇంకొక అంశం కూడా యిక్కడ ప్రస్తావించాలి. కృష్ణా, గుంటూరు జిల్లాల వారు చొరవతో, సాహసంతో యితర ప్రాంతాలకు వెళ్లి అక్కడ నెగ్గుకు రావడం, అక్కడి స్థానికులకు కన్ను కుట్టేటంతగా ఎదగడం గమనిస్తాం. కానీ యితర ప్రాంతాల నుంచి ఆ జిల్లాలకు వచ్చి విజయాలు సాధించిన వారున్నారా - అనేది గణాంకాలు చూస్తే తప్ప చెప్పలేం. ఆటోమొబైల్‌ రంగంలో చిన్న స్థాయిలో పంజాబీలు వుండడం కనబడుతోంది. ఇతర రంగాలలో స్థానికులే వున్నారు. వీళ్లను చూసి బెదిరి యితరులు రారా? వాళ్లు రావడానికి వీల్లేనంతగా వీళ్లే విస్తరించారా? అన్నది అర్థం కాదు. మార్వాడీలు, గుజరాతీలు యించుమింటు ఒకలాటి వ్యాపారాలే చేస్తూ దేశమంతా వ్యాపించి వున్నారు. కానీ గుజరాత్‌లో మార్వాడీలు, రాజస్థాన్‌లో గుజరాతీలు వ్యాపారస్తులుగా కనబడరని మా స్నేహితుడు ఓ సారి వ్యాఖ్యానించాడు. ఎందుకంటే 'కారీయింగ్‌ కోల్స్‌ టు న్యూకాజిల్‌' (బొగ్గుగనులున్న వూరికి వెళ్లి బొగ్గు అమ్మబోవడం), ఎడారికి వెళ్లి యిసుక అమ్మబోవడంలా వుంటుందట. స్థానికుల ంటె మనం మెరుగ్గా వ్యాపారం చేయగలమని అనుకున్నపుడే ఎవరైనా వెళతారు. కృష్ణా, గుంటూరు జిల్లావాసుల దగ్గరకు వెళ్లి ఫలానా వ్యాపారం చేద్దామనుకుంటున్నాను అనగానే 'ఓహో, కాన్సెప్టు బాగుందే' అనుకుని వాళ్లు మీకంటె ముందే అక్కడ పెట్టేస్తే..? ఇవన్నీ వూహలే, అక్కడ నివసించేవారు మాత్రమే యథార్థాలు చెప్పగలరు. రాజధానిగా ఎదగాలంటే అందర్నీ ఆహ్వానించే వాతావరణం, ఎదగనిచ్చే గుణం వుండాలి. ముంబయి చూడండి - పార్శీలు, సింధీలు, గుజరాతీలు.. ఎవరైనా వచ్చి వ్యాపారం చేసుకోవచ్చు. చిన్న చిన్న ఉద్యోగాలలో, చిన్న వ్యాపారాలలో దక్షిణాది వారు, ఉత్తరాదివారు పుష్కలంగా కనబడతారు. శివసేన వంటి శక్తులు మధ్యమధ్యలో అరాచకం సృష్టించినా మొత్తం మీద వాతావరణం - ఎవరైనా వచ్చి కష్టపడి పైకి రావచ్చు అనేట్లా వుంటుంది.

1970 ప్రాంతాల్లో శివసేన వారు 'మద్రాసీ భాగో' నినాదంతో స్మగుల్డ్‌ గూడ్స్‌ అమ్మే మలయాళీ హాకర్స్‌ని పట్టుకుని తంతూండేవారు. అలా దెబ్బలు తినే మలయాళీని ఓ సారి అడిగాను - ఇక్కడెందుకీ అవస్థ? హాయిగా మీ దేశం పోరాదా? అని. 'ఏడాదిలో అయిదారు రోజులు తన్నినా తక్కిన 360 రోజులు యిక్కడి వాళ్లు అన్నం పెడతారు. కేరళలో అదీ వుండదు. వెళ్లి పాన్‌ షాపు పెట్టుకుందామనుకున్నా, ఆ వీధిలో అప్పటికే షాపు పెట్టుకున్నవాడు పెట్టనివ్వడు. బలవంతంగా పెడితే ఏ కాలో, చెయ్యో తీసేస్తాడు అన్నాడు. త్రిశూరుకు చెందిన ఓ స్నేహితుడు చెప్పాడు - 1970 ప్రాంతాలలో ఆ వూళ్లో టాక్సీలు మాత్రమే వుండేవిట. తక్కువ ఖర్చుతో తిరగాలంటే ఆటోలు కావాలి. కానీ టాక్సీ వాళ్లు ఒప్పుకునేవారు కారు. పౌరుల విజ్ఞప్తి మేరకు ప్రభుత్వం ఎవరికైనా ఆటో లైసెన్సులు యిస్తే టాక్సీ యూనియన్‌వాళ్లు వచ్చి వాళ్లను చావబాది బెదరగొట్టేవారు. ఇక ఎవరూ వచ్చేవారు కారు. ఇది పనిగాదని కొన్నేళ్లకు ప్రభుత్వం ఓ స్కీము పెట్టి ఒకేసారి ఒక ఏభై మంది దుక్కల్లాటి ఎక్స్‌సర్వీస్‌మెన్‌కు ఆటోలు శాంక్షన్‌ చేసి తిప్పుకోమంది. ఎవరైనా ఆటోవాడి మీద టాక్సీవాడి చేయిపడగానే యీ ఏభై మంది కట్టకట్టుకుని యావన్మంది టాక్సీవాళ్లను చావగొట్టి చెవులు మూసేవారు. ఇక ఏం చేయలేక టాక్సీవాళ్లు చప్పబడ్డారు. ఆ విధంగా త్రిశూరుకు ఆటోలు వచ్చాయి. కేరళలో యిలాటి వాతావరణం వుంది కాబట్టే అక్కడ పరిశ్రమలు పెట్టడానికి జనం దడుస్తారు. ఆ రాష్ట్ర సరిహద్దుల్లో తమిళనాడులో, కర్ణాటకలో పెడతారు. కేరళ పనివారు ఎంతో నైపుణ్యం కలవారు, కానీ అక్కడ తగినంత పారిశ్రామిక అభివృద్ధి జరగకపోవడానికి కారణం స్థానిక ప్రజల స్వభావం. కర్ణాటకలో అందర్నీ ఆహ్వానించే లక్షణం కనబడుతుంది. అందుకే బెంగుళూరు అనేక రకాలుగా పెరిగింది. హైదరాబాదులో కూడా అంతే. స్థానిక ప్రజలు ఎన్నో దశాబ్దాలుగా అందర్నీ ఆహ్వానిస్తూనే వచ్చారు. ఇటీవలి కాలంలో రాజకీయాల కారణంగా విభేదాలు తెచ్చారు కానీ లేకపోతే సామాజికంగా ఎన్నడూ కలహాలు లేవు. విజయవాడ-గుంటూరు ప్రాంతాలలో ముంబయి, బెంగుళూరు, హైదరాబాదు వంటి వాతావరణం నెలకొల్పితే అక్కడి రాజధాని వర్ధిల్లుతుంది. కేరళ వంటి వాతావరణం నెలకొంటే క్రుంగుతుంది. అన్నీ మాకే కావాలి, మేమే బాగుపడాలి అనే ధోరణి అక్కడి నాయకులు యిప్పటికే ప్రదర్శిస్తున్నారు. ప్రజల్లో ఆ భావం చొరబడకుండా వుండాలని ఆశిద్దాం. - ఎమ్బీయస్‌ ప్రసాద్‌ (జులై 2014)

జులై 24-26 వీక్లీకై ఎమ్బీయస్‌ : కాదేదీ చోరీకి అనర్హం

ప్రముఖ చిత్రకారుల పెయింటింగ్స్‌కు నకళ్లు తయారుచేసి ఒరిజినల్‌గా బనాయించి అమ్మడం, మ్యూజియంల నుండి వాటిని కాజేయడం, ప్రాచీన శిల్పాలను దొంగతనంగా విదేశాలకు తరలించుకునిపోయి అమ్మడం.. యివన్నీ ఎప్పుడూ వింటూనే వుంటాం. ఈ సబ్జక్టుపై ''హౌ టూ స్టీల్‌ ఎ మిలియన్‌'' వంటి సినిమాలు కూడా వచ్చాయి. ఈ లిస్టులో ప్రాచీన దేశపటాలు కూడా చేరినట్లు ''ద మాప్‌ థీఫ్‌'' అనే పుస్తకం చదివితే తెలుస్తుంది. మైకేల్‌ బ్లాండింగ్‌ అనే రచయిత రాసిన యీ తాజా పుస్తకంలో అరుదైన మ్యాప్‌లు ఎలా దొంగిలిస్తారు, వాటిలో అసలు, నకలు కనిపెట్టడం ఎంత కష్టం వంటి అనేక విషయాలు రాశారు. ఇప్పుడైతే అట్లాసులు, గూగుల్‌ మ్యాప్‌లు వచ్చి అందరి దగ్గరా మ్యాప్‌లు వుంటున్నాయి కానీ ప్రింటింగు కనిపెట్టని క్రితం మ్యాప్‌లు సులభంగా అందుబాటులోకి వుండేవి కావు. ఎవరో పరిశోధకులు కష్టపడి గీసుకున్న మ్యాప్‌లు తమ వద్దే దాచుకునేవారు. వారి వారసులు వాటిని వేలం వేసి మ్యాప్‌ కలక్టర్లకు, డీలర్లకు, మ్యూజియాలకు అమ్మేవారు. వాటిని పుస్తకాలుగా కుట్టి వుంచి ఎవరైనా కొందామని వస్తే ఆ బైండ్లను వారి ముందు పెడతారు. అవి పరిశీలిస్తున్నట్లే నటిస్తూ కొంతమంది కొట్టేసేవారు. అలాటి ఒక దొంగ ఫోర్బ్‌స్‌ స్మైలీ. న్యూయార్క్‌లో రేర్‌ మ్యాప్స్‌ డీలర్‌గా ప్రసిద్ధుడు. అతను ఎలా పట్టుబడ్డాడో చెప్పే ఓ సంఘటన ఆసక్తికరంగా వుంటుంది.

ఇంగ్లండ్‌లో రేర్‌ బుక్స్‌ అండ్‌ మాన్‌స్క్రిప్ట్‌స్‌ లైబ్రరీకి అతను 2005 జూన్‌ 8 వెళ్లాడు. కొద్ది సేపటిలో అక్కడ లండన్‌ మ్యాప్‌ ఫెయిర్‌ జరగబోతోంది. ప్రపంచం నలుమూలల నుండి మ్యాప్‌ కలక్టర్లు, డీలర్లు అక్కడకు రాబోతున్నారు. సందర్శకులకు పాత బైండర్లన్నీ తెరిచి చూపించి అవసరమైతే పరీక్ష చేసుకోమంటారు. అదను చూసి కత్తిరించుకుపోవడానికై స్మైలీ బ్లేజర్‌ వేసుకుని దాని జేబులో చిన్న చాకు పెట్టుకుని వచ్చాడు. అయితే అవేళ అతనికి జలుబు, రొంప. దాంతో ఒక రుమాలు కూడా తెచ్చుకున్నాడు. లైబ్రరీలో తిరుగుతూండగా దగ్గు, తుమ్ములు రావడంతో జేబులోంచి రుమాలు బయటకు లాగాడు. ఆ సందడిలో చాకు జారి కింద పడింది. అది అతను చూసుకోలేదు. లైబ్రరీ అంతా క్షుణ్ణంగా చూసుకుని ఎగ్జిబిషన్‌ ప్రారంభమయ్యాక ఎక్కణ్నుంచి మొదలుపెట్టాలో ఆలోచించుకుంటూ కాఫీ తాగడానికి క్యాంటీన్‌కి వెళ్లాడు. ఈ లోపున లైబ్రేరియన్లలో ఒకరి కన్ను ఆ చాకుమీద పడింది. ఎవరి జేబులోంచి పడిందో ఎలా తెలుస్తుంది? డిటెక్టివ్‌ను పిలిచి సెక్యూరిటీ కెమెరాల్లోంచి వచ్చిన వాళ్లందరినీ గమనించమన్నారు. కాఫీ తాగి తిరిగి వచ్చిన స్మైలీ మ్యాప్‌ పుస్తకాల దగ్గర నిలబడి తన బ్లేజర్‌ జేబు తడుముకోవడం డిటెక్టివ్‌ గమనించాడు. అవునూ, ఇంత ఎండగా వుంటే యితను బ్లేజర్‌ ఎందుకు వేసుకున్నట్టు? అనుకుని అతనిపై నిఘా వేశాడు.

స్మైలీకి యిదంతా తెలియదు. ఈ బైండర్‌ కాదు, అది చూపించండి అంటూ పాతపాతవన్నీ బయటకు తెప్పించాడు. ఎందుకంటే దేన్ని కట్‌ చేద్దామన్నా చాకు లేదు. ఏదైనా మ్యాప్‌కు జిగురు వూడి వుంటుందేమో దాన్ని గుంజితే సరి అనుకున్నాడు. అలా వెతగ్గా 1631 వ సం||రం నాటి మ్యాప్‌ కనబడింది. జాన్‌ స్మిత్‌ అనే సాహసిక నావికుడు న్యూ ఇంగ్లండ్‌ కోస్తాతీరాన్ని గీసిన మ్యాప్‌ అది. ఇది మార్కెట్‌లో ఎక్కడా కనబడదు. అత్యంత అరుదైనది కాబట్టి 50 వేల డాలర్ల నుండి లక్ష డాలర్ల దాకా రేటు పలకవచ్చు. పైగా మ్యాప్‌ జిగురు కూడా సగం వూడి వుంది. ఇంకేం, మనవాడు జాగ్రత్తగా మిగతా సగం కూడా లాగేసి బ్లేజర్‌ జేబులో పెట్టేశాడు. బయటకు నడిచాడు. బయటకు వచ్చి కొన్ని అడుగులు వేయగానే డిటెక్టివ్‌ వచ్చి భుజం తట్టాడు. చేతిలో వున్న బ్రీఫ్‌కేస్‌ తెరిచి చూపించమన్నాడు. ''నో ప్రాబ్లెమ్‌, నేను మ్యాప్‌ కలక్టర్‌ను, అవే వుంటాయి.'' అంటూ అతను తెరిచి చూపించాడు. 'దీనిలో వున్నవన్నీ నావే' అన్నాడు. డిటెక్టివ్‌ అతన్ని వెనక్కి లాక్కుని వచ్చి యిక్కడ దొంగిలించినవే అని నిరూపించబోయాడు. కానీ లైబ్రేరియన్లు ఆ విషయం యితమిత్థంగా చెప్పలేకపోయారు. ఎందుకంటే ఆ మ్యాప్‌లు ఎక్కడివైనా కావచ్చు. స్మైలీని ఏం చేయాలో తెలియక కొట్టుకుంటున్న డిటెక్టివ్‌కు బ్లేజర్‌ చూడగానే బల్బు వెలిగింది. జేబులో ఏముందో చూపమన్నాడు. ఇంకేముంది? 1631 నాటి మ్యాప్‌ బయటపడింది. ఆ మ్యాప్‌కు యిప్పటిదాకా నకలు లేదు. అది ఎవరికీ తెలియదు కూడా. అదే అతన్ని పట్టిచ్చింది. అరెస్టు చేసి విచారిస్తే తను యిప్పటిదాకా 97 అరుదైన మ్యాప్‌లు దొంగిలించానని ఒప్పుకున్నాడు. వాటి విలువ మూడు మిలియన్ల డాలర్లు. అయితే యీ పుస్తక రచయిత ప్రకారం మొత్తం 250 అరుదైన మ్యాప్‌లు చోరీకి గురయ్యాయట. అంటే స్మైలీకి సోదరచోరులు కూడా వున్నారన్నమాట. - ఎమ్బీయస్‌ ప్రసాద్‌ (జులై 2014)

ఎమ్బీయస్‌ : చైనా టీవీ స్టార్‌ యాంకర్‌ పతనం

చైనా ప్రభుత్వ ఆధ్వర్యంలో నడిచే టీవీ ఛానెల్‌ - సిసిటివి (చైనా సెంట్రల్‌ టెలివిజన్‌). దానిలో బిజినెస్‌ వ్యవహారాల ప్రోగ్రాంకు యాంకరింగ్‌ చేసే రూయీ చెన్‌గాంగ్‌ దేశప్రజలకు, ముఖ్యంగా యువతకు హీరోలాటి వాడు. 27 ఏళ్ల వయసులో అతను బుల్లితెరపైకి వచ్చి పదేళ్లగా దాన్ని ఏలుతున్నాడు. ఎప్పుడూ సూటులో కనబడుతూ, అచ్చమైన ఇంగ్లీషు ఉచ్చారణతో హెన్రీ కిసింజర్‌, టోనో బ్లయిర్‌ వంటి అంతర్జాతీయ ప్రముఖులను కూడా తన వాగ్ధాటితో, తికమక ప్రశ్నలతో గడగడలాడించే రూయీ అంటే యువతకు ఒక రకమైన వ్యామోహం. ఇంగ్లీషువాడిలా కనబడినా తనకు దేశభక్తి మెండని అనేకసార్లు అతను చాటుకున్నాడు, చూపించాడు. చైనా చక్రవర్తి ప్రాసాదం వున్న 'ఫర్‌బిడెన్‌ సిటీ'లో ఓ విదేశీ కంపెనీ తన షోరూము పెట్టినపుడు 'జాతీయ ప్రాధాన్యత కలిగిన అటువంటి చారిత్రక ప్రదేశంలో ఒక విదేశీ కంపెనీని అనుమతించడం జాతిని అవమానించడమే' అన్న నినాదంతో 2007లో ఉద్యమం లేవదీసి అందరి దృష్టీ ఆకర్షించాడు. 2010లో జి20 సమావేశం జరిగినపుడు ఒబామా విలేకరులతో యిష్టాగోష్టిలో తమకు సన్నిహిత దేశమైన దక్షిణ కొరియా నుంచి వచ్చిన పాత్రికేయుణ్ని ప్రశ్న అడగమన్నాడు. అతను లేచే లోపున యితను లేచి నిలబడి ''నేను చైనావాణ్ని. అయినా యావత్తు ఆసియాకు ప్రాతినిథ్యం వహిస్తున్నాను.'' అంటూ ప్రశ్నలు సంధించాడు. దావోస్‌లో వరల్డ్‌ ఎకనమిక్‌ ఫోరం సమావేశంలో చైనాకు తగిన గౌరవం యివ్వనందుకు విదేశీ అతిథులను టీవీల సాక్షిగా ఝాడించేశాడు. జాతీయభావం, విదేశీయులను నిలదీయగల సత్తా రెండూ వున్న యువకుడిని యువత మాత్రమే కాదు, మధ్యతరగతి ప్రజలు కూడా ఆరాధించడంలో ఆశ్చర్యం ఏముంది? సాయంత్రం అతని షో అనగానే అందరూ టీవీలముందు గుమిగూడతారు. ఇదంతా జులై 11 ముందు కథ. ఆ రోజు సాయంత్రం షో ఆరంభమయింది. కానీ రూయీ లేడు. అతని కుర్చీ ఖాళీగా వుంది. అతనితో పాటు యాంకరింగ్‌ చేసే అతను మాత్రమే కనబడి షో నిర్వహించాడు. అంతకు కొన్ని గంటల ముందే పోలీసులు, కమ్యూనిస్టు పార్టీకి చెందిన అవినీతి వ్యతిరేక పరిశోధకులు వచ్చి అతన్ని టీవీ ఆఫీసు నుండి యీడ్చుకుని వెళ్లారు!

చైనాకు ప్రధానిగా హ్యూ జింటావో దిగిపోయిన తర్వాత అతని కాలంలో ప్రముఖులుగా చెలామణీ అయిన అనేకమందిపై కొత్త ప్రధాని జీ జిన్‌పింగ్‌ అవినీతి ఆరోపణలు మోపి, విచారణ చేయిస్తున్నాడు. జింటావోకు అతి సన్నిహితుడిగా, పార్టీ పాలిట్‌ బ్యూరో మెంబరుగా గతంలో ఒక వెలుగు వెలిగిన ఝౌ యాంగ్‌కాంగ్‌ కొన్ని నెలలుగా పబ్లిక్‌గా కనబడటం లేదు. అవినీతికి పాల్పడ్డారంటూ అతని అనుచరులు అనేకమందిని అరెస్టు చేయడం జరిగింది. వారిలో యిద్దరు చైనా నేషనల్‌ పెట్రోలియం కార్పోరేషన్‌లో సీనియర్‌ అధికారులు. మరొకరు - లీ డాంగ్‌షెంగ్‌. అతన్ని ఫిబ్రవరి నెలలోనే పబ్లిక్‌ సెక్యూరిటీ శాఖ (హోం శాఖ వంటింది) కు వైస్‌ మినిస్టర్‌గా చేశారు. ఇప్పుడు అరెస్టయ్యాడు. ఫిబ్రవరిలో మంత్రి కావడానికి ముందు లీ సిసిటివికి అధినేతగా పనిచేశాడు. సిసిటివిలో అనేక అక్రమాలు జరిగినట్టు ప్రభుత్వం గమనించడంతో దాని డైరక్టరు, బిజినెస్‌ ఛానెల్‌కు యిన్‌చార్జి అయిన గువో ఝెంక్సీను కూడా అరెస్టు చేశారు. వాళ్లతో బాటే రూయీను కూడా! వీళ్లందరూ పదవులలో వున్నారు కానీ ఒక యాంకర్‌కు అవినీతితో సంబంధం ఏముంటుంది అనుకోవచ్చు.

రూయీ మామూలు యాంకర్‌ కాదు. అతనికి ఒక పబ్లిక్‌ రిలేషన్స్‌ కంపెనీ వుంది. ఆ వ్యాపారంలో దిట్ట అయిన అంతర్జాతీయ సంస్థ 'ఎడెల్‌మన్‌'కు చెందిన చైనా శాఖలో పని చేసే అతన్ని భాగస్వామిగా చేసుకుని యీ కంపెనీ పెట్టాడు. తను యాంకరింగ్‌ చేసే బిజినెస్‌ ప్రోగ్రాం మధ్యలో వచ్చే యాడ్‌ స్లాట్స్‌ కాంట్రాక్టు సిసిటివి ద్వారా ఆ కంపెనీకి చౌకగా యిప్పించాడు. ఇతని కార్యక్రమం చాలా పాప్యులర్‌ కాబట్టి, యితను చెప్పేది దాదాపు వేదంగా పరిగణింపబడుతోంది కాబట్టి దానిలో యితను చేసే వ్యాఖ్యలు తమ కంపెనీకి అనుకూలంగా వుండాలని భారీ వాణిజ్యసంస్థలు అనేకం తహతహలాడతాయి. వారి వద్ద నుండి యాడ్స్‌ తన కంపెనీ ద్వారా సంపాదించేవాడు. అంతేకాదు, ఆ యా కంపెనీల అధికారులతో యింటర్వ్యూలు నిర్వహించి వాళ్లకి ప్రచారం కల్పించేవాడు. వరల్డ్‌ ఎకనమిక్‌ ఫోరం సమావేశాలకు పదేళ్లగా ప్రతీ ఏడాదీ యితన్నే సిసిటివి పంపిస్తోంది. 2009లో దావోస్‌లో సమావేశం జరిగినపుడు, అనేక కార్యక్రమాలకు యితన్నే హోస్ట్‌గా సెలక్టు చేసేలా ఎడెల్‌మన్‌ సంస్థ ఏర్పాటు చేసింది. దాన్ని చూపించి యితను సిసిటివికి, తన కంపెనీకి కాంట్రాక్టులు కుదుర్చుకున్నాడు. ఇలా తన పాప్యులారిటీని, పదవిని దుర్వినియోగం చేసినందుకు గాను ప్రభుత్వం యిప్పుడు అతనిపై విరుచుకు పడుతోంది.

సిసిటివి యిటీవలే ప్రపంచవ్యాప్తంగా విస్తరించడానికి విస్తారంగా ఖర్చుపెడుతోంది. ఇలాటి సమయంలో చైనీస్‌ బిజినెస్‌ వర్గాలతో కుమ్మక్కయి, తప్పుడు వార్తలందించిందన్న విషయం వెలుగులోకి రావడంతో దాని యిమేజికి దెబ్బ తగిలినట్లే. రూయీ విషయంలోనైతే చెప్పనక్కరలేదు. చైనీస్‌ యువత హతాశులయ్యారు. ఇప్పుడు అతన్ని మరో కోణంలో చూపుతూ వార్తలు వెలువడుతున్నాయి. ఒకసారి అతన్ని అడిగారట - ''నువ్వు చైనా జాతీయవాదం గురించి యింత చెప్తావు, మరి చైనాలో తయారయిన కారు కాకుండా జాగ్వార్‌లో ఎందుకు తిరుగుతావు?'' అని. ''జాగ్వార్‌ను కొన్నదెవరు? టాటావాళ్లు. వాళ్లు ఇండియాకు చెందిన వ్యాపారస్తులు. ఇండియా ఒక అభివృద్ధి చెందుతున్న పొరుగు దేశం. జాగ్వార్‌ కొనడం ద్వారా ఒక డెవలపింగ్‌ నేషన్‌కు సాయపడుతున్నాను.'' అని సమాధానమిచ్చాడట మన గడుగ్గాయి! - ఎమ్బీయస్‌ ప్రసాద్‌ (జులై 2014)

ఎమ్బీయస్‌ : గురుద్వారా ద్వారా రాజకీయాలు

శిఖ్కులకు మతవిషయాలలో మార్గదర్శకత్వం వహించడానికి శిరోమణి గురుద్వారా ప్రబంధక్‌ కమిటీ (ఎస్‌జిపిసి) ఏర్పడింది. దాని ఆదేశాలను ప్రపంచంలోని శిఖ్కులందరూ మన్నిస్తారు. కొంతకాలానికి అది రాజకీయాలను కూడా నిర్దేశించసాగింది. శిఖ్కుల ప్రయోజనాలు కాపాడడానికి అంటూ శిరోమణి అకాలీ దళ్‌ అనే పార్టీ ఏర్పడింది. ఆ పార్టీ కొన్నాళ్లకు అధికారంలోకి రావడంతో, కొన్నాళ్లు పోయేసరికి కమిటీ వ్యవహారాలలో జోక్యం చేసుకోవడం, కమిటీ ఎన్నికలలో తమకు అనుకూలమైనవారు నెగ్గేట్లు చూసుకోవడం మొదలైంది. రాజకీయాలకు, మతానికి సంబంధం లేదంటున్నా, 1996లో అకాలీ దళ్‌ తాము శిఖ్కులకే కాక యితర మతస్థుల కోసం కూడా పాటుపడే సెక్యులర్‌ డెమోక్రాటిక్‌ పార్టీ అని ప్రకటించుకున్నా, కమిటీలో యిప్పటికే అకాలీ దళ్‌ పార్టీవారిదే పై చేయి. అకాలీ దళ్‌కు సొంత రాజకీయ ప్రయోజనాలున్నాయి. వారు కాంగ్రెసు వ్యతిరేకులు. బిజెపికి అనుకూలురు. వివిధ నగరాలలో వున్న గురుద్వారాలలో తమ వారిని నియమించుకుని, వారి చేత స్థానికంగా వున్న శిఖ్కులను తమకు అనుకూలంగా ఓటు వేయమని ప్రచారం చేయించుకుంటూ వుంటారు. కితం ఏడాది ఢిల్లీలో వున్న గురుద్వారాలో కమిటీ ఎన్నికలు జరిగాయి. కాంగ్రెసుకు అనుకూలంగా వుండే ఓ ప్యానెల్‌, అకాలీ దళ్‌కు అనుకూలంగా వుండే మరో ప్యానెల్‌ పోటీ పడ్డాయి. అకాలీ దళ్‌ ప్యానెల్‌ నెగ్గింది. ఇటీవలి పార్లమెంటు ఎన్నికలలో బిజెపికి ఓటేయమని గురుద్వారా ద్వారా శిఖ్కులకు ప్రచారం చేసింది. ఎన్నికలలో బిజెపి ఘనవిజయం సాధించింది. ఇది చూసి హరియాణా ముఖ్యమంత్రి భూపేందర్‌ సింగ్‌ హూడాకు గుబులు పుట్టింది.

హరియాణాలో శిఖ్కులలో కొందరు కాంగ్రెసు మద్దతుదారులు. మరి కొందరు ఓం ప్రకాశ్‌ చౌటాలాకు చెందిన లోకదళ్‌ సమర్థకులు. అకాలీ దళ్‌ ఎస్‌జిపిసి ద్వారా హరియాణాలోని గురుద్వారాలను కైవసం చేసుకుని, వాటి ద్వారా అక్టోబరులో జరగబోయే హరియాణా అసెంబ్లీ ఎన్నికలలో లోకదళ్‌ పార్టీకి అనుకూలంగా ఓట్లేయిస్తుందని భూపేందర్‌ భయం. దీన్ని నివారించాలంటే ఏకైక మార్గం - ఎస్‌జిపిసిపై అకాలీదళ్‌ పట్టు తగ్గించడం. అది సాధ్యం కావడం లేదు కాబట్టి ఎస్‌జిపిసి నుండి హరియాణాను విడిగా చీల్చడం. దానికి అతను వాడిన ఆయుధం - ప్రాంతీయతా వాదం. ఎస్‌జిపిసి హరియాణా గురుద్వారాల నుండి ఏటా దాదాపు రూ. 170 కోట్లు వసూలు చేసిన అదంతా పంజాబ్‌లోనే ఖర్చు పెడుతోందని, హరియాణాలో ఖర్చు పెట్టడం లేదని వెలుగులోకి తెచ్చాడు. ఎస్‌జిపిసి హరియాణాలో నడిపే విద్యాసంస్థల్లో, మతపరమైన సంస్థల్లో హరియాణావారికి ఉద్యోగాలు యివ్వడం లేదని, పంజాబీలకే యిస్తోందని కూడా ఆరోపణలున్నాయి. పంజాబ్‌ ముఖ్యమంత్రి ప్రకాశ్‌ సింగ్‌ బాదల్‌ ప్రయోజనాలకై ఎస్‌జిపిసి పనిచేస్తోందని, షాహాబాద్‌ (హరియాణా)లో తాము పెట్టిన మిరి పిరి ఇన్‌స్టిట్యూట్‌ మెడికల్‌ సైన్సెస్‌ను బాదల్‌ ఆధ్వర్యంలోని ట్రస్టుకు ఎందుకు అప్పగించడమే దీనికి ఉదాహరణ అనీ హరియాణా మంత్రి ఆరోపించాడు.

ఇవన్నీ హరియాణా శిఖ్కులపై ప్రభావం చూపాయి. తమకంటూ వేరే గురుద్వారా కమిటీ ఏర్పడాలని భావించారు. నిజానికి హూడా దీనిపై ఎప్పణ్నుంచో కృషి చేస్తున్నాడు. 2005 ఎన్నికల మానిఫెస్టోలో దీన్ని ఒక హామీగా చేర్చాడు. 2007లో తన ఫైనాన్సు మినిస్టర్‌ ఎచ్‌ ఎస్‌ ఛట్టాతో ఒక ప్యానెల్‌ ఏర్పరచాడు. ''తమకు వేరే కమిటీ కావాలని రెండు లక్షలమంది హరియాణా శిఖ్కులు నాకు విజ్ఞాపనలు పంపారు.'' అంటూ ఛట్టా ప్రకటించి అలాటి కమిటీ వెంటనే వేయాలని ప్రభుత్వానికి సూచించాడు. అయితే కాంగ్రెసుకే చెందిన ప్రధాని మన్‌మోహన్‌ సింగ్‌ స్వయంగా శిఖ్కు కావడం, ఎస్‌జిపిసి యిలా విడిపోయి బలహీనపడడం ఆయనకు రుచించకపోవడంతో అది ముందుకు సాగలేదు. ఇప్పుడు ఆయన దిగిపోయాడు. హరియాణా ఎన్నికలలో అకాలీ దళ్‌ సాయంతో లోకదళ్‌ శిఖ్కు ఓట్లు పొందకుండా చూడాల్సిన అవసరం వుంది. అందుకని హరియాణా ఎస్‌జిపిసిను జులై మొదటివారంలో ఏర్పాటు చేసి తర్వాతి వారంలో అసెంబ్లీలో హరియాణా శిఖ్క్‌ గురుద్వారా (మేనేజ్‌మెంట్‌) బిల్లు పాస్‌ చేసేశారు.

ఇలా జరక్కుండా చూడాలని ఎస్‌జిపిసి అధ్యక్షుడు అవతార్‌ సింగ్‌ మక్కర్‌ అకాలీ దళ్‌ ద్వారా చాలా ప్రయత్నించాడు. ఆయన అనుచరుడు హరియాణా శిఖ్కు నాయకులను చర్చలకు ఆహ్వానించినపుడు వాళ్లు వెళ్లలేదు. అలా నిరాకరించడం ద్వారా అకాల్‌ తఖ్త్‌ను అవమానించారని వీళ్లు నిందలు మోపారు. అప్పుడు ఓ కమిటీ వేసి హరియాణాలోని కురుక్షేత్రకు పంపారు. అక్కడ హరియాణా శిఖ్కులు వాళ్లని పంజాబ్‌కి, అకాలీ దళ్‌కు కొమ్ము కాస్తున్నారని తిట్టిపోశారు. ఇక లాభం లేదని పంజాబ్‌ ప్రభుత్వం తన మిత్రపక్షమైన బిజెపి ద్వారా కేంద్రంలోని హోం మంత్రికి చెప్పి హరియాణా ప్రభుత్వాన్ని ఆపాలని చూసింది. కానీ పంజాబ్‌ కాంగ్రెస్‌, ఆమ్‌ ఆద్మీ పార్టీ, శిఖ్కుల్లో అభ్యుదయ వర్గాలైన దళ్‌ ఖాల్సా వంటి సంస్థలు హరియాణాకు విడిగా ఎస్‌జిపిసి వుండటంలో నష్టం లేదని వాదించాయి. అప్పుడు ఎస్‌జిపిసి అధ్యక్షుడు అవతార్‌ సింగ్‌ హరియాణా గురుద్వారాల నిర్వహణకై ఒక సబ్‌ కమిటీ నియమిస్తున్నానని ప్రకటించాడు. కానీ దాని వలన లాభం లేకపోయింది. కొన్ని గంటలు తిరక్కుండానే హరియాణా అసెంబ్లీ యీ బిల్లు పాస్‌ చేసేసింది. - ఎమ్బీయస్‌ ప్రసాద్‌ (జులై 2014)

ఎమ్బీయస్‌ : 'ముస్లిములు తీవ్రవాదులు కాకుండా చేయడమే నా లక్ష్యం'

యూరోప్‌ దేశాలలో ముస్లిం యువతలో కొంతమంది తీవ్రవాదం వైపు మొగ్గు చూపుతున్నారు. ఆర్థిక, రాజకీయ ప్రయోజనాలకై పాశ్చాత్యదేశాలు ముస్లిము దేశాలలో మతవైషమ్యాలు రగిలించే ధ్యేయంతో తప్పుడు ప్రచారాలు చేస్తున్నారు. అయితే ఆ దేశాలలోని ముస్లిము యువత కూడా ఆ ప్రభావానికి లోనై, 'ఇస్లాం ప్రమాదంలో పడింది, దాన్ని రక్షించాలి' అనే ఆందోళనతో మతం కోసం తమ ప్రాణాలనైనా అర్పించడానికి సిద్ధపడి, హింసాత్మక చర్యలకు పాల్పడుతున్నారు. వారిని జిహాద్‌ వైపు ఆకర్షించడానికి సిరియాలోని ముస్లిం తీవ్రవాద సంస్థలు కొరాన్‌ పంచిపెడుతున్నాయి, ఛాందసవాదాన్ని బోధించే మతగ్రంథాలు అందిస్తున్నాయి. సిరియా యుద్ధంలో తమ దళాలు విజయాలు సాధించిన ఘట్టాలను వీడియో తీసి జర్మనీలో వ్యాఖ్యానం చెప్పించి జర్మన్‌ ముస్లింల మధ్య పంచుతున్నారు. ప్రస్తుతం సిరియాలో జరుగుతున్న యుద్ధంలో దాదాపు 500 (అధికార వర్గాల ప్రకారం 320) మంది జర్మన్‌ ముస్లింలు పాల్గొంటున్నారు. వీరిలో 20-25 మంది మరణించారు. వెనక్కి తిరిగివచ్చిన 100 మంది ఆ యుద్ధంలో తాము నేర్చిన విధ్వంసక చర్యలను జర్మనీలో ప్రయోగించబోతున్నారని జర్మనీ ప్రభుత్వం భయపడుతోంది. కౌన్సిలింగ్‌ ద్వారా ముస్లిం యువతను ఆ దారినుండి మళ్లించడానికి క్లాడియా డాంట్‌ష్కే అనే 51 ఏళ్ల మహిళ నడుం కట్టింది.

ఆమె తూర్పు జర్మనీలో పెరిగింది. విదేశీ విద్యలు నేర్వాలనే కోరికతో అరబిక్‌ నేర్చుకుంది. ఇంతలో జర్మనీ ఏకీకరణ జరిగింది. తూర్పు జర్మనీలో అయితే ప్రభుత్వమే అన్నీ చూసుకునేది. ఇప్పుడు నిరుద్యోగం ఎదుర్కోవలసి వచ్చింది. అప్పుడు తను నేర్చుకున్న భాష ఉపయోగపడింది. బెర్లిన్‌లో వున్న టర్కీ జనాభాతో కలిసి మెలసి తిరుగుతూ జర్నలిస్టుగా, అనువాదకురాలిగా పనిచేస్తూ జీవనం సాగిస్తోంది. సాధారణంగా టర్కీ వాళ్లు యితరులను నమ్మరు. కానీ యీమెను నమ్మి కష్టసుఖాలు చెప్పుకుంటున్నారు. అందుకే వారి ఆలోచనాధోరణిలో వస్తున్న మార్పులను ఆమె పసిగట్టి, జర్మనీలోని టర్కీ ప్రజలు రానున్న కాలంలో సమస్యలు తెచ్చిపెట్టగలదు అని 1990ల్లోనే హెచ్చరించింది. కానీ ఎవరూ ఆమె మాటలను పట్టించుకోలేదు. 'వాళ్ల దేశంలో పని దొరక్క యిక్కడకు వచ్చిన పనివాళ్లు వాళ్లు. నాలుగు రోజులుండి పోతారు, మననేం చేస్తారు?' అనుకున్నారు. ఇప్పుడు పశ్చాత్తాప పడుతున్నారు. జర్మనీలో పుట్టి పెరిగిన టర్కీ యువకులకు టర్కీ వెళ్లడానికి పాస్‌పోర్టు అక్కరలేదు, వారికి భాషా సమస్యా లేదు, కారెక్కితే ఒక రోజులో టర్కీ చేరవచ్చు. అక్కణ్నుంచి సిరియాలో దూరడం ఎంతసేపు? సిరియాలో జర్మన్‌ పౌరులైన ముస్లిములు పాలు పంచుకుంటున్నారని తెలిసిన తర్వాత జర్మన్‌ అధికారులు యీమెను ఆశ్రయించారు. జర్మనీలో ముస్లిం విషయాలు అధ్యయనం చేసే నిపుణులకు యీమెచే ఉపన్యాసాలు యిప్పిస్తున్నారు. సెంటర్‌ ఫర్‌ డెమోక్రాటిక్‌ కల్చర్‌ అనే సంస్థ ద్వారా యీమె చేత ముస్లిం యువకులకు కౌన్సిలింగ్‌ యిప్పిస్తున్నారు. కమ్యూనిజాన్ని వ్యతిరేకించేవారికి తూర్పు జర్మనీ పాలకులు కౌన్సిలింగ్‌ చేసి ఎలా మారుస్తున్నారో గతంలో ఆమె చేసిన అధ్యయనం యిప్పుడు అక్కరకు వస్తోంది. ఇతర దేశాలలో కూడా యిటువంటి కార్యక్రమాలు చేపడితే జిహాద్‌ పేర జరిగే తీవ్రవాదానికి ముకుతాడు వేయడం సాధ్యపడవచ్చు. - ఎమ్బీయస్‌ ప్రసాద్‌ (జులై 2014)

ఎమ్బీయస్‌ : హుందాగా రిటైర్‌ కావడం ఎలాగంటే...

గాంధీ-నెహ్రూ కుటుంబపు వారసత్వ రాజకీయాలతోనే మన దేశానికి యీ గతి పట్టిందని వాపోతూ వుంటాం. నిజానికి దక్షిణాసియాలోని అనేక దేశాల్లో (పాకిస్తాన్‌లో భుట్టో కుటుంబం, బంగ్లాదేశ్‌లో ముజిబుర్‌ రహమాన్‌ కుటుంబం వగైరాలు) యీ ధోరణి కనబడుతోంది. ఒక్కడు కష్టపడి నాయకుడైతే చాలు, వారసులకు రాజమార్గమే. తండ్రి చనిపోతే కొడుకు/కూతురు, భర్త చనిపోతే భార్య, భార్య చనిపోతే భర్త, అన్నగారు పోతే తమ్ముడు/చెల్లెలు... యిలా ఎవరో ఒకరు కుటుంబం పేరుతో తయారవుతారు. అంతిమంగా ప్రజలు ఆదరించాలన్న మాట నిజమే కానీ రాజకీయాల్లోకి ప్రవేశం అయితే సులభంగా జరుగుతోంది కదా. జాతీయ స్థాయిలో కాంగ్రెసును నిందించిన ప్రాంతీయ పార్టీ నాయకుల మాటేమిటి? అందరూ తమ వారసులను తెచ్చినవారే కదా. కొన్నాళ్లు సాగాక, ప్రజలు తమను తిరస్కరిస్తున్నారని గ్రహించినా వీళ్లు పార్టీని పట్టుకుని వదలకపోవడం చూస్తున్నాం. ఈ ఎన్నికలలో కాంగ్రెసును పాతాళస్థాయికిి తెచ్చిన సోనియా, రాహుల్‌ గాంధీలు యింకా రాజకీయాల్లో కొనసాగాలా వద్దా అన్న ఆత్మవిమర్శ చేసుకుంటే వారు శ్రీలంక వైపు, ముఖ్యంగా చంద్రికా కుమారతుంగను చూడాలి.

చంద్రిక తండ్రి సోలమన్‌ బండారునాయకే శ్రీలంక ఫ్రీడమ్‌ పార్టీ స్థాపించి, 1956 ఎన్నికలలో నెగ్గి దేశప్రధాని అయ్యాడు. సోషలిస్టు తరహా విధానాలు అవలంబిస్తూ 1959లో ఒక బౌద్ధ సన్యాసి చేతిలో హత్యకు గురయ్యాడు. అప్పుడు పార్టీలో శూన్యత ఏర్పడి సంక్షోభం ఏర్పడడంతో అతని అనుచరుల కోరిక మేరకు అతని భార్య సిరిమావో పార్టీ పగ్గాలు చేపట్టి ఎన్నికల్లో నెగ్గి 1960లో ప్రధానమంత్రి అయింది. ఒకసారి ఓడిపోయినా 1970లో మళ్లీ ఎన్నికైంది. రాజకీయంగా ఎన్నో ఆటుపోట్లు ఎదుర్కుంది. భర్తలాగే ఆమె కూడా సోషలిస్టు విధానాలనే అవలంబించింది కానీ నియంతగా మారింది. ఆమె పెద్ద కూతురు సునేత్రకు రాజకీయాల్లో ఆసక్తి లేదు. కొడుకు అనూరకు ఆశలున్నాయి కానీ పనికి రాడనుకుంది. చిన్న కూతురు చంద్రిక పార్టీలో చేరి భూసంస్కరణల అమలులో సహకరించింది. ఒక సినిమా నటుణ్ని పెళ్లాడాక తల్లి పార్టీ విడిచి, అతని పార్టీలో చేరింది. అయితే అతను ఒక కమ్యూనిస్టు చేతిలో హత్యకు గురి కావడంతో రాజకీయాలు వదిలేసి విదేశాలకు వెళ్లిపోయింది.

పదేళ్ల తర్వాత తల్లి రాజకీయాల్లో దెబ్బ తిని వున్న సమయంలో వచ్చి ఆమె పార్టీలో చేరి తల్లిని మించిన తనయగా ఎదిగింది. 1994 ఎన్నికల్లో నెగ్గి అధ్యక్షపదవి చేపట్టింది. రెండోసారి కూడా నెగ్గి 2005 వరకు ఆ పదవిలో వుంది. అక్కణ్నుంచి రాజ్యాంగం మార్చి ప్రధాని అవుదామనుకుంటే ప్రతిపక్షం అడ్డుకుంది. నెగ్గిన ఏడాది తర్వాత గానీ ప్రమాణస్వీకారం చేయలేదు కాబట్టి అప్పణ్నుంచి లెక్క వేసి చూస్తే ఇంకో ఏడాది నేను పదవిలో వుండవచ్చు అని అంటే సుప్రీం కోర్టు అదేమీ లెక్కలోకి రాదంది. ప్రతిపక్షంతో పాటు స్వపక్షం కూడా తను దిగిపోవాలని కోరుకుంటోందని గ్రహించింది చంద్రిక. అప్పటిదాకా తనకు పార్టీలో ప్రత్యర్థిగా నిలిచిన మహేంద్ర రాజపక్షకు పార్టీ పగ్గాలు అప్పగించి రాజకీయాల్లోంచి తప్పుకుంది. 'హత్యా రాజకీయాల వలన నాన్నను, భర్తను పోగొట్టుకున్నాను. 1999లో ఎల్‌టిటిఇ నన్ను కూడా చంపబోయింది. చావు తప్పి కన్ను లొట్టబోయింది. మీరు బతికి బావుండాలంటే రాజకీయాలకు దూరంగా వుండండి' అని తన పిల్లలకు నూరిపోసింది. ఆమె రిటైరయ్యే నాటికి ఆమె కూతురు యశోధర ఇంగ్లండులో డాక్టరు. కొడుకు విముక్తి వెటర్నరీ డాక్టరీ చదువుతున్నాడు.

రాజకీయాల్లోంచి తప్పుకున్నాక చంద్రిక పార్టీ వ్యవహారాలు పట్టించుకోలేదు. రాజపక్షె తన చుట్టాలు పక్కాలతో పార్టీని, ప్రభుత్వాన్ని నింపేస్తూన్నా ప్రతిఘటించలేదు. తన పాత అనుచరుల ద్వారా కష్టాలు కలిగించలేదు. పార్టీ కష్టకాలంలో కూడా సలహాలు యివ్వలేదు. ప్రజాజీవితం నుండి తప్పుకుని 69 ఏళ్ల వయసులో హుందాగా జీవిస్తోంది. ఆమె జీవితం నుండి సోనియా, రాహుల్‌ గాంధీలు నేర్చుకోవాల్సినది చాలా వుందనిపిస్తోంది కదా! - ఎమ్బీయస్‌ ప్రసాద్‌ (జులై 2014)

జులై 27-28 వీక్లీకై ఎమ్బీయస్‌ : ఫ్రెండ్లీ మీడియా

అధికారంలోకి వచ్చినవారిపై మీడియా ఓ నెల్లాళ్లపాటు సానుకూలంగా వుండడం రివాజు. దీన్నే హనీమూన్‌ పీరియడ్‌ అంటూ వుంటారు. కెసియార్‌ అధికారంలోకి వచ్చి నెల దాటినా తెలంగాణ మీడియా హనీమూన్‌ను కొనసాగిస్తూనే వున్నట్లుంది. సిఎం అయ్యాక కెసియార్‌ ప్రెస్‌ మీట్‌లు యివ్వడం మానేసి, చాలా వారాల తర్వాత మొన్ననే సమావేశం ఏర్పాటు చేశారు. ప్రజల పక్షాన ఆయనపై సంధించవలసిన ప్రశ్నలు ఎన్నో వున్నాయి. అయినా ప్రెస్‌ ఫ్రెండ్లీగానే వుంది. ఉద్యమసమయంలో హైదరాబాదు జర్నలిస్టులందరూ తెలంగాణవాదులలాగానే ప్రవర్తించారు. విభజనవాదుల పత్రికా సమావేశాల్లో వాళ్లని ప్రోత్సహిస్తూ, సమైక్యవాదుల సమావేశంలో రగడ చేస్తూ తాము ఎటున్నామో స్పష్టంగా చాటుకున్నారు. అదంతా తెలంగాణ ప్రజల అభీష్టం మేరకు.. అని చెప్పుకున్నారు కూడా. ఈ రోజు రాష్ట్రం ఏర్పడింది. ప్రజల తరఫున నిలబడవలసిన అవసరం వుంది. అది విస్మరించి ఏం చేసినా ప్రభుత్వానికి అండగా నిలుస్తాం అంటే తమ బాధ్యత విస్మరించినట్లే కదా!

ప్రసారాలు బంద్‌, మీడియా నోటికి తాళం

రాష్ట్రంలో రెండు టీవీ ఛానెళ్లు బంద్‌ అయ్యాయి. బంద్‌ చేయించినది ప్రభుత్వం కాదు, ప్రజలు కాదు, కోర్టు కాదు. కేబుల్‌ ఆపరేటర్ల సంఘం వారు. కస్టమర్లు యిచ్చిన డబ్బులతో ప్రసారాలు నిర్వహించవలసిన వారు. కస్టమర్ల ప్రమేయం లేకుండా కొన్ని ఛానెళ్ల ప్రసారాన్ని నిలుపు చేసే అధికారం వారికి ఎవరిచ్చారు? వినియోగదారుల చట్టం దీన్ని ఒప్పుతుందా? ఫలానా ఛానెళ్లను ఆపేస్తున్నాం అని ముందుగా నోటీసులు యివ్వవలసిన పని లేదా? రేపు పాలవాళ్లు, నీళ్లవాళ్లు, చెత్త తీసేవాళ్లు ఫలానా ఫలానా కాలనీలకు యివాళ్టి నుంచి సేవలు అందించం అని హఠాత్తుగా మానేస్తే...? వారిని అదుపు చేయవలసిన బాధ్యత ప్రభుత్వానికి లేదా? 'ఛానెళ్లు ఆపేయాలనే నిర్ణయం మాది కాదు, ఎమ్మెస్వోలది, మేమేమీ కలగజేసుకోం' అని కెసియార్‌ చేతులు దులిపేసుకుంటే మీడియా ఊరుకోవడమేమిటి? రైలు, బస్సు ఢీకొని స్కూలు పిల్లలు చచ్చిపోయారు. బస్సు మాది కాదు, రైలు మాది కాదు, గుద్దుకోమని మేం చెప్పలేదు అని ప్రభుత్వం వూరుకుంటుందా? పౌరులకు, సకలరకాలైన పౌరహక్కులకు భంగం వాటిల్లినపుడు ప్రభుత్వం జవాబుదారీ కావలసినదే. ప్రసారాలు నిలిపి ఐదువారాలైనా మీడియా తగినంత ఆందోళన చేయకుండా నోటికి తాళం వేసుకోడానికి కారణం ఏమిటి? అవి ఆంధ్ర ఛానెళ్లు అని ముద్ర కొట్టడం చేతనా!? రేపు ఆ ముద్ర తమమీదా కొడితే?

వితండవాదనలు, కుతర్కాలు

ఇలాటి విభజన అన్నిటా తేవడానికి కెసియార్‌ ప్రయత్నిస్తున్నారు. ఆ సమావేశంలో ఫీజు రీయంబర్స్‌మెంటు గురించి అడిగితే 'ఇది త్వరగా తేల్చకపోతే విద్యార్థులు యితర రాష్ట్రాల కాలేజీల్లో చేరిపోతారని అంటున్నారు. ఇతర రాష్ట్రాలకు వెళ్లి చదువుకునే స్తోమత ఉన్నవారికి ఫీజు రీయంబర్స్‌మెంట్‌ ఎందుకండి?' అని ఛలోక్తి విసిరి అందర్నీ నవ్వించారు. ఇతర రాష్ట్రాలకు వెళ్లిపోతారన్నది ఫీజు విషయంలో కాదు, 'ఎమ్సెట్‌ కౌన్సిలింగ్‌ వివాదాన్ని కొనసాగిస్తూ పోతే ఎకడమిక్‌ ఇయర్‌ పోతుందనే భయంతో యితర రాష్ట్రాలకు వెళ్లిపోతారు, సీట్లు భర్తీ కాక మన రాష్ట్రంలో కాలేజీలు నష్టపోతాయి. అందువలన అక్టోబరు నెలాఖరు దాకా వాయిదా వేయకుండా ఏదో ఒకటి త్వరగా తేల్చండి' అని విద్యార్థుల భవిష్యత్తు గురించి ఆలోచించే వారందరూ చెప్తున్న హితవు. దాన్ని ఫీజుకి ముడిపెట్టడం కెసియార్‌కే చెల్లింది.

అలాగే 'రాజధానికి లక్షన్నర కోట్లు ఖర్చు పెట్టేవాళ్లు, వాళ్ల పిల్లల ఫీజులు వాళ్లు కట్టుకోలేరా?' అంటూ చతుర్లు వేసి కూడా నవ్వించారు. ఆంధ్రరాష్ట్రం వారు వారి పిల్లల ఫీజులూ, కాలేజీలూ, కాటేజీలూ అన్నీ కట్టుకుంటారు. ఇక్కడ యిస్యూ అది కాదు - తెలంగాణలో చదువుకుంటున్న విద్యార్థుల సమస్య యిది. 'ఈ రాష్ట్రంలో నివసించేవారందరూ నా వారే. వారిని కడుపులో పెట్టుకుంటాను. వారి కాల్లో ముల్లు గుచ్చుకుంటే నా పంటితో తీస్తాను' వంటి హామీలు యిచ్చి అధికారంలోకి వచ్చిన కెసియార్‌ యీ రోజు తన ప్రజలనే నిలువుగా చీలుస్తున్నారు. కోర్టుకిచ్చిన అఫిడవిట్‌లో ఇక్కడి విద్యార్థులలో 60% మంది మాత్రమే స్థానికులు అని చెపుతున్నారు. అంటే 40% మంది విద్యార్థులను పరాయివాళ్లను చేస్తున్నది కెసియార్‌ సర్కారు. 371 డి ప్రకారం వాళ్లు ఆంధ్ర రాష్ట్రానికి కూడా పరాయివాళ్లే. ఫీజు ఎవరికి రీయంబర్స్‌ చేయాలి అన్నదే రాష్ట్రప్రభుత్వానికి సంబంధించిన విషయం. వేరే ఎవరూ జోక్యం చేసుకోలేరు. ఎవరికి యిద్దామనుకుంటే, ఎంత యిద్దామనుకుంటే అంత యివ్వవచ్చు. కానీ తన ప్రజలను యిలా చీల్చుకోవడం ఏపాటి వివేకం? పోనీ అది వచ్చే ఏడాది తేల్చుకుందాం, విద్యార్థుల కష్టాలు గమనించి యీ ఏడాదికి యిలా పోనిద్దాం అని కూడా అనుకోవటం లేదేం? ఈ మాట ఆ రోజు మీడియావారు అడగనే లేదు.

కరంటు లేక కటకట, కబుర్లు దాటేవి కోటలు

మాట్లాడితే టెక్‌ తెలంగాణ అంటారు, అది చేయబోతున్నాం, యిది చేయబోతున్నాం, వాళ్లు వచ్చి ఫలానా పరిశ్రమ పెట్టబోతున్నారు, వీళ్లు వచ్చి మేమే మీకు అంబాసిడర్లం అన్నారు... యిలా ప్రెస్‌ రిలీజులు యిస్తూనే వున్నారు. గత కొన్ని దశాబ్దాలుగా యిలాటి కబుర్లు వినివిని చెవులు దిబ్బళ్లు పడివున్నాయి. అయినపుడు చూద్దాంలే అనుకుంటున్నారు ప్రజలు. ఏం కావాలన్నా ముందు విద్యుత్‌ కావాలి. ప్రస్తుత పరిస్థితుల్లో కరంటు ఎప్పుడు వస్తుందో, ఎప్పుడు పోతుందో తెలియదు. ఏ షాపుకి వెళ్లినా, ఏ ఫ్యాక్టరీకి వెళ్లినా, ఏ సప్లయిర్‌ను అడిగినా ఎవ్వరూ ఒక గడువుకి కమిట్‌ కావటం లేదు. కరంటు లేకపోతే మేమేం చేస్తామండి, పనివాళ్లను ఖాళీగా కూర్చోబెడుతున్నాం కూడా అంటున్నారు. గృహనిర్మాణ కార్యక్రమాల్లో యిది కొట్టవచ్చినట్లు కనబడుతోంది. పనివాళ్లకు పనులు లేకుండా పోతున్నాయి. వాళ్లు పనిచేసేదే పగలు 10 నుంచి సాయంత్రం 5 దాకా. ఆ 7 గంటల్లో సగం సేపు కరంటు రావటం లేదు. ఇది సిటీలో పరిస్థితి, టౌన్లలో ఎలా వుందో తెలియదు. ఊరొదిలి యీ బాధలు లేని చోటకి పోదామా అనుకుంటున్నారు చాలామంది. ఇలాటి పరిస్థితిలో మూడేళ్లలో నందనవనం ఏర్పాటు చేస్తామంటే ఎలా నమ్మగలం? అప్పటిదాకా రోజులు గడవాలి కదా!

ఏమైనా చేయాలంటే మొదట కావాలసినది ఫైళ్లు కదలడం. ఉద్యోగులు తమ సీట్లలో కుదురుకోనే లేదు. కారణం? వాళ్లు ఎక్కడివారో యింకా తేలటం లేదు. తేల్చవలసిన కమలనాథన్‌ కమిటీ గుడ్లు తేలేస్తోంది. ఏం? వాళ్ల మార్గదర్శకాలకు ఆంధ్ర ఉన్నతాధికారులు ఓకే అంటూ సంతకాలు పెట్టారు కానీ తెలంగాణ ఉన్నతాధికారులు పెట్టటం లేదు. అక్కడా స్థానికత వివాదమే. ఇప్పటిదాకా లేని కొత్త రూల్సు ఏవో పెట్టి వాళ్లంతా మా వాళ్లు కారు, మేం వాళ్లను యిక్కడ వుండనివ్వం అనే పంతం. 60 ఏళ్లకు రిటైర్‌మెంట్‌ కారణంగా చాలామంది ఆంధ్రకు పోతామంటున్నారు. ఇంకా యిక్కడే వుందామనుకునే వాళ్లకు వ్యక్తిగత కారణాలుంటాయి. వాళ్లు ఎంతమంది వుంటారు? వాళ్లకోసం పరిపాలనను స్తంభింపచేయడం కరక్టా?

కొంపకు అగ్గిపెడతానంటున్న గృహమంత్రి

బంగరు తెలంగాణ ఏర్పడడం మాట ఎలా వున్నా వున్న ఇత్తడి తెలంగాణ అయినా వుంచుతారా అన్న సందేహం వస్తోంది - 'గవర్నరు చేతిలో శాంతిభద్రతలు అంటే అగ్గిమంట పెట్టేస్తాం' అన్న స్టేటుమెంటు వింటే. అన్నది సాక్షాత్తూ హోం మంత్రి నాయిని. విభజన బిల్లులోనే యీ అంశం స్పష్టంగా వుంది. నీటి జలాల నుండి ప్రతీదీ వివాదం చేస్తూ వుంటే అన్నీ కేంద్రం చేతిలోకి వెళ్లిపోతున్నాయి. నీళ్లు వెళ్లకుండా పైపులు బద్దలు కొడతాం వంటి స్టేటుమెంట్లు యివ్వడంతో కేంద్రం 'మా బలగాలు పంపి ప్రాజెక్టులను రక్షిస్తాం, దానికి ఖర్చు ఏడాదికి 200 కోట్లు. అది మీరే భరించాలి' అంటోంది. వాచాలతకు మూల్యం 200 కోట్లు అన్నమాట! ఇప్పుడు హోం మంత్రిగారు అగ్గిమంట దేనికి పెడతారు? తన రాష్ట్రంలోని ప్రభుత్వ ఆస్తులకే పెట్టాలి. ఢిల్లీ వెళ్లి పెట్టబోతే అక్కడ అరెస్టు చేస్తారు. కృష్ణా, గోదావరి జలాలపై రాష్ట్రాలకుండే హక్కులు వదులుకోవలసిన పరిస్థితి ఎందుకు వచ్చింది? ఎందుకంటే తెలంగాణ ఉద్యమకారులు సోదరులైన ఆంధ్రులతో కూర్చుని, నచ్చచెప్పి పంపకాల విషయం మాట్లాడలేదు. ఢిల్లీకి వెళ్లి అక్కడనుండే మంత్రాంగం నడిపారు. పెత్తనం మనమే అప్పగించాక యిప్పుడు ఢిల్లీ వదులుకుంటుందా? గవర్నరు చేతిలో శాంతిభద్రతలు పెట్టడమే కాదు, అనేక విషయాలలో కేంద్రం అధికారం చలాయిస్తుంది. చూస్తూ వూరుకోవడమే మన పని.

విద్యార్థులు నష్టపోవడం ఖాయం

నాయినివారికి హఠాత్తుగా విద్యార్థుల భవిష్యత్తు గురించి స్పృహ కూడా కలిగింది. 'ఉద్యోగాలు కావాలంటే చదువుకోవాల, ఉద్యమాలు చేస్తే రావు' అని సుభాషితాలు చెప్తున్నారు. మొన్నటిదాకా ఉద్యమంలో ప్రధానపాత్ర మీదే అని ఉబ్బేసి, చదువులదేముంది, ఉద్యమం ముఖ్యం అని వాళ్లను ఉసికొల్పినది వీరే! ఇప్పుడు కాంట్రాక్టు ఉద్యోగులను క్రమబద్ధీకరించామనడంతో విద్యార్థులకు ఆందోళన ప్రారంభమైంది. కాంట్రాక్టు ఉద్యోగుల నియామకాలు కులాల వారీ రిజర్వేషన్‌, స్థానికత యిత్యాది అంశాలను పరిగణించకుండా అవసరార్థం జరుగుతాయి. వారిని యిప్పుడు రెగ్యులరైజ్‌ చేస్తే కొన్నాళ్లు పోయాక 'ఉద్యోగులలో ఎస్సీ, ఎస్టీలకు రాజ్యాంగం ప్రకారం వుండవలసినంత కోటా లేదు, అందువలన కొన్నాళ్లపాటు ఓసిలకు ఉద్యోగాలు ఆపేసి ఆ కోటా నిండేవరకూ ఎస్సీ, ఎస్టీలకే ఉద్యోగాలు యివ్వండి' అంటారు. బ్యాంకు సర్వీసుల్లో, ఎల్‌ఐసిలో యితర ప్రభుత్వ సంస్థల్లో అలా జరిగింది. కొన్నేళ్లపాటు ఓసీలకు ఉద్యోగాలు రాలేదు. ఎస్సీ, ఎస్టీలకు ఆఫర్లమీద ఆఫర్లు. వాళ్లు ఒకదానిలో నుంచి మరో దాంట్లో దూకుతూ పోయారు.

ఇప్పుడు తెలంగాణ విద్యార్థులలో రిజర్వేషన్‌ సౌకర్యం లేనివాళ్లు భవిష్యత్తులో ప్రభుత్వోద్యాగాలు రాక నష్టపోతారు. వీటికోసం వాళ్లు ఆందోళన చేస్తే నాయిని దీని వెనుక ఆంద్రోళ్ల కుట్ర వుంది అంటున్నారు. తమ చేతకానితనానికి, అవకతవక విధానాలకు ప్రతిదానికీ ఆంధ్రులనే తప్పుపడుతూ పోతే చెల్లుతుందా? పైగా యిలా ఉద్యమిస్తున్నవాళ్లు ఫీజు దక్కదని ఆందోళన పడుతున్న ఆంధ్ర విద్యార్థులే అని కూడా కనిపెట్టారు. అంటే తమ ప్రజల్లోనే విడగొట్టి చూస్తున్నారు. అడుగడుగునా స్థానికత అంశాని తెచ్చేట్టే కనబడుతున్నారు. తెలంగాణ సిటిజన్‌ కార్డుల విషయంలో ఏ షరతులు పెడతారో చూడాలి. బోగస్‌ రేషన్‌ కార్డులు ఏరేస్తామంటున్నారు. మంచిది. ఓటర్ల లిస్టు దగ్గరపెట్టుకుని కంప్యూటర్లో చూసి డూప్లికేట్లు ఏరేస్తే రోజుల్లో అయిపోతుంది. అలా కాదుట, యింటింటికీ అధికార్లను పంపిస్తారట, చెక్‌ చేయిస్తారట, వాళ్లకే యిస్తారట. ఇదంతా ఆగస్టులో అయిపోయి దసరా-దీపావళి కల్లా కార్డులు జారీ అయిపోతాయట. రాష్ట్రమంతా యిల్లిల్లూ తిరిగి సమాచారం సేకరించడానికి యీ సమయం సరిపోతుందా? రాష్ట్ర ఉద్యోగులెవరో యింకా తేలని యీ పరిస్థితుల్లో? ప్రజల్లో ఏ 60% మందికో కార్డులిచ్చి వాళ్లే మా వాళ్లు, తక్కినవాళ్లంతా పరాయివాళ్లే, వాళ్లు రేషన్‌ ఆంధ్రప్రభుత్వం నుండి తెచ్చుకోమనండి అంటారేమో!

ఇలా తెరాస ప్రభుత్వాన్ని అడగవలసిన ప్రశ్నలెన్నో వున్నాయి. అడిగేస్తా, కడిగేస్తా, ప్రశ్నించడానికే పుట్టా..ను అని చెప్పుకున్న పవన్‌ కళ్యాణ్‌ ఎక్కడున్నారో తెలియదు. ప్రస్తుతం జనసేనకు కాల్‌షీట్లు యిచ్చే వుద్దేశం లేదాయనకు. ఎన్నికల సమయంలో ఏదో కాంట్రాక్టు కుదిరింది. వచ్చారు, చూశారు, చేశారు. మళ్లీ ఎప్పుడు బేరం తగిలితే అప్పుడే సెట్లోకి వస్తారు. ఈ లోపున నిరంతరం ఆ పని మీదే వుండవలసిన మీడియా తన బాధ్యత నెరవేర్చాలి. వారి మౌనం క్షంతవ్యం కాదు.- - ఎమ్బీయస్‌ ప్రసాద్‌ (జులై 2014)

జులై 29-30 వీక్లీకై ఎమ్బీయస్‌: ఇదా ఉమ్మడి!?

బహుముఖ ప్రజ్ఞాశాలి ఆచార్య సి నారాయణరెడ్డిగారి పుట్టిన రోజు సభ జరిగింది. తెలుగుజాతి అంతా తమవాడిగా భావించే ఆయనపై ఆ సభకు వచ్చిన కెసియార్‌ తెలంగాణ ముద్ర కొట్టేసి ఆయన పరిధి చిన్నది చేసేశారు. తీరా చూస్తే కెసియార్‌ ఆయన్ని అంతకుముందు ఒక్కసారే కలిశారట. సినారె కవిత్వం చదివి కాలేజీలో మంచి పేరు తెచ్చుకున్నానని చెపుతూనే స్వయంగా సన్మానాలూ అవీ ఎప్పుడూ చేయలేదు. ఇప్పుడు ప్రత్యక్షమై సినారెను ఒక ప్రాంతానికి పరిమితం చేయడం బాధాకరం. సినారె ఎన్నడూ ప్రాంతీయ వివక్షత ఫీలవలేదు, ఆయనా ఎవరిపై కనబరచలేదు. ''తల్లా పెళ్లామా?''లో అద్భుతమైన సమైక్యగీతం రాసిన ఆయన యిటీవలి విభజనోద్యోమం బలపడ్డాక 'అదంతా వృత్తి ధర్మంగా రాశాను, నా భావాలు దానిలో చొప్పించలేదు' అని చెప్పుకుంటున్నారు. ఆయన మర్చిపోయారు కానీ అభిమానులందరికీ 1969లో 'వీర తెలంగాణ నాది, వేరు తెలంగాణ కాదు' అని ఆయన యిచ్చిన నినాదం గుర్తుంది. అప్పట్లో ఆయన వుండే అశోక్‌నగర్‌ యింటి గోడలపై ఉద్యమకారులు రాశారు - 'వీర తెలంగాణా వాడా, వేరు తెలంగాణ కోరుకో' అని. ఇప్పుడాయన గతాన్ని మరచారు, 'తెలుగు జాతి మనది - నిండుగ వెలుగు జాతి మనది' అనే పాటను మార్చి '.. రెండుగ వెలుగు జాతి మనది' అంటున్నారు. రాష్ట్రాలుగా రెండయ్యామే తప్ప జాతిగా ఒక్కటే! అంటున్నారు. మనం ఒకే జాతి అని, మనది ఉమ్మడి వారసత్వం అనీ గుర్తించినట్లు మెలగుతున్నామా? విభజన జరిగినా పదేళ్లపాటు కొన్ని విషయాల్లో ఉమ్మడిగా వుండాల్సిందే అని విభజన చట్టం స్పష్టంగా చెప్పినా ఆచరణలో జరుగుతున్నదేమిటి?

ఆంధ్ర నుండి వచ్చే వాహనాలకు పన్ను వేస్తానంటూ తెలంగాణ ప్రభుత్వం ప్రయత్నించడం దేనికి? చేసిన చట్టాలను కూడా మార్చేసి, ఏప్రిల్‌ వరకు వున్న వెసులుబాటు పీకేసి, యిలా చేయడం ఏం ఆశించి? కోర్టు స్టే యిచ్చి ఆపాల్సివచ్చింది. ఇలా ఆపుతోందనేనా హై కోర్టు విడగొట్టాలంటూ తెలంగాణ అడ్వకేట్‌ జెఎసి ఆందోళనలు చేపట్టింది? కొత్త రాష్ట్రం ఏర్పడ్డాక దానికి వేరే హై కోర్టు ఏర్పాటు చేయాలని ఎప్పుడో నిర్ణయం జరిగిపోయింది. ఆంధ్రా వాళ్లకు రాజధాని యింకా తేలలేదు. తేలాక, ఆ ప్రాంతం కాక మరో ప్రాంతంలో హై కోర్టు పెట్టాలని అనుకుని అక్కడకు ఎలాగూ షిఫ్ట్‌ చేస్తారు. ఈలోగానే ప్రస్తుత హై కోర్టులో సగం మీది, సగం వాళ్లది అంటే సెక్రటేరియట్‌లో కట్టినట్లే కంచె కట్టేయవచ్చు, కేసు అక్కడ వుంటే వెళ్లి వాదించం అనవచ్చు, ఆ కోర్టు మీద కాకి ఈ కోర్టు మీద వాలకూడదనవచ్చు. అందువలన న్యాయవ్యవస్థ నిదానిస్తూ వుండవచ్చు. ఈ లోగా ఏం కొంప మునిగిందని, కోర్టుకి గైరు హాజరు కావడాలూ, ప్రదర్శనలూ, పోలీసుతో కొట్లాట, దానిపై నిరసన...? కోర్టులో కేసులున్నవాళ్లు ఎంత అవస్థ పడుతున్నారో వీళ్లు గ్రహించటం లేదు.

ప్రతీ విషయంలో సహాయనిరాకరణ కనబడుతోంది. ఉద్యోగుల కుటుంబాలు త్రిశంకు స్వర్గంలో వేళ్లాడుతూ కమలనాథన్‌ కమిటీ మార్గదర్శకాల కోసం చూస్తున్నాయి. కమలనాథన్‌ అంతా రెడీ చేశాక తెలంగాణ ప్రతినిథులు వాటిపై సంతకాలు పెట్టలేదు. ఏం అంటే సమాధానం లేదు. మార్గదర్శకాలు విడదులయ్యాక వాళ్ల ఉద్యోగులు ధిక్కరిస్తున్నారు. తాము చెప్పినట్లు జరగాలంటున్నారు. ఫిర్యాదులుంటే వచ్చి చెప్పుకోండి అంటే అది ఆంధ్ర సెక్రటేరియట్‌లో పెట్టారు, అక్కడికెందుకు వెళతాం అంటున్నారు, ఏవో లక్ష్మణరేఖలు ఎవరో గీసినట్లు. ప్రత్యేక తెలంగాణ కావాలన్న విషయంలో తప్ప ఆంధ్ర ఉద్యోగులతో మాకు పంచాయితీ లేదు, మేమంతా సోదరులమే అంటూ టీవీ కెమెరాల ముందు చెప్పిన నాయకులే యిప్పుడు ఆంధ్రులు ఆజన్మశత్రువులన్నట్లు మాట్లాడుతున్నారు. రేపుమర్నాడు ఏదైనా జాతీయ, అంతర్జాతీయ సదస్సు ఏ వైజాగ్‌లోనే పెడితే వీళ్లు వెళతారా? వెళ్లరా? ఏమిటీ అర్థం లేని పెంకెతనం? ఆరుగురు ఐయేయస్‌లు ఆంధ్రకు వెళ్లమని మొండిపట్టు పట్టడంతో నిర్ణయం జాప్యమైందట. ఐయేయస్‌లన్నాక ఎక్కడ వేసినా పనిచేయాలి. చివరకు కేంద్రం వెళ్లి తీరాల్సిందే అంది. విద్యుత్‌ పంపిణీపై కేంద్రం చర్చలకు పిలిస్తే తెలంగాణ అధికారులను పంపలేదు. చివరకు వెళితే వినియోగం ప్రాతిపదికన జరిగిన పంపిణీలో కూడా లెక్కలు తేడా వచ్చాయని చెప్పి 67 మెగావాట్లు ఆంధ్రకు యిచ్చారు. నువ్వు అక్కడ వుండి యిలా జరగనిచ్చావేమిటంటూ ఆ అధికారిని ఆ పదవిలోంచి తప్పించింది తెలంగాణ సర్కార్‌. ఎన్నికల కమిషనర్‌ అనుమతి లేకుండానే ఆయన ఆఫీసు నుండి పదిమంది ఉద్యోగులను ఉపసంహరించుకుంది. దాంతో కేంద్ర ఎన్నికల సంఘం కలగజేసుకుని మందలించవలసి వస్తోంది.

ఇక విద్యార్థుల కౌన్సిలింగ్‌ గొడవైతే మరీ ఘోరంగా వుంది. విభజన ధర్మమాని యీ ఏడాది చేరాల్సిన విద్యార్థులు నాశనమవుతున్నారు. పదేళ్లపాటు ఉమ్మడి ఎడ్మిషన్లు అని స్పష్టంగా వున్నా తెలంగాణ కాలేజీలకు వేరే కౌన్సిలింగ్‌ నిర్వహిస్తాం అంటున్నారు. ఉన్నత విద్యామండలి నిర్ణయం తీసుకుంటే దాన్ని మన్నించకండి అని తెలంగాణ విద్యార్థులకు సాక్షాత్తూ విద్యామంత్రి సలహా చెప్తున్నారు. డాక్యుమెంటు వెరిఫికేషన్‌కు సహకరించం అని పాలిటెక్నిక్‌ ఉద్యోగుల చేత చెప్పిస్తున్నారు. ఉన్నత విద్యామండలి ఏకపక్షం నిర్ణయం తీసుకుందని ఆరోపిస్తున్నారు. వాళ్లు పిలిచినపుడు మీ అధికార్లను ఎందుకు పంపలేదు? ఇలా గొడవ చేయాలనేనా? మీ వాదనలు ఆ మీటింగులోనే వినిపించలేకపోయారా? నిన్న జెఎన్‌టియు విసిని రంగంలోకి దించారు. ఆయన అంటున్నాడు - 'చాలా కాలేజీలకు ప్రమాణాలు లేవని యుజిసి చెప్పింది, మా టీము వెళ్లి అక్కడి సౌకర్యాలు చూసి అప్పుడు ఎక్రెడిషన్‌ యివ్వాలా లేదా అని చెప్తాం, దానికి 2, 3 వారాలు పడుతుంది. ఎక్రెడిషన్‌ వున్న కాలేజీలకే కౌన్సిలింగ్‌ కాబట్టి అది యిప్పట్లో అవదు.' అని. కాలేజీలకు ప్రమాణాలు లేవన్న సంగతి ఆయనకు యిప్పుడే గుర్తుకు వచ్చిందా? ఎమ్‌సెట్‌ పరీక్షలయి నెలలు దాటుతున్నా ఇప్పటిదాకా యీ టీము ఏం చేస్తోంది? 2, 3 వారాల్లో మీరు లోపాలు ఎత్తిచూపడం, వాళ్లు సవరించేయడం కూడా జరుగుతుందా? ఏమైనా అడిగితే కాలేజీకి కోటి రూపాయలు చొప్పున ప్రభుత్వం బాకీ పడింది. అది యిచ్చి ఫ్యాకల్టీ గురించి, యిన్‌ఫ్రాస్ట్రక్చర్‌ గురించి అడగండి అంటున్నారు కాలేజీ యజమానులు. రాజకీయ మద్దతుతో ఏ ఫెసిలిటీ లేకుండా పెట్టిన కాలేజీలు కాబట్టే అక్కడ చదివిన విద్యార్థులకు ఉద్యోగాలు రావడం లేదు. అక్రమ నిర్మాణాలతో బాటు బోగస్‌ కాలేజీలు కూల్చేయండి, సమస్య లేదు. కానీ యివన్నీ ఎప్పటికి జరుగుతాయి? ఇవన్నీ యీ ఏడాదే పెట్టుకోవాలా? ఈ ఏడాది యిలా పోనిచ్చి వచ్చే ఏడాది చూసుకుందాం, యీ లోపున కాలేజీల ప్రమాణాలు పెంచుదాం అనుకోవచ్చుగా! లేదు, యిప్పుడే అమీతుమీ తేల్చేద్దాం అనుకుంటున్నారు.

ఈ పదప్రయోగం యిక్కడ చక్కగా అన్వయిస్తుంది. ఇది వాడేవాళ్లలో చాలామందికి తెలిసి వుండకపోవచ్చు - అమి అంటే బెంగాలీలో నేను అని, తుమి అంటే నువ్వు అని. నువ్వో నేనో ఎవరుండాలో తేలిపోవాలి అనే అర్థంలో అమీతుమీ తేల్చడం అనే సామెత వాడతారు. ఇప్పుడు తెలంగాణలో యిదే సమస్య - ఎవరు అమి, ఎవరు తుమి అని. 'జంతువులు కూడా తమ సొంత బిడ్డల్ని సాకుతాయి, ఆంధ్ర ప్రభుత్వం తన పిల్లలికి ఫీజు కట్టలేదా?' అంటున్నారు జగదీశ్వర రెడ్డి. మీ నిర్వచనం ప్రకారం స్థానికులు కారంటూ విడగొట్టినవాళ్లను సాకవలసిన అవసరం వాళ్లకేముంది? 371 డి ప్రకారం వాళ్లు తెలంగాణ వాళ్లే. ఆంధ్రకు చెందిన వారని మీరంటే సరిపోతుందా? విద్యార్థుల తలిదండ్రులు ఆస్తులు కొన్నది యిక్కడ, మీ భూముల విలువలు పెంచినది వారు, పన్నులు కడుతున్నది మీకు. అవన్నీ నిక్షేపంలా తీసుకుంటూ 'మీరు మా వారు కాదు' అంటూ వితండవాదన చేస్తున్నది మీరు. విద్యార్థుల తలితండ్రులు లేదా కుటుంబం 1956కు ముందు తెలంగాణలో నివసిస్తూ వుండాలి అంటున్నారు. విద్యార్థిగా వున్నవాడి తండ్రికి మహా వుంటే 50 ఏళ్లుంటాయి. 1964 తర్వాత పుట్టి వుంటాడు. 1956లో పరలోకంలో తప్ప తెలంగాణలో నివాసం వుండలేడు. అంటే విద్యార్థి తాతను లెక్కలోకి తీసుకోవాలన్నమాట. వీటన్నిటికీ రికార్డులు సరిగ్గా వుండాలి. అవి దొరుకుతాయా? ఈ ప్రభుత్వం యివ్వగలదా? ఏమడిగినా స్టాఫ్‌ లేదు, కౌన్సిలింగ్‌ అక్టోబరు 31 వరకు చేయలేం అంటోందే! మరి వీటికి ఎక్కణ్నుంచి వస్తారు? రాష్ట్రం వచ్చాక అదే వేతనానికి అదనపు గంటలు పనిచేస్తాం, రాష్ట్రాన్ని పునర్నిర్మించేస్తాం అంటూ ఉద్యోగులు చాలాసార్లు చెప్పారు. అది నిజమనుకుంటున్నారేమో తెరాస నాయకులు. నిన్న హరీశ్‌ రావు ప్రభుత్వాఫీసుకి వెళితే అదనపు గంటల మాట దేవుడెరుగు, అసలు టైముకే రాలేదు చాలామంది. ఇన్నాళ్లూ ఆఫీసుల్లో కాంట్రాక్టు సిబ్బంది కారణంగా కాస్త పనులు అయ్యేవి. వాళ్లను రెగ్యులరైజ్‌ చేస్తున్నారు. ఇక వాళ్లూ కొమ్మెక్కి కూర్చుంటారేమో! కొత్త రాష్ట్రం వచ్చినంత మాత్రాన సిబ్బంది సామర్థ్యం అమాంతం పెరిగిపోదు. పోలీసులకు కొత్త కార్లు, యూనిఫాంలు అంటూ 300 కోట్ల రూ.లు ఖర్చు పెట్టారు. కానీ అసెంబ్లీలోకి ఆగంతకుడు వచ్చినపుడు పోలీసులు పనితీరు ఎంత లక్షణంగా వుందో అందరం చూశాం. యూనిఫాం మార్చగలరు కానీ మనుషుల్ని మార్చగలరా? అతనంతట అతను దొరికాడు కాబట్టి కానీ లేకపోతే దానిపై పార్లమెంటులో రభస, ఓ కమిటీ నియామకం, ఆరోపణలు, ప్రత్యారోపణలు బోల్డు జరిగి వుండేవి. ఇలాటి సిబ్బందిని పెట్టుకుని అన్ని పనులు చక్కబెట్టుకున్న తర్వాతనే కౌన్సిలింగ్‌ చేస్తామంటే విద్యార్థులు ఏమైపోతారు పాపం? స్థానికత సర్టిఫికెట్లు యివ్వడానికైనా స్టాప్‌ వుండాలా? వారిని సిటిజన్‌ కార్డుల చెకింగ్‌ అంటూ బయటకు తోలితే...?

తెలంగాణ ప్రభుత్వం రెండు ముఖాలతో పనిచేస్తోంది. ఒక ముఖంతో అంతర్జాతీయ నగరం, 4 జి వైఫై, లిట్టర్‌ ఫ్రీ రోడ్స్‌ అంటూ ఆధునికత ప్రదర్శిస్తోంది. మరో ముఖంతో పూర్తి సంకుచితత్వాన్ని, పొరుగువారితో అసహనాన్ని ప్రదర్శిస్తోంది. తన ప్రజలనే చీల్చి వేడుక చూద్దామనుకుంటోంది. ఫాస్ట్‌ స్కీము ద్వారా ప్రభుత్వం దృష్టిలో ఎవరు తెలంగాణయో, ఎవరు కాదో చాటి చెప్పి ఇప్పటిదాకా ప్రాంతీయస్పృహ లేనివారిలో సైతం కలిగిస్తోంది. రిజర్వేషన్‌ సౌకర్యం అనుభవించే వారి పట్ల యితరులు గుర్రుగా వుండడం, అవకాశం వచ్చినపుడు వారికి సహకరించకపోవడం చూస్తూనే వున్నాం. కులానికి తోడు యిప్పుడు ప్రాంతీయత కూడా వచ్చి చేరి సమాజాన్ని మరింత చిన్నాభిన్నం చేస్తోంది. అశాంతి నెలకొన్న సమాజం వున్నచోట పెట్టుబడులు ఓ పట్టాన రావు. తెరాస సర్కారు వల్లిస్తున్న పెద్దపెద్ద కబుర్లు కబుర్లుగానే మిగిలిపోయే ప్రమాదం వుంది. విభజన కోరుకున్నపుడే కొన్నాళ్ల ఉమ్మడి రాజధాని తప్పదని, కొన్నేళ్లపాటు కొన్నిట్లో కలిసి వుండక తప్పదని కెసియార్‌ తన సహచరులకు చెపుతూ వచ్చారు. ఇప్పుడు ఆయనే దాన్ని విస్మరిస్తున్నారు. తలతిక్కకు సర్దార్జీలను చెప్పుకుంటూ వుంటారు. చండీగఢ్‌లో పంజాబీలు, హరియాణవీలు భాషలు వేరైనా దశాబ్దాలుగా ఉమ్మడి రాజధానిలో వుంటున్నారు. మనల్ని పదేళ్లపాటు వుండమన్నారు కేంద్రం వారు. పది వారాలు కూడా గడవకుండా యింత తన్నుకు ఛస్తున్నాం. ఇకపై తిక్క అనగానే సర్దార్జీల పేరు మానేసి, మన పేరే చెప్పాలి. - - ఎమ్బీయస్‌ ప్రసాద్‌ (జులై 2014)

జులై 31-32 వీక్లీకై ఎమ్బీయస్‌ : రాజేశ్‌ ఖన్నా బంగళా అమ్మకంలోనూ వివాదమే

రాజేశ్‌ ఖన్నా నివసించిన బంగళా ''ఆశీర్వాద్‌'' విల్లు ద్వారా అతని కూతుళ్లకు సంక్రమిస్తే వాళ్లు గతవారంలో రూ. 90-95 కోట్లకు అమ్మేశారు. ఆ బంగళాలో తనకూ వాటా వుందని అనితా ఆడ్వాణీ అనే ఆమె కోర్టుకి వెళుతోంది. బాండ్రాలో సముద్రానికి ఎదురుగా వున్న 603 చ.మీ.ల ఆ బంగళాను 1960లలో హిందీ నటుడు రాజేంద్ర కుమార్‌ నుండి రాజేశ్‌ రూ. 3.50 లక్షలకు కొన్నాడు. 'డింపుల్‌' అనే పేరు మార్చి 'ఆశీర్వాద్‌' అని పెట్టుకున్నాడు. అప్పటినుండి అతను తారాపథంలో దూసుకుపోవడంతో అతని అభిమానులు అతన్ని చూడడానికి యీ బంగళా వద్ద పడిగాపులు కాచేవారు. ఆ విధంగా ఆ బంగళా అందరి నోళ్లలో నానింది. ఆ యింట్లో వుండగానే రాజేశ్‌, డింపుల్‌ కపాడియాను పెళ్లాడడం, యిద్దరు కూతుళ్లకు తండ్రి కావడం, భార్యతో విడిపోవడం, వేషాలు తగ్గడం - అన్నీ జరిగాయి. 2012లో మరణించాడు కూడా. అప్పటికి అతనితో పాటు సహచరిగా (లివ్‌-యిన్‌ పార్ట్‌నర్‌)గా అనితా ఆడ్వాణీ అనే యింటీరియర్‌ డిజైనర్‌ వుండేది. రాజేశ్‌ మరణించడానికి ముందు అతని భార్య, పిల్లలు చేరువైతే యీమె అడ్డు చెప్పింది. అతను పోయాక ఆస్తిలో వాటా కావాలంటూ కోర్టుకి వెళ్లింది. ఆ యింటిని మ్యూజియంగా మార్చాలని రాజేశ్‌ కోరుకున్నాడని ప్రకటించింది కూడా. అయితే రాజేశ్‌ తన విల్లులో తన తదనంతరం ఆ యింటి పేరు 'వరదాన్‌ ఆశీర్వాద్‌'గా మార్చాలని, తన ఆస్తి యావత్తు కూతుళ్లిద్దరకూ చెందాలని రాశాడు. దాని ప్రకారం వాళ్లకు యిల్లు దక్కింది. వాళ్లు యిప్పుడు అమ్మేశారు. దాని ఏరియా తక్కువ కాబట్టి అక్కడ ఎత్తయిన ఆపార్ట్‌మెంట్‌ కాంప్లెక్స్‌ కట్టడానికి రూల్సు ఒప్పవు. లేకపోతే యింకా ఎక్కువ ధర పలికేది. 'అది లిటిగేషన్‌లో వున్న ఆస్తి, కొన్నవాళ్లు నేను తీసుకోబోయే క్రిమినల్‌ చర్యలకు గురవుతారు జాగ్రత్త' అంటోంది అనిత. చరమాంకంలో సహచరిణిని ఏర్పాటు చేసుకున్న వాళ్లందరి ఆస్తిపాస్తులూ యిలాటి వివాదాల్లో చిక్కుకున్నాయి. రాజేశ్‌ కథా అంతేనేమో! - ఎమ్బీయస్‌ ప్రసాద్‌ (జులై 2014)

ఎమ్బీయస్‌ : గుజరాత్‌ విద్యార్థులకు కొత్త పుస్తకాలు

గుజరాత్‌లోని 42 వేల ప్రైమరీ, సెకండరీ స్కూళ్లలో చదివే విద్యార్థులు సప్లిమెంటరీ (నాన్‌ డిటైల్డ్‌) పుస్తకాలుగా దీనానాథ్‌ బాత్రా రాసిన ఆరు పుస్తకాలను చదవాలని గుజరాత్‌ విద్యామంత్రి భూపేంద్రసింగ్‌ చూడాసమా జూన్‌ 30 న సర్క్యులర్‌ విడుదల చేశారు. ఆర్‌ఎస్‌ఎస్‌ ఆధ్వర్యంలో నడిచే శిక్షా బచావో ఆందోళన్‌ సమితిలో పనిచేసే యీయన గతంలో స్కూలు హెడ్మాస్టర్‌గా పనిచేశారు. హిందూమతానికి వ్యతిరేకంగా రాసే రచనలను ఖండిస్తూ వుంటారు. హిందూమతాన్ని వక్రీకరిస్తూ వెండీ డోనిగర్‌ అనే రచయిత్రి రాసిన పుస్తకంపై ఎందరు మేధావులు విమర్శలు గుప్పించినా పట్టించుకోని ప్రచురణకర్తలు దీనానాథ్‌కు మాత్రం దడిసి ఆ పుస్తకం అమ్మకాలను ఆపేస్తున్నామని ప్రకటించారు. అంతవరకు బాగానే వుంది కానీ దీనానాథ్‌ ఛాందసవాది. తన పుస్తకాల్లో విద్యార్థులకు యిచ్చిన ఒక సలహా చూడండి - 'ఇండియా మ్యాప్‌ వేయమని ఎవరైనా అంటే మీరు ఏమేం వేయాలో తెలుసా? శ్రీలంక, పాకిస్తాన్‌, అఫ్గనిస్తాన్‌, నేపాల్‌, భూటాన్‌, టిబెట్‌, బంగ్లాదేశ్‌, బ్రహ్మదేశ్‌ (బర్మాకు ఆర్‌ఎస్‌ఎస్‌ వాళ్లు ఉపయోగించే పేరు) - అన్నీ కలిపి వేయాలి. ఎందుకంటే యివన్నీ అఖండ్‌ భారత్‌లో భాగాలే!' ఇంకో సలహా - 'పుట్టినరోజున కేకు కోసి, కొవ్వొత్తి ఆర్పడం విదేశీయుల పద్ధతి. పుట్టినరోజున దీపం ఆర్పకండి, దీపం వెలిగించండి'.. యింతవరకు బాగానే వుంది. దానికి యీయన కలిపినదేమిటంటే - '..దీపం వెలిగించి గాయత్రీమంత్రం పఠించండి'. విద్యార్థులలో అన్ని మతాలవారూ వుంటారు. దీన్ని అందరికీ ఎలా వర్తింపచేస్తారు? కానీ గుజరాత్‌ ౖప్రభుత్వానికి అదేమీ పట్టదు. ఆ పుస్తకాలను కొని ఉచితంగా అన్ని స్కూళ్లకూ పంచుతోంది. గుజరాత్‌ స్కూలు పుస్తకాలపై గతంలో కూడా వివాదాలు వచ్చాయి. ఏడో తరగతి ఇంగ్లీషు పుస్తకంలో ఆరోగ్యం, ఆహారం గురించి ఓ అధ్యాయం వుంది. దానిలో ''మంచి ఆరోగ్యం గురించి పరమ శివుడు (దేవుడు) యిచ్చిన సలహా'' అనే పాఠం వుంది! హిస్టరీ పుస్తకాలలో 350 సంవత్సరాల మొఘల్‌ పాలనకు కేటాయించినది ఒక పేరా! 2004లో హిట్లర్‌ను మెచ్చుకుంటూన్న వ్యాసాన్ని 9 వ తరగతి విద్యార్థుల పుస్తకంలో వేస్తే దానిపై ఎవరో కోర్టుకి వెళ్లి తీయించేశారు.

ఇప్పుడు బాత్రాగారు గుజరాత్‌తో ఆగదలచుకోలేదు. దేశంలోని విద్యావిధానాన్ని సంస్కరించి, 'భారతీయ' విధానాలకు మళ్లించడానికి 'నాన్‌ గవర్నమెంటల్‌ ఎడ్యుకేషన్‌ కమిషన్‌ (ఎన్‌జిఇసి) పేరుతో 31 మంది సభ్యులతో ఓ సామాజిక సంస్థ ఏర్పాటు చేశారు. ఈ సంస్థ మూడేళ్లపాటు కృషి చేసి తమ నివేదికను ప్రభుత్వానికి అందిస్తుందట. ఇప్పటికే జలంధర్‌లో వున్న పంజాబ్‌ టెక్నికల్‌ యూనివర్శిటీ 'వేదిక్‌ మాథ్స్‌, వేల్యూ ఎడ్యుకేషన్‌, ఇంటెగ్రల్‌ హ్యుమానిజం' అనే సబ్జక్ట్‌లపై కోర్సులు నిర్వహిస్తోందట. సభ్యులలో మాజీ వైస్‌ ఛాన్సలర్లు కూడా వున్నారు. కుమావూ యూనివర్శిటీ వైస్‌ ఛాన్సలర్‌గా పని చేసిన బి యస్‌ రాజపుట్‌ డాక్టరేటు తెచ్చుకోవడానికి స్టాన్‌ఫోర్డ్‌ యూనివర్శిటీలో సబ్మిట్‌ చేసిన పేపరును పేరు మార్చి తన పేర సబ్మిట్‌ చేసిన విషయం బయటకు రావడంతో 2003లో ఉద్యోగం పోగొట్టుకున్నాడు. ఆయన కూడా యీ సంస్థలో సభ్యుడే! - ఎమ్బీయస్‌ ప్రసాద్‌ (జులై 2014)

ఎమ్బీయస్‌ : తమిళనాడులో మరీ ఘోరం

హైదరాబాదులో అక్రమ నిర్మాణాలు కూల్చివేస్తూన్న తెలంగాణ ప్రభుత్వం ఆంధ్ర వలస పాలకుల పాలన వలనే యిలాటి కట్టడాలు వచ్చాయని చెపుతున్నారు. తమిళనాడులో అక్రమ నిర్మాణాల గురించి అడిగితే ఏమంటారో మరి! చెన్నయ్‌ శివార్లలో నిర్మాణంలో వున్న 11 అంతస్తుల భవంతి జూన్‌ 28 న కూలి ఉత్తరాంధ్ర నుండి వెళ్లిన వలస కార్మికులు మరణించడంతో ఒక్కసారిగా చెన్నయ్‌ నిర్మాణాలపై అందరి దృష్టీ పడింది. మౌళివాకంలో పోరూరు చెఱువు క్యాచ్‌మెంట్‌ ఏరియాలో ఆ భవంతి కడుతున్నారు. నేల కాస్త ఎండగానే సాయిల్‌ టెస్టు మొక్కుబడిగా కానిచ్చేసి, సరైన పునాది లేకుండా కట్టాడు. ఆరు అంతస్తులకు అనుమతి తీసుకున్నాడు కానీ 11 అంతస్తులు కట్టేశాడు. ఆంధ్ర, ఒడిశాల నుంచి వచ్చిన 61 మంది కార్మికులు చనిపోయారు, 27 మంది గాయపడ్డారు. భవంతి పేరు 'ట్రస్టు హైట్స్‌'. కానీ దాన్నే కాదు, అదే ఏరియాలో కడుతున్న మరో భవంతి పటిష్టతను కూడా ఎవరూ నమ్మటం లేదు. చుట్టుపట్ల యిళ్లవాళ్లు ఖాళీ చేసి పారిపోయారు. రెండంతస్తుల భవంతికి అనుమతి కావాలంటే చెన్నయ్‌ కార్పోరేషన్‌ యిస్తుంది. అంతకంటె ఎక్కువైతే సిఎండిఎ (చెన్నయ్‌ మెట్రోపాలిటన్‌ డెవలప్‌మెంట్‌ అథారిటీ) అనుమతి యివ్వాలి. భవంతి అనుమతుల ప్రకారం కడుతున్నారో లేదో పర్యవేక్షించాలి. అయితే దానికి తగినంత సిబ్బంది లేరు. ఇద్దరు డిప్యూటీ ప్లానర్లు, ఇద్దరు అసిస్టెంటు ప్లానర్లు మాత్రం వున్నారట. ఫైళ్లు ఓ పట్టాన కదలవు. అందువలన బిల్డర్లు యిష్టం వచ్చినట్లు కట్టేసి అంతగా అడిగితే జరిమానా కడదాంలే అనుకుంటున్నారు. ఒక అంచనా ప్రకారం చెన్నయ్‌లో అక్రమ నిర్మాణాల సంఖ్య లక్షట!

డిఎంకె ప్రభుత్వం 2006లో యీ నిర్మాణాల సొంతదారుల నుండి జరిమానా వసూలు చేసి రెగ్యులరైజ్‌ చేసేద్దామనుకుంది. అప్పుడో ఆర్డినెన్సు విడుదల చేసింది. తర్వాత 2007 జులైలో అక్రమ నిర్మాణాలపై ఏడాది దాకా ఏ చర్యా తీసుకోకూడదంటూ మోరటోరియం విధిస్తూ యింకో ఆర్డినెన్సు విడుదల చేసింది. నాలుగు నెలల తర్వాత మద్రాసు హై కోర్టు దాన్ని కొట్టేసి, వాటిపై చర్య తీసుకోమంది. ప్రభుత్వం సుప్రీం కోర్టుకి వెళ్లింది. సుప్రీం కోర్టు చర్య తీసుకోవద్దంటూ స్టే యిచ్చింది. ఆ స్టే కొనసాగిస్తూ వచ్చి చివరకు 2011 మార్చిలో ఆ నిర్మాణాల విషయంలో ఏం చేయాలో నిర్ణయించండి అంటూ హై కోర్టును ఆదేశించింది. అక్రమ నిర్మాణాలపై యిప్పటివరకు ఏ చర్యలు తీసుకున్నారో చెప్పండి అంటూ హైకోర్టు ప్రభుత్వ శాఖలను అడిగింది. వాళ్లు యిచ్చిన ఏక్షన్‌ టేకెన్‌ రిపోర్టు చూసి ఒట్టి కంటితుడుపుగా వుంది, మీరు ఒక్క అక్రమ నిర్మాణం కూడా కూల్చలేదు అని తప్పుపట్టింది. ఇక తప్పనిసరి పరిస్థితుల్లో సిఎండిఏ వారు టి నగర్‌లో 25 కమ్మర్షియల్‌ బిల్డింగులకు తాళాలు వేశారు. దాంతో నష్టపోయిన వ్యాపారస్తులు సుప్రీం కోర్టుకి వెళ్లారు. సుప్రీం కోర్టు స్టే యిచ్చింది. విషయాలన్నీ విచారించి సరైన నిర్ణయం తీసుకోమని హై కోర్టుకు చెపుతూనే వాళ్లు మూయించేసిన బిల్డింగులను మళ్లీ తెరిపించింది. ఈ లోగా ప్రభుత్వం మోహన్‌ కమిటీ ఒకటి వేసి ఏం చేయాలో చెప్పమంది. 2007 జులై 1 వరకు కట్టినవన్నీ రెగ్యులరైజ్‌ చేయమని ఆ కమిటీ సిఫార్సు చేసింది. వాటిని ఆమోదిస్తూ 2012 అక్టోబరులో ఎడిఎంకె ప్రభుత్వం ఆర్డర్లు జారీ చేసింది. అయితే హై కోర్టు వాటిని కొట్టేసింది. ప్రభుత్వం, హై కోర్టు, సుప్రీం కోర్టు యిలా దోబూచులాడుతూండగా బిల్డర్లు ఏ అనుమతీ లేకుండా బిల్డింగులు కట్టేయడం మరిగారు. ఈ ప్రమాదం జరిగాక జయలలిత ప్రభుత్వం కారణాలు వెతకడానికి జస్టిస్‌ రఘుపతి కమిషన్‌ వేసింది. ఆ రిపోర్టు వచ్చేలోగానే ఆవిడ కంటికి ఒక అక్రమ నిర్మాణం కనబడింది. రజనీకాంత్‌ అల్లుడు ధనుష్‌ కోయంబత్తూరు జిల్లాలో అటవీ భూముల్లో అనుమతులు లేకుండా కట్టుకున్న భవంతి అది! అతని పుట్టిన రోజునే దాన్ని కూల్చివేయించింది! - ఎమ్బీయస్‌ ప్రసాద్‌ (జులై 2014)

ఎమ్బీయస్‌ : 'నదుల' అనుసంధానం

తాగునీటి సమస్యకు దేశంలోని నాయకులందరూ వల్లించే మంత్రం ఒకటుంది - నదుల అనుసంధానం! కొన్ని నదుల్లో సీజన్లో నీరు ఎక్కువై వరదలు వస్తాయి, మరి కొన్ని ఎండిపోతూంటాయి, వీటన్నిటినీ కాలువల ద్వారా కలిపేస్తే ఆ నీరు సమానంగా పంచబడి, వరదలు, కరువుల బాధ లేకుండా సముద్రంలోకి వెళ్లి వృథా కాకుండా ఆ నీరు మనకు ఉపయోగపడుతుంది. 40 ఏళ్లగా అందరూ దీని గురించి మాట్లాడుతూనే వున్నా అవి కార్యరూపం ధరించలేదు. వాజపేయి ప్రభుత్వం హిమాలయాల్లో వున్న 14 నదులను, మైదాన ప్రాంతాల్లో వున్న 16 నదులను 30 కాలువల ద్వారా కలపాలని కలలు కంది. సాంకేతికంగా అది చాలా కష్టమైన పని కావటం చేత అది సాధ్యం కాలేదు. 'కష్టమైనా చేసి చూపిస్తాం, దేశంలోనే మొట్టమొదటిసారిగా నర్మదా నదిని, క్షిప్రా నదిని అనుసంధానం చేసి కరువుతో బాధపడే మాళ్వా ప్రాంతానికి నర్మదా జలాలను అందిస్తాం' అంటూ మధ్యప్రదేశ్‌ ముఖ్యమంత్రి ప్రతిన బూనారు. 432 కోట్ల రూ.ల బజెట్‌తో నర్మదా క్షిప్రా లింక్‌ ప్రాజెక్టు (ఎన్‌కెఎల్‌పి)కు ఎల్‌ కె ఆడ్వాణీ చేత 2012 నవంబరులో శంకుస్థాపన చేయించారు. 3000 గ్రామాల, 70 పట్టణాల దాహార్తిని తీర్చడంతో బాటు 17 లక్షల హెక్టార్ల పొలాలకు సాగునీరు సమకూరుస్తుందని చెప్పారు.

ఈ ఏడాది ఫిబ్రవరి 25 న ఆ ప్రాజెక్టు పూర్తయిపోయిందంటూ ఉజ్జయినిలో ఆడ్వాణీచేతనే దానికి ప్రారంభోత్సవం చేయించేశారు. నిజానికి పనులు పూర్తి కానే లేదు. సివిల్‌ వర్క్‌స్‌ నడుస్తూనే వున్నాయి. మరి యీ తొందర ఎందుకంటే ఎన్నికల నిబంధనావళి అమల్లోకి వచ్చేలోపున ఏదో అద్భుతం జరిగిపోయిందని ప్రచారం జరిగిపోవాలి. మాళవా ప్రాంతంలో 50 అసెంబ్లీ సీట్లున్నాయి మరి! ఎన్నికలు జరిగిపోయిన తర్వాత అక్కడి ప్రజలు జరిగిన తంతు చూసి నోరు నొక్కుకున్నారు. నదుల అనుసంధానం అంటే కాలువల ద్వారా కలుపుతారని, భూమ్యాకర్షణ శక్తి వలన నీరు ఒక నది నుండి మరో నదిలోకి ప్రవహిస్తుందని ఎవరైనా అనుకుంటారు. నర్మద నుండి క్షిప్రాకు 49 కి.మీ.ల దూరం వుంది. పైగా క్షిప్రా నదీ ప్రాంతం 349 మీటర్ల ఎత్తున వుంది. ఏదో యింజనీరింగ్‌ అద్భుతంతో దీన్ని సాధిస్తారని ప్రజలు అనుకున్నారు. కానీ ఫైనల్‌గా జరిగినది వేరు. పైపుల్లో నీరు తెచ్చేసి, ఇదే అనుసంధానం అనేశారు. ఇప్పుడు దానికి బోల్డు కరంటు ఖర్చవుతోంది.

నర్మదా నదీ జలాలను నిలువ చేయడానికి 18 వ శతాబ్దంలో అహల్యాబాయి హోల్కర్‌ శిశ్లియా చెఱువు తవ్వించింది. తర్వాత ఆ నదిపై ఓంకారేశ్వర్‌ డ్యామ్‌ కట్టారు. డ్యామ్‌ కుడి వైపు కాలువలో ౖప్రవహించే నీరు భూమిలో తవ్విన 10 కి.మీ. పొడవున్న కాలువ ద్వారా పల్లానికి దానంతట అదే ప్రవహిస్తూ చెఱువులో వచ్చిపడుతుంది. ఈ ఎన్‌కెఎల్‌పి ప్రాజెక్టులో భాగంగా ఆ చెఱువును లోతు చేశారు. గట్టి బందోబస్తు చేశారు. ఇప్పుడు 5 క్యూమెక్కుల నీరు ఆ చెఱువుకి వస్తుంది. ఇక్కణ్నుంచి 1.8 మీటర్ల వ్యాసం వున్న పైపుల ద్వారా ఉజ్జయినికి నీరు ఎత్తిపోస్తున్నారు. 348 మీటర్ల ఎత్తు వుంది కాబట్టి నాలుగు అంచెల్లో ఎత్తిపోస్తున్నారు. ఇలా ఎత్తిపోయడానికి రోజుకి రూ. 11 లక్షల ఖరీదైన విద్యుత్‌ కావాలి. నిర్వహణ ఖర్చులు కూడా కలుపుకుంటే రోజుకి రూ. 15 లక్షల ఖర్చు. అంటే వెయ్యి లీటర్లకు రూ. 70 ఖర్చు అన్నమాట. ఇంతా చేసి వీళ్లు యిచ్చే నీళ్లు ఎన్ని? 362 ఎంఎల్‌డి (మిలియన్‌ లీటర్స్‌ పెర్‌ డే) మాత్రమే. ఇండోర్‌కు నర్మదా నుండి రోజూ 325 ఎంఎల్‌డి వస్తుంది, భోపాల్‌కు 350 కావాలి. ఇంత ఖర్చుతో నీళ్లు అందించడం దండగమారి వ్యవహారం అనుకుంటున్నారు ప్రజలు. ముఖ్యంగా శిశ్లియా చెఱువు కింద వ్యవసాయం చేసుకునే రైతులు. ఎందుకంటే యీ ప్రాజెక్టు వచ్చాక వారికి నీరు యివ్వడం మానేశారు.

ప్రకటనల ఆర్భాటానికీ, వాస్తవ పరిస్థితికి యింత వ్యత్యాసం వుంటుంది. మన తెలుగు రాష్ట్రాలు రెండింటిలోనూ రోజూ ప్రకటనలే. వాస్తవంలోకి వచ్చిన తర్వాతనే వాటి నిగ్గు తేలుతుంది. - - ఎమ్బీయస్‌ ప్రసాద్‌ (జులై 2014)

జులై 33 ఎమ్బీయస్‌ : కొసరు కొమ్మచ్చి

నేను చాలా రోజులుగా కష్టపడి చేస్తూ తయారు చేస్తూ వచ్చిన ''కొసరు కొమ్మచ్చి'' పుస్తకం తయారై మార్కెట్లోకి వచ్చింది. ప్రింటు వెర్షన్‌ నవోదయా, హైదరాబాదు వారు పంపిణీ చేస్తూండగా, ఈ-బుక్స్‌, ఆన్‌లైన్‌ సేల్స్‌ కినిగె డాట్‌కామ్‌ వాళ్లు చూస్తున్నారు. ఈ పుస్తకం ఉద్దేశం ఏమిటో, దానికి నేను పడిన శ్రమ ఏమిటో పాఠకులతో పంచుకోవాలని, యీ క్రమంలో రమణగారి సాహిత్యం, వ్యక్తిత్వం గురించి తెలియనివారికి కాస్త పరిచయం చేద్దామని ఉద్దేశం. ముళ్లపూడి వెంకటరమణగారి ఆత్మకథ ''కోతి కొమ్మచ్చి'' స్వాతి వీక్లీలో సీరియల్‌గా వచ్చి సంచలనం సృష్టించింది. దాన్ని మేం ''హాసం'' బ్యానర్‌లో మూడు భాగాలుగా ప్రచురించాం. అంత రాసినా రమణగారు కొన్ని విషయాలు వదిలేశారు. (కారణాలేమిటో నా వ్యాసంలో రాశాను). వాటి గురించి రమణగారు పోయిన తర్వాత వాళ్లమ్మాయి అనూరాధ ''స్వాతి'' వీక్లీకై 'నాన్నా మామా మేము అను తోకకొమ్మచ్చి' అనే వ్యాసంలో సరదాగా ప్రస్తావించారు -

''నేను... ముళ్లపూడిగారి అమ్మాయిని. నాన్న ఒక పుస్తకం రాశారు. ''కోతికొమ్మచ్చి''.

దానికి రెండు తోక కొమ్మచ్చిలు కూడా రాశారు. దాంట్లో నాన్న, మామ - అదే బాపుగారు- తీసిన సినిమాలు, కలిసిన నేస్తాలు, చేసిన అల్లర్లు, పాడిన రాగాలు... వీటి గురించి చాలానే రాశారు.

ఎన్‌.టి.ఆర్‌, ఎ.ఎన్‌.ఆర్‌, సంజీవరెడ్డి, పి.వి.ఎన్‌.లాంటి పెద్దవారి దగ్గర్నించి, రోడ్‌సైడ్‌ బుక్‌సెల్లర్స్‌, లైట్‌బాయ్స్‌, వంటాళ్లు... అందరికీ స్పాట్‌లైట్‌ ఇచ్చారు.

''మరి మాకో?'' అని మేము అడిగితే ''... అబ్బే, మన ఫ్యామిలీ గురించి స్పెషల్‌గా చెప్పాల్సింది యేముందమ్మా... అందరి ఫ్యామిలీ లాగానే మనం కూడా..''

కావొచ్చు, కాని... మాలాంటి గ్రేట్‌ ఫెల్లోస్‌ గురించి కూడా చెప్తే ఇంకా బాగుంటుందేమో? అని అడిగాను...

రాస్తానమ్మా... ఇదిగో రాస్తున్నా... రాయాలా..! అని అడుగుతూనే వెళ్లిపోయారు... చెప్పకుండా మాయమైపోయారు...

రాముడి పనిపూర్తిచేశారుకాని... మరి నా పనో?

లోగడికి విష్ణుమూర్తి కల్లో కనిపించి, ఏం వరం కావాలో కోరుకోమంటే, మా నాన్నని ఓ రచయితని చేసెయ్‌, మిగతాది నేను చూస్కుంటా అన్నాను.

.... మరి, యేం చూస్కున్నా?? ఆయనని ఎంత వేడుకున్నా, మా ఫ్యామిలీ గురించి ఒక్క ముక్క రాయలేదు కదా... అందుకనే, తెగించేసి, నేను తెలుగూస్‌ అయినా కూడా, తెలుగులో కొన్ని నిజాలే రాసేయాలని సాహసించాను...'' యిలా మొదలుపెట్టి బాపురమణల కుటుంబ విషయాలు కొన్ని రాశారు.

మా హైదరాబాదు హాసం క్లబ్‌ 100 వ సమావేశం 2012 జూన్‌ 28 న జరిగింది. ఆ రోజు రమణగారి జయంతి. ఆ సందర్భంగా శ్రీ బివియస్‌ రామారావుగార్ని ('సీతారాముడు') గారిని సన్మానించాం. ఆయన రమణగారికి హైస్కూలు రోజుల్నుండి స్నేహితుడు. దాదాపు వారి సినిమాలన్నిటిలోను పాలుపంచుకున్నారు. మంచి రచయిత, సినిమా కళపై అవగాహన కలిగినవారు. ఆ సభలో మా వరప్రసాద్‌ (శాంతా బయోటెక్నిక్స్‌, 'హాసం') ప్రసంగం యిలా సాగింది -

''........కోతికొమ్మచ్చి'' సీరియల్‌ అర్ధాంతరంగా ముగిసిపోయిందని బాధపడిన పాఠకుల్లో నేనూ ఒకణ్ని. కంటిన్యూ చేయమని ఆయన్ని బతిమాలి, బామాలి, కోప్పడి, బుంగమూతి పెట్టి.. నానా రకాలుగా ఒత్తిడి చేశాం. ఆయన పోవడానికి మూడు రోజుల క్రితమే ఫోన్‌ చేసి అడిగాను - ''చెప్పాల్సినదెంతో వుంది కదా, చెప్పరేం..?, మీ ఆత్మకథలో మా గురించి కూడా చెప్తారని ఎదురుచూస్తున్నాం'' అని కూడా అని చూశాను.

''మీ మీద ప్రేమ గుండెల్లో దాచుకున్నాను. దాన్ని కాగితంపై కక్కడానికి ఓపిక లేదు'' అన్నారు.

బద్ధకిస్తున్నారేమో అనుకున్నాను. కానీ నిష్క్రమించాక నిజమే అని తెలిసింది... అలసిపోయారు. ఇక చాలనుకున్నారు.

కానీ అది మనకు చాలలేదు. నా సంగతి వదిలేయండి, ఆయన సంగతులే ఆయన చాలా చెప్పలేదు. సినిమాలు తగ్గిన దశలో ''సాహితీసర్వస్వం'' మార్కెట్‌లోకి వచ్చి అదరగొట్టింది. ''భాగవతం'' టీవీ సీరియల్‌ వచ్చి బాపు-రమణలు ఏ మాత్రం పట్టు కోల్పోలేదని నిరూపించింది. ఆఖరి శ్వాస విడిచేదాకా ఆయన క్రియేటివిటీ తగ్గలేదు. ప్రజాదరణ కోల్పోలేదు. ఇవన్నీ చెప్పాలి కదా అని మన ఘోష. అప్పుడే కథానాయకుడికి న్యాయం చేసినట్టవుతుంది.

అందుకే ''కోతికొమ్మచ్చి''లో ఆయన వదిలేసిన విషయాలతో ''కొసరు కొమ్మచ్చి'' తయారుచేయాలన్న ఊహ వచ్చింది. ఆయన కుటుంబ విషయాల గురించి వారి శ్రీమతి, కుమారుడు వరా ముళ్లపూడి, కుమార్తె అనూరాధ రాయాలని...ఆయన సాహిత్యం గురించి ఎమ్బీయస్‌ ప్రసాద్‌ రాయాలని... ఇక ఆయన సినిమాల గురించి, టీవీ సీరియల్స్‌ గురించి రాయమని సీతారాముడుగారిని కోరాం. ఆయన బాపు-రమణల సొంత సినిమాల గురించే కాక రమణ రచన చేసిన సినిమాలన్నిటినీ చూసి, వాటి కథాసంగ్రహాలు, ఎంపిక చేసిన సంభాషణలు, తెరవెనుక విశేషాలు - అన్నిటితోనూ రచన చేస్తూ వాటిని తన జ్ఞాపకాలతో, అనుభవాలతో రంగరించమని కోరాం. ఆ పుస్తకం త్వరలోనే విడుదల అవుతుంది.....''

''కొసరు కొమ్మచ్చి''కి బీజం అలా పడింది. రమణగారి భార్య శ్రీదేవి గారు నండూరి రామమోహనరావుగారి సోదరి. విచక్షణ గల పాఠకురాలు. ఆవిడ తన జ్ఞాపకాలను బ్లాగ్‌లో రాస్తున్నారు. వరా ముళ్లపూడి సినీదర్శకుడు. అనూరాధ కాపీ రైటర్‌. భర్తతో కలిసి అమెరికాలో యాడ్‌ ఏజన్సీ నడుపుతారు. సీతారాముడు గారు ఎంత మంచి రచయిత అంటే రమణగారు ఆయన పుస్తకానికి ముందుమాట రాస్తూ 'వాణ్ని చూస్తే నాకు కుళ్లు' అని రాశారు. వీరందరితో బాటు నేనూ ఓ వ్యాసం రాశాను. సమాచారం సేకరించడం కంటె ఫోటోలు సేకరణ, అమరిక పెద్ద యజ్ఞమే అయింది. కోతికొమ్మచ్చిలో వచ్చిన ఫోటోలు రిపీట్‌ చేయకూడదన్న పట్టుదలతో నేను బాపురమణల ఫ్యామిలీ ఫోటోలు వాళ్లను సతాయించి, సతాయించి సంపాదించాను. మన గురించి వద్దండి అంటారుగా వాళ్లు. అందుకని సతాయింపు అన్నమాట. అవి చూస్తే వాళ్ల కుటుంబాలు ఎలా పెనవేసుకుని పోయాయో వేరే ఎవరూ చెప్పనక్కరలేదన్నమాట. ఇక పాత విజయచిత్రలు, సినిమారంగంలు సంపాదించి, వాటిలోని సినిమా స్టిల్స్‌ సేకరించి వేశాను. ''బంగారు పిచిక'' సినిమాకు మొదట్లో ''స్వయంవరం'' అనే పేరు పెట్టారన్న సంగతి నాకు అప్పుడే తెలిసింది. ఇప్పటిదాకా ఎవరూ ప్రస్తావించలేదు. అలాగే ''ఇంటి గౌరవం'' సినిమా ఒరిజినల్‌ సినిమా పేరు.. యిలా చాలా, చాలా తెలిసి వచ్చాయి. అంతా చూసి బాపుగారు మెచ్చుకుని 'మేమూ మా సినిమాలూ' అని ముందుమాట చేర్చారు. అన్ని ఆర్టికల్స్‌కు డ్రాయింగ్స్‌ వేసిచ్చారు. నాబోటి అభిమానుల కడుపు నిండేలా పుస్తకాన్ని చాలా శ్రమ కోర్చి తయారుచేశాను. సీతారాముడు గారు రమణ స్కూలు రోజుల నుండి రాసుకుని వచ్చారు. అప్పట్లోనే ఆయన నిర్వహణాదక్షత ఎలా వుండేదో మనకు తెలుస్తుంది. అంతటితో ఆగలేదు, రమణగారి సినిమాల్లో వున్న లోపాలు, అవి ఎత్తి చూపితే రమణగారికి కోపం రావడాలు.. అన్నీ రాశారాయన. ఇంతకంటె ఎక్కువ చెపితే పుస్తకం అమ్మకాలు దెబ్బ తింటాయి కాబట్టి చెప్పను.

అయితే రమణగారి సాహిత్యం గురించి, నాతో ఆయన పరిచయం గురించి రాసినది మాత్రం పాఠకులతో పంచుకుంటాను. ఎందుకంటే యీ పుస్తకం చదివినా చదవకపోయినా రమణగారి సాహిత్యం మాత్రం చదివి తీరాల్సిందే. ఎందుకు చదివి తీరాలో, వాటిలో ఏముందో యీ వ్యాసం చెపుతుంది. 2011 ఫిబ్రవరిలో రమణగారు పోయినప్పుడు 'ఒక అభిమాని ప్రస్థానం' పేర నేను నివాళి రాశాను. అది చదివిన పాఠకులు 5 వ భాగం వరకు వదిలేయవచ్చు. అలాగే సినిమా డైలాగుల రచనలో రమణ శైలి గురించి నేను రాసిన వ్యాసం చదివినవారు మధ్యలో 13 వ భాగం వదిలేయవచ్చు. మొత్తం 16 భాగాలు చదివితే మాత్రం రమణగారి సాహిత్యం, వ్యక్తిత్వం రెండూ అర్థమవుతాయి.

ఒక అభిమాని ప్రస్థానం

ఈ సంకలనంలో తక్కిన రచయితలందరూ రమణగారికి బంధువులు, అర్ధశతాబ్దికి మించి స్నేహం కలిగి నువ్వు-నువ్వు అనుకునేవారు. నేను ఆయన బంధువుని కాను, స్నేహితుణ్నీ కాను. (ఆయన 'మీలాటి ఫ్రెండ్‌..' అని అన్నా, నేను 'రమణగారు నా ఫ్రెండ్‌' అని ఎప్పుడూ అనలేదు, అనుకోలేదు. ఎప్పుడూ ఒక ఐడాల్‌గానే చూశాను. అభిమాని స్థానంలోనే పాతుకుపోయాను. అందువలన పాఠకులలో చాలామంది నాతో ఐడెంటిఫై కావడం సహజం. స్కూల్లో చదువుకునే రోజుల్లో ''ఇద్దరమ్మాయిలు-ముగ్గురబ్బాయిలు''లో డైలాగులు పదే పదే వల్లె వేసుకుంటూ 'తస్సదియ్యా, భలే రాసాడ్రా ముళ్లపూడోడు' అనుకునే రోజుల్నుంచి రెండు, మూడు రోజులకో సారి ఆయన దగ్గర్నుంచి ఫోన్‌ అందుకునే స్థాయికి ఎదగడం ఎవరెస్టు ఎక్కడం కంటె మిన్న అనుకునే ఒక అమాంబాపతు అభిమాని బొత్తిగా వినయం లేకుండా చెప్పుకుంటున్న స్వోత్కర్ష యిది. శ్రమ, శ్రద్ధ వున్న ఒక మామూలు సాహిత్యాభిమాని ఏ మేరకు సాధించగలడో, సాహిత్యాభిమానులందరితో పంచుకోవాలన్న తపనే నన్ను యిది రాయాలని పురికొల్పుతోంది.

నా పేరు చెప్పగానే సాహిత్యాభిమానులకు గుర్తుకు వచ్చేది 8 సంపుటాల 'ముళ్లపూడి వెంకటరమణ సాహితీసర్వస్వం' సంపాదకుడిగా! ఆ ఒక్క బిరుదు చాలు - నన్ను సాహితీలోకంలో పదికాలాలపాటు గుర్తు పెట్టుకోవడానికి. రమణగారి లక్షలాది, కోట్లాది అభిమానులలో ఆఫ్టరాల్‌ ఒకడిగా వున్న నేను ఆ బిరుదు సంపాదించుకోవడం ఎలా జరిగిందో తెలుసుకుంటే అది అనేకమంది ఔత్సాహికులకు స్ఫూర్తిదాయకంగా వుంటుందని ఆశ.

పిలిచినా వెళ్లలేదు ః ''సీతాకళ్యాణం'' ఫెయిలయినప్పుడు నాకు పట్టరాని దుఃఖం వచ్చింది. 'ఇది మామూలురకం పౌరాణిక సినిమా కాదు, బ్యాలే అని ముందే చెప్పవద్దా?' అని చివాట్లు వేస్తూ, (అభిమానులకు వాళ్ల ఐడాల్స్‌పై ఆ పాటి హక్కులుంటాయి) వాళ్ల పాత సినిమాలను పరామర్శిస్తూ ఓ ఐయిదారు పేజీల ఉత్తరం రాసేశాను. మా వరప్రసాద్‌ (దరిమిలా శాంతా బయోటెక్నిక్స్‌ మరియు హాసం ప్రచురణలు అధినేత) బంధువు రమణగారి అడ్రసు సంపాదించి యిస్తే పంపించేశాను. ఆశ్చర్యకరంగా ఆయన వద్దనుండి జవాబు వచ్చింది. అది పెట్టుకుని నేనే రమణనైనంత బిల్డప్‌ యిచ్చి చుట్టుపక్కల వారిని అడలగొట్టాను.

తర్వాత మద్రాసులో పనిచేసే రోజుల్లో కొవ్వలి వారి జయంతి సభకు ఆయన వచ్చారు. సభానంతరం అదే ''సీతాకల్యాణం'' షో వేస్తూంటే ఆయన బయలుదేరారు. ఫలానా అని పక్కవారిని అడిగి నిర్ధారించుకుని కారెక్కబోతున్న ఆయన్ని ఆపి పరిచయం చేసుకున్నాను. 'స్టేటుబ్యాంకులో ఆఫీసర్ని, మీ అభిమానిని, మీకోసారి ఉత్తరం కూడా రాసి జవాబు తెచ్చుకున్నవాణ్ని, మిమ్మల్ని యింటి దగ్గర కలవవచ్చా?' అని అడిగా. మా ఆఫీసుకి రండి అంటూ గుర్తులు చెప్పారు. సరే అన్నాను కానీ వెళ్లే ధైర్యం చేయలేకపోయాను.

వెళితే ఏం మాట్లాడాలో తెలియలేదు. 'నేను మీ అభిమానిని' అని చెప్తే 'ఆహా' అంటారు. ఇలా ఎన్ని లక్షలమంది చెప్పారో! 'మీరు బాగా రాస్తారండి' అంటే విష్ణుమూర్తికి 'నీకు నాలుగు చేతులున్నాయిస్మీ' అని భక్తుడు చెప్పినట్టు వుంటుందేమో (ఉపమానం ఆయనదే) ! అయినా అంత పెద్ద హాస్యరచయిత అంత సీరియస్‌గా మొహం పెట్టుకుని వుంటే వెళ్లి కాలక్షేపం కబుర్లు చెప్పడం ఎలా? వెళ్లి అడ్డదిడ్డంగా మాట్లాడితే మనని బేస్‌ చేసుకుని వచ్చే సినిమాలో ఓ హాస్యపాత్ర సృష్టిస్తే..? ఏం మాట్లాడితే ఏం కొంప మునుగుతుందో అనుకుని వెళ్లడం మానేశాను.

దారి చూపిన అనువాదం ః ఓ సారి వాకాటి పాండురంగారావు గారన్నారు - రమణను ఇంగ్లీషులోకి అనువదించడం మాటలా? అని. మనం ఎందుకు ప్రయత్నించకూడదు? అనుకుని రమణగారి ''ఛాయలు'' కథను ఇంగ్లీషులోకి అనువదించి ఆయనకు పంపాను. ఆయన చదివి ఫోన్‌ చేశారు - ''చాలా బాగుందండి. ఓ సారి మా యింటికి రండి.'' అని. క్లౌడ్‌ నెంబర్‌ నైన్‌ ఎక్కి దానిమీద వాళ్లింటికి వెళ్లిపోయాను. అది 1993 జూన్‌ 12. దాదాపు మూడు గంటలపాటు మాట్లాడారు. నా వివరాలు అడిగి తెలుసుకున్నారు. నా అనువాదానికి కితాబు యిచ్చారు. నేను కూడా తెగించి ''మీరేం జోకులేసుకున్నా సరే, మీరంటే పడి చచ్చే వాళ్లలో నేనూ ఒకణ్ని'' అని చెప్పేశా.

మాటల్లో యీ ''ఛాయలు'' కథ ఎప్పుడు పడింది? దాని ఒరిజినల్‌ మీ దగ్గర వుందా? ఇంతటి సైకో ఎనలిటికల్‌ కథను పాఠకులు ఎలా రిసీవ్‌ చేసుకున్నారు? అని అడిగా. అప్పుడు తెలిసింది - ఆయన దగ్గర ఆయన రచనల ఒరిజినల్స్‌ ఏవీ లేవు. ఆంధ్రపత్రికలో సంపాదకవర్గంలో ఏడేళ్లపాటు పనిచేసినపుడు ఆయన అనేక మారుపేర్లతో, అనేకసార్లు ఏ పేరూ లేకుండా రాశారని, వాటిల్లో కొన్ని మాత్రమే నవోదయావారు పుస్తకరూపంలో వేశారనీ. శ్రీరమణ 1990లో ''బాపూరమణీయం''గా కూర్చి వెలువరించిన పుస్తకంలో కాసిన్ని సినిమాసమీక్షలే వచ్చాయనీ!

'...మరి తక్కినవి రాకపోవడమేం? మీరు రాసిన ప్రతీ అక్షరం అమోఘంగా వుంటుంది కదా, అవన్నీ పుస్తకరూపంలో రాకపోవడం అన్యాయం. వచ్చినవి కూడా యింట నిలవవు. ఇంటికి వచ్చినవాళ్లు అరువడిగి తిరిగివ్వరు. పోనీ మళ్లీ కొందామంటే మీ పుస్తకాలన్నీ ఒకేసారి మార్కెట్లో ఎప్పుడూ దొరకవు. బుడుగు మొదటి పార్టు వుంటే రెండో పార్టు దొరకదు. విక్రమార్కుడు చిక్కితే గిరీశం చిక్కడు. ఏమిటీ అన్యాయం? ఇది పాఠకుల పట్ల ద్రోహం కాదా? మీకేం బాధ్యత లేదా?' అని నిలదీశాను. (చెప్పానుగా అభిమానులకు కొన్ని హక్కులు దఖలుపడి వుంటాయి).

ఆయన విశాలంగా నవ్వేసి, ''నేను వాటి గురించి పట్టించుకోవటం లేదు. భుక్తికి భగవంతుడు నాకు వేరే దారి చూపించాడు. సినిమాలలో పడి కొట్టుకుంటున్నాను. ఆ రచనలు అవీ యిప్పుడెవరూ పెద్దగా చదువుతారని అనుకోను. ఏవి వేయాలి, ఎన్ని వేయాలి, ఎప్పుడు వేయాలి అనేది మా నవోదయా రామ్మోహనవారుగారే చూసుకుంటారు. ఆయన జడ్జిమెంటుపై నాకు నమ్మకం.'' అన్నారు.

మాట వినలేదు ః అప్పటిదాకా అముద్రితమైనవి ''బాపురమణీయం''లో వేసినట్టే యింకొన్ని అముద్రితాలు సంపాదించి ''బాపూరమణీయం-2''గా వేయాలన్నది అవాళ్టినుంచి నా జీవితలక్ష్యం అయింది. మద్రాసులో లైబ్రరీలు తిరిగాను. హైదరాబాదులో లైబ్రరీలలో తిరిగే పని మా తమ్ముడు శ్రీధర్‌కు అప్పగించాను. వాడు జిరాక్స్‌లు తీసిపంపండం, అవి నేను రమణగారికి చూపించి 'మీదా? కాదా?' అని అడగడం. అవునన్నవి తేదీల వారీగా కంప్యూటర్‌ కెక్కించి క్లాసిఫై చేయడం, తేదీల వారీగా ఆయన రచనావ్యాసంగాన్ని విశ్లేషించడం. ఈ పని ఏడాదికి పైగా సాగింది.

ఆయనకు మొదట్లో యిది సరదాగా వుండేది. తను పని చేసిన పత్రిక నకళ్లు నలభై యేళ్ల తర్వాత చూసినప్పుడు ఎవరికైనా ఆనందం కలగడం సహజం. పోనుపోను ఆయనకు భయం పట్టుకుంది, ఆయన చుట్టూ తిరిగి నేను టైము వేస్టు చేసుకుంటున్నానని! అప్పట్లో ఆయన ''మిస్టర్‌ పెళ్లాం'', ''పెళ్లికొడుకు'' సినిమాల నిర్మాణంలో బిజీగా వుండేవారు. అయినా ప్రత్యేకంగా పిలిచి ఓ రకమైన వార్నింగ్‌ యిచ్చారు. ''మీరు నా కథలు అనువాదాలు చేస్తున్నారు. అవి నాకు నచ్చుతున్నాయి. అంతవరకూ బాగానే వుంది. కానీ యిదేమిటి? నా పాతరచనలు తవ్వడం దేనికి? దీనిమీద మీరూ మీ తమ్ముడూ యింత శ్రమ పడడం దేనికి? ఇది నాకు చాలా యిబ్బందిగా వుంది. పెద్ద సింహాసనం మీద పేదవాణ్ని కూర్చోబెడితే వాడు ఎంత ఉతుకుష్టంగా ఫీలవుతాడో అలా వుంది. దయచేసి యీ పని ఆపేయండి. మీ బాధ్యతలు మీకుంటాయి కదా, మీ పనులు మీరు చూసుకోండి.'' అని.

నేనూ మొండికేశాను. ''మీ దృష్టిలో యిది అనవసరం. నా దృష్టిలో చాలా అవసరం. నేను నా ఆఫీసు బాధ్యతలు, కుటుంబ బాధ్యతలు విస్మరించటం లేదు. ఇది ఒక హాబీగా చేస్తున్నాను. నా పనుల వలన మీకు చెడ్డపేరు రానంతవరకు నన్ను అడ్డుకునే హక్కు మీకు లేదు. నేను తవ్వి తీస్తున్న సమీక్షలు, రచనలు చదువుతూంటే తెలుస్తోంది - మీరు ఎంతటి వైవిధ్యభరితమైన రచనలు చేశారో! పి. దక్షిణామూర్తి పేర ''విమానం కథ'' అని పిల్లలకు ఏవియేషన్‌ గురించి ఎంత సులభంగా చెప్పారు! అది పుస్తకరూపంలో రాలేదు కదా! దేశ, విదేశ సినిమాల గురించి, సినిమాకారుల గురించి ఎంత సమాచారాన్ని యిచ్చారు! ఏదీ ఎక్కడ వేశారు? ఈనాటి సినీ జర్నలిస్టులకు వీటి గురించి తెలియవలసిన అవసరం లేదా? సి వి విజయలక్ష్మి పేర స్త్రీలకు సంబంధించిన అంశాలపై ఎన్నెన్ని రచనలు చేశారు! అవి వచ్చాయా? ఇవన్నీ చెదలపాలవ్వాల్సిందేనా? ఇంకో పదేళ్లు పోతే యివీ దొరకవ్‌. నా పని నన్ను చేయనీయండి.'' అన్నాను.

నా మాటలను ఖండించలేక ఆయనకు చికాకేసింది. ''నేను చెప్పాల్సింది చెప్పాను. ఆ పైన మీ యిష్టం.'' అన్నారు కుర్చీలోంచి లేచిపోతూ. నా పని నేను చేసుకుపోయాను.

మరింత అభిమాని నయ్యాను : నిజానికి ఆంధ్రపత్రికలో పని చేస్తూండగా 7, 8 ఏళ్లల్లో రమణగారు చేపట్టినన్ని ప్రక్రియలు వేరెవరూ చేపట్టలేరు. ఎన్నో అంశాలపై అద్భుతంగా రాశారు. అప్పటిదాకా కథలూ, లెక్చర్లు మాత్రమే చదివి వున్న నేను యీయన విస్తృతి చూసి తెల్లబోయాను. ఒకే వారంలో రకరకాల రచనలు చేసేవారు. నిజానికి 1953 నుండి ఒక 8 ఏళ్ల కాలం ఆయన జీవితంలో స్వర్ణయుగం. ఆయన రచనలకు సరైన యిలస్ట్రేషన్స్‌ లేకుండా వేసేరేమిటి? అని ఒకసారి నండూరి రామమోహనరావుగార్ని అడిగాను. ''ఏం చేయమంటారండీ, ఆఖరి నిమిషందాకా యిచ్చేవాడు కాదు. చిన్న చిన్న కాగితాలపై రాసుకుని జేబులో పెట్టుకుని తిరిగేవాడు. ఇస్యూ క్లోజ్‌ చేసేస్తున్నామనగా అప్పుడు కూర్చుని రాసి యిచ్చేవాడు. బొమ్మలు వేయించడానికి టైము వుండేది కాదు.'' అని వాపోయారాయన.

మణగారిలో అలాటి అరాచకత్వం వుంది. ఓ పట్టాన చేయకపోవడం, చేసినపుడు ఉధృతంగా చేయడం! క్రమపద్ధతిలో చేయడం ఆయనకు గిట్టదు. మళ్లీ క్రమశిక్షణ లేనివారా? అబ్బే, గొప్ప ఆర్గనైజర్‌. రకరకాల వ్యక్తులతో తగినవిధంగా మాట్లాడి, అన్నీ పెర్‌ఫెక్ట్‌గా ప్లాన్‌ చేసి ఎగ్జిక్యూట్‌ చేయగల దిట్ట. ఆయనలోనే పాలకుడున్నాడు, తిరుగుబాటుదారుడూ వున్నాడు.

రమణగారి ఆనాటి ఆ వ్యాసాలు చదివి (కదంబరమణీయం, సినీరమణీయంలో చదవవచ్చు) యిన్ని విషయాలు ఎలా సేకరించారని అబ్బురపడుతూ అడిగేవాణ్ని. తర్వాతి కాలంలో పుస్తకాలు, లైబ్రరీలు, మ్యాగజైన్లూ విస్తృతంగా వచ్చాయి. ఇప్పుడైతే గూగుల్‌ వచ్చేసింది. ఇంట్లో కూర్చుని కీ బోర్డ్‌ నొక్కితే సమస్తం తెలుస్తాయి. కానీ ఆ రోజుల్లో అమెరికన్‌ జాజ్‌ సంగీతం గురించి, జడలూ - వాటి తీరులూ గురించి.. యిలాటి విభిన్న విషయాలపై ఎలా రాసేవారని అడిగితే.. ఫలానా వారిని వెళ్లి అడిగి రాసుకున్నాను. సినిమాలకు పుస్తకం పట్టుకెళ్లి చీకట్లోనే పెన్సిల్‌తో నోట్‌ చేసుకునేవాణ్ని, అమెరికన్‌ లైబ్రరీకి వెళ్లేవాణ్ని.. అంటూ చెప్పేవారు. రమణగారుగాని, బాపు గారుగాని యింతటి వాళ్లయ్యారంటే కారణం - వాళ్ల జ్ఞానతృష్ణ, పఠనాసక్తి, నగరవాసం, అనుకూలించిన పరిస్థితులు. తినడానికి తిండి లేని రోజుల్లో కూడా రమణగారు ''లైఫ్‌'', ''టైమ్‌'' పత్రికలకు చందా కట్టి తెప్పించుకునేవారిని సీతారాముడు గారు రాశారు. రెండో ప్రపంచయుద్ధం గురించి క్షుణ్ణంగా చెప్పగలిగేవారన్నారు. దేనికోసం ఆయన తెలుసుకున్నట్టు? ఆయన కథల్లో గాని, సినిమాల్లో కానీ థీమ్‌గా వుపయోగించలేదే! చివరిదాకా ఆయన చదువుతూనే వున్నారు. పెద్ద పెద్ద రచయితల ఇంగ్లీషు పుస్తకాలే కాదు, సాధారణ మ్యాగజైన్లలో కొత్త రచయితలు రాసిన కథలు కూడా చదివేవారు. బాగుంటే పదిమందికీ చెప్పేవారు. సీరియస్‌, ఆధ్యాత్మిక పుస్తకాల నుండి డర్టీ జోక్స్‌ పుస్తకాల వరకూ అన్నీ చదివేవారు. ఇది ఆయనను నిత్యనూతనంగా వుంచింది.

మద్రాసులో వుండడం వలన మంచి ప్రపంచ స్థాయి సాహిత్యానికి, సినిమాలకు బాపు, రమణలు ఎక్స్‌పోజ్‌ అయ్యారు. అది వాళ్లను యితరులకంటె ఎక్కువ స్థాయిలో నిలిపింది. వాళ్ల సమకాలీకులు చాలామంది పల్లెటూళ్లల్లో, మహా అయితే చిన్న పట్టణాల్లో వుండే రోజుల్లో వీళ్లకు జాతీయ, అంతర్జాతీయ సినిమాలు యితర కళారూపాలు చూసే అవకాశం లభించింది. రమణ రాసిన ''ఆకలీ ఆనందరావు'' కథ నగర జీవితం గురించి వెలువడిన తొలి కథ కాబోలు. ఉదాత్తమైన నేపథ్యం గల బాపుతో స్నేహం, ఆయన టేస్టు రమణకు ఎంతో లాభించింది. ఇద్దరూ కలిసి కళను ఆస్వాదించారు, ఆరాధించారు. బాపుకి చిత్రకళ ద్వారా అంతర్జాతీయ ఖ్యాతి కలిగిన వ్యక్తులతో పరిచయం కలిగింది. ఆయన వాళ్లందరినీ రమణకు పరిచయం చేశారు. నగరవాసం వలన రమణకు తెగింపు, చొరవ చిన్నప్పటినుండే అలవడ్డాయి. వాళ్ల అమ్మగారి స్థయిర్యం చూసి కూడా ప్రేరణ పొందారు. ఇవన్నీ కలిపి రమణను ఒక ప్రత్యేక వ్యక్తిగా రూపు దిద్దాయి. ఒక స్థిరమైన కుటుంబనేపథ్యంనుండి వచ్చిన బాపుకి రమణ, ద రెబెల్‌ ఒక అద్భుతవ్యక్తిగా తోచి, వీరాభిమానిగా మారిపోయారు. బాపు తండ్రిగారి మరణం తర్వాత వారి కుటుంబానికి రమణ అనుకోకుండా 'పెద్దన్నయ్య' అయిపోయారు. అది ఆయనకు ఒక రకమైన పెద్దమనిషి తరహాని, స్థిరత్వాన్ని తెచ్చిపెట్టింది.

కథానువాదాల పేరుతో రమణగారిని తరచు కలిసే అవకాశం కలగడంతో యివన్నీ నాకు బోధపడసాగాయి. రచయితగానే కాక, వ్యక్తిగా కూడా ఆయన ఔన్నత్యం బోధపడసాగింది.

అనువాదాల జోరు ః ఈ లోపున ఆయన కథల అనువాదం కొనసాగుతూ పోయింది. అప్పట్లో ''ఇండియన్‌ ఎక్స్‌ప్రెస్‌'' తమిళనాడు ఎడిషన్‌వారు ప్రతీ శనివారం ఇంగ్లీషు కథలు వేసేవారు. కొన్ని స్వతంత్ర కథలు, కొన్ని తమిళ కథల అనువాదాలు. నేను స్వతంత్రంగా రాసిన కథలు కొన్ని పడ్డాయి. దానితో నాకు ధైర్యం వచ్చింది. కొన్ని రోజులకు తెలుగులో సైకో-ఎనలిటికల్‌ కథలు ఇంగ్లీషులోకి అనువాదం ఎందుకు చేయకూడదు? అనిపించి వరసగా చేసుకుంటూ పోయాను. రచయితల అనుమతి దొరక్క అవేమీ అచ్చు కాలేదు. వాకాటి పాండురంగారావు గారి ఛాలెంజ్‌ తర్వాత రమణగారి రచనలు అనువాదం ఎందుకు చేయకూడదు? అనుకుని మొదలుపెట్టాను. మొదటగా చేసినది ''ఛాయలు''. అది ఆయనకు నచ్చి నో-అబ్జక్షన్‌ సర్టిఫికెట్టు యివ్వడంతో నాకు ధైర్యం వచ్చింది. ఎందుకంటే రమణగారికి ఇంగ్లీషు భాషపై మంచి పట్టు వుంది. పైగా అనువాదంలోని మెళకువలు, పరిమితులు అన్నీ బాగా తెలుసు. స్వయంగా మంచి అనువాదకుడాయన.

తెలుగు చదవడం రానివారి కోసం రమణను పరిచయం చేయాలనే కోరికతో ఒక శీర్షికగా నడపడానికి కొన్ని రచనలను తీసుకుని అనువాదం చేశాను. కథల్లో - ''ఆకలీ - ఆనందరావూ'', గిరీశం లెక్చర్లలో ''బైయింగ్‌ బుక్స్‌?'', పెద్ద పుస్తకాల్లోంచి కొన్ని పోర్షన్లు చేశాను. ''ఇద్దరమ్మాయిలు- ముగ్గురబ్బాయిలు''లో సూర్యోదయ సన్నివేశాన్ని, ''ఋణానందలహరి''లో తెల్లవారే ఘట్టాన్ని, ''విక్రమార్కుడి మార్కు సింహాసనం''లో వరహాలరాజు సినిమాల్లో చేరదామని మద్రాసుకి రైలెక్కే ఘట్టాన్ని, ''రాధాగోపాలం''లో 'రాధమ్మ బాకీ' కథ, ''రాజకీయ బేతాళ పంచవింశతిక''లో 'దాచింపాడు రోడ్డు కథ'... యిలా. సినిమా వ్యాసాల్లో మార్క్స్‌ బ్రదర్స్‌ గురించి, ''నౌషాద్‌'' గురించి రాసినవి అనువదించాను. ''నౌషాద్‌''ది చేసేటప్పుడు ఒక వాక్యం చాలా యిబ్బంది పెట్టేసింది. 'ఫ్లూటూ క్లారినెట్‌ కలిపీ, సితార్‌ మాండలిన్‌లు కలిపీ అందమైన బహువ్రీహి సమాసాలు సృష్టించారు.' అని రాశారు. బహువ్రీహి సమాసాన్ని ఇంగ్లీషులో ఎలా చెప్తాం? బాగా ఆలోచించి 'రెండు కలిసి పూర్తిగా భిన్నమైనదానిగా తయారవడమే బహువ్రీహి సమాస లక్షణం' అనే అంశంతో కెమికల్‌ కాంపౌండ్‌తో పోలుస్తూ అనువదించి రమణగారికి పోస్టులో పంపాను.

విఎకె రంగారావుగారు 'అమెరికన్‌ మ్యూజికల్స్‌' గురించి సోదాహరణ ప్రసంగ కార్యక్రమంలో రమణగారు కలిశారు. ''మీరు కెమికల్‌ కాంపౌండ్‌ అని రాశారు. వాటర్‌ కెమికల్‌ కాంపౌండే కదా, హైడ్రోజన్‌, ఆక్సిజన్‌ రెండూ కలిస్తే నీరు తయారవుతుంది. కానీ నీటిలో రెండింటి లక్షణాలూ వుండవు. అంతేగా!'' అన్నారు. నాకు ఆశ్చర్యం వేసింది. ఇంత వయసు వచ్చినా ఎప్పుడో చిన్నపుడు చదువుకున్న సైన్సు విషయాలు జ్ఞాపకం పెట్టుకున్నారే అని. 'పోలిక బాగుంది, వ్యాసంలో ఉపమానాలు చాలా వున్నాయి, ఇంగ్లీషులోకి బాగా తెచ్చారు' అని మెచ్చుకున్నారు. ఇక పొంగిపోయి ఆ వ్యాసాన్ని బొంబాయిలో నౌషాద్‌గారికి పంపేశాను. ఆయన క్షుణ్ణంగా చదివి, చిన్నచిన్న తప్పులు సవరించి లేఖ రాశారు. అది చూసి రమణగారూ సంతోషించారు. ఇన్ని చేశాం కదాని ''బుడుగు''లో 'అల్లావుద్దీన్‌ ఖద' కూడా అనువాదం చేసి చూపించాను. బుడుగు అవసరంగా వత్తులు యిచ్చినట్టు సూచించడానికి కాపిటల్స్‌ వాడి అవస్థ పడ్డాను. ఏం చేసినా రమణగారికి నచ్చలేదు. ''మీరు ట్రాన్స్‌లేట్‌ చేస్తే ఢోకా వుండదు కానీ బుడుగు కష్టం. వదిలేయండి. పెద్దవాళ్లతో పోల్చుకుంటున్నానని కాదు కానీ, శ్రీపాద సుబ్రహ్మణ్యశాస్త్రిగారి రచనల్లాగే బుడుగు కూడా అనువాదానికి కొరుకుడు పడదు.'' అన్నారు.

ఈ అనువాదాలన్నీ ఏం చేశానన్న అనుమానం రావచ్చు మీకు. ఇండియన్‌ ఎక్స్‌ప్రెస్‌ తమిళనాడు ఎడిషన్‌ తమిళ రచనల అనువాదాలు వేసినట్టే ఆంధ్రప్రదేశ్‌ ఎడిషన్‌ తెలుగు కథల అనువాదాలు వేస్తుందేమోనని వాకబు చేశాను. అక్కడ అలాటిది ఏమీ లేదన్నారు. 'పోనీ రమణగారి కోసం ఒక శీర్షిక ''ముళ్లపూడి మిసిలనీ'' పేర అన్ని రకాల రచనలతో ప్రారంభింపచేయండి' అని అప్పుడు ఆంధ్రప్రభ వీక్లీ ఎడిటరుగా వున్న వాకాటి పాండురంగారావుగారి ద్వారా ప్రయత్నించాను. వాళ్లేమీ కదలలేదు. నేను 1995లో హైదరాబాదుకి బదిలీ అయి వచ్చాక ''దక్కన్‌ క్రానికల్‌'', ''న్యూస్‌టైమ్‌'' దగ్గరకు వెళితే వాళ్లు తెలుగు కథల అనువాదాలు వేయం అన్నారు. చివరకు ''ఎ.పి.టైమ్స్‌'' అనే దినపత్రిక పెట్టి, దాని సంపాదకవర్గంలో వాకాటి చేరాక అప్పుడు తెలుగువాళ్లు రాసిన డైరక్టు ఇంగ్లీషు కథలు, తెలుగు కథల అనువాదాలు ప్రచురించారు. నేను అనువదించిన 'దాచింపాడు రోడ్డు కథ', 'బైయింగ్‌ బుక్స్‌' అప్పుడు వెలుగు చూశాయి. అంతకుముందే 'ఛాయలు' 1995 తానా సువెనీర్‌కు సంపాదకులుగా వ్యవహరించిన జంపాల చౌదరిగారు దానిలో ప్రచురించారు. తక్కినవి కూడా 'తానా పత్రిక'లో వరుసగా వేద్దామనుకున్నారు కానీ కుదరలేదు.

సినీరచయితగా మారిన సమీక్షకుడు ః ''బాపురమణీయం''లో రమణగారి సినిమా సమీక్షలు చాలా చదివాను. ఆనాటి సినిమాల్లో లాజిక్‌ కొరవడినచోట యీయన వాళ్లకు పెట్టిన చురకలు చదివి పడిపడి నవ్వుకున్నాను. తర్వాత ఆయన అముద్రిత రచనలు సేకరిస్తూ పోయినపుడు యింకా ఎన్నో సమీక్షలు చదివి, ఆయన సునిశిత దృష్టికి అబ్బురపడుతూనే, 'అవునూ, మరి సినిమాల్లోకి రచయితగా వచ్చిన తర్వాత యిలాటి పొరపాట్లే యీయనా యిలాటి పొరపాట్లే చేశారెందుకు?' అని అనుకోసాగాను. అడగడానికి సందర్భం రాలేదు. అప్పుడు ''మిస్టర్‌ పెళ్లాం'' సినిమా ప్రివ్యూకి పిలిచారు. అదే నేను చూసిన మొదటి ప్రివ్యూ. మనకు తోచిన తప్పొప్పులు చెపితే వాళ్లు సరిదిద్దుకుంటారు కాబోలు అని అతి నిశితంగా పట్టిపట్టి సినిమా చూశాను. తర్వాత విఎకె రంగారావుగారు చెప్పారు - ''ప్రివ్యూ చూసిన వాళ్లు 'సినిమా బాగుంది, తప్పకుండా సక్సెస్‌ అవుతుంది' అని చెప్పేసి రావాలి తప్ప, సవరణలు చెప్పకూడదు. చెప్పడాలన్నీ రషెస్‌ ఘట్టంలోనే' అని. మనకు తెలియదు కదా. ప్రివ్యూ చూసిన మర్నాడు రమణగారికి నాలుగు పేజీల ఉత్తరం రాశాను - చాలా బాగుంది కానీ.. బ్యాంక్‌ ఘట్టాలు వాస్తవవిరుద్ధంగా వున్నాయి. నిందపడిన హీరో స్టాఫ్‌ యూనియన్‌కి ఫిర్యాదు చేయకుండా యింట్లో కూర్చోడమేమిటి? అని ప్రశ్నలు వేశాను.

అది చదివి రమణగారు ఫోన్‌ చేశారు - 'ఇలా స్తనశల్య పరీక్ష చేస్తూ కూర్చున్నారా? సినిమా ఎంజాయ్‌ చేశారా?' అని కుశలం అడిగి తర్వాత చెప్పారు - 'నేను చిన్నతనంలో మీలాగే యిలాటివన్నీ తప్పులనుకునేవాణ్ని. మీరు బ్యాంక్‌ వాళ్లు కాబట్టి యూనియన్‌ లీడరేం చేశాడు, సస్పెన్షన్‌ ఆర్డరు యింటి రాలేదేం? లాటివి అడిగారు. సినిమాల్లో కోర్టు సీన్లు చూపిస్తాం. చట్టవ్యవహారాలు తెలిసున్నవాళ్లు 'ముందు సెషన్స్‌కి వెళ్లాలి, ఆ తర్వాతే హైకోర్టుకి.. హైకోర్టుకి సాక్షులు రారు' యివన్నీ చెప్తారు. సామాన్యప్రేక్షకుడికి యివేమీ పట్టవు. జనం యీ సినిమాను ఆమోదించారు చూశారా..'' అని. సీతారాముడుగారు తన వ్యాసంలో రాశారు - ''బుద్ధిమంతుడు''లో నాగేశ్వరరావు అన్నగారి వేషంలో కనబడిన కాస్సేపటికే మీసంతో కనబడితే ఎలా?' అని సీతారాముడుగారు అంటే 'సీను పండితే ప్రేక్షకుడు లాజిక్కు పట్టించుకోడు' అని రమణగారు అన్నార్ట. ఈ అవగాహన ఆయనకు సినిమారంగంలో అడుగుపెట్టాకనే వచ్చిందనుకోవాలి.

సింప్లిసిటీ : సీతారాముడుగారు యింకో విషయం కూడా రాశారు. బాపురమణల యిళ్లల్లో ఫంక్షన్లు అతి సింపుల్‌గా జరుగుతాయని. ఆ విషయం నాకూ అనుభవమైంది. 1994 అక్టోబరులో వాళ్ల అబ్బాయి వరా పెళ్లయింది. పెళ్లికూతురు బాపుగారి సోదరుడు శంకర్‌ పెద్ద కుమార్తె అరుణ. రిసెప్షన్‌కి పిలిచారు. బాపురమణల సినిమాల్లో పని చేసిన నటీనటులు, సాంకేతిక నిపుణులు అందరూ వచ్చేస్తారేమో ఒక్కసారిగా చూసేయవచ్చని నేనూ, మా ఆవిడా ఆశపడ్డాం. ఎనిమిది గంటల కెళితే ఎవరూ కనబడలేదు. రావి కొండలరావు దంపతులు, ''స్నేహం''లో వీళ్లు పరిచయం చేసిన శంకర్‌, ఎస్పీ బాలసుబ్రహ్మణ్యంగారు వంటి వీళ్ల కుటుంబస్నేహితులు తప్ప మేం గుర్తు పట్టేవారెవరూ కనబడలేదు. అసలు రిసెప్షనే వాళ్లింటికి దగ్గర్లో వున్న ఒక సాధారణ కల్యాణమండపంలో జరిగింది. పక్కనున్న ఫోటో చూడండి. వధూవరులు హాల్లో ఓ పక్కగా నిలబడ్డారంతే. భారీ వేదిక లేదు, డెకొరేషన్‌, పెద్దపెద్ద కుషన్‌ కుర్చీలు - వగైరాలేవీ లేవు, మెడలో దండలు కూడా లేవు. మాకు చాలా వింతగా తోచింది. నిజానికి వాళ్లింటికి వెళ్లినప్పుడల్లా నాకు వింతగానే వుండేది. సినిమా వాతావరణం ఏమీ కనబడేది కాదు. మర్యాదలు చేయాలంటే 'రేయ్‌, ఎవర్రా అక్కడ, కాఫీ పట్రా' అని పనివాళ్లను పిలిచేవారు కారు. మామూలు యిల్లాల్లా శ్రీదేవిగారే పట్టుకుని యిచ్చేవారు. వరా కూడా ఫలహారాలు తెచ్చేవాడు. అతను ప్రొడ్యూసర్‌గారబ్బాయి. అప్పటికే అసిస్టెంటు డైరక్టర్‌. పూతరేకుల్లాటివి తెప్పించినపుడు రమణగారే స్వయంగా ప్లేట్లో పెట్టి యిచ్చేవారు.

బాపుగారితో ప్రత్యక్షపరిచయం ః రమణగారు తెలిస్తే బాపుగారు కూడా సాధారణంగా తెలిసిపోతారు. నా విషయంలో లేటయ్యింది. 1994 న్యూ ఇయర్‌ గ్రీటింగ్స్‌ కార్డు బాపు, రమణల సంతకాలతో వస్తే ఫోన్‌ చేసి 'బాపుగారికి నేనెవరో తెలుసాండి!?' అని అడిగాను. 'తీరిక వేళల్లో నేను బాపు సంతకం ఫోర్జరీ ప్రాక్టీసు చేస్తూంటాను.' అన్నారు రమణగారు చిరునవ్వుతూ. 'అయబాబోయ్‌, సెలబ్రిటీ కదాని మీ చేత మా బ్యాంకులో ఎక్కవుంటు ఓపెన్‌ చేయిద్దామని చూస్తూంటే మీ ఫోర్జరీ కళ గురించి చెప్తారేమిటండి బాబూ' అంటే పకపకా నవ్వేశారు.

వరా పెళ్లి సందర్భంగా వాళ్ల యింట్లో విడిగా విందు యిచ్చినపుడు బాపుగారితో ప్రత్యక్షపరిచయం అయింది. పెద్దగా ఏమీ మాట్లాడలేదు. కొన్ని నెలల తర్వాత నా ''అచలపతి కథలు'' సీరియల్‌గా వేయడానికి ''రచన'' పత్రిక ఆమోదించింది. పిజి ఉడ్‌హవుస్‌ సృష్టించిన ఊస్టర్‌ పాత్ర ఆధారంగా అనంతశయనం తయారయ్యాడు. అతని వ్యాలే అయిన జీవ్స్‌ పాత్ర ఆధారంగా అచలపతి పాత్రను రూపొందించాను. 'సీరియల్‌కు లోగో బాపుగారి చేత లోగో వేయించండి. తక్కిన చిత్రకారులు ఉడ్‌హవుస్‌ను చదివారో లేదో నాకు తెలియదు. వ్యాలే అన్నది మన యిండియన్‌ వాతావరణంలో లేదు. అతన్ని ఎలా చిత్రీకరించాలో బాపుగారి కైతేనే తెలుస్తుంది.'' అని రచన శాయి గార్ని కోరాను. రమణగారి పాత కథలు తవ్వి తీస్తున్నప్పుడు బయటపడిన ''భోగిమంట'' కథను అప్పుడే మార్కెట్లోకి వస్తున్న బాపు ఫాంట్‌లో మద్రాసులోనే టైపు చేయించి ఆయనకు పంపాను. ఆయన దాన్ని రచనలో ముద్రించారు. ఆ చనువు కొద్దీ బాపుగారి చేత లోగో వేయించమని అడిగాను. ''మీరు మద్రాసులోనే వున్నారుగా, మీరే అడగండి.'' అన్నారాయన. డైరక్టుగా అడిగే ధైర్యం లేక రమణగారి చేత అడిగించాను.

''మూడు కథలు పంపండి. నచ్చితే వేస్తానన్నాడు.'' అన్నారు రమణ. పంపా. బాపుగారికి నచ్చాయి. అద్భుతమైన కాన్సెప్టుతో వేసి యిచ్చారు. ఉడ్‌హవుస్‌ రాసిన ఏ ఇంగ్లీషు పుస్తకం మీదా ఆ పాత్రలు అంత సజీవంగా వచ్చి వుండవు. పోనీ జీవ్స్‌ వచ్చినా, ఊస్టర్‌ విషయంలో మాత్రం బాపుగారిదే పై చేయి. బస్తీ మే సవాల్‌. దరిమిలా ''అచలపతి కథలు'' బాగా పాప్యులరై 2005లో పుస్తకరూపంలో వచ్చినపుడు బాపు లోగోనే ముఖచిత్రంగా వాడుకున్నాను. రమణగారు ముందుమాట రాసి నన్ను ఆశీర్వదించారు. ''బొమ్మా-బొరుసూ'' పుస్తకం తయారయ్యాక, నేను హైదరాబాదు వచ్చేశాక బాపుగారితో కూడా అనుబంధం బాగా పెరిగింది. ఆయనంటే బెరుకు పోయింది - ఒక్కోప్పుడు వాదానికి దిగేటంతగా!

బహిరంగ లేఖ : రమణగారి గురించి ఎవరు వ్యాసం రాసినా ఆయన్ని 'రాయని భాస్కరుడి'గా వర్ణించేవారు. పాత్రికేయులు అడిగితే 'సినిమాలకు రాస్తున్నాగా' అనేవారాయన. ఎంతైనా సినిమా రచన వేరేకదా! అదే ఆయన్ని అడిగాను ఓ సారి - ''నేను దిగువ మధ్యతరగతి జీవుల గురించి రాశాను. ఆ నేపథ్యంలోంచి వచ్చినవాణ్ని కాబట్టి. ఇప్పుడు అది దాటి వచ్చాను. అప్పటికీ యిప్పటికీ వారి జీవితాల్లోనూ మార్పు వచ్చింది. వాటిని అధ్యయనం చేయకుండా రాస్తే కన్విక్షన్‌ వుండదు. చేయాలంటే నా జీవనశైలిలోనూ మార్పు వచ్చింది.'' అన్నారు. ''పోనీ యిప్పుడు మీరు చూస్తున్న హై-ఫై జీవితం గురించే రాయండి. ఆ మనుషుల్లో చీకటికోణాలు, పొడసూపే వెలుగురేకలు - వీటిగురించి రాయండి.'' అన్నాను. ఆయన పెదాలు చప్పరించి వూరుకున్నారు.

ఈయనతో యిలాక్కాదని బహిరంగంగా లేఖ రాయాలనుకున్నాను. తర్వాత్తర్వాత ప్రతీ జూన్‌ 28 కి రమణగారి పుట్టినరోజు సందర్భంగా ఎవరో ఒకరు ఏదో ఒక పత్రికలో రాయడం అలవాటైంది కానీ అప్పట్లో ఎవరూ పట్టించుకునేవారు కారు. 1993 జూన్‌ 28కి ఆరుద్రగారు ''ముళ్లపూడికి మల్లెపూలు'' అని జ్యోతి వీక్లీలో రాస్తే రమణగారు ''ధన్యవాదాలు- అన్యవాదాలు'' అంటూ తనమీదే సెటైర్లు వేసుకుంటూ మరుసటివారమే జవాబిచ్చేశారు. ఆయన్ని మెచ్చుకుంటే యిలాటి అక్షింతలే పడతాయనుకుంటూ 1994 జూన్‌ 28 ఆయన పుట్టినరోజు సందర్భంగా ''ముళ్లపూడికి బహిరంగలేఖ'' అని రాసి ఆంధ్రప్రభ వీక్లీకి పంపాను.

దానిలో కథకుడిగా ఆయన వైవిధ్యాన్ని పాఠకులందరికీ ఒక్కసారి గుర్తు చేశాను. మీ పేరు చెప్పగానే ''బుడుగు'', ''అప్పారావు''ల దగ్గర ఆగిపోతారు కానీ, మీరు చేపట్టని రచనాప్రక్రియ వుందా? సినిమాల గురించి 'విక్రమార్కుని సింహాసనం..' రాజకీయాల గురించి 'రాజకీయ బేతాళ పంచవింశతిక', సమాజం పోకడల గురించి 'గిరీశం లెక్చర్లు' .. అంటూ ఆయన రచనల్లో చూపిన విభిన్న రసాలను పాఠకుల ముందు ఆవిష్కరించాను. పనిలో పనిగా నేను సేకరించినవి, పుస్తకరూపంలో రానివి కొన్ని కథలను ఉదహరించాను. దీనిలో ఒక పొరపాటు దొరలింది. రమణశ్రీ అనే ఆయన రాసిన 'ఆత్మ సందేశం' కథను యీయన ఎక్కవుంటులో వేశాను. లైబ్రరీలో పేజీ చిరిగిపోయి 'శ్రీ' ఎగిరిపోయింది. ఈయన వట్టి 'రమణ' పేరుతో కూడా రాశారు కాబట్టి ఆయనదే అనుకున్నాను. ఆయనకు చూపిస్తే 'ఏమో, గ్యాపకం లేదండీ' అన్నారు.

ఆ కథ ఎన్నిసార్లు చదివినా రమణగారిదిలా అనిపించలేదు. మళ్లీ లైబ్రరీకి వెళ్లి యీసారి విషయసూచిక చూడబోయాను. ఆ పేజీ చినగలేదు. అక్కడ రమణశ్రీ అని వుంది. నాలిక కరుచుకున్నాను. ఈ లోపునే ఈ బహిరంగలేఖ అచ్చయిపోయింది. రమణగారి బాల్యమిత్రులు వాకాటి పాండురంగారావుగారు దాన్ని ఏదో ఓ మూల ఉత్తరాల శీర్షికలో కాకుండా పెద్దగా బాక్స్‌ కట్టి యీయన ఫోటోతో సహా వేశారు. దానితో అది చాలామంది రమణ అభిమానులను ఆకర్షించింది. వారిలో జంపాల చౌదరి అనే ఎన్నారై ఒకరు. రమణగారి కథలిన్ని వున్నపుడు అవన్నీ కలిపి ఓ పుస్తకం వేస్తే బాగుండును కదా అనుకున్నారు. వచ్చే ఏడాది, అంటే 1995 జులైలో షికాగోలో జరిగే తానా సభల్లో బాపురమణలను సత్కరించి ఆ పుస్తకాన్ని ఆవిష్కరింపచేస్తే బాగుండును కదా అనుకుని నవోదయా రామమోహనరావుగార్ని సంప్రదించారు.

రమణగారి హామీ : ''మీ వల్ల మాకు ఫారిన్‌ ఛాన్సు తగిలిందండోయ్‌'' అంటూ రమణగారు ఫోన్‌ చేశారు. అదేమిటి? మీకదేమైనా కొత్తా? నా వలన ఏమిటి.. భలేవారే! అంటే విషయం చెప్పారు. అయితే కథల పుస్తకం వస్తుందన్నమాట అంటే ''అలాక్కాదు, దాన్ని వేరేలా చేస్తున్నాం. బాపురమణల స్నేహానికి 50 ఏళ్లు పూర్తయిన సందర్భంగా అంటూ మీరు సేకరించిన నా అముద్రిత రచనలు, బాపువి కొన్నీ కలిపి నవోదయావారు వేస్తానన్నారు. పేరు ''బొమ్మా బొరుసూ'' అన్నారు.

నేను ఉత్సాహం పట్టలేకపోయాను. రమణ గారి ప్రతిరచన క్రిందా ఫుట్‌నోట్‌ కింద రాసుకుపోయాను. అంటే ఆయన రావి కొండలరావుగారి గురించిన రాసిన వ్యాసం కింద - 'ఈయన రాసిన కథతో బాపురమణలు ''పెళ్లిపుస్తకం'' తీశారు... ''ప్రాప్తి'' అనే కథ కింద - 'ఇది రమణగారు ఆంధ్రపత్రిక లో పనిచేసే రోజుల్లో రాశారు. అప్పట్లో ఆయన...'' అని యిలా కాస్త కాస్త జీవితవిశేషాలు చెప్పుకుంటూ పోయాను. మొత్తమంతా చదివితే రమణగారి రచనల గురించి, జీవితం గురించి ఒక అవగాహన వచ్చేస్తుందన్నమాట. ఇంతా చేసినదాకా వుండి రమణగారు ఆఖరి నిమిషంలో 'ఇది మనం డబ్బా కొట్టుకున్నట్టుంటుందండి' అంటూ తీసేయమన్నారు. దాంతో నాకు కోపం వచ్చేసింది. ''అయితే సంకలనకర్తగా నా పేరు వేయకండి'' అని శ్రీరమణగారికి చెప్పేసి హైదరాబాదుకి బదిలీమీద వచ్చేశాను.

పుస్తకం చేతికి వచ్చేసరికి సర్‌ప్రైజ్‌. మొదటిపేజీల్లోనే ''ధన్యవాదాలు'' అంటూ నా గురించి ఫుల్‌ పేజీ! నేను మొదటిసారి రమణగారిని కలిసినపుడు ఆయన అడిగారు. ''ఎమ్‌ అంటే?'' అని. ''మొక్కపాటి..'' అన్నాను. ''..అందరూ అడిగే ప్రశ్నే అడుగుతున్నాను.'' అన్నారు. నేను చిన్నగా నవ్వి ''..ఆయన మాకు తాతగారి వరుస అవుతారు. మా నాన్నగారు ఆ కుటుంబానికి దత్తుడు'' అన్నాను. తర్వాత మా మధ్య ఆ ప్రస్తావన ఎప్పుడూ రాలేదు. అది గుర్తు పెట్టుకుని రమణగారు ''ధన్యవాదాలు''లో ఓ తమాషా చేశారు.

'నేను మొక్కపాటి వారి వద్ద ప్రూఫ్‌ రీడర్‌గా పనిచేశాను. ఆయన నా రచనలు మెచ్చుకుని ఆశీర్వదించారు. అయినా నిన్న రాసింది యివాళ చదివితే మొన్నటి అప్పడాల్లా వుంటాయన్న భయం కొద్దీ నా రచనల కాపీలు ఎన్నడూ జాగర్త పెట్టుకోలేదు... మొక్కపాటి వారి మనమల వరసలో ఎమ్బీయస్‌ ప్రసాద్‌ ఆయనతో పాటు సోదరుడు శ్రీధర్‌ నా రచనలు సేకరించారు. అవి నావేనని నా చేతే ఒప్పించారు...వాటిలో కొన్నిటిని యీ పుస్తకంలో ఫిరాయిస్తున్నారు. వారి తాతగారి ఆశీర్వాదం అనుకున్నాను. నా కన్నా వయసులో చిన్న కాబట్టి ప్రసాద్‌ బ్రదర్స్‌కి నమస్కారాలూ పెట్టలేను, నమస్కరించాల్సినంత గొప్ప కృషి చేశారు కాబట్టి దీవించనూ లేను. అందువల్ల - రాజీగా - వారు గాని వారి కుమార్లు గాని, మనుమలు గాని గొప్ప పుస్తకాలు రాస్తే నేను ప్రూఫ్‌ రీడరుగా పనిచేసి అచ్చుతప్పులు దిద్దగలనని మనవి చేస్తూ... ముళ్లపూడి వెంకట రమణ' అని రాశారు.

ఇది చదివి నా కళ్లు ఎంత అశ్రుపూరితాలయి వుంటాయో మీరు వూహించుకోవచ్చు.

చిత్రాలు చూడరో... : 1996 జూన్‌ 28కి రమణ వర్ణనాచాతుర్యంపై ఒక వ్యాసం రాసి ఆంధ్రజ్యోతి వీక్లీలో యిచ్చాను. దానితో బాటు బాపు వేసిన రమణ రేఖాచిత్రం సర్క్యులేషన్‌లో పెట్టాను. నిజానికి అది ''ముళ్లపూడి వెంకటరమణ కథలు'' (రచన - ముళ్లపూడి వెంకటరమణే) అనే పుస్తకానికి బాపు వేసిన ముఖచిత్రం. నాకు చాలా యిష్టమైనది. అప్పటిదాకా పత్రికల వారి వద్ద రమణగారిది ఒకే ఫోటో వుండేది. ఇది చలామణీలో పెట్టాక చాలా పాప్యులర్‌ అయింది. సాహితీసర్వస్వంపై ఆ బొమ్మనే వేశాను. ఎందుకంటే ఆ రచనలు చేసినపుడు ఆయన అలానే వుండేవారు కాబట్టి!

నా వ్యాసం చూసి ఆంధ్రజ్యోతి వీక్లీ వారు 'మీరు రమణగారికి చెప్పి మాకేమైనా రాయించవచ్చు కదా' అన్నారు. 'పుస్తకరూపంలో రాని ఆయన సినిమా సమీక్షలు వున్నాయి. వాటికి ఫోటోలు చేర్చి, ఆ సినిమాల గురించిన యిన్‌ఫర్మేషన్‌ అప్‌టుడేట్‌ చేస్తూ - అంటే దీనికి మూడు ఆస్కార్లు వచ్చాయి, కొంతకాలానికి వేరే పేరుతో రీమేక్‌ చేశారు యిలా అన్నమాట.. - బాక్స్‌ ఐటమ్స్‌గా తయారుచేసి యిస్తాను. వేస్తారా? అన్నాను. 1996, 97లలో అవి ''చిత్రాలు చూడరో..'' అనే పేరుతో వచ్చాయి. వాటికి పాఠకుల స్పందన చాలా బాగా వచ్చింది. రమణగారికి ఉత్సాహం పెరిగింది. ఇంతలో ''సాల్మన్‌ అండ్‌ షెబా'' సమీక్ష వచ్చాక ఎవరో కాని ''అది రమణది కాదు, వేరేవాళ్లది. అన్నీ రమణ తన పేరున వేసేసుకుంటున్నాడు'' అని అన్నారట. ఆయన చాలా బాధపడి శీర్షిక ఆపేయమన్నారు.

నేను మళ్లీ వాదించాను. ''అనామకంగా వచ్చే రచన విషయంలో యిది తప్పదండి. పరిశోధనలో పొరపాట్లు దొర్లవా? మీ శైలి బాగా పాప్యులర్‌ కావడంతో మీ కొలీగ్స్‌ చాలామంది దాన్ని అనుకరించారు. అందువలన ఏది మీదో, ఏది కాదో తెలుసుకోవడం కష్టం. ఇన్నేళ్లు పోయాక మీకూ గుర్తుండదు. అది అడ్డు పెట్టుకుని మీకు దురుద్దేశం ఆపాదించడం అన్యాయం.'' అని. ఆయన అనిష్టంగానే ''మీ జడ్జిమెంటుకి వదిలేస్తున్నాను.'' అన్నారు. దానాదీనా సినిమా రచయితగా, నిర్మాతగా ప్రజల దృష్టిలో స్థిరపడిపోయిన రమణ పాఠకలోకానికి మళ్లీ పరిచయమయ్యారు.

ఈ వ్యాసాలకై ఆంధ్రజ్యోతివారు రమణగారికి పారితోషికం పంపారు. అప్పట్లో వారికి అది అలవాటు లేని పని. రమణగారి పేరు చూసి పంపారు. ఈయన అది కూడా వుంచుకోలేదు. ఎవరో ఒడుగు చేసుకుంటామంటూ వస్తే వాళ్ల చేతిలో ఆ డబ్బు పెట్టేశారట. 'ఇదంతా ప్రసాద్‌గారి పుణ్యం' అన్నారట శ్రీరమణగారితో. ఆయనే నాకు చెప్పారు. ఈ ఔదార్యం రమణగారి దగ్గర బాగా గమనించాను. నిజానికి అదంతా ఆయనకు కష్టకాలం. వేరేవాళ్లకోసం అప్పులిచ్చి నిండా మునిగి వడ్డీలు ట్టుకుంటూ వున్నారు. ''పెళ్లికొడుకు'' ఆయనను బాగా దెబ్బ తీసింది. అలాటి సమయంలో నాలుగు రూకలు వస్తే దగ్గర పెట్టుకోవాలని అనుకోలేదాయన. ఆయన డబ్బుతో ఎప్పుడూ సరసాలాడుతూనే వున్నారు. ఆయన చిన్నప్పటి స్నేహితులైన వాకాటి కూడా చెప్పేవారు. డబ్బు ఎలా వస్తుంది అనే చింత వున్నట్టు కనబడేది కాదు. ఎంతో మేధావి అయి వుండి, 'ఋణహృదయాన్ని' పూర్తిగా ఆకళింపు చేసుకుని కూడా ఋణాల చేత దాఋణబాధకు గురయ్యారు. వ్యవహారదక్షుడై వుండి కూడా ఆర్థిక వ్యవహారాల నిర్వహణలో దెబ్బ తిన్నారు. ఋణగ్రస్తుడిగానే పోతానేమోనని చింతించారు కొంతకాలం. కానీ దేవుడు కొన్నాళ్లకు ఆ చింతలన్నీ తొలగించి, ఆర్థికపరిపుష్టి, చిత్తశాంతి కలిగించి ఆ తర్వాతే తీసుకుని వెళ్లిపోయాడు.

ముళ్లపూడి కథల గురించి ః ''రావిశాస్త్రి స్మారక ట్రస్టు(హైదరాబాదు)'' వారు 1998 సంవత్సరం అవార్డు రమణగారికి యిచ్చారు. ఆ సందర్భంగా ''రచన'' అక్టోబరు, 1998 సంచిక రమణ ప్రత్యేక సంచికగా వెలువరించింది. శాయిగారు నన్ను ఒక ప్రత్యేక రచన చేయమన్నారు. 'సబ్జక్ట్‌ మీ యిష్టం' అన్నారు. ఏం రాయాలో, ఎలా రాయాలో నాకేం తోచలేదు. ఓ రోజు ఓ వామపక్ష కథా రచయితతో రమణ రచనల గురించి మాట్లాడబోతే ఆయన ''నేను చదవనండి. ఆయనకు సామాజిక స్పృహ లేదు.'' అనేశారు. నేను తెల్లబోయి, 'అదేమిటండీ అలా అంటారు..' అని వాదించబోతే 'నాకే కాదండీ, మాలాటి వాళ్లం ఎవరమూ ఆయన్ని ఆమోదించం.' అంటూ విశాఖపట్టణంలో అభ్యుదయ కథా సంకలనం వేయబోయినపుడు రమణ కథ చేర్చాలా వద్దా అని వివాదం వచ్చి సంకలనమే వెలువడలేదని చెప్పారు. నేను ఆశ్చర్యపడ్డాను. అప్పుడు గుర్తుకు వచ్చింది.

రావిశాస్త్రి ఎవార్డు సమయంలో మాట్లాడిన వాసిరెడ్డి సీతాదేవి గారు కూడా ఎంతసేపూ ''బుడుగు'' గురించే మాట్లాడారు తప్ప ''ఆకలీ-ఆనందరావు'', ''ఛాయలు'', ''మహారాజు-యువరాజు'' కథల గురించి మాట్లాడలేదని. అసలు వీళ్లు ఆయన కథలన్నీ చదివారా లేదాన్న అనుమానం వచ్చింది. రమణ కథల, వ్యాసాల గురించి, వాటిలో వైవిధ్యం గురించి ఒక విహంగవీక్షణం చేసి చూపిస్తే మంచిదనిపించింది. ఇది ఒకళ్లిద్దరి అభిప్రాయం మాత్రమే కాదని 'కానుక'లో ఆరుద్ర పీఠిక చదివితే అర్థమైంది. ఇక ఆ దృక్పథాన్ని ఖండిస్తూ రాసుకుని పోయాను. అదే యీ వ్యాసం -

అవధులు లేని కథా రచయిత ముళ్లపూడి వెంకటరమణ

ముళ్లపూడి హాస్య రచయితగా సుప్రసిద్ధుడు కావడం వల్ల అయన బహుముఖ ప్రజ్ఞ చాలా మందికి తెలియకుండా పోయిందనే చెప్పాలి. రమణ ఆంధ్ర సచిత్ర వారపత్రికలో పనిచేసే రోజుల్లో పిల్లల కోసం సైన్స్‌ రచనలు చేసారనీ, స్త్రీల కోసం మహిళా రచనలు చేసారనీ, అనేక రకాల సబ్జెక్టులపై అనేకమందిపై వ్యాసాలు రాసారనీ, అనువాదాలు చేసారనీ, ''ప్రేమించి చూడు'', ''పక్కలో బల్లెం'' సినిమాలకు పాటలు రాసారని చెబితే ''ఆహాఁ, అలాగా. ఆయన సరదాకథలు రాసాడనీ, ఇదివరకు సినిమా రివ్యూ లేవో రాసేవాడనీ అనుకున్నానే. ఇవన్నీ ఎప్పుడు చేసాడు?'' అనేవాళ్లే ఎక్కువ.

పిల్లల కోసం రమణ రాసాడనగానే 'బుడుగు' యే అందరికీ గుర్తుకొస్తుంది. బుడుగు భాష, బుడుగు ఆలోచనా సరళి తెలుగు ప్రజలపై చెరగని ముద్ర వేసేసి, 'తెలుగుపిల్లలున్నంతకాలం బుడుగు చిరంజీవి' అనేట్లా జరిగింది. బుడుగు నిజానికి పెద్దల కోసం రాసిందే అనుకోవాలి. పిల్లల చేష్టలు చూసి మురిసేది పెద్దలే కదా.

పిల్లల కోసం రమణ రాసిన ''భోగిమంట'' కథ ఆంధ్ర ప్రతిక వీక్లీ 12-1-1995లో ప్రచురించబడి 40 ఏళ్ళ తర్వాత ''రచన'' జనవరి 1995లో పునర్ముద్రించబడింది. భోగిమంట దగ్గర కూర్చున్న కుర్రాళ్ల కబుర్లు చెబుతుందా కథ. వాళ్ల భాషలోనే- ''ఒరేయ్‌ బాబీ! మీ ఇంట్లోకి పరిగెట్టుకెళ్లి ఇంకో రెండు తాటాకు బుట్టలూ, నాలుగు బైండు బుక్కుల అట్టలూ పట్రారా. మంట అయిపోతుంది.. పరవాలేదులే బైండు బుక్కుల అట్టలేం సరస్వతి కాదులే... పాపం కాదురా, ఒట్టురా, మా చిన్నన్నయ్య కూడా చెప్పాడు...'' అంటుంది.

''స్వయంవరం'' అనే కథ కూడా పిల్లల కోసం రాసినదే.

ఎగరడానికి మనిషి చేసిన ప్రయత్నాల గురించి, దానిలో ఇమిడి వున్న సైన్స్‌ గురించి పిల్లలకర్థమయ్యేటట్టు పి.దక్షిణామూర్తి అనే పేర రమణ రాసిన ''విమానం కథ'' 1958లో సీరియల్‌గా వచ్చింది. అది ఎంత జనరంజకంగా రాసారో కాస్త చూడండి - ''విమానాల మీద కన్న బెలూన్‌ మీద ఎగరడమే ఒక విధంగా గొప్ప కదా. ఇందులో ఎక్కువ ప్రమాదం ఉంది. అది మనిషిని ఎక్కడికి తీసుకెళ్తుందో చెప్పలేం. ఎప్పుడు పేలిపోతుందో, ఎప్పుడు నిప్పంటుకు భగ్గుమంటుందో (అంటుందిలే) చెప్పలేము. అలాటిది జరిగితే కథ కంచికి వెళ్ళిపోతుంది. శత్రుసైన్యం ఏం చేస్తోందో చూసి చక్కా వద్దామని ఈ బెలూన్‌ ఎక్కి వెళ్లారనుకో. సరిగా ఆ సైన్యం నెత్తిమీద, ఎత్తుగా ఉన్న బెలూన్‌ గబుక్కున పేలిపోతే. గోవిందా అని ఇంగ్లీషు భాషలో అరుస్తూ ఇతగాడు సరాసరి శత్రువుల వళ్లో పడతాడుగదా. ఆ తరువాత వాళ్ళు ఇతన్ని మళ్ళీ గోవింద కొట్టించేస్తారు.''

అలాగే ఆడవాళ్ల సంగతులు గురించి కూడా రాయడానికి రమణ ఆడపేరు ఎంచుకున్నారు. సి.వి.విజయలక్ష్మి, సి.వి.వి.లక్ష్మి అనే పేర్లు పెట్టుకుని 'ఎప్పుడూ ఇంతే', 'చోళీ దాని పరిణామాలు', 'జడలూ, వాటి తీరూ', 'కట్టూ-బొట్టూ', 'సలహాలు', 'ఉల్లి చేసిన మేలు', 'పొరపొచ్చాలు' - ఇలాటి వ్యాసాలు రాసారు. 'అత్తలూ-కోడళ్లూ', 'నగలు-నాణ్యాలు' వంటి వ్యాసాలు పేరు లేకుండానే రాసారు.

''అత్తలూ-కోడళ్లూ'' (అక్టోబర్‌ '59) వ్యాసం కోడళ్లకూ, అత్తలకూ కొన్ని ప్రశ్నలు ఇచ్చి వాటి సమాధానాల బట్టి మీ మీ స్వభావాన్ని అంచనా వేసుకోమంటుంది. అయితే ఆ వ్యాసం మొదట్లోనే ఓ సూచన! - 'ఒకరి స్వభావం ఒకరికి తెలుసుగదా అని అత్తగారి ప్రశ్నలకు కోడలు, కోడలు ప్రశ్నలకు అత్తగారూ తమంతట తాము సమాధానాలు చెప్పేయకూడదు. ఎవరి ప్రశ్నలకు వారే సమాధానాలు చెప్పుకుని ఊరుకోవాలి.'

'నగలు-నాణ్యాలూ' (ఆగస్టు '59) అన్న వ్యాసం ప్రారంభం గమ్మత్తుగా ఉంటుంది. ''ఏదో వినయం కొద్దీ శ్రావణ మాసం తన గురించి అలా చెప్పుకుంటుంది తప్ప అది శనగల మాసమే కాదు. నగల మాసం కూడా. కొత్త పెళ్లికూతుళ్లకు శ్రావణంలో తొలి శనగల వాయనం ఇచ్చి పుచ్చుకునే వేళకు నగల వాయనం ముట్టి ఉండడం రివాజు'' అంటూ మొదలుపెట్టి ''మన కనుముక్కు తీరును బట్టి. సౌలభ్యాన్ని బట్టి నిరాడంబరంగా నగలు ధరించి అలంకరించుకోవడం మన అభిరుచిని, సంస్కారాన్ని తెలియజేస్తుంది. అసలు నగలు ఎలాటివి ఎన్నేసి పెట్టుకున్నామన్నది ప్రశ్నే కాదు. పెట్టుకున్నవి మనకి నప్పుతున్నాయా, మన వల్ల వాటికి, వాటి వల్ల మనకీ అందం వస్తోందా అన్నదే ముఖ్యం '' అంటూ ముక్తాయింపు పలికారు.

'బాల వ్యాకరణం'ను 'పన్‌' చేస్తూ 'బాలా వ్యాకరణం' పేర ఆడవాళ్ల ఆలోచనా ధోరణిని ప్రదర్శించారు రమణ.

''నై' తత్పురుష'' అనే పేరుతో జనవరి '57లో రాసిన వ్యాసంలో జీవితంలో పనికివచ్చే కొన్ని సూచనలు చేశారు. ''నువ్వు చెప్పేది పచ్చి అబద్ధం'' అనే బదులు ''నువ్వు నిజం చెప్పటంలేదు కదూ?'' అనవచ్చంటారు.

సి.వి.విజయలక్ష్మి పేరుతో శాస్త్ర సమాచారం అందించే వ్యాసాలు కూడా రాశారు. ''సయాం కవలల కథ'' అనే పేరుతో జూన్‌'57లో రాసినది ఇలా ప్రారంభమవుతుంది-. ''కవల పిల్లలు కలిసిపోయి పుట్టారన్న కబురుతో ఊరంతా అట్టుడికిపోయింది. ''కలికాలం వచ్చి పడిందనుకున్నారు.'' జనం అంతా సయామీస్‌ భాషలో దేశానికి అరిష్టం అన్నారు పెద్దలు. అందువల్ల వాళ్లని వధించడం మంచిదని అభిప్రాయపడ్డాడు రాజు. శాస్త్రోక్తంగా వధించితే, అందువల్ల కవలల జన్మ రహస్యం అవగతం చేసుకోవచ్చునని, ఆశపడ్డారు వైద్య శాస్త్రజ్ఞులు. ఆ కవలలను కన్న తల్లి మటుకు అలా అనుకోలేదు...''

వ్యాసాలు రాసేటప్పుడు రమణ ఒక శాస్త్ర పరిజ్ఞానాన్ని మరొక శాస్త్రానికి అన్వయించటం కనబడుతుంది. సినీ వ్యాసాలు రాసేటప్పుడు ''హాస్యనటులు'' (జూలై - సెప్టెంబరు '59) పేర అన్ని దేశాల హాస్యనటుల గురించి విశేషతలను ఉగ్గడిస్తూ ఆయన వ్యాసాలు రాసారు. మార్క్‌ ్స బ్రదర్స్‌ మార్కు హాస్యం గురించి రాస్తూ సైంటిఫిక్‌ థియరీని తమ కనుగుణంగా, చక్కగా వాడుకున్నారు. ''మన కంట్లో రెటీనా మీద మనం చూసేవాటి బొమ్మలన్నీ తిరగబడి పడతాయనీ వాటిని మనం మళ్ళీ తర్జుమా చేసుకుంటామని శాస్త్రజ్ఞులు ప్రకటించారు. మార్క్‌ ్స బ్రదర్స్‌ సినిమా జగతి ఈ సిద్ధాంతాన్ని చితగ్గొడుతుంది. అది అపసవ్యంగా ఉంటుందని తెలిసి, వార్నింగ్‌ ఉండి కూడా దాన్ని మనం సవ్యంగా తర్జుమా చేసుకోలేము. చూస్తున్న కాసేపూ అదే మనని మింగేసి, గూచో, విక్కో, హార్పోలుగా అనువదించేస్తుంది...''

అలాగే నౌషాద్‌ గురించి '59లో వ్యాసం రాస్తూ'' '''శాస్త్రీయ రాగాలను కల్తీ లేకుండా శుద్ధ స్వరాల లోనే సులభ శైలిలో వరసలు కట్టి మధుర స్వరసరోవరం నిర్మించినవాడు ఆయన. అందులో ఇంగ్లీషు కెరటాలు లేపినవాడూ ఆయనే..' అంటూ నౌషాద్‌ శాస్త్రీయ పరిధిలో ప్రయోగాలు చేశారని చెప్పడానికి 'చెరువులో కెరటాలు' అనే నిత్య జీవిత సత్యాన్ని ఉపమానంగా వాడుకున్నారు.

పాఠకుడిగా ఇవన్నీ తెలుసా లేదా అనే చింత పెట్టుకోకుండా రాసినవీ ఉన్నాయి. - ''సత్యాన్వేషికి సమాధానం ఏమిటని గణిత శాస్త్రజ్ఞుడిని అడిగితే ''స్క్వేర్‌ రూట్‌ ఆప్‌ మైనస్‌ వన్‌'' అంటాడు. నౌషద్‌ను అడిగితే సప్తస్వరాలను అడగమంటాడు అది ఆయన తపస్సు.''

''రాధాగోపాలం''లో 'థింకర్స్‌ లైబ్రరీ వారి ట్రేడ్‌ మార్క్‌ అసామీ పోజులో'' అంటూ రోదిన్‌ శిల్పం గురించి అలవోకగా రాసేసారు. 'పాఠకుడి గురించి నా రచనలను డైల్యూట్‌ చేసుకోవలసి వస్తోంది' అని ఆయన ఎన్నడూ వాపోయినట్లు తోచదు. భాషా పాటవంతో బాటు రమణ ప్రతీ వాక్యంలోనూ ఒక లయ, తూగు ఉంటాయి. అది వ్యాసమేనా కానీ, కథైనా కానీ, సినిమా సంభాషణలైనా కానీ, అందుకే 'రమణ పాటలు రాయబోతున్నాట్ట' అని మల్లాది రామకృష్ణశాస్త్రిగారితో ఎవరో అంటే 'కొత్తగా రాసే దేముంది. అతని ప్రతీ మాటా పాటే' అన్నారట ఆయన!

''ఉచ్చారణ'' అనే వ్యాసం (జ్యోతి మాసపత్రిక ఆగస్టు'64) కొడవటిగంటి కుటుంబరావు. రావి కొండలరావుతో కలిసి సంయుక్తంగా రాస్తూ, 'తెలుగు అన్ని భాషల్లా కాదు. అందులో ఎలా రాస్తామో అచ్చు అలానే ఉచ్చరిస్తాం' అని తెలుగు వాళ్ళకి చాలా గర్వం. కాని కొంతవరకు 'జరుక్‌' ఇది అబద్దమని రుజువు చేశాడు. ''సూనాణ'' అని మనం పిలుస్తావేఁ ఆ మాటని ఎలా రాస్తాం? ''సూర్యనారాయణ'' అవి కాదూ? ''సత్యనారాయణ''ని ''సచ్నాణ'' అని అంటావా? అనవా? మకారాన్ని ఓష్ట్యంగా ఉచ్చరించే పాపాత్ముడెవడన్నా ఉన్నాడూ?'' అంటూ చాలా శాస్త్రీయమైన విషయాన్ని సరదాగా చెప్పుకుపోయేరు.

అలాగే మానసిక శాస్త్ర విషయమైన 'పగటి కలల' గురించి ఆలిండియా రేడియోకి ప్రసంగం రాసి ఇస్తూ రమణ- ''పగటికల అనేది మనిషికి దేవుడిచ్చిన మంచి వరాల్లో ఒకటి. మనసులో పేరుకుపోయిన దురాశలను, నిరాశలను అందీ అందని ఆశలుగా పరిమార్చి వేసే మందు మితంగా సేవిస్తే కండకూ గుండెకూ పుష్టినిచ్చే దివ్యౌషధం'' అంటూ సిద్ధాంతీకరించారు.

''పొగడ్త'' అనే వ్యాసంలో దాని మహత్యం గురించి చెబుతూ 'అది అహం కన్నా ఎత్తు. దురాశ కన్న చిన్న. దుర్మార్గుడి ఆలోచనల కన్న లోతు. మంచి వాని మనసు కన్న విశాలం. కుటిల రాజనీతి కన్న వక్రం' అంటారు.

''మెంటాలిటీలు'' అనే వ్యాసంలో ఎన్లార్జిమెంటాలిటీ గురించి రాస్తూ ''ఇది తెలుగువాళ్లకి బాగా అలవాటు. పద్యాలు రాసే ప్రతివాడూ మహాకవి. సినీవేషాలు వేసే ప్రతివాడూ మహా నటుడు. ప్రతి మంత్రి దేశసేవకుడు. కొంచెం పచ్చగా వున్నవాడు కాపిటలిస్టు... కాళిదాసు తెలుగు వాడే... మనవాళ్లుట్టి వెధవాయలోయ్‌'' అంటారు.

'కథానాయకుని కథ' అంటూ సినీనటుడు నాగేశ్వరరావు జీవిత చరిత్రను అక్షరబద్ధం చేయడంతో బాటు 'తెలుగు-వెలుగు' శీరిక్షలో అనేకమంది అక్షరచిత్రాలు గీసారు రమణ. అవే కాకుండా ఫన్‌డాక్టర్‌ చంద్రశేఖరం. శంభుప్రసాద్‌, బాపు, భమిడిపాటి కామేశ్వరరావు ఇత్యాది మహానుభావుల గురించి రాసారు. ''భకారాగారి నవ్వుల నగారా'' అని జనవరి '97లో రాసిన వ్యాసంలో ''...తన జాతివాళ్లని వెక్కిరించి ఐమూలగా చీల్చి చెండాడి పారేళి సదరు తిట్టు తిన్న జాతి చేత ఓహో శాబాస్‌ నువ్వురా వైతాళకుడివి అని పొగిడించుకున్న ఏకైక తెలుగు రైటర్‌ మొనగాడు భకారా (భమిడిపాటి కామేశ్వరరావు) ఒక్కడే'' అని ఆయన పట్ల తమ భక్తి చాటుకున్నారు.

'మి(త)భా(ష)ణం' అనే అని నవంబరు '96నాటి వ్యాసం వాగుడుకాయ వక్తలను హేళన చేస్తుంది. అందులో తనెంతో మితభాషినని చెప్పుకునే వక్త ఇలా అంటాడు- ''నేనెవరి ననుకుంటున్నారు? అనేక సభలలో 'మిభాగ్రేసర చక్రవర్తి' అని బిరుదులు. సత్కారాలు పొందినవాణ్ణి. టైము ఆటోమీటరులా పరుగెడుతోంది. టైము అనగా కాలము చాలా విలువైనది. దానికి విలువ కట్టలేరు. ఎంచేతనంటే కాలము అమూల్యమే. బజార్లో మనం మిరపకాయలు కొనగలం, చింతపండు కొనగలం, ఇడ్లీలూ- కిడ్నీలూ కొనగలం. గొడుగులూ-గోంగురా కొనగలం, లాల్చీలు కొనగలం కానీ కాలాన్ని మాత్రం కొనలేం. కాలాన్ని వృథా చేయటం క్షమించరాని నేరం...'' ఇదీ వరస.

'అపార్థసారథి' అనే వ్యంగ్య వ్యాసం (సెప్టెంబరు '96)లో కలియుగంలో అపార్థానికున్న విలువ గురించి ''అసలివాళ అపార్థమే జీవనానికి ఆయువుపట్టు. బండిని సరదాగా నడిపే ఇంధనం. గాలం చివర ఉన్న ఎర చేపని చూసిన సొరచేప బేవార్సు భోజనంగా అపార్థం చేసుకోకపోతే- జాలరికి, జనానికి భోజనం లేదు... బీదబట్టల వాళ్లంతా దొంగలనీ గొప్పబట్టల వాళ్లంతా దొరలనీ, పాముని తాడనీ, స్వాములార్లు దేవదూతలనీ, మన తప్పుల్ని చూపేవాళ్లు శత్రువులనీ, ఒప్పుల్ని పొగడేవాళ్లు మిత్రులనీ. మన రచనలు అచ్చువేసే పత్రికలు మంచివనీ, వెయ్యనివి కావనీ- ఇలా... ఆ శ్రీ అపార్థసారథి మన జీవన రథాలను తోలుతూనే ఉన్నాడు'' అంటూ ఒక చిత్రమైన పద్ధతిలో రచన సాగించారు. ''మోహన కందాలు'' రాస్తూ ఆశీః అనే పేరుతో పడికట్టు పీఠికలు రాసే పీఠికాధిపతులను వెక్కిరించి వదిలిపెట్టారు.

సమాజంలో తనకు కనబడిన అవకతవకలను దుయ్యబట్టడానికి గిరీశం పాత్రను చక్కగా ఉపయోగించుకుంటున్నారు రమణ. ''గిరీశం లెక్చర్లు''లోని వ్యాసాలు సినిమా రంగాన్నే కాదు. రాజకీయ రంగాన్నీ కొంతమంది సాహితీవేత్తలనూ, తెలుగు తెగుళ్లనూ- అన్నిటినీ పరామర్శించి, వీపు వాయగొట్టి వదిలిపెడతాయి. ఇటీవల (1992) రాసిన 'ఐకమత్యానికి ప్రిరిక్విసిట్‌ - తేడా' లెక్చరు కూడా తెలుగు సంఘాలు ఐకమత్యంగా పనిచేయకపోవడం గురించి ఎక్కు పెట్టిన బాణమే.

వ్యాసాల్లో రమణ ఇంతటి విస్తృతి చూపారని చాలామందికి తెలియదు. ఆయన కథా రచయితగానే ప్రసిద్ధుడు. అందునా హాస్య రచయితగానే జనాలు ఆయనను జ్ఞాపకం పెట్టుకున్నారు ఈ హాస్యరచనా శైలి కారణంగానే ఆయనను అభ్యుదయ రచయితగా కొందరు గుర్తించరని, ఆరుద్ర ''కానుక''కు 1972లో రాసిన పీఠిక వల్ల తెలుస్తుంది - ''రమణ తొలినుంచీ అభ్యుదయ వాదే. ఇటీవల స్వయంప్రతిపత్తి గల అభ్యుదయ రచయితల సంఘంలో సభ్యుడయ్యాడు'' అంటూ రాసారు ఆరుద్ర.

'ఫర్వాలేదు మనవాడే' అని ఆరుద్ర కితాబు ఇవ్వవలసి రావడం దురదృష్టకరం. అది రమణ రచనలను సరిగ్గా చదివి అంచనా వేయలేనివారి హ్రస్వ దృష్టిని, వారు ఉపయోగించే తూనిక రాళ్ల పరిమితిని సూచిస్తుంది.

జీవితానికి ప్రతిబింబంగా కథను మలిచేటప్పుడు వాస్తవాలకు బురద, రక్తం పులిమితేనే ఉత్తమ రచన అవుతుందని, దానికి హాస్యపు పూత పూస్తే కాలక్షేపం రచన అవుతుందని అనుకోవడం చాలా పొరబాటు. ఆకలేస్తే కేకలేసే తీరాలన్న నియమం లేదు. జోకులు కూడా వేయవచ్చు. తన చుట్టూ ఉన్న మనుష్యులను మేల్కొల్పి వారికి సరైనదారి చూపించడమే రచయిత లక్ష్యమైనప్పుడు వారిని తిట్టడం ఒక పద్ధతైతే. వారి ముందు అద్దాన్ని నిలిపి 'చూసుకోండర్రా మీ వికారాలు' అని తెలియజెప్పి వారిని మార్చే ప్రయత్నమూ చేయవచ్చు. రావి శాస్త్రి 'రాజు-మహిషి'లో డొక్కు గుమాస్తా 'మనం...' అతి వెటకారంగా చెప్పుకొచ్చిన దెవరి గురించి? పెట్టీ బూర్జువా అనండి, మధ్య తరగతి అనండి. మరొకట నండి వారి గురించే కదా. 'మనమెంత వెధవాలయమో గుర్తించండి' అని చెప్పడమే కదా దాని లక్ష్యం.

జీవితంలో విషాదాన్ని ప్రదర్శిస్తూనే దాన్ని చమత్కారంగా చెప్పుకు రావడం. విలక్షణమైన ఉపమానాలు అనేకంగా ఉపయోగించడం రావిశాస్త్రి స్టయిలైతే ఆయన కంటే ముందే దాన్ని తన రచనల్లో ప్రవేశపెట్టినవాడు రమణ. 'ఛాయలు' 'అకలి-ఆనందరావు' 1953 నాటి రచనలని గుర్తుంచుకోవాలి ఈ సందర్భంలో. అప్పుడు రమణ వయస్సు 22.

పుస్తకాలు చదివేది మధ్యతరగతి వర్గాలే. అందునా లోయర్‌ మిడిల్‌ క్లాసు ఎక్కువ. మరి ప్రింటు మీడియాలో వారి గురించి రాయాలా? వద్దా? రాసినప్పుడు వారిలో తను చూసిన దంబాలను, మూఢ నమ్మకాలను, ఆశపోతుతనాన్నీ రమణ చూపలేదా? ధనిక వర్గాలనే వెనకేసుకొచ్చాడా? ఏ రకమైన దోపిడీలపైనా సంస్కృతి పేరుతో సమర్థించాడా? మూడభక్తిలో మునిగితేలే మాధవాచార్యుడికి (''బుద్ధిమంతుడు'') చివరికి మానవుడే మహనీయుడని. దైవలీలలు జరగవని జ్ఞానదోయం కలిగినట్లు చూపించాడు. నాస్తికుడూ, 'గుడి కాదు. బడే ముఖ్యమ'ని వాదించిన అతని తమ్ముణ్నీ హీరో చేసాడు. కొంపలు మునిగిపోబోతున్నాయని ప్రచారం చేసే వీరబ్రహ్మవాదులను (ప్రాఫెట్స్‌ ఆప్‌ డూమ్స్‌ డే) 'జలప్రళయం' అనే కథలో చీమల మీద పెట్టి నవ్వుల పాలు చేసాడు. అలాగే కాస్త అసింటా ఉండమనే బామ్మగారికి 'మీరాయన ప్రసాదం తింటున్నారు కానీ రాముడు మీ కులం వాడు కాదు సుమా' అని గుర్తుచేస్తాడు ''అందాల రాముడు''లో.

'కానుక' కృష్ణుడి మహిమ ఉగ్గడించే కథ కాదు. దానిలో కనిపించేది తను నమ్మినదానిపై మనిషికి కలిగే భక్తిభావం. తను చేసే పనిలో పెర్‌ఫెక్షన్‌ సాధించాలనే ఒక భక్తుడి ఆరాటం. అది కృష్ణుడికి ఇవ్వదలిచిన మురళి కావచ్చు. రాముడికి శబరి ఇద్దామనుకున్న పండు కావచ్చు. ఒక పార్టీ వర్కరు తమ నాయకుని రాకకై తయారు చేద్దామనుకున్న జండా కావచ్చు.

'సీతా కళ్యాణం' కథలో కూడా రాజులు, ఋషుల గురించే కాదు, సామాన్యులు ఏమనుకుని ఉంటారో అని ఊహించి వారి అభిప్రాయాలు కూడా రాసాడు. 'ప్రాణ మిత్రులు' సినిమా కథలో హీరో కార్మిక సంక్షేమానికీ, స్నేహానికీ సంఘర్షణ వచ్చినప్పుడు కార్మికులకు దన్నుగా నిలబడతాడు. వడ్డీ వ్యాపారస్తులను (ఈశ్వరేచ్ఛ), భూస్వాములను, రాజకీయ నాయకులను, పల్లెటూరి ప్రజలను అడలేసే అధికార్లను (దాచింపాడు రోడ్డు కథ) అందరినీ దుయ్యబట్టాడు రమణ. అర్థంలేని రూల్స్‌ (శాసన క్రీడాభిరామము)ను వెక్కిరింతపాలు చేసాడు.

రమణ రచనలు చదివితే ఆయనకు రాజకీయ స్పృహ బాగా వుందని తెలుస్తుంది. నిస్పృహతో రాస్తేనే సామాజిక స్పృహ ఉన్నట్టు లెక్కవేస్తే ఏమీ చెప్పలేం కానీ 'రాజకీయ బేతాళ పంచవింశతి' రచించిన వాడికి ఆ స్పృహ లేదనుకోవడం దుస్సాహసం. ఆ కథా సంపుటిలో రాజకీయ రక్కసి జడలు విప్పుకుని విశ్వరూపం ప్రదర్శిస్తుంది. 'ఇద్దరమ్మాయిలు, ముగ్గురబ్బాయిలు' వంటి ప్రేమ కథలో సైతం గుడి కట్టించే రాజకీయమూ, ఎన్నికల క్లయిమాక్స్‌ గా కూర్చారు. ప్రజలందరూ సంఘటితమై దోపిడీదారుణ్ణి ఎదిరించాలిగానీ బెదిరి తమ క్షేమం కోసం పాకులాడకూడదని 'సాక్షి'లో నిరక్షరాస్యుడిి చేత చెప్పించాడు రమణ. 'పక్కవాడు ఎలాగూ చేస్తాడులే తనెందుకు శ్రమించడమని ప్రతివాడూ అనుకుంటే వ్యవస్థ బాగుపడదని' రాజకీయ బేతాళ... లో 'నేరమూ - శిక్షా' కథలో చెప్పాడు.

'రాధమ్మ బాకీ' (రాధా గోపాలం) కథలో అదర్‌సైడ్‌ ఆఫ్‌ ది కాయిన్‌ చూపాడు రమణ. సాధారణంగా తామే స్త్రీల కోసం ఊహూ తపించి పోయి, ప్రేమించి పెళ్లాడి వాళ్లని ఉద్ధరించామని అనుకునే పురుషులకు కనువిప్పు కలిగేట్లా, స్త్రీలు కూడా తాము వలచిన వారి కోసం ఎలా తపన పడతారో, ఎన్ని కష్టాలు పడతారో, అయినా పెదవి విప్పి ఎందుకు చెప్పరో ఆ కథలో చక్కగా వర్ణించారు. రమణ తీసిన సినిమా కథలన్నింటిలోనూ స్త్రీ పాత్రలు చాలా బలంగా, దృఢ సంకల్పంతో ఉంటాయి. 'సాక్షి', 'గోరంత దీపం', పెళ్లీడు పిల్లలు', 'లాయర్‌ సుహాసిని', 'పెళ్లి పుస్తకం', 'మిస్టర్‌ పెళ్లాం', 'రాంబంటు' - వీటన్నిటిలోనూ కూడా స్త్రీలు తమ ఆత్మగౌరవాన్ని ప్రదర్శిస్తారు. డీలాపడిన పురుషులకు ధైర్యం చెప్పి, ముందుకు నడిపిస్తారు. 'రాధా గోపాలం' కథల్లో రాధ అలిగి గోపాలానికి విడాకులిచ్చేసి, అల్ట్రా ఫెమినిజాన్ని నిలబెట్టకపోవచ్చు కానీ 'ముత్యాల ముగ్గు'లో పెద్దగా చదువుకోని పల్లెటూరి అమ్మాయి సహితం ''సిఫార్సులతో కాపురాలు చక్కబడవు మామగారూ'' అని తిరస్కరిస్తూ తన ఆత్మగౌరవాన్ని నిలుపుకుంటుంది. స్త్రీ పాత్రలను ఇంత శక్తిమంతంగా రమణ తీర్చిదిద్దడానికి స్ఫూర్తి ఆయన తల్లి ఆదిలక్ష్మిగారు. చిన్న వయస్సులోనే భర్త పోగా, ధైర్యంగా మద్రాసు మహా నగరానికి తరలివచ్చి హిందీ టీచరుగా పనిచేస్తూ కొడుకును పెంచి పెద్దచేసిన దృఢ సంకల్పం గల మహిళ ఆమె.

''విలువైన వలువల లోపల శిలలైన గుండెలు గల జనారణ్యంలో విలాసంగా నిలిచివున్న నీకు తన ఉనికి చిరాకు కలిగించ వచ్చనే భయంతో, తన మాసిపోయిన జీవితంలో పాతిక సంవత్సరాల దొంతర క్రింద నలిగి మాసిన పాత చిరునవ్వు శిథిలాలను చూపించి నిన్ను కానీ అడగడానికి వస్తున్న జీవచ్ఛవం. శత సహస్రచ్ఛాయలతో క్షణక్షణం విస్తృతమౌతున్న సారవంతమైన శ్మశాన భూవాటిక మధ్య నిలిచి వున్నాడు ఆనందరావు - తన శరీరాన్ని స్వహస్తాలతో భూస్థాపితం చేసే సంకల్పంతో ('ఆకలీ-ఆనందరావు'), ''.... ఒక హైక్లాసు ముష్టివాడూ, పెద్ద హోటల్లో క్లీనరూ బేరాలాడి ఒప్పందం కుదర్చుకుంటున్నారు. 'వారానికి అర్ధరూపాయి ఇస్తే భోజనపు హోటలు ఎంగిలాకులన్నీ నువ్వొచ్చేవరకూ వుంచి రాగానే నీకు పడేస్తా...' అంటున్నాడు క్లీనరు... (మహారాజూ యువరాజూ) అని రాయగలిగేవాడికి సామాజిక స్పృహ లేదనుకోవడం స్పృహలో ఉన్న వారనుకోవలసినది కాదు.

రమణ తన రచనాస్త్రాలను ఎక్కుపెట్టినది ప్రధానంగా మధ్యతరగతి ప్రజల పైననే. కబుర్లు చెప్పి కాలక్షేపం చేసి, తన స్వార్థం కోసం ఇంకోళ్లను బలి చేయడానికి వెనుకాడని సుబ్బారావు మామగారు (జనతా ఎక్స్‌ప్రెస్‌), డొక్కుదైనా సరే ఓ కారు కొనేస్తే గొప్పవాళ్లయిపోతామనుకునే సుందరమ్మ (జనతా ఎక్స్‌ప్రెస్‌), ఇంట్లో పెళ్లాం పిల్లలు పస్తులున్నారని తెలిసిినా చేతిలో ఉన్న ఒక్క రూపాయి హోటల్లో తిండికి ఖర్చు పెట్టేసిన చిరుద్యోగి (మహరాజూ యువరాజూ), తిండికి లేకపోయినా సిగరెట్టు కోసం తపించే నిరుద్యోగి (మహరాజూ యువరాజూ) మామయ్య వాచీ తాకట్టు పెట్టేసి పేకాడేసిన గురునాధం (ఈశ్వరేచ్ఛ), సినిమా లోకంలోనే నివసిస్తూ ఇహలోకంలో విఫలమయ్యే యువకుడు (సెరిబ్రల్‌ సినేమియా); తమ్ముడి కోసం వెతుకుతూ, సినిమా చూడ్డానికి వెళ్లిపోయిన ఎస్కేపిస్టు పగటికలల కుర్రాడు (ఛాయలు) వీళ్లందరినీ కాగితాలపై కెక్కించి వాళ్లను వెక్కిరించిన రమణ లక్ష్యం ఏమిటి? ఆయన నిష్క్రియాత్వాన్ని నిరసించాడు. అందుకే గురుదత్‌ ''ప్యాసా''లో ఉత్తమ కళాంశాలున్నాయని అంటూనే హీరో పాత్రను దుయ్యబట్టాడు.

మెతుకుని పట్టి చూసి అన్నాన్ని అంచనా వేయడం అన్నీ ఒకలాటి రచనలు చేసేవారి విషయంలో సాధ్యం కానీ, వివిధ రకాల రచనలు చేసి, పులగం వండే రమణలాటి వారి విషయంలో ఆ పద్ధతి తప్పుతుంది. 'గురుపీఠం మెతుకు పట్టి చెప్పేసింది. దాన్ని వాసన కూడా చూడనవసరం లేద'ని భావించే 'అభ్యుదయులు' రమణ రచనల జోలికి పోకుండానే వాటి గురించి ఏవో అభిప్రాయాలు ఏర్పరచుకొని ఉండవచ్చును. 'రమణ స్కూలు' అంటేనే అంటరాని దానిగా పరిగణించేవారి సౌలభ్యం కోసం ఆయన కథలను రేఖామాత్రంగా పరిచయం చేస్తాను.

రాజకీయాల గురించి రాసిన 'రాజకీయ బేతాళ పంచవింశతిక', సినిమా రంగంలో పైకొద్దామని చేసే ప్రయత్నాల గురించిన 'విక్రమార్కుని మార్కు సింహాసనం కథలు' అప్పులు ఇచ్చి పుచ్చుకో(కపోవ)డాల గురించిన 'ఋణానందలహరి' ఇవన్నీ కూడా కథామాలికలే. అయినా వాటిలో సబ్జెక్ట్‌ పేరు బట్టే తెలుస్తుంది కాబట్టి వాటిని ప్రస్తావించటం లేదు. రమణ రాసిన రచనలలోని వైశిష్ట్యం గురించి, వర్ణనా చాతుర్యం గురించి కాయిన్‌ చేసిన కొత్త మాటల గురించి, శైలి, శిల్పం గురించి ఎమ్వీయల్‌ 'కానుక' అనే పుస్తకంలో సవిస్తరంగా రాసారు. వాటిని పునశ్చరణ చేయకుండా, కథ గురించి చెప్పేటప్పుడు దానిలోని ఒక చిన్న మచ్చును మీ ముందుంచుతాను. రమణ గురించి మీ అంతట మీరే అంచనా వేసుకోవచ్చును.

రమణ కథలను విభాగించవలసి వస్తే, శృంగార కథల్లో ఇద్దరమ్మాయిలు - ముగ్గురబ్బాయిలు, రాధా గోపాలం, సీత, తాంబూలాలిచ్చేశారు, ఏకలవ్యుడు, భగ్నవీణలు, బాష్పకణాలు, వరలక్ష్మీ వ్రతం లెక్కకు వస్తాయి.

'ఇద్దరమ్మాయిలు-ముగ్గురబ్బాయిలు' పూర్తిగా పల్లెటూరి నేపథ్యంలో నడిచిన కథ. ఒక డబ్బున్న హీరో, అతని చెలికాడు, ఇద్దరికీ చెరొక కథానాయిక, మధ్యలో మంచివాడుగా పేరు తెచ్చేసుకుంటున్న ఒక విలన్‌. హీరో మామయ్య రాజకీయాలు నడపడం, చివరికి దొంగరాముడు అండ్‌ కో వాళ్ల సాయంతో హీరోల విజయం. ఈ పెద్ద కథలో నల్లులపై రాసిన థీసిస్‌ ప్రసిద్ధమైనది కాబట్టి దాన్ని వదిలేసి పల్లెటూళ్ళో సూర్యోదయ వర్ణన గురించి గుర్తుకు తెచ్చుకోవచ్చు. - ''తెల్లవారిందనే దురభిప్రాయంతో కోడి కూసింది. కాకులు మేలుకున్నాయి. ఈగలు డ్యూటీకి బయలు దేరాయి. దోమలు విశ్రాంతికి ఉపక్రమించాయి. దాలిగుంటల్లో పిల్లులు బద్ధకంగా లేచి వళ్లు విరుచుకుని బయటకు నడిచాయి. ఆవులు అంబా అన్నాయి. పువ్వులు వికసించాయి. నవ్వడం అలవాటైన పిల్లలు చక్కగా నవ్వారు. ఉత్తి పుణ్యానికి యేడవడం వృత్తిగా గల పిల్లలు చక్కగా ఏడుపు మొదలెట్టారు... ఆలస్యంగా లేచినవాళ్లు హడావుడిగా పోతున్నారు. ఈసరయ్య హోటల్‌ నుంచి, ఎండు తామరాకుల వేడి వేడి ఇడ్లీ పొట్లాలని ఆఘ్రాణించి ఆనందిస్తూ కొందరు కుర్రాళ్లు తిరుగుతున్నారు. ఈ హడావుడంతా చూసి నిజంగా తెల్లవారిందనుకుని సూర్యుడు ఉదయించాడు.''

బ్రహ్మచారిగా ఉండగానే దాంపత్య జీవితంలోని సొగసుల గురించి రమణ రాసిన కథలు 'రాధాగోపాలం'. వారిది ఎంత అన్యోన్యమైన దాంపత్యమంటే- ''రాధతో రోజులు గోపాలానికి కవిత్వం నేర్పాయి. పెరుగు మీద తొరక కోసం రాధ పెట్టే రభస అతనికి హృదయమంతటితోనూ నవ్వడం నేర్పింది. కొనతేలిన రాధమ్మ నాసిక అతనికి దేముడి శిల్పచాతురిని బోధపరిచింది. రాధమ్మ నిద్రించినపుడు ఆమె నయనాలు అందానికి అర్థాలు చెప్పాయి. రాధమ్మ చూపులు అతనికి ఏం చెప్పేవో చెప్పడం అతనికి తరం కాదు. రాధమ్మ తరం కాదు.'' అయినా రాధ కట్టుకున్న చీర విషయంగా అలిగిన గోపాలం కథ - 'లహరి'! పెళ్లికి ముందు రాధను ప్రేమించడానికి తాను పెట్టిన ప్రీ-ఎస్టాబ్లిష్‌మెంట్‌ చార్జీలు డిమాండ్‌ చేసిన గోపాలానికి తనూ ఆ సందర్భంగా పెట్టిన ఖర్చులు చెప్పుకొచ్చి 'మీరే నాకు బాకీ' అని తేల్చిన కథ- 'రాధమ్మ బాకీ'.! వారి పుత్రోదయం కథ - 'కుమార సంభవమ్‌'! వాళ్లింటికి వచ్చిపడ్డ బోల్డుమంది బంధువుల కథ - 'చుట్టాలొచ్చేరు'! గోపాలం తన ఫ్రెండు తుకారాం (అప్పారావు మరో అవతారం)కి పెళ్లి సంబంధం చూడబోవడం 'తిమింగలగిలం 'కథ'.

'సీత' కథలో ఒక ప్రేమికుడు, ప్రేయసి బింకాలకు పోయి వ్యవహారం చెడగొట్టుకోబోవడం కనబడుతుంది. ఆడదాని మనసు అర్థం చేసుకోకుండా దూకుడుగా పోయే మగవాడి సంగతి చెబుతుంది.

''ఏమండీ... అసలు మీకు నా ఎడ్రసు ఎలా తెలిసింది?'' అంది సీత తటాలున.

ఉద్విగ్నుడై కళ్లు మూసుకుని కారు ఎక్కుతున్న సత్యానికి సీత మాటల బరువు తెలియదు. పరిస్థితులు ఇలా వక్రించాక, తిరిగి అతన్ని ఈ ప్రశ్నతో నిలవేసి - బహుశా అతను చెప్పదలచుకున్నది అతనికి తెలియకుండానే చెప్పించి, సక్రమపరచాలనే ఉద్దేశాల, ఆశల ఛాయలు సీతలో ఉన్నవని అతను గ్రహించ లేదు.''

'తాంబూలాలిచ్చేశారు' - టపటపా ప్రేమలో పడిపోయి వాళ్ల నాన్న బెదిరించడంతో అదే స్పీడులో ప్రేమలోంచి బయటపడిపోయే ఉత్తుత్తి ప్రేమికుడి కథ.

ప్రేమించిన అమ్మాయి సరోజని మెప్పించడానికి విజ్ఞానం సముపార్జించడానికి ఓ కుర్రాడి దగ్గర ట్యూషన్‌ పెట్టించుకుంటాడు రాజు. అతని చెలికాడు అప్పారావు గంట, గంటకు బుల్లెటిన్‌లు పంపుతూ ఉంటాడు. ''రాజూ, సరోజ ఫస్టు పీరియడ్‌లో నీ రైవల్‌ సుబ్బారావు వంక మూడుసార్లు సూటిగా చూసింది. సారీ, అ. రావు.''

రెండవ గంట కాగానే ఇంకో బులెటిన్‌ వచ్చింది.

''రాజూ. ఇది నీకు తెలుసా? రైలుస్టేషనులో ఉత్త పుణ్యానికి ఇనప రేకుల తోరణాలలాటివి పట్టాల కడ్డంగా కట్టి ఉంటాయి. అవి ఎందుకో తెలుసా?''- ఇట్లు అప్పారావు. పి.యస్‌- సరోజకి తెలుసట!

'ఏకలవ్యుడు' - సీత అనే అమ్మాయి ఒక్కత్తినే ఏకైక లవ్‌గా నిలుపుకున్న ఏకలవ్యుడి కథ. కానీ వాళ్ల తల్లిదండ్రులు అభిప్రాయ భేదాల వల్ల కథ అడ్డదారి పట్టి తుకారాం అనే ఫ్రెండు వల్ల సుఖాంతమవుతుంది. వియ్యంకులిద్దరి మధ్య జరిగే మాటల పోటీలు కథకు హైలైట్‌. ఓ సందర్భంలో డంగై పోయినతని అవస్థ వర్ణన- 'రాగాలాపనలో పై షడ్జమం దాటిపోయి అక్కడేం చెయ్యాలో తోచక, దిగలేక నిలవలేక అవస్థపడే జూనియర్‌ గాయకుడిలా గింజుకోసాగాడు.'

'భగ్నవీణలు, బాష్ప కణాలు' - లవర్స్‌ డెస్‌ల ఉండే ప్రేమికుల 'విషాద' గాథలు, వాళ్ల హడావుడి. అమ్మాయిల గురించి వాళ్ల అంచనాలు ఎలా వుంటాయంటే -

''మిమ్మల్ని చూడగానే ఆ అమ్మాయి అంతవరకూ కుడిచేత్తో పట్టుకున్న పుస్తకాలు ఎడం వేపుకి మారుస్తుంది కదండీ!'' అన్నాడు శ్రోత.

''అవునయ్యా! అవునూ- ఎడం వేపుకి మార్చిందంటే హృదయం అన్నమాట- హృదయాన్ని సూచిస్తోందన్నమాట. పాపం! ఎంత బాధ పడిపోతోందో నాకోసం!'' అన్నాడు దిలీప్‌ త్రీ మూడో బజ్జీని పరీక్షగా చూస్తూ.

'వరలక్ష్మి వ్రతం' - ''ఇరుగు పొరుగులను ప్రేమించడం మధ్య ఇంట్లో కాపురం ఉన్న వారి విద్యుక్త ధర్మం'' అంటూ మొదలైన ఈ కథ అందమైన అమ్మాయి తల్లి అభిమానాన్ని చూరగొనడానికి ఓ ప్రేమికుడు పట్టిన వ్రతం గురించి చెబుతుంది.

అప్పుల గురించి 'ఋణానందలహరి' రాసినా ఇంకో రెండు కథలు కూడా ఆ సబ్జెక్టు మీదవే- 'వేట'- ఒకరికొకరు అప్పులున్న పలువురు అప్పుల అప్పారావులు ఒకేసారి సందర్భపడ్డ సన్నివేశాన్ని 'ఎంతో ఆప్యాయంగా, తమ తమ శిల్ప సంప్రదాయాల ప్రకారం లొట్టలు వేస్తూ ఎరని చూస్తున్న, పులిని చూస్తున్న, వేటగాణ్ణి చూస్తున్న ఎరనీ, పులినీ వేటగాణ్ణీ చూస్తున్న, పులిని చూస్తున్న, వేటగాణ్ణి చూస్తున్న, ఎరని మేస్తున్న, పులిని కాస్తున్న... ఆ యొక్క సన్నివేశం నేత్రానందంగా మహోజ్వలంగా ఉంది' అని వర్ణిస్తుంది కథ.

'తిమింగలగిలం' - రాధాగోపాలం సంపుటిలో చోటు చేసుకున్నా, ప్రధానంగా ఇది అప్పారావుకథ. చిత్రమేమిటంటే ఈ కథలో అప్పారావుకి సరైన ప్రత్యర్థి ఎదురవుతాడు. అప్పుడు ''...పది నిమిషాలలో ఋణగుణ ధ్వని చెలరేగింది. నా మాట వినమంటే నా మాట వినమనుకున్నారు. బాబ్బాబు అని బ్రతిమాలుకున్నారు. రేపటికి ఫిరాయించేస్తానని పరస్పరం హామీలు ఇచ్చుకున్నారు. స్థాన బలమే జయించింది. ఋణ ధ్రువమే సార్థకమైంది. అప్పారావు అనే తుకారం ఐదు రూపాయలు సుబ్బారావుకి అప్పుగా సమర్పించుకున్నాడు. జీవితంలో తొలి పరాజయం అది.''

'జనతా ఎక్స్‌ప్రెస్‌' - 'భారతి'లో వచ్చిన ఈ కథ మధ్య తరగతి జీవుల జీవితాలకు దర్పణం. దీనిలోని పాత్రలతోనే ''అందాల రాముడు'' సినిమా తీసారు. మధ్య తరగతి గురించి రాసేటప్పుడు రమణ ఆ వర్గాన్ని వెనకేసుకు రాలేదు. కిల్లాడీలు, భేషజాలకు పోయేవాళ్లు, డబ్బుంటే పేకాడేసి, పజిల్స్‌ కట్టేసి డబ్బు తగలేసేవాళ్లు - వీళ్లందరితో బాటు ఎదుటివాటిది తప్పని తెలిసీ జాలిపడేవాళ్లూ కనబడతారు.

'కన్నీటి పాట' - ఆంధ్రజ్యోతి వీక్లీలో జూలై '90 నాటి కథ. ఏడవడానికి టైము దొరక్క ఏడుపు వాయిదా వేసుకున్న ముసలి ఆనందరావు తీరిక దొరికి ఏడవబోతే అది ఏడవవలసినంత పెద్ద విషయంగా అనిపించదు. అందులోనూ ఆకలీ, ఆనందరావూ సంభాషించుకుంటారు. ''ఓ నువ్వా ఆకలివా?... సోదరా! యాభై ఏళ్ల నించి ఇల సాటిలేని జంటలా వుంటున్నాం. లోగడ నువ్వు నా నీడవి. ఇప్పుడు నేనే నీ నీడలా వెన్నంటి వస్తున్నాను....'' అంటాడు పాపం ఆనందరావు.

'మహరాజూ యువరాజూ'- ఒక చిరుద్యోగి, ఒక నిరుద్యోగి తమ సొమ్ములు తాకట్టు పెట్టి చెరో రూపాయి సంపాందించుకుంటారు. అది అవసరాలకు కాకుండా ఇతరత్రా ఖర్చు చేసేస్తారు కానీ ఇద్దరూ అవతలివాడి గురించి అసూయపడతారు. గొప్ప కథ చిరుద్యోగి గురించి రమణ అంటాడు - 'ఎన్‌.జి.వో. మహారాజు ధోరణి వేరు. గుట్టుగా వేదాంతం సాధన చేస్తూ ఉంటాడు - గిట్టేనాటికి ముమ్మూరల నేల కోసం. ఈ యాతనలు ఎలాగా తప్పవు. చేతికి నూనె రాసుకోకుండా అప్పడాల పిండితో ఆటలాడబోతే సంసారం ఇలా అంటుకుంది. అంచేత ఆ పిండి వదలదు కాబట్టి ఇహ దానికోసం పబ్లీకున దుఃఖపడక తప్పకపోయినా. చాటున మటుకు అసలు పిండే కాదు చేతులే లేవనుకుని విరగబడి నవ్వుకుని తృప్తిపడడానికి తిప్పలు పడతాడు.' ఇంత అద్భుతంగా మిడిల్‌ క్లాసును విశ్లేషించడం ఎవరికి సాధ్యం?

'అర్థాన్వేషణ' - ఏభై రూపాయిల అప్పు దొరకలేదు కాబట్టి పీకెల మీదికి వచ్చిందనుకునే నరసన్నగారికి అప్పన్న హితోపదేశం చేస్తాడు. ''మనవంటి వాళ్లకి అసలు పీకెల మీదకి రానిదెప్పుడు? మీకివాళ యాభై రాళ్ల అప్పు పీకెల మీద కూర్చుంది. నేనిచ్చానే, మీరు తీర్చారే, పీకెల మీది ముప్పు తప్పించుకున్నారే - అనుకోండి. మళ్లా రేపు సాయంత్రానికే ఇంకో ఉప్పెన వచ్చి పడుతుంది. అది గడిస్తే ఇవాళ డబ్బు సర్దిన నేనే ఎల్లుండి సాయంత్రం పీకెల మీద కత్తి నౌతాను, గండాలూ మన్నేం చెయ్యవు. మీకివాళ డబ్బు దొరకదనుకోండి. అప్పులాడికేదో చెప్పుకుంటారు. వాడు ధాంధూం అంటాడు. అని?.. ఏముంది సరే మళ్లీ వస్తానంటాడు...''

'ఆకలి-ఆనందరావు' ఆనందరావునే నిరుద్యోగికి ఆత్మా రాముడితో జరిగే పోట్లాట. కథాశిల్పం పరమాద్భుతం.

'సెరిౖబ్రల్‌ సినేమియా' - ఆనందరావు సినిమా స్టూడియోల చుట్టూ తిరుగుతూంటాడు. అతని మెడకు రౌడీ వేషాలు వేద్దామని ఉబలాటపడే వరహాలనే డోలు ఒకటి. '...నిజానికి ఆనందరావు కొత్తలో వేషాలు సంపాదించడానికి ప్రయత్నించాడు. అది కలిసి రాక, అసిస్టెంటు డైరెక్టరు అవుదామని ఆశ పడ్డాడు. రద్దీ ఎక్కువ. టెక్నికల్‌ సైడు ట్రే చేశాడు. అంబ పలకలేదు. అదీ ఇదీ అన్నాడు. ఏదీ సాగి రాలేదు. చివరికి సినిమా కథలు రాయటానికి సిద్ధ పడ్డాడు.' అంటూ సినీజాలంలో పడి కొట్టుకునే జీవులను మన ఎదుట సాక్షాత్కరింపజేస్తుందీ కథ.

మనిషి తత్త్వం గురించి రాసిన కథలు కొన్ని :

'కృతజ్ఞత' - డబ్బున్న స్నేహితుడి కుక్కను కాపాడబోయి అన్నిందాలా చెడి, కృతఘ్నుడన్న పేరు మూటగట్టుకున్న దీక్షితులు కథ. దీక్షితులు కథ చెప్పిన సుబ్రహ్మణ్యం కథ చివర్లో నీతి చెప్తాడు - ''ఈ భూప్రపంచంలో ఎదుటి వాడిలో కృతజ్ఞత కోసం ఆశించే కన్న ఆంధ్ర రాజకీయ నాయకుల్లో ఐకమత్యాన్ని ఆశించు. ఆంధ్రుల్లో కార్యశూరత్వాన్ని ఆశించు. నువ్వు సఫలీకృత మనోరథుడవడానికి అవకాశాలు లేకపోలేదని నేను అనబోడం లేదు''.

'లోక యాత్ర'- చిన్నప్పుడు తను నడిపిన ప్రేమాయణం గుర్తుకు తెచ్చుకుని, ఈనాడు తన కూతురు ప్రేమలో పడుతుందేమో నని భయపడి ఖర్చయినా ఫర్వాలేదని పై క్లాసుకి రైలు టిక్కెట్లు మార్చుకున్న నడివయస్కుడు అనుకున్నదిది - ''...అమ్మయ్య, వెధవ డబ్బు పోతే పోయింది కానీ, చీకూ చింతా లేకుండా బెజవాడ చేరవచ్చు. ఆ ఇంటరు క్లాసులో ఆ అల్లరి కుర్రాళ్లతో సీతలాంటి పెంకికూతుర్ని వేసుకొని ప్రయాణం చేస్తే నిద్రకు నీళ్లు ధారపోయవచ్చు. రోజులు మరీ గడ్డుగా వున్నాయి. ఆడా మొగా క్షణాల మీద ప్రేమించేసుకుని, ఉత్తర క్షణాలలోనే పెళ్లాడేసి అంచెల మీద లేచిపోతున్నారు... 'అమ్మయ్యేది, బాబయ్యేది అమర ప్రేమ కన్నానా?' అంటున్నారు.... ఆయన ఆలోచనలకు అంతరాయం కల్గింది. పాతికేళ్ల తను సీత తల్లి కాంతం విషయంలో ఎలా ప్రవర్తించాడో గుర్తుకు వచ్చింది.''

'చండీదాసు హితోపదేశం' - డిసెంబరు 1955 నాటి కథ. భార్యాదాసుడైన దానయ్య కొడుకు కాపురంలో పొరపొచ్చాలు వస్తున్నాయంటే వెళ్లి కోడలికి హితోపదేశం చేస్తాడు. ఏతావాతా తన కొడుకు మొహంలో భర్త ఛాయ కనబడి తెల్లబోతుంది చండిక, అదే దానయ్య భార్య. ''ఏమో సుమండి. కోడలు పిల్లి పిల్ల అయిపోయిందంటున్నారు కానీ అబ్బాయి కోడలుతో మాట్లాడినప్పుడు మీ ఛాయలే కనబడుతున్నాయి. ఉన్న మాట చెప్పాలంటే, ముమ్మూర్తులా మీలా తయారయ్యాడనిపిస్తుంది'' అని వాపోతుంది - భర్త భార్యాదాసుడు కావచ్చు కానీ కొడుకు భార్యాదాసుడు కావడం సహించలేక.

'ఛాయలు' - సుబ్రహ్మణ్యం అనే కుర్రవాడు ఇంట్లోంచి పారిపోయిన తమ్ముడి గురించి వెతుకుతూ రాత్రి మద్రాసు సెంట్రల్‌ స్టేషన్‌కు వెళతాడు. అక్కడ ఇతన్ని దొంగగా పొరబడిన ఒక పోలీసు అవమానిస్తాడు. స్టేషన్‌ బయటపడి నడుచుకుంటూ పోతున్న సుబ్రహ్మణ్యం ఆ పోలీసుని ఎలా శిక్షించాలో ఊహిస్తూ కలలు కంటాడు. మధ్యలో సినిమా పోస్టరు మీద సెక్సీ హీరోయిన్‌ బొమ్మ చివర్లో స్టంటు సినిమాహాలు వద్ద బొమ్మ అతని ఆలోచనలను చెదరగొడతాయి. ఆ సినిమా హాల్లోకి దూరతాడు. ''రూపాయి పావలా టిక్కెట్టు కొని సుబ్రహ్మణ్యం ఆ సినిమాకి వెళ్లాడు, తన పాత శత్రువుకు కొత్త శిక్ష ఎలా వెయ్యాలో సినిమా చూస్తూ ఆలోచిద్దామని. ఇంకో కారణం కూడా ఉండవచ్చు. తన తమ్ముడిని వెతికేందుకు ఉపాయాలు ఆలోచించటానికి... బహుశా ఇంకో ముఖ్య కారణమూ వుండొచ్చు. అతడిది మీకూ నాకు ఏనాటికి చెప్పడు... తను పొందిన ఇన్ని అవమానాల కన్నా సెంట్రల్‌ స్టేషన్‌లో ఒకే ఒక క్షణంపాటు తను చూసి, క్షుణ్ణంగా చదువుకున్న ఆంగ్లో ఇండియన్‌ అమ్మాయి వంపులు అతని బుర్ర నిండా ఆలోచనల్ని కల్పించి, తీరని కోరికల్ని రేకెత్తించాయి. ఇప్పుడీ సినిమా హీరోయిన్‌ వంపులు గంటన్నర చూసి ఇంటికెళ్లినప్పు డతడు తిరిగి ఇంకో రంగురంగుల ఊహలోకంలో ప్రవేశించవచ్చు, తీరని కోరికల్ని తృప్తిపరచుకుందుకు...''

'జల ప్రళయం' - 2000 సంవత్సరానికి ప్రళయం వస్తోందని మనం ప్రస్తుతం అనుకుంటున్నట్టుగా చి.మా.భా (చీమల జనాభా) హడావుడి పడడం ''... పెళ్లి అంటే భయపడుతూ వచ్చినవారు ఎలాగా ప్రళయం వస్తోంది కదా అని తెగించి పెళ్లిళ్లు చేసుకోవడం'' జరుగుతుంది. చివరకు ప్రళయం వస్తుంది. ఎలాగ? చీమల పుట్ట ఉన్న ఇంటి డాబా మీద పెట్టిన నీళ్ల బాల్చీ ఒరిగి పడడంతో.

'సన్మానభంగం' - ఎవర్నయినా సరే పిలిచి సన్మానం చేస్తానంటే వాళ్లకి కొమ్ములెలా మొలుచుకు వస్తాయో చెబుతుందీ కథ. దాంతో మరో సన్మానితుణ్ణి వెతుకుతూంటారు. అప్పారావు, వక్తగా ఉన్న మంత్రిగారు వేషాలు మార్చుకుంటూ (ఎవరి కారణాలు వారి కున్నాయి) సభను కొనసాగించడం మహారక్తిగా ఉంటుంది. దానిలో ఒక సన్మానితుడి గురించి - ''ఆయన పేరు సుబ్బన్నగారు. మహాభక్తుడు. వినయ భూషణుడు. దారుణమైన వినయంట... అసలు లోకంలో వినయం నిండుకోడానిక్కారణం ఉన్నదంతా పోగై ఈయనగా కరడు కట్టుకుపోవడమే నన్న చమత్కారమే ప్రధానంగా ముఖ్య వక్త ఉపన్యాసం తయారైంది. తీరా సభవేళకి వినయభూషణుడు సుబ్బన్నగారికి తనంత వినయశీలుడు లేడన్న గర్వం గంటకి బోలెడు చొప్పున పెరిగిపోయింది. దాంతో కణతల పైన చిన్న బొడిపెలు వచ్చాయి. అంతలో అవి బారెడు కొమ్ములుగా పెరిగి చివర సుడి తిరిగాయి...''

'కానుక' - గోపన్న అనే చిన్ననాటి మిత్రుడు కృష్ణుడికి ఒక మంచి వేణువు పుట్టినరోజు బహుమతిగా ఇద్దామని ప్రయత్నించడం కథాంశం. కానీ చేసినదేదీ అతనికి నచ్చదే! చివర్లో అతనికి జ్ఞానోదయమవుతుంది - సృష్టిలో ఏదీ పనికిమాలినది లేదని. ''ప్రొద్దు వాటారినప్పటినుంచి మర్రి చెట్ల లోంచి ఊడలు ఊడలుగా దిగజారుతున్న చీకటి. చలమై, చెరువై చెలరేగిన యమునై సముద్రమై భూమినంతా ముంచివేసింది. ఆకాశమెత్తున ముంచేసింది - రాధ కంటి కాటుకలా - కృష్ణుడి వంటి నలుపులా- నందుడి యింటి చల్లలా చిక్కబడింది.'' అంటూ ప్రారంభమయి అసాంతం చదివించే ఈ కథ చదివి మనసు ఆర్ద్రం కాని పాఠకుడు పాఠకుడే కాదు.

ఎత్తులు - పై యెత్తుల కథలు :

'సాక్షి' - సాక్ష్యం చెప్పిన నేరానికి దుండగుడు పగ తీర్చుకోడానికి వస్తే ఊరు కలిపి రాని పరిస్థితిలో ఏం చెయ్యాలన్నది కథ.

'ఈశ్వరేచ్ఛ' - అనుకోకుండా అవకాశం కలిసివచ్చిన గురునాథం తనను దగా చేసిన గజపతిని ఏడిపించడం.

'ప్రయోజకుడు' - అంతా తెలివితక్కువవాడు అనుకున్న కుర్రాడు ఎంతో తెలివిగా ఊరిల్లిపాదినీ బురిడీ కొట్టించడం.

'ఆ చేతి చేత' - భార్యాభర్తలు ఒకరికి తెలియకుండా ఒకరు పిల్లలకు సాయపడడం.

సరదా కథలు :

'భూషణం వైరాగ్యం' - ఉడకని బంగాళాదుంపల కూర తినాల్స రావడం వల్ల వైరాగ్యం అలవడడం.

'అదో రకం ముచ్చట' - రైలు టిక్కెట్‌ దాచేసి ఫ్రెండుని ఏడిపించడం.

'ప్రాప్తి' - కరువు రోజుల్లో మినుములు కోసం తంటాలుపడి కొలీగ్స్‌ చేసిన ప్రాక్టికల్‌ జోక్‌కి గురవడం.

భక్తిభావం :

'సీతా కళ్యాణం' - సి.వి.విజయలక్ష్మి పేరుతో రాసిన ఈ కథ భాషా సౌందర్యానికి చదవదగినది. ఆ కథ ఇలా సమాప్తమవుతుంది. ''...రఘురాముడు తన దక్షిణ హస్తంతో సీతా వధూటి పాణి పల్లవాన్ని మృదువుగా అదిమాడు. ఆ పరమ కళ్యాణి మందహాసం సిగ్గు దొంతరలలో అందంగా కలిసిపోయింది. సీతారాముల మధ్య క్షణార్థంలో జరిగిన రహస్య మధుర సరాగ వృత్తాంతం, నేటికీ వధూవర కర కమలాలలో పునః పునరావృతం అవుతూనే ఉంది. లోకమంతటా పాణిగ్రహణ మధురక్షణాల వేళ వధూవరులంతా సీతారాముల ఈ అనురాగాన్ని ప్రసరిస్తూ వారిని స్మరిస్తూ తరిస్తూ ఉన్నారు.''

ఇలా చెప్పుకోవాలంటే ఎన్నో ఉంటాయి రమణ రచనల్లో విశేషాలు. ఒక్కటి మాత్రం నిజం. రమణ చాలా తక్కువగానే రాసినా చిరకాలం నిలబడిపోయే పాత్రలు ఎన్నో సృష్టించారు. మునిమాణిక్యం పేరు చెప్తే 'కాంతం' గుర్తుకు వస్తుంది. మొక్కపాటి అంటే 'బారిష్టర్‌ పార్వతీశం' గుర్తుకొస్తాడు. మరి రమణ? - బుడుగు, సీగాన పెసూనాంబ, పక్కింటి లావుపాటి పిన్నిగారి మొగుడు, రెండు జెళ్ల సీత, రాధ, గోపాలం, అప్పారావు, వరహాలరాజు, ఆనందరావు. కంట్రాక్టర్‌.... ఇలా ఎందరో.

ఎంతో వైవిధ్యం చూపే రచనలు చేసిన రమణ హ్యుమనిజానికి తప్ప మరే ఇజానికి లొంగలేదని అనిపిస్తుంది. ఏదో ఒక వర్గం పేరుతో మనుష్యులను ద్వేషించలేదాయన. మనుష్యులలో అసూయ, ద్వేషం, మూర్ఖత్వం, హజం - అన్నీ ఉన్నాయని తెలిసి కూడా వాళ్ళని ప్రేమించా డాయన! కాలపరిమితి ఇజానికి ఉంది, నిజానికి లేదు. హ్యూమనిజానికి లేదు. హ్యూమనిజాన్ని ఆధారం చేసుకుని రాసేవాళ్లకు అవధులు లేదు. అడ్డుగోడలు లేవు, ఫలానా వారి మెప్పు పొందాలని రంగు పులుము కోవలసిన అగత్యమూ లేదు. అది అర్థం చేసుకున్నవాళ్ళూ, మనుష్యులను అభిమానిస్తూనే వాళ్లని మంచికి మరల్చాలని కోరేవాళ్లూ రమణను ఆస్వాదించగలుగుతారు. సమాజంపై అలిగినవారికి రమణ ఒట్టి కాలక్షేపం రచయితగానే అనిపిస్తాడు. అది వారి దురదృష్టం!'

ఇదీ ఆ వ్యాసం. దీనితో బాటు నేను సేకరించి అప్పటిదాకా అముద్రితంగా వున్న రమణ సమీక్షలు, వ్యాసాలు 'రచన'కు యిచ్చాను. వాళ్లు చక్కగా బాక్స్‌ కట్టి వేశారు. ఒక్కసారిగా ఆవిష్కరింపబడిన రమణ విశ్వరూపం చూసి అనేకమంది పాఠకులతో బాటు రమణగారూ ఆశ్చర్యపడ్డారు. 'అవునండోయ్‌, మీరు చెప్తూ వుంటే యిన్ని రాశానా అని నాకే వింతగా వుంది.' అన్నారు. 'మీరు చరిత్రను సృష్టించే క్రమంలో వున్నారు కాబట్టి మిమ్మల్ని మీరు గమనించుకోలేదు. సింహావలోకనం చేసుకుని చూస్తేనే యివి తట్టేది.' అని జవాబిచ్చాను. ఈ వ్యాసం ప్రచురణ తర్వాత రమణ సాహితీసర్వస్వం వెలువరించాలనే నా సంకల్పం దృఢతరం అయింది.

సాహితీ సర్వస్వం ప్రతిపాదన ః నేను నవోదయా రామమోహనరావుగారితో ఉత్తరప్రత్యుత్తరాలు సాగించేవాణ్ని. విశాలాంధ్రవారు కొడవటిగంటివి వేస్తున్నట్టుగా రమణగారి రచనలనన్నిటినీ పెద్ద పెద్ద వాల్యూమ్స్‌గా వేయవచ్చు కదా అని అడిగేవాణ్ని. ''రమణ పాఠకులు లైట్‌ రీడర్స్‌. వాళ్లు యింత పెద్దవి చదవరు.'' అని ఆయన సిద్ధాంతం. ఆయన ఎంత చెపితే అంత రమణగారికి. అసలు తన పుస్తకాలన్నీ మార్కెట్‌లో వున్నాయా లేదా, ఎన్ని ఎడిషన్స్‌ వేశారు, వాటిపై ఎంత రాయల్టీ ఎంత వస్తోంది - యివేమీ ఆయన పట్టించుకోలేదు. సాహితీసర్వస్వం గురించి నేను పోరుపెడుతూండేవాణ్ని. నేను వెలికి తీసినవన్నీ చూశాక, వెరైటీ చూశాక అటువంటిది వేస్తే బాగానే వుంటుందాన్న సందేహాన్ని ఆయన మనస్సులో నాటగలిగాను. 8 సంపుటాల సాహితీసర్వస్వంలో ఏ సంపుటంలో ఏది పెట్టబోతున్నానో అన్నీ లెక్కలు వేసి చూపించాను. ఆయనకు నచ్చింది. కానీ పబ్లిషర్‌ ఎవరూ రెడీ కాలేదు. 'నవోదయా వారు వేయకపోతే పోనీ నేనే పబ్లిష్‌ చేసేస్తా' అని అనడానికి ఆయనది ఆ వ్యాపారమూ కాదు, ఆనాటి ఆయన ఆర్థిక పరిస్థితి అందుకు సహకరించేలానూ లేదు.

అప్పుడు నేను, వరప్రసాద్‌ కలిసి 'సంగీతసాహిత్య స్రవంతి' అనే పేర వాటిని పబ్లిష్‌ చేద్దామని అనుకున్నాం. కంపోజింగ్‌ కని ఒకళ్లకు మ్యాటర్‌ అంతా యిచ్చాను. పదివేల రూపాయలు ముందే తీసేసుకున్నారు కానీ టైపు చేసినది ఫ్లాపీలో వేసి యివ్వలేదు. కంప్యూటర్‌ దొంగలు ఎత్తుకుపోయారు, మళ్లీ చేయాలి అన్నారు. చేయలేదు. పని ఆగిపోయింది. కంపోజింగ్‌లోనే యింత మతలబు వుంటే యిక పుస్తకాలు అచ్చు వేయించడం ఎలా, డిస్ట్రిబ్యూట్‌ చేయించడం ఎలా, అమ్మాక డబ్బు వసూలు చేయడం ఎలా? మన వలన అయ్యేది కాదని దిగాలుపడ్డాను. రమణగారూ దిగాలు పడ్డారు - తన పుస్తకాల కారణంగా మాకు పదివేలూ పోయాయని! దరిమిలా సాహితీసర్వస్వం వెలువడి ఆయనకు రాయల్టీ సొమ్ము వచ్చాక ఆ పదివేలు వెనక్కి యిచ్చేస్తానని ఆఫర్‌ చేశారు. అప్పుడు చెప్పాను - ''దానిలో వరప్రసాద్‌, నేను 2 ః1 నిష్పత్తిలో పెట్టుబడి పెడదామనుకున్నాం. రూ.6500ల నష్టం అతనికి లెక్క కాదు. నాకు లెక్కే కానీ రూ.3500లతో నేను ఒక గొప్ప పాఠం నేర్చుకున్నాను - పని పూర్తవందే డబ్బు యివ్వకూడదని. మీరు అది నాకు వెనక్కి యిచ్చేస్తే ఆ పాఠం మర్చిపోయి యింతకంటె పెద్ద పొరపాటు చేస్తాను. అందుకని వెనక్కి తీసుకోను.'' అన్నాను. రమణగారు నవ్వి ''భలేవారే'' అన్నారు.

ఇంత పెద్ద ప్రాజెక్ట్‌ను చేపట్టడానికి విశాలాంధ్ర వారే తగినవారనుకుని ఆర్టిస్టు మిత్రుడు చంద్ర ద్వారా రాజేశ్వరరావుగార్ని కలిశాను. ''మేము గతంలోనే రమణగార్ని అడిగామండి. ఆయన ఆసక్తి చూపలేదు.'' అని ఫిర్యాదు చేశారు రాజేశ్వరరావుగారు. ''అప్పటి సంగతి వదిలేయండి. ఇప్పుడు నేను బాధ్యత వహిస్తాను. రమణగారి చేత ఔననిపిస్తాను. చూడండి, ఎంత మెటీరియల్‌ వుందో.'' అన్నాను.

''సరే వేద్దాం. కానీ మరి యీ వర్గీకరణ, సంపాదకత్వం అదీ ఎవరు చూస్తారు?'' అన్నారు.

''నేను'' అన్నాను. సాహితీసర్వస్వం ఆఖరి సంపుటం ముందుమాటలో చివర్లో రాశా - ''...సాహితీ సర్వస్వం సంపాదక బాధ్యత నాకు అప్పగించడంలో రమణగారు, విశాలాంధ్రవారు సాహసం చేశారని చెప్పక తప్పదు. నేను రచయితను, వ్యాసకర్తనే తప్ప సాహిత్య అధ్యాపకుణ్ని/పరిశోధకుణ్ని/విమర్శకుడిని కాను. పోనీ పాత్రికేయుణ్నయినా కాను. కనీసం పుస్తక సమీక్షకుణ్నయినా (ఆ నాటికి) కాదు. ఐనా వారు నాపై నమ్మకముంచారు. రమణగారి అభిమానుల్లో అగ్రేసరులు బాపుగారు యిచ్చిన ప్రోత్సాహం మరువరానిది...'' అని.

రమణగారు నాపై వుంచిన నమ్మకం వలన విశాలాంధ్రవారు పబ్లిష్‌ చేసి డిస్ట్రిబ్యూట్‌ చేయడానికి సరే అనేశారు. రమణగారూ ఓకే అనేశారు.

ఓ పదిరోజులు పోయాక రాజేశ్వరరావుగారు ఫోన్‌ చేశారు. ''రమణగారి రచనల్లో కమ్యూనిస్టు వ్యతిరేకత వుంటే మాత్రం వాటిని ఎడిట్‌ చేయాల్సి వుంటుందని చెప్పమన్నారండి.'' అని.

''అలాటిది ఏమీ లేదని నేను గట్టిగా చెప్తున్నాను. ఆయన రాజకీయాల్ని విమర్శించారు తప్ప కమ్యూనిస్టులను పనిగట్టుకుని ఏమీ అనలేదు. ఆయన రచనల్లో దేన్నయినా ఎడిట్‌ చేస్తానంటే ఆయన మాట ఎలా వున్నా ముందు నేనే ఒప్పుకోను.'' అన్నాను. రమణగారికి చెప్తే 'కరక్ట్‌, కరక్ట్‌. పుస్తకాలుగా రాకపోయినా ఫర్వాలేదు' అన్నారు. తర్వాత విశాలాంధ్ర వారే 'సరే అలా అయితే..' అన్నారు.

సాహితీ సర్వస్వం రూపకల్పన ః అయినా కొందరు విశాలాంధ్ర రెగ్యులర్‌ పాఠకులకు తమ అభిమాన సంస్థ ముళ్లపూడి వంటి 'రియాక్షనరీ' రచనలు ప్రచురించడం నచ్చలేదు. చెప్పానుగా, ఆయనకు కొందరు కొట్టిన ముద్ర అలాటిది. అలాటి వాళ్లల్లో ఒకాయన ''కథారమణీయం - 1'' మార్కెట్‌లోకి రాగానే విశాలాంధ్ర ట్రస్టు సభ్యులైన సురవరం సుధాకరరెడ్డిగారికి ఓ పెద్ద వుత్తరం రాశాడు - మీరు పోయి పోయి యీయన పుస్తకాలు వేయడమేమిటని. రాశాడే కానీ, పుస్తకం కొన్నాడు. చదివి, వారం రోజులు పోయాక యింకో ఉత్తరం రాశాడు - 'అసలిలాటి పుస్తకం వేయకపోతే విశాలాంధ్ర చాలా తప్పు చేసినట్టు అయ్యేది' అని. సురవరంవారు రెండు ఉత్తరాలూ కలిపి రాజేశ్వరరావుగారికి ఒకేసారి యిచ్చారు. 'రమణ రచనలు చదవనివారే ఆయనకు సామాజిక స్పృహ లేదంటారు' అనే నా వాదనకు మరింత పరిపుష్టి కలిగింది.

నేను సాహితీసర్వస్వం డిజైన్‌ చేసిన విధానం గురించి చెప్తాను. మొత్తం 8 సంపుటాలుగా విభజించాను. కథలు, పెద్దకథ (ఇద్దరమ్మాయిలు..) కథామాలికలు యివన్నీ కలిపి కథారమణీయం అని రెండు భాగాలు - వ్యాసాలు, గిరీశం లెక్చర్లు, నవ్వితే నవ్వండి, యివన్నీ కలిపి కదంబరమణీయం అని రెండు భాగాలు - సినిమా సమీక్షలు, సినిమా వ్యక్తులపై వ్యాసాలు, దేశవిదేశ సినీరంగాలపై వ్యాసాలు కలిపి సినీరమణీయం అని రెండు భాగాలు - అనువాద రమణీయం అని 80 రోజుల్లో భూప్రదక్షిణం, పిటి 109 (ఈ పుస్తకం దొరకడానికి చాలా కష్టపడ్డాం, నవోదయా రామ్మోహనరావు గారు సంపాదించి యిచ్చారు) అనువాదాలు కలిపి ఒక పుస్తకం - బుడుగు రెండు భాగాలు కలిపి ఒక పుస్తకం. మొత్తం 8. కథలను రస రమణీయం, సరస రమణీయం, ఋణ రమణీయం, జన రమణీయం, బాల రమణీయం, లోకాభి రమణీయం, సరదా రమణీయం, కౌటిల్య రమణీయం అని విభాగాలుగా చేసి అందించాను. కథా రమణీయం రెండు భాగాలలో బడ్జెట్‌ పరిమితుల వలన ఏ ఒక్క భాగం కొన్నా రమణ వైవిధ్యాన్ని రుచి చూడవచ్చనే నా ఊహ. ఇలాటి విభాగాలే కదంబ, సినీ రమణీయాల్లో చేశాను.

ప్రతీ సంపుటిలోనూ ఒక బాగా పాప్యులర్‌ అయిన రచన వుండేట్లు చూశాను. మొదటి సంపుటం (కథా రమణీయం - 1)లో ఇద్దరమ్మాయిలు, ముగ్గురబ్బాయిలు ప్లస్‌ రాజకీయబేతాళ పంచవింశతి, రెండవ సంపుటం (కథారమణీయం - 2)లో రాధాగోపాలం, మూడవ సంపుటంలో బుడుగు, నాల్గవ సంపుటం (కదంబరమణీయం -1)లో నవ్వితే నవ్వండి, ఐదవ సంపుటం (కదంబ రమణీయం - 2)లో గిరీశం లెక్చర్లు, ఆరవ సంపుటం (సినీరమణీయం - 1)లో విక్రమార్కుని మార్కు సింహాసనం కథలు, ఏడవ సంపుటం (సినీరమణీయం - 2)లో కథానాయకుని కథ (ఎఎన్‌ఆర్‌ జీవితచరిత్ర), ఎనిమిదవ సంపుటం(అనువాద రమణీయం)-లో 80 రోజుల్లో భూప్రదక్షిణం. 1/8 డెమ్మీ సైజులో ఒక్కో సంపుటం రమారమి 300 పేజీలు. రూ.150/- వెల. ప్రూఫ్‌ రీడింగ్‌, బొమ్మలు సెటింగ్‌ అన్నీ నేనే చేస్తాను. విశాలాంధ్ర వారు సాధారణంగా కథాసంపుటాల్లో బొమ్మలు వేయరు. కానీ వీటిల్లో బాపుగారి బొమ్మలు వేయాలి. ఇదీ ప్లాను.

ఇవన్నీ చూసి రమణగారు ముచ్చటపడ్డారు. ఆమోదించారు. విశాలాంధ్రవారు 'సరే, ఒక్కోటీ వేసుకుంటూ రెస్పాన్సు చూద్దాం' అనుకున్నారు. విశాలాంధ్ర వారికి మొదటి సంపుటం తయారుచేసి యిస్తూంటే మరి ముందు మాటో? అన్నారు.

ముందుమాట : రమణగారితో అప్పుడెప్పుడో ఓ సారి మీ కథల పుస్తకం వేసి ఆరుద్రగారి చేత ముందు మాట రాయిద్దాం అండి అంటే 'వద్దండీ, పొగుడుతారు' అన్నారాయన. ఎవరైనా ఎక్కువ పొగిడినా, ఎక్కువసేపు పొగిడినా ఆయనకు తలనొప్పి రావడం నేను గమనించాను. అన్యాయంగా విమర్శించినా పైకి ఏమీ అనకపోయినా ఆయనకు నచ్చదు. సద్విమర్శ ఎప్పుడూ ఆహ్వానిస్తారు. కొన్ని విషయాల్లో యివాళ రైటని తోచినవి చేసేసి, ఆనక నాలిక కరుచుకున్న సందర్భాల్లో నికార్సుగా ఒప్పేసుకుంటారు. దానికి ''కోతికొమ్మచ్చి''యే సాక్షి.

ఇలాటాయన పుస్తకానికి ముందుమాట ఎవరిచేత రాయిస్తాం? ఆయనో నాలుగు మంచిమాటలు చెపితే 'ఈయన వద్దు తీసేయమంటే..?' అందుకని నేనే కలం పట్టాను. రమణగారి కథలు 50 ఏళ్ల క్రితం రాసినవి. కొన్ని గోదావరి యాసలో రాసినవి. వాటిని వివరిస్తూ ఫుట్‌నోట్‌లో రాస్తే 'అకడమిక్‌' వాసన వేస్తాయని రమణగారి భయం. అందువలన నేను ఏయే కథల నేపథ్యం ఏమిటో, కథాకాలం ఏమిటో, వాటిలో ఏయే విశేషాలున్నాయో చెపుతూ సందర్భవశంగా రమణ ఆ కథలు రాసేనాటికి ఎలా వుండేవారో జీవిత విశేషాలు కూడా చొప్పిస్తూ (బొమ్మా బొరుసూ టైములో రాయనివ్వలేదన్న కసి వుందిగా) పొగడ్తలూ అవీ లేకుండా, వట్టి పాఠకుడిలా ఓ పెద్ద వ్యాసంలా రాసి పుస్తకం చివర పెట్టమన్నాను. అది చూశాక రమణగారు కన్విన్స్‌ అయ్యారు. ''మీరు చెప్పినది నిజమే. ఈనాటి తరానికి రాజాజీ ఎవరో తెలియనప్పుడు రాజాజీ గురించి నేను వేసిన జోకులు ఎలా అర్థమవుతాయ్‌? అలాగే మాండలికపు సొగసులు కూడా అందరూ మర్చిపోతున్నారు. ఏబులం, పదలం వంటి తూనికలు మనమే వాడడం మానేశాం.''

అచ్చులో 18 పేజీలు వచ్చేసరికి విశాలాంధ్ర రాజేశ్వరరావుగారు కంగు తిన్నారు. 'పుస్తకం కొనేవాడు మండిపడతాడండి. రమణగారి రచనలకోసం డబ్బు ఖర్చు పెడతాను కానీ, ఆయన రచనలమీద ఎవరో రాసినదానికి ఖర్చెందుకు పెట్టాలండి? ఇది తగ్గిస్తే పుస్తకం 5 రూ.లు తగ్గేది కదా అంటాడు.'' అన్నారు. నేను బిక్కమొహం వేశాను. ''నేను ఆ కోణంలో ఆలోచించలేదండి. మీరూ, ఏటుకూరి ప్రసాద్‌ గారూ ఎలా ఎడిట్‌ చేసినా నాకు అభ్యంతరం లేదు.'' అని వచ్చేశాను.

పుస్తకం చేతికి వచ్చేసరికి అంతా అలాగే వుంది, పైగా ముందుమాట అని వేశారు. రాజేశ్వరరావు గారి కేసి తెల్లబోయి చూశాను - ''మీరు పూలదండలా కట్టారు. ఏ మాట తీద్దామని చూసినా పూలదండ విచ్చిపోయేట్లుంది. ఎడిటింగ్‌కు లొంగలేదు. సరేలే అని అలాగే వుంచేశాం.'' అన్నారు. ''మరి ముందుమాటగా వేశారేం? పుస్తకం చివర్లో వుంటుందనుకున్నాను..'' అన్నాను.

''అది ముందుమాటే! అందుకే ముందే వుంచాం.'' అన్నారాయన.

ఇక ఆ తర్వాత ఏ ముందుమాటకు అభ్యంతరం రాలేదు. పోనుపోను ఓ సంపుటికి 30 పేజీలైంది. రమణగారు జోకులేయడం మొదలెట్టారు - బ్లర్బ్‌ మీద 'ఎమ్బీయస్‌ ముందుమాటతో..' అని వేసే రోజులొస్తాయేమో చూసుకోండి... అంటూ. నా ముందుమాటల్లో ఆయన గురించి పొగడ్తలుండేవి కావు. కొన్ని చోట్ల విమర్శించాను కూడా. అందుకే ఆయనకు నచ్చింది. 'మీరు చాలా బాలన్స్‌డ్‌గా రాశారు.'' అనేవారు.

''నాకు భావాన్ని స్పష్టంగా విశదీకరించే నేర్పు వుంది కానీ, అందమైన భాషలో రాయలేను. అది కూడా వుంటే యింకా బాగుండేది.'' అంటే ''అది లేకపోవడమే మంచిదైంది. అలా రాస్తే పొగడబడిన వ్యక్తిపై వెగటు పుడుతుంది. ఏమిటి వీడి గొప్ప అనే నెగటివ్‌ ఫీలింగ్‌తో చదువుతారు. మీరు వృత్తిరీత్యా జర్నలిస్టు కాదు కానీ జర్నలిస్టు ఎప్రోచ్‌తోనే డీల్‌ చేస్తున్నారు. అదే మేన్‌టేన్‌ చేయండి.'' అన్నారు.

ఆగుదాం, ఏం ఫర్వాలేదు : కథారమణీయం మొదటిభాగం జనవరి 2001లో విడుదలైంది. వారికి చాలా కమిట్‌మెంట్స్‌ వుంటాయి కదా. దానికి తోడు కాస్త తటపటాయింపు కూడా వుంది. రమణగారు ఆ సంపుటాన్ని బాపుకి అంకితం యిస్తూ, తనను కష్టకాలంలో ఆదుకున్న తొమ్మిదిమంది అమ్మలను స్మరిస్తూ, నమస్కరిస్తూ మొదటిపేజీ తయారుచేశారు. వాళ్లల్లో కొందరు అప్పటికే లేరు. మరి కొందరు వయసులో పెద్దవాళ్లు. ఈ సంపుటం వెలువడి వాళ్ల చేతిలో ఆ కాపీ పెట్టాలని రమణగారి ఆశ. పుస్తకం ఆలస్యం కావడంతో కంగారు పడసాగారు. చివరకు పుస్తకం చేతికి వచ్చాక వెళ్లి స్వయంగా యిచ్చి వాళ్ల ఆశీర్వాదాలు అందుకున్నారు. ఆ తర్వాత త్వరలోనే వారిలో యిద్దరు పోయారు.

పుస్తకం మార్కెట్లోకి వస్తూనే సెన్సేషనల్‌ హిట్‌. ఏడాదికి ఓ సంపుటం చొప్పున వేద్దామనుకున్న విశాలాంధ్రవారు రెండో భాగం వేయడానికి తొందర పడ్డారు. నేను బ్యాంక్‌ ఉద్యోగం వదలి ''హాసం'' పత్రిక మేనేజింగ్‌ ఎడిటర్‌ నయ్యాను. పత్రిక బాధ్యతల వలన యీ పని వెనుకపడింది. విశాలాంధ్ర వారు అసహనంగా ఫీలయ్యారు. ''పుస్తకాలు అమ్ముడుపోవడమే కష్టమైన యీ రోజుల్లో డిమాండ్‌ వున్న పుస్తకాన్ని యిలా ఆలస్యం చేయడం సబబు కాదు'' అని కాస్త కోప్పడ్డారు.

నేను గిల్టీగా ఫీలయ్యాను. ''పోనీ వేరేవారు సంపాదకత్వం వహించినా నాకు అభ్యతరం లేదు. మెటీరియల్‌ అంతా యిచ్చేస్తాను.'' అన్నాను.

కానీ రమణగారు అడ్డుపడ్డారు. ''ప్రసాద్‌గారికి ఎప్పుడు వీలుపడితే అప్పుడే తెద్దాం. వేరేవాళ్లు చేయడానికి నేను ఒప్పుకోను.'' అన్నారు.

సాధారణంగా పుస్తకంలో రచయిత అడ్రసు యిచ్చేవారు కారు. నేను ముందుమాటలో 'ఈ సంపుటంపై మీ అభిప్రాయాలను రచయితకు గాని, సంపాదకుడనైన నాకు గాని తెలియపరచవలసినది అంటూ మా పోస్టల్‌ అడ్రసులు, ఫోన్‌ నెంబర్లు యిచ్చాను. దీని వలన అందరికీ రమణగారి అడ్రసు తెలిసింది. ఉత్తరాల ద్వారా, ఫోన్ల ద్వారా ఆయనకు ఫోన్‌ చేసి అభినందించసాగారు. వారిలో చాలామంది యువతీయువకులు వుండడం ఆయనకు అమితానందాన్ని చేకూర్చింది. తన రచనలు పాతతరం వాళ్లకే తప్ప కొత్తతరానికి నచ్చవన్న అభిప్రాయం వుండేదేమో. థ్రిల్‌ అయిపోయారు. 'మీ కారణంగా కొత్త తరానికి పరిచయమయ్యాను. అప్పుడేదో రాశాను కానీ వాటికి యింత ఆయుర్దాయం వుంటుందని అనుకోలేదు.'' అనసాగారు. రెండో సంపుటం త్వరగా వస్తే బాగుండునని ఆయనకూ వుంది. మొదటిది హిట్‌ అయింది కాబట్టి రెండోది యింకా బాగా చేయాలన్న తపన నాకుంది. మధ్యలో బాపుగారు 'మీ ప్రసాద్‌కు ''హాసం'' అనే కొత్త లవర్‌ దొరికింది. నిన్ను వదిలేశాడు' అని టీజ్‌ చేయడం మొదలుపెట్టారు. రమణగారు ఓపిక పట్టారు.

రెండో సంపుటంలో ''కన్నీటిపాట'' కథ పెట్టాను. దానిలో చిన్న ఎడిటింగ్‌ అవసరం పడింది. ఒక్క అక్షరం తీసినా ఒప్పుకోనని విశాలాంధ్రతో పోట్లాడిన నేను యిలా ఎడిటింగ్‌ చేయడానికి కారణం వుంది. ప్రాథమిక విద్యార్థులకోసం సిలబస్‌ తయారుచేసే కమిటీలో రమణగారు వున్నపుడు ''రామదాసు'' కథను పాఠంగా పెట్టడానికి ఆయన యిష్టపడలేదు. 'ప్రభుత్వ సొమ్మును తన యిష్టప్రకారం వాడుకోవచ్చనే రాంగ్‌ మెసేజ్‌ వెళుతుంద'ని ఆయన భయం. ఆ కమిటీలో వున్న ప్రఖ్యాత రచయిత, వృత్తిరీత్యా ఉపాధ్యాయులు అయిన మధురాంతకం రాజారాం గారికి రమణ దృక్కోణం నచ్చలేదు. 'ఈ రమణ ఏమంత రచయిత? నాకు అతని రచనల్లో హాస్యమే కనబడదు. అతని మాటలు పట్టించుకోవడం ఎందుకు' అన్నారుట. దాంతో రమణగారు అప్పుడు తను రాస్తున్న యీ కథలో ''.. మధురాంతకం వారికి రమణ రచనల్లో హాస్యం కనబడినంత ఒట్టు..'' అని రాసేశారు. అది యిప్పుడు పుస్తకరూపంలో రావడం అనవసరం అనిపించింది. ఎవరికైనా ఆసక్తి కలిగితే యీ వివాదమంతా గుర్తు చేసుకుంటారు కదా అనుకున్నాను. రమణగారితో చెప్పకుండానే తీసేశాను.

పుస్తకం అచ్చుకి వెళుతూంటే రమణగారు ఓ సారి ఫోన్‌ చేశారు. 'ఒక విషయమండీ, 'కన్నీటిపాట..' కథలో..' అంటూ మొదలుపెట్టగానే 'రాజారాంగారి ప్రస్తావనే కదా, తీసేశానండీ' అన్నాను. ఆయన ఆనందాశ్చర్యాలతో 'మంచిపని చేశారు. అదే చెప్దామనుకున్నాను. మీరే తీసేశారు.'' అన్నారు.

''ఇప్పుడు రాజారాంగారు లేరు కదా, అది లేకపోయినా కథకు లోపం రాదు కదా..అని, మీతో చెప్పకుండానే..''

''రాజారాంగారు వున్నా తీసేయించేవాణ్ని. అప్పుడేదో తిక్కలో అలా రాశాను. తర్వాత ఫీలయ్యాను. నాకు ఆయనంటే చాలా గౌరవం. పెద్దాయన... పోనీ లెండి, మీరు నన్ను అడక్కుండానే చేసేశారు. అందుకే మిమ్మల్ని మంచి ఎడిటర్‌ అంటాను.'' అన్నారాయన.

అప్పుడు తీసేసినవాణ్ని యిప్పుడు చెప్పడం దేనికంటే రమణగారి వ్యక్తిత్వం గురించి తెలియపరచడానికే! దరిమిలా ''కోతికొమ్మచ్చి'' ప్రారంభించినపుడు మొదటి నాలుగు వారాల మేటరు నాకు ముందుగా పంపించారు. మొదటి భాగంలోనే ఆయన కొంపతీసిన ఋణగ్రస్తుడి ప్రస్తావన వుంది.

''వద్దండీ, ఆత్మకథ రాయడానికి మీకు ఛాన్సు యివ్వగానే పాతపగలు తీర్చుకున్నారనుకుంటారు. మీ బాధ పాఠకుడి బాధ కాదు కదా. 'పెద్దాయన.. యివన్నీ పట్టించుకోకూడదు' అనుకుంటారు. అంతకంటె పుట్టెడు డబ్బు కంటె పట్టెడు అన్నం గొప్పదన్న ఎపిసోడ్‌ ముందుకు తీసుకురండి.'' అని సలహా చెప్పాను.

ఆయనకు యీ సలహా ఎంతో నచ్చింది. ''మీరు చెప్పినది నూటికి నూరు శాతం కరక్టు. పెద్ద పొరబాటు జరిగి వుండేది. యూ సేవ్‌డ్‌ మీ ఫ్రమ్‌ ఎంబరాస్‌మెంట్‌'' అని పదేపదే అనేవారు. ఔచిత్యం గురించి ఆయనకు వున్న పట్టింపు చెప్పడానికే యిది చెప్పాను.

''అమరావతి కథలు'' పుస్తకం తయారైనా రమణగారి ముందుమాట కోసం కొన్ని నెలలు ఆగవలసి వచ్చిందట. ఆయన కథారమణీయం - 2 కి నా కారణంగా అదే అవస్థ పట్టింది. చివరకు నవంబరు 2002లో విడుదలైంది. అదీ సూపర్‌ సక్సెస్‌. మూడోది ''బుడుగు'' ఎవర్‌ గ్రీన్‌. వాడు రెండో సంపుటాని కంటె ముందే వచ్చేసి చెలరేగిపోతున్నాడు. పైగా రెండు భాగాలూ ఒకే దానిలో వచ్చాయి కదా. జనాలంతా ఖుష్‌.

ఇవి కథలు కాబట్టి 'మూవ్‌' అయ్యాయి కానీ కదంబ రమణీయం, సినీ రమణీయం నడుస్తాయా? అన్న సందేహాలతోనే విశాలాంధ్రవారు వేస్తూ పోయారు. సంపుటాల్లో ఆఖరిదైన అనువాద రమణీయం జులై 2006లో వచ్చింది. అన్నీ పునర్ముద్రణలకు వచ్చాయి. దీని విజయం విశాలాంధ్ర వారికి వూపు నిచ్చింది. తర్వాత ఎందరో రచయితల సాహితీసర్వస్వాలు ప్రచురించారు. తెలుగుసాహిత్యానికి ఎంతో మేలు జరిగింది. గత 50 ఏళ్లగా అందుబాటులో లేని భమిడిపాటి కామేశ్వరరావుగారి రచనలు సైతం ఇప్పుడు అందుబాటులోకి వచ్చాయంటే యిలాటి సంపుటాలకు లభించిన పాఠకుల ఆదరణే అని చెప్పాలి. సినీరమణీయం - 2 లో వేసిన ''కథానాయకుని కథ'' విశాలాంధ్రవారు విడిగా పుస్తకం వేసి అమ్మారు.

సినిమా రచయితగా ముళ్లపూడి ః ''సినీరమణీయం'' తయారు చేసేటప్పుడు రమణగారు సమీక్షించిన సినిమాలు, సినిమా వ్యక్తుల గురించిన వ్యాసాలతో బాటు ఆయన సినిమా రంగ ప్రవేశం గురించి, తీసిన సినిమాల గురించి చాలా తెలుసుకున్నాను. బాపు-రమణల యింట్లో వున్న ఆల్బమ్స్‌తో బాటు బయటనుండి ఎన్నో ఫోటోలు సేకరించి, అందంగా కూర్చాను. అప్పటికి వీడియోలు అందుబాటులోకి వచ్చి అప్పటిదాకా చూడని బాపురమణల సినిమాలు కూడా చూడగలిగాను. ఎందుకంటే యిదంతా ఆయన సాహిత్యం గురించిన వ్యాసమే కాబట్టి డైలాగు రచయితగా రమణ గురించి యిక్కడే చెప్పాలి. ఈ వ్యాసాన్ని యిటీవలే తెలుగు సినీరచయితల సంఘం వారు వేసిన పుస్తకానికై రాశాను.

తెరపైనా 'రాయని భాస్కరుడు' - ముళ్లపూడి

ముళ్లపూడి వెంకటరమణ 1953 నుండి ఎనిమిదేళ్లపాటు ఆంధ్రపత్రిక వీక్లీలో సాహిత్యరంగంలోని అన్ని ప్రక్రియలలోనూ కదం తొక్కేసి, చటుక్కున చలనచిత్రరంగంలోకి మాయమై పోయారు. మళ్లీ ఎప్పుడో మూడున్నర దశాబ్దాల తర్వాత కొన్ని వ్యాసాలు రాశారు. అందువలన విమర్శకులు సాహితీరంగానికి సంబంధించినంత వరకు ఆయన్ని 'రాయని భాస్కరుడు' అని చమత్కరిస్తూ సినీరంగం ఆయన్ని ఎగరేసుకుని పోయిందని బాధ వ్యక్తం చేసేవారు. నిజానికి రమణ సినిమారంగంలో కూడా 'రాయని భాస్కరుడే'! సినిమాకళను పూర్తిగా ఆకళింపు చేసుకుని, ఎంతో రాయగలిగి కూడా అతి క్లుప్తంగా సంభాషణలు రాశారు. ఆ రాయడం కూడా నాటకీయంగా కాకుండా, సహజంగా మాట్లాడినట్లే రాస్తూ, వాటిల్లో చమత్కారాన్ని నింపారు.

దీనికి కారణం ఏమిటంటే రమణ నాటక రచయిత కాదు. మన తొలి తెలుగు నాటకాలు, సినిమాలు పౌరాణికాలు. తర్వాత సాంఘికాలు వచ్చినా పౌరాణిక ధోరణిలోనే పొడుగు పొడుగు డైలాగులతో, హావభావాలు ఎక్కువగా చూపుతూ వచ్చారు. నాటకాలూ అలాగే వచ్చాయి. వాటిని సినిమాలుగా మార్చినపుడు అదే ధోరణి అనుసరించారు. నాటక రచయితలే సినిమాలకు పనికి వస్తారనే అభిప్రాయం బలంగా వుంది. అప్పట్లో దాదాపు అందరూ నాటక రచయితలే (సుంకర-వాసిరెడ్డి, పింగళి, నరసరాజు, ఆత్రేయ, అనిసెట్టి, పినిశెట్టి, బొల్లిముంత, దాసరి, గణేష్‌ పాత్రో, జంధ్యాల, భమిడిపాటి..).

సినిమారచన చేయడం మాటలు కాదు. నాటకీయత వుండాలి, కానీ సంభాషణలు నాటకీయంగా వుండకూడదు. సంభాషణలు పదునుగా వుండాలి, కానీ దృశ్యానికి ప్రాధాన్యత వుండాలి. నాటకరచనకు, సినిమారచనకు చాలా తేడా వుంది. ఎందుకంటే సినిమాలో కెమెరా కూడా ఒక పాత్ర ధరిస్తుంది. అది కూడా తన పద్ధతిలో మాట్లాడుతూ వుంటుంది. దానితో పాటు తక్కిన పాత్రలు కూడా మాట్లాడేస్తూ వుంటే 'అతి' అయిపోతుంది. ఫోటోగ్రాఫర్‌ రచయితను డామినేట్‌ చేసినా, రచయిత డైరక్టరును డామినేట్‌ చేసినా సరైన సినిమా రూపొందదు. విషయం పాతదే అయినా కొత్తగా చెప్పగలగాలి, అదే సమయంలో సామాన్యప్రేక్షకుణ్ని విస్మరించి నేల విడిచి సాము చేయకూడదు.

ఆ విషయాన్ని యీ నాటక రచయితలు క్రమేపీ గుర్తించి తమ సంభాషణలు తగ్గిస్తూ వచ్చారు. ముళ్లపూడి నాటకాలు ఎన్నడూ రాయలేదు. అందువలన నాటకరంగ ప్రభావం ఆయనపై లేదు. ఆయనకున్న అనుభవం పత్రికా రచన. ఏ సబ్జక్ట్‌నైనా అందరికీ అర్థమయ్యే తీరులో చెప్పగల నేర్పు ఆయన సొంతం. స్కూలుఫైనల్‌ చదువై పోయాక ఆంధ్రపత్రికలో ఏడెనిమిదేళ్లు పనిచేశారు. అక్కడ ఉద్యోగం మానేసి ఫ్రీ లాన్సర్‌గా వుండే రోజుల్లో మూడు వెండితెర నవలలు రాసి, దర్శకుల దృష్టిలో పడ్డారు. అప్పుడు ''దాగుడు మూతలు'' సినిమా ఛాన్సు యిచ్చారు డి.బి.నారాయణగారు. తను సినిమాలకు పనికి రాననుకున్న రమణను ఒత్తిడి చేసి మరీ రాయించారు. ఆయనకై పనిచేస్తున్న ''దాగుడు మూతలు'' (1964) నిర్మాణంలో వుండగానే ''రక్తసంబంధం'' (1962) ఆఫర్‌ యిచ్చారు డూండీగారు. హాస్యం రాసేవాడు సినిమాలకేం రాయగలడు? అని అందరూ పెదవి విరిస్తే కామెడీ రాయగలిగినవాడు ఏ సబ్జక్టయినా రాయగలడు అంటూ సాహసం ప్రదర్శించారు డూండీ. ''దాగుడు మూతలు'' కథా చర్చలు సాగుతూండగానే రమణ ప్రతిభను గుర్తించి ''మూగమనసులు'' (1962) ఛాన్సు యిచ్చారు ఆదుర్తి సుబ్బారావు.

అలా నాటకాల రూటు పట్టకుండా రాయడం రాయడమే సినిమాలకు డైరక్టుగా రాశారు రమణ. 1962 లో విడుదలైన ''రక్తసంబంధం'' నుండి 29 సినిమాలు యితరులకు రాస్తే (కథ, సంభాషణలు, స్క్రీన్‌ ప్లే కలిపి) బాపుతో కలిసి చేసిన సినిమాలు 33. ఆఖరి సినిమా ''శ్రీరామరాజ్యం'' (2011). 13 సినిమాలలో ఆర్థిక భాగస్వామ్యం కూడా వుంది. తక్కువ సంభాషణలు రాయాలి అనే సిద్ధాంతాన్ని ఆయన విదేశీ చిత్రాల నుండి వంటబట్టించుకున్నారు. నిజానికి ఆ నాటి రచయితలందరిలోనూ పరభాషా చిత్రాలు, విదేశీ చిత్రాలు చూసే అవకాశం రమణకే వుంది. తక్కిన రచయితలందరూ పల్లెటూరి నేపథ్యం నుండి వచ్చినవారే.

రమణ మద్రాసు మహానగరవాసి. చిన్నప్పటినుండీ అక్కడే పెరిగారు. బాపు వంటి వారి సాంగత్యంలో ఇంగ్లీషు సినిమాలూ అవీ చాలా చూశారు. నిరుద్యోగిగా కాలక్షేపం కోసం చూడడమే కాదు, ఆంధ్రపత్రిక వారపత్రికలో సినిమా పేజీకి యిన్‌చార్జిగా, సినిమా సమీక్షకుడిగా రకరకాల భాషల సినిమాలు చూశారు, వాటిపై వ్యాసాలు రాశారు, వాటి కథలను పాఠకులకు చెప్పారు. మద్రాసులో పెరగడం వలన రమణకు విదేశీ చిత్రాల ఎక్స్‌పోజర్‌ కలిగి, సినిమారచనపై తక్కిన వారి కంటె విభిన్నమైన ధోరణి అవలంబించే సౌకర్యం ఏర్పడింది.

తన ధోరణి గురించి రాస్తూ ముళ్లపూడి - ''...సినిమా విజువల్‌ మీడియం. 'బొమ్మ ముందు.. శబ్దం తర్వాత' అన్నమాట. అందుకే నా స్క్రిప్టులో ఎక్కడ మాట అవసరమో అక్కడే వస్తుందన్నమాట. నేను మొదట్నుంచి అలాగే నేర్చుకున్నాను, పెద్దవాళ్లనీ, పాత క్లాసిక్స్‌నీ చూసి. అదే నాటకం వుందనుకోండి విజువల్‌ కన్నా ఆడియో.. శబ్దానికి ప్రాధాన్యం హెచ్చు. కారణం సినిమాలోలా దూరంగా వున్నవారికి రంగస్థలం మీద నటులు సరిగ్గా కనిపించరు. అంచేత సంభాషణలు ఎక్కువగా వుండాలి. అదే సినిమాలో అయితే, ఒక విజువల్‌తో వందమాటలు పలికించవచ్చు. 'ఒక బొమ్మ వందమాటల పెట్టు' అంటారు చూడండి. అది జ్ఞాపకం పెట్టుకుని రాస్తాను. విజువల్‌గా, అందంగా ఎలా చెప్పడం అన్నది ఊహించి చూసినదానికి అప్పుడు మాటలు రాయడం అన్నమాట..'' అని చెప్పుకున్నారు.

రమణ నాటకాలు కాదు కదా, నవలలు కూడా రాయలేదు. అప్పట్లో నవలలను సినిమాలుగా మలచేవారు. అందువలన కథలో అనేక పాత్రలూ, చాలా మలుపులు, మెలోడ్రామా వుండేవి. వారాల తరబడి సీరియల్‌ నడవాలి కాబట్టి సంభాషణలూ ఎక్కువగానే వుండేవి. సినిమాకు వచ్చేసరికి వాటిల్లో కొన్నయినా దిగుమతి అయ్యేవి. రమణ రాసినవన్నీ కథలే. ఆయన, బాపు కలిసి తీసిన తొలి సినిమా ''సాక్షి'' (1967) రమణ రాసిన ఓ కథను ఆధారంగా తీశారు. దానికి స్ఫూర్తి నిచ్చినది ''హై నూన్‌'' అనే హాలీవుడ్‌ సినిమా. రమణ పాటించిన సూత్రం యిక్కడే కనబడుతుంది. స్ఫూర్తి పొందినది - విదేశీ చిత్రం నుండి, కానీ రూపొందించినది - గోదావరి ఒడ్డున పల్లెలో, సహజమైన వాతావరణంలో. సంభాషణలు ఇంగ్లీషులో ఆలోచించి తెలుగులోకి అనువదించినట్టు వుండవు. రమణ మద్రాసులోనే పెరిగినా, తన మూలాలు వున్న గోదావరీ ప్రాంతాన్ని, అక్కడి యాసను ఔపోసన పట్టారు.

''సాక్షి''లో హీరో బల్లకట్టు నడిపేవాడు. విలన్‌ లారీ డ్రైవరు. మునసబు, కరణం, కరణంగారి అల్లుడు, పూజారి.. వీళ్లందరూ వాళ్ల భాషలోనే, యాసలోనే మాట్లాడతారు. నాటకీయత కోసమో, చమత్కారం కోసమో, ప్రాస కోసమో, డైలాగు పదికాలాలపాటు గుర్తుండాలనో.. మరోలా మాట్లాడరు. సంఘటనలోంచి సంభాషణ తనంతట తానే ఉద్భవిస్తుంది. హీరోయిన్‌ అన్న ఐన విలన్‌ జైలుకి వెళుతూ, పారిపోయి వచ్చి హీరోని చంపుతానని ప్రతిజ్ఞ చేశాడు. అతను జైల్లో వుండగా హీరోయిన్‌ హీరోకి అన్నం పెడుతూన్న శృంగార సన్నివేశంలో హీరోకి పొలమారుతుంది. నెత్తిమీద కొట్టుకుంటూ 'ఎవరో తలచుకున్నారు' అంటాడు. 'మా అన్నేమో అంటుంది' హీరోయిన్‌ కొంటెగా. భయస్తుడైన హీరోకి అతని బెదిరింపు గుర్తుకు వచ్చి కొయ్యబారిపోతాడు. హీరోయిన్‌ నవ్వేసి ఉత్తినే అన్నానులే అనే సముదాయిస్తుంది. హీరో పకపకా నవ్వుతాడు. ఓ పక్క శృంగార సన్నివేశాన్ని చూపుతూనే మరో పక్క హీరో ప్రాణానికి పొంచివున్న ప్రమాదాన్ని సూచిస్తాడు రచయిత ఒక చిన్న డైలాగుతో.

తొలి సినిమాలలో యింత క్లుప్తంగా, లాఘవంగా రాసే అవకాశం రాలేదు రమణకు. ఎందుకంటే ''రక్తసంబంధం'', ''గుడిగంటలు'' తమిళం నుండి రీమేక్‌ చేయబడిన హెవీ డ్రామాలు. వాటికి తగ్గట్టుగా ఫ్యాక్టరీ యజమాని కార్మిక నాయకుడిని నిందించేేటప్పుడు ''నువ్వు నీ జీవితానికి పునాదులూ వాళ్ల పతనానికి గోతులూ తవ్వుతున్నావు'' (రక్తసంబంధం), హీరోకి సేవ చేసే హీరోయిన్‌ ''పెదవుల మీది చిరునవ్వు అల్పమైన సుఖానికి, సంతోషానికి పుడుతుంది. ఇట్టె చెరిగిపోతుంది. ఈనాడు మనసారా మీకు సేవ చేయటం వల్ల కలిగే ఆనందం గాఢమైనది. అది హృదయంలో పుడుతుంది. అక్కడే వుంటుంది. పెదవులదాకా రాదు.'' (గుడిగంటలు) వంటి డైలాగులూ రాశారు. ఆయన స్వతంత్ర రచనలు ''మూగమనసులు'', ''దాగుడు మూతలు'' లో కొన్ని ఎమోషనల్‌ సీన్లు వున్నా, డైలాగులు యిలా హెవీగా వుండక పోగా, అచ్చమైన తెలుగు పలుకుబడులున్నాయి.

ఇంకో మూడేళ్లకే ఆయన నిర్మాత అయిపోయి సినిమాలు తీయనారంభించారు. ఆ తర్వాత రీమేక్స్‌ తీసినా, వాటిని తెలుగు వాతావరణానికి అనువుగా మలచుకున్నారు. సినిమా అంటే యిలా వుండాలి, యిన్ని కామెడీ సీన్లుండాలి, యిన్ని హెవీ డైలాగులుండాలి, యిన్ని పాటలుండాలి అనే ఫార్ములాను ఆయన అనుసరించి రాయలేదు. ''మంచి స్క్రిప్టు అంటే..?'' అనే వ్యాసంలో ఆయన ''కథ, సినిమా, నవల - ఏ మంచి రచనకైనా గ్రామర్‌ అవసరం లేదు. ఆ మంచి రచనని గ్రామర్‌ అనుసరిస్తుంది. నేనేదీ కొలబద్దలు పెట్టుకుని రాయను. 'ఇది యిలా రాయాలి' అనుకుంటే అలాగే రాశాను. అది రైటో, తప్పో అన్నది ఆలోచించలేదు. తప్పయినవి ఫెయిలవుతూంటాయి.'' అన్నారు.

హీరో హీరోయిన్లకు మంచి గంభీరమైన డైలాగులు వుండాలి, విలన్‌ గట్టిగా నవ్వితే చాలు, కమెడియన్‌కు ఊతపదం తప్పక వుండాలి వంటి ఫార్ములాలో వుండేవారు, ఆ నాటి రచయితలు. అసలు కామెడీ ట్రాక్‌ రాయడం నామోషీగా ఫీలయ్యేవారు అగ్రశ్రేణి రచయితలు. రమణకు సహాయకులు ఎవరూ లేరు, సహరచయితలూ లేరు. (''మూగమనసులు''లో ఆత్రేయ, ''సంపూర్ణ రామాయణం''లో ఆరుద్ర తప్ప) సినిమాలో ఘట్టాలన్నీ ఆయనే రాసేవారు. అందువలన సినిమా అంతా ఒకే 'ఫ్లో'లో సాగేది. అవసరాన్ని బట్టే పాత్రలకు సంభాషణలు అమిరేవి. ''ముత్యాలముగ్గు''లో హీరోహీరోయిన్లకు సంభాషణలు తక్కువ. వాళ్ల ప్రేమఘట్టాలన్నీ వెనక్కాల మేండలిన్‌ వాయిద్యంతో కానిచ్చేశారు. డైలాగుల పరంగా హీరో - విలనే. అతను చాలా మాట్లాడాడు. ఆ మాట్లాడినవి తెలుగునాట నాటుకుపోయాయి.

కాంట్రాక్టర్‌ పాత్రతో ఓ క్లయింటు వచ్చి - కాలు తీసేయడానికౖౖెతే ఎంత? చేతికైతే ఎంత? దానికీ దీనికీ కలిపి ఎంత? దీనిలో నా కమిషన్‌ ఎంత?- అంటూ ఆడిన బేరం యిప్పటికీ తెలుగు ప్రేక్షకులు మర్చిపోలేరు. ఇవన్నీ రికార్డుల రూపంలో బయటకు వచ్చి రికార్డు సేల్సు రిజిస్టర్‌ చేశాయి. తమాషా ఏమిటంటే యిన్ని మాటలాడిన కంట్రాక్టరు పాత్ర కూడా ''ఆకాశంలో మర్డరు జరిగినట్టు లేదూ'' అనే ఓ విజువల్‌తో ప్రారంభమవుతుంది. అదీ రమణ సన్నివేశాన్ని వూహించి, కల్పించి, సంభాషణలు కూర్చే తీరు.

నిజానికి ముళ్లపూడి తెలుగునాట చిరంజీవులుగా నిలిచే అనేక పాత్రలను సృష్టించారు. అప్పులు చేసే అప్పారావు, ఆబాల'గోపాలా'న్ని అలరించే అల్లరి పిడుగు బుడుగు, నూతన దంపతులు రాధాగోపాళం, అందమైన తెలుగమ్మాయి రెండుజెళ్ల సీత, సినిమాపిచ్చి వున్న వరహాలరాజు - వీళ్లందరినీ సాహిత్యంలో ప్రయోగించి చూసి, తర్వాత సినిమారంగానికి లాక్కుని వచ్చేశారు. వాళ్లెంత పాప్యులరై పోయారంటే ఆ పేర్లతో సినిమాలు కూడా వచ్చేశాయి. వీళ్లందరితో బాటు సినిమాలకి వచ్చాక సృష్టించిన కొత్తపాత్రలున్నాయి - తీ.తా.(తీసేసిన తాసిల్దారు), కనక్షన్‌ కన్నప్ప, కాంట్రాక్టరు, 'తుత్తి' గోపాలకృష్ణ, నైతాస్‌ (రాజాధిరాజు), 'పెట్టుగొప్ప' జెబి (అందాలరాముడు) వీళ్లందరికీ తమదైన వ్యక్తిత్వం వుంది, తమకంటూ 'పలుకు'బడి వుంది. ఒక్క డైలాగు వినగానే అది ఏ పాత్ర పరంగా చెప్పారో చెప్పేయగల విధంగా సంభాషణలు రాశారు ముళ్లపూడి. ''మిస్టర్‌ పెళ్లాం''లో బాస్‌ను ఉబ్బేసే ధర్మవరపు సుబ్రహ్మణ్యం డైలాగులతో నవ్విస్తే, ''ముత్యాలముగ్గు''లో భజంత్రీలు డైలాగులు లేకుండా కూడా నవ్వించారు. అందుకే రమణ 'రాయని భాస్కరుడి'గా కూడా రాణించారు.

ముళ్లపూడి డైలాగులలో మేలిముత్యాలంటూ రాయడం మొదలుపెడితే పది పేజీలు పడతాయి. నాకు విపరీతంగా నచ్చిన డైలాగులు నాలుగైదు మాత్రం చెప్పి సరిపెడతాను -

''కాల్లో ముల్లు గుచ్చుకుంటే కంట్లో గుచ్చుకోలేదని సంతోషించు'' (గోరంతదీపం)

''సిఫార్సులతో కాపురాలు చక్కబడవు, బతుకులు బాగుపడవు.'' (ముత్యాలముగ్గు)

''డబ్బు చేసి 'పైకి' వెళ్లిపోయాడు'' (మంత్రిగారి వియ్యంకుడు)

''చేత్తో చిన్న బెడ్డ ఏస్తే ఆ బెడ్డ సెరువు చివరకంటా పోద్ది. సూడూ మావా, మనద్దరం సెర్లో నీరంటాళ్ళం ఒక్క బొట్టు కదిలితే నీరంతా కదులుద్ది. మంచి మడిసిని కొడితే ఊరంతా తగులుద్ది. నిన్నుకాదని ఊరు బతకలేదు. ఊరుని కాదని నువ్వు పోలేవు. ఎంత దూరం పోయిన సెర్లో సాపల్లే సెర్లోనే... యాడికి పోయిన నువ్వు మడిసివే. మంచోళ్ళు సెడ్డోళ్ళు అంటూ విడిగా వుండరు మావాఁ, మంచి సెడ్డ కలిస్తేనే మడిసి.'' (సాక్షి)

''శివుడి మూడోకంట భగ్గుమనే మంటా వుంది, ఓదార్చే వెన్నెలా వుంది. మనం తెలుసుకోవాలి. అసలూ మూడోకన్ను శివుడికే కాదు, జీవులందరికీ వుంది. మూడో కన్నంటే లోవెలుగు. మన లోపలి చీకట్లో వెలిగే చిన్నదీపం. నీ తప్పుని నువ్వు తెలుసుకో - ఎదుటివాడి గొప్పని ఒప్పుకో. అప్పుడు చీకటి చెదిరిపోతుంది, దీపం పెద్దదవుతుంది, దారి బాగా కనిపిస్తుంది. అప్పుడు నువ్వే శివుడివి. ఆ చూపే - మూడోకన్ను. ఆ కంటిసిరి నీ కండసిిరి కన్న గొప్పది'.'' (భక్తకన్నప్ప)

రమణగారు వెళ్లిపోయారు. కానీ ఆయన సంభాషణలు మాత్రం జనంలో నిల్చిపోయాయి. కథారచనలో ఆయనను అనుకరించిన వారు కనబడతారు. కానీ సినీసంభాషణా రచనలో ఆయన వారసులు కనబడటం లేదు. ఆయన సంభాషణల్లో కనబడే ఆ చమత్కారం, లయ, సొగసు, నేటివిటీ, మెలోడ్రామా అనిపించని గాంభీర్యం - యితరులెవరూ యింకా పట్టుకోలేక పోయారు.

మూడోవంతు తీసేశా ః మళ్లీ సాహితీసర్వస్వానికి వస్తాను. ''అనువాద రమణీయం'' చేసేనాటికి నాకు ఆత్మవిశ్వాసం మరింత పెరిగింది. ''80 రోజుల్లో భూ ప్రదక్షిణం'' పుస్తకానికి మ్యాప్‌లు, చిత్రాలు జోడించాను. బాపుగారు కొన్ని బొమ్మలు వేసి పెట్టారు. ''పిటి 109'' పుస్తకం రెండో ప్రపంచ యుద్ధకాలంలో కెన్నెడీ సాహసం గురించిన కథ. ఈనాటి పాఠకులకు యుద్ధపుస్తకాలు చదివే అలవాటూ లేదు, కెనెడీ అంటే ఎవరో తెలియనూ తెలియదు. అందువలన ఆ పుస్తకంలో మూడోవంతు తీసేశాను. ఓడతో కెనెడీ బోటు గుద్దుకునే ఘట్టాన్ని ముందుకు తెచ్చి, కెనెడీ నావీలో చేరినప్పటి సంగతులను ఫ్లాష్‌బ్యాక్‌లో చెప్పినట్టు చేశాను. రమణగారు దీన్ని పూర్తిగా ఆమోదించారు. అదీ ఆయన ఔన్నత్యం. దీనిలో కూడా ఫోటోలు, మ్యాప్‌లు ఎన్నో పెట్టాను. పుస్తకం అందంగా తయారైంది. అదీ పునర్ముద్రణకు వచ్చింది.

ఈ పుస్తకాలు తయారవుతున్నప్పుడల్లా రమణగారు ఎప్పటికప్పుడు యింత శ్రమ అవసరమా? అంటూండేవారు. ''వచ్చే శతాబ్దికి మీరు వుండరు, నేనూ వుండను. కానీ యీ పుస్తకాలుంటాయి. మీ సాహితీసేవను తెలుగువాళ్లు యిప్పట్లో మరువజాలరు. అన్నీ ఒకచోట లభ్యం చేస్తే వారికి ఎంతో మేలు చేసినవాళ్లవుతాం. వాళ్లకోసమే యీ శ్రమంతా..'' అనేవాణ్ని.

సినీరమణీయం రెండవ భాగం 2004 సెప్టెంబరులో నాగేశ్వరరావుగారి పుట్టినరోజు సందర్భంగా విడుదలైంది. అప్పుడు రమణగారు, బాపుగారు మా కొత్త యిల్లు చూడడానికి వచ్చారు. రమణగారు పూజామందిరంలో దేవుడికి దణ్ణం పెట్టుకుంటూ చటుక్కున ఒక తులం బంగారం కాయిన్‌, ఒక తులం వెండి కాయిన్‌ మందిరంలో పెట్టేశారు. ''అదేమిటండీ'' అంటూ వుంటే ''శ్రీదేవి యిమ్మంది.'' అనేశారు. ఇలాటివి రమణగారి టచ్‌ అని అనాలి. ఎవరైనా సద్విమర్శ చేస్తే బొకే పంపండం.. యిలాటివి. తెలుగు యూనివర్శిటీవారు 2010 అక్టోబరులో 'హాస్యరచన'కై కీర్తి పురస్కారం యిచ్చారు. అదే వేదికపై రమణగారు గురువుగారిగా భావించే ఎమ్‌ఎస్‌ శర్మగారికి 'పత్రికా రచన'కై కీర్తి పురస్కారం యిచ్చారు. ఇద్దరికీ వాళ్లబ్బాయి వరా చేత బట్టలు పంపించారు. ఈ జెస్చర్స్‌ ఎల్లకాలం మనసులో వుండిపోతాయి.

రాయల్టీలో వాటా యిస్తానన్నారు ః సాహితీసర్వస్వానికి సంబంధించినదే కాబట్టి ఒక్క విషయం చెప్పక తప్పదు. విశాలాంధ్రవారు సాహితీసర్వస్వం అమ్మకాలపై రాయల్టీ యివ్వసాగారు. రమణగారు అది తీసుకోవడానికి కించపడ్డారు. 'దీనిలో సగమే నాకివ్వండి. బొమ్మలతో అందం తెచ్చిన బాపుకి, దీనికంతా కారకుడైన ఎమ్బీయస్‌ ప్రసాద్‌కి మిగతా సగం పంచండి' అన్నారు. విశాలాంధ్రవారు 'అయ్యా యివన్నీ లీగల్‌గా చాలా సమస్యలు వస్తాయి. మీరే ఏదో చేసుకోండి' అని చెప్పారు. రమణగారు నాకు పాతికవేలు పంపారు. ఆ ఆఫర్‌ విని బాధతో గొంతు పెగలలేదు.

''మీరు ప్రేమతో, నాపై యిష్టంతో చేశారు. నాకు తెలుసు. అయినా మీరు తీసుకోవాల్సిందే'' అంటూ చెక్కు పంపేశారు. అది నేను ఎన్‌క్యాష్‌ చేసుకోలేదు. ఇక ఆయన ఫోన్లపై ఫోన్లు. ''మీరు అది తీసుకోకపోతే నాకు యీ డబ్బు జీర్ణం కాదు.'' అంటూ. చివరకి ఇకపై ఎప్పుడూ యివ్వకూడదన్న షరతుపై ఒప్పుకున్నాను. తర్వాత ''ఆ చెక్కు అలాగే లామినేట్‌ చేయించి వుంచేసుకుంటాను. మీరు డ్రాఫ్ట్‌ పంపండి.'' అన్నాను. ''అలా అయితే పాతికవేలకేం ఖర్మ! చెక్కు పాతికలక్షలకు రాద్దునే'' అన్నారు రమణగారు నవ్వుతూ. ఆ తర్వాత తన పుస్తకాలకు రాయల్టీ వచ్చినప్పుడల్లా ఆయన నాకు ఫోన్‌ చేసి ఆ మొత్తం ఎంతో చెప్పి 'ఇదంతా మీ వల్లనే' అంటూ వచ్చారు ! ఇంత మంచితనం తట్టుకోవడానికి కూడా దేవుడు మనకు శక్తి నివ్వాలి.

కోతికొమ్మచ్చి : నేను ఖచ్చితంగా చెప్పగలను - సాహితీసర్వస్వానికి వచ్చిన స్పందనే రమణగారిని ''కోతికొమ్మచ్చి'' రాయడానికి ప్రేరేపించింది. తెలుగువాళ్లకు ఓ అద్భుతసృష్టి వరప్రసాదంగా లభించింది. సినిమాల జోరు తగ్గాక బాపు-రమణలు ''భాగవతం''పై దృష్టి సారించారు. అది చాలా ఆలస్యమై వారికి విసుగు కలిగించింది. ఆర్థికంగా ఉపకరించలేదు. సీరియల్‌ ఎంతో ప్రజాదరణ పొందినా దానిని వేరేవారు క్లెయిమ్‌ చేసుకోవడం మొదలుపెట్టారు. తర్వాత సినిమాలు, సీరియల్స్‌ ఏదో ఒక వర్క్‌ వస్తూనే వుంది కానీ రమణగారు అంత తృప్తిగా లేరు. ''భాగవతం'' సీరియల్‌గా వచ్చాక ఆ స్రిప్టును పుస్తకంగా వేయడానికి డా|| విజయమోహన్‌ రెడ్డి (అనంతపురం) ముందుకు వచ్చారు. ఆ పుస్తకం చాలా బాగా అమ్ముడుపోయి, ఏడాది క్రితం రెండో ముద్రణకు వచ్చింది. నేను దాన్ని వచనంలో చిన్న పుస్తకంగా సంక్షిప్తీకరించి ''నలుగురు మెచ్చిన భాగవతం''గా వేశాను. రమణగారికి అది బాగా నచ్చింది.

ఇలాటి పరిస్థితుల్లో ఒక దినపత్రిక ఆదివారం అనుబంధం ఆయన చేత ఒక వ్యాసం రాయించింది. దానికి మంచి రెస్పాన్స్‌ రావడంతో 'మీ జీవితచరిత్ర రాయండి. సీరియల్‌గా వేస్తాం' అన్నారు వాళ్లు. రమణగారు నాతో చెప్పి ఏమంటారు? అన్నారు. వరప్రసాద్‌ సీరియల్‌ వాళ్లు డీల్‌ చేసిన విధానం చెప్పి ''స్వాతి''కి దానికి రాయండి అన్నాను.

''ఆత్మకథ రాయమని చాలామంది చెప్పారు కానీ మన గొప్ప చెప్పుకున్నట్టు వుంటుందేమో..'' అని సందేహించారాయన.

''మీకు తెలిసున్న గొప్పవాళ్లందరి గురించీ రాయండి. వాళ్ల గురించి రాసినపుడు మీ గురించిన ప్రస్తావన ఆటోమెటిక్‌గా వస్తుంది...'' అని సూచించాను. ఇలా చాలామందే చెప్పి వుండవచ్చు. నాకు తెలియదు. కానీ ఆయన రాయడం మొదలుపెట్టారు. చిత్రం ఏమిటంటే ఆయనను సాధారణంగా ఏం అడిగినా 'గ్యాపకం లేదండి' అనేవారు. ఆలాటాయన ''కోతికొమ్మచ్చి''లో చిన్నచిన్న విషయాలను - తను ప్లాట్‌ఫాం మీద పడిపోయిన రైల్వేస్టేషన్‌ మాస్టారి పేరుతో సహా - ఎలా గుర్తుకు తెచ్చుకున్నారో అనూహ్యం. ఎలా అని అడిగాను. 'ఏమోనండీ, ఎక్కడా రాసి పెట్టుకోలేదు, అవే గుర్తుకు వచ్చేశాయి' అన్నారు. 1953 నుండి ఒక ట్రాన్స్‌లోకి వెళ్లి అన్ని రకాల రచనలనూ పరమాద్భుతంగా సృష్టించేసి సాహితీలోకం నుంచి ఠక్కున రిటైరై పోయినట్టు 45 ఏళ్ల తర్వాత మళ్లీ అలాటి ట్రాన్స్‌లోకి వెళ్లి ''కోతి కొమ్మచ్చి'' రాశారు.

మొదటి సంచిక నుండి జనాలను వెర్రెక్కించింది. సూపర్‌ డూపర్‌ హిట్‌ అయింది. రమణగారికి ఎంతో తృప్తిని, ఆనందాన్ని యిచ్చింది. సీరియల్‌కు కావలసిన ఫోటోలు అవీ నేను సప్లయి చేస్తూ వుండేవాణ్ని. సీరియల్‌ నడుస్తూ వుండగానే పుస్తకం వేస్తే బాగుంటుందనుకున్నాం. మొదటి 35 వారాల మేటర్‌తో మేం ''హాసం ప్రచురణలు'' పక్షాన దాన్ని ప్రచురించాం. 1999లో పబ్లిషింగ్‌ వదిలేసిన మేం 2001 అక్టోబరులో ''హాసం'' హాస్య-సంగీత పత్రికతో మళ్లీ దానిలోకి దిగాం. ఈ సారి వరప్రసాద్‌ ప్రచురణకర్త. నేను సంచాలకుణ్ని. ''హాసం'' పత్రిక మొదటి సంచిక నుండి చివరి సంచిక దాకా (మొత్తం 78 సంచికలు) ''బాపూరమణీయం'' అనే శీర్షిక నడిపి కేవలం వాళ్ల గురించే వేసేవాళ్లం. ఒక ఏడాది 20 సంచికల్లో నేను 'బాపూ విశ్వరూపం' పేర బాపుగారి బొమ్మలను విశ్లేషించాను. రమణగారి వెండితెర నవల ''ఇద్దరు మిత్రులు'' కాపీ కోసం చాలా ప్రయత్నించి సంపాదించి దాన్ని సీరియల్‌గా ప్రచురించాం కూడా. 2005 నుండి ''హాసం ప్రచురణలు'' పేర పుస్తకాలు వేయడం మొదలుపెట్టాం. ''ఇద్దరు మిత్రులు'' పుస్తకంగా వేశాం. ఆయన రాసిన తక్కిన రెండు వెండితెర నవలలు ''భార్యాభర్తలు'', ''వెలుగునీడలు'' కూడా సంపాదించి ఆయన మరణానంతరం పుస్తకాలుగా వేశాం. విశాలాంధ్ర వారు ''బాపూరమణీయం''ను పునర్ముద్రణ వేస్తామంటే నేను సంచాలకత్వం వహించి చాలా ఫోటోలు అవీ పెట్టి, మంచి గెటప్‌ తెచ్చాను. అది జనవరి 2012లో రిలీజైంది.

పట్టాభిషేకం : ''కోతికొమ్మచ్చి'' పుస్తకంగా తయారుచేసినపుడ సీరియల్‌లో లేని అనేక ఫోటోలు చేర్చాను. తన ఫోటోలు ఎక్కువగా పెట్టవద్దని బాపుగారి అభ్యంతరాలు చాలా వచ్చాయి. ''అవన్నీ ప్రసాద్‌కు వదిలేయవయ్యా. ఆయన జడ్జిమెంట్‌ బాగుంటుంది.'' అని రమణగారు నచ్చచెప్పేవారు. పుస్తకం సర్వాంగసుందరంగా తయారైంది. జూన్‌ 2009లో రమణగారి పుట్టినరోజు సందర్భంగా రవీంద్రభారతిలో ''కోతికొమ్మచ్చి'' ఆవిష్కరింపబడింది. 'చైతన్య ఆర్ట్‌ ఎకాడమీ' కెకె రాజాగారు సభ చాలా చక్కగా నిర్వహించారు. ఆ రోజు బాపురమణలకు ఘనసన్మానం జరిగింది. ఎవరి ప్రాప్టింగూ లేకుండా ప్రేక్షకులు యిచ్చిన స్టాండింగ్‌ ఒవేషన్‌ చూసి వాళ్లు పులకించిపోయారు. సాధారణంగా వారికి సభలంటే ఎలర్జీ అని అందరికీ తెలుసు. కానీ ఆనాటి సభను వారికి మంచి జ్ఞాపకాలను మిగిల్చింది. వారికే కాదు, మాకు కూడా. బాపురమణలు సీరియల్‌ ప్రచురించిన ''స్వాతి'' బలరాం గారికి, పుస్తకరూపం ప్రచురించిన వరప్రసాద్‌కు, ''భాగవతం'' ప్రచురించిన విజయమోహనరెడ్డికి సన్మానాలు చేశారు. వారితో బాటు నాకు కూడా. తక్కిన ముగ్గురూ పబ్లిషర్లు. నా హోదా - ఒక అభిమాని! ఇది ఒక అభిమానికి చేసిన పట్టాభిషేకం. బాపురమణల చేతుల మీదుగా సన్మానింపబడడమంటే - ఆనాటి రమణగారి మాటల్ని అరువు తీసుకుంటే ''ఇంతకన్న ఆనందమేమున్నదిరా..''!

డిసెంబరు 2009 కల్లా ''ఇంకోతి కొమ్మచ్చి'' తయారై పోయింది. ఈ సారి బాపుగారి అభ్యంతరాలు ఏమీ లేవు. ఆయనకూ నాపై గురి కుదిరింది. అదీ చాలా ఆదరం పొందింది. ఆ తర్వాత కూడా యింకో ఆర్నెల్లు సీరియల్‌ సాగింది. 2010 మేలో రమణగారు సీరియల్‌కు విరామం యిచ్చారు. ఇది అన్యాయం అని లక్షలాది పాఠకులతో బాటు నేనూ ఆక్రోశించాను.

''రాయడానికి ఉత్సాహంగా లేదండి'' అనసాగారు రమణ. ''కథానాయకుడు ఓటమిలో వుండగా ఇక్కడ ఆపేస్తే ఎలాగండీ. మళ్లీ రైజ్‌ అయ్యారు కదా. సాహితీసర్వస్వం సూపర్‌ సక్సెస్‌ గురించి రాయకపోతే ఎలా? ''భాగవతం'' సీరియల్‌తో టీవీ ఛానెల్‌ను నిలబెట్టిన వైనం, ఆ సందర్భంగా మీరు పడిన కష్టనష్టాలు, ప్రశంసలూ, అవన్నీ రాయకపోతే ఎలా?'' అని పోట్లాడుతూ వచ్చాను. ''మీరు యింకా యిది రాయలేదు, అది రాయలేదు, ఫ్యామిలీ లైఫ్‌ గురించి రాయలేదు.'' అని గుర్తు చేస్తూ వుండేవాణ్ని.

రమణగారికి వచ్చిన యిబ్బందేమిటంటే - ''కోతికొమ్మచ్చి'' ప్రతీ ఎపిసోడ్‌లోనూ పాఠకులు చమత్కారం కోసం ఎదురుచూడసాగారు. ''మీరు చెప్పిన విషయాల్లో స్పైస్‌ లేనప్పుడు ఏం రాస్తాం? ఫ్లాట్‌గా వుంటుంది కదా'' అని రమణగారు వాదించేవారు.

''లేదు మీరు రాయాల్సిందే, యిలా అర్ధాంతరంగా వదిలేస్తే బాగాలేదు.'' అని పేచీ పెట్టుకునేవాణ్ని. వరప్రసాదూ నాకు వంత పాడేవాడు.

''అయినంతవరకు పుస్తకం వేసేయండి'' అంటూ రమణగారు కొత్త పాట మొదలుపెట్టారు.

''వెయ్యను. మీరు యింకా రాయండి. ఉన్నది పుస్తకానికి చాలదు. క్లిక్‌ అవ్వదు'' అని నేను మొండికేశాను. బాపుగారి చేత చెప్పిద్దామని చూస్తే బాపుగారు ఎప్పటిలాగ రమణగారినే సమర్థించారు. 'ఇది క్రియేటివ్‌ రైటింగండి. మీ క్కావాలి కదాని అప్పటికప్పుడు కాయదు.'' అన్నారు.

నా పోరు భరించలేక ''ముక్కోతి కొమ్మచ్చి''కి సీక్వెల్‌ వుంటుందనే ఆశ కల్పిస్తూ ఒక టెయిల్‌ పీస్‌ రాసి పంపించారు. అది యిది -

ముక్కోతి కొమ్మచ్చి

''నరుడా! ఏమి నీ కోరిక?''

''ఎవర్నువ్వు?''

''పాతాళ భైరవిని''

''ఏం చేస్తుంటావు''

''వరాలిస్తుంటాను''

''నాకు వరాలివ్వడం నీతరం కాదు''

''నేను దేవతని''

''నేను దేవాంతకుడిని - అనగా నరమానవుడిని''

''ఫరవాలేదు-అడుగు''

''నాకేమీ వద్దుగాని - లోకం కోసం అడుగుతాను''

''అడుగు''

''శ్కాముల బెడద జోరుగా ఉంది. అంచేత లోకంలో అవినీతిని తీసేయ్‌''

''అమ్మో - అవినీతి లేకపోతే బతుకే లేదు- న్యూస్‌పేపర్లు, టీవీలు, పార్లమెంటూ, పోలీసిండస్ట్రీ, మినిస్టరిండస్ట్రీ, దేవుళ్ల ఇండస్ట్రీ, అన్నీ దివాలా ఎత్తిపోతాయి. అయినా లోకంలో అవినీతిని తీసెయ్యడంకన్న సముద్రంలో ఉప్పు లాగి పారెయ్యడం సులువు''.

''పోనీ ఆ పనే చెయ్యి- మంచినీళ్లు చాలక జనం కొట్టుకు ఛస్తున్నారు. అంచేత సముద్రంలో ఉప్పు తీసెయ్‌!''

''అమ్మో ఉప్పు తీసేస్తే టాటాలకు కోపం వస్తుంది. ఈ దేశపు ఉప్పంతా టాటాలదే.''

''పోనీ గోడవున్లలో కుళ్లిపోతున్న తిండి గింజలు తీసి బీదవాళ్లకు పంచు''

''అమ్మో - మన్మోహన్‌గారి క్కోపం వస్తుంది.''

''అయితే'..'

''అయితేగియితేలు, కింతూపరంతూలు వద్దురోయ్‌... దేస్సేవ వదిలేసి, నీ సొంతానికి పర్సనల్‌గా నీ కోసం వరాలడుగు.''

''సరే- చావులేని బతుకుగాని పుటకలేని చావుగాని ఛాన్సుంటుందా''

''తికమక పెట్టకురా మగడా- సజావయిన వరం అడగరా నరుడా''

''తల్లీ- నాతో నువ్వు వేగలేవు. ఉచ్చులో ఇరుక్కుపోతావు. ఊబిలో దిగడి పోతావు''

''నీకోసం అయితే ఏదన్నా ఇచ్చేస్తాను. నాకా భయం లేదు''

''సరే- నాకు కుడిపాపిడి కావాలి. సింపుల్‌''

''అదేవిటి- అదేం పిచ్చివరం?''

''పిచ్చోవెర్రో- నేను వయసులో ఉండగా ఓ అమ్మాయిని ప్రేమించాను. ఆ పిల్లా సరే అనబోయింది. అంతలో కుడిపాపిడి కుర్రాడిని చూసి వాడి మోజులో పడి వాడితో లేచిపోయింది. అప్పణ్ణించి నాకు కుడి పాపిడిమీద మనసైంది''.

''హోరినీ- ఇంతా జేసి ఇదా నీకోరిక. నువ్వడిగే వరం ఇదా. ఈపాటి దానికేనా. నీకు వరాలివ్వడం నాతరం కాదని విర్రవీగావు-సరి-కుడీ ఎడమే కాదు సెంటరు పాపిడికూడా తీసుకో-ఫో''

''దూకుడొద్దు దూకుడొద్దు పాతాళభైరవీ- నాకిప్పుడు ఎనభయ్యేళ్లు - బట్టతల- దీనిమీద పాపిడెలా తియ్యడం?''

''అవును సుమా! సరే- జుట్టిచ్చేస్తాను- పెంచుకో-ఓకే భై భై''

''వోల్డాన్‌ వోల్డాన్‌- ముసిలాడు కదాని నెరిసిన జుట్టిచ్చేవు- నల్లటిజుట్టు- నిగనిగలాడిపోవాలి''

''తథాస్తు''

''ముసలి మొహం మీద నల్లటి జుట్టు ఉంటే సినిమా హీరోల్లా విగ్గు పెట్టానంటారు. అంచాత జుట్టుకు తగ్గ నవనవలాడే మొహం కావాలి''

''తథాస్తు''

''ఆ నవనవలాడే మొహంలో బోసిపళ్లు తొస్సిపళ్లు బాగుండవు గదా -అంచేత కోల్గేట్‌ వారి డెంటిస్టులచే తళతళలాడే పళ్లసెట్టు- అంటే కట్టుడు పళ్లనుకునేవు-పుట్టుడుపళ్ళు!''

''డబుల్‌ ఓకే''

''చెరుగ్గడ నవిలేంత గట్టిగా-''

''చెరుగ్గడేం ఖర్మ- వెదురుగడ నవిలి పారేసేంత గట్టివిస్తాను''

''పళ్లసెట్టుకు మాచింగ్‌గా కళ్లసెట్టు''

''ఓస్‌ అంతేనా?''

''అంతేనా అంటే ఎలా? నేను రోబోలో రజనీలా జోరు మీదుంటే. మా ఆవిడ ఆస్టిన్‌27 డొక్కుకారులా ముసలిదై ఉంటే ఎలా? మాకు అక్రమ సంబంధం అంటగడతారు. నన్ను జిగొలో అంటారు. అంచాత ఆవిడ నాకు మాచింగా త్రిషా నైనతారాలాటి...''

''నైన్‌తారా టెన్తారా ఇలెవన్‌తారా! హమ్మనరుడా! నీకడుపులో ఎంతలేసి ఆశలున్నాయి. వరదగోదారిలా తెళ్లుకు వచ్చే నీ కోరికల్ని తీర్చడం నాతరం కాదు. నన్ను పుట్టించిన జేజెమ్మతరం కాదు.''

''అమ్మా- ఆ మాట నేను ముందే చెప్పానుగా. ఈ నరుడికోరిక తీర్చడం నీతరం కాదని -పొగరుగా వరాలిచ్చావు. 'నేను పాతాళభైరవినీ... ఏమైనా యివ్వగలనూ' అని విర్రవీగావు. ఇప్పుడైనా తెలుసుకో- పట్టెడన్నం పెడితే ఆకలి మంట చల్లారుతుంది. గుక్కెడు నీళ్లిస్తే దాహతీపం చల్లారుతుంది. అంతెందుకు- డబ్బాడు పెట్రోలుపోసి కులమంటల్ని కూడా చల్లార్చవచ్చునేమో గాని ఎన్నివరాలు గుమ్మరించినా గంగని బోర్లించినా కోరికల అగ్నిని చల్లార్చలేవు. కోరికలే నా ఆరోగ్యం. నా సౌభాగ్యం నా సంతోషం. ఇంకా ఏదో చెయ్యాలని ఏదో రాయాలనీ నవ్వాలనీ నవ్వించాలనీ ఆశ పడుతూనే ఉంటాను... బతుకు పాటలు పాడుతూనే ఉంటాను. బాపూ నేనూ మీరూ మనమూ కోతికొమ్మచ్చి ఆడుతూనే ఉంటాము..'' నేను'కో' అన్నప్పుడు మీరు 'ఓ' అందరుగాని...

అంతవరకూ శ్రీశ్రీ అన్నట్టు

హాలిడే!

సెలవోచ్చి''

ఇది చదివి నేను తృప్తి పడలేదు.

''ఇదే పూర్తి చేయకుండా సీక్వెల్‌ అంటే పాఠకులు నమ్మరండీ, దే ఫీల్‌ లెట్‌ డౌన్‌'' అంటూ మళ్లీ నస మొదలుపెట్టాను. మొదట్లోనే చెప్పానుగా అభిమానపాఠకులకు ఐడాల్స్‌పై కొన్ని హక్కులుంటాయని!

''పోనీ ''నగ్గెట్స్‌'' (రమణ కోటబుల్‌ కోట్స్‌తో తయారవుతున్న పుస్తకం, త్వరలో రాబోతోంది) కలిపి వేస్తే...?'' అన్నారాయన.

''రెండిటి కారక్టరూ వేర్వేరు.'' అని మళ్లీ నా అభ్యంతరం.

ఇంతలో ఆయనకు జ్వరం వచ్చింది. తగ్గగానే దీని గురించి డిస్కస్‌ చేద్దాం అనుకున్నాను. ముందురోజు సాయంత్రమే బాపుగారితో మాట్లాడాను. మర్నాడు రమణగారితో మాట్లాడాలి. ఆ రాత్రే ఆయన వెళ్లిపోయారు.

మహా మొండిమనిషి. ఎంత బతిమాలినా దిగి రాలేదు, రాయలేదు. రాస్తే ఒకటోరకంగా రాయాలి, లేకపోతే రాయనే కూడదు - ఆ ఫిలాసఫీకే కట్టుబడ్డారు.

ఇంకేం చేయగలం? ఉన్న మేటర్‌తోనే ''ముక్కోతి కొమ్మచ్చి'' ప్రచురించి 2011లో ఆయన పుట్టినరోజు జూన్‌ 28కి విడుదల చేశాం.

ఆయన ''కోతికొమ్మచ్చి''లో వదిలేసిన విషయాలతో యీ ''కొసరు కొమ్మచ్చి'' తయారైంది.

రమణగారు నా జీవితంలో ఒక భాగం అయిపోయారు. కష్టమైనా, సుఖమైనా ఆయనతో చెప్పుకోవడం అలవాటై పోయింది. ఆయనకూ నేను బాగా అలవాటై పోయాను. వారానికి కనీసం రెండు, మూడు సార్లు మాట్లాడుకునేవారం. 'ఆయన లేని లోటు తీరనిది' అన్న మాట వ్యక్తిగతంగా నా వరకూ అతిశయోక్తి కాదు.

తెలుగుసాహిత్యం వున్నంతవరకూ రమణ చిరంజీవే ! పూలహారంతో బాటు దారం కూడా శివుడి మెడను అలంకరించినట్లు, రమణగారి పుస్తకాల సంపాదకుడిగా నా పేరు కూడా కొందరి దృష్టి నాకర్షిస్తే ఆ ఘనతకు మూలం వారే !(సమాప్తం) - - ఎమ్బీయస్‌ ప్రసాద్‌ (జులై 2014)

ఆగస్టు 01 – 02 వీక్లీకై ఎమ్బీయస్‌ : ఆట కట్టించడానికి వాడాల్సిన పదం - 'షా'

తనను ప్రధాని అభ్యర్థిగా పార్టీ ప్రకటించబోతోందని తెలియగానే మోదీ చేసిన పని అమిత్‌ షాను యుపికి యిన్‌చార్జిగా నియమించేయడం! ఎందుకంటే బిజెపి అధ్యక్షుడు రాజ్‌నాథ్‌ సింగ్‌ ఆ రాష్ట్రం వాడే! బిజెపి అగ్రనాయకుల్లో చాలామంది అక్కడి వారే ! అక్కడ బిజెపి నెగ్గితే ఏనుగు కుంభస్థలం కొట్టినట్లే. కానీ యుపిలో ఎస్పీ, బియస్పీ తప్ప వేరే పార్టీ కనబడకుండా పోయాయి. అంటే బిజెపి స్థానిక నాయకత్వం సత్తా చాలటం లేదన్నమాట. అందుకే అమిత్‌ను అక్కడకు పంపాడు.

బాధ్యత అప్పగించాక అమిత్‌ షా యుపిలో పార్టీని రకరకాలుగా బలోపేతం చేస్తూ పోయాడు. టిక్కెట్లు ఎవరెవరికి యివ్వాలో రాజ్‌నాథ్‌కు సూచించేవాడు. సూచన అనేది ఒక ఆనవాయితీ మాత్రమే తప్ప అంతిమనిర్ణయం అమిత్‌దే. రాజ్‌నాథ్‌కు అది మొదట్లో అర్థం కాలేదు. అమిత్‌ చెప్పినదల్లా పాటించాలని గ్రహించలేేదు. 2014 మార్చిలో అమిత్‌ వచ్చి రాజనాథ్‌ వద్దకు వచ్చి 'మోదీగారు తూర్పు ఉత్తరప్రదేశ్‌ నుండి పోటీ చేస్తే మంచిది' అన్నాడు. రాజ్‌నాథ్‌కు అది రుచించలేదు. 'పార్టీ అధ్యక్షుడిగా నేనూ, ప్రధాని అభ్యర్థిగా మోదీ యిద్దరం ఒకే రాష్ట్రం నుండి ప్రాతినిథ్యం వహిస్తే ఏం బాగుంటుంది?' అన్నాడు. 'నీ అధ్యక్ష భోగం యింకెన్నాళ్లులే' అని లోపల అనుకున్నా అమిత్‌ పైకి ఏమీ అనలేదు. టాపిక్‌ మార్చేశాడు. వెళ్లబోయేముందు మాత్రం 'నేను చెప్పినది ఓ సారి ఆలోచించండి' అన్నాడు. రాజ్‌నాథ్‌ పెద్దగా ఆలోచించలేదు. మోదీ అడిగితే 'బిహార్‌ కూడా మనకు ముఖ్యమే కదా, మీరు పట్నా నుండి పోటీ చేయండి' అని చెప్దామనుకున్నాడు.

కానీ మోదీ అడగలేదు. అమిత్‌ తన నిర్ణయాన్ని మార్చుకోలేదు. 'రెండు, మూడు సార్లు నేను చెప్పినదాని గురించి ఏమంటారు' అంటూ రాజ్‌నాథ్‌కు గుర్తు చేశాడు. మోదీ అడిగినప్పుడు చూద్దాంలే అన్న ఉద్దేశంలో వున్న రాజ్‌నాథ్‌ సమాధానం వాయిదా వేస్తూ పోయాడు. చివరకు ఓ శుభముహూర్తాన అమిత్‌ 'మోదీ వారణాశి నుంచి పోటీ చేస్తున్నారు. అవునూ, మీ సంగతేమిటి, అధ్యక్షా? ఎక్కణ్నుంచి పోటీ చేస్తున్నారు?' అని అడిగేశాడు. రాజ్‌నాథ్‌కు మతి పోయింది. చివరకు తన నియోజకవర్గాన్ని కూడా అమితే ఫైనలైజ్‌ చేసేట్టున్నాడే అని వణికాడు. అమిత్‌ మనుషులు వచ్చి 'మరీ ఝార్‌ఖండ్‌ నుండి పోటీ చేస్తే బాగుంటుందేమో' అనసాగారు రాజ్‌నాథ్‌తో. బాబోయ్‌ అనుకుని చివరకు 'లఖనవ్‌ (లక్నో) సీటు యిప్పించండి' అని బతిమాలుకో వలసి వచ్చింది. అదీ అమిత్‌ షా పవర్‌. ఆ పవర్‌ అతనికి మోదీ సాన్నిహిత్యం కారణంగా వచ్చింది.

ఎన్నికలు జరిగే సమయంలో రాజ్‌నాథ్‌ తను పార్టీ అధ్యక్షుడిగా పూర్తికాలం కొనసాగుతాననే అనుకున్నాడు. అధికార పార్టీ ప్రెసిడెంటుగా ప్రధానితో సమానస్థాయి హోదా అనుభవిస్తాననే అనుకున్నాడు. ఎన్నికలలో మోదీ నెగ్గాక అతని ఆశల పల్లకి బోల్తా పడింది. తనకు ప్రత్యామ్నాయంగా మరో అధికార కేంద్రం తయారవుతుందన్న సందేహంతో మోదీ 'పార్టీ పగ్గాలు అమిత్‌కు అప్పగించి, నువ్వు కాబినెట్‌లోకి వచ్చేయ్‌' అన్నాడు.పూర్తి పదవీకాలం అనుభవించకుండానే అధ్యక్షపదవి వూడింది. ప్రాంతీయపార్టీల్లో పార్టీ అధ్య్షపదవి, ముఖ్యమంత్రి పదవి ఒకరి చేతిలో వుండడం చూస్తాం. కాంగ్రెసు పార్టీలో కూడా కొన్ని సార్లు అలా జరిగింది. ఇప్పుడు బిజెపిలో ఆ ధోరణి కనబడుతోంది. వైయస్‌-కెవిపి జంటలాటిదే, అమిత్‌-మోదీ జంట కూడా. అమిత్‌ మోదీ మాట తుచ తప్పకుండా అమలు చేస్తాడు. పార్టీని తన గుప్పిట్లో వుంచుకోవడానికి మోదీకి యింకేం కావాలి?

అమిత్‌ను పార్టీ అధ్యక్షుడు చేయాలన్న సలహా వచ్చినపుడు నితిన్‌ గడ్కరీ, ఆడవాణీ దగ్గర్నుంచి పార్టీ పెద్దలందరూ 'పార్టీ గెలుపు ఘనత అతనికి ఒక్కడికే ఎందుకు కట్టబెట్టాలి? యుపిలోనే కాదు, బిహార్‌, మధ్యప్రదేశ్‌, మహారాష్ట్ర, రాజస్థాన్‌లలో కూడా ఘనవిజయం సాధించింది కదా. అందరికీ నచ్చినవాడు, వివాదరహితుడు అయిన హిమాచల్‌ ప్రదేశ్‌కు చెందిన జె పి నడ్డాను పార్టీ అధ్యక్షుడిగా చేద్దాం. అమిత్‌పై సిబిఐ కేసులు తొలగిపోలేదు. సూర్యనెల్లి రేప్‌ కేసులో కాంగ్రెస్‌ ఎంపీ, రాజ్యసభ వైస్‌ చైర్మన్‌ పి జె కురియన్‌ యిరుక్కున్నపుడు, కేసుల నుండి విముక్తుడయ్యేదాకా అతను రాజీనామా చేయాలని మనం ఆందోళన చేశాం. ఇప్పుడు కాంగ్రెసు వాళ్లు మనల్ని తప్పుపట్టరా?' అని అనుకున్నారు. మోదీ అందర్నీ తోసిరాజన్నాడు. అమితే అధ్యక్షుడన్నాడు. 'మీరు ప్రధాని, ఆయన పార్టీ అధ్యక్షుడు, యిద్దరూ గుజరాతీలే, చూడ్డానికి ఏం బాగుంటుంది?' అని చూశారు పార్టీ పెద్దలు. ఏం ఫర్వాలేదు అనేశాడు మోదీ.

అంతే, అమిత్‌ తన 49 వ యేట అత్యంత పిన్నవయస్కుడైన బిజెపి అధ్యక్షుడిగా అయిపోయాడు. జులై 13న అహ్మదాబాద్‌లో వాళ్ల అబ్బాయి నిశ్చితార్థం జరిగితే రాజ్‌నాథ్‌ సింగ్‌తో సహా 20 మంది మంత్రులు వచ్చి వాలారు. గుజరాతీ నాయకుల కంటె ఢిల్లీ, యుపి ల నుండి ఎక్కువమంది వచ్చారు. సరిగ్గా నాలుగేళ్ల క్రితం యిదే జులైలో అమిత్‌ను హత్య, కిడ్నాప్‌ వంటి క్రిమినల్‌ కేసుల్లో సిబిఐ అరెస్టు చేసి తీసుకెళ్లింది. మూడు నెలలు జైల్లో వుంచింది. ఇప్పుడు ప్రభుత్వమే అతనికి జెడ్‌ ప్లస్‌ కేటగిరీ యిచ్చి 25 మంది కమాండోలను అంగరక్షకులుగా నియమించింది. ఆ కేసులు యింకా తేలలేదు. అతను బెయిలు మీదనే బయట తిరుగుతున్నాడు. సిబిఐ కేసు తిరగతోడి, యితన్ని జైలుకి మళ్లీ పంపిస్తే, పార్టీకి ఎంత నగుబాటు..? అనే సందేహమే ఎవరికీ రాలేదు. అధికారంలో వున్నవారి పట్ల సిబిఐ ఎలా ప్రవర్తిస్తుందో అందరికీ తెలుసు.

అమిత్‌కు, మోదీకి యింత సాన్నిహిత్యం ఎలా పెరిగింది? గుజరాత్‌ రాష్ట్ర రాజకీయాల్లో 1995లో అప్పటి ముఖ్యమంత్రి శంకర్‌ సింగ్‌ వాఘేలాతో కలహించి మోదీ ఒక న్యూసెన్సుగా తయారయినపుడు బిజెపి అతనిపై రాష్ట్రబహిష్కరణ శిక్ష విధించింది. ఢిల్లీలోనే వుంటూ గుజరాత్‌లో అడుగుపెట్టడానికి వీల్లేదని చెప్పింది. ఆ సమయంలో అతని అనుచరులందరూ దూరమై పోయారు - ఎమ్మెల్యేగా వున్న అమిత్‌ షా తప్ప! అమిత్‌ ఆరెస్సెస్‌ ప్రచారక్‌గా వున్నపుడు అహ్మదాబాద్‌లో ఒక ఆరెస్సెస్‌ సమావేశంలో 1985లో అతను అమిత్‌ను గమనించాడు. ఇష్టపడి అనుచరుడిగా చేసుకున్నాడు. వాఘేలాకు వ్యతిరేకంగా కుట్రలు పన్నడంలో మోదీకి అమిత్‌ సహకరించాడు. మోదీ ఢిల్లీ వెళ్లిపోయాక తను గుజరాత్‌లోనే వుంటూ మోదీకి కళ్లు, చెవులుగా పనిచేశాడు. వాఘేలా తర్వాత 1998లో అధికారానికి వచ్చిన కేశూభాయ్‌ పటేల్‌ మోదీని దూరం పెట్టేసి, ఎమ్మెల్యే టిక్కెట్టు కూడా యివ్వకుండా చేసినపుడు కూడా అమిత్‌ మోదీ గూఢచారిగా, అనుచరుడిగా కొనసాగాడు. 2001లో పార్టీ సంక్షోభంలో చిక్కుకున్నపుడు, 'మోదీ అయితేనే మనల్ని గట్టెక్కించగలడు' అని యితర ఎమ్మెల్యేలను ఒప్పించి అక్టోబరులో మోదీ గుజరాత్‌ తిరిగి రావడానికి కారకుడయ్యాడు. ఆ విషయాన్ని మోదీ మర్చిపోలేదు. ముఖ్యమంత్రి అయ్యాక కొద్ది నెలలకు 2002లో డిసెంబరు అతన్ని తన కాబినెట్‌లో సహాయ మంత్రిగా తీసుకుని హోం, ట్రాన్స్‌పోర్టు, లా శాఖలు చూడమన్నాడు. ఆ ఉపకారాన్ని అమిత్‌ ఎన్నడూ మరవలేదు. మోదీ ఏం పని చెప్తే అది చేశాడు. అమిత్‌ పరిపాలనా దక్షత కూడా ఎన్నదగినది. 1995లో గుజరాత్‌ స్టేట్‌ ఫైనాన్స్‌ కార్పోరేషన్‌ చైర్మన్‌గా అయ్యాక 16 నెలల్లో దాన్ని నష్టాల వూబి నుండి పైకి లాగాడు, మూడేళ్ల తర్వాత అహ్మదాబాద్‌ జిల్లా కోపరేటివ్‌ బ్యాంక్‌ను కూడా బాగుచేశాడు. ఏటా రూ. 40 కోట్ల నష్టాల నుండి రూ. 20 కోట్ల లాభాలకు తీసుకుని వచ్చాడు. ట్రాన్స్‌పోర్టు మంత్రిగా ఆర్‌టిసిని కూడా లాభాలబాట పట్టించాడు.

రాజకీయప్రయోజనాల కోసం ఎలాటి పనికైనా సిద్ధపడని స్వభావం అమిత్‌ది. అతని సర్ఖేజ్‌ నియోజకవర్గంలో హిందూ ముస్లిం కలహాలు జరుగుతూంటాయి. 'శాంతి కమిటీ ఒకటి పెట్టి సయోధ్య కుదర్చరాదా?' అని అతని నియోజకవర్గంలోని ఒక పెద్దమనిషి హోం మంత్రిగా వున్న అమిత్‌ను అడిగాడు. 'మతకలహాలు ఆపాలని అంత ఆతృత పడుతున్నారేం?' అని అడిగాడు అమిత్‌. ఆ పెద్దమనిషి నీళ్లు నమిలి 'అక్కడ నాకు ఆస్తులున్నాయి. గొడవల్లో నా యిల్లు కూలగొడతారేమోనని...' అన్నాడు. 'ఏ లొకాలిటీలో వుందేమిటి?' అడిగాడు అమిత్‌. అతను చెప్పాక 'అక్కడైతే గొడవలేవీ రావు. నిశ్చింతగా వుండండి.' అన్నాడు అమిత్‌ చిరునవ్వుతో. అతను ఘటనాఘటన సమర్థుడని చెప్పడానికి యీ ఉదాహరణ చాలు. సొహ్రాబుద్దీన్‌ షేక్‌ ఎన్‌కౌంటర్‌ కేసు వెనక్కాల కూడా రాజకీయ కోణం వుంది. అతనూ, తులసీరామ్‌ ప్రజాపతి యిద్దరూ అండర్‌వరల్డ్‌కు చెందినవారే. గోధ్రా అల్లర్ల విషయంలో మోదీతో విభేదించిన కాబినెట్‌ సహచరుడు, రాజకీయ ప్రత్యర్థి అయిన హరేన్‌ పాండ్యా హత్యకేసులో వాళ్లు అనుమానితులు కూడా. అమిత్‌కు సన్నిహితుడైన పోలీసు అధికారి అభయ్‌ చూడాసమా ఏం చెపితే అది వాళ్లు చేస్తూ వుంటారు. తమకు ఆ విధంగా ఉపకరిస్తున్న వాళ్లను చంపించడమేమిటి? అంటే వాళ్ల అవసరం తీరిపోయింది కాబట్టా? వాళ్ల చేత తమకు కావలసిన పనులు చేయించుకుని, రహస్యాలు బయటకు పొక్కకుండా కడతేర్చారా? అన్న సందేహాలు సిబిఐకు కలిగాయి.

అమిత్‌ స్నేహితుడైన అజయ్‌ పటేల్‌ అనే బిల్డర్‌ను యీ విషయంపై ఇంటరాగేట్‌ చేశారు. సమాధానంగా 'ఈ విషయమే అమిత్‌ను అడిగాను. అతను నవ్వి 'తనను సజీవంగా వుంచుకునే అవకాశాన్ని సొహ్రాబుద్దీన్‌ స్వయంగా చెడగొట్టుకున్నాడు' అన్నాడు.' అని చెప్పాడతను. '...అంటే మీ ప్రత్యర్థుల హత్యకై సొహ్రాబుద్దీన్‌ను ఉపయోగించుకుంటే అతను తర్వాత బ్లాక్‌మెయిల్‌కు దిగాడన్నమాట, అందుకే అతన్నీ లేపేశారు. ఇదంతా మోదీ చెప్పినమీదట నువ్వు చేశావు కదూ' అంటూ సిబిఐ అమిత్‌పై చాలా ఒత్తిడి తెచ్చింది. అప్రూవర్‌గా మారిపొమ్మనమని ఆశలు చూపింది. అయినా అమిత్‌ లొంగలేదు. మోదీకి వ్యతిరేకంగా ఒక్కమాట అనలేదు. హంతకుడనే ముద్ర తనే మోస్తున్నాడు. కోర్టుల చుట్టూ తనే తిరుగుతున్నాడు. కేసులో యిరుక్కున్నాక మూణ్నెళ్ల తర్వాత బెయిల్‌ దక్కినా గుజరాత్‌లో అడుగు పెట్టడానికి వీల్లేదని హై కోర్టు అనడంతో అతను ఆ వనవాసాన్ని ఢిల్లీలో గడుపుతూ జాతీయ నాయకులతో తన సంబంధాలు పెంచుకోవడానికి వుపయోగించుకున్నాడు. మోదీ గొప్పతనాన్ని వాళ్లకు చాటి అతనికి అనుకూల వాతావరణం ఏర్పాటు చేశాడు. రెండేళ్లు పోయిన తర్వాత సుప్రీం కోర్టు అతన్ని గుజరాత్‌కు తిరిగి అనుమతించింది. అప్పుడు గుజరాత్‌ వచ్చి మోదీకి సహాయపడుతూ వున్నాడు. మోదీ హిందూత్వ మంత్రాన్ని పక్కకు పెట్టి అభివృద్ధి మంత్రం పఠిస్తూండగా, అమిత్‌ మాత్రం హిందూత్వ విధానాన్నే చాటి చెపుతూ ఎన్నికల కమిషన్‌ చేత అభిశంసనకు కూడా గురయ్యాడు. ఏది ఏమైతేనేం, అతను నమ్ముకున్న నాయకుడు ప్రధాని అయ్యాడు. పరిస్థితి మారుతోంది. జులై 4 న సిబిఐ కొత్త జడ్జి 'కేసుల విచారణ సమయంలో మీరు స్వయంగా హాజరు కానక్కరలేదు' అంటూ అమిత్‌కు మినహాయింపు కూడా యిచ్చేశాడు.

మోదీ లాగే అమిత్‌ కూడా ఆరెస్సెస్‌ మనిషే. అందుకే తనకు సహాయకులుగా ఆరెస్సెస్‌ నాయకులను తెచ్చుకుంటున్నాడు. 1980లలో ఆడ్వాణీ పార్టీ అధ్యక్షుడైనపుడు ఆరెస్సెస్‌ కొందరు ముఖ్యనాయకులను అతనికి సహాయకులుగా పంపింది. వారు ౖబహ్మచారులు, పార్టీ కొరకు ఫుల్‌టైమ్‌ పని చేయడానికి సిద్ధపడినవారు. వారి పేర్లు - నరేంద్ర మోదీ, కె ఎన్‌ గోవిందాచార్య, సంజయ్‌ జోషి. (కొంతకాలానికి మోదీ, జోషి కలహించుకున్నారు, జోషీని పూర్తిగా అణచివేసేదాకా మోదీ ఊరుకోలేదు) ఇప్పుడు ఆరెస్సెస్‌ తన అధికార ప్రతినిథి అయిన రామ్‌ మాధవ్‌ను, పశ్చిమ ఉత్తరప్రదేశ్‌లో ముఖ్య నాయకుడైన శివ్‌ ప్రకాశ్‌ను అమిత్‌ వద్దకు పంపింది. గతంలో ఆరెస్సెస్‌ తన ప్రతినిథులను పంపి బిజెపిలో పట్టు సాధించగా, యిప్పుడు మోదీ-అమిత్‌ కాంబినేషన్‌ రివర్స్‌లో ఆరెస్సెస్‌పై పట్టు సాధిస్తుందని పరిశీలకులు ఊహిస్తున్నారు. ఆరెస్సెస్‌కు ప్రస్తుతం చీఫ్‌గా వున్న మోహన్‌ భగవత్‌కు నితిన్‌ గడ్కరీపై అభిమానం. అందువలన అవకాశం వస్తే మోహన్‌ను తప్పించడానికి మోదీ వెనకాడడు. మోహన్‌ కంటె సీనియర్‌, ఆరుగురు సభ్యులున్న ఆరెస్సెస్‌ కోర్‌ కమిటిలో సభ్యుడు అయిన మదన్‌ దాస్‌ దేవీకి మోదీ అంటే అభిమానం. మోదీ అనుచరుడైన అరుణ్‌ జైట్లీకి, ఆరెస్సెస్‌లో బిజెపి వ్యవహారాలు చూసే సురేశ్‌ సోనీకి మంచి స్నేహం వుంది. వీరి ద్వారా మోదీ, అమిత్‌లు కలిసి ఆరెస్సెస్‌ నాయకత్వంలోనే మార్పు తీసుకువచ్చినా ఆశ్చర్యపడనక్కరలేదు. - ఎమ్బీయస్‌ ప్రసాద్‌ (ఆగస్టు 2014)

ఆగస్టు 03 - 04 వీక్లీకై ఎమ్బీయస్‌ : గోల్కొండ వద్ద పతాకవందనం

ఈ సారి ఆగస్టు 15 సందర్భంగా పతాకవందనం చేయడానికి కెసియార్‌ గోల్కొండ కోటను ఎంచుకున్నారు. పెరేడ్‌ చేయడానికి వీళ్లు ఎంచుకున్న స్థలం తమదంటూ మిలటరీ వాళ్లు అడ్డుపడ్డారట. అక్కడ కాకపోతే పక్కన చేయవచ్చు లెండి. ఏదైతేనేం ఇప్పటిదాకా ఎవరూ చేయని గోల్కొండ వద్ద పతాకవందనం అనేది ఖాయం. అన్నిటిపై తెలంగాణ ముద్ర అంటే ఏమో అనుకున్నాను. (రేపు 19 యింటింటి సర్వే అయిన తర్వాత యింటిమీద కూడా తెలంగాణ రాజముద్ర కొడతారట. గతంలో టౌన్లలో మలేరియా వాళ్లు యింటి గోడమీద చార్టులు గీసేవారు. ఇప్పుడు యింటి ఎలివేషన్‌ కోసం బోల్డు ఖర్చు పెడుతున్నాం. వీళ్లూ, వీళ్ల తర్వాత మరోళ్లూ వచ్చి ముద్రలు కొట్టి పోతే ఎలా తయారవుతుందో ఏమో) సమైక్య రాష్ట్రపు సిఎంలు సైనికవందనం స్వీకరించిన చోట అచ్చ తెలంగాణవాది స్వీకరించకూడదని కెసియార్‌ భావించి గోల్కొండ పథకాన్ని అమలు చేస్తున్నారు లాగుంది. అయితే కిషన్‌ రెడ్డి దీనికి అభ్యంతరం చెప్తున్నారు. నవాబులు పాలించిన గోల్కొండ వద్ద యీ ఫంక్షన్‌ చేయడం ముస్లిములను మెప్పించడానికే అని ఆయన అభ్యంతరం. ఒకప్పుడు ముస్లిములు మనలను పాలించారన్న విషయాన్ని గుర్తు చేసుకున్నట్లు అవుతుందని ఆయన బెంగ కాబోలు. ఆ మాటకొస్తే సికింద్రాబాదు పెరేడ్‌ గ్రౌండ్స్‌లో చేస్తే మాత్రం గొప్పేమిటి? సికిందరాబాద్‌ అనే పేరు ఎలా వచ్చింది? దాన్ని ఒక పట్టణంగా డెవలప్‌ చేసిన నిజాం దానికి తన కొడుకు పేరు పెట్టాడు. పెరేడ్‌ గ్రౌండ్స్‌లో ఇంగ్లీషు దళాలు కవాతు చేసేవి. ఇలా ఎక్కడకు వెళ్లినా గత చరిత్ర పలకరిస్తూనే వుంటుంది. దాన్ని తుడిపేయలేం.

గోల్కొండ పరిసరాల్లో ఫంక్షన్‌ చేస్తే నష్టమేముంది? పెరేడ్‌ గ్రౌండ్స్‌లో ఫంక్షన్‌ చూసిచూసి బోరు కొట్టేసింది. ఇదైతే వెరైటీగా వుంటుంది. పైగా మన చరిత్రను హైలైట్‌ చేసినట్లవుతుంది. రిపబ్లిక్‌ డేకు ఓరుగల్లు కోట దగ్గర ఫంక్షన్‌ చేయవచ్చు. ఢిల్లీ పాలకులు ఎఱ్ఱకోట నుండి ఎగరేయగా లేనిది, మనం మరో కోట బురుజు నుండి ఎగరేయకూడదా? సమ్మక్క, సారక్క జాతరను ఏకంగా జాతీయపండుగ చేస్తానంటే అభ్యంతరం పెట్టనివారు, చరిత్రను ప్రజలకు చేరువ చేసే యీ ప్రయత్నాలకు గండి కొట్టబూనడం బాగా లేదు. అన్ని ఫంక్షన్లూ హైదరాబాదులో పెట్టి తక్కిన ప్రదేశాలన్నీ ఎండగట్టేశారు. సాంస్కృతిక మహాసభలున్నాయనుకోండి హైదరాబాదులో లాల్‌ బహదూర్‌ స్టేడియంలో పెట్టేసి ఒక్కో గేటుకి పోతన, పాల్కురికి సోమనాథుడు, రామదాసు, గుణాఢ్యుడు... అంటూ పేర్లు పెట్టేసి సరిపెట్టేసే ప్రమాదం వుంది. అంతకంటె ఆ యా కవులు పుట్టిన చోట సభలు నిర్వహిస్తే రాష్ట్రమంతా వారి పట్ల, వారు మనకు అందించిన సాంస్కృతిక వారసత్వం పట్ల అవగాహన పెరుగుతుంది. ఇవన్నీ చేయకుండా గోల్కొండ వద్ద ఫంక్షన్‌ చేసి వూరుకుంటే మాత్రం యిదేదో ముస్లిములను చంకనేసుకునే ప్రయత్నంలా తోచడంలో ఆశ్చర్యం లేదు.

ఎందుకంటే మజ్లిస్‌ను బుజ్జగించడంలో కాంగ్రెసు స్థానంలోకి తెరాస వచ్చినట్లు కనబడుతోంది. అక్రమ నిర్మాణాలను కూల్చివేస్తాం అంటూ మొదలుపెట్టిన సర్కారు రథం పాతబస్తీ చేరకుండానే మందగించింది. ఒవైసీ ఆసుపత్రే అక్రమ నిర్మాణం అని ఎవరో నాయకులన్నారు. అవునో కాదో సర్కారు వారే తేల్చాలి. నోటీసులు లేకుండా భవంతులు కూల్చేస్తే ఎలా, మోసపూరితంగా అమ్మినవారిని, అనుమతించిన అధికారులను వదిలేసి, కష్టార్జితంతో కొన్నవారికి శిక్షా? అని అడిగినవారిని 'అక్రమ నిర్మాణాలను సమర్థిస్తారా?' అని దబాయించినప్పుడు, పాతబస్తీలో కూడా కూల్చివేతలు చేపట్టినపుడే సర్కారు నిజాయితీ తేల్తుంది అనుకున్నారు. తేల్చుకునే అవకాశం వాళ్లింకా యివ్వలేదు. ముస్లింలకు 12% రిజర్వేషన్‌ అనేది వాళ్లను ఆకట్టుకోవడానికే అన్నది సుస్పష్టం. మొన్న రంజాన్‌ రోజున రాజేంద్రనగర్‌లో ఒక ఈద్గాలో ప్రార్థనల కోసం రోడ్డు బ్లాక్‌ చేసేయడంతో గంటన్నరపాటు కారులో వేచి వుండాల్సి వచ్చింది. ప్రార్థనల తర్వాత మతగురువు 'ఇది ఉపన్యాసం కాదు' అంటూనే ఉపన్యాసం యిస్తూ 'మనకు 12% రిజర్వేషన్‌ యిచ్చిన తెలంగాణ సర్కారుకు మనం కృతజ్ఞత తెలపాలి' అంటూ భక్తులకు ఉద్బోధిస్తున్నాడు. కెసియార్‌ కోరుకున్నది యిదే. మసీదుల్లో కూడా తన పార్టీకి ప్రచారం సాగాలి.

సానియాను తెలంగాణకు అంబాసిడర్‌గా నియమించడాన్ని కూడా యిదే కోణంలో చాలామంది చూశారు. ఆమె తెలంగాణలో పుట్టలేదు, తెలంగాణ అధికార భాష అయిన తెలుగు వచ్చినట్లుగా దాఖలాలు లేవు, తెలంగాణవాసిని పెళ్లి చేసుకోలేదు, అయినా ఆమెను తెలంగాణ బ్రాండ్‌ అంబాసిడర్‌ చేశారు. అదేమంటే గుజరాత్‌కు అమితాబ్‌ బచ్చన్‌ను బ్రాండ్‌ అంబాసిడర్‌ చేయలేదా? ఆయన గుజరాత్‌లో పుట్టాడా? గుజరాతీ వచ్చా? గుజరాతీని పెళ్లాడాడా? అని అడుగుతున్నారు. కరక్టే కదా. అయితే స్థానికత గురించి తెలంగాణ ఫక్కీలో గుజరాత్‌ యిస్యూ చేయడం లేదు కదా! ఇక్కడైతే విద్యార్థుల్లో 60% మంది మా వాళ్లు కాదు, 1956కి ముందు నుండి వున్నవాళ్లే మా వాళ్లు, లేనివాళ్లు పరాయివాళ్లు అని తీర్మానించారు. ఈ విషయంలో అంత పట్టుదల వున్నవాళ్లు ఎక్కడో పుట్టిన సానియా మీర్జాను చేసే బదులు పుల్లెల గోపీచంద్‌ను చేయవచ్చు కదా అని అడుగుతున్నారు. దానికి జవాబు యివ్వడం కష్టమే. తెలంగాణ టూరిజంకు సానియా దోహదపడతారట. అంటే గుజరాత్‌ టూరిజం యాడ్‌ ఫిలింస్‌లో అమితాబ్‌ లాగానే గుళ్లూ, గోపురాలు, మసీదులు తిరిగి వాటి గొప్పతనాన్ని చెపుతారన్నమాట. రేపు గోదావరి పుష్కరాలకు అందర్నీ రమ్మనమని ప్రచారం చేస్తారన్నమాట.

నాకో సందేహం - హిందువులైతే మసీదులకు, గురుద్వారాలకు తలపై ఆచ్ఛాదన వేసుకుని లోపలకు వెళ్లి వాటిని చూసి వస్తారు, ఫోటోలు తీయించుకుని, కాన్వాస్‌ చేస్తారు. చర్చిల్లో అయితే ఆచ్ఛాదన అక్కరలేకుండానే వెళతారు. ఈ మధ్య సాక్షి డైలీ సెలబ్రిటీలను రిపోర్టర్లుగా పంపి కొన్ని వర్గాల వారిని యింటర్వ్యూ చేయిస్తోంది. సినీనటుడు ఆలీని ఫిలిం నగర్‌ గుడికి పంపి అర్చకులను ప్రశ్నలడిగించింది. ఫోటోల ప్రకారం ఆలీ గుళ్లోకి వెళ్లలేదు. మెట్ల మీదే కూర్చుని ప్రశ్నలడిగారు. ఆయన ముస్లిం కాబట్టి లోపలకి వెళ్లడానికి గుడివాళ్లు ఒప్పుకోలేదా? వాళ్లు అనుమతి ఇచ్చినా ముస్లిం మతపెద్దలు ఆగ్రహిస్తారని ఆలీకి భయమా? విగ్రహారాధన ప్రోత్సహిస్తున్నావంటూ, కాఫిర్‌ వంటూ ఫత్వాలు జారీ చేస్తారని దడిశారా? రేపు సానియాకు యిటువంటి సమస్య రాదా? సర్కారు వారి బ్రాండ్‌ అంబాసిడర్‌ కాబట్టి ఆలయనిర్వాహకులు అనుమతి యిచ్చినా ఆమె మతపెద్దలు వూరుకుంటారా? అసలు మసీదు వంటి బహిరంగప్రదేశంలో ఆమె నమాజు చేస్తున్నట్లు చూపగలరా? ఇండియాలో ముస్లిం పెద్దలు పోనీలే అనుకున్నా, ఆమె మెట్టినిల్లయిన పాకిస్తాన్‌లో వుదారంగా వుంటారా? ముఖ్యంగా తాలిబన్లు చెలరేగిపోతున్న ఆ సీమలో...?

అవన్నీ ఖాతరు చేయకుండా ఫిలింనగర్‌ గుడే ఏమిటి, భద్రాచలం, భద్రకాళి, యాదగిరి, బాసర, కీసర, ధర్మపురి, వేములవాడ, కాళేశ్వరం.. యిత్యాది గుళ్లలో సానియా చీర కట్టుకుని, బొట్టు పెట్టుకుని తిరుగాడుతూ వాటి ప్రాశస్త్యం, మహిమ మనకు ఇంగ్లీషు, ఉర్దూలలో (తెలుగులో వాయిస్‌ ఎవరో డబ్‌ చేస్తారు లెండి) వివరిస్తుందనే ఊహ, పసుపు పూసుకుని గోదావరిలో మూడు మునకలు వేసి సూర్యుడికి అర్ఘ్యం యిచ్చే ఊహ నాకు తమాషాగా తోస్తున్నాయి. మంత్రసానితనం ఒప్పుకున్నాక బిడ్డ వచ్చినా పట్టాలి, బెడ్డ వచ్చినా పట్టాలి అన్నట్లు కోటి రూపాయలు పుచ్చుకున్నాక గుడికీ వెళ్లాలి, చర్చికీ వెళ్లాలి. ఆవిడ వెళుతుంది లెండి. ఇప్పటి పరిస్థితుల్లో తెలంగాణ ప్రజాధనం కోటి రూపాయలంటే మాటలా? వెయ్యి మంది బీదవిద్యార్థుల ఫీజు! పాకిస్తాన్‌ కోడలు కాబట్టి సానియా బ్రాండ్‌ అంబాసిడర్‌గా పనికిరాదని మరీ విమర్శలు వస్తే కెసియార్‌కు ఒళ్లు మండి '..అయితే తెలంగాణ అల్లుణ్ని నియమిస్తా పట్టండి' అంటూ పాతబస్తీలో చిన్నపిల్లలను నికా చేసుకునే ఏ అరబ్‌ షేక్‌నో నియమిస్తే మరీ ఎబ్బెట్టుగా వుంటుంది. అంతకంటె సానియాయే బెటరు. అయితే దీన్ని ముస్లిం కోణంలో చూడడం వలన చిక్కు వస్తోంది.

కెసియార్‌ ఆ కోణంలో చూసే సానియాను నియమించారా లేదా అన్నది భవిష్యత్తులో ఆయన వేయబోయే అడుగులను చూసి చెప్పగలుగుతాం. ఇప్పుడు వ్యవసాయ యూనివర్శిటీకు ఎన్‌ జి రంగాగారి పేరు మార్చి జయశంకర్‌ గారి పేరు పెట్టారు. తెలంగాణ రాష్ట్రం ఏర్పడ్డాక ఆ ఉద్యమానికి ఊపిరిగా వున్న జయశంకర్‌ పేరు స్మరించి తీరవలసినదే. ఒక జిల్లాకు ఆయన పేరు పెడతామన్నారు. బాగుంది. మధ్యలో పాత యూనివర్శిటీకి ఉన్న పేరు వూడగొట్టి యీయన పేరు పెట్టడం దేనికి? బంగారు తెలంగాణలో ఎన్నో, ఎన్నో ప్రాజెక్టులు తెస్తామని అంటున్నారు కదా, వాటికి ఫ్రెష్‌గా ఆయన పేరు పెట్టవచ్చు కదా! మరొక పేరుతో ఎంగిలి చేసిన వర్శిటీకిి యీయన పేరెందుకు? ఎంగిలి బాధ లేదనుకున్నా వ్యవసాయ యూనివర్శిటీ కెందుకు ఆయన పేరు? ఎన్‌ జి రంగా అయితే ఆయన జీవితమంతా రైతు సంక్షేమానికే ధారపోశారు. జయశంకర్‌ బోధించిన సబ్జక్ట్‌ ఎకనమిక్స్‌. రైతులతో ముడిపడి వున్న కెరియర్‌ కాదాయనది. పేర్లు మార్చాలంటే చాలా సంస్థలున్నాయి. జవహర్‌లాల్‌ నెహ్రూ, ఇందిరా గాంధీ, రాజీవ్‌ గాంధీల పేర్లు ప్రతీ దానికీ పెట్టేశారు. మచ్చుకు రెండు, మూడు వుంచి మిగతావాటికి మార్చేయవచ్చు. ఆ క్రమంలో యిప్పటిదాకా మరుగున పడిన మహానుభావుల పేర్లు పెట్టవచ్చు. సురవరం, మాడపాటి, రావి నారాయణ రెడ్డి, కాళోజీ, బూర్గుల, స్వామి రామతీర్థ... ఎంతమంది లేరు! ఇలా వాళ్ల పేర్లు పెట్టినపుడు వాళ్లెవరో తెలుసుకోవాలనే ఉత్సుకత పౌరుల్లో, విద్యార్థుల్లో కలుగుతుంది. తమ ప్రాంతపు ఘనత తెలుసుకుంటారు. జయశంకర్‌ గారి పేరు జిల్లాకే పెట్టబోతున్నపుడు మళ్లీ యిప్పుడో యూనివర్శిటీకి పెట్టడం దేనికో తెలియదు. మార్చవలసిన పేర్లు చాలా వున్నాయన్నారు కెసియార్‌. ఆ మార్చడాల్లో ముస్లిం పేర్లు ఎక్కువ వచ్చాయంటే అప్పుడు మళ్లీ అనుమానం వస్తుంది.

అసలు సిసలు యాసిడ్‌ టెస్టు తెలంగాణ విమోచనోద్యమం పేర సెప్టెంబరు 17న రాబోతోంది. సైనిక చర్య ద్వారా నిజాం ప్రభుత్వాన్ని కూలదోసిన ఘట్టాన్ని బ్రహ్మాండంగా జరపాలని అటు రైటిస్టులు, యిటు లెఫ్టిస్టులు యిద్దరూ కోరుతున్నారు. తెలంగాణ ప్రజలు సాయుధపోరాటం చేయడంలో దిట్టలు, అవసరమైతే ఆయుధాలు పట్టడానికి వెరువరు అంటూ ఎన్నోసార్లు గొప్పగా చెప్పుకున్న కెసియార్‌ విమోచనదినాన్ని సెలబ్రేట్‌ చేయడానికి మామూలుగా అయితే జంకకూడదు. కానీ ఆయన చేసి తీరతామని చెప్పటం లేదు. ఎందుకు? ముస్లిములకు కోపం వస్తుందన్న భయమా? నిజానికి నిజాం పాలనలో హిందువులు మాత్రమే కాదు ముస్లిములతో సహా యావన్మంది ప్రజలూ కష్టాలు పడ్డారు. సాధారణ ప్రజలే కాదు, ముస్లిం జమీందార్లు కూడా వేర్వేరు రకాలుగా అవస్థలు పడ్డారు. నిజాంపై తిరుగుబాటు చేసినవారిలో ముస్లిములు కూడా వున్నారు. అందువలన అది ముస్లిం-హిందూ పోరాటం కాదు, నియంతృత్వానికి, స్వేచ్ఛకు జరిగిన పోరాటం. దాన్ని గుర్తించి ఫంక్షన్‌ జరుపుకోవడంలో ఔచిత్యం వుంది. అయితే దాన్ని గుర్తు చేస్తే ముస్లిముల మనోభావాలు దెబ్బ తింటాయేమోనని అప్పటి కాంగ్రెసు ప్రభుత్వం ఫంక్షన్‌ చేయడానికి దడిసింది. అప్పణ్నుంచి అన్ని ప్రభుత్వాలూ అదే పంథాలో నడిచాయి. అన్నిటిపై తెలంగాణ ముద్ర వేస్తున్న కెసియార్‌ యీ విషయంలో కూడా ముద్ర వేసి ఆ వేడుక జరపడమే సబబు. అయితే ఉద్యమసందర్భంగా అనేకమార్లు నిజాంను, నిజాం పాలనను కీర్తించిన కెసియార్‌ ఆ నిజాం గద్దె దిగిన సందర్భాన్ని సెలబ్రేట్‌ చేస్తారా అని అందరికీ సందేహం. తెలంగాణ ఉద్యమంలో ఆత్మహత్యలు చేసుకున్నవారిని అమరవీరులంటూ వారి కుటుంబాలకు అనేక సౌకర్యాలు కల్పిస్తున్నారు. నిజాంను ఎదిరించడానికి రక్తతర్పణాలు అర్పించిన పోరాటవీరులను స్మరించి నివాళి అర్పించడానికి కూడా కుదరదంటే ఎలా? ప్రతీదానికీ ముస్లిం ఓట్లతో లింకు పెడితే కాంగ్రెసుకు, తెరాసకు తేడా లేకుండా పోతుంది.

బహమనీ సుల్తానుల వైభవానికి గుర్తుగా మిగిలిన గోల్కొండను మళ్లీ జ్ఞప్తిలోకి తెచ్చి హైలైట్‌ చేయడం ఎంత అవసరమో, దుష్ట నిజాం పాలన అంతమైన రోజు గుర్తు చేయడం కూడా అంతే అవసరం. ఒకటి చేసి, మరొకటి మానేస్తే మాత్రం రాజకీయ దురుద్దేశాలున్నాయనే అర్థం తీయవలసి వస్తుంది. - ఎమ్బీయస్‌ ప్రసాద్‌ (ఆగస్టు 2014)

ఆగస్టు 5-8 వీక్లీకై

ఎమ్బీయస్‌ : కొత్తవి సరే, యిప్పుడున్న ఎయిమ్స్‌ ఎలా వున్నాయి?

మొన్న బజెట్‌లో పశ్చిమ బెంగాల్‌, మహారాష్ట్ర, ఉత్తర ప్రదేశ్‌లతో బాటు ఆంధ్ర రాష్ట్రానికీ ఒక ఎయిమ్స్‌ ఆసుపత్రి శాంక్షనైంది. మరి మా సంగతేమిటంటూ తెలంగాణ ఎంపీలు వెళ్లి హెల్త్‌ మినిస్టర్‌ను అడిగారు. 'మీ హైదరాబాదు మెడికల్‌ టూరిజంకు సెంటర్‌గా మారింది కదా, మీకు ఎయిమ్స్‌ అవసరమా?' అని అడిగాడట ఆయన. అధికారికంగా ప్రకటన ఏదీ వెలువడలేదు కానీ, 'మేం తెలంగాణకు ఎయిమ్స్‌ కావాలని పట్టుబడితే హర్షవర్ధన్‌ సరేనన్నారు. తెలంగాణ ప్రభుత్వం స్థలం చూపించలేకపోతోంది.' అంటూ కిషన్‌ రెడ్డి ప్రచారం చేస్తున్నారు. నిజానిజాలు వాళ్లకే తెలియాలి కానీ యీ సందర్భంలో గతంలో శాంక్షనైన ఎయిమ్స్‌ ఎలా వున్నాయో ఓ సారి పరికిస్తే కాస్త కళ్లు తెరుచుకుంటాయి. ఎయిమ్స్‌కి మాతృసంస్థ అయిన ఢిల్లీ ఎయిమ్స్‌లో అక్కడి డాక్టర్లు రోజూ 7 వేల నుండి 9 వేల మంది పేషంట్లను చూస్తారు. ఏడాదికి లక్షన్నర ఆపరేషన్లు చేస్తారు. ఇది డాక్టర్లకు తలకు మించిన భారం. దేశంలోని అన్ని రాష్ట్రాల నుండి అక్కడకు పేషంట్లు వస్తున్నారు. వేర్వేరు చోట్ల అటువంటి సంస్థలు ఏర్పాటు చేస్తే వాళ్లపై భారం తగ్గుతుందని పాలకులు భావిస్తూ ప్రణాళికలు రచిస్తూంటారు. కానీ అమలులోకి వచ్చేసరికి అవి దెబ్బ తింటున్నాయి.

వాజపేయి ప్రధానమంత్రిగా వుండగా 2003లో ప్రధానమంత్రి స్వాస్థ్య సురక్షా యోజనా పథకం కింద ఆరు ఎయిమ్స్‌ ప్రకటించారు. వాటిల్లో రాయపూర్‌ ఎయిమ్స్‌ ఒకటి. ఇంచుమించు అన్నిటి పరిస్థితీ ఒకేలా వుంది కాబట్టి రాయపూర్‌ సంగతి తెలుసుకుంటే చాలు. దానిపై రూ. 1500 కోట్లు ఖర్చు పెట్టవలసి వుండగా యిప్పటిదాకా రూ. 800 కోట్లు ఖర్చు పెట్టారు. అయినా సౌకర్యాల లేమితో బాధపడుతోంది. రోజుకి 1500 మంది పేషంట్లకు సేవలందించే వెయ్యి పడకల ఆసుపత్రి కడతాం అన్నారు కానీ భవన నిర్మాణం యింకా కొనసాగుతోంది. ప్రస్తుతానికి 150 బెడ్స్‌ అమిరాయి. ట్రామా కేర్‌ వార్డ్‌కై కట్టిన హాల్లో పీడియాట్రిక్స్‌, సైకియాట్రీ, ఆఫ్తలమాలజీ, గైనికాలజీ, ఇఎన్‌టి విభాగాలు పని చేస్తున్నాయి. విభిన్న విభాగాలకు సంబంధించిన డాక్టర్లు బ్యాంకులో కౌంటర్లలా పక్కపక్కన టేబుళ్లు వేసుకుని పేషంట్లను చూసేస్తూంటారు. రోజుకి 500 నుండి 700 మంది పేషంట్లు వస్తున్నారు. వారిని చూడడానికి డాక్టర్లు సరిపోవటం లేదు. డాక్టర్లకు ట్రెయినింగ్‌ యిచ్చే ప్రొఫెసర్లు చాలినంతమంది లేరు. ఫ్యాకల్టీకై 305 మందిని శాంక్షన్‌ చేస్తే పనిచేస్తున్నవారు 70 మంది మాత్రమే. ఇక వైద్యవిద్యార్థులు ఏం నేర్చుకుంటారు? ఎవరి వద్ద నేర్చుకుంటారు? నేర్చుకున్న అరకొర వైద్యంతో రోగులకు చికిత్స చేయాలని చూస్తున్నారు.

దీనితో పాటు శాంక్షనైన భోపాల్‌, భువనేశ్వర్‌, పట్నా, జోధ్‌పూర్‌, రిషీకేష్‌ ఎయిమ్స్‌లో కూడా యించుమించు యిదే పరిస్థితి. ఎందుకిలా అంటే 'అనుభవం వున్న డాక్టర్లను హెచ్చు జీతాలిచ్చి కార్పోరేట్‌ ఆసుపత్రులు లాగేసుకుంటున్నాయి. అంతేకాదు, ఎవరి డిపార్టుమెంటును వాళ్లు యిష్టప్రకారం నడుపుకునే, తనకు నచ్చిన దిశగా పరిశోధన చేసుకునే స్వేచ్ఛ అక్కడుంది. ఎయిమ్స్‌లో అది లేదు, పైగా స్టాఫ్‌ క్వార్టర్స్‌ లేవు. ఆధునిక సౌకర్యాలు లేవు. ఆధునీకరణ గురించి పట్టించుకోవటం లేదు. పాత బిల్డింగులలో ఇంకా కాపర్‌ వైరే వుంది. టెలిమెడిసిన్‌ గురించి మాట్లాడే ఈ రోజుల్లో ఆప్టిక్‌ ఫైబర్‌ వైర్‌ వేయించకపోతే ఎలా? అమెరికా వంటి దేశాల్లో డాక్టర్లకు రిటైర్‌మెంట్‌ వయసంటూ వుండదు. ఓపిక వున్నంతకాలం రోగులను చూస్తూనే వుంటారు. ప్రభుత్వాసుపత్రి కాబట్టి ఎయిమ్స్‌లో అనుభవజ్ఞులైన డాక్టర్లను కూడా వయోపరిమితి పేరుతో పంపించి వేస్తారు. యువడాక్టర్లను పరిశోధనవైపు పురికొల్పాలంటే అనుభవజ్ఞులైన సీనియర్‌ డాక్టర్లు ఫ్యాకల్టీలో వుండి తీరాలి.' అని చెప్పారు కొంతమంది. డా|| హర్షవర్ధన్‌ జులై 20 న భువనేశ్వర్‌ ఎయిమ్స్‌కు వెళ్లి చూసి పెదవి విరిచారు. '305 ఫ్యాకల్టీ వుండవలసిన చోట కేవలం 65 మంది వున్నారు. సరైనవాళ్లు దొరక్కపోతే కాంట్రాక్టు బేసిస్‌మీదనైనా కనీసం రెండేళ్లపాటు తీసుకోమని చెప్పాను' అని ప్రెస్‌తో అన్నారు.

చూడబోతే ఎయిమ్స్‌ శాంక్షనైనందుకు పొంగిపోనక్కరలేదని, కానందుకు కృంగిపోనక్కరలేదని తోస్తోంది.- ఎమ్బీయస్‌ ప్రసాద్‌ (ఆగస్టు 2014)

ఎమ్బీయస్‌ : అమేఠీ రాజా కుటుంబకలహం

అమేఠీ అనగానే రాహుల్‌ గాంధీయే గుర్తుకు రావచ్చు. అతనికి ఆ నియోజకవర్గం ఎలా వచ్చిందో తెలుసుకుంటే యీ కథలో ప్రధానపాత్రధారి అర్థమవుతాడు. అమేఠీ సంస్థానాధిపతి రాజా రణంజయ్‌ సింగ్‌ ఇందిరా గాంధీకి సన్నిహితుడు. అమేఠీ పార్లమెంటరీ నియోజకవర్గం ఆయన వద్దనే వుండేది. తన కొడుకు సంజయ్‌ గాంధీని ఎన్నికలలో పోటీ చేయించాలని 1980లో ఇందిర అనుకున్నపుడు తన నియోజకవర్గమైన రాయబరేలీకి పక్కన వున్న అమేఠీ అయితే మంచిదని ఆమె అనుకుంది. అడగ్గానే రణంజయ్‌ పువ్వుల్లో పెట్టి అప్పగించాడు. అంతేకాదు కొడుకు సంజయ్‌ సింగ్‌ ఎన్నికలలో ప్రచారం చేసి సంజయ్‌ గాంధీని గెలిపించే బాధ్యత తీసుకుంటాడన్నాడు. అదే జరిగింది. ఇద్దరు సంజయ్‌లు ఆత్మీయులయ్యారు. సంజయ్‌ గాంధీ దుర్మరణం తర్వాత సంజయ్‌ సింగ్‌ రాజీవ్‌కు చేరువయ్యాడు. 1981 నుండి అతన్నీ అమేఠీ నుండి గెలిపించాడు. సోనియా రాజకీయాల్లోకి వద్దామనుకున్నపుడు 1999లో అమేఠీనే ఎంచుకుంది. ఈ మధ్యలో వారి కుటుంబస్నేహితుడు సతీశ్‌ శర్మ అక్కణ్నుంచి గెలిచేవాడు. ఎందుకంటే అయితే సంజయ్‌ సింగ్‌ 1988లో రాజీవ్‌తో విభేదించి కాంగ్రెసు వదిలిపెట్టి రాజీవ్‌ అవినీతిపై ధ్వజమెత్తిన విపి సింగ్‌ ఏర్పరచిన కొత్త పార్టీ జనతాదళ్‌లో చేరాడు. 1999లో అమేఠీలో సోనియాతో తలపడితే, సానుభూతి అంశంతో సోనియా నెగ్గింది. 2004కు రాయబరేలీకి మారి, అమేఠీని కొడుకు రాహుల్‌కి అప్పగించింది. అప్పణ్నుంచి అతనే గెలుస్తున్నాడు. ఇలా ఇందిర కుటుంబానికి అమేఠీని ధారపోసిన సంజయ్‌కు మళ్లీ అమెఠీ దక్కలేదు. 2003లో కాంగ్రెసులో చేరినా పొరుగున వున్న సుల్తాన్‌పూర్‌నుండి పోటీ చేయమన్నారు.

ఇప్పుడీ సంజయ్‌ సింగ్‌ అతని యిద్దరు భార్యలు ఆస్తుల కోసం పోరాటానికి దిగడంతో వార్తల్లోకి ఎక్కాడు. ఇద్దరు భార్యలూ విశేషమైన వారే. మొదటి భార్య గరిమా సింగ్‌ రాజకుటుంబానికి చెందినది. విపి సింగ్‌కు బంధువు. సంజయ్‌ వలన ఆమెకు ఒక కొడుకు, యిద్దరు కూతుళ్లు కలిగారు. - మహిమా, అనంత్‌ విక్రమ్‌, శైవ్య. ఆమె తనను పట్టించుకోలేదని, 1989లో తనకు బుల్లెట్‌ గాయం తగిలి చికిత్స తీసుకుంటున్నపుడు పక్కన వుండి సపర్యలు చేయలేదని, 1994లో తనకు విడాకులు యిచ్చిందని సంజయ్‌ సింగ్‌ అంటాడు. అలా యిచ్చింది తను కాదని, తన పేరు చెప్పుకుని సంజయ్‌ తీసుకుని వెళ్లిన మరో మహిళ అని గరిమా అంటుంది. ఇప్పటికీ తనే అసలైన భార్యనని, తనకూ, తన పిల్లలకూ ఆస్తిలో వాటా వుందనీ, అబద్ధాలతో చేసుకున్న రెండవ పెళ్లి చెల్లదని వాదిస్తోంది. ఈ విడాకుల వివాదం సంగతి తెలియాలంటే సంజయ్‌ ప్రణయగాథ, సయ్యద్‌ మోదీ హత్యోదంతం చెప్పాల్సి వుంటుంది.

సయ్యద్‌ మెహదీ అనే బాడ్మింటన్‌ ఛాంపియన్‌ ఆటల పోటీలకై 1978లో బీజింగ్‌ వెళ్లాడు. అక్కడ అమితా కులకర్ణి అనే మహారాష్ట్ర నుండి వచ్చిన బాడ్మింటన్‌ ఛాంపియన్‌ పరిచయమైంది. అప్పటికి అతనికి 16 ఏళ్లు. ఉత్తర్‌ ప్రదేశ్‌లోని గ్రామీణ ప్రాంతం నుండి వచ్చి, బాడ్మింటన్‌లో అసమాన ప్రతిభ కనబరిచాడు. ఓసారి మహారాష్ట్రలో జూనియర్‌ ఛాంపియన్‌ పోటీల్లో ఆడుతూండగా ఓ జర్నలిస్టు మెహదీ అనే అతని యింటి పేరును మోదీ అని తప్పుగా ప్రచురించాడు. ఇతను అదే బాగుందని అలా కంటిన్యూ అయిపోయాడు. అమితా, సయ్యద్‌ ప్రేమలో పడ్డారు. కుటుంబాలు ఒప్పుకోలేదు. ఆరేళ్ల తర్వాత పెళ్లి చేసుకున్నారు. సయ్యద్‌ 8 సార్లు నేషనల్‌ బాడ్మింటన్‌ ఛాంపియన్‌గా గెలిచాడు. అంతర్జాతీయ స్థాయికి వెళ్లి ప్రకాష్‌ పడుకొనేకు వారసుడవుతాడని అందరూ అనుకునే సమయంలో సంజయ్‌ సింగ్‌ పరిచయమయ్యాడు. సంజయ్‌కు క్రీడలంటే ఆసక్తి. ఆటగాళ్లను ప్రోత్సహిస్తాడు. స్టేడియాలు కట్టడానికి విరాళాలు యిస్తాడు, స్కాలర్‌షిప్పులు యిస్తాడు. సయ్యద్‌, అమితా యిద్దరికి అతను సన్నిహితుడయ్యాడు. వాళ్లకు గాడ్‌ఫాదర్‌గా మెలిగాడు. అయితే అమితాతో అక్రమసంబంధం ఏర్పడడంతో యిబ్బంది వచ్చిపడింది. అమితాకు ఏం చేయాలో తెలియలేదు. 'ఎస్‌1 (సయ్యద్‌), ఎస్‌2 (సంజయ్‌) యిద్దరిలో ఎవర్ని ఎంచుకోవాలో తెలియక అవస్థ పడుతున్నాను' అంటూ డైరీలో రాసుకుంది కూడా.

ఆ అవస్థను తప్పించడానికి సంజయ్‌ సింగ్‌ నిర్ణయించుకున్నాడు. సయ్యద్‌ను చంపించమని తన అనుచరులకు చెప్పాడు. అంతే, కూతురు పుట్టిన రెండు నెలలకు, 1988 జులైలో లఖ్‌నవ్‌లో స్టేడియంలో ప్రాక్టీసు చేసి బయటకు వస్తున్న సయ్యద్‌ను వాళ్లు తుపాకీతో కాల్చి చంపేశారు. సంజయ్‌-అమితా అక్రమ సంబంధం బహిరంగరహస్యం కాబట్టి అప్పటికి సంజయ్‌ యుపిలో మంత్రిగా వున్నాడు అందరూ వాళ్లిద్దర్నే అనుమానించారు. సిబిఐకు కేసు అప్పగించారు. కొన్ని రోజులపాటు జైలుకి పంపారు. తనపై తిరుగుబాటు చేసిన విపి సింగ్‌ పార్టీలో చేరినందుకు సంజయ్‌ను యీ కేసులో అప్పటి ప్రధాని రాజీవ్‌ గాంధీ యిరికించారన్న సందేహంతో అరుణ్‌ శౌరీ వంటి పాత్రికేయులు సంజయ్‌ నిరపరాధి అంటూ వ్యాసాలు రాశారు. కేసు నత్తనడక నడిచి 1990లో విచారణకు వచ్చింది. సిబిఐ సరిగ్గా సాక్ష్యాలు సమర్పించలేదు అంటూ కోర్టు సంజయ్‌, అమితాలపై కేసు కొట్టేసింది. అప్పుడు విపి సింగ్‌ ప్రధాని! హత్యకు పురమాయించిన అఖిలేష్‌ సింగ్‌ను కూడా 1996లో కోర్టు నిర్దోషిగా వదిలేసింది. కోర్టు మాట ఎలా వున్నా ప్రజలు సంజయ్‌ను దోషిగానే భావించారు. 1989 ఎన్నికలలో ఓడించారు. అతను బిజెపిలోకి మారాడు. భర్త హత్య తర్వాత అమితా సంజయ్‌తోనే వుండిపోయింది. వాళ్లిద్దరూ పెళ్లి చేసుకోవాలనుకున్నారు.

అయితే సంజయ్‌ అప్పటికే వివాహితుడు. విడాకులు యివ్వడానికి భార్య గరిమా ఒప్పుకోవటం లేదు. అందువలన 1995 మార్చిలో సీతాపూర్‌ కోర్టులో ఎవరినో తీసుకుని వచ్చి గరిమాగా కోర్టుకి పరిచయం చేశాడు. 'ఆమె విడాకులకు ఒప్పుకుంటున్నాను' అని చెప్పడంతో జడ్జి విడాకులు మంజూరు చేశాడు. అవి చూపించి వెంటనే అమితాను పెళ్లి చేసేసుకున్నాడు. ఇక అప్పణ్నుంచి అమితా తనను తాను 'రాణీ అమితా సింగ్‌'గా చెప్పుకోసాగింది. అందరూ తనను అలాగే పిలవాలని శాసిస్తోంది. ఈ విడాకులు బోగస్‌ అని గరిమా గగ్గోలు పెట్టి హై కోర్టుకి వెళ్లింది. అక్కడా, తర్వాత సుప్రీం కోర్టులోనూ యీ విడాకులు చెల్లవు అని తీర్పు యిచ్చారు. కావాలంటే సీతాపూర్‌ కోర్టుకి వెళ్లి ఛాలెంజ్‌ చేయి అని గరిమాకు సుప్రీం కోర్టు సలహా యిచ్చింది కూడా. అయితే గరిమా తలిదండ్రులు ఆమెను రచ్చకెక్కవద్దని సలహా యిచ్చారు. దాంతో సంజయ్‌కు అనుకూలంగా మాట్లాడుతూ వచ్చింది. ఈ లోగా సంజయ్‌-అమితా గరిమా పిల్లల్ని చేరదీసి, సౌఖ్యాలిచ్చి ఆకట్టుకున్నారు. అమితాతో పెళ్లయిన తర్వాత సంజయ్‌ గరిమాను పూర్తిగా వదిలేశాడు. అమితాను తనతో పాటు బిజెపిలో చేర్పించి 2002 నుండి అమేఠీ అసెంబ్లీ స్థానాన్ని అప్పగించాడు. ఆమె అక్కణ్నుంచి గెలుస్తూ వస్తోంది. అయితే అమితా అంతటితో ఆగలేదు. ఇప్పటికే తన ఆస్తి రూ. 2000 కోట్లు వున్నా, ఒక ట్రస్టు పెట్టి అమెఠీ రాజవంశానికి గల ఆస్తులన్నీ ఆ ట్రస్టు పేర బదిలీ చేయసాగింది.

ఇలా అయితే తనకు ఏమీ దక్కకుండా పోతుందని గరిమా భయపడి, యిప్పుడు బహిరంగంగా గొడవ పడనారంభించింది. అమితాతో చెడిన ఆమె పిల్లలు తల్లికి బాసటగా నిలిచారు. పిల్లల క్షేమం కోసమే యిదంతా అని ప్రకటించి పూర్వీకుల ఆస్తి అయిన భూపతి ప్యాలస్‌ అనే బ్రహ్మాండమైన రాజమహల్‌ను తిరిగి ఆక్రమించా లనుకున్నారు. జులై 25 న అందరూ కలిసి వెళ్లారు. అమితా మనుష్యులు అడ్డుకున్నారు. గ్రామీణులు కలగజేసుకున్నారు. చివరకు మొదటి అంతస్తులో రెండు గదుల్లో గరిమా కుటుంబం సర్దుకుంది. ఇప్పుడు మీడియాను పిలిచి తమ గోడు వినిపించసాగారు. ముఖ్యంగా సంజయ్‌ కొడుకు ''మేం మహల్‌లో కాపురం పెట్టడంతో మా నాన్నా, సవతి తల్లీ యుపి ముఖ్యమంత్రి అఖిలేష్‌ యాదవ్‌ వద్దకు వెళ్లి తాము వాళ్ల పార్టీలో చేరతామని, దానికి బదులుగా మమ్మల్ని గెంటేయించమనీ అడిగారు. అందుకే మర్నాటి కల్లా ఖాళీ చేయమని అఖిలేష్‌ నుండి జిల్లా మేజిస్ట్రేటు ద్వారా మాకు ఆదేశాలు వచ్చాయి. ఇది తాతల నాటి ఆస్తి కాబట్టి మా నాన్నకే కాదు, మాకూ హక్కులున్నాయని మేజిస్ట్రేటుకి నచ్చచెప్పాను.'' అన్నాడు.

సంజయ్‌ సింగ్‌కు యిదేమీ రుచించటం లేదు. ''మా వాడికి మర్చంట్‌ నేవీలో ఉద్యోగం యిప్పిస్తే దాన్ని వదిలిపెట్టి ఖాళీగా కూర్చున్నాడు. అందుకే యిలాటి ఆలోచనలు వస్తున్నాయి. గుడ్‌గాంవ్‌లో పెద్ద అపార్టుమెంట్‌ కొనిచ్చాను. పాకెట్‌ మనీగా నెలకు లక్ష యిస్తున్నాను. ఇప్పుడు అమేఠీ వారసత్వం కూడా కావాలంటున్నాడు. ఏదైనా వుంటే నాతో ముఖాముఖీ మాట్లాడాలి కానీ యిలా రచ్చకెక్కడమేమిటి?'' అని మండిపడ్డాడు. గమనించవలసిన విషయమేమిటంటే ఆయన గౌరవ రాజ్యసభ సభ్యుడు! ఎమ్బీయస్‌ ప్రసాద్‌ (ఆగస్టు 2014)

ఎమ్బీయస్‌ : మ్యూజియం అధికారి అంతర్ధానం

కలకత్తాలోని ఇండియన్‌ మ్యూజియంలో పని చేసే సైంటిస్టు, చీఫ్‌ హెరిటేజ్‌ కన్సర్వేనిస్టు అయిన 35 ఏళ్ల డా|| సునీల్‌ ఉపాధ్యాయ జులై 3 నుండి కనబడటం లేదు. కలకత్తాలోని పోష్‌ కాలనీ అయిన స్విస్‌ పార్క్‌ ఏరియాలో ఫ్లాట్‌లో నివసించే ఆయన అవేళ సాయంత్రం 7 గంటలకు ఒక పుస్తకం చదువుతూ చదువుతూ మామూలు దుస్తుల్లో, హవాయి చెప్పులతో బయటకు వెళ్లాడు. అదే కాంప్లెక్సులో నివాసముంటున్న తన కజిన్‌ యింట్లోనైనా ఏమీ చెప్పలేదు. అప్పటినుండి తిరిగి రాలేదు. నెల దాటినా ఆచూకీ తెలియలేదు. కిడ్నాప్‌ చేశాం, ఇంత యిస్తే వదులుతాం అంటూ ఫోనైనా రాలేదు. మాయం కావడానికి కారణాలను రకరకాల కోణాల్లో వెతుకుతున్నారు.

సైంటిస్టు మాయం అనగానే ఏదో ఫార్ములా కోసమే అయి వుంటుంది, ఆ ఫార్ములా చేజిక్కించుకున్న అంతర్జాతీయ ముఠావాళ్లు కోట్లకు కోట్లు గడిస్తారు.. అని సినిమా ప్రేక్షకులు వూహించడం కద్దు. మరి యిక్కడ మ్యూజియం ఉద్యోగంలో అలాటి నేరాలకు తావెక్కడ అనుకోవచ్చు. ఎందుకంటే మ్యూజియం అనగానే ముక్కు విరిగిన రాతి విగ్రహాలు, అంచు పగిలిన మట్టి కడవలు, వంగిపోయిన తుప్పుకత్తులు గుర్తుకు వస్తాయి. వీటికి తాళాలు వేయడమే దండగ, వాచ్‌మన్లను పెట్టడం యింకా దండగ.. అనిపిస్తుంది. కానీ అది సరికాదు. పురాతన వస్తువులకు, కళాత్మక సామగ్రికి చాలా విలువ వుంటుంది. ప్రపంచం మొత్తం మీద భారతదేశం గురించి ఆసక్తి పెరిగిన కొద్దీ యీ కళాసంపదకు, వారసత్వానికి ఎక్కడ లేని ధరా పలుకుతోంది. అందువలన వాటిని మ్యూజియాలనుండి దొంగిలించి, చాటుగా విదేశాలకు తరలించేవాళ్లు ఎక్కువయ్యారు. వస్తువులు తరిగిపోతే అనుమానం వస్తుంది కాబట్టి నకిలీవి తయారుచేసి అసలైన వాటి స్థానంలో పెట్టి, అసలైనవి తస్కరిస్తున్నారు. అసలేమోననే భ్రమ కొల్పేట్లా నకిలీవి తయారుచేయాలంటే రోజుల తరబడి అసలు చిత్రపటాలను, శిల్పాలను స్టడీ చేసే అవకాశం కల్పించాలి. 200 బిసి నుండి పురాతన వస్తువులు కలిగిన కలకత్తా మ్యూజియం ఉద్యోగులలో కొంతమంది అలాటి అవకాశాలు కల్పించి యిలాటి చోరీలకు సహకరిస్తున్నారు. రవీంద్ర నాథ్‌ ఠాకూర్‌ 150 వ జయంతి సందర్భంగా 2011 మార్చిలో రవీంద్రుని ఒరిజినల్‌ పెయింటింగ్స్‌ అంటూ ఇండియన్‌ మ్యూజియం గవర్నమెంట్‌ ఆర్ట్‌స్‌ అండ్‌ క్రాఫ్ట్‌స్‌ కాలేజీ ఆవరణలో ప్రదర్శన ఏర్పాటు చేసింది. ''ఇవన్నీ డూప్లికేట్‌వి. చాలా తెలివిగా అనుకరించినవి. ఒరిజినల్స్‌ ఎక్కడికో దాటించేసి, యీ డూప్లికేట్లను ప్రదర్శనకు పెట్టడం ద్వారా యివే ఒరిజినల్‌ అనే భ్రమ కల్పిద్దామని చూస్తున్నారు. మ్యూజియంలోని ఉన్నతాధికారుల ప్రమేయం లేకుండా యిదంతా జరగదు. దీనిపై విచారణ జరపాలి.'' అంటూ ప్రముఖ శిల్పి తపస్‌ సర్కార్‌ కలకత్తా హైకోర్టులో ప్రజాహిత వ్యాజ్యం వేశాడు.

ఇలాటి సంఘటనల వలన మ్యూజియంలో యిలాటి నేరాలు జరుగుతున్నాయని తెలుస్తోంది. ఇక సునీల్‌ గురించి చెప్పాలంటే అతను ఉత్తరప్రదేశ్‌కు చెందినవాడు. చాలా తెలివైనవాడు. కష్టపడి నిజాయితీగా పనిచేసి పైకి వచ్చాడు. ఇక్కడకు వచ్చేముందు ఢిల్లీ మ్యూజియంలో పని చేశాడు. ఇక్కడ యీ మధ్య రిపేరు పనులు జరుగుతూంటే సీలింగు సరిగ్గా జరగలేదని సునీల్‌ కాంట్రాక్టరుపై కోప్పడ్డాడు. కోట్లు లంచాలు యిచ్చి కాంట్రాక్టులు దక్కించుకున్న కాంట్రాక్టరు యిలాటి హెచ్చరికలను లెక్కచేస్తాడా? 'పోవోయ్‌' అన్నాడట. ఇలాటివి, యింకా కొన్ని అన్యాయాలు జరుగుతున్నాయని పసిగట్టి ప్రభుత్వాన్ని ముందుగా హెచ్చరిద్దామని (విజిల్‌ బ్లోయింగ్‌) ప్రయత్నించాడని అతని సహచరులు కొందరు అంటున్నారు. ఇది ముందే పసిగట్టినవారు మాయోపాయంతో అతన్ని మాయం చేశారని అనుమానాలు వస్తున్నాయి. 'కిడ్నాప్‌ చేస్తే యిలాటి అనుమానాలు వస్తాయని తెలుసు. అందుకని అతన్ని మెంటల్‌గా హెరాస్‌ చేశారు. ఒత్తిడి భరించలేక తనంతట తనే ఎక్కడికో వెళ్లిపోయేట్లా చేశారు' అని మరి కొందరు అంటారు. సునీల్‌ ఆరోగ్యం బాగాలేదన్నమాట వాస్తవమే. ఊపిరి పీల్చుకోవడంలో యిబ్బంది పడుతూంటే అతని కజిన్‌ కార్డియాలజిస్టు వద్దకు జులై 1 న తీసుకెళ్లాడు. ఆయన కొన్ని మందులు రాసిచ్చి, బెడ్‌రెస్ట్‌ తీసుకోమన్నాడు. జులై 4 వచ్చి కొన్ని టెస్టులు చేయించుకోమన్నాడు. ఆ ముందు రోజే మాయమయ్యాడు. టెన్షన్లు భరించలేక వైరాగ్యంతో సునీల్‌ ఎక్కడికో వెళ్లిపోయి వుండవచ్చు అని కూడా అంటున్నారు. అతను వివేకానంద భక్తుడట. ఆయనలాగే సన్యాసి అవుదామనుకున్నాడేమో!

ఇంతకీ టెన్షన్లు ఎందుకు అంటే - ఆ మధ్య మ్యూజియంలో ఒక సంఘటన జరిగింది. లయన్‌ కాపిటల్‌ అనే ప్రాచీన శిల్పం ఒకదాన్ని తరలిస్తూ వుంటే పనివాళ్ల అజాగ్రత్త వలన అది కింద పడి విరిగి ముక్కలైంది. దానిపై కేంద్ర శాఖ విచారణ జరిపిందని, తప్పు సునీల్‌పై నెట్టడంతో కృంగిపోయాడని కొందరంటారు. అతను డిప్యూటీ డైరక్టరు పోస్టు ఆశిస్తే అది రాకపోవడంతో కృంగాడని మరి కొందరంటారు. మ్యూజియం డైరక్టరును అడిగితే అతను ఆ పోస్టుకి అప్లయి చేయలేదని చెప్పారు. లయన్‌ కాపిటల్‌ విషయంలో విచారణ కమిటీ అందర్నీ సామూహికంగా తప్పు పట్టింది తప్ప ఏ ఒక్కరిపై నింద మోపలేదని చెప్పారు. బయటకు మామూలుగా వెళ్లి ఏదైనా హార్ట్‌ ఎటాక్‌ వచ్చి పడిపోతే వీధిలో ఎవరైనా ఆసుపత్రిలో చేర్పించి వుండవచ్చు అనే అంచనాపై అతని సోదరులు కలకత్తాలో అసుపత్రులన్నీ తిరిగారు. అతను కనబడకపోవడంతో కలకత్తా మ్యూజియంలో సహచరులు, అతను చదువుకున్న ఢిల్లీ వర్శిటీ విద్యార్థులు అందరూ కలిసి ఫేస్‌బుక్‌ ఖాతా తెరిచి అతని గురించి ఏ సమాచారం దొరికినా సేకరిద్దామని చూస్తున్నారు. వచ్చేవారానికైనా యీ మిస్టరీ విడుతుందేమో చూడాలి. ఎమ్బీయస్‌ ప్రసాద్‌ (ఆగస్టు 2014)

ఆగస్టు 09 ఎమ్బీయస్‌ : ఎన్నేళ్లయినా తేలని సరిహద్దు వివాదం

రాష్ట్ర విభజన రాజకీయకారణాలతో చేసేస్తూ వుంటారు, కానీ అందరికీ ఆమోదయోగ్యమైన పరిష్కారం కనుక్కోరు. నీటిగొడవలే కాదు, సరిహద్దు గొడవలు కూడా ఎప్పటికీ తేలవు. అటువైపు నాయకులు, యిటువైపు నాయకులు సమస్యను ఎగదోస్తూనే వుంటారు. ఈ జులైలో బెళగాం జిల్లాలోని ఎల్లూరు దగ్గర గొడవలయ్యానని తెలియగానే ఇంకా ఆ గొడవలు నడుస్తున్నాయా అని ఆశ్చర్యపడ్డాను. ఎందుకంటే నా చిన్నప్పటినుండీ కర్ణాటకలోని బెళగాం జిల్లా మాకు రావాలని మహారాష్ట్ర గొడవ చేస్తోందని, మహారాష్ట్రలో విలీనం అనే నినాదంతో ఆ జిల్లాలో మహారాష్ట్ర ఏకీకరణ సమితి అనే పేరుతో ఒక పార్టీ నడుస్తుందని, అక్కడున్న అయిదు అసెంబ్లీ స్థానాలనూ అదే గెలుస్తూ వుంటుందనీ, పోనుపోను ఉద్యమం చప్పబడి దానికి ఒకటో, రెండో స్థానాలు వస్తున్నాయని చదువుతూ వచ్చాను. ఇప్పటికీ ఆ సమస్యను సజీవంగా వుంచారంటే ఆహా రాజకీయ మహిమ అనిపించింది. ఆ గ్రామాలు ఏ రాష్ట్రంలో వున్నా ప్రజలకు పెద్దగా ఒరిగేది ఏమీ లేదు. వాటిని చేర్చుకున్న రాష్ట్రం లాభపడేదీ లేదు, వదులుకున్న రాష్ట్రం పోగొట్టుకునేదీ లేదు. పోలవరం ముంపు గ్రామాల విషయంలో అయితే అవి కలుపుకోకపోతే ఆంధ్రప్రదేశ్‌కు పునరావాస సమస్య వచ్చి పడుతుంది. అందువలన పట్టుబట్టిందనుకోవచ్చు. ఈ బెళగాం విషయంలో ఆ గ్రామాల్లో వజ్రాల గనులూ లేవు, వైఢూర్యాల పాతరలూ లేవు.

1956లో కర్ణాటక ఏర్పడినపుడు నిజాం రాష్ట్రం నుంచి కొన్ని ప్రాంతాలు, మద్రాసు నుండి కొన్ని, బొంబాయి రాష్ట్రం నుండి కొన్ని ప్రాంతాలు కలిపి ఏర్పాటు చేశారు. అయితే బెళగాం, కార్వార్‌, బిజాపూర్‌, గుల్బర్గా, బీదర్‌, ధార్వాడ్‌ జిల్లాలలోని 865 గ్రామాల్లో మరాఠీ మాట్లాడేవారు అధికసంఖ్యలో వున్నారు కాబట్టి మహారాష్ట్రలో కలపమని అడిగారు. అక్కడున్న ప్రజలు కన్నడ, మరాఠీ రెండు భాషలూ ధారాళంగా మాట్లాడతారు. ఇంట్లో మాట్లాడుకున్నపుడు రెండూ కలిపి అదో రకమైన యాసలో మాట్లాడతారు. అయినా కొంతమంది మరాఠీ ఆందోళనకారులు మహారాష్ట్రలో కలపాలంటూ గొడవ చేశారు. 1957లో బెళగాం జిల్లాలోని ఎల్లూరులో శరాబంది ఆందోళన జరిగి కొంతమంది ప్రాణాలు పోగొట్టుకున్నారు. చివరకు యీ వివాదంపై 1966లో మహాజన్‌ కమిషన్‌ వేస్తే అది అన్ని వాదనలూ విని, 265 గ్రామాలు మహారాష్ట్రకు, తక్కినవి కర్ణాటక యివ్వాలని చెప్పింది. ఈ ఎల్లూరు కర్ణాటకలోనే వుండిపోయింది.

పోనుపోను అన్ని రాష్ట్రాలలో ప్రాంతీయతా వాదం ప్రబలింది. ప్రాంతీయ భాషలోనే కార్యకలాపాలు జరపాలని, స్థానిక భాషలోనే దస్తావేజులు, ప్రభుత్వ నోటీసులు వుండాలని తీర్మానించసాగారు. తమిళనాడు, మహారాష్ట్ర యిటువంటి వాటిల్లో ముందడుగు వేశాయి. కర్ణాటక కూడా 1973లో ఆ పాలసీ అమలు చేసింది. 1986 నాటికి స్టేట్‌ సిలబస్‌ వున్న స్కూళ్లలో కన్నడ భాషను కంపల్సరీ చేసింది. దాంతో మరాఠీ ఉద్యమకారులు ఆందోళన చేస్తూ వచ్చారు. వారికి మద్దతుగా శరద్‌ పవార్‌, ఛగన్‌ భుజబల్‌ బెళగాం చేరి ఆందోళనలో పాల్గొన్నారు. తమాషా ఏమిటంటే మహారాష్ట్రలో కూడా అదే రూలు వుంది. ఆ రాష్ట్రంలో కన్నడ ప్రజలు అత్యధిక సంఖ్యలో వున్న అక్కల్‌కోట్‌ తదితర ప్రాంతాల్లో కన్నడ మీడియం స్కూళ్లను కూడా అనుమతించటం లేదు. అంతేకాదు, మహారాష్ట్ర అసెంబ్లీ కర్ణాటకకు వ్యతిరేకంగా 18 సార్లు తీర్మానాలు చేసింది. 2006లో సుప్రీం కోర్టుకి వెళ్లింది. బెళగాం మునిసిపల్‌ కార్పోరేషన్‌లో మరాఠీ వారే మెజారిటీలో వున్నారు. వాళ్లు కర్ణాటక రాష్ట్ర అవతరణ దినమైన నవంబరు 1 ని బ్లాక్‌ డేగా నిర్వహిస్తారు. దాంతో ఒళ్లు మండిన కర్ణాటక బెళగాం పేరును బెల్గావిగా మారుద్దామనుకుంది.

ఎల్లూరులోని మరాఠీ ఉద్యమకారులు 'ఎల్లూరు, మహారాష్ట్ర రాష్ట్రం' అని మరాఠీలో బోర్డు రాసి వేళ్లాడదీశారు. అది చూసిన కన్నడిగులకు ఒళ్లు మండినా చాలా ఏళ్లు వూరుకున్నారు. చివరకు ఎవరో కోర్టుకి వెళ్లారు. హై కోర్టు ఆ బోర్డు తీసేయమంది. పోలీసులు వచ్చి తీసేశారు. తీసేముందు స్థానిక ఎమ్మెల్యే శంభాజీ పాటిల్‌కు, యితరులకు నచ్చచెప్పారు. ఆ గొడవ అంతటితో చల్లారేదే. కానీ మహారాష్ట్రలో అక్టోబరులో ఎన్నికలు రాబోతున్నాయి. ఇక్కడ వివాదం లేవనెత్తితే మరాఠీ ఛాంపియన్లుగా అక్కడ రాజకీయప్రయోజనం కలుగుతుందనే ఆశతో మహారాష్ట్ర రాజకీయ పార్టీలకు దీనిలో తలదూర్చాయి. తమ కార్యకర్తలను ఎల్లూరు పంపి 24 గంటల్లోగా అక్కడ ఆ బోర్డు మళ్లీ పెట్టేట్లు చేశాయి. దాంతో పోలీసులకు శివాలెత్తాయి. అనుమానం వున్నవాళ్లందరినీ చితక్కొట్టేశారు. ఇళ్లలోంచి లాగి మరీ కొట్టారు. దీని మీద మహారాష్ట్ర అసెంబ్లీలో రగడ. లోకసభలో రగడ. బెళగాంను యూటీగా చేయాలని శివసేన ఎంపీల డిమాండ్‌, వద్దు అని కర్ణాటక బిజెపి ఎంపీల అభ్యంతరం. ఆగస్టు మొదటివారంలో కూడా గొడవ చల్లారలేదు. ఆందోళనకారులపై కర్ణాటక పోలీసులు లాఠీ చార్జి చేస్తున్నారని మహారాష్ట్ర ఏకీకరణ సమితి నాయకులు మహారాష్ట్ర ప్రభుత్వానికి ఫిర్యాదు చేయడం ఓ పెద్ద జోకు! తప్పుడు ఎడ్రసు వున్న ఒక్క బోర్డు ఎంత పని చేసిందిరా అనుకోవచ్చు మనం. చిక్కు బోర్డుతో కాదు, రాజకీయాల్లో చితిమంటల్లో చలికాచుకుందామని చూసే నాయకులది! మన పోలవరం గ్రామాల విషయంలో యిలాటి గొడవలు రావని ఆశిద్దాం. - ఎమ్బీయస్‌ ప్రసాద్‌ (ఆగస్టు 2014)

ఆగస్టు 10-12 వీక్లీకై ఎమ్బీయస్‌ : చెంఘిజ్‌ ఖాన్‌ వారసులు

మంగోలియాలో సంచారజాతులకు చెందిన చెంఘిజ్‌ ఖాన్‌ 1206లో తన దండయాత్రలతో ఆసియా మొత్తాన్ని గడగడలాడించాడని పుస్తకాల్లో చదివాం, సినిమాల్లో చూశాం. అతని మనుమడు కుబ్లాయి ఖాన్‌ ఏకంగా చైనానే జయించాడు. అతని కాలంలోనే మార్కో పోలో చైనాను సందర్శించాడు. కొన్నాళ్లకు ఆ వంశపాలన అంతమయ్యాక వాళ్లు తిరిగి మంగోలియాను పాలించారు. కాలక్రమంలో ఆ వంశీకులు ఏమయ్యారో, మంగోలియా దేశంలో ఎటువంటి పాలన వుందో మనకు పెద్దగా వార్తల్లోకి రాలేదు. ఎందుకంటే మంగోలియా చైనా, రష్యా వంటి రెండు పెద్ద సామ్రాజ్యాల మధ్య యిరుక్కుంది. దేశపు విస్తీర్ణం పెద్దదే కానీ, జనాభా తక్కువ. వాళ్లు కూడా తమ పూర్వీకులలాగానే ఆవులు మేపుకుంటూ, గొఱ్ఱెలు కాసుకుంటూ, గుఱ్ఱాలపై తిరుగుతూ కాలక్షేపం చేస్తున్నారు. ఇన్నాళ్లకు అది మారబోతోంది. మార్పు వెనకాల చైనా హస్తం వుంది. మంగోలియాలో వున్న సంచారజాతులు తమలో తాము కలహించుకుంటూ వుండేవి. ఎవరో ఒకరు జయించి, తక్కినవారిని పాలించేవారు. 16, 17 శతాబ్దాలలో టిబెట్‌ బౌద్ధం ప్రభావంలో పడింది. 17 వ శతాబ్దాంతంలో చైనా ఏలుబడిలోకి వెళ్లింది. 1911లో చైనా చక్రవర్తి బలహీనపడగానే స్వాతంత్య్రం ప్రకటించుకుంది. కానీ రష్యాలో కమ్యూనిస్టు విప్లవం తర్వాత దానికి ఉపగ్రహ రాజ్యంగా మారింది. 1989లో సోవియట్‌ సామ్రాజ్యం కుప్పకూలాక, మంగోలియాలో కూడా ప్రజాస్వామ్యం కోసం పోరాటం జరిగింది. 1992లో కొత్త రాజ్యాంగం రాసుకుని కేంద్రం బలంగా వుండే పార్లమెంటరీ వ్యవస్థ ఏర్పరచుకున్నారు. ఓ అధ్యక్షుడు, ఓ ప్రధానమంత్రి కూడా వున్నారు. అయితే ప్రజల్లో చాలామంది పేదవారు. జనాభాలో 30% మంది సంచారజీవులే. ఏడాదిలో ఆర్నెల్లు తీవ్రమైన శీతాకాలం, యింకో ఆర్నెల్లు వేసవి. ఇటీవలి కాలంలో మంగోలియా యువకులు గుఱ్ఱాలపై చేసే విన్యాసాలు చూడడానికై చైనా నుండి యాత్రికులు వచ్చిపడుతున్నారు. వాళ్లతో పాటు డబ్బూ వచ్చిపడి, మంగోలియా ప్రజల దృక్పథంలో మార్పు వస్తోంది.

ఆ మార్పు మరింతగా రావాలని మంగోలియా ప్రభుత్వం ప్రయత్నిస్తోంది. ఆ ప్రయత్నానికి అంతర్జాతీయ కారణాలు వున్నాయి. రష్యాతో వ్యాపారబంధాన్ని పటిష్టం చేసుకుని ఆసియాలో తన ప్రాబల్యం పెంచుకుందామని, అమెరికాను యిక్కడ కాలు పెట్టనీయకూడదనీ చైనా ప్రయత్నిస్తోంది. అమెరికా, యూరోప్‌ దేశాల వ్యాపారపరమైన ఆంక్షలు తట్టుకోవాలంటే చైనాపై ఆధారపడక తప్పదని రష్యా గ్రహించింది. చైనా, రష్యాల మధ్య రవాణా సౌకర్యం పెంచుకోవాలంటే రెండింటికి మధ్యలో వున్న మంగోలియాను వాడుకోవాలి. వాళ్లు ఎదురు తిరగకుండా ఆ ప్రభుత్వానికి, ప్రజలకు ఆర్థికంగా సహాయసహకారాలు అందిస్తూ స్నేహం పెంచుకోవాలి. ఇదీ చైనా ప్లాను. మంగోలియాలోని మన్‌జౌలి ల్యాండ్‌ పోర్టు ద్వారా రష్యాకు చైనాకు మధ్య యిప్పటికే ఏటా 3 కోట్ల టన్నుల కార్గో అటూ యిటూ రవాణా అవుతోంది. దాన్ని 7 కోట్లకు పెంచాలని లక్ష్యం పెట్టుకున్నారు. అంతేకాదు, దక్షిణ చైనాలోని సుజౌ నుండి పోలండ్‌ వరకు రైల్వే ట్రాకు వేస్తున్నారు. అది మన్‌జౌలి, రష్యాల మీదుగా వెళుతుంది. ఇలా కొత్తకొత్త వ్యాపారాలు వచ్చి పడుతూంటే స్థానిక ప్రజలు తమ జీవితసరళి మార్చుకోక తప్పదు. మార్పును వాళ్లు ఆహ్వానించేట్లా చేయాలంటే, 'అభివృద్ధి చెందడానికి యిది మీకు ఒక మంచి అవకాశం' అని నచ్చచెప్పాలి. మంగోలియా ప్రభుత్వం ప్రస్తుతం ఆ పని మీదే వుంది.

అక్కడ 55 సంచార జాతులున్నాయి. ఇతరులతో చైనీస్‌ మాట్లాడినా తమలో తాము మంగోలియన్‌ భాషలోనే మాట్లాడుకుంటారు. మంగోలియాలో ఖనిజ సంపద ఎక్కువ కాబట్టి 2011లో చైనా మైనింగ్‌ కంపెనీలు వచ్చి మంగోలియా ప్రభుత్వ సహాయంతో అక్కడ కార్యకలాపాలు మొదలుపెట్టబోతే మంగోలియా పశులకాపర్లు అడ్డుకున్నారు. హైలార్‌ ప్రాంతంలో 40 కోట్ల మిలియన్‌ హెక్టార్లల పచ్చిక బయలు వుంది. దానిపై 12 లక్షల మంది ఆధారపడి జీవిస్తున్నారు. ఇప్పుడు ప్రభుత్వం టూరిజం, డెయిరీ యిండస్ట్రీలు పెడతామని, మైనింగ్‌ జోలికి పోమని హామీ యిచ్చి వాళ్లను మచ్చిక చేసుకుంటోంది. ఈ పశుపాలన వదిలిపెట్టి వేరే వృత్తిలో స్థిరపడడం ఎలాగో మీకు ట్రైనింగ్‌ యిస్తాం, ఒక ఏడాదిలో వాళ్లకు పునరావాసం కల్పిస్తాం అంటూ నచ్చచెపుతున్నారు. చెంఘిజ్‌ ఖాన్‌ వంశానికి చెందిన టెగెక్సీ అనే అతన్ని మంగోలియా ప్రభుత్వం వారు యీ పనికి గుడ్‌విల్‌ ఎంబాసిడర్‌గా పెట్టుకుని, ఒక పత్రికా సమావేశం ఏర్పాటు చేశారు. ''30 తరాలుగా మా పెద్దలు ఏం చేశారో నేనూ అదే చేస్తూ వస్తున్నాను. అంటే పొద్దున్న 4 గంటలకు లేచి 70 పశువులకు మేత వేయడం, తర్వాత 600 గొఱ్ఱెలను తీసుకుని మేపడానికి వెళ్లడం, సాయంత్రం యింటికి వచ్చి పడుక్కోవడం. ఇప్పుడు మా తర్వాతి తరంలో మార్పు వస్తోంది. 26 ఏళ్ల మా అబ్బాయి కంప్యూటర్‌ సైన్స్‌ చదువుకుంటున్నాడు. త్వరలోనే డిగ్రీ చేతబట్టి బిజినెస్‌ పెడతానంటున్నాడు. 23 ఏళ్ల మా అమ్మాయి యూనివర్శిటీలో న్యాయశాస్త్రం చదువుతోంది. మేమంతా సంచార జీవితమే గడిపాం. పిల్లలైనా నగరాల్లో స్థిరపడి, ఉద్యోగాలు చేసుకుంటే సంతోషిస్తాం. అలా అని వాళ్లు సంప్రదాయాలు మర్చిపోతే బాధపడతాం.'' అన్నాడతను. అతని ద్వారా యితర మంగోలియన్‌ జాతులకు కూడా మార్పును ఆహ్వానించమనే సందేశం యిప్పిస్తోంది ప్రభుత్వం. అంతిమంగా యిది వాళ్లకు మేలు చేస్తుందో లేదో చూడాలి.- ఎమ్బీయస్‌ ప్రసాద్‌ (ఆగస్టు 2014)

ఎమ్బీయస్‌ : సంస్కృతం ఎంతమందికి మాతృభాష?

ఆగస్టు 7-13 మధ్య కేంద్రప్రభుత్వం సంస్కృత భాషావారం నిర్వహించింది. ఈ సందర్భంలో దాన్ని తమ మాతృభాష అని చెప్పుకునే వారెందరు అనే ప్రశ్న తలెత్తింది. సంస్కృతం మాట్లాడడమంటే మన సంస్కృతిని కాపాడుకోవడం, జనాభా లెక్కల వాళ్లు వచ్చినపుడు మా భాష సంస్కృతం అని చెప్పాలి అనే ఉద్యమం 1991 జనాభా గణన కాలంలో తలెత్తింది. 1981లో దేశం మొత్తం మీద 6106 మంది మాత్రమే తమ మాతృభాష అని చెప్పుకున్నారు. ఈ ఉద్యమం కారణంగా 1991లో అది 49,736 అయింది. 2001 నాటికి ఆ వుత్సాహం చల్లారడంతో 14,135 కి తగ్గిపోయింది. జనాభా పెరిగినపుడు సంఖ్య కూడా పెరగాలి కానీ తగ్గిందంటే దాని అర్థం - తమ మాతృభాష వేరే అయినా కావాలని సంస్కృతం అని చెప్పారన్నమాట. భాష పరంగా యిప్పటిదాకా అందుబాటులో వున్నవి 2001 గణాంకాలే కాబట్టి సంస్కృత భాషీయులు ఎక్కడెక్కడ ఎంతమంది వున్నారో చూడబోతే - ఉత్తరప్రదేశ్‌లోని సీతాపూర్‌ జిల్లాలో 558, ఉన్నావ్‌లో 334, లఖనవ్‌లో 334, గోరఖ్‌పూర్‌లో 300, ఉత్తరాఖండ్‌లోని హరిద్వార్‌లో 288, ఢిల్లీలో 279 మంది వున్నారు. ఇక దక్షిణాదిన బెంగుళూరులో 235, ఆదిలాబాద్‌లో 134 మంది వున్నారు. ఈశాన్య రాష్ట్రాలలో, తూర్పు రాష్ట్రాలలో మధ్యప్రదేశ్‌, తమిళనాడు, కేరళ, గుజరాత్‌ తదితర రాష్ట్రాలలో ఒక్కరు కూడా లేరు. 1921 జనగణనలో దేశం మొత్తం మీద 356 మంది వుంటే వారిలో 315 మంది మద్రాసు రాష్ట్రంలోనే వున్నారు. ఇప్పుడు అక్కడ ఎవరూ లేరు.

గతంలో దూర్‌దర్శన్‌లో ''సురభి'' కార్యక్రమంలో ఒక గ్రామం చూపించి వూళ్లో అందరూ సంస్కృతం మాట్లాడుతున్నట్టుగా చూపించారు. అది నిజమో, అతిశయోక్తో తెలియదు. సంస్కృతం తెలిసి వుండడం వేరు, మాతృభాషగా కలిగి వుండడం వేరు. అయినా మాతృభాష అని చెప్పుకోవడం దేనికంటే సంస్కృతంపై అందరికీ గౌరవం, అభిమానం. సంస్కృతం యొక్క ప్రభావం దేశంలోని అన్ని భాషలపై వుంది కానీ నిజం చెప్పాలంటే దాని ఉనికి ఎక్కడా లేదు. సంస్కృతభాష వ్యాప్తి చెందితే దేశంలోని యితర భాషలకు, తమ మాతృభాషకు గల సామ్యం బాగా అర్థమవుతుంది. ఇతర భాషలు నేర్చుకునేందుకు వీలు పడుతుంది. సంస్కృతం మాతృభాషగా లేనివారు కూడా సంస్కృతంలో అద్భుతమైన రచనలు చేశారు - ఇంగ్లీషు మాతృభాష కానివారు ఇంగ్లీషులో గొప్ప రచనలు చేసినట్లే! - ఎమ్బీయస్‌ ప్రసాద్‌ (ఆగస్టు 2014)

ఎమ్బీయస్‌ : కార్గిల్‌ యుద్ధంపై కమిటీ రిపోర్టు కథ

కార్గిల్‌ యుద్ధంలో (మే-జులై, 1999) మనం విజయం సాధించి 15 ఏళ్లు పూర్తయిన సందర్భంగా విజయోత్సవాలు జరిగాయి. అదొక యుద్ధమే కాదనీ, కాస్త పెద్ద తగాదా (స్కిర్మిష్‌) మాత్రమే అనీ కొందరు పరిశీలకులు అంటారు. ఆ యుద్ధం గురించి నిజానిజాలు వెలికి తీయడానికి వాజపేయి ప్రభుత్వం 1999లో ఒక విచారణ కమిటీ వేసింది. ఆ యుద్ధానికి ముందు వాజపేయి లాహోర్‌కు బస్సులో వెళ్లడం, నవాజ్‌ షరీఫ్‌ ఆయనకు ఘనస్వాగతం పలకడం అన్నీ జరిగాయి. బస్సు యాత్ర జరిగిన 3 నెలలకే కార్గిల్‌ యుద్ధం జరిగింది. వాజపేయి లాహోర్‌ వెళ్లడానికి ముందు నవాజ్‌ షరీఫ్‌ను యింటర్వ్యూ చేసిన శేఖర్‌ గుప్తా అనే ప్రముఖ జర్నలిస్టును ఆ కమిటీ పిలిచి మూడు గంటలపాటు ప్రశ్నించింది. ముఖ్యంగా నవాజ్‌ షరీఫ్‌తో జరిగిన ఇంటర్వ్యూ గురించి తరచి తరచి అడిగింది. కమిటీకి చైర్మన్‌గా డా|| కె.సుబ్రహ్మణ్యం వ్యవహరించారు. 1999 నవంబరులో శేఖర్‌ కమిటీని కలవడానికి వెళ్లినపుడు చైర్మన్‌తో బాటు మరో యిద్దరు కమిటీ సభ్యులు మాజీ లెఫ్టినెంట్‌ జనరల్‌ కె కె హజారి, బిజి వర్గీస్‌ అనే పత్రికా సంపాదకుడు వున్నారు. కమిటీలో మరో సభ్యుడైన ఐఎఫ్‌ఎస్‌ అధికారి సతీశ్‌ చంద్ర ఆ రోజు లేరు. కార్గిల్‌ యుద్ధం ఎలా నడిచింది, దానికి మీడియాలో ఎలా కవరేజి వచ్చింది అని అడిగినపుడు ''మన సైనికుల సామర్థ్యం గురించి యుద్ధంలో పాల్గొన్న మన సైనికాధికారులను అడిగితే సగటు భారతీయ సైనికుడి కంటె సగటు పాకిస్తానీ సైనికుడికి నైపుణ్యం, ఆయుధ సంపత్తి ఎక్కువగా వున్నాయని నాకు చెప్పారు. ఇలా చెప్పినవాళ్లలో యిద్దరు బ్రిగేడియర్లు కూడా వున్నారు.'' అన్నాడు శేఖర్‌. అది వినగానే సుబ్రహ్మణ్యం ''ఇలాటివి పిచ్చాపాటీ కబుర్లలో చెప్పవచ్చు కానీ, యీ సందర్భాల్లో చెప్పకూడదు'' అని మందలించాడు. ''ఏం? ఎందుకు?'' అన్నాడు శేఖర్‌. ఆయన యితని కేసి జాలిగా చూసి భుజం తట్టి ''నువ్వింకా చాలా విషయాలు తెలుసుకోవాలి.'' అన్నాడు.

పదిహేను రోజుల తర్వాత ఏడు పేజీల రిపోర్టు వచ్చింది. 'కమిటీ ముందు మీరిచ్చిన స్టేటుమెంటును మా ఆఫీసర్సు రికార్డు చేశారు. దీనిని ధృవీకరిస్తూ, కింద సంతకం చేయండి.' అంటూ! అవన్నీ శేఖర్‌ చెప్పిన మాటలే, కానీ అర్థం మారిపోయేట్లు తెలివిగా దిద్దేశారు. ఉదాహరణకి - పాకిస్తాన్‌ సైనికుల నైపుణ్యం గురించి శేఖర్‌ చెప్పినదానిలో సైనికాధికారుల ప్రస్తావన ఎత్తేసి, అది శేఖర్‌ వ్యక్తిగత అభిప్రాయంగా చూపారు. ఇంకో సంగతేమిటంటే లాహోర్‌ యాత్రకు ముందు వాజపేయి శేఖర్‌తో మాట్లాడుతూ 'నువ్వు నవాజ్‌ షరీఫ్‌కు చెప్పి అతని చేత నన్ను అధికారికంగా ఆహ్వానింపచేస్తే నేను తప్పకుండా లాహోర్‌ వెళతాను' అన్నారు. ఆ ముక్క శేఖర్‌ నవాజ్‌కు చెపితే 'వాజపేయి రాదలచుకుంటే మాత్రం ఆయన జీవితంలో మర్చిపోలేనంత ఘనస్వాగతం ఏర్పాటు చేస్తాను' అన్నాడు నవాజ్‌. అంటే డైరక్టుగా ఆహ్వానించినట్లు కాదు కదా! కానీ రిపోర్టులో మాటలు అటూయిటూ మార్చి, నవాజ్‌ షరీఫ్‌ శేఖర్‌ ద్వారా ఆహ్వానాన్ని పంపాడని రాశారు. శేఖర్‌ యివన్నీ దిద్ది, ఓ వారం రోజుల్లో తిప్పి పంపాడు. ఈ సారి సుబ్రహ్మణ్యం నుండి కబురూ కాకరకాయ లేదు. కొన్ని వారాలు పోయాక ఒక ఆఫీసరు ఫోన్‌ చేసి 'కమిటీ వారు మీ స్టేటుమెంటును ఉపయోగించుకోదలచుకోలేదు' అని చెప్పాడు. అంటే అర్థమేమిటి? ఈ కమిటీలు అప్రియమైన వాస్తవాలను సమాధి చేయడానికే తప్ప తప్పొప్పులను సమీక్షించుకుని భవిష్యత్తులో ఆ పొరపాట్లు జరగకుండా చూడడానికి కాదన్నమాట. అందుకే 1965, 1971 నాటి యుద్ధాల గురించి అధికారికమైన చరిత్ర యిప్పటిదాకా వెలువడలేదు. ఈ విషయంపై ఫిర్యాదు చేసినదెవరో తెలుసా? కార్గిల్‌ రివ్యూ కమిటీయే. తమాషా ఏమిటంటే అది కూడా తన రిపోర్టును బయటపెట్టలేదు. - ఎమ్బీయస్‌ ప్రసాద్‌ (ఆగస్టు 2014)

ఎమ్బీయస్‌ : ఇరాక్‌లో ఆలీబాబాలు

సద్దాం హుస్సేన్‌ పాలించే రోజుల్లో అతని బాత్‌ పార్టీ సభ్యులు, సహాయకులుగా వున్న అధికారులు, సైనికాధికారులు అతని పతనం తర్వాత దిక్కు తోచకుండా అయిపోయారు. వారిలో కొందరు కొత్త ప్రభుత్వంలోని నాయకులకు లంచాలు మేపి, శిక్ష పడకుండా చూసుకున్నారు. వాళ్లని స్థానికంగా ఆలీబాబాలు అంటారు. వీళ్లు బాగ్దాద్‌లోని పాత బస్తీలలో చిన్న చిన్న దుకాణాలు నడుపుకుంటూ, బాత్‌ పార్టీకి మంచి రోజులు రావాలని కోరుకుంటూ గడుపుతూ వుంటారు. సద్దాం చేతిలో హింసకు గురైన షియాలు, కుర్దు జాతీయులు యీ ఆలీబాబాలపై పగబట్టి వున్నారు. దొరికితే వాళ్లను నాశనం చేయాలని చూస్తూ వుంటారు. 2003 యుద్ధం తర్వాత సద్దాం సైన్యం దిక్కు తోచకుండా పోతుందని, అంతర్ధానం అయిపోతుందని అమెరికా అంచనా వేసింది. కానీ వాళ్లు నియమించిన ప్రభుత్వాలు పక్షపాత ధోరణిలో వ్యవహరించి సున్నీ ముస్లిములను కాక సాధారణ ప్రజలనూ దూరం చేసుకున్నాయి. 8 ఏళ్లగా పాలిస్తున్న ప్రధాని నౌరీ మాలికి తన కాబినెట్‌ను విధేయులతో నింపివేశాడు. సామర్థ్యం వుందా లేదా అని చూడలేదు. ఆర్మీ చీఫ్‌లను పార్లమెంటుతో సంప్రదించి మరీ నియమించాలని రాజ్యాంగం చెపుతోంది. మాలికి అదేమీ పట్టించుకోకుండా తన కిష్టం వచ్చినవాళ్లను నియమించాడు. ఈ నియంతృత్వ పోకడలతో, అవినీతికరమైన, అసమర్థ పాలనతో అంతర్యుద్ధం వచ్చేట్లా చేశాడు. ప్రభుత్వం బలహీనపడడంతో ఇరాక్‌లోని వివిధ జాతులు తమలో తాము కలహించుకుంటున్నాయి.

వారిలో అందరికంటె బలంగా వున్నది ఆలీబాబాలు, బాత్‌ పార్టీ అభిమానులు. 'సద్దాం బతికి వున్నపుడు అంతా పద్ధతిగా, శాంతిగా వుండేది కదా, అతని మరణంతోనే యిన్ని కష్టాలు వచ్చి పడ్డాయి' అని తటస్థులు కూడా అనుకోవడంతో వారి బలం పెరుగుతోంది. ఇప్పుడు యీ ఆలీబాబాలకు ఇస్లామిక్‌ స్టేట్‌ ఉగ్రవాదులు అగ్నికి వాయువులా తోడయ్యారు. ఇద్దరూ కలిసి ఉత్తర, పశ్చిమప్రాంతాలలో కల్లోలం సృష్టించారు. మోసుల్‌, దియాలా, రూఠా గెలిచిన తర్వాత సింజార్‌ పర్వతాల్లో 40 వేలమంది మైనారిటీలను చుట్టుముట్టారు. అంతేకాదు టైగ్రిస్‌ నదిపై వున్న అతి పెద్ద డ్యామ్‌ను స్వాధీనం చేసుకున్నారు. తలచుకుంటే దాన్ని పగలకొట్టి బాగ్దాద్‌ను ముంచెత్తగలరు. ఇరాక్‌లో పోరు సలుపుతున్న యిరు వర్గాలకు పొరుగున వున్న దేశాలు సహాయపడుతున్నాయి. సిరియా బాత్‌ పార్టీకి సమర్థన తెలిపింది. జోర్డాన్‌ జులై 23, 24 తేదీల్లో బాత్‌ పార్టీ కార్యకర్తలకు, సున్నీ గిరిజన నాయకులకు మధ్య ఒక సమావేశం ఏర్పాటు చేసింది. ఆ సమావేశంలో మాలికి ప్రభుత్వాన్ని కూలదోయమని ప్రపంచ దేశాలకు పిలుపు నిచ్చారు. ఈ ప్రకటనను ఇరాన్‌, ఇరాక్‌ ప్రభుత్వాలు ఖండించాయి. ఇస్లామిక్‌ స్టేట్‌ దౌర్జన్యాలు తెలిసినవారు ఆలీబాబాలకు వాళ్లకు మధ్య బాంధవ్యం ఎంత త్వరగా చెడిపోతే అంత మంచిదనుకుంటున్నారు. వారితో కంటె కుర్దులతో, సున్నీ, షియా తీవ్రవాదులతో ఆలీబాబాలు చర్చలు జరిపి రాజీ పడడం మంచిదని వారి అభిప్రాయం. - ఎమ్బీయస్‌ ప్రసాద్‌ (ఆగస్టు 2014)

ఆగస్టు వీక్లీకై ఎమ్బీయస్‌ : కశ్మీరీ పండితులు వెనక్కి వెళతారా?

కశ్మీర్‌ నుంచి బయటకు తరమబడిన పండితులు తిరిగి కశ్మీర్‌ చేరాలని అందరూ కోరుకుంటారు. హిందువులు మరింతగా కోరుకుంటారు. హిందువులు అత్యధికంగా వున్న భారతదేశంలోనే హిందువులు స్వరాష్ట్రం వదలి వేరే రాష్ట్రాలలో కాందిశీకులుగా బతకడం జీర్ణించుకోలేని విషయం. మోదీ ప్రభుత్వం దీనికి చాలా ప్రాధాన్యత యిస్తోంది. పండితుల పునరావాసానికి బజెట్‌లో రూ. 500 కోట్లు కేటాయించడమే కాకుండా, రాష్ట్రపతి చేత తన ప్రసంగంలో 'కశ్మీరీ పండితులను గౌరవంగా, సురక్షితంగా, ఉపాధి అవకాశాలతో సహా తమ పూర్వీకుల భూమికి పంపడం యీ ప్రభుత్వం ధ్యేయం' అని చెప్పించారు. అదే జరిగితే హిందువులలో బిజెపి ప్రభుత్వం ప్రతిష్ట యినుమడిస్తుంది. అయితే అది సాధ్యమేనా?

800 సం||రాల క్రితం కశ్మీర్‌లో హిందూమతమే వుండేది. ఇస్లాం ప్రబోధకులు అక్కడకు వెళ్లి ప్రచారం చేసినపుడు కశ్మీరీ బ్రాహ్మణులైన పండితుల్లో కొందరు ఇస్లాం తీసుకున్నారు. అలా మతం మార్చుకున్నవారిలో కొందరు యిప్పటికీ తమ యింటిపేర్లను యథాతథంగా వుంచుకోవడం కనబడుతుంది. (ఉదా- మక్బూల్‌ భట్‌) మతం మారినవారు, మారనివారు అందరూ పక్కపక్కనే వుంటూ సఖ్యంగానే వుండేవారు. అయితే 1989, 90 ప్రాంతాల్లో ఇస్లామిక్‌ టెర్రరిజం ప్రారంభమైన తర్వాత పండితులపై దాడులు ప్రారంభం కావడంతో వారు కశ్మీర్‌ విడిచి పారిపోయారు. అప్పటి దాడుల్లో 219 మంది పండితులు చంపబడ్డారని అంటారు. మిమ్మల్నీ చంపుతామని లేఖలు అందడంతో 60,452 కుటుంబాలు కశ్మీర్‌ లోయ విడిచి జమ్మూ, ఢిల్లీ వంటి ప్రదేశాలకు పారిపోయి అక్కడ ఉపాధి అవకాశాలు వెతుక్కున్నారు. కశ్మీర్‌ పాలకులకు యిది అవమానకరమైన ఒక మచ్చగా మిగిలిపోయింది. ప్రతి కశ్మీరు నాయకుడు పండితులను వెనక్కి తీసుకుని వచ్చే పరిస్థితులు కల్పిస్తాం అని వాగ్దానాలు చేస్తూ వుంటారు. పండితులను ఆదుకోవడానికి కేంద్రప్రభుత్వం వారిని నమోదు చేసుకోమంది. ఆ లెక్కల ప్రకారం 38,119 కుటుంబాలు జమ్మూలో, 19,338 కుటుంబాలు ఢిల్లీలో తలదాచుకున్నాయి. వారిలో ఆర్థిక పరిస్థితి బాగాలేని వారికి కేంద్రం వారికి నెలకు తలా రూ.1650 (కుటుంబానికి రూ. 6,600 పరిమితి వుంది), తలా 9 కిలోల బియ్యం, 2 కిలోల గోధుమలు, కుటుంబానికి కిలో పంచదార యిస్తోంది. ఇలాటి సహాయం అందుకునే కుటుంబాలు జమ్మూలో 17248, ఢిల్లీలో 3385 వున్నాయి. 2004లో ప్రధానమంత్రి పునరావాస పథకం కింద వారికి జమ్మూలో 5242 టూ బెడ్‌రూమ్‌ నివాసాలు కట్టారు.

ఎంతైనా యిది తాత్కాలికమే కాబట్టి వారిని కశ్మీర్‌ తిరిగి వెళ్లేట్లా పురికొల్పడానికి 2008 లో యుపిఏ ప్రభుత్వం రూ. 1618 కోట్లతో ప్యాకేజీ ప్రకటించి జమ్మూ, కశ్మీర్‌ ప్రభుత్వం ద్వారా అమలు చేయించబోయింది. కశ్మీర్‌ వెళ్లిన పండితులు కొత్త యిల్లు కట్టుకోవడానికి లేదా పాత యిల్లు బాగుచేయించుకోవడానికి రూ. 20 లక్షలు యిస్తామని చెప్పారు. అయితే కశ్మీర్‌లో శాంతిభద్రతలు బాగు పడలేదు కాబట్టి, టెర్రరిజం బెడద వదలలేదు కాబట్టి యిప్పటిదాకా ఒకే ఒక్క కుటుంబం తిరిగి వెళ్లింది. 1474 మంది యువకులు మాత్రం తిరిగి వెళితే వాళ్లకు రాష్ట్రప్రభుత్వంలో ఉద్యోగాలు యిచ్చారు, వారికై కొత్తగా కట్టిన 1010 ట్రాన్సిట్‌ ఫ్లాట్లలో బస యిచ్చారు. ఇప్పుడు ఎన్‌డిఏ ప్రభుత్వం యిస్తున్న ప్రోత్సాహకాలతో తిరిగి వెళతారా అని జర్నలిస్టులు పండిత కుటుంబాలను పలకరించాయి.

ముసలివాళ్లలో కొంతమంది వెనక్కి వెళతాం కానీ మాకై విడిగా కాలనీలు కడితే వెళ్లం. ఏదైనా అల్లర్లు జరిగితే ఆ కాలనీలనే టార్గెట్‌ చేస్తారు, దానికి బదులు ముస్లిములకు, మాకు పక్కపక్క యిళ్లు వుండే కాలనీలైతే మెరుగు అన్నారు. '15-20 శాతం మంది పండిత కుటుంబాలు వెనక్కి వెళ్లడానికి సిద్ధంగా వున్నాయని అంటున్నారు. వాళ్లు వెళ్లాక వాళ్ల పరిస్థితి ఎలా వుందో, బతికి బాగున్నారో లేదో చూసి అప్పుడు తేల్చుకుంటాం' అంటున్నారు. పిల్లలలో (20-45 ఏళ్ల వయసులో వున్నవారు) మాత్రం తిరిగి వెళ్లనక్కరలేదన్న ఏకాభిప్రాయం కనబడుతోంది. వాళ్లు 25 సంవత్సరాల క్రితమే బయటకు వచ్చేశారు. విద్యార్థులుగా వున్నవాళ్లు కాందిశీకుల హోదాలో మంచి మంచి కాలేజీల్లో రిజర్వేషన్‌ సౌకర్యంతో సీట్లు పొందారు, చక్కగా చదువుకుని ఉన్నతోద్యోగాలు పొందారు. అప్పటికే యువకులుగా వున్నవారు అప్పుడే చోటు చేసుకున్న గ్లోబలైజేషన్‌ ధర్మమాని ఉద్యోగాలు పొంది యిప్పుడు పెద్ద పెద్ద హోదాల్లో వున్నారు. ఇప్పుడు వెనక్కి వెళితే అక్కడేముంది? అంటున్నారు వాళ్లు. ''ఒక అంచనా ప్రకారం 230 మంది కశ్మీరీ పండితులు వివిధ సంస్థల్లో సిఇఓ స్థాయిలో వున్నారట. మా సంఖ్య అత్యల్పమైనా యింత సాధించామంటే దాని అర్థం - వాళ్లు తరిమివేయడం మాకు లాభించిందన్నమాట. నేను ఒక యిన్సూరెన్సు కంపెనీలో ఏటా రూ. 35 లక్షల జీతం సంపాదిస్తున్నాను. అక్కడికి వెళితే యింత జీతం ఎవడిస్తాడు? కశ్మీర్‌లో టాటాలు, బిర్లాలు లేరు, పెద్ద పరిశ్రమా లేదు. ప్రశాంతంగా బతికే అవకాశమూ లేదు. రిటైరైనవాళ్లకు తప్ప మా ఎవరికీ అక్కడకి వెళ్లి ఉద్ధరించాలని లేదు. అంతగా అనిపిస్తే టూరిస్టులా వెళ్లి వారం రోజుల్లో తిరిగి వస్తాం.'' అంటున్నారు.

ఈ పరిస్థితుల్లో పండితుల పునరావాసం ఎలా పరిణమిస్తుందో, మోదీ ప్రభుత్వం ఆశయం సిద్ధిస్తుందో లేదో తెలియకుండా వుంది.- ఎమ్బీయస్‌ ప్రసాద్‌ (ఆగస్టు 2014)

ఆగస్టు 13-14 వీక్లీకై ఎమ్బీయస్‌ : ఏమిటీ సి-శాట్‌ వివాదం?

సి-శాట్‌ పై ఉత్తర భారతీయులు విరుచుకు పడుతున్న తీరు మొత్తం సమస్యను గందరగోళ పరిచింది. అటూయిటూ తిప్పి దీన్ని హిందీ భాషీయుల పట్ల జరుగుతున్న అన్యాయంగా మలిచారు. ప్రస్తుతం అధికారంలో వున్న ఎన్‌డిఏ ప్రభుత్వం హిందీ వ్యాప్తికి అనుకూలం కాబట్టి, ఉత్తర భారతంలో విస్తరిద్దామని చూస్తోంది కాబట్టి యిప్పుడే గట్టిగా ఒత్తిడి చేస్తే పట్టణ ప్రాంతాల్లో ఇంగ్లీషు మీడియంలో చదివేవారి ప్రాబల్యం తగ్గించి వారి స్థానంలో తాము వచ్చేయవచ్చని హిందీ భాషీయులు ఆశించి ఆందోళనలు చేస్తున్నారు. బిజెపికి అనుబంధ సంస్థ అయిన ఎబివిపి యీ విషయంలో అగ్రస్థానంలో వుంది. అంతిమంగా ప్రభుత్వం వారు కోరిన మార్పులు చేసేస్తే ఘనతంతా వాళ్లకు పోతుందేమోనన్న భయంతో వామపక్ష విద్యార్థి సంస్థలు, జెడియు, ఆర్‌జెడి, ఎస్పీవంటి ఉత్తరాది రాజకీయపక్షాలు రంగంలోకి దిగి చెడుగుడు ఆడేస్తున్నాయి. వాళ్ల వాదనలో న్యాయం ఎంత వుంది అని తెలుసుకోవాలంటే పరీక్ష నేపథ్యంలోకి వెళ్లాలి.

మేధావితనానికి గుర్తు ఏమిటంటే ఐయేయస్‌కు సెలక్టవడం అని భారతీయ విద్యార్థులందరిలో నాటుకుపోయిన సంగతి. పట్టణ ప్రాంతాలకు చెందిన వారు, అందునా ఇంగ్లీషు మీడియంలో చదివినవారే యీ క్యాడర్‌లో విజయం సాధిస్తున్నారన్న బాధ తక్కినవారిలో వుంది. అందువలన హిందీకి కూడా ఇంగ్లీషుతో బాటు సమాన స్థాయి కల్పించాలని ఆందోళన చేసి సాధించారు. పోనుపోను సెలక్టయిన అభ్యర్థులలో నాణ్యత అంత గొప్పగా వుండటం లేదని భావించిన ప్రభుత్వం యుపిఎస్‌సిలో (యూనియన్‌ పబ్లిక్‌ సర్వీసెస్‌ కమిషన్‌) సంస్కరణలకై 2001లో యోగీందర్‌ అలఘ్‌ కమిటీ వేసింది. అప్పట్లో ఐయేయస్‌ ఎంట్రన్సు టెస్టులో జనరల్‌ స్టడీస్‌పై ఒక పేపరు వుండేది. ఇంకో పరీక్షకు 23 ఆప్షనల్‌ సబ్జక్ట్‌లలో ఏదో ఒకదాన్ని ఎంచుకోవచ్చు. అది విద్యార్థి డిగ్రీ సంపాదించిన సబ్జక్ట్‌ అయివుండాల్సిన పని లేదు. కమిటీవాళ్లు గమనించినదేమిటంటే విద్యార్థులు తాము అప్పటిదాకా చదివిన సబ్జక్టు కాకుండా మార్కులు ఎక్కువ వచ్చే సబ్జక్టులు తీసుకుంటున్నారు.

ఇంటర్‌లో సంస్కృతం, ఉర్దూ, ఫ్రెంచ్‌ వంటి సబ్జక్టులు తీసుకుంటే మార్కులు ఎక్కువ వస్తాయి, మాతృభాష తెలుగు తీసుకున్నవారికి తక్కువ వస్తాయి. అందుకని అందరూ సంస్కృతం, ఫ్రెంచ్‌ అంటూ ఎగబడతారు. కాలేజీ చదువు తర్వాత మళ్లీ వాటి మొహం చూడరు. ఐయేయస్‌లో కూడా స్కోరింగు ఎక్కువ వచ్చే సబ్జక్టులు తీసుకోని మంచి అభ్యర్థులు వెనకబడిపోతున్నారు. దీన్ని సవరించాలని కమిటీ గుర్తించింది. కమిటీ గమనించిన మరో విషయం ఏమిటంటే చాలామంది సబ్జక్టులను బట్టీపట్టి రాసేసి మార్కులు తెచ్చుకుంటున్నారు తప్ప వాళ్లలో లాజికల్‌ థింకింగ్‌ (తర్కబద్ధమైన ఆలోచనా విధానం) లోపిస్తోంది. బ్యాంకు క్లర్కు పోస్టుకి కూడా ఎనలిటికల్‌, లాజికల్‌ థింకింగ్‌పై, కాంప్రెహెన్షన్‌పై పేపరు వుంటోంది. బిజినెస్‌ మేనేజ్‌మెంట్‌ కోర్సులకు ఎంట్రన్సు పరీక్ష అయిన క్యాట్‌లో కూడా యీ సబ్జక్టులపై పేపర్లు వుంటున్నాయి. మరి ఎడ్మినిస్ట్రేషన్‌ అంటే మేనేజ్‌మెంటే కదా, అప్పటికప్పుడు తలెత్తే సమస్యలను కలక్టరు హోదాలో వున్న వ్యక్తి బుద్ధికుశలతతో పరిష్కరించ లేకపోతే ఎలా? అందువలన సివిల్‌ సర్వీసెస్‌ ఎంట్రన్సు పరీక్షలో కూడా యీ పేపరు పెట్టాలి అని కమిటీ సూచించింది.

2008 లో ఏర్పడిన రెండవ ఎడ్మినిస్ట్రేటివ్‌ రిఫార్మ్‌స్‌ కమిషన్‌ కమిటీ సిఫార్సులను ఆమోదించి పరీక్షల విధానాన్ని మార్చమంది. అప్పుడు యుపిఎస్‌సి వారు ఖన్నా కమిటీ అని వేసి దాని సూచనల మేరకు 2011లో సి-శాట్‌ (సివిల్‌ సర్వీసెస్‌ ఆప్టిట్యూడ్‌ టెస్ట్‌) ప్రవేశపెట్టారు. దీని ప్రకారం రెండు కంపల్సరీ పేపర్లు రాయాలి. మొదటి పేపరు జనరల్‌ స్టడీస్‌పై వుంటుంది. రెండో పేపరులోనే మార్పులు చేశారు. ఇది కమ్యూనికేషన్‌ స్కిల్స్‌, లాజికల్‌ రీజనింగ్‌, ఎనలిటికిల్‌ ఎబిలిటీ, డెసిజన్‌ మేకింగ్‌, ప్రాబ్లెమ్‌ సాల్వింగ్‌, జనరల్‌ మెంటల్‌ ఎబిలిటీ, బేసిక్‌ న్యూమరసీ, డాటా యింటర్‌ప్రెటేషన్‌, ఇంగ్లీష్‌ కాంప్రెహెన్షన్‌ - లకు సంబంధించిన ప్రశ్నలతో వుంటుంది. ఈ పరీక్షా విధానం సబ్జక్టు ఎంత బాగా బట్టీపట్టాడు అన్నదాని కంటె దాని సారాన్ని ఎంత బాగా వంటబట్టించుకున్నాడు, అవగాహన చేసుకుని, విశ్లేషించి, దాన్ని నిజజీవితానికి ఎలా అప్లయి చేయగలడు అనేది తేలుస్తుంది. 40 ప్రశ్నలుంటాయి. అవి ఇంగ్లీషు, హిందీలలో వుంటాయి. మల్టిపుల్‌ ఛాయిస్‌ పద్ధతిలో సమాధానాలు రాయవచ్చు. 'ఈ పద్ధతి వలన సైన్సు, ఇంజనీరింగ్‌ నేపథ్యం వున్న విద్యార్థులకు మేలు కలుగుతుంది. మా బోటి ఆర్ట్‌స్‌, హ్యుమానిటీస్‌ చదివినవారికి నష్టం కలుగుతుంది' అంటూ ఆర్ట్‌స్‌ విద్యార్థులు గొడవ చేశారు. నిజంగా జరిగినది అదే! 2010లో 28-30% మంది ఆర్ట్‌స్‌ విద్యార్థులు విజయం సాధిస్తే ఇంజనీరింగ్‌ వాళ్ల శాతం కూడా అంతే వుంది. 2011లో సి-శాట్‌ ప్రవేశపెట్టాక చూస్తే పరీక్షకు వెళ్లిన ఆర్ట్‌స్‌ విద్యార్థులలో 15% మంది విజయం సాధిస్తే, 50% మంది సైన్సు/ఇంజనీరింగు విద్యార్థులు విజయం సాధించారు. (ఇక్కడో విషయం గమనించాలి, ఆర్ట్‌స్‌ చదివే విద్యార్థుల సంఖ్య గణనీయంగా తగ్గిపోయింది. మన రాష్ట్రాలలో అయితే వాళ్లని వెతికి వల వేసి పట్టుకోవాలి)

అంతేకాదు, గ్రామీణ ప్రాంతాలలో మాతృభాష మీడియంలో చదివి, పాఠాలు బట్టీపట్టి పాస్‌ అవుతూ వచ్చిన విద్యార్థులు కూడా కొత్త విధానంలో నష్టపోయారు. 2010లో హిందీ మీడియం విద్యార్థులు 4156 మంది సెలక్టు కాగా, 2011 నాటికి అది 1682కి పడిపోయింది. తెలుగు మీడియంలో చదివినవారి సంఖ్య 69 నుండి 29కి, తమిళ మీడియం వారి సంఖ్య 38 నుండి 14కి, కన్నడ వారిది 38 నుండి ఏకంగా 5కి పడిపోయింది. దీన్ని సవరించడం ఎలా అని యుపిఏ ప్రభుత్వం అరవింద్‌ వర్మ నేతృత్వంలో త్రిసభ్య కమిటీ వేసింది. వారు మార్చిలో రిపోర్టు యివ్వాలి, కానీ యింకా మూణ్నెల్ల గడువు అడిగారు. యీ లోపున ఫిబ్రవరిలో ప్రభుత్వం పరీక్షకు హాజరు కావడానికి యింతకుముందు నాలుగు ఛాన్సులుంటే, యిప్పుడు ఆరు చేస్తున్నాం అని విద్యార్థులను సముదాయించింది. వాళ్లు చల్లబడ్డారు. జూన్‌లో కొత్త ప్రభుత్వం ఏర్పడ్డాక దానిలో ఇంగ్లీషు అర్థం చేసుకోవడం కష్టంగా వుంది, హిందీ అనువాదం సరిగ్గా లేదు, అందుకని మొత్తం ఆ పరీక్షే ఎత్తేయాలని హిందీ ప్రాంతీయులు గొడవ మొదలుపెట్టారు. ఇక్కడ గమనించవలసిన అంశాలు కొన్ని వున్నాయి. పరీక్షలో ప్రశ్నలు ఇంగ్లీషు, హిందీలలో వున్నాయి. హిందీ వాళ్లు డైరక్టుగా తమ మాతృభాషలో ప్రశ్న చదివి అర్థం చేసుకోవడానికి ఎక్కువ సమయం పట్టదు. హిందీ మాతృభాష కాని తెలుగు విద్యార్థుల లాటివాళ్లకు రెండూ పరాయి భాషలే. ఇంగ్లీషులో చదివి అర్థం చేసుకోవడానికి సమయం పడుతుంది కదా, ఆ మేరకు వాళ్లకు నష్టమే కదా. అది హిందీవాళ్లు గుర్తించడం లేదు.

ఇక హిందీ అనువాదం గురించి - వాళ్లు చేస్తున్న ఆరోపణలు సరైనవే. యుపిఎస్‌సి వాళ్లు గూగుల్‌ ట్రాన్స్‌లేట్‌ ఉపయోగించి అనువాదం చేసేస్తున్నారు. మన తెలుగు యాడ్స్‌ను బొంబాయిలో అనువదించి పంపుతుంటారు. అవెంత ఘోరంగా వుంటాయో యివీ అంతే ఘోరంగా వుంటాయి. ఐరన్‌ ప్లాంట్‌ అని ఇంగ్లీషులో ప్రశ్న వుంటే దాన్ని లోహే కా పౌధా అని అనువదించింది. ప్లాంట్‌ అంటే ఫ్యాక్టరీలో వుండే యంత్రసముదాయం, మొక్క అని కూడా అర్థం వుంది. గూగుల్‌ మొక్క అనే అర్థంలో పౌధా అని యిచ్చింది. అధికారులు గుడ్డిగా అదే హిందీ ప్రశ్నల్లో పెట్టేశారు. అలాగే నార్త్‌ పోల్‌ అనే మాటకు ఉత్తరీ ఖంభా (స్తంభం) అని గూగుల్‌ యిస్తే ఉత్తర ధృవం అని మార్చకుండా అలాగే వుంచేశారు. ఇలాటి తప్పులు సవరించాలని ఆందోళన చేస్తే బాగుండేది. అలా కాకుండా యీ వంకతో అసలుకే ఎసరు పెడదామని వీళ్ల యత్నం. ఈ ప్రశ్నల్లో ఒక 8 ప్రశ్నలకు హిందీ అనువాదం యివ్వటం లేదు. అవి ఇంగ్లీషులో ప్రాథమిక పరిజ్ఞానాన్ని పరీక్షిస్తాయి. వాటికి 20 మార్కులు. అవి కూడా అర్థం కాకపోతే కాండిడేటు వేస్టు అన్నమాట. హిందీ విద్యార్థులు తమకు అన్యాయం జరుగుతోంది అని గోల చేయగానే కేంద్ర సహాయమంత్రి జితేంద్ర సింగ్‌ ఆ 8 ప్రశ్నలు తీసేస్తాం అన్నారు. 'ఏడిసినట్టుంది, అవి చాలా సులభమైనవి, 'వి వాంట్‌ జస్టిస్‌' అనే అరిచే కుర్రాళ్లు ఆ పాటి ఇంగ్లీషు అర్థం చేసుకోలేరా?' అంటున్నాయి విద్యార్థులకు ట్రెయినింగ్‌ యిచ్చే సంస్థలు. వారి ప్రయత్నం - మొత్తం సి-శాట్‌ ఎత్తేయించాలని! ఈ ఆగస్టు 24 న పరీక్ష జరగకుండా చూడాలని!

సి-శాట్‌ పెట్టిన తర్వాత ఫిల్టరింగ్‌ బాగానే జరుగుతోంది. ఈ పరీక్షలో మార్కులు స్కోరింగ్‌లో లెక్కకు రావు. కానీ యిది పాస్‌ అయితే తప్ప తక్కిన పేపర్లు దిద్దరు. ఈ ప్రిలిమినరీ ఎగ్జామ్‌ తర్వాతి ఘట్టంలో కంపల్సరీ ఇంగ్లీషు పేపరు వుంది. సి-శాట్‌ పెట్టడానికి ముందు (2010) ప్రాథమిక పరీక్షలో పాసయి కంపల్సరీ ఇంగ్లీషు పరీక్షలో తప్పినవారు 819 వుండగా, 2011లో సి-శాట్‌ పెట్టాక అది 351కు తగ్గింది. అసలు ఐయేయస్‌ ప్రాథమిక పరీక్షలకు వెళ్లేవాళ్లు ఎందరు? 2011లో 5 లక్షల మంది అప్లయి చేశారు, సాధారణంగా సగం మందే పరీక్షకు హాజరవుతారు. మొత్తం మీద 12 వేల మంది పాసయ్యారు. 2 వేల మంది ఇంటర్వ్యూకు సెలక్టయ్యారు. ఫైనల్‌గా 920 మందిని తీసుకుని ఐయేయస్‌, ఐపియస్‌, ఐఎఫ్‌ఎస్‌, ఐఆర్‌ఎస్‌.. యిత్యాది సర్వీసుల్లో పోస్టు చేశారు. ఈ సారి 8 లక్షల మంది అప్లయి చేశారు. వీళ్ల భవిష్యత్తు ఎలా వుంటుందో చూడాలి. ఇంగ్లీషు మీడియంలో చదివిన వారు ఎక్కువగా సెలక్టు అవుతున్నారా? అంటే ఔననే చెప్పాలి. 2008లో మొత్తం కాండిడేట్లలో వారి శాతం 52 వంటే 2009లో 55, 2010లో 62 అయింది. 2011లో కొత్త పరీక్ష పెట్టాక అది 83 అయింది, 2012లో కూడా 82 వుంది. ఈ కారణంగా ఇంగ్లీషును తీసిపారేయాలనడం, తగ్గించి పారేయాలనడం తప్పు.

ఏ మీడియంలో చదివినా సబ్జక్టుపై అవగాహన పెంచుకోవడం అవసరం. పట్టణాల్లో చదివినా, గ్రామాల్లో చదివినా బట్టీ పట్టడం మానేసి లాజికల్‌ థింకింగ్‌ అలవాటు చేసుకోవాలి. మామూలు ఇంజనీరింగు వాళ్లకు, ఐఐటీకి వెళ్లేవాళ్లకు యిదే తేడా కనబడుతుంది. సివిల్‌ సర్వీసెస్‌లకు వెళ్లేవాళ్లకు విషయగ్రహణ శక్తి అమితంగా వుండాలి. వాళ్లను ఒక శాఖ నుండి మరో శాఖకు తరచుగా బదిలీ చేసేస్తూంటారు. కొత్తదాన్ని త్వరగా, సులువుగా అవగాహన చేసుకుని సజావుగా పాలించే శక్తి వుండాలి. ఒక ఐఐటికి, ఒక ఐఐఎమ్‌కు సెలక్టయ్యే విద్యార్థికి వుండవలసిన తెలివితేటలు ఐయేయస్‌కు అక్కరలేదని వాదించడం మూర్ఖత్వం. గతంలో మన రాజకీయనాయకులు స్వతహాగా మేధావులు, విద్యావంతులు అయి వుండేవారు. ఇప్పుడు మరీ నాసిరకం తయారవుతోంది. పార్లమెంటులో వాళ్ల చర్చలు (..సారీ రచ్చలు) చూస్తేనే వారి క్వాలిటీ తెలుస్తోంది. కనీసం అధికారగణమైనా తెలివితేటలున్నవారు వుండకపోతే మన దేశం గతి అధోగతే. గ్రామంలో చదివినా, తమిళంలో చదివినా కలాం గారి మేధస్సుకు లోటు వచ్చిందా? అయినా ఇంగ్లీషు మీడియంలో చదివిన వారందరూ ఐయేయస్‌ స్థాయికి ఎదుగుతున్నారా? వారిలో కొందరు మాత్రమే తమ తెలివితేటలతో సెలక్టవుతున్నారు. వారిని చూపించి, మాకు అన్యాయం జరుగుతోంది, ఆ పరీక్ష ఎత్తేయండి అనడం పొరబాటు. ఆ పాటి ఇంగ్లీషు కూడా రాకుండా మీరు వేరే రాష్ట్రాలలో ఎలా పని చేస్తారు? అని అడిగితే యీ ఆందోళనకారులు 'ఓ పంజాబీని బెంగాల్‌లో వేసినపుడు స్థానిక భాష నేర్చుకోవడానికి ఆర్నెల్లు టైము యిస్తారు కదా, అలాగే మేం కూడా ఉద్యోగం వచ్చాక ఆర్నెల్లలో యింగ్లీషు నేర్చుకుంటున్నాం' అంటున్నారు. ఆ పంజాబీ వాడికి బెంగాల్‌లో వేస్తారో, కేరళలో వేస్తారో ముందుగా తెలియదు కాబట్టి యిప్పుడు నేర్చుకోవటం లేదు. వీళ్లకైతే ఎక్కడ వేసినా ఇంగ్లీషు అత్యవసరం అని తెలుసుగా. అందువలన ఆ నేర్చుకునే అఘోరింపేదో యిప్పుడే, పరీక్షలకు ప్రిపేరయ్యేటప్పుడే ఏడవ్వచ్చుగా! - ఎమ్బీయస్‌ ప్రసాద్‌ (ఆగస్టు 2014)

ఆగస్టు 15 వీక్లీకై ఎమ్బీయస్‌ : సకల సందేహాల సమగ్ర సర్వే

కెసియార్‌కు ఎవరు సలహాలు యిస్తున్నారో తెలియదు. ప్రతీదాన్ని సంక్లిష్టం చేసి చిక్కులు తెచ్చుకుంటున్నారు. ఈ సర్వే విషయమే చూడండి - మొదట్లో జనాల్ని ఊదరగొట్టారు, అడలగొట్టారు. పెళ్లిళ్లు, చావులూ అన్నీ వాయిదా వేసుకోండి అని గర్జించారు. ఆస్తి వివరాలు యివ్వకపోతే అమ్ముకునేటప్పుడు అవస్థ పడతారన్నారు. ఇంట్లో యావన్మంది కట్టకట్టుకుని సర్వేయర్లు ఎప్పుడు వస్తారా అని కళ్లల్లో వత్తులు వేసుకుని కూర్చోవాలన్నారు. ఆయన వస్తే డాక్యుమెంట్లు చూపించాలి, గ్యాస్‌ సిలండర్లు ఆయన ముందు పెరేడ్‌ చేయాలి అన్నారు. అంతా చెప్పి చివరకు కోర్టులో వారి న్యాయవాది 'అబ్బే యిదంతా ఐచ్ఛికం, సర్వేలో పాల్గొన్నా, పాల్గొనకపోయినా, అడిగిన ప్రశ్నలకు సమాధానం యివ్వకపోయినా ఏమీ అనం. ఇంట్లో అందరూ వుండనక్కరలేదు' అంటూ నీళ్లు నమిలారు. న్యాయమూర్తి గడుసువాడు. ఆ అండర్‌టేకింగ్‌ను రికార్డు చేయించి అప్పుడు సర్వేకి అనుమతి యిచ్చాడు. కోర్టులో అలా చెపుదామనుకున్నపుడు మరి యింత హంగామా ఎందుకు చేసినట్లు? అసలు ఆ ఒక్క రోజే సర్వే అనడం ఏమిటి, వారం రోజుల పాటు చేస్తే కొంప లంటుకుంటాయా? దేశంలో ఎక్కడా జరగని విధంగా అంటున్నారు, ప్రపంచంలో కూడా ఎక్కడా జరిగి వుండదు. రాజులు, సుల్తానుల కాలంలో కూడా!

అసలు సర్వే ఉద్దేశం ఏమిటి? ప్రభుత్వ పథకాలు అర్హులకు చేరుతున్నాయా లేదా పరీక్షించడం! మంచిదే! బోగస్‌ రేషన్‌ కార్డులున్నాయని అందరికీ తెలుసు. ఈ నాయకులే కదా, దగ్గరుండి గతంలో యిప్పించినది. ప్రతీ ప్రభుత్వం రాగానే బోగస్‌వి ఏరేస్తానని ప్రతిన బూనడం, తమ హయాంలో 50 వేలు తీసేయడం, రెండు లక్షలు కొత్తవి యివ్వడం..! దీన్ని ఆపాలంటే ఒకటే మార్గం - ఫలానా తేదీలోగా ప్రజలు డాక్యుమెంట్లు చూపించి రెన్యూ చేసుకోవాలి, చేసుకోనివి కాన్సిల్‌ అని ఒక నెల్లాళ్లు టైము యిస్తే చాలు. సరైన వాళ్లు వెళతారు. వెళ్లనివాళ్ల కార్డులు ఆటోమెటిక్‌గా మురిగిపోతాయి. సబ్మిట్‌ చేసిన డాక్యుమెంట్లు సరైనవో కావో సంబంధిత శాఖలు చెక్‌ చేసుకోవడానికి మరో నెలో, రెండు నెలలో తీసుకుంటాయి. అప్పుడే రెన్యూ అవుతాయి. ఇంత చిన్న ఐడియా ఘనత వహించిన ప్రభువులకు, అధికారగణానికి తోచలేదంటే నమ్మలేం. దీనికి బదులు యింటింటికి ప్రభుత్వోద్యోగులు తిరగడం దేనికి? ప్రభుత్వ పథకాల రంగు, రుచి, వాసన కూడా ఎరగని వాళ్లను కెలకడం దేనికి? దస్తావేజులు చూపమని వాళ్లను సతాయించడం దేనికి? ఉద్యోగం కానీ, అప్పు కానీ .. ఎక్కడైనా ఎవడైనా అప్లయి చేసుకునేవాణ్ని తగిన పత్రాలు చూపమని అడుగుతారు. ఇక్కడ ఏ స్కీముకి అప్లయి చేయని నా బోటివాణ్ని చూపమనడం దేనికి? అన్నిటి కంటె అన్యాయం బ్యాంకు ఖాతా నెంబరు చెప్పాలట. ఎందుకంటే ప్రభుత్వం చేసే సహాయాన్ని ఆ ఖాతాలో డైరక్టుగా వేస్తారట. వాళ్లు వేసే సమయానికి ఆ ఖాతా వుంచుకుంటానో, మూసేసుకుంటానో ఎవరు చెప్పగలరు? సహాయం కోసం నేను అడిగినప్పటి మాట, వాళ్లు యిచ్చినప్పటి మాట, అప్పుడు ఎక్కడ ఖాతా వుంటే దాని వివరాలే యిస్తాను. ఇప్పుడెందుకు అర్జంటుగా? అసలు సెల్‌ఫోన్‌ నెంబరు యివ్వడమే డేంజర్‌. ఆ లిస్టు ఎవరికైనా అమ్మేస్తే యిక అప్పులిస్తామంటూ ఫోన్లే ఫోన్లు.

ఆస్తి వివరాలు యివ్వాలట. భూమి ఎక్కడుందో, రిజిస్ట్రేషన్‌ నెంబరుతో సహా యివ్వాలట. దాని మీద అప్పులుంటే మాత్రం ఆ వివరాలు అక్కరలేదట. ఫైనల్‌గా యీ ఫారాలన్నీ ఏం చేస్తారు? కంప్యూటరైజ్‌ చేస్తున్నాం అంటూ ఔట్‌సోర్సింగ్‌కి యిస్తారు. అడ్డమైనవాడికి సమాచారం చేరిపోతుంది. ఇండియాలో డేటా ప్రొటక్షన్‌ చట్టం లేదు. మనందరి ఆస్తుల వివరాలు వూరంతా తెలుస్తాయి. పిల్లలు విదేశాల్లో వుండి యిక్కడ ఒంటరిగా వుండే వితంతువు తన భూమి వివరాలు యిచ్చిందనుకోండి. ఆవిడ నిస్సహాయురాలు కదాని ఎవరైనా కబ్జా చేస్తే..? ఆవిడ దాకా ఎందుకండి, అది మనకు జరగదని నమ్మకం వుందా? పవన్‌ కళ్యాణ్‌ ఎన్నికల సభల్లో మాట్లాడుతూ 'వైయస్‌ పాలనలో గూండాలు వచ్చి తెలంగాణలో కబ్జాలు చేయడం వలననే విభజనోద్యమం వచ్చింది' అన్నారు. అప్పుడప్పుడు ఉద్రేకం తెచ్చుకుని రాజకీయాలు నడిపే కుర్రవాడు కాబట్టి ఆయనకు స్థానికుల శక్తిసామర్థ్యాల గురించి తెలియక వారిని కించపరిచాడు. నేను 1977-78లో మియాపూర్‌లో మాతృశ్రీ వెంచర్‌లో 500 గజాల స్థలం కొన్నాను. చాలాకాలం స్తబ్దంగానే వుంది. 1995 వచ్చేసరికి కబ్జాలు, సూపర్‌ కబ్జాలు ప్రారంభమయ్యాయి. నా అడ్రసు సేకరించి పదేసిమంది రోజూ యింటికి వచ్చి కూర్చునేవారు - 'అన్నా అమ్మేయ్‌' అంటూ! ఈ న్యూసెన్సు భరించలేక రూ. 2 లక్షలకు అమ్మేశాను. నా పాటికి నన్ను వదిలేసి వుంటే, ఆ స్థలం యిప్పుడు - మెట్రో కూడా వచ్చింది కాబట్టి - కనీసం వంద రెట్లు పెరిగి వుండేది. ఆ మాటకొస్తే మా మేనమామ 1950లలో కొనుక్కున్న స్థలం కూడా కబ్జాకు గురైంది. ఆయనెంత బాధపడాలో మరి! ఇటువంటి పరిస్థితుల్లో మన ఆస్తి వివరాలన్నీ వీళ్లకు అప్పగించి ప్రాణాలు గుప్పెట్లో పెట్టుకుని బతకాలా?

ఇలా కబ్జా చేశారని వెళ్లి ఎవరికి ఫిర్యాదు చేయగలరు? ప్రభుత్వం వాళ్లను కంట్రోలు చేస్తుందా? టీవీ ఛానెల్స్‌ను సెన్సార్‌ చేయడానికి మీరెవరు? లైసెన్సు రద్దు చేస్తాం అంటూ కేంద్రం హుంకరించినా ఎంఎస్‌ఎంలు ఖాతరు చేయడం లేదు. ఇదేమిటి అని కెసియార్‌ను అడిగితే, నాకూ వాళ్లకూ సంబంధం లేదంటున్నారు. పోనీ పరిస్థితి చక్కదిద్దారా అంటే అదీ లేదు. రేపు మనకూ యిలాటి సమాధానమే వస్తే...? కేంద్రమంత్రులు తమ ఆస్తిపాస్తుల వివరాలను సీల్డు కవర్లో పెట్టి ప్రధానికి యిస్తున్నారు. ప్రభుత్వోద్యోగులు ఏటా ఆస్తుల, అప్పుల పట్టికను సీల్డు కవర్లో హెడాఫీసుకి పంపిస్తారు. వాళ్లపై ఏదైనా అభియోగం వస్తేనే వాటిని తెరుస్తారు. ఏ అభియోగమూ లేని మనం మాత్రం అన్నీ వీళ్లకి చెప్పేసి పిలక వాళ్ల చేతిలో పెట్టాలా!? మనం అక్రమంగా ఆర్జించామా, సక్రమంగా ఆర్జించామా అనే అంశానికి వస్తే దాన్ని కనిపెట్టడానికి వేరే డిపార్టుమెంట్లు వున్నాయి. గ్యాస్‌ కనక్షన్లు అవీ కేంద్రం చేతిలో వున్నాయి. ఆధార్‌ కార్డుతో లింకు అన్నారు. తర్వాత లేదన్నారు. ఏది ఏమైనా ఆ సమాచారం వాళ్ల దగ్గర వుంది. వాహనాల సంఖ్యగాని, నెంబరు గాని వీళ్ల కెందుకు? ట్రాఫిక్‌ ఉల్లంఘనలు చేస్తే వాళ్లే వెంటాడి పట్టుకుంటున్నారు. ఆ రికార్డులన్నీ ఆర్‌టిఓ వద్ద వున్నాయి. అడిగి తెప్పించుకోవచ్చు. అసలు మనుష్యులంటూ వున్నారా లేదా అన్నది యీ మధ్యనే ఎన్నికలు జరిగిన సందర్భంగా ఎన్నికల కమిషన్‌ సర్వే చేయించింది. బోగస్‌ ఓటరు కార్డులు రద్దు చేయించింది. ఇప్పుడు ఎందుకీ బృహప్రయత్నం? స్థానికేతరులను గుర్తించడానికి అంటున్నారు. గుర్తించి ఏం చేస్తారు? వెళ్లిపోమని నోటీసులు యిస్తారా? వాళ్లు తమ పిల్లలకు ఫీజు రీఎంబర్స్‌ చేయమని అడిగినప్పుడు కదా స్థానికత వివాదం రంగంపైకి వచ్చేది. అప్పటిదాకా స్థానికుడైతేనేం? కాకపోతే ఏం? అయినా 1956 ముందు నుండి యిక్కడ వున్నామని చూపించడం తెలంగాణవారికే కష్టమని టి-నాయకులే మొత్తుకుంటున్నారు. వాళ్లు ఏ సర్టిఫికెట్లు చూపించగలరు? చూపించలేదు కాబట్టి ఫాస్ట్‌ పథకం వర్తించదంటే ఘొల్లుమనరా?

ఇవన్నీ కోర్టులో అడుగుతారన్న తెలివి ఆలస్యంగా కలిగింది. అక్కడకు వెళ్లేసరికి అబ్బే... ఉత్తినే... సరదాగా అననారంభించారు. మళ్లీ బయటకు వచ్చి ఆ రోజు నమోదు చేయించుకోనివారికి మళ్లీ ఛాన్సివ్వం. ఫారాలే దొరకవు. వాళ్లకు అరిచి గీపెట్టినా ప్రభుత్వ సంక్షేమ పథకాలు వర్తింపచేయం అంటోంది. ఎమ్‌సెట్‌ ఎడ్మిషన్ల విషయంలో కూడా యిలాటి పట్టుదలలకే పోయి, కోర్టు చేత ఆదేశాలిప్పించుకుంది. ప్రతీ దానికి దూకుడుగా వెళ్లడం, కేంద్రం లేదా కోర్టు జోక్యంతో వెనక్కి తగ్గడం.. అవసరమా యిది మనకు? ప్రభుత్వ పథకాలపై ఆశ లేనివాళ్లు వచ్చిన ఎన్యూమరేటరును పేర్లు రాసుకుని వెళ్లు చాలు అంటే యిది సమగ్ర సర్వే కాదు అసమగ్ర సర్వేయే అవుతుంది. అయినా ప్రభుత్వానికి కలిగే నష్టం ఏమీ లేదు. బోగస్‌ కార్డులు ఏరివేతకు యిదేమీ అడ్డు రాదు. సొంత ప్రజలను భయభ్రాంతులను చేయడం తప్ప కెసియార్‌ సర్కారు దీనివలన సాధించేది ఏమీ కనబడటం లేదు. - ఎమ్బీయస్‌ ప్రసాద్‌ (ఆగస్టు 2014)

ఆగస్టు 19 -21 వీక్లీకై ఎమ్బీయస్‌ : సమగ్ర సర్వే సాధించినదేమిటి?

తెలంగాణ ప్రభుత్వం అట్టహాసంగా నిర్వహించిన సర్వే పూర్తయింది. సూపర్‌ సక్సెస్‌, ఇప్పటికే 80% అయింది, కాస్సేపటిలో 100% అయిపోతుంది, ప్రపంచంలో ఎక్కడా జరగనంత గొప్పగా జరిగింది అంటూ కెసియార్‌ 19 సాయంత్రానికే ప్రకటన యిచ్చేశారు.అలా చెప్పి మూడు రోజులైనా సర్వే పూర్తి కాలేదు. తగినన్ని ఫారాలు లేవు, చాలినంతమంది ఎన్యూమరేటర్లు లేరు, వారికి సరైన శిక్షణ లేదు, సాయపడతానన్న విద్యార్థుల్లో కొందరు వెళ్లలేదు.. యిలా సవాలక్ష కారణాలతో అరకొరగానే పూర్తయింది. దానిలోని సమాచారాన్ని డిజిటలైజ్‌ చేయడానికి పూనుకున్నపుడు యింకెన్ని లొసుగులు బయట పడతాయో తెలియదు. అప్పటిదాకా సర్వే విజయంపై వ్యాఖ్యానించడం కష్టమే. అయితే యిప్పటిదాకా వున్న సమాచారం, సర్వే జరిగిన విధానం మాత్రం కొన్ని సూచనలు యిస్తోంది.

సర్వే రహస్యలక్ష్యం నెరవేరిందా?

తెలంగాణలో ఎంతమందిని బయటివాళ్లగా ముద్ర వేయవచ్చనేది తేల్చుకోవడానికి సర్వేను రూపొందించారనేది అందరికీ తెలిసిన సత్యం. ఈ రోజు ఫాస్ట్‌ పథకంతో మొదలుపెట్టి తర్వాతి రోజుల్లో ఎన్నో పథకాలు, పన్నులు విషయంలో యీ వివక్షత పాటిద్దామన్న ఆలోచన వుండి వుంటుంది. అందుకే 1956 రూలు పూర్తిగా రూపు దిద్దుకోవడానికి ముందే అడావుడిగా యీ సర్వే రూపొందించారు. ప్రభుత్వం తన ఉద్దేశాన్ని రహస్యంగా వుంచదలచలేదు. కావలసినన్ని సంకేతాలు యిచ్చి ఆంధ్రమూలాలున్నవారిలో భయాందోళనలు కలిగించాలనే సంకల్పించింది. కెసియార్‌ చెప్పినది యిదీ అంటూ రేవంత్‌ రెడ్డి రిలీజ్‌ చేసిన ఆడియో నిజమైనదే అని నేను నమ్ముతున్నాను. కెసియార్‌కు యీ గుజరాతీ వ్యామోహం ఎందుకో తెలియదు. గతంలో నాకు మెయిల్స్‌ రాసిన ఒకరిద్దరు కూడా 'గుజరాతీవాళ్లు మాతో కలిసిపోతారు, ఆంధ్రోళ్లు కలవరు' అంటూ రాశారు. కాంప్లెక్సులో బతకమ్మ ఆడదామని పిలిస్తే ఆంధ్రావాళ్లు రాలేదట, గుజరాతీవాళ్లు వచ్చారట. అందుకని యీ తీర్పు. డాన్సు మాట సరే, గుజరాతీ వాళ్లు ఎంతమంది తెలంగాణ వాళ్లను పెళ్లి చేసుకున్నారు? ఆంధ్రావాళ్లు ఎంతమంది చేసుకున్నారు? ఆ విషయం గమనించారా అని అడిగాను. అది అనవసరంట. తన వంశాన్ని వృద్ధి చేసే కోడలును, లేదా కాళ్లు కడగవలసిన అల్లుణ్ని తెలంగాణనుండి సెలక్టు చేసుకున్నారు కదా వాళ్లని గౌరవించినట్లు కాదా అంటే కాదుట. వాదించలేక దణ్ణం పెట్టి వూరుకున్నాను. 'మా మరదల్ని కాకినాడ వాళ్లకిచ్చాం' అని కెసియార్‌ చెప్తూండేవారు. గుజరాతీవాళ్లను బంధువులుగా చేసుకుని వుంటే ఆ ముక్క యింకా చెప్పలేదు.

చూస్తే తేడా తెలిసిపోతుందా?

కోర్టు దగ్గర కెళ్లేసరికి ప్లేటు ఫిరాయించారు. అబ్బే, ఏమీ అడగం, యిష్టం వుంటే చెప్పవచ్చు లేకపోతే లేదు అని చెప్పి తప్పించుకున్నారు. సర్వే ఫారంలో ముందు పెట్టిన ఆ కాలం తీసేయాల్సి వచ్చింది. దానిలో ఏమీ లేకపోయినా, వాళ్లు ఏమీ చెప్పకపోయినా ఎన్యూమరేటరు అంతర్నేత్రంతో వాళ్ల యింటిని క్షుణ్ణంగా పరిశీలించి, వాళ్లు ఎక్కడివాళ్లో కనిపెట్టేస్తాడు అంటూ కెసియార్‌ చెప్పారు - సర్వే చేసి బయటకు వచ్చాక ఆ ఫారం మీద సీక్రెట్‌గా ఎ అనో, టి అనో వేస్తారన్నమాట అనుకునేట్లా! చూడగానే ఆంధ్రో, తెలంగాణాయో ఎవరైనా చెప్పగలరా? తెలుగువాళ్లందరూ యించుమించు ఒకేలా వుంటారు. పంజాబీయో, మలయాళీయో అయితే రూపురేఖల్లో తేడా తెలుస్తుంది కానీ ఒకే జాతివారిలో రూపురేఖావిలాసాల్లో, కట్టుబొట్టూలో, యింటిపేర్లలో, మనిషి పేర్లలో తేడాలు కొట్టవచ్చినట్లుగా ఏముంటాయి? ఇంట్లో చంద్రబాబు ఫోటో వుంటే ఆంధ్రా, కెసియార్‌ ఫోటో వుంటే తెలంగాణ అనుకుందామంటే, రాజకీయ నాయకుల ఫోటోలు యింట్లో తగిలించుకునే రోజులు కావివి. నమస్తే తెలంగాణ పేపరు టీ పాయ్‌మీద వుంటే టి అని వేస్తారు అనుకుంటే సెలూనులోంచి పాత పేపర్లు నాలుగు తెచ్చి పడేస్తే...?

ఇక మాట బట్టి నిర్ణయించాలి అంటే.. అది కూడా కష్టమే. గ్రామీణప్రాంతాల్లో, పేదవర్గాలలోనే యాస స్వచ్ఛంగా నిలుస్తుంది. పట్టణ ప్రాంతాల వాళ్లూ, చదువుకున్నవాళ్లూ యించుమించు ఒకలాటి మాటే మాట్లాడతారు. కొన్ని కొన్ని పదాలు మాత్రమే తేడాగా వుంటాయి. కానీ ఆ పదాలు ఏ జిల్లావి అని కనుక్కోవడం కూడా అంత సులభం కాదు. భాషాధ్యయనం చేసినవారికే అది సాధ్యం. మామూలు జనాభా అంతా పత్రికల వలన, సినిమాల వలన ప్రభావితమై ఒకేలాటి తెలుగు మాట్లాడుతూంటాం, రాస్తూ వుంటాం. టి - ఛానెల్‌లో తెలంగాణ యాసలోనే మాట్లాడాలని పట్టుబట్టి ప్రయత్నిస్తూ మధ్యమధ్యలో మామూలు భాషలోకి స్లిప్‌ అయిపోవడం చూస్తూ వుంటాం. ఆంధ్రమూలాలు వున్న వారి యిళ్లల్లో తలిదండ్రులు ఆంధ్ర యాసలో మాట్లాడినా, పిల్లలు తెలంగాణ యాసలో మాట్లాడడమూ చూస్తాం. కొంతమంది పిల్లలు బయట తెలంగాణ యాస, యింట్లో ఆంధ్ర యాస కూడా మాట్లాడుతూంటారు. ఇలాటి పరిస్థితుల్లో ఎన్యూమరేటర్‌ ఒక పక్క వివరాలు ఒక చెవితో వింటూ మరో చెవి రిక్కించి అవతలివాడి మాటలో యాసకై వెతకడం, దాన్ని విశ్లేషించడం మాటలా? ఇంతా చేసి ఆయన ఇంగ్లీషులో మాట్లాడితే..?

అంచనాలన్నీ గల్లంతు, సర్వే అసమగ్రం

ఎన్యూమరేటరుని ఆ రోజు ఉదయం 7 నుంచి రాత్రి 8 వరకు పనిచేయమన్నారు. మధ్యలో ఒక గంట భోజనానికి, టీలకు పోయినా 12 గంటలు పని చేయాలి. కుటుంబానికి సుమారుగా అరగంట చొప్పున మొత్తం 25 మందిని సర్వే చేయగలడు. ఈ అంచనాతో 25-30 మందిని సర్వే చేస్తాడు అని ప్రకటించారు. ఆ ప్రకారం ప్రాథమికంగా ఎన్యూమరేటర్లను ఎలాట్‌ చేశారు. తీరా చూస్తే వాళ్లు అనుకున్నదాని కంటె ఎక్కువ కుటుంబాలు, యిళ్లు తేలాయి. 2011లో హైదరాబాదులో 15 లక్షల కుటుంబాలుంటే మూడేళ్లలో అవి 7 లక్షలు పెరిగాయట. మూడేళ్లలో 50% పెరుగుదల సాధ్యమా? పైగా యితర గ్రామాల వారందరూ స్వగ్రామాలకు వెళ్లిపోగా..? 60 వేల యిళ్లకు తాళాలు వేయగా..? మొన్ననే మూడు నెలల క్రితమే కదా ఎన్నికలు జరిగాయి. వయోజనులందరికీ ఓటరు స్లిప్పులు పంచారు. ఈ లోపునే జనాభా పెరిగిపోయారా? తెలంగాణ ఏర్పడ్డా ఆంధ్రావాళ్లను భగాయించి, ఉన్న ఉద్యోగాలన్నీ తెలంగాణ వాళ్లకే వచ్చేట్లు చేస్తామన్నారు కెసియార్‌. ఆంధ్రవాళ్లు పారిపోయారో లేదో తెలియదు. వారి కంటె ఎక్కువగా యితర రాష్ట్రాల వాళ్లు, దేశాల వాళ్లు వచ్చేశారేమో తెలియదు. ఇలా అయితే స్థానికులకు ఉద్యోగాలు ఎలా వస్తాయి? ఒంటరిగా వుండే బ్రహ్మచారులను కూడా కుటుంబంగా లెక్క వేయడం వలన కుటుంబాల సంఖ్య పెరిగింది అంటున్నారు. ఇక యిళ్ల విషయానికి వస్తే ఒక నెంబరుంటే ఒక యిల్లు అనుకున్నారు. దానిలో వాటాలుంటాయని తోచలేదు. వాటికి సర్వే ఫారాలు సిద్ధం చేయలేదు. అసలు యిళ్లే ఒక వరుసలో లేవు, నెంబర్లు సరిగ్గా లేవు. ముందు యివన్నీ సవరించి 'సమగ్ర'సర్వేకు ఉపక్రమించాలి. కానీ ఏం చేశారు? అడావుడి, అడావుడిగా సర్వేకు దిగిపోయారు.

చివర్లో కెసియారే చెప్పారు - హైదరాబాదులో 1.20 కోట్లు జనాభా వుంటుందనుకోలేదు, అనుకున్నదాని కంటె చాలా ఎక్కువమంది వున్నారు...అని. హైదరాబాదు జనాభా లెక్క ఎలా వేశారు? 22 లక్షల కుటుంబాలు, సరాసరిన యింటికి 5 మంది అనా? మరి ఒకే సభ్యుడున్న కుటుంబాల సంగతేమిటి? రెండు రోజులు సర్వే చేసినా రాష్ట్రం మొత్తం మీద 1.50 లక్షల కుటుంబాలను సర్వే చేయలేకపోయారు. కొన్ని కాలనీల్లో 30% కూడా నమోదు కాలేదు. ఈ సమస్యలన్నీ అధికారులు ముందుగా వూహించి చెప్పలేదా? వాళ్లు చెప్పటం లేదు, మీడియా ఎత్తి చూపటం లేదు. కెసియార్‌ ఏం చెప్పినా వహ్వా వహ్వా అనడం తప్ప, అది ఎంత యింప్రాక్టికలో ఎవరూ వివరించడం లేదు. చంద్రబాబు వీడియో కాన్ఫరెన్సుల్లాగే, కెసియార్‌వి కూడా ఒన్‌వేగానే వుంటున్నాయన్నమాట. ఎవరైనా 'సార్‌ యిది జరగడం కష్టం' అని నిజాయితీగా చెప్పబోతే 'మనం కష్టపడి పని చేయాలి. నేను చూడు చేయడం లేదా? గత ప్రభుత్వంలా కాదు మాది, మీరంతా ఒళ్లు వంచి పనిచేయాలి. ఇలాటి సోమరితనం, నెగటివ్‌ థాట్స్‌ నాకు నచ్చవ్‌' అంటూ ఉపన్యాసాలు వినాల్సి వస్తోందేమో. చివరకు ఏమైంది?

గణకుల సామర్థ్యం

ఏ పని చేయాలన్నా తర్ఫీదు వుండాలి. ఒకే పని రోజూ చేసేవాళ్లలో ఒడుపు, తద్వారా వేగం వచ్చిచేరతాయి. తక్కినవాళ్లను కొత్తగా పిలుచుకు వస్తే తబ్బిబ్బు పడతారు. తప్పులు చేస్తారు. నెమ్మదిగా చేస్తారు. క్యాషియర్లు నోట్లు త్వరగా లెక్కపెడతారు. 'ఈ రోజు నోట్ల వర్షం కురిసింది, సాయంత్రానికల్లా లెక్క తేలిపోవాలి, కనబడిన వాళ్లనల్లా పట్టుకుని రా' అని గుమాస్తాలను, విద్యార్థులను పిలుచుకుని వస్తే వాళ్లు క్యాషియర్లంత వేగంగా లెక్కించగలరా? ఒక క్యాషియర్‌ వేగం బట్టి లెక్కవేసి ప్రతీ వ్యక్తీ యిన్ని నోట్ల కట్టల చొప్పున వెయ్యిమంది యిన్ని లెక్కించగలరు అని అంచనా వేస్తే తప్పదా? ప్రభుత్వాఫీసుల్లో డెస్క్‌పై పనిచేసేవారికి రాయడంలో ఒడుపు వుంటుంది. బ్యాంకు క్లర్కులకు అంకెలు వేయడంలో ఒడుపు వుంటుంది. అందరికీ ఒకలాటి పని అప్పచెప్పి సాయంత్రానికల్లా పూర్తి చేయాలంటే ఏమవుతుంది? ఇక విద్యార్థుల సంగతికి వస్తే - వాళ్లు ప్రతీదీ చేయడానికి ఉత్సాహపడతారు. కానీ అది ఎంతసేపు వుంటుందో, మధ్యలో ఎప్పుడు విసుగు పుట్టి మానేస్తారో ఎవరికీ తెలియదు. ఎన్టీయార్‌ ప్రభుత్వంలోకి వచ్చిన కొత్త రోజుల్లో యిలాగే 'బోగస్‌ రేషన్‌ కార్డులు ఏరేస్తాం, ప్రభుత్వోద్యోగుల నిజాయితీని నమ్మలేం కాబట్టి, విద్యార్థులను జాతినిర్మాణ కార్యక్రమంలో భాగస్వాములను చేస్తున్నాం' అంటూ రేషన్‌ కార్డుల వెరిఫికేషన్‌, కొత్తవాటి రిజిస్ట్రేషన్‌ అంటూ స్టూడెంట్స్‌ను పంపించారు. అంతా అస్తవ్యస్తంగా తయారై మళ్లీ ఉద్యోగుల చేత చేయించవలసి వచ్చింది. నిజాయితీగా చేద్దామనుకున్న విద్యార్థికి నేర్పు లేకపోయేది. పైగా వాడిని తక్కిన కుర్రాళ్లు 'ఏమిట్రా యీ చాదస్తం, కాలేజీ ఎలాగూ ఎగ్గొట్టాం కదా, మ్యేట్నీకి పోదాం రా' అంటూ డిస్కరేజ్‌ చేసేవాళ్లు. ఈసారి సర్వేలో కూడా చాలామంది విద్యార్థులు వస్తామని చెప్పి ఎగ్గొట్టారట. ఆ భారం ఉద్యోగులపై పడిందట.

రకరకాల ఉద్యోగులకు ఎలక్షన్‌ డ్యూటీ వేసినపుడు థరోగా శిక్షణ యిస్తారు. ఏళ్ల తరబడి చేస్తూ వస్తున్నారు కాబట్టి కొంతమందికి ప్రాక్టీసు అయిపోయి వుంటుంది. పైగా వాళ్లు ఒక్కరే కాదు, బూత్‌లో కనీసం నలుగురైదుగురు వుంటారు. ఎవర్ని అడిగినా, ఆఖరికి పోలింగు ఏజంటును అడిగినా ప్రొసీజరు చెప్తారు. ఈ సర్వేలో గణకుడు ఒంటరిగా వెళ్లవలసి వచ్చింది. పైగా యీ ప్రాసెస్‌ కొత్త. జనాభా సేకరణలా కాదిది. అన్నిటికీ మించి ఫార్మాట్‌ను మారుస్తూ పోయారు. అందువలన ఎన్యూమరేటర్లు గందరగోళంగానే వున్నారు. ఏరియా కొత్త కాబట్టి ఇళ్ల నెంబర్లు కనుక్కోవడం వారి తరం కాలేదు. అంతర్జాతీయ నగరం అంటూంటారు, గ్రౌండ్‌ రియాలిటీ చూస్తే యిదీ వరస. ఇళ్ల నెంబరింగ్‌ వంటివి సవరించి సర్వేలు చేపడితే అదో అందం. అది లేకుండానే తొందరపడ్డారు.

సమయం చాలలేదు

ఎన్యూమరేటర్లు చాలామంది యింటింటికీ వెళ్లే సమయం, సౌకర్యం లేకపోయింది. ఎందుకంటే ఒక్కో ఎన్యూమరేటరుకి కనీసం 50 యిళ్లను సర్వే చేయవలసి వచ్చింది. కొందరికి యింకా ఎక్కువగా 70, 100 కూడా పడ్డాయి. ఎందుంటే ఇళ్ల సంఖ్య గురించి తప్పుడు అంచనాలు. తగినంతమంది సిబ్బందిని యివ్వలేకపోయారు. ఉర్దూ మాట్లాడే చోట ఆ భాష రాక మరో సమస్య. ఫారాలు ఉర్దూ లేవని పాతబస్తీలో రగడ. దాంతో వాళ్లు కాలనీకి వెళ్లి చెట్టుకింద బల్ల, కుర్చీ వేసుకుని, అవి లేనిచోట బాసింపట్టు వేసుకుని పుస్తకాలు ముందేసుకుని ఎవరు వచ్చి ఏం చెపితే అదే రాసుకున్నారు. ఇంటింటికి తిరిగి వాళ్ల యింటి కప్పు రకమేమిటో, మరుగుదొడ్డి వుందో లేదో, ఇల్లు బాగా వుందో, పాయిందో, గ్యాస్‌ బండలు ఎన్ని వున్నాయో కనిపెట్టేసేటంత అవకాశం వారికి కలగలేదు. డబ్బుందని తెలిస్తే ముప్పు అనుకున్నవాళ్లు ఖరీదైన టీవీలపై దుప్పట్లు కప్పేశారట. నగలు తీసి లోపల పెట్టారట. తీరా చూస్తే ఎన్యూమరేటర్లకు యిళ్లకు వచ్చే టైమే లేకపోయింది.

మొదట్లో యింట్లో సభ్యులందరూ వుండి తీరాలి అన్నవారు కుటుంబ పెద్ద ఒక్కడూ వుంటే చాలన్నారు. చివరకు తన బల్ల దగ్గరకు వచ్చి వివరాలు యిచ్చి సంతకం పెట్టినవాడు కుటుంబ పెద్దో, కుటుంబస్నేహితుడో చెక్‌ చేసుకునే సౌకర్యం ఎన్యూమరేటర్‌కు లేకుండా పోయింది. ఆధార్‌ కార్డుపై వున్న ఫోటోతో పోల్చి చూసేటంత టైమే లేదు. ఎవడో ఒకడు, ఏదో ఒకటి, చెపితే కాలమ్‌లు నిండిపోతాయి కదాన్న విసుగుతో వున్నారు ఎన్యూమరేటర్లు. ఈ సర్వేలోంచి మాకు రావలసినది మేం పిండుకుంటాం అంటున్నారు కెసియార్‌ - అసలు సరిగ్గా ఫిలప్‌ చేశారో లేదో కూడా చూసుకోకుండానే!

ఫారాల్లో చోటూ చాలలేదు

ఆస్తి కొన్న డాక్యుమెంట్ల జిరాక్స్‌ కాపీలు కూడా దగ్గర పెట్టుకోమన్నారు మొదట్లో. కొన్నాళ్లకు జిరాక్సులు యివ్వక్కరలేదు, చూపితే చాలన్నారు. వాటిని చూడడానికి కూడా ఎన్యూమరేటర్లకు సమయం లేదు. ఫారం ముందే నింపి యిచ్చేస్తే చాలు, సంతోషంగా చూసి రాసేసుకున్నారు. ఎందుకంటే కాల్‌గ్యాస్‌ అయితే ఒకటి, ఇండియన్‌ గ్యాస్‌ అయితే రెండు, మగ అయితే రెండు, ఆడ అయితే ఒకటి - యిలా కోడ్‌లో పూరించడంలో వాళ్లు చాలా యిబ్బంది పడ్డారు. అంతకంటె పొడి అక్షరాలు (మేల్‌ అయితే ఎమ్‌, ఫిమేల్‌ అయితే ఎఫ్‌..) రాయించేసి, కంప్యూటరైజ్‌ చేసేటప్పుడు యీ 1, 2 కోడింగ్‌ చేసేపని డాటా ఎంట్రీ ఆపరేటర్లకు పెట్టి వుంటే బాగుండేది. అవన్నీ వీళ్ల నెత్తిన రుద్దడంతో ఓపిక హరించి, యింట్లో ఎందరున్నారు, వాళ్లందరినీ కనబడమనండి, డేట్‌ ఆఫ్‌ బర్త్‌ సర్టిఫికెట్లు చూపమనండి అనేటంత ఓపిక ఎవరికీ లేకపోయింది. మొదట్లో అయితే అవి చెక్‌ చేసేసి, పుట్టిన వూరు గుర్తు పెట్టేసుకుని వాళ్లు తెలంగాణలో పుట్టారో, లేదో గమనించి రాసేస్తారని అన్నారు. చివరకు అదేమీ జరగలేదు. అసలు ఆ కాలమ్సే చిన్నగా వున్నాయి. మన తెలుగువాళ్ల పేర్లు రాయాలంటే చోటు సరిపోవడం లేదు. ఇక స్థలాల వివరాలు రాయాలంటే చచ్చే చావు. 'ఇవన్నీ రాయటం కష్టమండీ, వదిలేయమంటారా? మీరు చెప్పకపోయినా ఏమీ కాదు, అంతా ఐచ్ఛికం అని కోర్టు చెప్పిందిగా' అని ఎన్యూమరేటర్లే సూచించిన సందర్భాలున్నాయి. కోళ్లు, పందుల లెక్కలో మరీ గందరగోళం. మధ్యాహ్నం సర్వేలో కోడి లెక్కకు వచ్చిందట, ఆ రాత్రే కుటుంబసభ్యులందరం యీ పేరున కలిశాం కదా అన్న సంతోషంలో ఆ కోడిని కోసుకుని విందు చేసేసుకున్నారట. ఇంక కోళ్ల లెక్క తప్పినట్లే కదా! కాకుల లెక్క అంటే యిలాటిదే కాబోలు!

ఒకే రోజు వ్యామోహం

ఈ గందరగోళానికి కారణం - రాష్ట్రమంతా ఒకే రోజు సర్వే జరపాలని నిశ్చయించుకోవడం! ఎన్నికలే దశలవారీగా జరుపుతున్నారు. సర్వే దశలవారీగా చేస్తే నష్టమేమిటి అంటే బోగస్‌ కార్డులు ఏరివేయడానికి అన్నారు. చాలామంది సొంతగ్రామాల్లోనూ, నగరాల్లోనూ రెండు చోట్లా నమోదు చేయించుకుని ప్రభుత్వ పథకాల బెనిఫిట్స్‌ పొందుతున్నారు. ఈ ఒక్కరోజు సర్వే వలన వాళ్లు అక్కడో, యిక్కడో ఒకే చోట వుండవలసి వస్తుంది, రెండో చోట రద్దయిపోతుంది అని చెప్పారు. థియరీ బాగానే వుంది, ప్రాక్టికల్‌గా చీదేసింది. ఎన్యూమరేటర్లను అలవికాని సంఖ్యలో సర్వే చేయమనడంతో వాళ్లు ఫారాలు ముందే యిచ్చేస్తే 2, 3 రోజుల్లో పూర్తి చేస్తామన్నారు. ఎన్నికలలో అయితే బ్యాలట్‌ పేపర్లు అవాళే యిస్తారు కాబట్టి వాటిని మిస్‌యూజ్‌ చేయడం కష్టం. దీనిలో ఫారాలు ముందే యివ్వడంతో ఎన్యూమరేటర్లు 17, 18ల నుంచి ఫారాలు నింపడం మొదలుపెట్టారు. ఇక్కడ ఫారం నింపేశాక వెంటనే స్వగ్రామం వెళ్లి అక్కడ మళ్లీ నమోదై వుంటారు కొందరు. 19 న కూడా హైదరాబాదులో చప్పున సర్వే చేయించుకుని స్వగ్రామం వెళ్లడానికి సొంత వాహనాలను, కిరాయి లారీలను సిద్ధం చేసుకున్నారు కొందరు. (కొంతమంది అటు నుంచి యిటు వచ్చారు) అందుకే సర్వేయర్లు రావడం ఆలస్యమైతే గాబరాపడి ఫోన్లు కొట్టారు. ఫిర్యాదులు హ్యేండిల్‌ చేయలేక కాల్‌ సెంటర్‌ చతికిలపడింది.

మామూలుగా అయితే సర్వేయర్లు రాకపోతే ఎవరూ చింతించం. కానీ యీ సందర్భంలో రండి, రండి అని తొందరపెట్టడానికి కారణం - సర్వేలో పాల్గొనాలనే ఉత్సాహం కాదు, అక్కడ మిస్‌ అయిపోతామేనన్న అలజడి. ఎన్యూమరేటర్లు రాగానే తమ వివరాల కాగితం వారి మొహాన కొట్టి వారి పుస్తకంలో సంతకం పెట్టి ఉడాయించారు. కొందరు ప్రయివేటు లారీల్లో వూళ్లు వెళుతూంటే పోలీసులు పట్టుకుని దించేశారు. ఆ ముచ్చట అవేళ మాత్రమే జరిగింది. సర్వే బుధవారం కూడా జరిగింది. ఇంకా లక్షన్నర కుటుంబాలు మిగిలిపోయాయి కాబట్టి కొన్నాళ్ల తర్వాత మళ్లీ చేస్తారట. ఇక డూప్లికేషన్‌ ఎలా అరికట్టగలరు? అసలు డూప్లికేట్‌ కార్డులు తీసేయాలనుకుంటే ఆధార్‌ కార్డులను డిజిటల్‌గా వెరిఫై చేస్తే పోయేది కదా! వయసు, తల్లిదండ్రుల పేర్లు, పుట్టిన సంవత్సరం కామన్‌గా వున్నవారి పేర్లు ఆధార్‌ కార్డుల్లోంచి డిజిటల్‌గా ఏరి, వాళ్ల డాక్యుమెంట్లు మళ్లీ వెరిఫై చేయించి బయోమెట్రిక్‌గా చెక్‌ చేస్తే బోగస్‌వి బయటపడిపోతాయి. ఇంత కసరత్తు అక్కరలేదు.

సర్వే వలన తేలేదేమిటి?

అయినా ఏదో జరిగిపోతోంది, మన కెసియార్‌ ఆంధ్రోళ్ల తాట తీస్తున్నాడు, వాళ్లు భయపడి పారిపోతున్నారు అనే యింప్రెషన్‌ కలిగించడానికి మాత్రమే యీ సర్వే పనికి వచ్చింది. ఎన్నో వ్యక్తిగత వివరాలు సేకరించాలని తలపెట్టి చివరకు తూతూమంత్రంగా తేల్చేశారు. దీనివలన ఒక్క సంగతి మాత్రం బయటపడుతుంది. జనాభాలో మైనారిటీల శాతం, బిసిల శాతం ఎంతో కరక్టుగా తేలుతుంది. జనాభాలో యింతున్నాం, అంతున్నాం అంటూ వాళ్లు చాలా క్లెయిమ్స్‌ చేస్తున్నారు. ఉద్యోగాల్లో కోటా అడుగుతున్నారు. వాళ్లకు యిస్తున్నది ఎక్కువో, తక్కువో తేలిపోతుంది. ఇంకో కాలమ్‌ కులం పేరు చెప్పమంది. బిసి, ఎస్సీ కేటగిరీ అయితే కులం పేరు చెప్పినా అర్థముంది. ఏదైనా కులాన్ని డీక్లాసిఫై చేస్తే ఎంతమంది తగ్గుతారో తెలుస్తుంది. ఒసిలు తమ కులం చెప్పవలసిన పనేముంది? దానికి ఏ జస్టిఫికేషన్‌ యివ్వలేదు. కులాంతరవివాహం వలన పుట్టినవాళ్లు ఏ కులం అని రాసుకుంటారు? కులవ్యవస్థలో నమ్మనివాళ్లు ఏం రాయాలి? కులాంతర వివాహం చేసుకున్నా 'కాపునాడు' పార్టీ పెట్టిన దాసరి నారాయణరావుగారు తన కులం చెప్పలేదని ప్రకటించారు. ఇక యీ సర్వేలో పాల్గొనకపోతే, వివరాలు చెప్పకపోతే భవిష్యత్తులో ఆస్తిపాస్తులు అమ్మడానికి యిబ్బంది పడతారని కలక్టర్ల పేర నోటీసులు పంచి, భయోత్పాతాలు సృష్టించారు. పౌరుని ప్రాథమిక హక్కులు హరించే సర్వే యిప్పటివరకు జరగలేదు, జరగబోదు. సర్వే గణాంకాల వివరణ కోసమే. ( ఈ సర్వే వలన గణాంకాలలో గందరగోళం ఎక్కువైంది) అయితే యీ బెదిరింపుల వలన జనం యిళ్లకు వచ్చి కూర్చున్నారు. అదేదో తమ ప్రతిభ అనుకుంటోంది ప్రభుత. ఇలాటివి రెండు మూడు జరిగితే 'నాన్నా, పులి' కథలా అవుతుంది. ఎమ్బీయస్‌ ప్రసాద్‌ (ఆగస్టు 2014)

ఆగస్టు 22-24 వీక్లీకై ఎమ్బీయస్‌ : కనిపించని హీరోలు - దుబాసీలు

ప్రపంచంలో అనునిత్యం ఎన్నో దేశాల నాయకుల మధ్య, అధికారుల మధ్య చర్చలు, సంప్రదింపులు జరుగుతూ వుంటాయి. ఆ చర్చల్లో తీసుకున్న నిర్ణయాలు చాలాసార్లు చరిత్ర గతినే మార్చివేస్తాయి. అయితే యీ నాయకులందరిదీ ఒకే భాష కాదు. అందుకని వారు దుబాసీలను ఏర్పాటు చేసుకుంటారు. దుబాసీలు తమ నాయకులకు కాస్త దూరంగా సౌండ్‌ ప్రూఫ్‌ క్యూబికల్‌లో ఒక చెవికి హెడ్‌సెట్‌ తగిలించి కూర్చుంటారు. ఒక చెవితో వింటూ, వెంటవెంటనే అనువాదం చేసి చెపుతూ వుండాలి. ఏకసమయంలో వినడం, మాట్లాడడం చేసేటప్పటికి మెదడు అలిసిపోతుంది. 30 ని||ల తర్వాత వేరే వాళ్లు వచ్చి కూర్చుంటారు. అమెరికా, రష్యా అధ్యక్షులు చర్చల్లో పాల్గొనాలంటే రష్యా అధ్యక్షుడితో బాటు దుబాసీలు వుంటారు. ఈయన రష్యన్‌లో చెప్పినదాన్ని అవతలివారికి ఇంగ్లీషులో చెప్పి, వారి సమాధానాన్ని మళ్లీ వీళ్లకు రష్యన్‌ భాషలో అనువదించి చెప్తారు. అనేక మంది రష్యా అధ్యక్షులకు దుబాసీగా పని చేసిన విక్టర్‌ సుఖోద్రేవ్‌ తన 81 వ యేట యీ ఏడాది మే నెలలో మరణించాడు. ఆ సందర్భంగా కొందరు దుబాసీల అనుభవాలపై, కొన్ని సంఘటనలపై మీడియా దృష్టి సారించింది. విక్టర్‌ విషయమే చెప్పాలంటే నికితా కృశ్చేవ్‌ 1959లో తొలిసారి అమెరికాకు వెళ్లినపుడు యితనే దుబాసీగా వున్నాడు. ''కమ్యూనిజం కాపిటలిజం కంటె ఎక్కువ కాలం మనగలుగుతుంది.'' అని కృశ్చేవ్‌ రష్యన్‌లో చెపితే యితను అనువదించేటప్పుడు 'వి విల్‌ బరీ యూ' (మేం మిమ్మల్ని పాతిపెడతాం) అన్నాడు. అది అమెరికన్ల మెదళ్లలో నాటుకుపోయింది.

ఎలీనా కిడ్‌ అనే దుబాసీ మైకేల్‌ గోర్బచేవ్‌కు దుబాసీగా పని చేసింది. అతను చాలా స్నేహపూర్వకంగా వుండేవాడని అంటుందామె. ''అతని దక్షిణాది యాస అర్థం చేసుకోవడం సులభమే కానీ అతని వాక్యాలు చాలా దీర్ఘంగా, క్లిష్టంగా వుంటాయి. వాటిని అలాగే అనువదించడం అసాధ్యం. ముక్కలుగా విడగొట్టి చెప్పేదాన్ని. వాక్యనిర్మాణంలోనే రష్యన్‌కు, ఇంగ్లీషుకు తేడా వుంది. వాక్యం చివరిదాకా వింటే తప్ప అర్థం బోధపడదు. అసలు రష్యాలో ఉపన్యాస కళను, సంభాషణ కళను నాయకులెవరూ పట్టించుకోలేదు. అంతా మిలటరీ వాతావరణమే కాబట్టి తాము ఏం చెప్పినా అవతలివాళ్లు చచ్చినట్లు వింటారనే ధోరణి వాళ్లది. సభను రంజింపచేయడానికి జోక్స్‌ చెప్పాలని, చమత్కారంగా మాట్లాడాలని ఎవరూ అనుకోరు. పుస్తకాల్లో రాసినట్లు మాట్లాడతారు. అందుకే వారిని అనువదించడం కష్టం.'' అంటుందామె. 'గోర్బచేవ్‌ను కలవడానికి చాలామంది వచ్చేవారు. ఓ రోజు ఇంటర్నేషనల్‌ ఫైనాన్స్‌ గురించి మాట్లాడితే, మర్నాడు ఇంటర్నేషనల్‌ లా గురించి మాట్లాడేవారు. వాటి సాంకేతిక పదజాలం తెలుసుకోనిదే మనం సరిగ్గా అనువదించలేం. అందుని మేం కూడా చాలా చదువుకుని, అనేక విషయాలు అధ్యయనం చేసి డ్యూటీకి వచ్చేవాళ్లం. ఒకసారి ఎన్‌సైక్లోపీడియా బ్రిటానికాను రష్యన్‌ భాషలో అనువదించి ప్రచురిస్తామంటూ ఒకతన వచ్చాడు. 'ఎలక్ట్రిక్‌ బల్బు కనిపెట్టిన దెవరు?' అని అడిగాడు గోర్బచేవ్‌. 'బెంజమిన్‌ ఫ్రాంక్లిన్‌' అన్నాడతను. 'మా రష్యన్‌ అయిన అలెగ్జాండర్‌ పొపోవ్‌. అదేమీ తెలియకుండా పట్టించుకోకుండా మీరు ఎన్‌సైక్లోపీడియా తయారుచేస్తే ఎలా?' అంటూ గోర్బచేవ్‌ అతనితో వాదనకు దిగాడు.' అంటూ నవ్విందామె.

విక్టర్‌ గావో అనే అతను చైనీస్‌ ఫారిన్‌ సర్వీసులో పనిచేశాడు. డెంగ్‌ జియావోపింగ్‌కు దుబాసీగా పనిచేశాడు. 'డెంగ్‌ మితభాషి. సూటిగా, తన ప్రాంతపు యాసతో మాట్లాడేవాడు. నిత్యజీవితంలోని ఉపమానాలతో కాస్త మొరటుగానే చెప్పేవాడు. 'పిల్లి నల్లగా వుందా, తెల్లగా వుందా అన్నది కాదు చూడాల్సింది, ఎలకల్ని పడుతుందా లేదా అనేది చూడాలి' అనేది అని తరచుగా చెప్పేవాడు. చైనాలో ప్రభుత్వోద్యోగులు వృద్ధులయ్యాక రిటైర్‌ కావాలని, చైనా సైన్యం నుండి పదిలక్షల మందిని తీసేయాలని, 1950లో జరిగిన గ్రేట్‌ లీప్‌ ఫార్వార్డ్‌ విఫలమయిందని.. యిలా తన అభిప్రాయాలను కచ్చితంగా చెప్పేవాడు. 1985లో ఇంగ్లండు హాంగ్‌కాంగ్‌ను చైనాకు అప్పగించింది. ఆ సందర్భంగా డెంగ్‌ లండన్‌ వెళ్లినపుడు నేను కూడా కూడా వెళ్లి మార్గరెట్‌ థాచర్‌ను కలిశాను. 1985లోనే రిచర్డ్‌ నిక్సన్‌ చైనాకు అయిదు రోజుల పర్యటనపై వచ్చాడు. కూడా ఒక బాడీ గార్డు, ఒక పి.ఎ. అంతే! నిక్సన్‌తో నేను చాలా సమయం గడిపాను. అతనూ, డెంగ్‌ కలిసి చైనాను చాదస్తపు పద్ధతుల్లోంచి బయటకు లాగారు.' అంటాడతను.

నలుగురు ఇరాన్‌ అధ్యక్షులకు దుబాసీగా పనిచేసిన బానాషే కీనౌష్‌ కూడా తన అనుభవాలు చెప్పింది. ఆమె తండ్రి, తాత అందరూ ఫారిన్‌ సర్వీసులో ఉన్నతాధికారులు. 1970లలో తండ్రి లండన్‌లో ఇరానియన్‌ ఎంబసీలో పనిచేసేటప్పుడు ఆమె లండన్‌లో చదువుకుంది. తర్వాత ఇరాన్‌కు తిరిగి వచ్చింది. దుబాసీ ఉద్యోగం గురించి విని దాన్ని తన కెరియర్‌గా చేసుకుందామనుకుంది. అప్పట్లో ఇరాన్‌లో మగవాళ్లకు మాత్రమే ఆ విద్యలో తర్ఫీదు యిచ్చేవారు. ఈమె ఇంగ్లీషులో ఎమ్‌ఏ చేసి, యూనివర్సిటీలో ప్రొఫెసరుగా పనిచేస్తూ దుబాసీగా ఫ్రీలాన్సింగ్‌ చేసింది. ''మహమ్మద్‌ ఖతామీ, మహమూద్‌ అహ్మదినెజాద్‌, రఫ్సన్‌జాని, హసన్‌ రౌహనీ - వీళ్లందరికీ నేను పని చేశాను. ఒక్కొక్కరిది ఒక్కో స్టయిల్‌. రఫ్సన్‌జాని చాలా రిలాక్స్‌డ్‌గా మాట్లాడేవాడు. అహ్మదినెజాద్‌ అయితే చాలా ఆవేశపూరితంగా మాట్లాడేవాడు. రౌహనీ నేను ఏం మాట్లాడుతున్నానో చాలా జాగ్రత్తగా గమనించేవాడు. ఓ సారి యుఎన్‌ సెక్రటరీ జనరల్‌ బాన్‌ కి మూన్‌తో సమావేశం. ఆయన చాలా తగ్గు గొంతులో మాట్లాడుతున్నాడు. నాకు అవేళ రొంప చేసి సరిగ్గా వినబడటం లేదు. గదిలో చుట్టూ జనం. అనువదించడం కష్టంగా వుంది. నా అవస్థ చూసి రౌహనీ 'నాకు ఇంగ్లీషు అర్థమవుతుంది. ఆయన చెప్పేది నువ్వు అనువదించనక్కరలేదు. నేనే డైరక్టుగా విని ఫార్సీలో సమాధానం చెప్తాను. అది ఇంగ్లీషులో అనువదించి ఆయనకు చెప్పు చాలు' అన్నాడు. హమ్మయ్య అనుకున్నాను.''

దుబాసీలు తమ నాయకుల మాటలనే మక్కికి మక్కిగా అనువదించకుండా, వారి భావాలను కూడా స్పష్టంగా వ్యక్తీకరించే సరైన మాటలను వెతికి పొదుగుతారు, వాటిని సరైన అనుభూతితో పలుకుతారు. అప్పుడే ఎదుటి వ్యక్తికి వీరి భావం పూర్తిగా బోధపడుతుంది. కానీ దుబాసీల పాత్ర ఎప్పుడూ తెర వెనుకనే వుంటుంది. - ఎమ్బీయస్‌ ప్రసాద్‌ (ఆగస్టు 2014)

ఎమ్బీయస్‌ : ధూమ్‌ 3 - చైనాలో ఢామ్‌

చైనాలో 1970ల వరకు భారతీయ సినిమాలు ఆడుతూండేవి. రష్యాలో లాగే రాజ్‌ కపూర్‌, 'ఆవారా హూఁ' పాట చైనాలో కూడా చాలా పాప్యులర్‌. అప్పట్లో చైనా విదేశీ సినిమాలను దిగుమతి చేసుకోనిచ్చేది కాదు. ఇండియన్‌ సినిమాలకు మాత్రం మినహాయింపు యిచ్చింది. ఎందుకంటే ఇండియన్‌ సినిమాల్లో ఆటా, పాటా, రంగుల దుస్తులు, భారీ సెట్టింగులు చైనీయులకు నచ్చుతాయి. 1990లలో అమెరికాతో దోస్తీ పెరిగాక చైనావాళ్లు హాలీవుడ్‌ నుండి కూడా సినిమాలు దిగుమతి చేసుకోసాగారు. ఏడాదికి 24 విదేశీ సినిమాలు అనుమతిస్తామని పరిమితి విధించారు. హాలీవుడ్‌ సినిమాల ముందు మరే సినిమాలూ ఆనవు కాబట్టి యిరవై నాలుగూ హాలీవుడ్‌ సినిమాలనే దిగుమతి చేసుకునేవారు. అనుకోకుండా మన ''త్రి ఇడియట్స్‌'' సినిమా రెండేళ్ల తర్వాత అక్కడ రిలీజయి సక్సెసు కావడంతో వారికి మనపై దృష్టి పడింది. చైనా విద్యార్థులు ఆన్‌లైన్‌ ద్వారా ఆ సినిమా గురించి తెలుసుకుని హాల్లో రిలీజైనప్పుడు వచ్చి చూశారు. ఆమిర్‌ ఖాన్‌పై అభిమానం పెంచుకున్నారు. అది చూసి అతను ముఖ్యపాత్ర ధరించిన ''ధూమ్‌ 3''ని కూడా చైనాలో బాగా ఆడుతుందని అందరూ అనుకున్నారు.

చైనాలో సినిమా పంపిణీ అంతా ప్రభుత్వ అజమాయిషీలో నడిచే చైనా ఫిల్మ్‌ గ్రూప్‌ చూస్తుంది. వాళ్లు యీ సినిమాను కొనడమైతే కొన్నారు కానీ దాన్ని ప్రమోట్‌ చేయడానికి, మార్కెట్‌ చేయడానికీ ఏమీ శ్రద్ధ తీసుకోలేదు. ట్రైలర్స్‌, టీజర్‌ పోస్టర్లు, ప్రమోషనల్‌ కాంపెయిన్లు, స్టార్లను తీసుకుని వచ్చి ప్రివ్యూ ఏర్పాటు చేయడాలు ఏమీ చేయలేదు. వాళ్లు యీ సినిమా కొనడానికి పెద్దగా పెట్టుబడి పెట్టకపోవడం ఒక కారణమట. సినిమా నిర్మాతలైన యశ్‌రాజ్‌ ఫిల్మ్‌స్‌ వారు కూడా పట్టించుకోలేదు. ఇవన్నీ చాలనట్లు సినిమాకు చైనీస్‌ భాషలో పేద్ద పేరు పెట్టారట. దానికి ఇంగ్లీషులో అర్థం - 'ద మాజికల్‌ కార్‌ గాడ్‌, ద మాజిక్‌ థీఫ్స్‌ పేషన్‌'. ఇది జులై 25 న రిలీజైంది. అదే రోజు 2 పెద్ద ఒరిజినల్‌ చైనీస్‌ సినిమాలు రిలీజయ్యాయి. దాంతో యీ సినిమా కలక్షన్లు చాలా ఘోరంగా వున్నాయి. రిలీజైన మొదటివారంలో కేవలం 2.65 మిలియన్‌ డాలర్లు వసూలు చేసింది. అదే రోజు రిలీజైన తక్కిన రెండు చైనీస్‌ సినిమాలు 59, 65 మిలియన్‌ డాలర్లు వసూలు చేయగా, అంతకు వారం ముందు రిలీజైన సినిమా 79 మిలియన్‌ డాలర్లు వసూలు చేసింది. ఈ రకమైన నిర్లక్ష్యధోరణి వలన హిందీ సినిమాలకు చైనీస్‌ మార్కెట్‌ దెబ్బ తింటుంది. ''త్రీ ఇడియట్స్‌''తో వచ్చిన గుడ్‌విల్‌ యీ సినిమాతో ఆవిరై పోయింది. - ఎమ్బీయస్‌ ప్రసాద్‌ (ఆగస్టు 2014)

ఎమ్బీయస్‌ : ఆప్‌ విరాళాల కుళాయి ధార సన్నబడింది

ఆన్‌లైన్‌ విరాళాలు పోగుచేసి, వాటిని తన వెబ్‌సైట్‌లో పెట్టే అరుదైన విలక్షణమైన రాజకీయ పార్టీ ఆప్‌. పార్టీకి ఏదైనా సమస్య వచ్చినప్పుడల్లా దాని అభిమానులు తమ మద్దతును రూపాయల ద్వారా తెలియపరచేవారు. మార్చినెలలో అరవింద్‌ గుజరాత్‌లో అరెస్టు కాగానే అప్పటిదాకా రోజుకి 7 లక్షలు వచ్చే విరాళాలు సడన్‌గా 24 లక్షలకు పెరిగాయి. నరేంద్ర మోదీని వారణాశిలో ఢీ కొంటానని మార్చి 25 న ప్రకటించగానే అంతకు ముందు రోజు 48 లక్షలు వచ్చినది, ఆ రోజు కోటి వచ్చి పడింది. ఏప్రిల్‌ 4 న, ఢిల్లీలో అరవింద్‌ను ఒకతను లెంపకాయ కొట్టగానే ముందు రోజు 48 లక్షలు వచ్చినది, ఆ రోజు 1.46 కోట్లు వచ్చాయి. ఎన్నికలు ప్రకటించాక 20 కోట్ల రూ.ల నిధుల కోసం విజ్ఞప్తి చేస్తే రోజూ లక్షలాది రూపాయలు వచ్చిపడేవి. ఏప్రిల్‌ నెలలో సరాసరిన రోజుకి 30 లక్షలు వచ్చాయి. ఎన్నికల ఫలితాలు వెలువడిన రోజు 22 లక్షలు వచ్చాయి. ఇక ఆ తర్వాత కుళాయిధార చిక్కిపోయింది. ఆగస్టు 1 న 10,043 రూ.లు వచ్చాయి. ఇటీవలి కాలంలో సంకటం వచ్చినా అభిమానులు చలించడం లేదు. నితిన్‌ గడ్కరీ కేసులో అరవింద్‌ జైలుకి వెళ్లిన మే 21 న 7.42 లక్షలు వచ్చాయి. మర్నాటికల్లా కలక్షన్‌ 58 వేలకు పడిపోయింది. అరవింద్‌ ఉపన్యాసాలకే తప్ప చేతలకు పనికి రాడని శాంతి భూషణ్‌ అనగానే అరవింద్‌పై సానుభూతి పెల్లుబికి రూ. 3.60 లక్షలు వచ్చాయి. మర్నాటికల్లా అది 1.50 లక్షలకు పడిపోయింది. ఇటీవల జంతర్‌ మంతర్‌ వద్ద సభ ఏర్పాటు చేసి విరాళాల కోసం డబ్బాలు చేతపట్టి తిరిగితే 30 మంది దాతల నుండి రూ. 66,368 దక్కాయి. ఢిల్లీ ఎన్నికలు మళ్లీ జరపాలంటూ ఉద్యమిస్తున్న ఆప్‌కు యీసారి నిధుల కొరత వేధిస్తుందేమో చూడాలి. - ఎమ్బీయస్‌ ప్రసాద్‌ (ఆగస్టు 2014)

ఎమ్బీయస్‌ : బెంగాల్‌ ముస్లిములలో కమలవికాసం

బెంగాల్‌లో ముస్లిములు బిజెపిని ఆశ్రయిస్తున్నారు. బిజెపిలో కొత్తగా చేరిన ప్రాథమిక సభ్యుల్లో ముస్లిముల శాతం 2013 డిసెంబరు నాటికి 6.06 వుంటే, జూన్‌ 20 నాటికి అది 12.38 అయింది. సంఖ్యాపరంగా చూస్తే 60,172 మంది. ఎన్నికల తర్వాత యిలా చేరడం ఎక్కువైంది. బెంగాల్‌ ఎన్నికలలో ముస్లిములకు వున్న ప్రాధాన్యత తెలిస్తే యిది బిజెపికి రాజకీయంగా ఎంత లాభమో అర్థమవుతుంది. బెంగాల్‌లోని 341 డెవలప్‌మెంట్‌ బ్లాక్‌లలో 140 వాటిల్లో ముస్లిముల ఓట్లు సగటున 42% వుంటాయి. అంటే మొత్తం మీద చూస్తే జనాభాలో 25-30% అన్నమాట. ఇన్నాళ్లూ వీళ్లు కాంగ్రెసు, లెఫ్టిస్టు పార్టీలలో వుండేవారు. అయితే తృణమూల్‌ పార్టీ ఆగడాలను వాళ్లు అరికట్టలేకపోతున్నారని గ్రహించాక ప్రత్యామ్నాయం కోసం చూశారు. ఇప్పుడు బిజెపి కేంద్రంలో బలమైన శక్తిగా వుండటంతో తృణమూల్‌కు చెక్‌ చెప్పడానికి బిజెపిలో చేరడమే మంచిదనిపించింది వారికి. బెంగాల్‌లో లెఫ్టిస్టును సమూలంగా నిర్మూలించడానికి తృణమూల్‌ గూండాలు ప్రభుత్వ సహాయంతో విరుచుకు పడుతున్నారు. దాంతో ఆ పార్టీలోని హిందువులు పార్టీ వదలి బిజెపిలో చేరారు. ఇప్పుడు ముస్లిములు కూడా చేరుతున్నారు. బిజెపి అంటే ముస్లిములకు భయం వుంది. ఎన్నికల సమయంలో గోవధను నిషేధిస్తామని, గోమాంసం ఎగుమతిని నిలిపివేస్తామని బిజెపి నాయకులు చేసిన ప్రకటనలు ముస్లిములలో భయాందోళనలు కలిగించాయి. ఎందుకంటే వారిలో చాలామంది ఆ వ్యాపారంపై, తోలు పరిశ్రమపై ఆధారపడి వున్నవారే. ఎన్నికల తర్వాత బిజెపిలో చేరడం ద్వారా దాని విధానాలను తమకు అనువుగా మార్చుకోవాలనే ఆలోచన కూడా వుండి వుండవచ్చు.

ఇప్పటివరకు బెంగాల్‌ గ్రామీణప్రాంతాల్లో బెంగాలీ మాట్లాడే ముస్లిములే చేరుతున్నారు. కలకత్తాలో వుండే ఉర్దూ మాట్లాడే బెంగాలీయేతర ముస్లిములు బిజెపిని దూరంగానే పెడుతూ తృణమూల్‌నే అంటిపెట్టుకున్నారు. అయితే వారి జనాభా మొత్తం ముస్లిముల్లో 9% మాత్రమే. ముస్లిములు యిలా తమ పార్టీలో చేరడం పట్ల బిజెపి నాయకుల స్పందన ఎలా వుంది? 'బెంగాల్‌లో ముస్లిం ఓట్లను విస్మరించి ఏ పార్టీ మనజాలదు. వారి రాకను స్వాగతిద్దాం' అన్నారు బెంగాల్‌ బిజెపి మాజీ అధ్యక్షుడు తథాగత రాయ్‌. అయితే ఆరెస్సెస్‌ వర్గాల వారు యీ పరిణామాలపై మండిపడుతున్నారు. వారి రాక వలన తమ సిద్ధాంతాలు పలుచన పడతాయని వారి భయం. ఆరెస్సెస్‌ వారి బెంగాలీ పత్రిక ''స్వస్తికా''లో జులై 14 న ప్రచురించబడిన ఒక వ్యాసంలో ''బెంగాల్‌ ఎన్నికలలో విజయం సాధించి బిజెపి సమస్యలు కొని తెచ్చుకుంటోంది. గతంలో మార్క్సిస్టు పాలనలో అరాచకం సాగించిన అల్లరి మూకలు తృణమూల్‌ అధికారంలోకి రాగానే సిపిఎం వదిలి తృణమూల్‌లో చేరి తొలినుండీ పార్టీని అంటిపెట్టుకున్న క్యాడర్‌ను వెడలనంపి, పదవులు ఆక్రమించాయి. ఆ విధంగా ఆ పార్టీలో గందరగోళం సృష్టించాయి. ఇప్పుడు బిజెపిలోకి కూడా చాలామంది (ముస్లిములు అని పేర్కొనకుండానే) వచ్చి చేరి అలాటి గందరగోళాన్నే సృష్టించబోతున్నారు.'' అని రాశారు. ఆ భయాన్ని ప్రతిఫలిస్తూ ఒక బిజెపి అభిమాని ట్విట్టర్‌లో - ''యే క్యా హో రహా హై? బిజెపిలో ఆలీల (కామన్‌ ముస్లిము పేరు) కుంభవృష్టి కురుస్తోందే!?'' అని రాశాడు. - ఎమ్బీయస్‌ ప్రసాద్‌ (ఆగస్టు 2014)

ఎమ్బీయస్‌ : మొదటి ప్రపంచయుద్ధంలో భారతీయుల పాత్ర

1914 జూన్‌ 28 న ఒక సెర్బియన్‌ విప్లవకారుడు ఆస్ట్రియా రాజకుమారుణ్ని, భార్యను హత్య చేశాడు. దీని వెనుక సెర్బియా హస్తం వుందని భావించిన ఆస్ట్రియా ఆ దేశంపై జులై 28 న యుద్ధం ప్రకటించింది. సెర్బియాతో తనకున్న మిత్రత్వం వల జార్‌ చక్రవర్తుల పాలనలో వున్న రష్యా దానికి మద్దతుగా సైన్యాన్ని మోహరించింది. ఆస్ట్రియాకు సన్నిహితంగా వున్న జర్మనీ రష్యాపై ఆగస్ట్‌ 1 న యుద్ధం ప్రకటించింది. రష్యాతో తమకున్న సంధి కారణంగా ఫ్రాన్సు రష్యాకు మద్దతుగా నిలిచింది. దాంతో జర్మనీ బెల్జియం ద్వారా ఫ్రాన్సుపై దండెత్తింది. బెల్జియం తటస్థ ప్రతిపత్తికై హామీ యిచ్చి యిప్పుడు ఉల్లంఘించిన జర్మనీకి బుద్ధి చెప్పడానికి బ్రిటన్‌ యుద్ధంలోకి దిగింది. ఇలా యూరప్‌లో పెద్ద ఎత్తున యుద్ధం ప్రారంభమైంది. 1915 వచ్చి అది ప్రపంచంలోని యితర దేశాలకు కూడా పాకి నాలుగేళ్లపాటు సాగింది. బ్రిటన్‌కు వలసదేశంగా వున్న భారతదేశం కూడా దానిలో పాల్గొంది. యుద్ధం పూర్తయ్యాక రెండేళ్లకు దానిలో మరణించిన సైనికుల స్మృత్యర్థం ఢిల్లీలో ఇండియా గేట్‌ నిర్మించింది బ్రిటన్‌ ప్రభుత్వం. 2014 జులై 28 కి మొదటి ప్రపంచయుద్ధం ప్రారంభమై నూరేళ్లు పూర్తయిన సందర్భంగా దాన్ని గుర్తు చేసుకుంటూ గ్లాస్గోలో కామన్‌వెల్త్‌ దేశాధినేతలు కలిశారు. ఆ సందర్భంగానైనా ఆ యుద్ధంలో మనవాళ్ల పాత్రను ఎత్తిచూపవలసిన అవసరం వుంది.

ఆ యుద్ధంలో ఇండియన్లు పాల్గొన్నారన్న విషయం గుర్తుందా లేదా అని ఈ ఏడాది మొదట్లో బ్రిటిష్‌ కౌన్సిల్‌ వాళ్లు సర్వే నిర్వహించారు. సర్వేలో పాల్గొన్నవారిలో చాలామందికి గుర్తు లేదు. 25% మంది పాల్గొన్నారు కానీ బ్రిటిషువారికి వ్యతిరేకంగా పోరాడారు అని చెప్పారు. ఇలాటి సర్వేయే రెండేళ్ల క్రితం బ్రిటన్‌లో నిర్వహిస్తే సగం కంటె ఎక్కువమంది మందికి ఇండియా పాలు పంచుకుందో లేదో తెలియదు, ఒకవేళ తప్పనిసరి పరిస్థితుల్లో యుద్ధం చేసి వుంటే ఏ వెయ్యి మంది సైనికులో పోరాడి వుంటారు అన్నారు. నిజానికి ఆ యుద్ధంలో మనవాళ్లను పాల్గొనమని, బ్రిటిషువారికి మద్దతుగా పోరాడమని మహాత్మా గాంధీతో సహా నాయకులందరూ ప్రోత్సహించారు - యుద్ధానంతరం స్వాతంత్య్రం యిస్తామని బ్రిటన్‌ యిచ్చిన హామీని నమ్మి! అంతేకాదు వస్తురూపంగా కూడా భారతీయుల పాత్ర ఎంతో వుంది. 37 లక్షల టన్నుల ఆహారపదార్థాలు, 10 వేలమంది నర్సులు, 1.70 లక్షల జంతువులు, 14.60 కోట్ల పౌండ్ల ధనం.. యివన్నీ కాకుండా 11 లక్షల భారతీయ సైనికులు! వీరిలో 74 వేలమంది హతులయ్యారు. స్వాతంత్య్రం వచ్చాక యిప్పటిదాకా జరిగిన అన్ని యుద్ధాలలో మరణించిన సైనికుల మొత్తం సంఖ్య కంటె యిది 5 రెట్లు ఎక్కువ.

ఈ సైన్యం భారత్‌లో వాయువ్యప్రాంతం శత్రువశం కాకుండా కాపాడింది, అంతేకాదు ఈజిప్టు, సింగపూర్‌, చైనాలలో బ్రిటిషు ఆయుధాగారాలను కాపలా కాసింది. మన సైన్యంలో 60% మంది పశ్చిమాసియాలోని మెసపొటేమియా (ఇప్పటి ఇరాక్‌)లో విజయాలు సాధించారు. అక్కడ వుండే రోజుల్లో 1916లోనే ఒక్క ఏడాదిలో 2 లక్షల మంది ఇండియన్లు రోగాల పాల బడ్డారు.10% మంది ఈజిప్టు, పాలస్తీనాలను గెలిచారు. 1917లో జెరూసలెంను గెలిచినది మనవాళ్లే. అక్కడి డోమ్‌ ఆఫ్‌ ద రాక్‌ను రక్షించే బాధ్యతను ఇండియన్‌ ముస్లిం పటాలానికి అప్పచెప్పారు. యుద్ధానంతరం ఇండియన్లకు 13 వేల గాలంట్రీ అవార్డులు బహూకరించారు. ఆనాటి యుద్ధం వలన భారతీయులు యుద్ధకళలో కూడా ప్రావీణ్యత సంపాదించారు. మన పాత్రను యితరులు విస్మరించినా మనం మాత్రం విస్మరించరాదు. - ఎమ్బీయస్‌ ప్రసాద్‌ (ఆగస్టు 2014)

ఎమ్బీయస్‌ : ఏది సత్యం? ఏదసత్యం?

నిర్భయ కేసు జరిగిన దగ్గర్నుంచి దేశంలో - ముఖ్యంగా అఖిలేష్‌ యాదవ్‌ పాలనలోని యుపిలో - అత్యాచారాల కేసులు మరీ వెలుగులోకి వస్తున్నాయి. మీడియా వాటిని హైలైట్‌ చేస్తోంది. రాజకీయ నాయకులు కొందరు వాటిని అసెంబ్లీలో అలజడి రేపడానికి, ధర్నాలు జరిపి రాజకీయప్రయోజనాలు సాధించడానికి ఉపయోగించుకుంటున్నారు. మీడియా కూడా వార్త రాగానే సంచలనం రేపి, ప్రజలను ఉద్రేకపరుస్తోంది. తీరా కొన్ని రోజుల తర్వాత తరచిచూస్తే వాస్తవాలు మరోలా వుంటున్నాయి. బదాయూ జిల్లాలో మే 27 న యిద్దరు దళిత బాలికలపై సామూహిక అత్యాచారం చేసి, వారిని చంపేసిన యాదవ యువకులు మామిడి చెట్టుకు వేలాడతీశారంటూ కథనాలు వచ్చాయి. వాటిపై ఎంతో అలజడి చెలరేగింది. రేప్‌ చేశారంటూ ఒక కుటుంబానికి చెందిన ముగ్గురు యువకులను, కేసు మాఫీ చేయడానికి సహకరించారంటూ యిద్దరు కానిస్టేబుళ్లను అరెస్టు చేసి సత్యశోధన పరీక్షలు నిర్వహించారు. ఆ పరీక్షల తర్వాత పోలీసులకు వారు అమాయకులని తోచింది. అమ్మాయిల కుటుంబసభ్యులే దోషులేమో, కూతుళ్ల ప్రేమవ్యవహారాలు భరించలేక పరువుకోసం వాళ్లే చంపేసి, ప్రియులపై నేరం మోపుతున్నారని అనుమానం వచ్చింది. మళ్లీ పోస్టు మార్టం చేయించాలని కోర్టుని కోరారు. కోర్టు సరేనంది కానీ యీ లోగా భారీ వర్షాల కారణంగా గంగా నది పొంగి అమ్మాయిల సమాధులు మునిగిపోవడంతో ఆగవలసి వచ్చింది. ఈలోగా హైదరాబాదులోని సెంటర్‌ ఫర్‌ డిఎన్‌ఏ ఫింగర్‌ ప్రింటింగ్‌ అండ్‌ డయాగ్నొస్టిక్స్‌ (సిడిఎఫ్‌డి)కు అమ్మాయిల డిఎన్‌ఏ పంపించారు. సెంటర్‌ వాటిని పరీక్షించి వారిపై అత్యాచారం జరగనే లేదని ఆగస్టు మూడోవారంలో ధృవీకరించింది. ఇక కుటుంబసభ్యులను గట్టిగా తాటించాలని పోలీసులు నిర్ణయించుకున్నారు. మళ్లీ పోస్టుమార్టమ్‌ చేయించి ఆ రిపోర్టు రాగానే ఆ పనికి ఉపక్రమించబోతున్నారు.

మేరఠ్‌ మదరసా రేప్‌ కేసు కూడా యిలాగే తయారయ్యేట్లుంది. జులై నెలాఖరులో సరావా గ్రామానికి చెందిన ఒక పెద్దమనిషి పోలీసు స్టేషన్‌కి వచ్చి తన 20 ఏళ్ల కూతురుకి ఒక ముస్లిం స్నేహితురాలు వుందని, ఆమె ప్రోద్బలంతో ఒక మదరసా (ముస్లిం పాఠశాల)లో హిందీ టీచరుగా చేరిందని, కనబడటం లేదని ఫిర్యాదు చేశాడు. తర్వాత కొన్ని రోజులకు జులై 23 న మదరసా నడిపే సలాలుల్లా, అతని భార్య, కూతురు, గ్రామ ప్రధాన్‌ నవాబ్‌ ఖాన్‌ సాయంతో తన కూతుర్ని ఎత్తుకుపోయి మదరసాలో బంధించి, అత్యాచారం జరిపించారని, ఆ తర్వాత మతం మార్చుకుంటున్నట్లు బలవంతంగా కాగితాలపై సంతకాలు తీసుకున్నారని ఆరోపించాడు. తన కూతురు వారి నుండి ఎలాగోలా తప్పించుకుని జులై 30 న యింటికి వచ్చి, తమకు చెప్పిందని, వైద్యపరీక్షలు చేయిస్తే రేప్‌ జరిగిందని, పొట్టమీద కోతలు కనబడ్డాయని చెప్పారన్నారు. ఈ విషయం బయటకు రాగానే యధావిధిగా అరెస్టులు, ప్రతిపక్షాల ఆందోళనలు, ఖండనలు, పార్లమెంటులో బిజెపి-ఎస్పీ సభ్యుల వాదోపవాదాలు, ముఖ్యమంత్రి విచారణకు ఆదేశించడాలు అన్నీ జరిగాయి. బదాయూ కేసులో ముఖ్యమంత్రి కులస్తులు దోషులైతే, యీ కేసులో అతని పార్టీకి దన్నుగా నిలిచే ముస్లిములు దోషులు. మతాంతీకరణ కోణం కూడా వుండడంతో యిది హిందూ-ముస్లిం గొడవలకు దారి తీసేట్లు తోచింది. దీనిపై చాలామంది సాధారణ పౌరులు కూడా ఆవేశపడ్డారు. పోలీసు విచారణ ప్రారంభమయ్యేసరికి మరో కోణం తొంగిచూసింది.

జరిగినదేమిటంటే - యీ అమ్మాయి కలీమ్‌ అనే ముస్లిం అబ్బాయితో ప్రేమలో పడింది. ఆమె సెల్‌ఫోన్‌ కాల్‌ లిస్టు చూసి వాళ్లిద్దరూ గంటల తరబడి సంభాషించుకుంటారనే విషయం పోలీసులు కనిపెట్టారు. ఆమె గర్భవతి అయింది. 45 రోజులయ్యేసరికి కడుపులో నెప్పి వస్తూంటే కలీమ్‌తో కలిసి స్థానికంగా వున్న గైనికాలజిస్టు సుశీలా జయరథ్‌ వద్దకు వెళ్లి చూపించుకుంది. 'నీ ఫాలోపియన్‌ ట్యూబుల్లో ఒకదానిలో పిండం చేరింది. దీన్ని ఎక్టోపిక్‌ ప్రెగ్నన్సీ అంటారు. వెంటనే ఆపరేషన్‌ చేయించుకుని తీసేయించుకో' అని డాక్టరు చెప్పింది. జులై 23న యీమె యింట్లో చెప్పకుండా కలీమ్‌తో కలిసి మేరఠ్‌ వెళ్లి మెడికల్‌ కాలేజీ హాస్పటల్‌లో ఆపరేషన్‌ చేయించుకుంది. 'భర్త' హోదాలో కలీమ్‌ ఆపరేషన్‌కు అనుమతి పత్రం రాసిచ్చాడు. వాళ్లతో బాటు ఒక హిందూ యువకుడు కూడా తోడుగా వున్నాడు. జులై 27 వరకు ఆమె ఆసుపత్రిలోనే వుంది. ఆ తర్వాత యింటికి వచ్చింది. ఏ కహానీ చెప్పిందో తెలియదు. అయితే ఆపరేషన్‌ తర్వాత యిన్‌ఫెక్షన్‌ రావడంతో ఆమె జులై 29 న మళ్లీ యింట్లోంచి బయటకు వెళ్లి చికిత్స చేయించుకుని మూడు రోజుల తర్వాత తిరిగి వచ్చింది. ఈ సారి మళ్లీ కూతురు కనబడకపోవడంతో తండ్రి కనబడటం లేదని ఫిర్యాదు చేయడం, ఆ తర్వాత మదరసాలో అత్యాచారం జరిగిందని ఆరోపించడం జరిగాయి.

ఈ అమ్మాయిని పోలీసులు విచారించినపుడు మొదట్లో తనను నలుగురు రేప్‌ చేసి ఒక వ్యాన్‌లో పడేసి ముజఫర్‌ నగర్‌ ఆసుపత్రికి తీసుకెళ్లి హడావుడిగా ఆపరేషన్‌ చేయించేశారని చెప్పింది. (రేప్‌ చేస్తే ఆపరేషన్‌ చేయించడం దేనికిట?) కలీమ్‌ పేరు అస్సలు చెప్పలేదు. ఆపరేషన్‌ చేసినది మేరఠ్‌ ఆసుపత్రిలో అని తెలియగానే అనుమానం కలిగింది. తీగలాగి డొంక కదిల్చారు. ఇప్పుడు కలీమ్‌ను అరెస్టు చేశారు.

ఇది అసత్యమని తేలితే యికపై ప్రజలు నిజంగా అత్యాచారాలు జరిగినా స్పందించడం మానేస్తారు. ఏ బాలిక కథనాన్నీ నమ్మరు. అది దురదృష్టకరం. ఆ బాధితులకు అన్యాయం జరిగినట్లే! ఎమ్బీయస్‌ ప్రసాద్‌ (ఆగస్టు 2014)

ఆగస్టు 25 ఎమ్బీయస్‌ : బుడగలమ్ముతున్నారు..

ఇటు తెలంగాణ సర్కారు, అటు ఆంధ్ర సర్కారు రెండూ ఒకేలా వున్నాయి. అది చేస్తాం, యిది చేస్తాం, ఏడాదిలో మీ జీవితాలు మార్చేస్తాం అంటూ రంగుల కలలు చూపుతున్నారు. రంగురంగుల బుడగలు చేతికి వచ్చేవరకే అందంగా వుంటాయి. కొన్న కాస్సేపటికే ఢామ్మంటాయి. వీళ్లకు చూపించే సినిమాలన్నీ కేంద్రం నుంచి నిధులపై ఆధారపడి అల్లే కథలే. అవి వస్తాయని ప్రజలకు, పెట్టుబడిదారులకు ఆశ లేదు, తొందరపడి కమిట్‌ కావడానికి జంకుతున్నారు. ముఖ్యమంత్రులిద్దరూ మాత్రం ధైర్యంగా అన్నీ సాధ్యమే అని చెప్తున్నారు. బాబు కెసియార్‌ యిద్దరూ ఒక బళ్లో చదువుకున్నవారే. మీడియాను యింప్రెస్‌ చేస్తూ కాలం గడిపేయగలరు. బాబు కెసియార్‌ కంటె సీనియర్‌ కాబట్టి ఆ సీనియారిటీ దీనిలో కూడా కనబడుతోంది. ఉమ్మడి రాష్ట్రానికి వుండే బజెటంత లెవెల్లో 13 జిల్లాల రాష్ట్రానికి ప్లాన్‌ చేశారు. ఇన్‌ఫ్రాస్ట్రక్చర్‌పై ఎంతో ఖర్చు పెట్టాలి. కానీ ప్రణాళిక   
(ప్లాన్‌) ఖర్చు ప్రణాళికేతర (నాన్‌-ప్లాన్‌) ఖర్చులో 30% వుంది. ఇంకేం డెవలప్‌మెంట్‌?

బజెట్‌ల గురించి విశేషంగా చర్చించడం అనవసరం. ఎందుకంటే వీటిలో ఏదీ ఏడాది చివరకు స్థిరంగా వుండదు. అనుకున్నంత ఆదాయం రాదు, ఖర్చు మాత్రం ఎక్కువవుతుంది. దీనిలో పన్నులు ప్రస్తావించరు. తర్వాత వడ్డిస్తారు. సంక్షేమ పథకాలు కూడా పెంచుతూ వ్యయం పెంచుతారు. ఆదాయం పెరగాలంటే పరిశ్రమలు రావాలి. పరిశ్రమలు రావాలంటే మౌలిక సదుపాయాల కల్పన జరగాలి. దానికి 2700 కోట్ల రూ.లనుకుంటా, అంతే యిచ్చారు. సరిపోతుందా? మళ్లీ నిన్న చంద్రబాబుగారి మ్యాప్‌లో చూస్తే 14 పోర్టులు, 14 ఎయిర్‌పోర్టులు చూపించారు. ఇలాటి బజెట్‌లతో అలాటివి ఎన్ని వస్తాయి? వచ్చినా నిలుస్తాయా? హైదరాబాదు ఎయిర్‌పోర్టుకే తగినంత రద్దీ లేదు. జిల్లాకో ఎయిర్‌పోర్టంటే అవి ఎక్కేవాళ్లు ఎవరు?

ఇక రుణమాఫీ గురించి చెప్పాలంటే ఎంతైనా చెప్పవచ్చు. వచ్చిన దగ్గర్నుంచి రకరకాలుగా చెప్తూ వస్తున్నారు. మొన్న జీవో 174లో కూడా ఒక ఎనామలీ వుంది. 2013 డిసెంబరు 31 వరకు తీసుకున్న రుణాలు మాఫీ అవుతాయట. 2014 జనవరి 1 నుండి మార్చి 31 లోగా రుణాలు చెల్లించినా బుక్‌ ఎడ్జస్ట్‌మెంట్‌ చేయించుకున్నా (పాత లోను చెల్లించినట్లు, వెంటనే మళ్లీ తీసుకున్నట్లు బాంకు పుస్తకాల్లో చూపిస్తారు) ఆ రైతులకు మాత్రం రుణమాఫీ వర్తించదట. మార్చి 31 కూడా బాకీ వుంటేనే రుణమాఫీట. అంటే నిజాయితీగా తిరిగి కట్టేసినవాడికి శిక్ష అన్నమాట. ఇది సహజన్యాయానికి విరుద్ధం. మళ్లీ మారుస్తారేమో. ఇలా ఎన్నెన్ని మలుపులు తిరిగి ఫైనల్‌గా ఏది అమలు చేశారో అప్పుడు చూసి మాట్లాడుకోవచ్చు. ఈ లోపుగా చెప్పదగిన దేమిటంటే బజెట్‌లో ఎలాట్‌ చేసిన 5 వేల కోట్లు మాత్రం ఏ మూలకూ చాలవు. మళ్లీ నాలుగు రోజులకు ఏ కహానీ చెప్తారో చూదాం.

ఇక రాజధాని గురించి కాబినెట్‌లో ప్రతీ వ్యక్తీ రోజూ మాట్లాడుతూనే వుంటాడు. కానీ దానికోసం బజెట్‌లో ఒక్క రూపాయి కూడా ఎలాట్‌ చేయలేదు. అదేమంటే కేంద్రం నిధులు యిస్తుంది కదా అంటున్నారు. కేంద్ర నిధులపై అంత ఆశ పెట్టుకుంటే ఎలా స్వామీ? విభజన సమయంలో హామీ యిచ్చిన ప్రత్యేక హోదా యిప్పటిదాకా రాలేదు. పైగా కేంద్రం నియమించిన శివరామకృష్ణన్‌ కమిటీ ధోరణి చూస్తే రాజధానికై ప్రయివేటు స్థలం కొనడానికి మేం సుముఖం కాదు. ప్రభుత్వస్థలం వున్నచోటే రాజధాని కట్టాలంటున్నారు. అంటే దొనకొండే కదా అని ఓ విలేకరి బాబు నడిగితే 'దొనకొండలో అయితే నీ భార్య కూడా నీ వెంట రాదు, నువ్వొక్కడివే అక్కడ కాపురం పెట్టాలి. రాజధాని అంటే రాష్ట్రం మధ్యలో వుండాలి' అని సుద్దులు చెప్పారు. ఈయన వరస చూస్తే నౌకాశ్రయాలు కూడా రాష్ట్రం మధ్యలో కట్టేటట్టు వున్నాడు. ఈ రోజు దొనకొండ మూలప్రాంతం కావచ్చు, రేపు రాజధాని అంటూ వస్తే అన్ని సౌకర్యాలు కలగవా? విలేకరి భార్య పరిగెట్టుకుంటూ రాదా?

బాబుగారు అమ్మే అన్ని బుడగల్లో అత్యంత కలర్‌ఫుల్‌ బుడగ రాజధాని బుడగ! దాన్ని చూడడానికి ప్రపంచం నుండి టూరిస్టులు వస్తారట. ఆ స్థాయిలో యీయన కడతారట. ఎత్తయిన బిల్డింగులు చూడడానికి పల్లెటూరి వాళ్లు రావాలి తప్ప ప్రపంచ పర్యాటకులు రారు. వాళ్లకు కావలసినది ప్రకృతి సౌందర్యాలు లేదా చారిత్రాత్మక ప్రదేశాలు. రాజధాని గురించి ఎవరూ మాట్లాడవద్దు అంటూనే బాబు విజయవాడ-గుంటూరు మధ్యనే రాజధాని అని పదేపదే చెప్తున్నారు. నారాయణ చేతా చెప్పిస్తున్నారు. ఆ నారాయణగారు ఆ చేత్తోనే జిల్లాకో విశ్వవిద్యాలయం బుడగ కూడా అమ్ముతున్నారు. పెట్రోలియం యూనివర్శిటీ రాజమండ్రిలో పెడతామని కాస్సేపు, కాకినాడలో పెడతామని కాస్సేపు, వైజాగ్‌లో పెడతామని యింకాస్సేపు చెప్తున్నారు. ఆ బుడగను ఏ వూరి కోటాలో వేయాలో తెలియదు. రియల్‌ ఎస్టేటు యాడ్స్‌లో తప్ప యిలాటి ప్రకటనలు ఏ రాష్ట్రమంత్రులూ చేయరు.

ప్రస్తుతం బాబు, నారాయణ రియల్‌ ఎస్టేటు వాళ్లకు ఏజంట్లగా పని చేస్తున్నారు. 'మీ ప్రకటనల వలన రేట్లు పెరుగుతున్నాయి, ఎకరా కోటి అయింది. తక్కువ కడిగితే రైతులు భూమి యివ్వరేమో' అని ఎవరైనా సందేహాలు వ్యక్తం చేస్తే 'వారికి 60, 40 నిష్పత్తిలో డెవలప్‌ చేసి యిస్తామని చెప్తాం' అంటున్నారీయన. రుణమాఫీ హామీ అమలు తీరు చూశాక, యీ హామీని ఎవరైనా నమ్ముతారా? అసలు ఆ ప్రపోజల్‌ పెట్టగానే యిన్నాళ్లూ రకరకాల సెజ్‌ల కింద ప్రభుత్వానికి భూమి యిచ్చిన రైతులందరూ తిరగబడరా? 'కృష్ణా, గుంటూరు జిల్లాల రైతులకు, భూయజమానులకు మాత్రమే యీ ప్రత్యేక సౌకర్యం ఏల? మా దగ్గర గతంలో తీసుకున్న భూమి కూడా డెవలప్‌ చేసి మా వాటా మాకు యివ్వండి' అని మొదలెడితే..? లాంకో భూమి వక్ఫ్‌ భూమిగా చెప్తాం అంటూ ప్రకటించిన తెలంగాణ ప్రభుత్వం వెనక్కి తగ్గింది. వక్ఫ్‌ భూములని చెప్తే ఆ మేరకు వక్ఫ్‌ బోర్డుకి నష్టపరిహారం యివ్వడం తమ తరం కాదని గ్రహించి! వీళ్లూ అలాగే తగ్గాల్సి వస్తుంది. బాబు, నారాయణలకు తోడు వెంకయ్యనాయుడు తయారయ్యారు. అక్కడే మెట్రో వస్తోంది అంటూ. రైల్వే బజెట్‌లో ఆ ప్రస్తావనే లేదు, రాష్ట్రంలో కొత్త రైలు మార్గాల వూసే లేదు. ఈయన మాత్రం వారానికి ఓ సారైనా మెట్రో మ్యాపులు చూపిస్తున్నారు.

ఈ ప్రకటనల వలన జరుగుతున్న అనర్థం ఏమిటంటే ప్రజలంతా అప్పులు చేసి (కృష్ణా జిల్లాలో బ్యాంకుల్లో బంగారం రుణాలు ఉధృతంగా పెరిగాయిట) స్థలాలు కొంటున్నారు. డబ్బంతా రియల్‌ ఎస్టేటుపై పెడితే పరిశ్రమలకు పెట్టుబడి పెట్టేవారెవరు? రియల్‌ ఎస్టేటు వలన ఎకనమిక్‌ యాక్టివిటీ, వస్తూత్పత్తి, ఉద్యోగ కల్పన ఏమీ వుండదు. అందరూ స్థలాలు కొని స్తబ్దంగా కూర్చుంటారు. ఇళ్లు కూడా కట్టరు. పక్కవాడు కడితే రేటు పెరుగుతుంది, అప్పుడు అమ్ముకుందాం అని కూర్చుంటారు. ఎవరు ఏడ్చినా, మొత్తుకున్నా విజయవాడ-గుంటూరు మధ్యే రాజధాని అని బాబు పదేపదే చెప్పేస్తున్నారు. నడిబొడ్డు సిద్ధాంతం ఒకటి జోడించారు. అక్కణ్నుంచి ఏ జిల్లాకు ఎంతదూరమో మ్యాప్‌లతో సహా వివరిస్తున్నారు. విజయవాడ, గుంటూరు నగరాల నుండి 10 కి.మీ.ల దూరంలో లభ్యంగా వున్న భూమి తక్కువగా వుంది మొర్రో అని ఓ పక్క ఉపముఖ్యమంత్రి చెప్తున్నారు.

రాజధాని దక్కలేదని తక్కిన జిల్లాల వాళ్లు గోల చేయకుండా జిల్లాకో స్మార్ట్‌ సిటీ పెట్టేస్తానంటున్నారు. దేశం మొత్తం మీద 100 పెడతామని మోదీ అంటే వాటిలో 13 మనకే వస్తాయన్నమాట! భేష్‌! అసలు స్మార్ట్‌ సిటీ పెట్టడానికి ఎంత విద్యుత్‌ అవసరమౌతుందో లెక్క వేశారో, రుణమాఫీ లాగానే అనుకుంటున్నారో నాకు అర్థం కావటం లేదు. రాష్ట్రంలో యీ రోజు అదనపు విద్యుత్‌ కనబడుతోందని మురిసిపోకూడదు. ఇది కొంతకాలం ముచ్చటే. పిపిఏల రద్దు వాదన కేంద్రమో, కోర్టో కొట్టి పారేయవచ్చు. విభజన బిల్లులో వున్నది అమలు చేయాల్సిందే అని ఎవరైనా చెప్తారు. భద్రాచలం ముంపు గ్రామాల గురించి ఆలస్యంగానైనా కెసియార్‌ వాస్తవపరిస్థితి గ్రహించి బహిరంగంగా అవి మావి కావు అని ఒప్పుకున్నారు. విద్యుత్‌ పంపిణీ గురించి కూడా బాబు త్వరగా ఒప్పుకుంటే మంచిది. పంపిణీ అన్యాయంగానే జరిగిందనడంలో సందేహం లేదు. ఆస్తులు, అప్పులు అన్నీ జనాభా ప్రాతిపదికన పంచి, యిది మాత్రం ఐదేళ్ల వినియోగం ప్రాతిపదికన పంచడం తప్పు. సాధారణంగా రాజధానికి కరంటు యిచ్చి పట్టణాలకు సరఫరా తక్కువగా యిస్తారు, పల్లెలకు యింకా తక్కువ యిస్తారు. ఆ రకంగా ఉమ్మడి రాష్ట్రంలో హైదరాబాదు వున్న తెలంగాణలో ఎక్కువ వినిమయం అనుమతించారు. విభజన టైములో ఆ వినిమయం లెక్కన ఆంధ్రకు తక్కువ కేటాయించారు.

కానీ అడ్డు చెప్పేది వుంటే అప్పుడే చెప్పాలి. అప్పుడు నోరు మూసుకున్నాక యిప్పుడు ఒప్పుకోవాల్సిందే. తెలంగాణకు చెందిన టిడిపి నాయకులు యీ ఫార్ములాను ఆమోదించారని, విభజన బిల్లును పాస్‌ చేయించుకున్నారని, అడ్డు రాబోయిన తన పార్టీ ఆంధ్ర ఎంపీని చావగొట్టి చెవులు మూశారని, అయినా టిడిపి అధ్యక్షుడు వారిని పార్టీలోంచి బహిష్కరించకపోగా మళ్లీ టిక్కెట్లు యిచ్చి సత్కరించారని యీ సందర్భంలో గుర్తు చేసుకోవాలి. ఇప్పుడాయన అన్యాయం జరిగిందని వాపోతే అది అరణ్యరోదనే. బిల్లులో ఒప్పుకున్నట్లు అమలు చేస్తే ఆంధ్రకు విద్యుత్‌ తగ్గుతుందని గుర్తుంచుకోవాలి. ప్రస్తుతం అక్కడ పరిశ్రమలు పెద్దగా లేవు కాబట్టి విద్యుత్‌ సరిపోతోంది. కోతలు లేవు. కానీ నిజంగా పరిశ్రమలు తరలి రావడమో, కొత్తవి రావడమో జరిగినా, బాబు చెప్తున్న ప్రాజెక్టుల్లో పదోవంతు అమలు కాబోయినా యిది సరిపోదు. 24 గంటల విద్యుత్‌ సరఫరా రాష్ట్రంగా ఆంధ్రను ఎంపిక చేశారు కాబట్టి ఢోకా వుండదని అనుకున్నా, ఏ ప్రాతిపదికను చేశారో కూడా చూడాలి. ఈ రోజు వినిమయం బట్టి హామీ యిచ్చారా? లేక భవిష్యత్తులో పదిరెట్లు వినిమయం పెరిగినా సరఫరా చేస్తామంటున్నారా? ఎంతకాలం చేస్తారు? వాళ్లకు కూడా విద్యుత్‌ సరిపోవాలి కదా. 100 స్మార్ట్‌ సిటీలు తయారుచేస్తామంటున్నాక వాళ్లకు ఏమైనా మిగులుతుందా?

స్మార్ట్‌ సిటీ నిర్వచనం యితమిత్థమని యింకా చెప్పలేకున్నా ఆరు అంశాలుండాలని మాత్రం అందరూ అంటున్నారు - స్మార్ట్‌ ఎకానమీ, స్మార్ట్‌ పీపుల్‌, స్మార్ట్‌ మొబిలిటీ, స్మార్ట్‌ ఎన్వైర్‌మెంట్‌, స్మార్ట్‌ లివింగ్‌ అండ్‌ స్మార్ట్‌ గవర్నెన్స్‌. మొదటిది, ఆఖరిది రాష్ట్రం మొత్తం మీద బాగుంటేనే బాగుంటాయి. పీపుల్‌ అంటారా వాళ్ల మైండ్‌సెట్‌ మారాలి. అమలు చేయలేని ఋణమాఫీ వంటి వాగ్దానాలు చేసిన పార్టీలను నమ్మి ఓట్లు వేసే ప్రజల్లో (వాళ్లదే కదా మెజారిటీ) స్మార్ట్‌నెస్‌ ఎప్పటికి వచ్చేను? 60 ఏళ్ల వృద్ధురాలికి పుట్టిన మూడు తలల పాప నిద్రిస్తే శాశ్వతనిద్రే అని పలికిందంటే నమ్మి రాత్రంతా జాగారం చేసిన జనాభా 5 జిల్లాల్లో వ్యాపించారంటే వారికి స్మార్ట్‌నెస్‌ తెప్పించగలిగేవారెవరు?

తక్కినవాటి మాట ఎలా వున్నా ఎనర్జీ, ఎన్వైర్‌మెంట్‌ అనే రెండు అంశాల గురించి ఎనర్జిటిక్స్‌ నిపుణుడు సాగర్‌ ధారా ''హిందూ''లో చక్కని వ్యాసం రాశారు. తరచి చూస్తే వాటికీ ఎకానమీకి, మొబిలిటీకి, లివింగ్‌కు కూడా లింకు వుంది. ప్రగతి సాధించాలంటే మనకు యింధనం (ఇంగ్లీషులో ఎనర్జీ అంటున్నారు) కావాలి. ఇంధనం అనగానే విద్యుత్‌, పెట్రోలు మాత్రమే కాదు, ఫ్యాక్టరీలలో, యిళ్లల్లో అవసరపడే బొగ్గుతో శక్తి పుట్టించే వనరులన్నిటితో సహా లెక్క వేసుకోవాలి. విద్యుత్‌ పలురకాలుగా తయారవుతోంది - సౌరవిద్యుత్‌, జలవిద్యుత్‌, అణువిద్యుత్‌, పవన విద్యుత్‌, బయోగ్యాస్‌తో వచ్చే విద్యుత్‌, బొగ్గు ద్వారా లభించే విద్యుత్‌..యిలా! మన ఎనర్జీ అవసరాలలో 73% శిలాజ యింధనాల ద్వారా లభిస్తోంది. బొగ్గు, భూమిలోంచి వెలికితీసే పెట్రోలు, గ్యాస్‌ వీటన్నిటినీ కలిపి శిలాజ యింధనాలుగా వ్యవహరిస్తారు. దాన్ని ఆయిల్‌ ఈక్వివలెంట్‌ యూనిట్లలో కొలుస్తారు.

భారతదేశంలోని నగరాల్లో రెండు భాగాలుంటాయి. పెట్రోలుతో నడిచే వాహనాలు కనిపెట్టడానికి ముందు కట్టిన పాతబస్తీ. అక్కడ ఇరుకు సందులు, ఎద్దుబళ్లు, పాదచారులు వెళ్లేందుకు వీలున్న రోడ్లు, ఒకటి, రెండు అంతస్తుల బంగళాలు వుంటాయి. పెట్రోలు వాహనాలు వచ్చిన తర్వాత కట్టిన కొత్త నగరంలో కాంక్రీట్‌ రోడ్లు, ఎత్తయిన బిల్డింగులు వుంటాయి. పాత బస్తీలలోని 5 వేల కి.మీ. దూరాన్ని అధునాతనంగా మార్చడానికి 600 మిలియన్‌ టన్నుల ఆయిల్‌ ఈక్వివలెంట్‌ (ఎమ్‌టిఓఇ) పడుతుంది. ఇది ఎంతో తెలుసా? మన దేశానికి ప్రస్తుతానికి పట్టే మొత్తం ఎనర్జీ! (టోటల్‌ ప్రైమరీ ఎనర్జీ సప్లయ్‌ - టిపిఇఎస్‌). దీని ఖరీదు రూ. 35 లక్షల కోట్లు. అనగా మన 2014-15 కేంద్ర బజెట్‌కు రెట్టింపు. 2000 సం||రం నుండి మన దేశంలో జిడిపి 7% పెరుగుతూంటే, ఎనర్జీ వినియోగం కూడా అదే శాతంలో పెరుగుతోంది.

స్మార్ట్‌ సిటీలుగా మార్చే ప్రణాళిక చేపట్టి రాబోయే పదేళ్లలో అమలు చేస్తే, ఆ నగరాల్లో కూడా పెట్రోలు వాడకం పెరిగి దేశం మొత్తం మీద ఏడాదికి పెట్రోలు వినియోగం ఏటా 15% చొప్పున పెరుగుతుంది. కరెన్సీ ఎక్కువ కావాలంటే నోట్లు ముద్రించవచ్చు. కానీ ఇంధనం అలా తయారవదు. వేల ఏళ్లు పడుతుంది. అందుకే సంప్రదాయేతర యింధనం, తిరిగి వాడగలిగే యింధనం (నాన్‌ కన్వెన్షనల్‌ ఎనర్జీ, రెన్యూవబుల్‌ ఎనర్జీ) అంటూ సౌర విద్యుత్‌, పవన విద్యుత్‌, బయోగ్యాస్‌ యిటువంటి గురించి ప్రభుత్వం మాట్లాడుతూ వుంటుంది. కానీ సరైన ప్రోత్సాహకాలు యివ్వటం లేదు. ఆ పరిశ్రమలన్నీ కుంటుకుంటూ నడుస్తున్నాయి. భవిష్యత్తు గురించి ఆలోచించకుండా సులభంగా అందుతోంది కదాని పెట్రోలు, బొగ్గు తెగ వాడేస్తున్నాం.

భారతదేశపు శిలాజ యింధనపు అవసరాలలో 60%ను బొగ్గు తీరుస్తోంది. ప్రపంచంలోని బొగ్గు నిల్వల్లో మన దేశపు బొగ్గు గనులది ఐదో స్థానం. అయినా మనకు సరిపోవడం లేదు. మన అవసరాల్లో 21%ను దిగుమతి చేసుకుంటున్నాం. కొత్త బొగ్గుగనులు తెరుద్దామంటే అవి అడవుల్లో వున్నాయి. వాటికోసం అడవులను కొట్టేస్తే అది మళ్లీ పర్యావరణ సమస్యకు దారితీస్తుంది. అందుకే యితర దేశాలలో బొగ్గు గనులు కొని లేదా లీజుకి తీసుకుని అక్కడ నుండి బొగ్గు దిగుమతి చేసుకుంటున్నారు. ఇక పెట్రోలు, గ్యాసు గురించి చూడబోతే మన ఉత్పత్తి చాలా తక్కువగా వుండటంతో దిగుమతి చేసుకుంటున్నాం. ధరలు నిరంతరం పెరుగుతున్నాయి. పెట్రోలు తయారయ్యే మధ్యప్రాచ్యంలో రాజకీయసంక్షోభం కొనసాగి ఉత్పత్తి పడిపోతోంది. అక్కడ శాంతి నెలకొనకపోతే ప్రస్తుతం బ్యారెల్‌కు 110-150 డాలర్లు పెరిగిన రేటు ఇంకా పెరుగుతుందేమో తెలియదు. దీనికి పరిష్కారంగా దేశంలోనే ఉత్పత్తి చేద్దామంటే గత పదేళ్లగా ఏటా 85 ఎంబిడిల ఉత్పత్తి దగ్గర ఆగిపోయాం. అంతకంటె ఎక్కువ పిండలేకపోతున్నాం. డిమాండ్‌ చూస్తే రోజురోజుకీ పెరుగుతోంది. పెట్రోలు వాడకం తగ్గించి బొగ్గుతో పని కానిద్దామా అంటే వాతావరణం కలుషిత మయిపోతుంది.

పర్యావరణ పరిరక్షణ ఏ స్థాయిలో వుందో తెలుసుకోవడానికి కార్బన్‌ ఎమిషన్స్‌ (కర్బన ఉద్గారాలు అని తెలుగులో అంటున్నారు) లెక్కిస్తారు. ఇండియాలో తలసరి కార్బన్‌ ఎమిషన్‌ ఏడాదికి 1.5 టన్నులుంటోంది. బంగ్లాదేశ్‌, కంబోడియా, లావోస్‌ దేశాల్లో యిది మనలో ఐదో వంతు మాత్రమే! ఇదెలా సాధ్యం అంటే వాళ్ల ఎనర్జీ అవసరాలలో శిలాజ యింధనాల పాత్ర 25-30% మాత్రమే, అంటే మన కంటె 40-50% తక్కువన్నమాట. మన దేశంలో కంటె అక్కడ నగరీకరణ తక్కువ కావడం చేత ఇంధన వాడకం తక్కువగా వుంటోంది. మొత్తం యింధనపు ఉత్పత్తిలో నగరాల వంతు 5% మాత్రమే కానీ ఖర్చు పెట్టడంలో మాత్రం 75% పాత్ర వాటిదే. అందుచేత సింగపూరు వంటి నగరాలు, ప్రపంచ పర్యాటకులు ముక్కున వేలు వేసుకునే నగరాలు, హైదరాబాదుకి పదింతల పెద్ద నగరాలు, ప్రతీ జిల్లాకు ఒక హైదరాబాదు.. వంటి ఆలోచనలు కట్టిపెట్టి గ్రామీణ ప్రాంతాలను వృద్ధి చేస్తేనే మన యింధన వ్యయం తగ్గి, అవసరాలు తీరతాయి. మామూలుగా గమనించినా గ్రామాల్లో, పట్టణాల్లో దూరాలు తక్కువ కాబట్టి చాలామంది నడుస్తూంటారు. లేదా సైకిళ్లు వాడుతూంటారు. ట్రాఫిక్‌ జామ్‌లు అతి తక్కువ. సిటీ అనేసరికి విపరీతమైన కార్లు, ఒన్‌వేలు, ట్రాఫిక్‌ జామ్‌లు, సిగ్నల్స్‌ వద్ద వేచి వుండడాలు, ఆఫీసుకి దూరంగా యిళ్లు - ఎలా చూసినా యింధనం వృథా అవుతూ వుంటుంది.

ఇక్కడ యింకో విషయం కూడా నిపుణులు గమనించారు. నగరాలు పెరిగి, యింధన అవసరాలు పెరిగి, దేశంలోని డబ్బంతా పెట్రోలు కొనడానికో, బొగ్గు తెప్పించుకోవడానికో ఖర్చయి, దేశ అభివృద్ధి తగ్గిపోయి పేదరికం పెరుగుతోంది. మల్డీ డైమన్షనల్‌ పావర్టీ ఇండెక్స్‌ (ఎంపిఐ) ప్రకారం చూస్తే ఇండియాలో సగం మంది పేదరికంలో వున్నారు. శ్రీలంకలో 5% మందే పేదలు. అయినా కార్బన్‌ ఎమిషన్స్‌ మన కంటె 60% తక్కువ (0.6 టన్నులు). ఎందువలన యిలా అంటే పర్యావరణం, యింధన వినిమయం, దారిద్య్రం, నగరీకరణ - అన్నీ ముడిపడి వున్నాయి. శ్రీలంకలో మహా నగరాల కంటె పల్లె ప్రాంతాలే ఎక్కువని గమనించాలి.

శిలాజ యింధనాన్ని వెలికితీయడం (బొగ్గుగనులు తవ్వడం, పెట్రోలు బావులను తోడడం), రవాణా చేయడం యివన్నీ భారీ ఖర్చుతో కూడుకున్న పనులు. ప్రభుత్వమో, రిలయన్సు వంటి పెద్ద కంపెనీయో చేపట్టగలదు. ఆ ఖరీదు రాబట్టడానికి వాళ్లు ధరలు పెంచేస్తున్నారు. శిలాజ యింధనం కాకుండా వేరే రకాల యింధనాలపై (సౌర, పవన, బయో...) దృష్టి మరలిస్తే అవి తక్కువ పెట్టుబడితో మామూలు పౌరులు కూడా చేపట్టగలరు. ఇవి పల్లెటూరి వాళ్లకు, బీదవాళ్లకు కూడా అందుబాటులోకి వచ్చి వారి స్థితిగతులు మెరుగుపడతాయి. గత రెండు దశాబ్దాలుగా మన దేశంలో ధనికులకు, బీదలకు మధ్య వ్యత్యాసం పెరుగుతూ వచ్చింది. దీన్ని జిని యిండెక్స్‌ ద్వారా సూచిస్తారు. 0 అంటే యిద్దరూ సమానమన్నమాట. మన దేశంలో యిది 20 ఏళ్ల క్రితం 0.32 వుండేది, యిప్పుడు 0.38 అయింది. జిడిపి పెంచుతాం అంటూ పాట పాడుతున్న మన పాలకులు, పెరిగిన సంపద ఫలితాలు అందరికీ సమానంగా కాకపోయినా కొద్దిపాటి హెచ్చుతగ్గులతో నైనా అందుతున్నాయా లేదా అని పట్టించుకోవటం లేదు. అందుకే ధనికులు మరింత ధనికులవుతున్నారు.

ఇప్పుడు మోదీ నుంచి సాధారణ ఎమ్మెల్యే దాకా నాయకులందరూ స్మార్ట్‌ సిటీ మంత్రం పఠిస్తున్నారు. ఇది రాస్తూండగానే వెంకయ్యనాయుడు గారు నెల్లూరును స్మార్ట్‌ సిటీ చేస్తామని హామీ యిచ్చేశారు. ఆంధ్రకు ప్రత్యేక రాష్ట్ర హోదా యిస్తామనగానే, అన్ని రాష్ట్రాల నాయకులూ మేమూ అది సాధిస్తాం అంటూ ప్రతిజ్ఞలు చేశారు. ఇప్పుడు ప్రతీ కౌన్సిలరూ తమ పట్టణానికి స్మార్ట్‌ సిటీ హోదా సాధించేదాకా నిద్రపోమని ప్రతిన పూనుతారు. కేంద్రం ఆలోచిస్తున్న 100 సిటీల నిర్మాణానికి కావలసిన యింధన అవసరాల గురించి వెంకయ్యనాయుడు ఆలోచించినట్లు కనబడటం లేదు.

అసలు యీ స్మార్ట్‌ సిటీ కాన్సెప్ట్‌ ఏమిటి? ప్రపంచమంతా ఆర్థికసంక్షోభంలో కూరుకుని పోయినపుడు 2008లో ఐబిఎమ్‌వారు యీ కాన్సెప్ట్‌పై వర్క్‌ చేశారు. దీని ద్వారా స్మార్ట్‌ ప్లానెట్‌ను సాధించాలని వారి బృహత్ప్రణాళిక. 2009 నాటికి అనేక దేశాల వారికి యీ కాన్సెప్టు తెగ నచ్చేసింది. దక్షిణ కొరియా, యుఎఇ, చైనా దీన్ని ఎలా సాధించాలో సమాచారం సేకరించి, రిసెర్చి చేయమంటూ కొన్ని నిధులు యీ ప్రాజెక్టుకై కేటాయించారు. ఈ ఐదేళ్లలో కొన్ని నగరాలలో దీన్ని అమలు చేసి చూపించారు కూడా. వియన్నా, ఆర్‌హాస్‌, ఆమ్‌స్టర్‌డామ్‌, కైరో, లియాన్‌, మలగా, మాల్టా, సీవోల్‌ వద్ద సాంగ్‌డో ఇంటర్నేషనల్‌ బిజినెస్‌ డిస్ట్రిక్ట్‌ యిలా.. చాలా నగరాలను యిలా తీర్చిదిద్దారట. మన దేశంలో కేరళలో కోచి, గుజరాత్‌లోని అహ్మదాబాద్‌, మహారాష్ట్రలో ఔరంగాబాద్‌, ఢిల్లీ దగ్గరున్న మనేసార్‌, రాజస్థాన్‌లోని ఖుశ్‌కేరా, ఆంధ్రలో కృష్ణపట్నం, కర్ణాటకలో తుమకూరులను స్మార్ట్‌ సిటీలుగా మారుద్దామని పథకాలు వేస్తున్నారు.

వీటిల్లో స్పెషల్‌ ఇన్వెస్ట్‌మెంట్‌ రీజియన్స్‌ లేదా సెజ్‌లు పెట్టి, పన్నుల విషయంలో రాయితీలు, మినహాయింపులు యిచ్చి విదేశీ పెట్టుబడులను ఆకర్షించాలి. అంటే దీని అర్థం - అది చిన్నగానే వున్న ఒక అధునాతన, సాంకేతికంగా వున్నతమైన, సకలసౌకర్యాలతో కూడిన నగరం. నిరంతర విద్యుత్‌, నీటి సరఫరా, కమ్యూనికేషన్స్‌ పరంగా ఆప్టిక్‌ ఫైబర్‌ కనెక్టివిటీ, అంతరాయం లేకుండా ట్రాఫిక్‌ సాగేట్లు విశాలమైన రోడ్లు, పర్యావరణ రక్షణ, డేటా సెంటర్లు, ఎక్కడికెక్కడ సెన్సర్లు, టెక్నాలజీ ప్లాట్‌ఫారంలు, అక్కడి సంస్థల్లో పనిచేయడానికి మేధావులైన, సుశిక్షితులైన ఉద్యోగులు, వారి వసతి సౌకర్యం కల్పించడానికి సకల సౌకర్యాలతో యిళ్లు, వారి వినోదానికి రెస్టారెంట్లు, అక్కడ తయారైన సేవలు, వస్తువులు అమ్ముకోవడానికి స్వదేశీ, విదేశీ మార్కెట్లకు రవాణా సౌకర్యాలు, ఎయిర్‌పోర్టులు, వాణిజ్యం కోసం వచ్చే పర్యాటకుల విలాసం కోసం క్లబ్బులు... వేయేల, ఒక్క మాటలో చెప్పాలంటే అది ఒక మాయాబజారే! మాయాబజార్‌ అయితే మంత్రాలతో యిట్టే సృష్టించారు. మరి యిది తయారవాలంటే ఎన్నో కావాలి. సెజ్‌ల గురించి, జలయజ్ఞం గురించి కూడా యిలాటి హంగామాయే చేశారు. ఫైనల్‌గా ఏం జరిగిందో, ఏం జరుగుతోందో కళ్లారా చూస్తున్నాం.

స్మార్ట్‌సిటీలకు కావలసిన వాటిలో ఒకటి - యింధన అవసరాల గురించి మాట్లాడితేనే యిన్ని సమస్యలు తట్టాయి, యింత గ్రంథం తయారైంది. వీటికి పరిష్కారాలు చూపించకుండా గాల్లో మాట్లాడితే అది బాధ్యతారాహిత్యమే అవుతుంది. కబుర్లు చెప్పి అరచేతిలో వైకుంఠం చూపించినట్లు అవుతుంది. నెల్లూరు లాటి పాత పట్టణాన్ని స్మార్ట్‌ సిటీగా మార్చడానికి ఎన్నేళ్లు పడుతుందో ఆలోచించండి. అంతమంది నాయకులను, పారిశ్రామిక వేత్తలను అందించిన ఆ నగరానికి నాలుగైదేళ్ల క్రితం దాకా స్మశానమే లేదు. మా వరప్రసాద్‌లాటి వాళ్లు కొందరు పూనుకుని కట్టించారు. తిక్కన మహాభారతం రాసిన చోటు వద్ద స్మారకసమావేశ మందిరం కట్టిద్దామని వంగూరి చిట్టెన్‌రాజుగారి లాటి వాళ్లు ప్రయత్నిస్తూంటే కలిసి వచ్చేవాళ్లు లేరు. వరప్రసాద్‌ తరఫున నేను పూనుకుని స్థానికులను సంప్రదిస్త్తే 'హాలు కట్టి సాహిత్యసమావేశాలు పెట్టుకోమంటే ఎవరూ రారు, చివరకు పేకాట నిలయంగా మారుతుంది. నిర్వహణ ఖర్చులైనా రావాలంటే అక్కడ మ్యారేజి హాలు కట్టించి, అంతగా కావాలంటే ఓ మూల తిక్కన విగ్రహం పెట్టండి.' అని సలహా యిచ్చారు కొందరు హితైషులు. నెల్లూరు వాళ్లపై విమర్శలు చేయడానికి యిది రాయటం లేదు. ప్రతీ వూరిదీ యించుమించు యిలాటి కథే. వీళ్లందరినీ స్మార్ట్‌ పీపుల్‌గా చేసి, ఆ వూళ్లను స్మార్ట్‌ సిటీలుగా మార్చడం భగీరథప్రయత్నం సుమా, అనేకకోణాల్లో పరామర్శించి ఆచితూచి మాట్లాడాలి, లేకపోతే నగుబాటు తప్పదు అని హెచ్చరించడానికే దీన్ని ప్రస్తావించాను.

ఇవన్నీ ఏకరువు పెట్టేసరికి 'పాత వూళ్లను మార్చడం కష్టం. పచ్చదనంగాని, విశాలమైన వీధులుకాని, సిటీ ప్లానింగ్‌ కానీ, రూల్సు ప్రకారం గృహనిర్మాణం కానీ లేవు. వాటిని కొత్తరకంగా మార్చాలంటే చాలా ఖర్చు. దానికి బదులు ఖాళీ ప్రదేశాల్లో కొత్తనగరాలు కట్టాలి' అని కొందరు ప్రతిపాదించవచ్చు. కొత్త చోట మనం అనుకున్న రీతిలో నిర్మించడానికి ఏ మాత్రం ఖర్చవుతుందో ఆలోచిస్తే యిది సాధ్యమయ్యే పనేనా? అని భయమేస్తుంది. కానీ ఎక్కడో అక్కడ మొదలుపెట్టాలి. ధన, యింధన పరిమితులను దృష్టిలో పెట్టుకుని నగరీకరణకు స్వస్తి చెప్పి, గ్రామాలను, పట్టణాలను పునరుద్ధరించాలి. స్మార్ట్‌ సిటీల మాట ఎలా వున్నా యింధనం తద్వారా ధనం మిగులుతుంది. దానితో పేదరికం తగ్గించవచ్చు. కానీ కెసియార్‌ చూస్తే హైదరాబాదును రెండు కోట్ల జనాభా గల అంతర్జాతీయ నగరంగా చేసి 200 కి.మీ. మెట్రో వేయిస్తానంటున్నారు. అటు చంద్రబాబు హైదరాబాదుని తలదన్నే నగరం కడతానంటున్నారు. రైల్వే క్రాసింగ్‌ల వద్ద ఉద్యోగులను నియమించే స్తోమత లేని రైల్వే శాఖ బుల్లెట్‌ ట్రెయిన్ల గురించి మాట్లాడుతోంది. ఇదిగో, ఈ బుడగల వ్యాపారమే ఆలోచనాపరులకు గుబులు పుట్టిస్తోంది. (సమాప్తం) - ఎమ్బీయస్‌ ప్రసాద్‌ (ఆగస్టు 2014)

ఆగస్టు 33 వీక్లీకై ఎమ్బీయస్‌ : జీవన్‌ మేఁ ఏక్‌ బారా ఆనా సింగపూర్‌

ఇది ఒక పాత హిందీ సినిమా పాట. కెసియార్‌ తన తొలి విదేశీయానానికి సింగపూరును ఎంచుకోవడానికి యిది ప్రేరణ యిచ్చిందేమో తెలియదు. తొలి పర్యటనతోనే ముగ్ధులై పోయారు. ఇన్నాళ్లూ చంద్రబాబు సింగపూర్‌ పాట పాడారు. ఇప్పుడు కెసియార్‌ గొంతు కలిపారు. సింగపూర్‌ తొలి ప్రధాని రాసిన పుస్తకాన్ని ఎప్పుడో చదివినా యిప్పుడు తెలుగులో అనువదించడానికి పూనుకున్నారు. కోదండరామ్‌ గారిని కలవడానికే తీరిక లేదంటున్నారట, అయినా దీనికై తీరిక చేసుకుంటున్నారంటే ఆయన సాహిత్యపిపాస మెచ్చదగినది. అంతిమంగా పుస్తకాన్ని తెలుగులోకి దించినా దించకపోయినా దానిలోని సారాంశాన్ని ఆయన గ్రహిస్తే చాలు. సింగపూర్‌ నిర్మాణంలో విదేశీయుల పాత్ర ఎంతో వుందని ఆ పుస్తకరచయిత ప్రముఖంగా రాశారట. కెసియార్‌ సొంతమనుషులకే పరాయి ముద్ర కొడుతున్నారు. వారి దగ్గరనుండి రావలసినవన్ని రాబడుతూ, సౌకర్యాల కల్పనకు వచ్చేసరికి మీరు మా వాళ్లు కాదంటున్నారు. సింగపూర్‌ పర్యటన తర్వాత ఆ విశేషాలు చెప్పడానికి కెసియార్‌ ఎంచుకున్న వేదిక అపోలో హాస్పటల్‌ ఫంక్షన్‌. అపోలో ప్రతాపరెడ్డిగారి మూలాలు ఎక్కడివో అందరికీ తెలుసు. మీరంతా పెట్టుబడులు మరిన్ని తెచ్చి మెడికల్‌ టూరిజం పెంచండి అంటూ ఆయనకు చెప్పారు. కానీ ఆయన సంతతివారిని మాత్రం స్థానికులుగా గుర్తించరట. ఇలాటి వైరుధ్యాలు ఎలా పొసుగుతాయో నాకు అర్థం కాదు.

సింగపూరు గురించి కెసియార్‌ ప్రశంసలు కురిపిస్తున్న సమయంలోనే ఒక పత్రికలో చుక్కా రామయ్యగారు అక్కడి విద్యావిధానం ఎంత బాగుంటుందో వ్యాసం రాశారు. చదువు స్టాండర్డ్‌స్‌ బాగా పాటించడం వలననే మేం అభివృద్ధి చెందాం అన్నారట అక్కడ విద్యాశాఖాధికారులు. మరి యిక్కడ..? టెన్త్‌ క్లాసులో ఇంటర్నల్‌ మార్క్‌స్‌ 20% అంటూ మార్పులు చేస్తున్నారు. పబ్లిక్‌ ఎగ్జామ్‌లో సరిగ్గా రాసినా రాకపోయినా, యీ మార్కులు వాళ్లని ఆదుకుంటాయి. విద్యార్థులు, వారి తలిదండ్రులు ఆ 20 మార్కులలో మాగ్జిమమ్‌ వేయాలని టీచర్లపై ఒత్తిడి తేవడం ఖాయం. ఇప్పటికే లాబ్‌ సౌకర్యాలు లేని కాలేజీ విద్యార్థులకు టెస్ట్‌ ట్యూబ్‌ మొహం చూడకుండానే ప్రాక్టికల్స్‌లో మార్కులు గుమ్మరిస్తున్నారు. ఈ సంగతి తెలిసే జాతీయస్థాయిలో మనవాళ్ల మార్కులకు డిస్కౌంట్‌ చాలా యిస్తున్నారు. మన దగ్గర విద్యాప్రమాణాలు సరిగ్గా లేవని జాతీయస్థాయిలోనే తెలిసిపోయింది, అలాటప్పుడు అంతర్జాతీయ స్థాయిలో పోటీ పడాలంటే ప్రమాణాలు పెంచాలి. కానీ చేస్తున్నదేమిటి? దిగజారుస్తున్నారు. ఇటీవల తెలంగాణ ప్రభుత్వం చేసిన మంచి పని - సౌకర్యాలు లేని, ప్రమాణాలు పాటించని కాలేజీల గుర్తింపు రద్దు చేయడానికి చూడడం. ఇలాటి కాలేజీలు కేవలం ఫీజు రీఎంబర్స్‌మెంట్‌కై నడుపుతూ, విద్యార్థులను సరిగ్గా తీర్చిదిద్దటం లేదు. అందుకే మన రాష్ట్రంలో అందరూ యింజనీర్లే. వారిలో 80% మంది ఉద్యోగార్హత లేదు. గుమాస్తా వుద్యోగానికి ఎడ్వర్టయిజ్‌ చేసినా యింజనీర్లు అప్లయి చేస్తున్నారు. ఈ తనిఖీ దెబ్బతో కాలేజీలు మూతపడి, యింజనీరింగు కాక తక్కిన చదువులు చదువుతారని ఆశపడ్డాను. తీరా చూస్తే కోర్టు వాళ్లకు గడువు యిచ్చింది. గతంలో కూడా యిలాగే జరిగింది. కాలేజీ వాళ్లు ప్రమాణాలు పెంచుతామని హామీ యివ్వడం, ప్రభుత్వం నుండి బకాయిలు రాలేదు కాబట్టి పెంచలేకపోయామని తర్వాత చెప్పడం...! విద్యాప్రమాణాలు పెంచకుండా మనం సింగపూరు స్థాయికి ఎలా చేరగం?

సింగపూరు వెళ్లి కెసియార్‌ యిచ్చిన ఉపన్యాసాలకు, విశదీకరించిన భవిష్యత్‌ ప్రణాళికలకు అక్కడి వారు గుమ్మైపోయి 'ఇలా అయితే పరిశ్రమల్లో 50% మీ తెలంగాణాకే రావడం ఖాయం' అన్నారట. భవిష్యత్‌ ఎలా వుంటుందో తెలియదు కానీ, వర్తమానం మాత్రం అంధకారబంధురంగా వుంది. హైదరాబాదు సిటీలోనే నాలుగైదు గంటలు కరంటు కోతలు అనుభవిస్తున్నాం. పల్లెల్లో దీనికి డబల్‌ వుండుంటుంది. పరిశ్రమలకు విద్యుత్‌ అందక మూతపడే ప్రమాదం వుందట. రైతులకు పై నుంచి వర్షాలూ లేవు, కింద భూమిలోంచి తోడదామంటే నీళ్లూ లేవు, కరంటూ లేదు. మూడేళ్లపాటు ఓపిక పట్టాలని ఎన్నికల ముందే చెప్పాను, ఏదీ దాచలేదు అంటున్నారు కెసియార్‌. పరిశ్రమలు పెడదామని వచ్చేవారికి కూడా దాపరికం లేకుండా విద్యుత్‌ పరిస్థితి యిది, యిష్టముంటే రండి, లేకపోతే లేదు అని చెప్తున్నారా? దేనికైనా కావలసినది కరంటు. అది లేకుండా బండి ఎలా సాగుతుంది? సింగరేణిలో కేంద్రం వాటా కొనేస్తాం, ఛత్తీస్‌గఢ్‌ నుండి ఎంత ధరైనా పెట్టి కొనేస్తాం అంటున్నారు. వీటన్నిటికీ డబ్బులెక్కడివి? ఋణమాఫీకే అల్లాడుతున్నారు. రిజర్వ్‌ బ్యాంకుగాని, బ్యాంకులు గాని ఏవీ వీళ్లు చెప్పినవాటికి సై అనటం లేదు. కడుపు మండిన రైతులు రోడ్డెక్కుతున్నారు. ఉన్న డబ్బును జాగ్రత్తగా వాడుకుంటే ఏదైనా మేనేజ్‌ చేయవచ్చేమో. ఉద్యోగులకు ఇంక్రిమెంట్లు, దళితులకు మూడెకరాల భూములు.. యిలా అలవికాని ఖర్చులు నెత్తి కెత్తుకున్నారు. నిధులు ఎక్కణ్నుంచి వస్తాయని అడిగితే అక్రమ నిర్మాణాలను గుర్తించి జరిమానాలు విధిస్తే అదే వస్తాయన్నారట. హైదరాబాదులో ఒకటి రెండు చోట్ల కూల్చేసరికి కలకలం చెలరేగింది. తర్వాత ఏమైందో తెలియదు, కోర్టుల కారణమో, మరోటో.. అది ఆగిపోయింది. ఇక దానిపై ఆదాయం ఏం వస్తుంది? సుల్తాన్‌ బజార్‌, అసెంబ్లీల వద్ద మెట్రో ఎలైన్‌మెంట్‌ మార్పుకయ్యే ఖర్చు మేం భరిస్తాం అంటోంది ప్రభుత్వం. అది దండగ ఖర్చే కదా!

చేస్తున్న పొదుపంటూ ఎక్కడైనా వుందంటే విద్యార్థుల ఫీజు విషయంలోనే కనబడుతోంది. బోగస్‌ రేషన్‌ కార్డులు ఏరివేయడం, ఆరోగ్యశ్రీలో, ఇందిరమ్మ యిళ్లలో అవినీతి బయటపెట్టే లాటివన్నీ చేసి, వృథా ఖర్చు తగ్గిస్తే అంతకంటె యింకేం కావాలి! ఇవి ఖర్చు తగ్గించే పనులు, ఆదాయం పెంచే పనులంటే పరిశ్రమలు నడిచేట్లా చూడాలి. వ్యవసాయం అభివృద్ధి చెందేలా చేయాలి, చిన్న వ్యాపారాలు చేసుకునేవాళ్లు బాగుపడేట్లు జాగ్రత్తలు తీసుకోవాలి. మొదటి రెండిటికి విద్యుత్‌ ఎంతో అవసరం. పొరుగున వున్న ఆంధ్రతో పేచీ పెట్టుకున్నాక విద్యుత్‌ విషయంలో యిబ్బందులు పెరిగాయి. అది గుర్తించి కాబోలు, కెసియార్‌ చంద్రబాబుతో చర్చలు ప్రారంభించారు. విద్యుత్‌ విషయంలో ఆయన అనుకున్నవి సాధించాక కూడా సఖ్యత కొనసాగిస్తారని ఆశిద్దాం. ఇక చిన్న వ్యాపారాల వాళ్ల గురించి - విభజన ప్రభావం హైదరాబాదుపై తీవ్రంగా పడింది. కస్టమర్లు తగ్గారని అనేక చోట్ల వినబడుతోంది. స్కూళ్లు, కాలేజీలు నిండటం లేదట, ఇళ్లకు టులెట్‌ బోర్డులు వేళ్లాడుతున్నాయట, హాస్టళ్లు, మెస్‌లు బోసి పోతున్నాయట, టాక్సీ ఆపరేటర్లు తగ్గారట. మరి మొన్న సమగ్ర సర్వే ప్రకారం చూస్తే హైదరాబాదు జనాభా 1.25 కోట్లు అయిందంటున్నారు. ఏది నిజం? ఏది అబద్ధం తెలియటం లేదు. ఎక్కడో తిరకాసు వుంది. కొనుగోలు శక్తి వుండి, డైనమిక్‌గా వుండే జనాభా వెళ్లిపోయి, ఎకనమిక్‌ యాక్టివిటీ తగ్గిపోతే అది ఆర్థిక వ్యవస్థను దెబ్బ తీస్తుంది. ఎవరి కోడీ కుంపటీ లేకపోయినా తెల్లవారుతుంది. వెళ్లిపోయే ఆంధ్రుల స్థానంలో మరొకరు వచ్చి వుంటారు కాబట్టే జనాభా పెరిగింది అనుకోవచ్చు. అయితే యీ పెరిగిన జనాభా ఆర్థికాభివృద్ధికి దోహదపడేదా, లేక బిహారీలు, ఒడియాలు, బంగ్లాదేశీయులు వంటి కార్మిక జనాభాయా అన్నది తరచి చూడాలి. అది చేస్తాం, యిది చేస్తాం, సింగపూరును తలదన్నుతాం అని చెప్పడం సులభమే, కానీ దానికి తగిన వాతావరణం కల్పించాలి. అది ముఖ్యం.

ఇక ఒరిజినల్‌ సింగపూరు అభిమాని గురించి కూడా రెండు ముక్కలు చెప్పుకుందాం. ఆయనా ఋణమాఫీ విషయం తేల్చలేకపోతున్నాడు. రైతులను ఎలా వూరుకోబెట్టాలో తెలియదు. ఇంతలో రాజధాని గురించి శివరామకృష్ణన్‌ కమిటీ నివేదిక వచ్చింది. వివరాలు తెలియలేదు కానీ ఆయన టిడిపివారు ప్రతిపాదిస్తున్న విజిఎంటికి విముఖుడని మాత్రం తెలియవచ్చింది. కృష్ణా జిల్లా ప్రజానాయకులు కొందరు 'దొనకొండలో ఆస్తులు కొన్న ఐయేయస్‌లు కొందరు కమిటీని తప్పుదోవ పట్టించారు' అనేదాకా వెళ్లారు. ఆయన ఏం చెప్పినా వేస్టు, చంద్రబాబు గారు చెప్పినదే ఫైనల్‌ అని మంత్రులు చెప్పేస్తున్నారు. కమిటీ మొగ్గు చూపిన ప్రాంతం టిడిపి నాయకత్వానికి నచ్చదు. అక్కడ నీళ్లు లేవు, దొంగల భయం వుంది, చీకటి పడితే అటు వెళ్లడానికి పిల్లలు భయపడతారు.. యిలా చెప్తున్నారు. సింగపూరులో భూమి చాలకపోతే పరశురాముళ్లా సముద్రాన్ని వెనక్కి నెట్టేసి భూమిని బయటకు లాగారట. సింగపూరు తరహాలో రాజధాని కడతామనేవాళ్లు మార్టేరు-దొనకొండ ప్రాంతానికి నీళ్లు తెప్పించలేరా? జనం వున్నచోట రాజధాని వుండాలి కానీ, లేనిచోట కట్టమంటే ఎలా? అంటున్నారు. జనం వుంటే యిరుకు సందులుంటాయి. రాజధాని ఎక్కడ కడితే అక్కడికే జనం వెళతారు. హైదరాబాదులో ఒకప్పుడు ఎంత జనం వున్నారని? బంజారా హిల్స్‌, జూబిలీ హిల్స్‌ కొండలు బండలే కదా! నాలుగు పరిశ్రమలు పెడితే జనం అక్కడికే వెళతారు. అయినా అవసరం వున్నవాళ్లే వెళతారు. అంతా ఒకేచోట పోగుపడడం దేనికి? రాజధానికై కావలసిన స్థలం కొనడానికే ప్రభుత్వం నిధులు వెచ్చించివేస్తే యిక తక్కినవాటికి డబ్బులేం చాలతాయి? కేంద్రం నిధులిస్తుంది అని చెప్పి వూదరగొడుతున్నారు. కరువు సహాయనిధులు, వరద సహాయనిధులు.. యిలాటి వాటిల్లో కేంద్రం ఎంత లక్షణంగా వ్యవహరిస్తోందో చూస్తూనే వున్నాం. వాళ్లు యిస్తారు కదాని జనసమ్మర్దం వున్న ప్రాంతాల్లో రాజధానికై భూసేకరణకై నిధులు వెచ్చిస్తే మబ్బులు చూసి కుండలో నీళ్లు ఒంపుకున్నట్టే! ఉన్న వనరులను సవ్యంగా వాడుకునే సింగపూరు యీ స్థాయికి చేరుకుందని గ్రహించి తెలుగు నేలపై వున్న మానవ వనరులను, సహజవనరులను సరిగ్గా వినియోగించుకోవాలని యిరు ముఖ్యమంత్రులు గ్రహిస్తే చాలు. ఎమ్మేల్యేలను, కౌన్సిలర్లను సింగపూరు వెళ్లి చూసి రమ్మనక్కరలేదు. ఏదో హిందీ పాటలో చెప్పారు కదాని వీళ్లంతా వెళ్లనూ అక్కరలేదు. - ఎమ్బీయస్‌ ప్రసాద్‌ (ఆగస్టు 2014)

ఆగస్టు 34-36 వీక్లీకై ఎమ్బీయస్‌ : వామపక్షాల అభ్యర్థులూ టిక్కెట్లు కొనుక్కుంటున్నారు

డబ్బున్నవాళ్లు రాజకీయాల్లోకి వద్దామనుకుంటే పార్టీకి డబ్బిచ్చి టిక్కెట్టు కొనుక్కుని, రాత్రికి రాత్రి ఎమ్మెల్యేలు, ఎంపీలు అయిపోతున్నారనేది బహిరంగ రహస్యం. వామపక్షాలు యీ పద్ధతికి దూరంగా వుంటారని అనుకుంటూ వుంటారు. వాళ్లూ మినహాయింపు కాదని కేరళలోని తిరువనంతపురం విచారణలో తేలింది. 2014 పార్లమెంటు ఎన్నికలలో ఆ సీటు నుండి ముగ్గురు పోటీపడ్డారు. కాంగ్రెసు నుండి శశి థరూర్‌, బిజెపి నుండి రాజగోపాల్‌, సిపిఐ తరఫున బెన్నెట్‌ అబ్రహాం! బెన్నెట్‌ ఓడిపోవడమే కాక మూడో స్థానంలో నిలిచాడు. దాంతో సిపిఐ నాయకత్వానికి కళ్లు తిరిగి, ఓటమిపై విచారణ ప్రారంభించింది. అబ్రహాం వైద్యుడు. చర్చి ఆఫ్‌ సౌత్‌ ఇండియా నడిపే సెల్ఫ్‌ ఫైనాన్సింగ్‌ మెడికల్‌ కాలేజీకి డైరక్టర్‌. డొనేషన్లకు సీట్లు అమ్మడంలో ఆ కాలేజీకి చాలా పేరుంది. వామపక్షాలకు చెందిన విద్యార్థిసంఘాలు బెన్నెట్‌కు వ్యతిరేకంగా చాలా ఆందోళనలు నిర్వహించాయి. కాలేజీ యాజమాన్యం పోలీసుల సహాయంతో వాళ్లను అణచివేసింది. మేనేజ్‌మెంట్‌ కోటాలో సీట్లు అమ్ముకోవడం చట్టబద్ధమే కాబట్టి బెన్నెట్‌పై ఎవరూ కోర్టుకి వెళ్లలేకపోయారు కానీ, వామపక్షవాదులకు అతనిపై కోపం వుంది. అలాటి బెన్నెట్‌ను సిపిఐ తన అభ్యర్థిగా నిలబెట్టడం వారికి రుచించక ఓట్లేయలేదని తేలింది. మరి సిపిఐ అతన్ని ఎందుకు ఎంపిక చేసినట్లు?

డబ్బు కోసమే అన్నారు పార్టీలో కార్యకర్తలు కొందరు. కోట్ల రూపాయలిచ్చి బెన్నెట్‌ టిక్కెట్టు కొనుక్కున్నాడని వారి వాదన. 'అబ్బే, అదేం కాదు, గెలవడమే ముఖ్యం. కాంగ్రెస్‌, బిజెపి అభ్యర్థులిద్దరూ నాయర్లే. నియోజకవర్గంలో అత్యధికంగా వున్న నాయర్‌ ఓట్లను వాళ్లిద్దరూ చీల్చుకుంటారు కాబట్టి నాడార్‌ క్రిస్టియన్‌ అయిన బెన్నెట్‌ సులభంగా గెలుస్తాడని అనుకుని నిలబెట్టాం' అంటున్నారు నాయకులు. కానీ ఆ వాదనను ఎవరూ నమ్మకపోవడంతో సిపిఐ రాష్ట్రనాయకత్వం ఒక కమిషన్‌ వేసి నిజానిజాలు తెలుసుకోమంది. అయితే దానిలో వేసినవారందరూ టిక్కెట్టు యిచ్చిన నాయకులకు సన్నిహితులు కావడంతో మళ్లీ ఆందోళన చెలరేగింది. అప్పుడు సభ్యుల్ని మార్చారు. ఈ కమిషన్‌ పార్టీ క్యాడర్‌ నుండి పై దాకా 87 మందిని కలిసి వివరాలడిగింది. బెన్నెట్‌ను కూడా విచారించింది. డబ్బు చేతులు మారిందని నిర్ధారణకు వచ్చి, చివరకు సీనియర్‌ నాయకులైన సి. దివాకరన్‌, పి. రామచంద్రన్‌ నాయర్‌, వి.శశిలను తప్పు పట్టింది. వాళ్లు దురుద్దేశంతో బెన్నెట్‌ అభ్యర్థిత్వాన్ని బలపరిచారని, వారిని శిక్షించాలని సిఫార్సు చేసింది. ముగ్గురిలో శశి తీర్పుకు వ్యతిరేకంగా తిరగబడి, పార్టీ విడిచిపెడతానని బెదిరించాడు. తను రూ. 1.87 కోట్లు పార్టీకి యిచ్చి టిక్కెట్‌ కొనుక్కున్నానన్న ఆరోపణను ఖండిస్తూ బెన్నెట్‌ తనను అభ్యర్థిగా నిలబడమని పార్టీయే ఒత్తిడి చేసిందని చెప్పాడు. దీని ప్రకంపనలు సిపిఎంపై కూడా పడ్డాయి. తిరువనంతపురం టిక్కెట్‌ను బెన్నెట్‌కు ధారాదత్తం చేసినందుకు తమ పార్టీ కూడా బాధ్యత వహించాలని ఆ పార్టీ నాయకుడు ఎం.ఏ. బేబీ అన్నారు. ఎర్నాకులం నియోజకవర్గంలో స్వతంత్ర అభ్యర్థిగా నిలబడిన క్రిస్టీ ఫెర్నాండెజ్‌ను సమర్థించినందుకు మరో నాయకుడు ఎం.ఎం.లారెన్సు విమర్శించారు. పోనుపోను అన్ని పార్టీలూ ఒకే తీరుగా తయారవుతున్నాయి.- ఎమ్బీయస్‌ ప్రసాద్‌ (ఆగస్టు 2014)

ఎమ్బీయస్‌ : పాత యిమేజీ వుంచుకోవాలా? తుంచుకోవాలా?

జాట్‌లకు రాజకీయప్రాధాన్యం రావాలి అనే నినాదంపై చౌధురీ చరణ్‌ సింగ్‌ ఉత్తర్‌ ప్రదేశ్‌ రాజకీయాల్లో పైకి వచ్చాడు. ఆయన అనుచరుడిగా దేవీలాల్‌ అదే పంథాలో నడిచి హరియాణాలో రాజకీయాలు నడిపాడు. ఆయన కొడుకు ఓం ప్రకాశ్‌ చౌటాలా, అతని కొడుకు అజయ్‌ సింగ్‌.. అందరూ జాట్‌ ఓట్లపై ఆధారపడుతూనే తమ ఐఎన్‌ఎల్‌డి (ఇండియన్‌ నేషనల్‌ లోక్‌ దళ్‌) నడుపుతూ వస్తున్నారు. బిజెపితో పొత్తు పెట్టుకుని ఎన్నికలలో పోటీ చేసినప్పుడల్లా గ్రామప్రాంతాలలోని నియోజకవర్గాలను తమకు కేటాయించుకుని పట్టణ ప్రాంతాల నియోజకవర్గాలను బిజెపికి యిచ్చేది. బిజెపి నగరప్రాంతాలలో యితర కులస్తులను నిలబెట్టినా, లోక్‌ దళ్‌ మాత్రం గ్రామాల్లో జాట్‌ కులస్తులనే అభ్యర్థులుగా నిలబెట్టి గెలుస్తూ వస్తోంది. అయితే రాబోయే అసెంబ్లీ ఎన్నికలలో పోటీ చేయడానికి 62 మంది అభ్యర్థుల పేర్లను ప్రకటించగా వారిలో 18 మంది మాత్రమే జాట్లు. తక్కినవారు బ్రాహ్మణులు, అగర్వాల్‌లు, బిసి, ఎస్సీలు.

దీనికి కారణం ఏమిటంటే యిటీవలి పార్లమెంటు ఎన్నికలలో 10 సీట్లలో 7 సీట్లు గెలిచిన బిజెపి యీసారి మొత్తం 90 సీట్లలో ఒంటరిగా పోటీ చేసి సొంతంగా ప్రభుత్వాన్ని ఏర్పాటు చేసే సన్నాహాల్లో వుంది. పట్టణప్రాంతాల్లో బిజెపికి గట్టిపోటీ యివ్వాలంటే యితర కులస్తులను కూడా కలుపుకు పోవాలని లోక్‌దళ్‌ అనుకుంటోంది. జాట్‌లు కాకపోయినా బడా వ్యాపారస్తులకు టిక్కెట్టు యిస్తోంది. యుపిఏ ప్రభుత్వం తను దిగిపోయేముందు జాట్‌లకు ప్రభుత్వోద్యోగులలో రిజర్వేషన్‌ కల్పించింది. కృతజ్ఞతాభావంతో యీ సారి జాట్‌లు కాంగ్రెసుకు ఓట్లేస్తారేమో, వారిపై తమకు వున్న గుత్తాధిపత్యం యింక వుండదేమోనని లోక్‌దళ్‌ భయం. జాట్‌ యువకులు మోదీపై అభిమానంతో పార్లమెంటు ఎన్నికలలో బిజెపి అభ్యర్థులకు ఓట్లేశారు. అసెంబ్లీ ఎన్నికలలో కూడా అదే జరిగితే ముప్పు తప్పదు. అందువలన జాటేతరులను కూడా కలుపుకు పోవలసిన అవసరం ఫీలయ్యారు వారు. అందుకే సిటింగ్‌ ఎమ్మెల్యేలను పక్కన పెట్టేసి కూడా యిలా టిక్కెట్లు యిచ్చారు. అయితే టిక్కెట్లు దక్కనివారు, తొలినుండీ పార్టీలో వున్నవారు దీన్ని హరాయించుకో లేకపోయారు. కార్యకర్తల్లో తిరుగుబాటు వచ్చి కొందరు పార్టీ విడిచి వెళ్లిపోయారు. వారిలో కొందరు బిజెపికి వెళ్లగా మరి కొందరు హరియాణా మాజీమంత్రి గోపాల్‌ కండా పెట్టిన హరియాణా లోక్‌హిత్‌ పార్టీలో చేరారు. అన్ని సీట్లలో పోటీ చేయాలంటే అభ్యర్థులు లేని బిజెపి కాంగ్రెసువారికి వల విసిరింది. పార్లమెంటు ఎన్నికల సమయంలోనే చాలామంది కాంగ్రెసు నుండి చేర్చుకుంది. ఇప్పుడు లోక్‌ దళ్‌ వారు కూడా చేరుతున్నారు.- ఎమ్బీయస్‌ ప్రసాద్‌ (ఆగస్టు 2014)

ఎమ్బీయస్‌ : చోరీ చేసిన మేలు

గోస్వామి తులసీదాసు పాండు లిపిలో క్రీ.శ. 1648లో రాసిన అసలైన ''రామచరిత మానస్‌'' (తులసీ రామాయణం అని కూడా అంటారు) ప్రతి 2011 డిసెంబరు 22 న చోరీకి గురైంది. దాంతో బాటు తులసీదాసుకు చెందిన కొన్ని పూజా సామగ్రి కూడా. అవి వారణాశిలోని తులసీ ఘాట్‌లో వున్న తులసీదాస్‌ అఖాడాలోని హనుమాన్‌ దేవాలయంలో వుండేవి. ఆ గుడికి మహంత్‌ (ప్రధాన పూజారి)గా వుండే వీరభద్ర మిశ్రా సంరక్షణలో అవి వుండేవి. ఆయనకు అది తరతరాలుగా వంశపారంపర్యంగా వచ్చింది. ఆయన బెనారస్‌ హిందూ యూనివర్శిటీలో ప్రొఫెసర్‌గా పనిచేసేవారు. ఈ అరుదైన వస్తువులు పోవడంతో చాలా అలజడి చెలరేగింది. మిశ్రా కుటుంబమే దాన్ని మాయం చేసి వుంటుందన్న పుకార్లు కూడా వినిపించాయి. చివరకు వారణాశి పోలీసులు, సిబిఐవారి నామమాత్ర సహాయంతో ఏడు నెలలపాటు వెతికివెతికి వాటిని సాధించారు. మిశ్రా కుటుంబం హమ్మయ్య అని వూపిరి పీల్చుకుంటూండగా 'ఇప్పటికైనా మీరు వీటిని ప్రభుత్వానికి అప్పగించేయండి, వీటిని కాపాడడం మీ తరం కాదు' అని పై నుంచి ఒత్తిళ్లు రాసాగాయి. ఇన్ని తరాల వారసత్వాన్ని వదులుకోవడానికి యిష్టపడని మిశ్రా కుటుంబం మూడు క్వింటాళ్ల బరువున్న ఒక ఫైర్‌, బుల్లెట్‌ ప్రూఫ్‌ సేఫ్‌ కొని దానిలో వీటిని పెట్టారు. ఇదివరకు అందరూ సందర్శించడానికి వీలుగా పెట్టేవారు. ఇప్పుడు సేఫ్‌లో పెట్టి తాళం వేసి ఏడాదికి ఓ సారి తులసీ జయంతి నాడు బయటకు తీసి ప్రదర్శిస్తున్నారు.

ఈ వస్తువులు యిలా పోవడంతో మిశ్రా గారు అర్చకత్వాన్ని తన పెద్దకొడుకు ప్రొఫెసర్‌ విఎన్‌ మిశ్రాకు అప్పగించారు. ఆయన రెండో కొడుకు న్యూరాజలిస్టు అయిన డా|| విజయనాథ్‌ మిశ్రా తులసీదాసు యితర రచనలు, వాటి నకళ్లకై అన్వేషణ సాగించాడు. ఈనాటి వరకు ఆయన సేకరించినవి 173 అరుదైన చేతివ్రాత ప్రతులు! వాటిలో ఆయన రాసిన యితర రచనలతో పాటు, ఫార్సీలో, అవధిలో రాసిన రామచరితమానస్‌ ప్రతులు దొరికాయి. అంతేకాదు 90 ఏళ్ల క్రితం అనేక చిత్రపటాలతో లాహోర్‌లో ముద్రించిన ఉర్దూ రామచరితమానస్‌ కూడా దొరికింది. ఉన్నంతకాలం వాటి విలువ తెలియదు. పోయింది అనుకునేసరికి టెన్షన్‌ పడి తిరగడంతో యివన్నీ వెలుగులోకి వచ్చాయి. ప్రతీ కీడులోను ఒక మేలు వుంటుందంటారు. ఇదేనేమో! - ఎమ్బీయస్‌ ప్రసాద్‌ (ఆగస్టు 2014)

ఎమ్బీయస్‌ : పంజాబ్‌లో రైతుల ఆత్మహత్యలా?

అవును. పంజాబ్‌లో వ్యవసాయం గిట్టుబాటు కాక రైతులు ఆత్మహత్య చేసుకుంటున్నారు. సర్వతోముఖ అభివృద్ధికి, ముఖ్యంగా వ్యవసాయరంగంలో ఆధునిక రీతులు అవలంబించి, కష్టజీవనానికి ప్రతీకగా నిలిచిన పంజాబ్‌ రైతు ఋణగ్రస్తుడై తీర్చలేక ఆత్మహత్య చేసుకోవడం నమ్మశక్యం కాని విషయంగానే తోస్తుంది. 2000 సం||రం నుండి 2010 వరకు 6,926 మంది రైతులు మరణించారని పంజాబ్‌ ప్రభుత్వపు గణాంకాలే తెలిపాయి. కానీ వీటిని నమ్మని లూధియానా లోని పంజాబ్‌ అగ్రికల్చర్‌ యూనివర్శిటీ, పాటియాలా లోని పంజాబ్‌ యూనివర్శిటీ, అమృత్‌సర్‌లోని గురునానక్‌ దేవ్‌ యూనివర్శిటీ సంయుక్తంగా సర్వేలు నిర్వహించి ఆ అంకె 40 నుండి 45 వేల మధ్య వుండవచ్చని అంటున్నాయి. మూడు జిల్లాలలో 2000-2008 మధ్య జరిగిన మరణాల గురించి మొదటి సర్వే, 6 జిల్లాలలో 2000-2010 మధ్య జరిగిన మరణాల గురించి రెండో సర్వే, 19 జిల్లాలలో 2010-2014 ఏప్రిల్‌ మధ్య జరిగిన మరణాల గురించి మూడో సర్వే నిర్వహించారు. మూడో సర్వే ఫలితాలు యింకా రావాలి. నిధుల కొరత వలన వీళ్లు యింటింటికి వెళ్లి వివరాలు సేకరించలేకపోయారు. తాలూకా ఆఫీసుల నుండి, విలేజి మునసబుల నుండి సమాచారం సేకరించి ఒక అంచనాకు వచ్చారు. ప్రభుత్వపు లెక్కలకూ, వీటికీ యింత వ్యత్యాసం ఎందుకు వస్తోందంటే - నష్టపరిహారం కోసం తమ వద్దకు వచ్చిన రైతు కుటుంబాలనే ప్రభుత్వం లెక్కలోకి తీసుకుంటోంది. రైతు ఆత్మహత్య చేసుకుంటే కుటుంబానికి రూ. 2 లక్షలిస్తున్నారు. రైతు భార్యకు రూ.200 నెలవారీ పెన్షన్‌ యిస్తున్నారు. (ఈ స్కీము కూడా 2001లో ప్రకటించి 2010 నుంచి అమలు చేస్తున్నారు) అలా యివ్వాలంటే డెత్‌ సర్టిఫికెట్‌లో ఆత్మహత్య అని క్లియర్‌గా వుండాలి. కానీ ఆత్మహత్య చేసుకుని చనిపోయిన సందర్భాల్లో కూడా కుటుంబసభ్యులు పోలీసుల వద్దకు వెళ్లి అలా చెప్పటం లేదు. ఆత్మహత్యకు కారణం మీరా? అంటూ తమను వేధిస్తారన్న భయం చేత! సహజమరణంగా నమోదు చేయిస్తున్నారు. అవి చూపించి పరిస్థితి మరీ ఘోరంగా లేదని వాదిస్తోంది ప్రభుత్వం.

ఇంతకీ అత్మహత్యలు ఎందుకు చేసుకుంటున్నట్లు? చనిపోతున్నవారిలో 79% మంది చిన్న రైతులు. రైతు ఋణాలు దాదాపు రూ.10,000 కోట్లు. వాటిలో 58% హెచ్చువడ్డీకి (30%) వడ్డీవ్యాపారస్తుల వద్ద తెచ్చినవే. 5 ఎకరాలున్న రైతుకి రూ.5-7 లక్షల అప్పుంటోంది. గత ఐదేళ్లలో ఎరువులు, విత్తనాలు, పురుగుమందుల ధరలు పెరిగి యిన్‌పుట్స్‌ ధరలు రెండున్నర రెట్లు పెరిగాయి. కానీ పండిన పంట ధర రెండు రెట్లు మాత్రమే పెరిగింది. పంజాబ్‌లో భూజలాలు తగ్గిపోతున్నాయి. నదులు, కాలువలు వున్నా వాళ్లు వాటి గురించి పెద్దగా పట్టించుకోలేదు. 500 అ||ల లోతులో జల పడేది కాబట్టి బోరు వేసుకుని లాగేసేవారు. ఇప్పుడు వాటర్‌ టేబుల్‌ తగ్గిపోయి యింకా లోతుగా వెళ్లవలసి వస్తోంది. విద్యుత్‌ సరఫరా సరిగ్గా లేక బోరు నడపలేక పోతున్నారు. పంజాబ్‌ రైతులు రెండు పంటలు పండించడానికై ఎరువులు విపరీతంగా వాడి భూమి నాణ్యతను దెబ్బ తీశారు. ఎన్వెర్‌మెంట్‌ స్టాటిస్టిక్స్‌, 2013 ప్రకారం అక్కడి వ్యవసాయభూమిలో 39% భూమి నాణ్యత తగ్గిపోయి, వ్యవసాయానికి పనికి రాకుండా పోయింది. 50% భూమిలో నైట్రోజన్‌ తక్కువగా వుంది, 25% భూమిలో ఫాస్ఫరస్‌ తక్కువగా వుంది. జింక్‌, మెగ్నీషియం కూడా తగ్గిపోతున్నాయి. కొన్ని గ్రామాల్లో నీటిలో కెమికల్స్‌ ఎక్కువై పోయాయి. మంచి నీరు కావాలంటే 600 అడుగుల కంటె లోతుకి వెళ్లాలి.

ఈ కారణాల వలన రైతులు తెచ్చిన అప్పులు తీర్చలేక ఆత్మహత్యలకు పాల్పడుతున్నారు. భూముల ధర పడిపోయింది. రెండేళ్ల క్రితం ఎకరా రూ.20 లక్షలకు పలికిన భూమి యీ రోజు సగానికి అమ్ముతామన్నా కొనేవారు లేరు. ఇక విసిగిపోయిన రైతులు, కుటుంబాలను నగరాలకు పంపేసి గ్రామం గ్రామాన్నే అమ్మకానికి పెడుతున్నారు. ఫజల్కా జిల్లాలో 11 గ్రామాల వారు 'పారిశ్రామికవేత్తలారా, రండి, మా ఊళ్లను కొనేసుకోండి. ఇక్కడ వ్యవసాయభూములలో పరిశ్రమలు పెట్టుకోండి. ధర అంటారా? మా గ్రామవాసుల అప్పులన్నీ తీర్చేయండి, చాలు'' అని బోర్డులు పెట్టారు. ఇవన్నీ పంజాబ్‌ హైకోర్టు దృష్టికి వచ్చాయి. రైతు ఆత్మహత్యల గురించి ప్రభుత్వం తరఫున ఒక కమిషన్‌ వేసి నివారణ చర్యలు చేపట్టమని ఆదేశాలు యిచ్చింది. వ్యవసాయమే మన ఆర్థికవ్యవస్థకు వెన్నెముక అని మర్చిపోయి సింగపూర్‌ మోడల్‌ అని పరుగులు పెడుతున్న మన రాష్ట్రాల నాయకులు యిది గుర్తించాలి. సింగపూరు పైకి వచ్చిందంటే కారణం - విదేశీ పెట్టుబడులు, సేవారంగం ద్వారా, టూరిజం ద్వారా సంపాదిస్తున్న ఆదాయం. అక్కడ వ్యవసాయం లేదు. మనవి ప్రధానంగా వ్యవసాయంపై ఆధారపడిన రాష్ట్రాలు. వాళ్ల అభివృద్ధి మోడల్‌ మనకెలా పనికి వస్తుంది? - ఎమ్బీయస్‌ ప్రసాద్‌ (ఆగస్టు 2014)

ఎమ్బీయస్‌ : కార్టూనిస్టు ప్రాణ్‌ యిక లేరు

కార్టూనిస్టు ప్రాణ్‌ కుమార్‌ శర్మ ఆగస్టు 5 న తన 76 వ యేట కొలోన్‌ క్యాన్సర్‌తో పోయారు అని చెప్తే చటుక్కున గుర్తుపట్టడం కష్టం. కామిక్స్‌ హీరో 'చాచా చౌధురీ' సృష్టికర్త అంటే ఓహో అంటారు. 1969లో ''లోట్‌పోట్‌'' అనే హిందీ మ్యాగజైన్‌కే సృష్టించిన యీ పాత్ర ఆయనకు విశేష ఖ్యాతి తెచ్చిపెట్టింది. 1981లో డైమండ్‌ క్లాసిక్స్‌ వారు ఆయనతో ఒప్పందం పెట్టుకుని కామిక్స్‌గా వేయడం మొదలుపెట్టారు. అప్పణ్నుంచి 500 టైటిల్స్‌ వెలువడ్డాయి. వాటిలో చాలా భాగం 10 భాషల్లోకి అనువదించబడ్డాయి. కోటి ప్రతులు అమ్ముడు పోయి వుంటాయని అంచనా. 10-13 సం||ల వయసున్న పిల్లలు మీకు బాగా తెలిసిన కామిక్‌ కారెక్టరు ఏది అని అడిగితే చాచా చౌధురీ పేరే చెప్పారు. 2001లో ఇండియన్‌ ఇన్‌స్టిట్యూట్‌ ఆఫ్‌ కార్టూనిస్ట్‌స్‌ ఆయనకు లైఫ్‌టైమ్‌ ఎఛీవ్‌మెంట్‌ ఎవార్డు యిచ్చారు. భారతదేశంలో కామిక్స్‌ను ప్రాచుర్యంలోకి తెచ్చినందుకు లిమ్కా బుక్‌ ఆఫ్‌ రికార్డ్‌స్‌ వారు 1995లో పీపుల్‌ ఆఫ్‌ ద ఇయర్‌గా సంభావించారు. 1983లో దేశసమైక్యతపై ఆయన చేసిన కామిక్స్‌ బుక్‌ను అప్పటి ప్రధాని ఇందిరా గాంధీ రిలీజ్‌ చేశారు. అమెరికాలోని ఇంటర్నేషనల్‌ మ్యూజియం ఆఫ్‌ కార్టూన్‌ ఆర్ట్‌లో చాచా చౌధురీ సీరీస్‌ను శాశ్వతంగా ప్రదర్శనకు వుంచారు. వీటిపై ఆధారపడి టీవీ సీరీస్‌ కూడా వచ్చాయి.

ఆయన 1938లో కసూర్‌లో పుట్టారు. గ్వాలియర్‌లో బిఏ చదివి ఢిల్లీకి వచ్చి ఈవెనింగ్‌ కాలేజీ ద్వారా ఎంఏ పట్టా తెచ్చుకున్నారు. బొంబాయిలోని జెజె స్కూల్‌ ఆఫ్‌ ఆర్ట్‌స్‌ నుండి ఐదేళ్ల ఫైన్‌ ఆర్ట్‌స్‌ కోర్సును దూరవిద్య ద్వారా చదివారు. ఏదైనా స్కూలులో డ్రాయింగ్‌ టీచరు అవుదామనుకుంటూనే ఢిల్లీ నుండి వెలువడే ''మిలాప్‌'' అనే దినపత్రికలో తన 22 వ యేట కార్టూనిస్టుగా చేరారు. ''దాబూ'' అనే ఒక పాత్ర సృష్టించి దాన్ని పాప్యులరైజ్‌ చేశారు. అదొక్కటే కాదు శ్రీమతీజీ, పింకీ, బిల్లూ, రామన్‌, చన్నీ చాచీ - యిలాటి పాత్రలు సృష్టించి వాటి సీరీస్‌ నడిపారు. కన్నడంలో ''ప్రజావాణి'' దినపత్రిక కోరికపై అక్కడ కూడా ''పుట్టి'', ''రామన్‌'' వంటి పాత్రలతో సీరీస్‌ నడిపారు. అయితే ఆయనకు అమితంగా పేరు తెచ్చిన చాచా చౌధురీ పాత్ర 1969లో పుట్టింది. తెలుగులో 'మునసబు పెదనాన్న' అనుకోవచ్చు. ఆయన వయసులో పెద్దవాడు, శారీరకంగా మరీ బలవంతుడేమీ కాదు. తలపాగ, వెయిస్టుకోటు, చేతిలో చేతికర్ర, వెంట రాకెట్‌ అనే ఒక కుక్క. బుద్ధిబలం మాత్రం అపారం. కంప్యూటర్ల వంటి ఆధునిక యంత్రాలేమీ లేకుండా కేవలం నిశిత పరిశీలనతో చురుకుగా ఆలోచించి, కేవలం కామన్‌సెన్స్‌తో సమస్యలు పరిష్కరిస్తాడు, దొంగల్ని పట్టేస్తాడు.

ఆయనకు సహాయపడడానికి సాబు అనే పరగ్రహవాసి వున్నాడు. గురుగ్రహం నుండి వచ్చాడు. చాచా భార్య బీనీ చాచీ చేతి వంట రుచి మరిగి, యిక్కడే వుండిపోయాడు. 15 అడుగుల పొడుగుంటాడు. బుద్ధి వుందో లేదో తెలియదు కానీ పెద్దగా వుపయోగించడు. ఇక స్థూలకాయురాలైన చాచీ అతనికి పూటకి 108 చపాతీలు, 12 కిలోల హల్వా, 20 లీటర్ల లస్సీ తయారుచేసి పెట్టలేక అలిసిపోతూ వుంటుంది. ఆవిడ అప్పడాల కర్రతో దొంగల్ని తరిమివేస్తూ వుంటుంది. ఒక్కోప్పుడు తనకు బంగారు గాజుల జత చేయించలేదని మొగుడిపై విరుచుకు పడుతూ వుంటుంది. సాబూ కవల సోదరుడు దాబూ కూడా వున్నాడు. ఇక విలన్‌ కూడా లేకపోతే సెట్టు పూర్తి కాదు కాబట్టి, రాకా అనే విలన్‌ వున్నాడు. ఒకప్పుడు గజదొంగ, చక్రం ఆచార్య అనే ఆయన యిచ్చిన మంత్రజలం తాగి చావులేని భూతమై పోయాడు. వీళ్లు ఎక్కడో సముద్రగర్భంలో పాతి పెట్టేసినా మళ్లీ మళ్లీ తిరిగి వస్తూ వుంటాడు. అతను కాక గోబర్‌ సింగ్‌ అనే ఒక బందిపోటు, ధమాకా సింగ్‌ అతని అనుచరులు పలీతా, రుల్దూ కూడా వున్నారు. ఈ పాత్రలన్నీ భారతీయ వాతావరణంలో పుట్టినవే కాబట్టి యిక్కడి చిన్నపిల్లలను ఎంతగానో అలరించాయి. ప్రాణ్‌ మరణం వలన బాధపడేవారిలో పిల్లలు, ఒకప్పటి పిల్లలూ (అంటే అందరం) ఎక్కువ వుంటారు. ఎమ్బీయస్‌ ప్రసాద్‌ (సెప్టెంబరు 2014)

సెప్టెంబరు 1-2 వీక్లీకై ఎమ్బీయస్‌ : న్యూస్‌, వ్యూస్‌, రివ్యూస్‌ - 64

ఎమ్బీయస్‌ : హవా ఎల్లకాలం కొనసాగదు

మే 2014లో జరిగిన పార్లమెంటు ఎన్నికలలో ప్రధాన అంశం - నిష్క్రియాపరత్వానికి మారుపేరుగా నిలిచిన మన్‌మోహన్‌ సింగ్‌ను గద్దె దించి, క్రియాశీలంగా వుండే మోదీని గద్దె నెక్కించడం. మోదీ భావజాలం పట్ల, కటుత్వం పట్ల ఎంత వ్యతిరేకత వున్నా, ఎవడో ఒకడు, కాస్త పనిచేసేవాడు వుంటే చాలు అనుకుని - 1980లో ఇందిరా గాంధీకి ఓట్లేసిన తీరులోనే - ఓట్లేశారు. అప్పుడు స్థానికంగా ఆ పార్టీ తరఫున నిలబడిన అభ్యర్థి గుణగణాలు పెద్దగా లెక్కలోకి తీసుకోలేదు. మోదీ యిమేజితో ఎన్నికల ప్రభంజనం వీచింది. అది శాశ్వతం కాదని మూణ్నెళ్లు తిరక్కుండా జరిగిన ఉపయెన్నికలు నిరూపించాయి. బిహార్‌, మధ్యప్రదేశ్‌, కర్ణాటక, పంజాబ్‌లలో 18 సీట్లకు ఉపయెన్నికలు జరిగితే వాటిలో ఎన్‌డిఏ 10 సీట్లలో ఓడిపోయింది. ముఖ్యంగా బిహార్‌లో బిజెపి కంగు తిందనే చెప్పాలి. 10 అసెంబ్లీ సీట్లకు ఉపయెన్నికలు జరిగితే వాటిలో కేవలం 4 మాత్రమే గెలిచింది. పార్లమెంటు ఎన్నికలలో పడినన్ని ఓట్లే పడి వుంటే 8 గెలిచి వుండాలి. కానీ వాటిలో సగమే వచ్చాయంటే దానికి కారణం దాని ప్రత్యర్థులు ఏకం కావడం! మేలో బిజెపి-ఎల్‌జెపి-ఆర్‌ఎల్‌ఎస్‌పి కూటమికి 45% ఓట్లు రాగా మూడు నెలల్లో అది 7% తగ్గి 38% మాత్రమే వచ్చింది.. జెడి(యు), ఆర్‌జెడి-కాంగ్రెసు కూటమి విడివిడిగా పోటీ చేసి అప్పుడు 41% తెచ్చుకుంటే, యిప్పుడు అవి చేతులు కలిపి 4.6% ఎక్కువ ఓట్లు తెచ్చుకున్నాయి. చిరకాలంగా ప్రత్యర్థులుగా వున్న లాలూ, నితీశ్‌ చేతులు కలిపి బిహార్‌లో బిజెపి జైత్రయాత్రకు అడ్డు వేయగలిగారు. నీతి ఏమిటంటే - సాధారణ ఎన్నికలు వేరు, ఉపయెన్నికలు వేరు. మొన్నటి ఎన్నికలలో తెరాస జయభేరి మోగించింది కదాని మెదక్‌ ఉపయెన్నికలో కూడా అదే ధోరణి కొనసాగుతుందని అనుకోవడానికి లేదు. కాంగ్రెసు, బిజెపి చేతులు కలపడం లేదు కాబట్టి సరిపోయింది కానీ కలిపి వుంటే కథ మారిపోయేదేమో! ఎమ్బీయస్‌ ప్రసాద్‌ (సెప్టెంబరు 2014)

ఎమ్బీయస్‌ : గాంధీ విగ్రహానికి భారతీయుల అభ్యంతరం

గాంధీగారు బతికి వుండగా 'హాఫ్‌ నేకెడ్‌ ఫకీర్‌' అని యీసడించిన బ్రిటిషు నాయకులు యీ రోజు భారతదేశంతో పెరుగుతున్న ఆర్థిక అవసరాల దృష్ట్యా వారి పార్లమెంటు ప్రాంగణంలో గాంధీగారి కంచు విగ్రహాన్ని పెడదామని నిర్ణయించారు. ప్రపంచంలో కల్లా అతి పురాతనమైన ప్రజాస్వామ్య సంస్థ అయిన యీ పార్లమెంటు ప్రాంగణంలో యిప్పటికే 12 గురు దిగ్గజాల విగ్రహాలున్నాయి. తమ దేశానికి ప్రధానులుగా పని చేసిన బెంజమిన్‌ డిజ్రాయిలీ, విన్‌స్టన్‌ చర్చిల్‌ వంటి వారితో బాటు అబ్రహాం లింకన్‌, నెల్సన్‌ మండేలాలవి కూడా.. ! వాటికి యిప్పుడు గాంధీ విగ్రహానికి చేరుస్తున్నారు. ఇంగ్లండుకు చెందిన అనేకమంది ప్రముఖులు ఎందరో వుండగా బ్రిటిషు సామ్రాజ్యాన్ని వ్యతిరేకిస్తూ పోరు సాగించిన గాంధీ విగ్రహాన్ని ప్రభుత్వ ఖర్చుతో పెట్టాలా? - పైగా పార్లమెంటుకు రెండు మైళ్ల దూరంలో టావిస్టాక్‌ స్క్వేర్‌లో యిప్పటికే ఆయన విగ్రహం వుండగా..!? అని కొందరు ౖబ్రిటన్‌ పౌరులు అభ్యంతరం తెలపడంలో ఆశ్చర్యం పెద్దగా లేదు కానీ, మన భారతీయ సంఘాల్లో కొన్ని వాటితో గొంతు కలపడం విచిత్రం.

బ్రిటన్‌లో పని చేసే సిఖ్‌ ఫెడరేషన్‌ ప్రచారం కోసం చేసే తన వింత వింత ప్రకటనలతో యిప్పటికే వార్తల్లోకి ఎక్కింది. దానికి ప్రస్తుతం చైర్మన్‌గా వున్న అమ్రీక్‌ సింగ్‌ బ్రిటన్‌ కల్చర్‌ సెక్రటరీకి ఉత్తరం రాస్తూ ''గాంధీ ఒక వర్ణవివక్ష పాటించే వ్యక్తి. (తెల్లవారికి వ్యతిరేకంగా పోరాడాడన్న భావమేమో), విపరీతశృంగారాన్ని ఆచరించిన వ్యక్తి, చిన్నపిల్లలను చెడగొట్టినవాడు (బ్లేటెంట్‌ రేసిస్ట్‌, సెక్సువల్‌ వియర్డో, చైల్డ్‌ అబ్యూజర్‌), అంతేకాదు యుకెలో యిప్పుడు నిషేధించిన కులవ్యవస్థపై విశ్వాసం కలవాడు. అతని విగ్రహాన్ని పెట్టడం అనవసరం.'' అన్నాడు. బ్రిటిష్‌ ప్రభుత్వం ఫిలిప్‌ జాక్సన్‌ అనే శిల్పికి విగ్రహం తయారుచేయమని పురమాయిస్తే ఆ పని ఒప్పుకోవద్దు అని అతనికి కూడా ఉత్తరం రాశాడు. అసలు యీ శిఖ్కు సంస్థల్లోనే గాంధీ పేరు గురించి కాస్త గందరగోళం వున్నట్టుంది. ఆపరేషన్‌ బ్లూస్టార్‌ జరిగి 30 సం||లు జరిగిన సందర్భంలో దాన్ని జరిపించిన ఇందిరా గాంధీపై కోపంతో యిటీవల బ్రిటన్‌ శిఖ్కులు నిరసన ప్రదర్శనలు నిర్వహించారు. వాటిల్లో భాగంగా లీసెస్టర్‌లో వున్న గాంధీ విగ్రహాన్ని ఎవరో విరక్కొట్టారు - ఆ గాంధీ, యీ గాంధీ ఒకరే అనుకున్నారో ఏమో!

శిఖ్కులకు తోడయిన సంస్థ - ఇండో బ్రిటిష్‌ హెరిటేజ్‌ ట్రస్ట్‌. దానికి అధినేతగా వున్న డా|| కుసుమ్‌ వడ్‌గామా బ్రహ్మచర్య ప్రయోగాల విషయంలో గాంధీని తప్పుపట్టారు. ఆ ప్రయోగాలలో భాగంగా గాంధీ నగ్నంగా వున్న బాలికల (వారిలో తన మనుమరాలి వరస అమ్మాయి కూడా వుండేది) మధ్య నిద్రపోయేవాడని అందరికీ తెలిసిన విషయమే. ఆయన బతికి వుండగానే వాటిపై విమర్శలు వచ్చాయి. తన దీక్షకు తాను పెట్టుకుంటున్న పరీక్ష అని గాంధీ చెప్పేవాడు. వినడానికే చాలా ఎబ్బెట్టుగా వుండే యీ చర్యల పట్ల గాంధీ అనుయాయులే యిబ్బంది పడేవారు. ఎవరు చెప్పినా ఆయన వినలేదు. అది ఒక వికారం అనుకుని సర్దిచెప్పుకున్నారు. గాంధీలోని అనేక సద్గుణాల మధ్య, యిలాటి అభావ చేష్టలు విస్మరించారందరూ. ఇప్పుడు యీ కుసుమ్‌ వాటిని పట్టుకున్నారు. ''మన పాఠ్యపుస్తకాలు చదివి ఈ గాంధీగారిని నేనూ నెత్తిన పెట్టుకునేదాన్ని. ఆయన పేరు మీద జరిగే ఉత్సవాలకు ఎంతో సాయపడేదాన్ని కూడా. కానీ యీ ప్రయోగాలు విన్న తర్వాత భారతీయ మహిళల పట్ల గాంధీకి ఎంత చిన్న చూపుందో అర్థమైంది. అలాటి ప్రయోగాలలో ఆయన నిబ్బరంగా వుండగలిగాడు కాబట్టి సరిపోయింది. ఒకవేళ ఆయన మనసు చెదిరి ఏదైనా జరిగి వుంటే ఆ అమ్మాయిల గతి ఏమిటి? ఆడవాళ్ల పట్ల అంత చులకనా? అందుకే ఆయన విగ్రహాన్ని పెట్టకూడదంటున్నాను. పెడితే భారతీయ మహిళలను అవమానించినట్లే!'' అని ఆవిడ వాదిస్తున్నారు.

దీనికి సమాధానంగా గాంధీ ఫౌండేషన్‌కు చైర్మన్‌గా వున్న లార్డ్‌ భిఖ్కూ పరేఖ్‌ ''అహింసా మార్గంతో రాజకీయంగా గాంధీ సాధించిన అద్భుత విజయాలను దృష్టిలో పెట్టుకుని విగ్రహం పెడుతూ వుంటే మధ్యలో వ్యక్తిగతమైన యీ అలవాట్ల గురించి చర్చ ఎందుకు? అక్కడ పెట్టే విగ్రహం గాంధీ పడుక్కున్నట్టో, హరిజన సేవ చేస్తున్నట్లో వుండదు కదా. దండీయాత్రకు ఉద్యమిస్తున్న పోజులో విగ్రహం పెడితే సరి..'' అన్నాడు. ''అయినా వీళ్లు అభ్యంతర పెడుతున్న బ్రహ్మచర్య ప్రయోగాల్లో అవతలి మహిళలు యిష్టపడే పాల్గొన్నారు కదా. గాంధీగారు వారిని బలవంతంగా లాక్కుని రాలేదు. ఇద్దరూ కలిసి చేసిన ప్రయోగాలే అవి. వాళ్లు అన్నట్టు అవి బెడిసి కొట్టి వుంటే యిద్దరూ వాటి ఫలితం అనుభవించేవారు. ఆ విషయం తెలిసే వాళ్లు సిద్ధపడ్డారు. భారతస్వాతంత్య్ర పోరాటంలో అనేకమంది మహిళలను ప్రోత్సహించి, నాయకురాళ్లగా తీర్చిదిద్దిన మహనీయుడు గాంధీ. ఆయనపై మహిళా వ్యతిరేకి మద్ర వేయడం పొరబాటు.'' అన్నాడాయన. అయినా వీళ్లు వినడం లేదు. ''రాజకీయకోణంలో చూసినా గాంధీ కంటె గొప్పవాళ్లు చాలామంది వున్నారు. బాల గంగాధర్‌ ఠిళక్‌, లాలా హర్‌ దయాల్‌.. ఇలా ఎవరో ఒకరి విగ్రహం పెట్టవచ్చుగా. అంతెందుకు, బ్రిటన్‌ పార్లమెంటు ముంగిట్లోనే భారతీయ నాయకుడి విగ్రహం పెట్టాలనుకుంటే 1895లో బ్రిటన్‌ లేబర్‌ పార్టీ తరఫున తొలి ఆసియన్‌ ఎంపీగా గణుతి కెక్కిన దాదాభాయ్‌ నౌరోజీ విగ్రహం పెట్టవచ్చు. గాంధీది ఎందుకు?'' అని వాదిస్తున్నారు. - ఎమ్బీయస్‌ ప్రసాద్‌ (సెప్టెంబరు 2014)

ఎమ్బీయస్‌ : నవీన్‌ పట్నాయక్‌ భయాలు

జూన్‌ నెలలో ఒడిశా ముఖ్యమంత్రి నవీన్‌ పట్నాయక్‌ కొత్తగా ఎన్నికైన 20 మంది తన బిజెడి పార్టీ ఎంపీలను వెంటబెట్టుకుని మోదీని కలిసి రాష్ట్రప్రయోజనాలపై మాట్లాడారు. ఆ సందర్భంగా మోదీ తనకు మూడు సీట్ల అవతల కూర్చున్న బిజెడి ఎంపీ అయిన జయ్‌ పండా దగ్గరకు లేచి వెళ్లి పలకరించి మాట్లాడారు. పండా కూడా నవ్వుతూ మాట్లాడాడు. ఇది చూసి నవీన్‌ మొహం మాడ్చుకున్నాడట. అప్పటిదాకా ఎంతో ఆత్మీయుడిగా చూసుకున్న పండాను కాస్త దూరం పెట్టడం మొదలుపెట్టాడు. జయ్‌ పండా డబ్బున్నవాడు, విద్యాధికుడు, మర్యాదా, మప్పితం తెలిసినవాడు. ఢిల్లీ సర్కిల్స్‌లో అందరి గౌరవాన్నీ పొందేవాడు. టీవీ చర్చల్లో బిజెడి ప్రతినిథిగా పాల్గొంటూ నవీన్‌ విధానాలను సమర్థిస్తూ మాట్లాడతాడు. నవీన్‌ కున్న హుందాతనం అతనిలో కూడా వుంది కాబట్టి ఏనాటికైనా నవీన్‌ పార్టీని చీల్చాలని ప్రత్యర్థులు ప్రయత్నిస్తే అతను సరైన అభ్యర్థి అనుకోవచ్చు. ఆ భయంతోనే నవీన్‌ అతని స్థాయిని తగ్గిస్తున్నాడని పరిశీలకులు అంటున్నారు. మొన్న మేలోనే 21 పార్లమెంటు సీట్లలో 20 సీట్లు, 147 అసెంబ్లీ సీట్లలో 117 సీట్లు గెలిచి దేశమంతా వీచిన మోదీ వేవ్‌ను తట్టుకుని నిలబడిన నవీన్‌కు యిలాటి సందేహం ఎందుకు రావాలి అంటే దానికో ఫ్లాష్‌ బ్యాక్‌ వుంది.

నవీన్‌కు కుడిభుజంగా వుండి, పార్టీ, ప్రభుత్వ వ్యవహారాలను సర్వం తానై నడిపించినవాడు ప్యారీ మోహన్‌ మహాపాత్ర. అధికారంలోకి వచ్చి పదేళ్లు గడిచాక 2012 మేలో రాష్ట్రంలో పెట్టుబడులు పెట్టమని ఆహ్వానించడానికి నవీన్‌ ఇంగ్లండ్‌ వెళ్లాడు. వెంటనే మన నాదెండ్ల భాస్కరరావు శైలిలో ప్యారీ మోహన్‌ 33 మంది ఎమ్మెల్యేలను భువనేశ్వర్‌లోని స్వస్తి హోటల్‌కు రమ్మనమని ఆదేశించి, నవీన్‌ వ్యవహారశైలి ఖండిస్తూన్న ప్రకటనపై సంతకాలు చేయించబోయాడు. ఆ 33 మందిలో ఒకడు వెంటనే నవీన్‌కు ఉప్పందించాడు. ఆగమేఘాలపై వెనక్కి వచ్చి ప్యారీ మోహన్‌ను పార్టీలోంచి తొలగించి కుట్ర జరగకుండా చూసుకున్నాడు, ప్రభుత్వాన్ని నిలుపుకున్నాడు. కానీ ఎవరినీ గుడ్డిగా నమ్మకూడదన్న భావంతో అభద్రతా భావం అతనిలో పెరిగింది. ప్యారీ మోహన్‌ ఒడిశా జన మోర్చా పేరుతో సొంతంగా పార్టీ పెట్టుకున్నాడు. దానికి కొద్దికొద్దిగా ప్రజాదరణ పెరుగుతోంది. ఇటీవల ఒడిశాలో ఒక భూభాగోతం వెలుగులోకి వచ్చింది. పార్టీ నాయకులే ఒకరిపై మరొకరు కక్ష సాధించడానికి వీటిని బయటపెట్టారని పుకార్లు చెలరేగుతున్నాయి. ముఖ్యమంత్రి సన్నిహితుడైన కల్పతరు దాస్‌ పేరు కావాలని యిరికించారని కూడా అంటున్నారు. కాంగ్రెసు ముఖ్యమంత్రిగా పని చేసిన నందినీ శతపథి కుమారుడు, అప్పట్లో సంజయ్‌ గాంధీ అనుచరుడు అయిన తథాగత శతపథి యిప్పుడు బిజెడి పార్టీ ఎంపీ, ధరిత్రి అనే ఒడియా పత్రికకు సంపాదకుడు. అతను, డా|| దామోదర్‌ రౌత్‌ అనే మంత్రి కలిసి అవినీతిపరులైన పార్టీ సభ్యులపై చర్యలు తీసుకోవాలని బహిరంగ ప్రకటనలు చేస్తున్నారు. వీటన్నిటి వెనుక ప్యారీ మోహన్‌ హస్తం వుందన్న అనుమానంతో నవీన్‌ అతని యింటిపై నిఘా పెట్టాడని అనుమానాలున్నాయి. తన ఫోన్‌ ట్యాప్‌ అవుతోందని ప్యారీ మోహన్‌ ఫిర్యాదు చేశాడు కూడా. ఈ పరిస్థితుల్లో జయ్‌ పండా కూడా ప్యారీ మోహన్‌లా తయారవుతాడన్న భయాలతో నవీన్‌ సతమతమవుతున్నాడు.-ఎమ్బీయస్‌ ప్రసాద్‌ (సెప్టెంబరు 2014)

సెప్టెంబరు 3 ఎమ్బీయస్‌ : అమిత్‌ షా వైఫల్యం

పలు రాష్ట్రాలలో జరిగిన ఉపయెన్నికల ఫలితాలు వస్తున్నాయి. 3 పార్లమెంటు స్థానాలలోనూ యథాతథ స్థితి కొనసాగింది. వాటి గురించి మాట్లాడేందుకు ఏమీ లేదు. అసెంబ్లీ స్థానాల విషయంలోనే అంచనాలు తారుమారయ్యాయి. మొన్న పార్లమెంటు ఎన్నికలలో వీచిన మోదీ హవా యిప్పుడు కానరాలేదు. ఆ మాటకొస్తే మే కు, సెప్టెంబరుకు మధ్య జరిగిన ఉపయెన్నికలలోనూ కానరాలేదు. అయితే యీ సారి ఎన్నికలు జరిగిన రాష్ట్రాలలో మోదీ సొంత రాష్ట్రం, అమిత్‌ షా అద్భుతాలు చేశాడని చెప్పుకుంటున్న యుపి వుండడంతో యీ ఫలితాలు ఉలిక్కిపడేట్లు చేశాయి. ఈ రోజు సాయంత్రం మోదీ ప్రధాని అయ్యాక మొదటిసారి గుజరాత్‌ వెళుతున్నారు. విదేశీ ప్రముఖులను ఆహ్వానించబోతున్నారు. రేపు ఆయన పుట్టినరోజు కూడా. ఇలాటి పరిస్థితుల్లో 9 అసెంబ్లీ స్థానాల్లో 3 బిజెపి నియోజకవర్గాలను క్షీణదశలో వున్న కాంగ్రెసు ఎగరేసుకుని పోయిందంటే ఎంత బాధాకరం! మోదీకాని, అమిత్‌ కాని యీ పరిణామం వూహించి వుండరు. ఉంటే యివాళ్టి కార్యక్రమాన్ని వాయిదా వేసుకుని వుండేవారు. దేశవ్యాప్తంగా చావుదెబ్బ తిని, ప్రతిపక్ష హోదా కూడా దక్కని కాంగ్రెసు, జాతీయ స్థాయిలోనే కాదు, గుజరాత్‌లో సైతం సరైన నాయత్వం లేని కాంగ్రెసు - ప్రధానిగా మోదీ వెలిగిపోతున్న యీ తరుణంలో, అధికార పార్టీ, ప్రభుత్వం గుజరాతీ నాయకుల గుప్పిట్లో వున్న యీ సమయంలో అక్కడి ఉపయెన్నికలలో మూడో వంతు సీట్లు గెలుచుకోవడమంటే ఎంత యిబ్బందికరం! తప్పంతా ఆనందిబెన్‌దే అనడం అన్యాయం. ఆవిడ స్థానంలో మోదీ వున్నా ఫలితాలు యిలాగే వుండేవేమో! మహా అయితే బిజెపికి 6 బదులు 7 వచ్చేవేమో! ఎందుకంటే అసెంబ్లీ ఎన్నికల సమయంలో మోదీకి గతంలో కంటె తక్కువ సీట్లు వచ్చిన మాట మనం మర్చిపోకూడదు. అప్పుడూ కాంగ్రెసు పరిస్థితి యింత అధ్వాన్నంగానూ వుండింది.

ఇక యుపి అయితే మరీ ఘోరం! 11 సీట్లలో బిజెపి 3 గెలిస్తే సమాజ్‌వాదీ 8 గెలిచింది. పార్లమెంటు ఎన్నికల సమయంలో అమిత్‌ షా ఉత్తర ప్రదేశ్‌లో బిజెపిని క్షాళన చేశాడని, పార్టీని తృణమూలాల నుండి బలోపేతం చేశాడని, చెత్తాచెదారం ఏరి పారేశాడని, పార్టీ యంత్రాంగంలో జవసత్త్వాలు నింపాడని.. చాలా కథనాలు వచ్చాయి. నాతో సహా అందరం నమ్మాం. కానీ యీ ఫలితాలు చూశాక అంత సీను లేదని అర్థమైంది. బ్రహ్మాండమైన శక్తిగా రూపొందించి వుంటే నాలుగు నెలల్లోనే యింత దారుణంగా కూలిపోయి 7 సీట్లు ఎస్పీకి ధారపోసి వుండదు. ఈ నాలుగు నెలల్లో ఎస్పీ పాలనాపరంగా విపరీతంగా పేరు తెచ్చేసుకుంది కాబట్టి, బిజెపి ఏమీ చేయలేకపోయింది అనుకోవడానికి లేదు. రోజూ పేపర్లో ఎస్పీ వ్యతిరేక వార్తలే! అక్కడ అసలు పాలనే లేదని, అరాచకమే ఏలుతోందని మీడియా కోడై కూసింది. తీరా చూస్తే ఎస్పీ పార్లమెంటు స్థానాన్ని నిలబెట్టుకోవడమే కాక, 7 ఎసెంబ్లీ సీట్లు బిజెపి నుండి గుంజుకుని 8 తెచ్చుకోగలిగింది. బియస్పీ రంగంలో లేదు కాబట్టి, వారి ఓట్లు బిజెపికి కాకుండా ఎస్పీకి పడ్డాయి కాబట్టే యిలాటి ఫలితం వచ్చిందన్నది నిర్వివాదాంశం. జనరల్‌ ఎలక్షన్స్‌ నాటికి కచ్చితంగా యిదే పరిస్థితి వుండదు. త్రికోణపు పోటీ వుంటే బిజెపికి మరి కొన్ని సీట్లు రావచ్చు. అది నివారించడానికి ఎస్పీ, బియస్పీ చేతులు కలిపితే...? అబ్బే, అసాధ్యం! అని కొట్టి పారేయలేం. బిహార్‌లో లాలూ, నితీశ్‌ చేతులు కలిపి బిజెపిని కంగు తినిపించలేదా! యుపిలో బిజెపిని కట్టడి చేయడానికి ఎస్పీ, బియస్పీ ఒకప్పటి మైత్రీబంధాన్ని పునరుద్ధరించినా ఆశ్చర్యపడనక్కరలేదు. ఎమర్జన్సీ తర్వాత ఇందిరా గాంధీకి అడ్డుకట్ట వేయడానికి సోషలిస్టు పార్టీ తనకు సిద్ధాంతరీత్యా చుక్కెదురైన జనసంఘ్‌ (బిజెపి పూర్వరూపం)తో చేతులు కలిపి జనతా పార్టీగా ఏర్పడింది. కాంగ్రెసు అంటేనే మండిపడే చరణ్‌ సింగ్‌, పుట్టు కాంగ్రెస్‌ వాదులైన మొరార్జీ దేశాయ్‌తో, జగ్జీవన్‌రామ్‌తో, బహుగుణతో చేతులు కలిపారు. ఉనికికే ముప్పు వచ్చిన వేళ వీళ్లు సిద్ధాంతాలు గాలికి వదిలేస్తారు.

బిజెపి పాలిత రాజస్థాన్‌లో ఫలితం మరీ దారుణంగా వచ్చింది. 4 సీట్లకు ఉపయెన్నికలు జరిగితే కాంగ్రెసు 3 బిజెపి స్థానాలను ఎగరేసుకుని పోయింది. అక్కడా కాంగ్రెసు పార్టీ నాయకత్వం బలహీనంగా వుంది. పార్లమెంటు ఎన్నికలలో ఒక్క సీటు కూడా గెలుచుకోలేదు. అంతలోనే యింత మార్పా? ఈ నాలుగు నెలల్లో వసుంధరా రాజె చేసిన అకృత్యాలు, అఘాయిత్యాలూ ఏమీ లేవే! మరి దీని భావమేమి? మెదక్‌ పార్లమెంటు ఉపఎన్నికలో కాంగ్రెసు రెండో స్థానంలో వుండగా, బిజెపి దాని కంటె 30 వేల ఓట్లు తక్కువ తెచ్చుకుని మూడో స్థానంలో వుండడం కూడా పార్టీకి అనుకూలంగా లేదు. తెలంగాణ కాంగ్రెసు అంతఃకలహాలతో కొట్టుమిట్టులాడుతూండగా, తెలంగాణ బిజెపి కలిసికట్టుగానే వుంది. తెలంగాణ బిజెపి నాయకులకు మోదీ గవర్నరు పదవి, కమిటీలలో పార్టీలో ముఖ్యమైన పదవి యిచ్చినా యిదీ పరిస్థితి. బిజెపికి ఊరట కలిగించే అంశం పశ్చిమ బెంగాల్‌ అసెంబ్లీలో అడుగు పెట్టడం. తక్కువ మార్జిన్‌తోనైనా తృణమూల్‌ను ఓడించి, ఒక సీటు కైవసం చేసుకుంది.

ఈ ఫలితాలు ఏం చెప్తున్నాయి? ఒకటి - పార్లమెంటు ఎన్నికలో మోదీ విజయం వన్‌టైమ్‌ ఎఫయిర్‌. ఆ విజయంలో సింహభాగం మోదీదే కానీ బిజెపిది కాదు. సేనాపతి కబంధహస్తాల్లో యిరుక్కుపోయిన చవటరాజులా మన్‌మోహన్‌ సింగ్‌ కనబడడం చేత, దేశాన్ని పాలించవలసినవాడు మొనగాడై వుండాలని దేశప్రజలు గాఢంగా వాంఛించిన కారణంగా మొండిమనిషిగా కనిపించిన మోదీకి ఓట్ల వర్షం కురిసింది. యువత, మధ్యతరగతి అంతా అతని వెంట నిలిచారు. సంకీర్ణ ప్రభుత్వమైతే మన్‌మోహన్‌లా రాజీ పడే అవసరం పడుతుందన్న భయంతో మోదీ నాయకత్వంలోని పార్టీకి ఎవరిపైన ఆధారపడవలసిన అవసరం లేకుండా స్పష్టమైన మెజారిటీ కట్టబెట్టారు. అంతటితో ఆ అధ్యాయం ముగిసింది. ఆ విజయం చూసి మురిసిన బిజెపి పార్టీ, దాని అభిమానులు మన పార్టీ విధానాలను ప్రజలంతా ఆమోదించేశారని అనుకుని తమ పాత హిందూత్వ విధానాలను బయటకు తీసి, ఉపయెన్నికలలో భంగపడ్డారు. ఈ భంగపాటుకు బాధ్యత వహించవలసినది పార్టీ అధ్యక్షుడైన అమిత్‌ షా. మోదీ, అతనూ కలిసి పార్టీలో వేరే ఎవరికీ వాయిస్‌ లేకుండా చేశారు. వాజపేయి మార్కు ఉదారవిధానాలను పాతర వేసి, ఆడ్వాణీ వంటి పాత నాయకత్వాన్ని అటకెక్కించి, కులతత్వాన్ని ఎదిరించడానికి మతతత్వమే సరైన ఆయుధమని ఎంచి, దానితోనే ముందుకు పోవాలని చూశారు. హిందీ, హిందూత్వలను జోరుగా అమలు చేయబోయారు. అవి ఉత్తరభారతంలోనే పారలేదు. దక్షిణాన, తూర్పున అస్సలు పారవు. ఇప్పటికే తమిళనాడులో బిజెపి భాగస్వామ్య పక్షాలు హిందీని రుద్దడంపై మండిపడుతున్నాయి. బాహాటంగా హెచ్చరికలు చేస్తున్నాయి.

ఉత్తరప్రదేశ్‌లో ప్రతీ అంగుళం క్షుణ్ణంగా తెలుసుకున్న అమిత్‌ షా యోగి ఆదిత్యనాథ్‌ను ప్రచార సారథిగా నియమించి పార్టీని ముంచాడు. పార్లమెంటు ఎన్నికలలో అమిత్‌ కూడా ముస్లిం వ్యతిరేక వ్యాఖ్యలు చేసినా బిజెపికి (..సారీ మోదీకి) ఓట్లు రావడంతో అదే విధానాన్ని ఆదిత్యనాథ్‌ ద్వారా కొనసాగించాడు. ఇప్పుడు ఆ విధానం చీదేసింది. అప్పుడు మోదీ వెనుక నిలిచిన యువత, యిప్పుడు ఎస్పీకి ఓటేసింది. 'లవ్‌ జిహాద్‌' అంటూ బిజెపి నాయకులు చేసిన హంగామా హిందూ ఓటర్లను భయపెట్టలేదు. ఇప్పుడు విశ్లేషకులు యోగి ఆదిత్యనాథ్‌నే తప్పుపడుతున్నారు. ఆయన మాత్రం 'నన్ను పూర్తిగా తిరగనీయలేదు, లేకపోతేనా..' అంటున్నాడు. పూర్తిగా తిరిగి వుంటే ఆ మూడు సీట్లు కూడా రాకుండా పోయేవేమో తెలియదు.

ఈ ఉపయెన్నికలు మోదీ 100 రోజుల పాలనపై రిఫరెండం అనడానికి లేదు. ఇది కేంద్రవిధానాలను దృష్టిలో పెట్టుకుని జరిగిన ఎన్నికలు కావు. విధానాల పరంగా ఎన్‌డిఏ, యుపిఏ పద్ధతులనే అవలంబిస్తోంది. కాపిటలిస్టులను, బహుళజాతి సంస్థలను నెత్తిన పెట్టుకుంటోంది. సామర్థ్యం విషయంలో తేడా వుండవచ్చు. మోదీ తప్ప తక్కిన మంత్రులెవరూ హైలైట్‌ కావటం లేదు. ఎటు చూసినా మోదీయే కనబడుతున్నారు. మంచైనా, చెడైనా ఆయనకే ఆపాదించాలి. ఇప్పటిదాకా పెద్దగా పొడిచేసినదీ లేదు, మరీ పాడు చేసినదీ లేదు. అవి చేస్తాం, యివి చేస్తాం అన్న ప్రకటనల కేముంది, అవన్నీ జరిగాకనే సమీక్షించుకోవాలి. ఈ ఎన్నికలు బిజెపి పార్టీ విధానాలపై తీర్పు వంటివి. వాజపేయి తరహా ఇన్‌క్లూజివ్‌ పాలిటిక్స్‌ (అన్ని వర్గాలనూ కలుపుకుని పోయే రాజకీయాలు) అభిలషణీయం తప్ప, వర్గీకరణలు మంచివి కావని ఓటరు బుద్ధి చెప్పినట్లయింది. తమకు ఎదురు లేదని, ఏం చేసినా ప్రజలు ఆమోదిస్తారని బిజెపి భావిస్తే పొరబాటని తేలింది.

జాతీయ స్థాయిలో కూలబడినా ప్రాంతీయ స్థాయిలో కాంగ్రెసు బలం నశించలేదని చెప్పాలి. 32 సీట్లలో 7 సీట్లు గెలవడం సాధారణ విషయం కాదు, వాటిల్లో 3 గుజరాత్‌లో...! ఆంధ్రలో టిడిపి తన స్థానాన్ని నిలుపుకుంది. వైకాపా పోటీ చేయకుండా పరువు కాచుకుంది. కాంగ్రెసు పోటీ చేసినా 20% ఓట్లు తెచ్చుకుంది. ఆంధ్రలో కాంగ్రెసు వున్న పరిస్థితికి అది ఎక్కువ కాదూ!? టిడిపి విజయాన్ని బిజెపి తన ఖాతాలో వేసుకోలేదు. బిజెపి మరీ దూకుడుగా వెళితే ప్రతిపక్షాలు చేతులు కలిపి దాని ఆట కట్టించగలవని బిహార్‌, యుపి ఉపయెన్నికలు చెప్పాయి. భాగస్వామ్య పక్షాలతో కూడా మర్యాదపూర్వకంగా వ్యవహరించాలని కూడా బిజెపి గ్రహించాలి. ఇప్పటివరకు మహారాష్ట్రలో శివసేన కూటమిలో ద్వితీయస్థానంలో వుంటూ దాని కంటె తక్కువ సీట్లు తీసుకుంటూ వచ్చిన బిజెపి పార్లమెంటు ఎన్నికల తర్వాత తన బలం పెరిగిందంటూ శివసేనతో సమానంగా సీట్లు అడిగింది. ఇదిగో, యీ ఫలితాలు చూపించి 'ఆ హవా మోదీని ప్రధాని చేయడంతో ఆవిరై పోయింది. మీ పార్టీ బలం యింతే సుమా!' అని శివసేన వాదించబోతోంది. ఈ ఫలితాలు అమిత్‌ షా దూకుడుకి అడ్డుకట్ట వేస్తాయనడంలో సందేహం లేదు. ప్రభుత్వంలో సర్వం తానై మోదీ వ్యవహరిస్తూండగా, పార్టీలో సర్వం తానై అమిత్‌ అమితాధికారాలు చెలాయిస్తున్నాడు. ఇతర నాయకులందరూ తగ్గి వున్నారు. ఫలితాలు అనుకూలంగా వచ్చి వుంటే మరింత తగ్గేవారు. ఇలా వచ్చాయి కాబట్టి ధిక్కరిస్తారు. ఇది ప్రత్యక్షంగా అమిత్‌ను, పరోక్షంగా మోదీని బాధిస్తుంది. - ఎమ్బీయస్‌ ప్రసాద్‌ (సెప్టెంబరు 2014)

సెప్టెంబరు 4 - 5 ఎమ్బీయస్‌ : విమోచనదిన ప్రహసనం

ఎట్టకేలకు సెప్టెంబరు 17 విమోచనదినంపై తెరాస పెదవి విప్పింది. అధికారికంగా జరపడం జాన్తానై, పార్టీ ఆఫీసుపై జండా ఎగరేస్తారని ప్రకటన. అది కూడా కెసియార్‌ కాదు, నాయినివారు. బియాస్‌ నదీ బాధితుల శవాలను వెలికిదీయించడం, గణేశోత్సవాల పందిళ్లను పదిరోజులూ పర్యవేక్షించడం వంటి గురుతర బాధ్యతలను నిర్వహించే గౌరవనీయ గృహమంత్రిగారు యీ ప్రకటన భారాన్ని కూడా నెత్తిపై వేసుకున్నారు. ఉద్యమపార్టీగా, ప్రతిపక్షపార్టీగా వున్నంతకాలం విమోచన దినాన్ని ఎందుకు జరపటం లేదని అధికారపార్టీపై నిప్పులు చెరిగిన తెరాస, యిప్పుడు చప్పుడు చేయకుండా వుంది. అప్పట్లో జరపకపోవడానికి కారణం - వలసపాలకులు, తెలంగాణ పోరాటపు విలువ తెలియని ఆంధ్ర పాలకులు ఏలడమే అంటూ వచ్చిన కెసియార్‌ యిప్పుడు ఆ వూసే ఎత్తడం లేదు. నిజానికి తెలంగాణ సాయుధపోరాటానికి నాయకత్వం వహించి, కార్యకర్తలను అర్పించినది ఆంధ్ర కమ్యూనిస్టు పార్టీయే అని అందరికీ తెలుసు. చరిత్ర తెలిసిన కెసియార్‌కూ తెలిసి వుండాలి. వాళ్ల మాట సరే, నిజాంకు వ్యతిరేకంగా పోరాడిన బూర్గుల రామకృష్ణారావుగారు ముఖ్యమంత్రిగా వుండగా కూడా దీన్ని ఎందుకు నిర్వహించలేదో తెలియదు. మహరాష్ట్ర, కర్ణాటకలలో దీన్ని ఉత్సవంగా చేస్తారట. మరి వాళ్లకు లేని అభ్యంతరాలు వీళ్ల కెందుకు? 'ముస్లిములు నొచ్చుకుంటారు కాబట్టి..' అనేస్తారు. మరి ఆ రాష్ట్రాలలోనూ ముస్లిములున్నారు. ముఖ్యంగా కాశీం రజ్వీ లాటూరు (మహారాష్ట్ర) వాడే కదా!

సెప్టెంబరు విమోచన దినం కాదు, విద్రోహదినం అని తెరాస కొమ్ము కాసే కొందరు మేధావులు వాదిస్తున్నారు. భారతసైన్యం తెలంగాణ ప్రజలపై దాడి చేసిందట. నిజాంతో కుమ్మక్కయి కమ్యూనిస్టులను చంపిందట. దీనికి నిదర్శనం ఏమిటంటే నిజాంను చంపివేయకుండా, రాజప్రముఖ్‌ పదవి, రాజభరణం యిచ్చి సత్కరించడమట! ఆ మాట కొస్తే ఏ సంస్థానాధిపతినీ పటేల్‌ చంపించలేదు. వాళ్ల అధికారాలు లాక్కున్నాడు. నిజాం విషయంలోనూ అదే జరిగింది. దేశంలో కల్లా అతి పెద్ద సంస్థానాధిపతి కాబట్టి, నిజాంను సగౌరవంగా సాగనంపి, రాజప్రముఖ్‌ చేశారు. దేశంలో రాజులందరికీ రాజభరణం యిచ్చారు. ఇందిరా గాంధీ రద్దు చేసేవరకూ అవి కొనసాగాయి. నిజాంకు ప్రత్యేకంగా యిచ్చినదేమీ లేదు. తనది వేరే దేశమని విర్రవీగి, తన సేనలు భారతసైన్యాన్ని మట్టికరిపిస్తాయని నమ్మిన నిజాంకు బుద్ధి చెప్పి, గద్దె దింపి, రాజరికాన్ని రూపుమాపి, ఆ స్థానంలో భారతీయ అధికారులను తెచ్చిపెట్టారు. అయితే నిజాంకు వ్యతిరేకంగా పోరాడని కమ్యూనిస్టు పార్టీ భారతప్రభుత్వాన్ని కూడా శత్రుసైన్యంగానే చూసి, సాయుధపోరాటాన్ని ఆపలేదు. హింసాయుతంగా రష్యా మోడల్లో కమ్యూనిస్టు దేశాన్ని నెలకొల్పుతామంటూ యుద్ధం చేస్తూ పోయారు. అది చాలా తెలివితక్కువ పని అని దశాబ్దాలు పోయాక వాళ్లే ఒప్పుకున్నారు. దీనిపై పార్టీలో చర్చించడానికి అప్పట్లో కమ్యూనిస్టు పార్టీ అధినేతగా నియంత పోకడలు పోయే బి టి రణదివే నిరాకరించి, సమావేశాలే పెట్టలేదు. చివరకు వ్యవహారం స్టాలిన్‌దాకా వెళ్లి అతను మందలించాడని, దాంతో పోరాటం ఆగిందని చెప్పుకుంటారు.

నిజానికి ప్రజలు ఫ్యూడల్‌ వ్యవస్థ నడిపిన నిజాంపై తిరగబడినట్లుగా ప్రజాస్వామ్యయుతంగా పాలన నడిపిన యూనియన్‌ సైన్యాలపై తిరగబడలేదు. గతంలోలా జమీందార్లు అధికారం చెలాయించలేకపోయారు. జరిమానాలు లేవు, వర్తకవ్యాపారాలు చేసుకోవచ్చు, పొలాలు దున్నుకోవచ్చు, శాంతిభద్రతలకు లోటు లేదు. రజాకార్ల పీడ లేదు. ఇంకా ఎందుకు కొట్లాడుతున్నారు? అని కమ్యూనిస్టులను ప్రజలు అడగసాగారు. అలాటి పరిస్థితుల్లో కూడా మూర్ఖంగా పోరాటం సాగించి కమ్యూనిస్టు పార్టీ మొత్తం 3 వేల మంది నాయకులను పోగొట్టుకుంది. నిజాం కాలంలో పెత్తనం చలాయించిన జమీందారులు సాయుధపోరాటం కారణంగా హైదరాబాదులో తలదాచుకుని, ఆ తర్వాత కాంగ్రెసు టోపీలు తొడుక్కుని, తిరిగి గ్రామాల్లో ప్రవేశించి, మారిన మనుష్యుల్లా నటించారు. వారికి కాంగ్రెసు ప్రభుత్వం మద్దతు యిచ్చింది. కమ్యూనిస్టులు పేదలకు పంచేసిన తమ వేలాది ఎకరాలను ప్రభుత్వ సాయంతో మళ్లీ పేదల నుండి లాక్కున్నారు. ఇవి ఎలాగూ మనవి కావు కదా అనుకుని పేదలు వెనక్కి యిచ్చేశారు కూడా.

పోరాట కాలంలో కమ్యూనిస్టులు జమీందార్ల నుండి భూములు లాక్కుని పేదలకు పంచిపెట్టి పేరు తెచ్చుకుంటున్నారు, అది జరగకుండా చూడాలని కాంగ్రెసు పార్టీ వినోబా భావేను పంపింది. ఆయన భూదాన ఉద్యమం అంటూ మొదలుపెట్టి దేశంలో యింకెక్కడా మిగులు భూమి లేనట్లు తెలంగాణకు వచ్చి పోచంపల్లిలో మొదలుపెట్టాడు. కమ్యూనిస్టులు ఎత్తుకుపోయే బదులు, యీ భూదాన బోర్డుకి యిస్తే మన భూమి మనకే వుంటుంది కదాని జమీందార్లు వినోబాకు 'దానాలు' చేశారు. కమ్యూనిస్టుల ప్రాబల్యం తగ్గగానే మళ్లీ తమ భూములు తాము ఆక్రమించేశారు. కెసియార్‌ భూదాన బోర్డు కింద వున్న భూముల లెక్కలు తీయిస్తున్నారిప్పుడు. బోర్డు దగ్గర మిగిలిన భూమి చాలా తక్కువని తేల్తోంది. ఇదీ యీ దాతల ఔదార్యం!

భారతసైన్యాల చేతిలో కమ్యూనిస్టులు చావుదెబ్బ తిన్నారు కాబట్టి యిది విద్రోహదినం అనే వాదన యింత లక్షణంగా వుంటుంది. ఇక ముస్లిముల పట్ల విద్రోహం అనేదానికి కూడా అర్థం లేదు. నిజాం దోపిడికి మతం అడ్డుగా లేదు. పాలన చివరి సంవత్సరాల్లో ఇస్లామీకరణను ప్రోత్సహించాడు కానీ మొదట్లో అది లేదు. దోచుకుతినడానికి ముస్లిం, హిందూ, గొప్ప, బీదా తేడా ఏమీ లేదు. నా 'నిజాం కథలు'లో కొన్ని వివరాలు యిప్పటికే రాస్తాను, యికపై యింకా రాస్తాను. మధ్యయుగాల రాజుల్లాగానే తన అధికారం ఆమోదించినవాడు ఆప్తుడు, తిరగబడినవాడు శత్రువు. నిజాంకు వ్యతిరేకంగా పోరాడినవారిలో అనేకమంది ముస్లిములున్నారు. తుఱ్ఱెబాజ్‌ ఖాన్‌, షోయబుల్లా ఖాన్‌, ముఖ్దుం మొహియుద్దీన్‌... యిలా అనేక పేర్లు చెప్పవచ్చు. నిజాం పీడ వదిలినందుకు సంతోషించినవారిలో ముస్లిములు కూడా వున్నారు. అయితే సైనిక పాలన సాగిన కాలంలో కొందరు ముస్లిములపై అత్యాచారాలు సాగాయనే ఆరోపణ వుంది. సైన్యం యిన్వాల్వ్‌ అయిన ప్రతి చోట యిలాటి సంఘటనలు జరుగుతాయి. గత రెండు, మూడు దశాబ్దాలుగా కశ్మీర్‌లో కాని, ఈశాన్య రాష్ట్రాలలో కాని.. ఎక్కడైనా యిదే గొడవ. అయినా సైన్యం తెలంగాణపై రావడానికి కారకుడెవడు? నిజాం కాదా? తక్కిన సంస్థానాధీశుల్లా మర్యాదగా విలీనానికి ఒప్పుకుంటే యీ పేచీ వుండేది కాదు కదా. కాశీం రజ్వీ గొప్ప కబుర్లు నమ్మి, భారతసైన్యంతో భంగపడి, తన ప్రజలకు సైనికపాలన రుచి చూపించాడు.

ఏ విధంగా చూసినా సెప్టెంబరు 17 విమోచన దినమే. 'నిజాం తరతరాల బూజు' అన్న దాశరథిని కెసియార్‌ కీర్తిస్తారు, నిజాంపై పోరాడిన కాళోజీని ఆకాశానికి ఎత్తుతారు. మరి వారి జీవితధ్యేయం నెరవేరిన సెప్టెంబరు 17ను అధికారికంగా నిర్వహించడానికి జంకెందుకు? ఉద్యమం నడిచినంత కాలం 'మా తెలంగాణ పోరుగడ్డ, కొట్లాడడానికి వెరువం' అంటూ చెప్పుకున్నది యీ సాయుధపోరాటం గురించే కదా. బెంగాలీలో 'తెలంగాణ' అనే నాటకం ప్రదర్శించేవారంటే దాని థీమ్‌ యీ సాయుధపోరాటమే కదా! ఇలాటి పోరాటంలో అమరులైన వారికి ముఖ్యమంత్రి హోదాలో నివాళి అర్పిస్తే నామోషీయా? ప్రత్యేక తెలంగాణ కోసం అంటూ పిరికివాళ్లలా ఆత్మహత్య చేసుకున్నవాళ్లను అమరవీరులని కీర్తిస్తున్నారే. వాళ్ల కుటుంబసభ్యులకు ఉద్యోగాలు, లక్షల్లో నష్టపరిహారాలు యిస్తున్నారే. గుట్టుచప్పుడు కాకుండా ఏ చీకటిరాత్రో ఓ కాగితమ్ముక్కపై 'జై తెలంగాణ' అని రాసి యింత విషం గొంతులో పోసుకున్నవాడు అమరవీరుడు కాగా లేనిది, నియంత నిజాం సేనలను ఎదిరించి వారితో పోరాడినవారు అమరులు కాకపోయారా? ప్రభుత్వపరంగా వారిని స్మరించుకుంటే పాపమా? కెసియార్‌ వద్ద వీటికి సమాధానం లేదు. ఉన్నా పైకి చెప్పటం లేదు. అందువలన మనమే ఊహించుకోవాలి - దీన్ని విమోచనదినంగా పాటిస్తే వూరుకోమని చెప్పిన కొన్ని ముస్లిము సంస్థలకు, మజ్లిస్‌కు కోపం వస్తుందని మానేశారని! మజ్లిస్‌ అంటే అంత భయం ఎందుకు? ముస్లిం ఓట్లన్నీ వాళ్ల దగ్గర వున్నాయా? లేవే! పాతనగరంలో తప్ప తెలంగాణలో తక్కిన ప్రాంతాల్లోని ముస్లిములందరూ తెరాసకే ఓటేశారుగా! మజ్లిస్‌ కూడా 2014 ఎన్నికలలో తన స్థానాలను పెంచుకోలేకపోయిందిగా!

అయినా మజ్లిస్‌ గురించి అంత ఆలోచన దేనికి? వారికి ఏ పాలసీ లేదు, అధికారంలో ఏ పార్టీ వుంటే వారితో అంటకాగడం తప్ప! వాళ్లు ముస్లిములందరికీ ప్రతినిథి కూడా కాదు. కెసియార్‌ యిప్పటికే ముస్లిములను చాలా బుజ్జగిస్తున్నారు. రిజర్వేషన్ల పెంపు విషయంలో, హజ్‌ భవన్‌ విషయంలో, వక్ఫ్‌ బోర్డు విషయంలో.. అన్నిటా ముస్లిములను నెత్తి కెక్కించుకుంటున్నారు. సానియా మీర్జాను తెలంగాణ బ్రాండ్‌ ఎంబాసిడర్‌గా నియమించి, కోటి రూపాయలు యిచ్చినపుడే ముస్లిము కోణం వుందని అనుకున్నారు. ఆ విమర్శలకు కోపం వచ్చి కాబోలు, కెసియార్‌ యింకో కోటి యిచ్చారు. ఎందుకంటే ఆమె ఆటలో విజయం సాధించిందట! రేపు ఓడిపోతే వెనక్కి తీసుకుంటారా? విద్యార్థులకు యివ్వడానికి డబ్బులు లేవు, రైతుల రుణమాఫీ భారం తగ్గించడానికి నానారకాల సాకులూ వెతుకుతున్నారు, విద్యుత్‌ కొనడానికి డబ్బు లేక మూడేళ్ల దాకా మూలుగుతూనే వుండమంటున్నారు, సానియమ్మ వాయినాలకు మాత్రం సొమ్ము వచ్చి పడుతోంది. నేనేం చేసినా చెల్లుతుంది అని కెసియార్‌ వ్యవహరిస్తున్నారు. మీడియా నోరు మూసుకుని చూస్తోంది. రెండు ఛానెళ్లు మూతపడి వంద రోజులు దాటినా, యీ వంది మాగధులు అదేమిటనటం లేదు. కట్జూ గారు తనంతట తానే చొరవ తీసుకుంటున్నారు. గత ప్రభుత్వాలను ప్రతి చిన్నదానికి విమర్శించే తెలంగాణ మేధావులు, ప్రొఫెసర్లు, బుద్ధిజీవులు, కళాకారులు, ప్రజాకళాకారులు అందరూ మూగనోము పట్టారు. తెలంగాణ ప్రజలు చైతన్యమూర్తులు, అన్యాయాన్ని ఎదిరించడంలో ముందువరసలో వుంటారు, దేనినీ లెక్కచేయరు అంటూ గొప్పలకు పోయినవారు యీనాడు కిక్కురుమనటం లేదు. వారిలో కొందరికి పదవులు దక్కాయి. తక్కినవారు భయభ్రాంతులై వున్నారో, లేక విభ్రమకు గురయ్యారో తెలియదు. విమోచనదినంపై కాంగ్రెసు ప్రభుత్వాన్ని నిలదీసినవారిలో పదోశాతం మందైనా యీ రోజు నిరసన తెలపటం లేదు.

ఇవన్నీ నిజాం రోజులను తలపింపచేస్తున్నాయి. నేటి నిజాం కెసియార్‌ అన్నది నిజం. అందుకే కెసియార్‌ నిజాంను కీర్తించారు, కీర్తిస్తున్నారు. నిజామే ఆయనకు ఆరాధ్యుడు, లేకపోతే మెట్రోకు మాస్కట్‌గా 'నిజ్‌' ను రూపొందించడమేమిటి చెప్పండి. నిజ్‌కో కథ వుందట. అతను నిజాం వారసుడట. ఆధునికత సంతరించుకున్నాడట... అసలు మన ఏడో నిజాంగారికి ఆధునికత అంటేనే పడదు. ఉస్మానియా ఆసుపత్రి కట్టించాడే కానీ అలోపతి వైద్యుణ్ని దగ్గరకు రానీయలేదు. ఎన్నడూ రక్తపరీక్షలు చేయించుకోలేదు. అసలు ఏ ఆధునిక వైద్య పరికరమూ ఆయన శరీరాన్ని తాకలేదు. యునానీ వైద్యమే చేయించుకునేవాడు. చావు దగ్గరపడినప్పుడు అంటే 1967 ఫిబ్రవరిలో పోనీ అలోపతీ డాక్టర్లను పిలుద్దామా అన్నారు ఎవరో. ఠాఠ్‌ వీల్లేదు అంది నిజాం పెద్దకూతురు షెహజాదీ (యువరాణి) పాషా. అడ్డు చెప్పేటంత ఓపిక కూడా నిజాంకు లేదు కదాన్న ధైర్యంతో ఆయన మెడికల్‌ ఎడ్వైజర్‌ డా. వ్యాఘ్రే ముగ్గురు అలోపతి డాక్టర్లను పిలిపించాడు. వీళ్లు అడుగుపెట్టేసరికి ఆ గది చీకటిగా, అశుభ్రంగా వుంది. తను ఏదో పాతాళగృహంలోకి అడుగుపెట్టినట్టు అనిపించింది. వెళ్లి నిజాం నాడి చూడబోయారు. ఒళ్లు ముట్టుకోగానే జ్వరం వుందని, పరిస్థితి క్షీణిస్తోందని అర్థమైంది. రక్తపరీక్ష చేయాలన్నారు. నిజాం ఒంటిమీదకు సూది దిగడానికి వీల్లేదంది కూతురు పాషా. రక్తం తీయడానికి వీల్లేదు. ఇంజక్షన్‌ యీయడానికి వీల్లేదు అని పట్టుబట్టింది. ఇదీ నిజాం వంశీకుల ఆధునికత! అత్యాధునిక ప్రయాణ సాధనమైన మెట్రోకు వీళ్ల పేరు పెట్టడమా!? ఇలాటి కెసియార్‌ నిజాంను గద్దె దింపిన దినోత్సవాన్ని ఎలా సెలబ్రేట్‌ చేస్తారు? అధికారంలో లేనప్పుడు పాలకులను అల్లరి పెట్టడానికి దాన్ని వాడుకున్నారు. ఈ రోజు తన నిజస్వరూపాన్ని చూపుతున్నారు. ఏమైతేనేం, బిజెపి పంట పండింది. కెసియార్‌ ముస్లిము పక్షపాత ధోరణిని ఎత్తి చూపి, ఎండగట్టి, తటస్థుల ఓట్లు కూడా గెలుచుకోవడానికి మంచి అవకాశం సంపాదించుకుంది. వాళ్లకా అవకాశం యిచ్చినది కెసియారే! - ఎమ్బీయస్‌ ప్రసాద్‌ (సెప్టెంబరు 2014)

సెప్టెంబరు 6-8 వీక్లీకై ఎమ్బీయస్‌ : మహారాష్ట్రలో మతకలహాలు పెరిగాయి

ఇటీవల కాలంలో మహారాష్ట్రలో మతఘర్షణలు హఠాత్తుగా పెరిగాయి. హిందూ ముస్లిములు కలహించుకోవడం అసాధారణమేమీ కాదు కానీ, ఒక ప్రణాళికతో రాజకీయకారణాలతో వీటిని ఎన్నికల సమయంలో రగిలించినట్టు కనబడుతోందని పరిశీలకులు అంటున్నారు. సతారా జిల్లాలోని కోరేగావ్‌ గ్రామంలో మే 31 అర్ధరాత్రి హఠాత్తుగా సైరన్‌ మోగింది. ఎందుకో చూద్దామని కొందరు అక్కడ పోగుపడ్డారు. కొందరు వ్యక్తులు అక్కడికి వచ్చి ఉపన్యసిస్తూ వారిని మతపరంగా రెచ్చగొట్టారు. అంతే ఆ గుంపు దాడులకు పాల్పడింది. దుకాణాలు, వాహనాలను ధ్వంసం చేస్తూ ముందుకు సాగింది. బాధితుల్లో ఎక్కువమంది ముస్లిములే! ఆ సైరన్‌ చాలా ఏళ్లగా పని చేయడం లేదు. ఈ ఘటనకు ముందు ఎవరో కానీ దాన్ని రిపేరు చేయించి, వైర్లు తెచ్చి లౌడ్‌స్పీకర్లకు కలిపి రెడీ చేశారని పోలీసులు అంటున్నారు. కానీ అలా చేసినవారెవరో తెలియటం లేదంటున్నారు. ''బాధిత ముస్లిములు ఫిర్యాదు చేయడానికి పోలీసు స్టేషన్‌కి వెళితే వందా రెండు వందల మంది బయట కాచుకుని వుంటున్నారు. భౌతికంగా ఏమీ చేయకపోయినా, ఏదైనా చేయగలమన్న భీతిని కలిగిస్తున్నారు.'' అంటున్నాడు ఒక ముస్లిము.

కోరేగావ్‌ సంఘటన జరిగిన రెండు రోజులకు పుణెలో హిందూ రాష్ట్ర సేన అని చెప్పుకునే ఒక సంస్థ చేతిలో 24 ఏళ్ల ముస్లిము ఐటీ ఉద్యోగి చచ్చిపోయాడు. పోలీసులు 21 మందిని అరెస్టు చేశారు. వారిలో ఆ సేన వ్యవస్థాపకుడు ధనంజయ్‌ దేశాయ్‌ కూడా వున్నాడు. జూన్‌ 1 న కోరెగావ్‌కు పక్కనే వున్న జలగావ్‌లో ఒక గుంపు మసీదుపై సుత్తులతో, గునపాలతో దాడి చేసి గోడలు పగలకొట్టింది. పోలీసులు చూస్తూ నిలబడ్డారు కానీ అడ్డుకోలేదు. స్థానిక ఎమ్మెల్యే శశికాంత్‌ షిండే ముస్లిములను కలిసి దాడి చేసినవారి పేర్లు పైకి చెప్పకుండా వుంటే నష్టపరిహారం యిప్పిస్తానని బేరం పెట్టాడట. ఎందుకంటే వాళ్లు అతని మనుష్యులే కాబట్టి! కల్లోలాలు రెచ్చగొట్టడానికి ఫేస్‌బుక్‌ చాలా ఉపయోగపడుతోంది. ఛత్రపతి శివాజీ, బాల ఠాక్రేల బొమ్మలు ఎవరోగాని వికృతం చేసి ఫేస్‌బుక్‌లో పెట్టారు. అంతే, పశ్చిమ మహారాష్ట్ర అంతా అల్లర్లు మొదలయ్యాయి. పుణె, కొల్హాపూర్‌, సతారాలలో జనసమూహాలు పోగుపడి నినాదాలు చేశాయి. స్థానిక శివసేన కార్యకర్తలు వారిని ఉద్దేశించి ఉపన్యాసాలు చేశారు. కొల్హాపూర్‌లో 200 బస్సులు మరో 80 వాహనాలను ధ్వంసం చేశారు. కొందరు ముస్లిముల యిళ్లపై దాడులు జరిగాయి. ఘుడాన్‌ పీర్‌ దర్గాపై సుత్తులు, గునపాలతో తెగబడ్డారు.

రౌడీ వర్గాలు అల్లర్లు చేసినపుడు అన్ని వర్గాల వారూ నష్టపోతారు. కానీ యివి ఒక ప్రణాళిక ప్రకారం జరుగుతున్నాయని ఎందుకు అనుమానం వస్తోందంటే - కొల్హాపూర్‌లో చెప్పులు అమ్మే షాపులు వందలాది వున్నా, కేవలం హాలీవుడ్‌ షూస్‌ దుకాణం మీద మాత్రమే దాడి జరిగింది. ఓనరు ముస్లిము. పుణె, పింప్రి-చించ్‌వాడ్‌ ప్రాంతాల్లో జరిగిన అల్లర్లలో ముస్లిముల బేకరీ షాపులన్నీ ధ్వంసం చేయబడ్డాయి. మసీదులు, దర్గాలపై దాడి జరిగింది. ఎందుకిలా అని అడిగితే కొల్హాపూర్‌ సిటీ బజరంగ్‌ దళ్‌ శాఖ అధ్యక్షుడు బందా సలోఖే ''ఇక్కడ వున్న ముస్లిముల సంఖ్య అత్యల్పం. కానీ మసీదులెన్ని వున్నాయో తెలుసా? 161! అవసరమా!?'' అని అడిగాడు. రాబోయే ఎన్నికలలో మతపరంగా ఓట్లను చీల్చుదామనే ప్రయత్నంలోనే యిలాటి విషయాలన్నిటిని చర్చకు తెస్తున్నారని అనుకోవచ్చు. మతపరమైన చీలిక నష్టదాయకమని సెప్టెంబరు 16 ఉపఎన్నికల ఫలితాలు తేల్చి చెప్పాయి కాబట్టి వీరి దూకుడు కాస్త తగ్గవచ్చు.ఎమ్బీయస్‌ ప్రసాద్‌ (సెప్టెంబరు 2014)

ఎమ్బీయస్‌ : పీయూష్‌ గోయల్‌ నేపథ్యం

ఇటీవల రెండు తెలుగురాష్ట్రాల దృష్టిని ఆకర్షించిన కేంద్ర కాబినెట్‌ మంత్రి పీయూష్‌ గోయల్‌. ''తన రాష్ట్రంలో విద్యుత్‌ కొరత గురించి తెలంగాణ ముఖ్యమంత్రి నా దగ్గరకు వచ్చి అడగలేదే, బహుశా ఆయనకు తీరిక లేదేమో..' అనే ప్రకటన కెసియార్‌ తక్షణం ఢిల్లీ రప్పించి, అతనితో మాట్లాడేలా చేసింది. ''చంద్రబాబు నాయుడుకి మంచి దూరదృష్టి వుంది. ఆంధ్రప్రదేశ్‌ రాష్ట్రానికి విద్యుత్‌ విషయంలో అన్ని రకాలుగా సహకరిస్తాం.'' అని ప్రకటన చేసి 'పీయూష్‌ ఆంధ్ర పక్షపాతి' అని తెలంగాణ నాయకుల విమర్శలు పోగేసుకున్న వ్యక్తి కూడా పీయూషే! అతి ముఖ్యమైన పవర్‌, కోల్‌, రిన్యూవబుల్‌ ఎనర్జీ శాఖలను చూస్తున్న పీయూష్‌ తండ్రి వేదప్రకాశ్‌ గోయల్‌ వాజపేయికి అనుచరుడు, ఆయన కాబినెట్‌లో షిప్పింగ్‌ మంత్రి. పీయూష్‌ తల్లి చంద్రకాంత ముంబయినుండి మూడు సార్లు ఎమ్మెల్యేగా ఎన్నికైంది. పీయూష్‌ కూడా తండ్రిలాగే యువకుడిగా వుండగానే బిజెపిలో చేరి వాజపేయి దృష్టి ఆకర్షించాడు. తండ్రిలాగే ఆ పార్టీకి కోశాధికారిగా వ్యవహరించాడు. ఈ రోజు మంత్రి అయ్యాడు. పీయూష్‌ చార్టెర్డ్‌ ఎక్కౌంటెన్సీ పరీక్ష సెకండ్‌ ర్యాంక్‌తో పాసయ్యాడు, లాయరుగా, మేనేజ్‌మెంట్‌ కన్సల్టెంట్‌గా, ఇన్వెస్ట్‌మెంట్‌ బ్యాంకర్‌గా పనిచేశాడు. బ్యాంక్‌ ఆఫ్‌ బడోదా, స్టేటు బ్యాంక్‌ ఆఫ్‌ ఇండియా బోర్డుల్లో నామినేటెడ్‌ మెంబరుగా వున్నాడు. యేల్‌ యూనివర్శిటీ, ఆక్స్‌ఫర్డ్‌ యూనివర్శిటీ, ప్రిన్స్‌టన్‌ యూనివర్శిటీలలో 2011-13 మధ్య లీడర్‌షిప్‌ ప్రోగ్రాంలకు హాజరయ్యాడు. ప్రస్తుతం హార్వార్డ్‌ బిజినెస్‌ స్కూలు ద్వారా ఒపిఎమ్‌ కోర్సు (ఓనర్‌/ప్రెసిడెంట్‌ మేనేజ్‌మెంట్‌) చదువుతున్నాడు. పీయూష్‌ కుమారుడు ధృవ్‌ హార్వార్డ్‌ యూనివర్శిటీలో ఆర్ట్‌స్‌ డిగ్రీ చేస్తున్నాడు, కూతురు రాధిక లండన్‌లో వెస్ట్‌మినిస్టర్‌ స్కూలులో చదువుతోంది.

మోదీ అతన్ని తొలిసారి మంత్రిగా చేస్తూనే అతిముఖ్యమైన శాఖలు అప్పగించాడు. ఇతను 27 ఏళ్ల ఉత్సవ్‌ మిత్రాను ఆఫీసర్‌ ఆన్‌ స్పెషల్‌ డ్యూటీగా వేసుకున్నాడు. ఉత్సవ్‌ శ్రీరామ్‌ కాలేజ్‌ ఆఫ్‌ కామర్స్‌లో చదివాడు, బెన్‌ కాపిటల్‌లో ప్రయివేటు ఈక్విటీ ఎనలిస్టుగా, మెకన్సీ, ముంబయిలో ఎనలిస్టుగా పని చేశాడు. ప్రస్తుతం ఫైళ్లన్నీ అతని ద్వారానే మంత్రికి చేరుతున్నాయి. పీయూష్‌ వచ్చినప్పటినుండి పరుగులు పెడుతున్నాడు, అధికార్ల చేత పరుగులు పెట్టిస్తున్నాడు. కోల్‌ మినిస్ట్రీ లోని 450 మంది అధికారులను చేతన్‌ భగత్‌ నిర్వహించే మోటివేషన్‌ సెషన్‌కు హాజరు కావాల్సిందని ఆదేశాలు జారీ చేశాడు. పవర్‌ శాఖలో అధికారులను వెంటబెట్టుకుని వారం రోజులపాటు గుజరాత్‌ పర్యటించి అక్కడ విద్యుత్‌ పరిస్థితి అధ్యయనం చేయించాడు. పంజాబ్‌, మహారాష్ట్ర, కశ్మీర్‌ వెళ్లి పవర్‌ ప్రాజెక్టులు ప్రారంభించి వచ్చాడు. గుజరాత్‌, రాజస్థాన్‌, కర్ణాటకలలో విండ్‌, సోలార్‌ పవర్‌ ప్రాజెక్టులు సాధించిన విజయాలను గమనిస్తున్నాడు. త్వరలో ఎన్నికలు జరగబోతున్న పంజాబ్‌, ఝార్‌ఖండ్‌లలో అనేక హైడ్రో ఎలక్ట్రిక్‌, రిన్యూవబుల్‌ ఎనర్జీ ప్రాజెక్టులు ప్రకటించాడు. భేషజాలకు పోకుండా విషయం తెలిసిన యిలాటి మంత్రితో తెలివిగా వ్యవహరిస్తే తెలుగు రాష్ట్రాలు ఎదుర్కొంటున్న విద్యుత్‌ సమస్యలకు పరిష్కారమార్గం తప్పక దొరుకుతుంది. ఎమ్బీయస్‌ ప్రసాద్‌ (సెప్టెంబరు 2014)

ఎమ్బీయస్‌ : ప్రాజెక్టులు - పర్యావరణ సమస్యలు

సామాజిక అభివృద్ధి జరగాలంటే విద్యుత్‌ కావాలి. విద్యుత్‌ కావాలంటే ప్రాజెక్టు పెట్టాలి. పెడితే పర్యావరణం చెడుతుంది, కొంతమంది నిర్వాసితులు అవుతారు. ప్రగతి, పర్యావరణం వంటి రెండు కత్తులు ఒక ఒరలో యిమడవు. ఏకకాలంలో రెండూ సాధించడం అసాధ్యం. ఒకదాని తర్వాత మరొకటి సాధించాలంతే. అయితే ప్రభుత్వాలు, ప్రభుత్వేతర సామాజిక సంస్థలు రెండూ ఒకేసారి చేపట్టాలని భావిస్తాయి. ఏవేవో చట్టాలు చేస్తాయి. అవి ఆచరణసాధ్యం కాదు. ప్రాజెక్టులు పేపర్లపై మురిగిపోతాయి. విద్యుత్‌ ఉత్పత్తి కాదు, ప్రగతి ఆగిపోతుంది, ప్రజలు గగ్గోలు పెడతారు. రాజకీయపక్షాలు అధికారంలో వుండగా కంపెనీల తరఫున, విపక్షంలో వుండగా ప్రజల తరఫున వాదిస్తూ రెండు నాల్కల ధోరణి ప్రదర్శిస్తాయి. అధికారంలో వున్నవారిలో కూడా పరిశ్రమల మంత్రి ఒకలా, పర్యావరణ మంత్రి మరొకలా మాట్లాడుతూంటారు. పర్యావరణ రక్షణ అంటూ కొన్ని చట్టాలు చేస్తూ వుంటారు. అవి ఆచరణలో ఎలా విఫలమవుతాయో, చట్టపరమైన యిబ్బందులు దాటడానికి కంపెనీలు ఎలాటి తప్పుడు మార్గాలు తొక్కుతాయో ఉదాహరణగా నిలిచినవి - మధ్యప్రదేశ్‌లో థర్మల్‌ ప్లాంట్స్‌!

మధ్యప్రదేశ్‌లోని తూర్పుప్రాంతంలో వున్న సింగ్రౌలీలో మూడు థర్మల్‌ ప్లాంట్లున్నాయి. మరో 12 సూపర్‌ థర్మల్‌ ప్లాంట్లు రాబోతున్నాయి. అన్నీ కలిసి రాబోయే రోజుల్లో 35 వేల మెగావాట్ల విద్యుత్‌ను ఉత్పత్తి చేయబోతాయి. దేశంలో 88 యిండస్ట్రియల్‌ ఎస్టేట్సు వుంటే సింగ్రౌలి ఎస్టేటు స్థానం - తొమ్మిది. దానికి కారణం అక్కడ వున్న విస్తారమైన బొగ్గుగనులు, జలసమృద్ధి! అక్కడ వున్న మహాన్‌ అడవిలో సాల్‌, మహువా, తెండు వృక్షాలున్నాయి. దగ్గర్లోనే పులుల కోసం రిజర్వ్‌ చేసిన ప్రాంతం కూడా వుంది. రిలయన్సు, హిందాల్కో, జయప్రకాశ్‌, డిబి పవర్‌, ఎస్సార్‌ వంటి సంస్థలు యిక్కడ ప్రాజెక్టులు కట్టడానికి ముందుకు వచ్చాయి. ఇప్పటికే సింగ్రౌలీ వాతావరణం కలుషితమైందని సెంట్రల్‌ పొల్యూషన్‌ కంట్రోల్‌ బోర్డు ప్రకటించింది. రాబోయే ప్రాజెక్టుల వలన మరింత హాని జరగడంతో బాటు, తాము నిర్వాసితులవుతామన్న భయంతో వాటిని అక్కడి పౌరులు అడ్డుకుంటున్నారు. బంధోరాలో ప్రాజెక్టు కట్టబోయిన ఎస్సార్‌కు సంబంధించిన ట్రక్కులను, ఆస్తులను 2009లో గ్రామస్తులు తగలబెట్టారు. పోలీసు ఫైరింగ్‌ జరిగింది. గ్రామాలలో యిళ్లు నేలమట్టం చేసి ప్లాంట్‌ కట్టారు. ఇంకా అనేక ప్రాజెక్టులు రాబోతున్నాయి. ఎలా? అంటే యిక్కడో కిటుకు వుంది.

ఏదైనా ప్రాజెక్టు కట్టాలంటే దాని వలన ప్రభావితమయ్యే గ్రామాల్లో సమావేశం జరిపి గ్రామసభవారు తమకు అభ్యంతరం లేదని తీర్మానం చేయాలని పర్యావరణ శాఖ నిబంధన విధించింది. దాన్ని అధిగమించడానికి కంపెనీలు కొత్త ఎత్తులు ఎత్తాయి. సభ జరగకపోయినా, దానికి అందరూ రాకపోయినా మెజారిటీ ప్రజలు వచ్చినట్లు, ఆమోదం తెలుపుతూ సంతకాలు పెట్టినట్లు రికార్డులు సృష్టించారు. దొంగ సంతకాలు, దొంగ వేలిముద్రలు వేయించే హడావుడిలో వాళ్లు బతికున్నారో లేదో చూసుకోలేదు పాపం. ఉదాహరణకి మహాన్‌ అరణ్యంలో 1850 మెగావాట్ల ఎస్సార్‌-హిందాల్కో జాయింట్‌ వెంచర్‌ సంగతి చూదాం. ఐదువేల కోట్ల రూపాయల యీ ప్రాజెక్టుకై రెండేళ్ల క్రితం ప్రభుత్వం 1182 హెక్టార్ల భూమి మంజూరు చేసింది. దానిలో వున్న బొగ్గుగనుల్లో బొగ్గు తవ్వాలంటే అక్కడ వున్న 14 గ్రామాల ప్రజల అనుమతి కావాలి. ఎస్సార్‌ కంపెనీ ఉద్యోగులు, జిల్లా అధికార యంత్రాంగం కలిసి నో-అబ్జక్షన్‌ సర్టిఫికెట్‌లు తయారు చేసేసి కేంద్రం నుండి అనుమతి తెచ్చేశారు. అవి తప్పని సామాజిక సంస్థలు ఆరోపిస్తున్నాయి. ''2013 మార్చి 6 న అమేలియా గ్రామంలో జరిగిన సభలో 184 మంది హాజరవుతే 1125 మంది వచ్చారని, సంతకాలు పెట్టారని చూపించారు.'' అని ఆ సంస్థ ప్రతినిథి ఆరోపించాడు. సంతకాలు పెట్టారని చూపిస్తున్నవారిలో 13 మంది కొన్ని సంవత్సరాల క్రితమే మరణించారట, ఒకతను జైల్లో యావజ్జీవశిక్ష అనుభవిస్తున్నాడట.

సింగ్రౌలికి 250 కి.మీ.ల దూరంలో కట్ని జిల్లాలో వున్న బుజ్‌బూజా, డోకారియా గ్రామాల్లో కూడా యిలాటి మాయాజాలమే జరిగింది. ఒక ప్రయివేటు సంస్థ థర్మల్‌ పవర్‌ స్టేషన్‌ పెడతానంటే జిల్లా అధికారులు 237 హెక్టార్లలో వున్న గ్రామసభల నుండి యిలాటి సర్టిఫికెట్లు సంపాదించి యిచ్చారు. అక్కడ సంతకాలు పెట్టినవారిలో 21 మంది మృతులున్నారు. చిత్తశుద్ధి లేకుండా చేసే యిలాటి పనుల వలన మేలు కంటె కీడు ఎక్కువ జరుగుతుంది. వ్యవసాయ అవసరాల కోసం, జలవిద్యుత్‌కోసం కట్టిన రిహాండ్‌ డ్యామ్‌లోని నీటిని యిప్పుడు వాటికోసం వాడటం లేదు. థర్మల్‌ ప్లాంట్లలోని టవర్స్‌ను చల్లబరచడానికి వాడుకుంటున్నారు. అంతేకాదు, ఆ నీటితో చెరువులు కట్టి పవర్‌ స్టేషన్ల నుండి వెలువడే హానికరమైన వ్యర్థపదార్థాలను వాటిలో కలుపుతున్నారు. కంపెనీలు యిలాటి దొడ్డిదారులు వెతుకుతాయని అధికారంలో వున్నవారు ముందుగానే వూహించి, ఆచరణాత్మకమైన ప్రభుత్వాదేశాలను రూపొందిస్తే ప్రగతి ఆ తర్వాత పర్యావరణరక్షణ సాధ్యం. లేకపోతే బూటకమే మిగులుతుంది. ఎమ్బీయస్‌ ప్రసాద్‌ (సెప్టెంబరు 2014)

ఎమ్బీయస్‌ : జయలలిత ఆదర్శమా?

జయలలిత ప్రారంభించిన అమ్మ క్యాంటీన్లు ప్రజాదరణ పొందడంతో మన తెలుగు ముఖ్యమంత్రులకు కూడా ఆ వెఱ్ఱి పట్టింది. ఉన్న సంక్షేమ పథకాలకు తోడు అవి కూడా మొదలుపెట్టారు. 'అమ్మ'కు దీటుగా బాబు 'అన్న' అంటున్నారు. కెసియార్‌ యింకా యిలాటి చుట్టరికం పేరు ఏదీ తగిలించుకోలేదు. ఇంతకీ జయలలిత మొదలుపెట్టిన క్యాంటీన్ల భారం ఎలా వుంది? పొద్దున్న టిఫిన్‌గా రెండు యిడ్లీలు, పొంగల్‌, కారప్పొడి, సాంబారుతో సహా రూ.7కి యిస్తున్నారు. చపాతీ, పప్పుకి 3 రూ.లే. 10 గంటల వరకే యివి దొరుకుతాయి. మధ్యాహ్నం 12 గం||ల నుండి భోజనం. సాంబారన్నం, పులిహార, కరివేపాకన్నం ఒక్కోటి 5 రూ.లు. పెరుగన్నం 3 రూ.లు. రాష్ట్రవ్యాప్తంగా యిలాటి క్యాంటీన్లు 294 వున్నాయి. రోజుకి రెండున్నర లక్షల మంది వీటిని ఉపయోగిస్తున్నారు. మొదట్లో రేట్లు ఫిక్స్‌ చేసినపుడు కిట్టుబాటుగా వుండేటట్టు ప్లాన్‌ చేశారు. సరుకుల్లో చేతివాటుతనం పెరిగి యిప్పుడు అవి నష్టదాయకంగా తయారయ్యాయి.పెట్టే ఖర్చులో 60% మాత్రమే వెనక్కి వస్తోంది. అయినా ధరలు పెంచలేక ఏటా రూ. 100 కోట్లు సబ్సిడీ యిస్తోంది.

'అమ్మ' బ్రాండ్‌ టిఫిన్లు, భోజనాలకే పరిమితం కాలేదు. తాగునీరు, ఉప్పు, మందులు, కూరగాయలు.. యిలా చాలా సప్లయి చేస్తున్నారు. కొత్తగా బేబీ కేర్‌ కిట్‌ కూడా వచ్చి చేరింది. అమ్మ ఉప్పు యిప్పటికి 900 టన్నులు అమ్మారు. గత సెప్టెంబరులో ప్రారంభించిన అమ్మ తాగునీరు నెలకు 30 లక్షల సీసాలు అమ్ముతోంది. స్టేట్‌ ఎక్స్‌ప్రెస్‌ ఎక్స్‌పోర్టు కార్పోరేషన్‌ గుమ్మడిపూండి చెరువు వద్ద ప్లాంట్‌ పెట్టి నీరు శుద్ధి చేసి, 304 కౌంటర్ల ద్వారా 10 రూ.లకు లీటరు చొప్పున అమ్ముతోంది. ఇవి బాగానే పాప్యులర్‌ అయ్యాయికానీ రైతు బజారు తరహాలో చెన్నయ్‌లో మొదలుపెట్టిన అమ్మా కూరగాయల ఔట్‌లెట్స్‌ 10 కి మించలేదు. 2 వేల నుండి 3 వేల మంది అక్కణ్నుంచి కొనుక్కుంటున్నారు. అమ్మా మెడికల్‌ షాపుల్లో డాక్టర్లు ప్రిస్కయిబ్‌ చేసిన పెద్దగా మందులమ్మకపోవడంతో 10% డిస్కౌంటు యిచ్చినా ప్రజాదరణ పొందలేదు. అవి కూడా పదే వున్నాయి. ఇప్పటికే రాష్ట్ర బజెట్‌లో రూ.22938 కోట్లు లోటు వుంది. ఉచిత పథకాలకై రూ.14541 కోట్లు పోతోంది. అమ్మ పథకాలకు రూ.375 కోట్లు అవుతున్నాయి. ఇవి చాలనట్లు ఇంకో 360 అమ్మ క్యాంటీన్లు తెరవడంతో బాటు అమ్మ సినిమాలు, అమ్మ మార్కెట్లు, అమ్మ టీ, అమ్మ ఉమెన్స్‌ హాస్టళ్లు ప్రారంభిస్తారట. దురదృష్టం ఏమిటంటే మన తెలుగు రాష్ట్రాలు వీటిని కాపీ కొడదామని చూస్తున్నాయి. తమిళనాడులో అమలవుతున్న పథకాలకు తోడు మన సొంత ప్రజాకర్షక పథకాలున్నాయి కదా - ఋణమాఫీ వంటివి! ఇవీ అవీ బాలన్స్‌ చేయగలరా? తూకం తప్పి ఆర్థిక వ్యవస్థ కుప్పకూలితే ప్రజల గతి ఏమిటి?ఎమ్బీయస్‌ ప్రసాద్‌ (సెప్టెంబరు 2014)

సెప్టెంబరు 9 వీక్లీకై ఎమ్బీయస్‌ : ఎయిమ్స్‌ రోగం కుదర్చాలా వద్దా?

ఢిల్లీలోని ఆల్‌ ఇండియా ఇన్‌స్టిట్యూట్‌ ఆఫ్‌ మెడికల్‌ సైన్సెస్‌ దేశంలో కల్లా పెద్ద ఆసుపత్రి. 10 వేల మంది పర్మనెంటు స్టాఫ్‌, 800 మంది ఫ్యాకల్టీ సభ్యులు. మెడికల్‌ కాలేజీ, హాస్పటల్‌, స్పెషలిస్టు సెంటరు, స్టూడెంట్‌, హౌస్‌ సర్జన్‌ హాస్టళ్లు, 138 ఎకరాల్లో 2500 స్టాఫ్‌ క్వార్టర్సు, ఏటా 1450 కోట్ల రూ.ల బజెట్‌. ఇన్ని హంగులున్న ఆసుపత్రిలో అవినీతికి లోటుంటుందా? డాక్టర్ల దగ్గర్నుంచి, కాంట్రాక్టర్ల దాకా అందర్నీ జాగ్రత్తగా పరికించవలసినదే. అందువలన 1956లో ఎయిమ్స్‌ ఏర్పాటు చేసినపుడే దీనికోసం ప్రత్యేకంగా చీఫ్‌ విజిలెన్స్‌ ఆఫీసర్‌ వుండాలని నిర్దేశించింది. అయినా దాన్ని ఎవరూ పట్టించుకోలేదు. ఢిల్లీలో నివసించే ప్రతివాడికీ పదవిలో వున్న ఎవడో ఒకడు తెలిసి వుంటాడని లోకోక్తి. డాక్టరు చేసిన అవినీతిని బయటపెట్టబోతే అతని చేత వైద్యం చేయించుకుంటున్న మంత్రివర్యుడు కలగజేసుకోవచ్చు. సప్లయి చేసే కాంట్రాక్టరును అదుపు చేయబోతే, అతనితో లింకు వున్న ఉన్నతాధికారి కళ్లెర్ర చేయవచ్చు. ఇక విజిలెన్సు ఆఫీసరు ఏం చేయగలగుతాడు? అందుకే వేయడం దండగ అనుకున్నారు. కానీ పోనుపోను ఎయిమ్స్‌ నిర్వహణ అధ్వాన్నం కావడంతో 2012లో యుపిఏ ప్రభుత్వం సంజీవ్‌ చతుర్వేది అనే హరియాణాలో పనిచేసే ఇండియన్‌ ఫారెస్ట్‌ సర్వీసెస్‌ అధికారిని నియమించింది. హరియాణాలో వుండగా అక్రమ ఆక్రమణల తెగబడిన మంత్రులతో తలపడ్డాడు. ముఖ్యమంత్రి భూపేందర్‌ హూడాతో కూడా..! దాంతో అతన్ని సస్పెండ్‌ చేశారు. బోగస్‌ క్రిమినల్‌ కేసులు బనాయించారు. తన పార్టీ ముఖ్యమంత్రితోనే కలహించినా యుపిఏ ప్రభుత్వం సంజీవ్‌ను సివిఓగా నియమించింది.

సంజీవ్‌ ఎయిమ్స్‌కు వస్తూనే క్షాళన కార్యక్రమం కొనసాగించాడు. ఓ సారి ఎయిమ్స్‌లో నడిపే ఫార్మసీకి రూ. 6 కోట్ల విలువైన దొంగమందులు రవాణా అవుతూంటే పోలీసులు వాహనాన్ని పట్టుకుని డ్రైవర్‌ను అరెస్టు చేశారు కానీ తెప్పించిన ఫార్మసీ యజమానిపై కేసు పెట్టలేదు. ఎందుకంటే అతను అశోక్‌ అహూజా అని మాజీ కాంగ్రెస్‌ ఎమ్మేల్యే. సంజీవ్‌ ఏమాత్రం తొణక్కుండా విచారణ జరిపించి అతని కాంట్రాక్టు పీకేశాడు. సెక్యూరిటీ ఏజన్సీలపై కొరడా ఝళిపించి, వారు తమ ఉద్యోగుల పిఎఫ్‌ను జమ చేసినట్లుగా చేశాడు. అంతేకాదు, అనుమతి లేకుండా విదేశాలకు వెళ్లిన డాక్టర్లను నిలదీశాడు. వాళ్లు వెళ్లలేదని బుకాయిస్తే పాస్‌పోర్టులు చూపించమన్నాడు. ఇలా చెడామడా చెలరేగిపోవడం అధికారంలో వున్నవారికి కూడా యిబ్బందికరంగానే తోచింది కానీ పైకి ఏమీ అనలేక శభాష్‌ అంటూ వచ్చారు. గులాం నబీ ఆజాద్‌ సివిఓగా సంజీవ్‌ను ''ఔట్‌స్టాండింగ్‌'' అని కితాబు యిచ్చాడు.

బిజెపి ప్రభుత్వం అధికారంలోకి వచ్చాక ''నేను తినను, యింకోర్ని తిననివ్వను'' అని మోదీ చేసిన ప్రకటన నమ్మినవారు సంజీవ్‌కి మరింత మెప్పు లభిస్తుందని ఆశపడ్డారుఅతని పదవీకాలపు గడువు యింకా రెండేళ్లు వుండగానే ఈ ఆగస్టు 16 అతన్ని పదవిలోంచి తీసేసింది! తీసేసినవాడు నిజాయితీపరుడుగా పేరుబడిన, స్వయంగా వైద్యుడైన డాక్టర్‌ హర్షవర్ధన్‌! ఆ ఆదేశాన్ని వెనక్కి తీసుకోమని కోరుతూ సంజీవ్‌ హర్షవర్ధన్‌కు ఉత్తరం రాశాడు. తన పనిలో ఏమైనా లోపం వుందేమో సిబిఐతో విచారణ జరిపించుకోమన్నాడు. ఎయిమ్స్‌ సిబ్బంది, ఎయిమ్స్‌ స్టూడెంట్‌ యూనియన్‌ అతనికి బాసటగా నిలిచాయి. ఆమ్‌ ఆద్మీ పార్టీ అతని తీసివేతకు వ్యతిరేకంగా నిరసన చేసింది. మీడియా కూడా వెనకేసుకుని వచ్చి, హర్షవర్ధన్‌పై ప్రశ్నలు గుప్పించింది. మొదట్లో దాటవేసినా, తర్వాత అది రొటీన్‌ ఎడ్మినిస్ట్రేటివ్‌ వ్యవహారం అని కొట్టి పారేశాడు. ఆ తర్వాత ఆగస్టు 22న ట్వీట్‌ చేస్తూ 'సంజీవ్‌ ఎపాయింట్‌మెంటే లోపభూయిష్టమైంది. అతని నియామకాన్ని సివిసి (సెంట్రల్‌ విజిలెన్స్‌ కమిషన్‌) రెండుసార్లు తిరస్కరించింది. అతన్ని తీసేయడంతో న్యాయం తిరిగి నెలకొల్పినట్టయింది.'' అన్నాడు. అది చూశాక ఒళ్లు మండి సంజీవ్‌ సమాచారహక్కు వినియోగిస్తూ తనపై మంత్రి చేసిన ఆరోపణలకు సంబంధించిన డాక్యుమెంట్లు బయటపెట్టాలని కోరాడు. మీడియాతో మాట్లాడేందుకు అనుమతి యివ్వమని కోరాడు. అంతే హర్షవర్ధన్‌ చుప్‌ అయిపోయాడు.

సంజీవ్‌ను నియమించినపుడు ఎయిమ్స్‌ స్టాండింగ్‌ ఫైనాన్స్‌ కమిటీ, గవర్నింగ్‌ బాడీ సంప్రదించబడ్డాయి. రెండూ ఆరోగ్య మంత్రిత్వ శాఖ కిందే వస్తాయి. సివిసి వెబ్‌సైట్‌ సంజీవ్‌ను ఎయిమ్స్‌ సివిఓగా పేర్కొంటుంది. అతను పంపే నివేదికలను స్వీకరిస్తూనే వుంటుంది. అతని నియామకాన్ని వ్యతిరేకించిన పక్షంలో యివన్నీ ఎలా జరుగుతాయి? పైగా సివిఓ గా పనిచేస్తున్న జాయింట్‌ సెక్రటరీ డా|| విశ్వాస్‌ మెహతా 2014 మే 23 నాడు ట్వీట్‌ చేస్తూ సంజీవ్‌ పనితీరు అద్భుతమనీ, అవినీతిని బయటపెట్టి, అనేకమందిపై జరిమానాలు విధించాడనీ ప్రశంసించాడు. ఇలాటి పరిస్థితుల్లో హర్షవర్ధన్‌ ఎందుకిలా మాట్లాడుతున్నాడు అంటే దాని వెనక బిజెపి పార్టీ నాయకుల ఒత్తిళ్లు వున్నాయి. సంజీవ్‌ తప్పులు పట్టి, కట్టడి చేసిన రెండు సెక్యూరిటీ ఏజన్సీలలో ఒకటి బిజెపి రాజ్యసభ సభ్యుడు ఆర్‌ కె సిన్హాది. అనుమతి లేకుండా విదేశీయానం చేసిన వైద్యుల్లో ప్రధానికి చికిత్స చేసే ముగ్గురు డాక్టర్లున్నారు. హిమాచల్‌ ప్రదేశ్‌కు చెందిన బిజెపి ఎంపీ జె పి నడ్డా ఆ పార్టీలో ప్రముఖుడు. పార్టీ అధ్యక్షుడిగా ఎంపిక కాబోతాడని కూడా అనుకున్నారు. ఆయన తన రాష్ట్రానికి చెందిన ఐయేయస్‌ ఆఫీసరు వినీత్‌ చౌధురిని ఎయిమ్స్‌ సివిఓగా వేయడానికి ప్రయత్నించి, విఫలుడై డిప్యూటీ డైరక్టరుగా వేయించాడు. ఆ వినీత్‌ ఒక ఇంజనీరుకు పదవీకాలం కొనసాగించడానికి రూల్సును అతిక్రమించాడని సంజీవ్‌ రిపోర్టు యిచ్చాడు. ఆ యింజనీరు ఎయిమ్స్‌లో రూ. 3700 కోట్ల కాంట్రాక్టు పనులను పర్యవేక్షిస్తూ కాంట్రాక్టరుకు సన్నిహితంగా వ్యవహరిస్తున్నాడు. వినీత్‌పై ఫిర్యాదు నడ్డాను మండించింది.

బిజెపి ప్రభుత్వం రాగానే ఆ పార్టీ నాయకులు సంజీవ్‌ను తీసేయాలని హర్షవర్ధన్‌కు కోరారు. అతనికి కూడా సంజీవ్‌ వరస నచ్చలేదు. ఎసి. అమ్మినీ అనే ఎండోక్రినాలజీ శాఖ హెడ్‌ ఆఫ్‌ ది డిపార్ట్‌మెంట్‌ ఒక కాలేజీకి యిన్‌స్పెక్షన్‌కి వెళ్లింది. ఆమె యిన్‌స్పెక్షన్‌ చార్జీలను ఆ కాలేజీ ఆమెకు డైరక్టుగా చెల్లించింది. అయినా ఆమె ఎయిమ్స్‌ నుండి మళ్లీ వసూలు చేసింది. అది మెడికల్‌ కౌన్సిల్‌ దృష్టికి వెళ్లింది. వాళ్లు సంజీవ్‌కు తెలిపారు. సంజీవ్‌ ఆమెపై జరిమానా విధించాడు. ఆమె హర్షవర్ధన్‌కు సన్నిహితురాలు. ఎయిమ్స్‌ గవర్నింగ్‌ బాడీ ప్రెసిడెంటు హోదాలో హర్షవర్ధన్‌ ఆ జరిమానాను రద్దు చేశాడు. సంజీవ్‌ను ఎయిమ్స్‌ నుండి ఆయుష్‌ (ఆయుర్వేదం, యితర భారతీయ వైద్యవిధానాల శాఖ)కు బదిలీ చేశాడు. అయితే సివిల్‌ సర్వీసెస్‌ బోర్డు (సిఎస్‌బి) దీనికి ఒప్పుకోలేదు. అంతేకాదు ఎయిమ్స్‌ వ్యవహారాలు పర్యవేక్షించిన పార్లమెంటరీ కమిటీ కూడా అవినీతిని నియంత్రించడానికి సంజీవ్‌ను సివిఓగా కొనసాగిస్తామని ఎయిమ్స్‌ హామీ యివ్వాలని పట్టుబట్టింది. అతన్ని బదిలీ చేస్తే పార్లమెంటరీ హక్కులకు భంగం వాటిల్లుతుందని కూడా హెచ్చరించింది. ఇక్కడో చిన్నమాట చెప్పాలి. ఈ కమిటీలో ఒక సభ్యుడు మాత్రం యీ తీర్మానాన్ని వ్యతిరేకించాడు. ఆయనే పైన చెప్పిన జె పి నడ్డా! బదిలీ చేయడం కుదరకపోవడంతో హర్షవర్ధన్‌ సంజీవ్‌ను తొలగించడానికి నిశ్చయించుకుని యీ ఆదేశాన్ని జారీ చేశాడు. కథ ఎలా సాగుతుందో వేచి చూడాల్సిందే కానీ యీ లోపల మనకు అర్థమవుతున్నదేమిటంటే హర్షవర్ధన్‌ వంటి వాళ్లు కూడా పార్టీ ఒత్తిళ్లకు తలవొగ్గాల్సిందే అని! ఎమ్బీయస్‌ ప్రసాద్‌ (సెప్టెంబరు 2014)

సెప్టెంబరు 10-11 వీక్లీకై ఎమ్బీయస్‌ : నూరు రోజుల పాలన - నూరేళ్లకు సరిపడా వాగ్దానాలు

మన ముఖ్యమంత్రుల నూరు రోజుల పాలన గురించి చాలా కథనాలు పత్రికల్లో, టీవీల్లో వచ్చాయి. కెసియార్‌కు, బాబుకు యీ నూరు రోజుల లెక్క నప్పదు. కెసియార్‌ అడిగినట్లు -యిదేమైనా సినిమానా!? పాలించాలంటే అధికారగణం వుండాలి. ఉందా? పనిచేస్తోందా? ఇప్పటిదాకా రెండు రాష్ట్రాల్లో ఐయేయస్‌ అధికారులే కుదురుకోలేదు. 'ఇన్‌ ద పాండ్‌? ఆన్‌ ద బ్యాంక్‌?' అన్నట్టు ఎవరు ఎక్కడ వున్నారో, మన దగ్గర వున్నవారు తమవారో, పెఱవారో, ఎవరు ఇన్‌సైడరో, ఎవరు ఔట్‌సైడరో తెలియకుండా, గందరగోళంగా నడిచింది. ప్రత్యూష సిన్హాగారు చాలా ఆలస్యంగా పొద్దు పొడిచారు. ఆ తర్వాత రోస్టరంటూ మార్పులు చేర్పులు జరిగాయి. ఆ వేపుడులో కొన్ని ముక్కలు అటు ఎగిరాయి, కొన్ని యిటు ఎగిరాయి, 'అది మా ముక్క' అంటే 'తీసుకుపోండి' అంటూ యివతలివాళ్లు విసిరేశారు. ఫైనల్‌గా తేలిందంటున్నారు.

ఉద్యోగుల సంగతే తేలలేదు, యిక పనులెలా సాగుతాయి?

ఐయేయస్‌ స్థాయి వారికే యిలాటి అవస్థలుంటే తక్కుంగల వుద్యోగుల పరిస్థితేమిటి? కమలనాథన్‌ కమిటీ తాత్కాలిక నియామకాలే అంది. కమిటీ సిఫార్సులపై యిరు ప్రభుత్వాల సంతకాలకే 60, 70 రోజులు పట్టాయి. దానిపై అభ్యంతరాలు. తప్పుడు సర్టిఫికెట్లు యిచ్చి హైదరాబాదులో వుంటున్నారని తెలంగాణ ఉద్యోగి సంఘాల ఆరోపణలు. కావాలంటే చెక్‌ చేసుకోండి అని అవతలివాళ్ల ఛాలెంజులు. దేన్ని ఆధారంగా చేసుకోవాలి అన్నదానిపై ఓ పట్టాన స్పష్టత రాలేదు. రిటైర్‌మెంట్‌ వయసులో వ్యత్యాసం వలన, ఏ రాష్ట్రాన్ని ఎంచుకోవాలో తెలియక ఉద్యోగులు చాలాకాలం గందరగోళ పడ్డారు. 58 ఏళ్లు నిండిన కొందరు తెలంగాణలో రిలీవై, వెంటనే ఆంధ్ర క్యాడర్‌లో చేరిపోయారట! రాష్ట్రస్థాయి ఉద్యోగుల విషయంలోనే కుంపటి యింత ఆలస్యంగా వెలిగితే జిల్లా స్థాయిలో ఎప్పుడు వెలగాలి? తెలంగాణ మొత్తంలో ఒక్క ఆంధ్ర వుద్యోగి వుండడానికి వీల్లేదని తెరాస పార్టీలో వున్న ఉద్యోగి సంఘాల నాయకులు పట్టుబడుతున్నారు. విభజన చట్టంలో ఆ ప్రస్తావన లేదు కాబట్టి మాకేం పని అని కమలనాథన్‌ అన్నారు. ఇరురాష్ట్రాధినేతలు కూర్చుని తేల్చుకోవాలనే సంపాదకీయాల మార్కు ఉచిత సలహాలు పట్టించుకునే దెవరు?

ఉంటామో, వూడతామో తెలియని పరిస్థితిలో జిల్లాల్లో పనిచేసే ఆంధ్ర వుద్యోగులు మనసు పెట్టి పనిచేస్తున్నారని నమ్మగలమా? వాళ్లు వెళ్లిపోతే దక్కే ప్రమోషన్‌ వచ్చాకనే పని చేయవచ్చని తెలంగాణ ఉద్యోగులు అనుకోవడంలో ఆశ్చర్యం వుంటుందా? తెలంగాణలో కార్యాలయాల తీరు యిలా వున్నా కెసియార్‌ పథకాలకు, గొప్పలకూ ఏ మాత్రం లోటు చేయడం లేదు. రోజుకో స్టేటుమెంటు విసురుతున్నారు. కొరత అధిగమించడానికి ఎంత ఖరీదైనా పెట్టి మెరుపుల నుండైనా విద్యుత్‌ కొంటాం అని చెపుతున్నారు (అలా అంటూనే మూడేళ్ల పాటు కొరత కష్టాలు అనుభవించక తప్పదంటున్నారు) సింగరేణిలో వాటా కొనేసి మొత్తం సొంతం చేసుకుంటాం అంటున్నారు (అసలు అమ్మడానికి కేంద్రం రెడీయా అనేది తెలియదు) ఇప్పుడు ఎల్‌ అండ్‌ టి నుండి మెట్రో కొనేస్తారట (దానికేముంది, ప్రపంచంలో వున్న 190 కంపెనీల్లో ఏదో ఒక దాని దగ్గర అడ్వాన్సు తీసుకుని వీళ్ల మొహాన కొడతాం అనవచ్చు). ఇంతింత భారీ ప్రణాళికలకు కొబ్బరికాయ కూడా కొట్టలేదు కదా స్వామీ అని అడిగితే 'ఇప్పటిదాకా ప్లాన్లు వేశాం, అమలుకై దసరా ముహూర్తం పెట్టాం. ఏ పని చేయాలన్నా హుషారు రావాలి కదా. అందుకే అవేళే కల్లు కాంపౌండ్లు తెరిచి, ఆచమించి ఉపక్రమిస్తాం' అంటున్నారు.

చెప్పుకోవడానికి హీరో దొరికింది

బాబుకి యిలాటి దసరా ముహూర్తాల శషభిషలు లేవు. ఇప్పటికే చాలా సాధించినట్లు చెప్పేసుకుంటున్నారు. కొబ్బరికాయలా 'హీరో' ఒకటి దొరికింది. డైరక్టుగా వచ్చే ఆనందం వేరు, తెలంగాణను పరిగణనలోకి తీసుకుని దాన్ని కాదని తమకు రావడంతో ఆనందం రెట్టింపైంది. సినిమా హీరోలందరూ ఆంధ్రావాళ్లే అనుకంటూ వుంటే ఆటోమొబైల్‌ హీరో కూడా ఆంధ్రాకేనా అని తెలంగాణ పళ్లు నూరుకోవాల్సి వచ్చింది. ఇంతకీ హీరో ఆంధ్రకు మొగ్గు చూపడానికి కారణం తెరాస పాలన కంటె టిడిపి పాలన మెరుగ్గా వుందన్న అంచనా కాదట. 'ఈ యూనిట్‌ ఎగుమతులకు ఉద్దేశించినది, సముద్రతీరం దగ్గరగా వుంటే లాభదాయకం అనుకున్నాం' అని చెప్పారట. ఇలాటి ప్రమాదాలు ముందే వూహించిన నాబోటివాళ్లు విభజన అంటూ జరిగితే ప్రాంతాల వారీగా కాకుండా రాష్ట్రాన్ని హారిజాంటల్‌గా (అడ్డంగా) చీల్చాలని, అలా అయితే యిరు రాష్ట్రాలకూ సముద్రతీర సౌకర్యం వుంటుందనీ వాదించాం. నాయకులకు యిలాటి సందేహాలు రాలేదు.

బాబు గారికి సముద్రతీరం దక్కింది, దాన్ని వినియోగించుకునే ఆర్థికవనరులు మాత్రం దక్కలేదు. ప్రత్యేక హోదా గురించి రోజురోజుకీ అనుమానాలు పెరుగుతున్నాయి. ప్లానింగ్‌ కమిషన్‌ ఆమోదముద్ర వేయడమే తరువాయి అనుకుంటూ వుంటే అసలు కమిషన్‌నే మోదీ ఉప్ఫున ఊదేశారు. ఇప్పుడు అన్ని రాష్ట్రాల సమాఖ్య కూర్చుని తేల్చాలి. మరి మా సంగతేమిటి అంటున్నాయి యితర రాష్ట్రాలు. అందరి కంటె పెద్ద వాయిస్‌ తెలంగాణది. అభ్యంతరాల్లో అగ్రతాంబూలం తమిళనాడుది. ఆ హోదా యిస్తే ఆంధ్రకు కొత్తగా పరిశ్రమలు రావు, మద్రాసు నుండి చిత్తూరు జిల్లాకు తరలుతాయంతే అని ఆమె వాదన. దక్షిణాదిన బలపడాలంటే ఏనాటికైనా ఆమెను మచ్చిక చేసుకోవాల్సిన అవసరం బిజెపిది. ప్రత్యేక హోదా అన్నా, పన్నుల మినహాయింపు అన్నా ఏదైనా పని జరగాలంటే అధికారయంత్రాంగం కావాలి. ఆంధ్రకు యిప్పటిదాకా అది అమరనేలేదు. అసెంబ్లీ హాలే దిక్కుమాలిన స్థితిలో వుంది. సెక్రటేరియట్‌లో ఫైళ్లు కారిడార్లలో కెమెరాలకు చిక్కుతున్నాయి. కొన్ని విభాగాలు తమ నుండి జీతాలు తీసుకుని తెలంగాణకు పని చేస్తున్నాయని గ్రహించి, జీతాలు ఆపేసిన ఉదంతాలూ వున్నాయి.

తాత్కాలిక రాజధానికి తరలింపుకు ఉద్యోగులు సుముఖులా?

ఈ అయోమయం వదలాలంటే విజయవాడలో తాత్కాలిక రాజధాని పెట్టి అక్కడకు తరలించాలి అంటున్నారు. అదంత సులభమా? విభజన జరిగినా పదేళ్లపాటు హైదరాబాదులోనే ఉమ్మడి రాజధాని వుంటుంది, మనం యిక్కడే లాగించేయవచ్చు, మహా అయితే చివర్లో వాలంటరీ రిటైర్‌మెంట్‌ తీసుకోవచ్చు అని హైదరాబాదులోని 45 ఏళ్ల వయసు పై బడిన ఆంధ్ర ఉద్యోగుల్లో చాలామంది అనుకుని వుంటారు. వాళ్లందరికీ యిప్పుడే తరలిపోవడం రుచించదు. తరలించే ప్రతిపాదన వచ్చినప్పుడల్లా వాళ్లు ఏదో కారణం చూపి దాన్ని వాయిదా వేయించవచ్చు. కేంద్రం అధికారంలోకి వస్తుందనో, పర్యావరణానికి అడ్డు వస్తుందనో, రూల్సు అనుమతించవనో ఏదో ఒక సాకు చెప్పడంలో వాళ్లు ఘనులు. తెగించి ఎవరినైనా బదిలీ చేస్తే ఎకడమిక్‌ యియర్‌ పూర్తయ్యేవరకైనా వుంచండి లేదా నా ముసలి తలిదండ్రులు అనారోగ్యంగా వున్నారు, వారిని ఓ రెండేళ్లు సేవించి రానీయండి అంటూ అర్జీలు పెడతారు. ఫిషింగ్‌ కార్పోరేషన్‌ లేదా ఒఎన్‌జిసి కార్యకలాపాలన్నీ సముద్రతీరంలో వుండగా ఆఫీసు హైదరాబాదులో పెట్టారేమిటి? అంటూ ప్రశ్నిస్తూ వుంటారు కొందరు అమాయకులు. అదంతా ఉన్నతాధికారుల మాయాజాలం. సముద్రం వుంది కదాని చిన్నచిన్న వూళ్లల్లో వుండడం వాళ్లకు కుదరదు. హైదరాబాదు వంటి మహానగరంలోనే వుండడానికి కుటుంబం యిష్టపడుతుంది. పిల్లల చదువులు, వినోదవిహారాలకు అవకాశాలు, బంధుమిత్రులతో సంపర్కం, నాణ్యమైన జీవనశైలి - యివన్నీ సమకూరాలంటే నగరవాసం తప్పదు.

మానవ వనరుల ఆలోచనా సరళి ఎలా వుంటుంది?

ఈ మధ్యే గుజరాత్‌, రాజస్తాన్‌ తిరిగి వచ్చాను. గుజరాత్‌లో ఐటీ పరిశ్రమ ఎందుకు రాలేదు? అని అహ్మదాబాద్‌లో పనిచేసే గుజరాతీ ఐటీ నిపుణున్ని అడిగాను. 'ఇక్కడ మద్యనిషేధం వుంది, నైట్‌ లైఫ్‌ లేదు. ఏ ఐటీ ఉద్యోగికి రావాలని వుంటుంది? వాళ్లలో చాలామంది సౌత్‌ ఇండియా వాళ్లే. అక్కడక్కడే బెంగుళూరు, పుణె, చెన్నయ్‌, హైదరాబాద్‌ లలో ఉద్యోగాలు దొరుకుతున్నాయి. ఉద్యోగం మారాలన్నా మరో కంపెనీ అదే వూళ్లోనో, పక్కూళ్లోనో యింకోటి దొరుకుతోంది. ఇక్కడైతే ఒకటీ, అరా కంపెనీలు! మారడానికి వీల్లేక కొట్టుమిట్టులాడాలి.'' అన్నాడు. ముద్రా కమ్యూనికేషన్స్‌ను అహ్మదాబాద్‌లో స్థాపించేటప్పుడు పడిన కష్టాల గురించి ఎజి కృష్ణమూర్తి రాశారు. ఏడ్‌ ఏజన్సీలన్నీ బొంబాయిలోనే గూడు కట్టుకుని వున్నాయి. అక్కడ లైఫ్‌లో హుషారే వేరు. అహ్మదాబాద్‌లో, మందు పార్టీలు కూడా చేసుకోవడానికి వీల్లేదంటే ఒక్క యాడ్‌ నిపుణుడూ రాలేదట. వీళ్లే తయారుచేసుకున్నారు. ఎంత శ్రమ, ఎంత సమయం ఖర్చుపెట్టాలో వూహించుకోండి.

''ఉదయ్‌పూర్‌కూడా వెళ్లి వచ్చాను. అక్కడ ప్రొహిబిషన్‌ లేదు. ఐటీ అన్న పదమే వినబడలేదు.'' అన్నాను. ''అక్కడ చదువుల మీద శ్రద్ధే లేదు. మనుష్యుల్లో సోఫిష్టికేషన్‌ లేదు. మీకు తెలుసా? ఉదయపూర్‌ మొత్తానికి రెండే రెండు సినిమాహాళ్లు వున్నాయి. అవీ డొక్కువి. ఐటీ వాళ్లు పోతారా?'' అన్నాడతను. పరిశ్రమలు అక్కడ పెడతాం, యిక్కడ పెడతాం అని ఎడాపెడా ప్రకటనలు యిచ్చేసేముందు యిలాటి హ్యూమన్‌ ఫ్యాక్టర్‌ కూడా పరిగణనలోకి తీసుకోవాలి. 'బాసరలో ఐఐటి పెట్టండి, సరస్వతీకృపతో ఆటోమెటిక్‌గా చదువు వచ్చేస్తుంది' (అదే నిజమైతే అక్షరాస్యతలో ఆదిలాబాద్‌ అగ్రస్థానంలో వుండాలి) అని ఎందరు చెప్పినా వినకుండా 'అక్కడ పెడితే ఫ్యాకల్టీ దొరకడం కష్టం' అంటూ వైయస్‌ హైదరాబాదులో ఐఐటీ పెట్టడానికి యిలాటి కన్సిడరేషన్లే కారణం. వాతావరణం కూడా ఒక బలమైన ఫ్యాక్టర్‌. గనులున్న చోట వేడి భరించడం కష్టం కాబట్టి మైనింగ్‌ యింజనియర్‌ను పెళ్లాడడానికి ముందుకు వచ్చేవాళ్లు తక్కువ. 'నెలకో ఓ పదివేలు తక్కువ యిచ్చినా బెంగుళూరులోనే పనిచేస్తా. చెన్నయ్‌లో చెమట భరించలేను బాబూ' అనేవాళ్లు చాలామంది కనబడ్డారు. వాతావరణం విషయంలో హైదరాబాదుకి అలవాటు పడినవాడు తెలుగు రాష్ట్రాలలో వేరెక్కడికీ వెళ్లడానికి యిష్టపడడు. అందునా బ్లేజ్‌ వాడగా పిలవబడే బెజవాడ వెళ్లాలంటే చాలా గుండె ధైర్యం కావాలి.

హైదరాబాదు వదలడానికి బాబు మాత్రం యిష్టపడతారా?

ఆ మాటకొస్తే హైదరాబాదును కెసియార్‌కు ధారాదత్తం చేసి వెళ్లడం బాబుకీ యిష్టం లేదు. ఏదో పేరుతో యిక్కడే మసలుతూ, తన పార్టీ నాయకులకు సూచనలు చేస్తూ, వార్తల్లో నలుగుతూ, వచ్చే అసెంబ్లీ ఎన్నికలకు తన పార్టీని సిద్ధం చేయాలని ఆయన ప్లాను. తను విజయవాడలో కాపురం పెట్టి తెలంగాణ టిడిపి యూనిట్‌కు హైదరాబాదు వదిలేస్తే యిక్కడ ప్రత్యామ్నాయ నాయకత్వం ఎదగవచ్చు. ఢిల్లీ పాలకులకు దక్కన్‌ ఎప్పుడూ తలకాయనొప్పిగానే వుండేది - ఎప్పుడు తిరగబడతారో అని. అందుకని చక్రవర్తి తన కొడుకుల్లో ఒకణ్ని ఎప్పుడూ యిక్కడ రాజప్రతినిథిగా వుంచేవారు. అలా లోకేశ్‌ను తెలంగాణలో పెట్టినా, ఏ మేరకు అదుపు చేయగలరో తెలియదు. విజయవాడలో యింకా ఏదీ అమరలేదు. గన్నవరం విమానాశ్రయం బొమ్మరిల్లులా వుందని వెంకయ్యనాయుడు అన్నారు. మాటిమాటికి ఢిల్లీ వెళ్లాలన్నా, యిక్కడకు వచ్చిన జాతీయనాయకులను ఆహ్వానించాలన్నా హైదరాబాదు అడ్డా వదులుకోకూడదు. ఇంకో విషయం కూడా వుంది. మీడియా యింకా విజయవాడకు షిఫ్ట్‌ కాలేదు. పత్రికలు, టీవీల హెడ్‌ ఆఫీసులన్నీ యిక్కడే వున్నాయి. హైదరాబాదు వాళ్లకే స్టూడియో చర్చల్లో అవకాశం దక్కుతోంది. ఆంధ్రలో వుండే నాయకులు చెవులకు యియర్‌ ఫోన్స్‌ తగిలించుకుని 'నాకూ ఛాన్సివ్వండి' అంటూ చెయ్యెత్తుతూ స్క్రీన్‌పై కనబడుతున్నారు. బాబుకు, ఆయన పార్టీకి వూపిరి పోసినది, పోస్తున్నది మీడియానే. హైదరాబాదు నుంచి మీడియా చీలి అటు వచ్చేదాకా బాబు అటు వెళ్లడానికి యిచ్చగించరని నా అంచనా.

ఇలా ఆలోచిస్తే ఆఫీసులు ఎప్పుడు తరలుతాయో, సిబ్బంది ఎప్పుడు లేస్తారో, ఫైళ్లు ఎప్పుడు కదులుతాయో ఎవరూ చెప్పలేరు. అధికారగణం లేకుండా నిర్ణయాలు ఎలా తీసుకోగలరు? ఎలా అమలు చేయగలరు? తాత్కాలిక రాజధాని వ్యవహారమే యిలా వుంటే శాశ్వత రాజధాని సంగతి చెప్పేదేముంది? విజయవాడ పరిసరాల్లో అని చెప్పేసి ఊహాగానాలకు ఫుల్‌స్టాప్‌ పెట్టేశారు. అంతవరకు బాగానే వుంది, కానీ అక్కడ భూములు ఎలా సేకరించగలరో, ఎలా కట్టగలరో, ఎన్ని దశాబ్దాలు పడుతుందో ఎవరూ చెప్పలేరు. రాజధాని నిర్ణయం తప్ప బాబు తీసుకున్న మేజర్‌ నిర్ణయం ఏదీ లేదు. లక్షన్నర దాకా ఋణమాఫీ చేస్తాం అనే నిర్ణయం తీసుకున్నారు కానీ ఎలా చేయాలన్నది నిర్ణయించలేదు. పరిశ్రమలు ఆహ్వానిస్తున్నాం, వారెవరో వచ్చేస్తున్నారు.. వంటి ప్రకటనలు గత టిడిపి పాలన నుండి, కాంగ్రెసు పాలనదాకా వింటూనే వచ్చాం. ఎవరో వచ్చారు, డాలర్లు కురిపిస్తారు అంటారు, చుట్టుపట్ల స్థలాలు అమ్మేస్తారు, భూమి ఎలాట్‌ చేయించుకున్నవాడు ఇండస్ట్రీ మాత్రం పెట్టడు. అయిదారేళ్లు చూసి ప్రభుత్వం వెనక్కి యిచ్చేయమంటుంది. ఈ లోగా ఆ పారిశ్రామిక వేత్త ఏ జైలుకి వెళతాడో, ఎంత పతనం చెందుతాడో తెలియదు. ఈ తంతు చూసి, చూసి విసిగి ఫ్యాక్టరీ ప్రారంభోత్సవాలు జరిగినప్పుడే నమ్మాలి అని నిశ్చయించుకున్నాను. శంకుస్థాపనలు కూడా నమ్మడం మానేశాను.

ప్రస్తుతానికి చూస్తే తెలంగాణలో అనువైన పరిస్థితులున్నాయి కానీ పాలన ఎలా వుంటుందో, భూమిపుత్రుల వాదంతో చిక్కులు సృష్టిస్తారేమోనన్న భయం వుంది. ఆంధ్రలో చూస్తే భూముల రేట్లు ఆకాశాన్నంటాయి. జిల్లాల వారీగా రాబోయే యూనిట్ల లిస్టు చూపించి రియల్టర్లు ఆశలు చూపిస్తున్నారు, కలలు అమ్ముతున్నారు. రేట్ల విషయంలో భూమి సొంతదారులు కొమ్మెక్కి కూర్చున్నారు. స్థలానికే అంత పెడితే, పరిశ్రమ నడపడం కిట్టుబాటు కాదని పారిశ్రామికవేత్తలు దడుస్తున్నారు. ఈ పరిస్థితుల్లో మన రాష్ట్రాల్లో ఎక్కడ ఏ పరిశ్రమ వస్తుందో, వచ్చినా నిలుస్తుందో లేదో వంద రోజుల్లో కాదు కదా, వెయ్యి రోజుల్లో కూడా చెప్పడం సాధ్యం కాదు. - ఎమ్బీయస్‌ ప్రసాద్‌ (సెప్టెంబరు 2014)

సెప్టెంబరు 12 ఎమ్బీయస్‌ : బాపుకు బాష్పాంజలి

బాపుగారు నిష్క్రమించిన రోజు నేను గుజరాత్‌లోని ద్వారకలో వున్నాను. సాయంత్రం 5.15కు వరప్రసాద్‌ నుండి 'బాపుగారిని దేవుడు పిలిచాడు. 10 నిమిషాల క్రితం వెళ్లిపోయారు' అని మెసేజ్‌ వచ్చింది. ఇంకో అరగంటకు టీవీల్లో స్క్రోలింగ్‌ వచ్చినట్టుంది. అందరూ ఫోన్‌ చేయసాగారు. బాపు, రమణ కుటుంబసభ్యులు బయటవారికి పెద్దగా తెలియరు కాబట్టి, నాకు తెలిసిన బాపురమణల అభిమానులందరూ నాకే ఫోన్‌ చేయసాగారు. ఆ ఫోన్లు అలా వరసగా వారం రోజులపాటు వస్తూనే వున్నాయి -'బాపుగారు పోగానే మిమ్మల్నే తలచుకున్నామండీ' అంటూ! నేను గుజరాత్‌, రాజస్థాన్‌లలో తిరుగుతున్నాను. సిగ్నల్స్‌ సరిగ్గా అందటం లేదు. పైగా రోమింగ్‌. కానీ అందరితోనూ మాట్లాడాను. బాపురమణలంటే మధ్యతరగతికి ఆరాధ్యులు. ఇద్దరూ వెళ్లిపోయారంటే అనాథల్లా అయిపోయారు అభిమానులు. ఎవరితోనైనా దుఃఖం పంచుకోవాలి. నాకు తెలిసున్నవాళ్లందరూ నాతో మాట్లాడారు. బాపుగారి గురించి ఏమైనా రాయలేదేం? అంటూ యింకా అడుగుతున్నారు. నిజానికి కొసరు కొమ్మచ్చిలో 'అభిమాని ప్రస్థానం'లోనే రమణగారి గురించి రాస్తూనే బాపుగారితో నా పరిచయం గురించి కూడా చాలా రాశాను. 'చాలా చాప్టర్లు రాశారు. ఇలా అయితే ఆ పుస్తకం ఎవరూ కొనరేమో చూడండి' అని ఒక పాఠకుడు హెచ్చరించాడు. '277 పేజీల పుస్తకంలో 33 పేజీల మేటరది. అది చదివి పుస్తకంలో యింతకంటె ఏముంది అనుకుంటారా!? అయినా ఏమౌతుందో చూదాం' అని జవాబిచ్చాను. పుస్తకం విడుదలైన మూడు వారాలకే పునర్ముద్రణకు వచ్చింది. ఆ వ్యాసంలో నేను ప్రస్తావించని విషయాలతో యీ సీరీస్‌ రాస్తున్నాను.

బాపుగారి మృత్యువు ఆకస్మికం కాదు. గత ఆర్నెల్లుగా ఆయనకు సుస్తీగానే వుంది. తిండి బాగా తగ్గించేశారు, నీరసించారు, రోజులో చాలాసేపు నిద్రపోతూండేవారు. మంచానపట్టి ఎవరిచేతా చేయించుకునే అవసరం పడలేదు కానీ, ఆయన కదలికలు బాగా తగ్గిపోయాయి. ఒక్కో రోజు హుషారుగా వున్నా, మర్నాటికి డీలా పడేవారు. పని చేయలేకపోయేవారు. అది ఆయనను మరింత కృంగదీసింది. ఎన్నో ఏళ్లగా రోజుకి 16 గంటలు పనిచేసే అలవాటు ఆయనది. ఆయన నిస్సత్తువకు కారణం, జీవితేచ్ఛ నశించడం. రమణగారు పోయాక బెంగ పెట్టుకున్నారు. తర్వాత వారి భార్య కూడా కాలం చేశారు. ఇంట్లో పిల్లలున్నా, మానసికంగా ఒంటరి అయిపోయారు. రమణగారు పోయాక అందరూ శ్రీదేవి గారి గురించి వర్రీ అవడం కంటె బాపుగారి గురించే ఎక్కువ వర్రీ అయ్యారు - ఈయనేమై పోతాడో అని. చివరకు అదే నిజమైంది. భార్య పోతే భర్త బెంగపెట్టుకోవడం, భర్త పోతే భార్య బెంగపెట్టుకోవడం, తల్లిపోతే పిల్లలు బెంగపెట్టుకోవడం.. యిలాటివి చూస్తూ వుంటాం. కానీ యిద్దరు స్నేహితుల మధ్య యిలాటి బంధం నాకు తెలిసి ఎక్కడా, ఏ కథలోను, ఏ పురాణంలోను ప్రస్తావించబడలేదు. రమణ లేని లోకంలో వుండాలని లేదండి అని బాపుగారు తరచుగా అంటూ వుండడంతో అందరికీ భయంగానే వుంది. ఆ భయాలు నిజం చేస్తూ బాపు వెళ్లిపోయారు.

ఎందుకలా? ఆయనేమీ, అజ్ఞాని కాడు, సహజమైన జననమరణాలను అర్థం చేసుకోలేని అమాయకుడు కాడు, పురాణాలను, ఆధ్యాత్మిక గ్రంథాలను ఔపోసన పట్టి, సర్వదేవీదేవతా లక్షణాలను ఆకళింపు చేసుకుని గీతల్లో ప్రతిఫలింపచేసిన గీతాకారుడు. రమణగారి మరణాన్ని జీర్ణించుకోలేకపోవడం చిత్రంగా లేదా? బాపు పని రాక్షసుడు. ఆరోగ్యం గురించి చాలా శ్రద్ధ తీసుకునేవారు. ఉదాహరణకి ఎవరైనా ఏదైనా తైలం రాసుకుని పొద్దున్నే ఎండలో గంటసేపు నిలబడాలి అంటే తుచ తప్పకుండా చేసే వ్యక్తి. రమణగారైతే అలా చేస్తారనుకోను. బద్ధకించేస్తారు. ఆయన సినిమాలు తీస్తూ, రాస్తూ వున్నంత కాలం ఆరోగ్యంగానే వున్నారు. పని తగ్గి, స్థిమితపడినప్పుడే బిపి, సుగర్‌, కొలెస్ట్రాల్‌ మొదలయ్యాయి. ఇబ్బందుల్లో వున్నపుడు ధైర్యంతో ఎదుర్కొనే క్రమంలో అనారోగ్యాన్ని కూడా అదుపులో పెట్టారు. పరిస్థితులు చక్కబడి, తీరిక పెరిగేటప్పటికి శరీరంలో దాగివున్న అనారోగ్యం బయటకు వచ్చింది. నిస్త్రాణగా వుంటోంది అనేవారు కానీ మానసికంగా చురుగ్గా వుండేవారు. జోక్స్‌ వేసేవారు, ప్లాన్లు వేసేవారు, కొత్తకొత్త మాటలు పుట్టిస్తూ వుండేవారు, లైవ్లీగా వుండేవారు. చివరిలో మృత్యువు అనాయాసంగా వచ్చింది. అది ఆయనకు మేలు చేసిందేమో కానీ, ఇంకా రెండు, మూడేళ్లు చులాగ్గా లాగించేస్తారనుకుంటూన్న మనబోటి అభిమానులను దిగ్భ్రాంతికి గురి చేసింది.

బాపుగారి విషయంలో ఆయన చేసిన విపరీతమైన పని ఆయన శరీరాన్ని అరగదీసేసింది. అనేక గ్రాఫిక్స్‌ వున్న శ్రీరామరాజ్యం వంటి సినిమా ఆ వయసులో ఆయన కాబట్టి చేయగలిగారు. రమణ రాసిన స్క్రిప్టు, ఆయన ఆఖరి సినిమా అనుకుంటూ బాపు ఎంతో కష్టపడి దృశ్యకావ్యంగా తీర్చిదిద్దారు. దాని తర్వాత మరో సినిమా ఏదైనా వచ్చి వుంటే మళ్లీ పనిలో పడేవారేమో, కానీ అలా జరగలేదు. ఆయన పోయిన తర్వాత ఘననివాళులు అర్పించిన చిత్రప్రముఖు లెవ్వరూ ఆయనకి చిన్నదో, పెద్దదో ఏ సినిమా యివ్వలేదు. బాపుగారు తన ముత్యపుచిప్పలోకి ముడుచుకుపోయారు. రమణగారి తల్లి - కక్కిగారంటారు అందరూ - బాపు గురించి అనేవారట 'వాడు ఋషిరా, తపస్సు చేసుకున్నట్టు పని చేసుకుంటూ కూర్చుంటాడు' అని. ఆయన చుట్టూ వల్మీకం కట్టి, ప్రశాంతతకు, పనికి భంగం కలగకుండా చూసుకున్నది - ఆయన భార్య, అంతకంటె ఎక్కువగా రమణగారు. ఎల్‌ఐసి వారి ఎంబ్లమ్‌లోలా 'యోగక్షేమం వహామ్యహం' అన్నట్టు రమణ బయటి ఒత్తిళ్లనుండి బాపును కాపాడుతూనే వచ్చారు. ఆ చేతులు మాయమై పోవడంతో, ఆ గొడుగు ఎగిరిపోవడంతో బాపు ఎగ్జిబిషన్‌లో తప్పిపోయిన కుర్రాడిలా అయిపోయారు. 80 ఏళ్ల వయసున్న పెద్దమనిషి అలా అయిపోతాడా అనిపిస్తుంది కానీ జరిగింది అదే! బాపుగారే ముందు పోయి వుంటే రమణగారి పరిస్థితి ఎలా వుండేది అని వూహిస్తే... యిలా వుండేది కాదు అని నాకు అనిపిస్తుంది. ఇది వ్యక్తిగత అభిప్రాయం. వారిద్దరి మధ్య సమీకరణం దగ్గర్నుండి చూసినవారే సరైన సమాధానం వూహించగలరు. నేను వారిని ఎరిగినది గత 20 ఏళ్లుగా మాత్రమే! అయినా వారి జీవితాలు స్టడీ చేశాను కాబట్టి కొన్ని పరిశీలనలు చేస్తున్నాను.

రమణగారితో పరిచయమైన చాలా రోజులకు గాని, బాపుగారితో ప్రత్యక్ష పరిచయం ఏర్పడలేదు. ''బొమ్మా-బొరుసూ'' పుస్తకం సంకలనం చేస్తూ ఫుట్‌నోట్స్‌లో వాడుకోవడానికి బాపుగారి వివరాలు సేకరిస్తే బాగుంటుందనిపించి, డైరక్టుగా యింటర్వ్యూ చేయడానికి ధైర్యం చాలక, 1995 ఏప్రిల్‌లో లిఖితపూర్వకంగా ప్రశ్నావళి పంపాను. వారం తిరక్కుండా జవాబులు రాసి పంపారు. వ్యక్తిగతమైన ప్రశ్నల విభాగంలో 6 వ ప్రశ్నగా - ''మీరు ''సీతాకళ్యాణం'' ఎవార్డుకై విదేశాలు వెళ్లినపుడు రమణగారి కాళ్లకు నమస్కారం పెట్టారని చదివాను. నిజమేనా?'' అనీ, ''మీ రెండో అబ్బాయి పేరు వెంకటరమణ, అది మీ మావగారి పేరా? రమణగారి పేరా?'' అనీ అడిగాను. బాపు-రమణలు స్నేహితులు కాబట్టి యిద్దరూ ఒకరితో ఒకరు సమానస్థాయిలో వ్యవహరించుకుంటారని అనుకుంటాం. కానీ ఒకరి కాళ్లకు మరొకరు దణ్ణం పెట్టడం లేదా పిల్లలకు పేరు పెట్టడం విడ్డూరంగా తోస్తుంది. అందుకే ఆ ప్రశ్న. దానికి సమాధానంగా బాపు - 'గౌరవం చూపడంలో ఆశ్చర్యం ఏవుంది? కాళ్లు పట్టుకుని లాగెయ్యలేదు కదా!' అని చెప్తూ 'మా అబ్బాయి పేరు రమణగారి పేరే పెట్టుకున్నాము' అని క్లారిఫై చేశారు. రమణ అంటే బాపుకి ఎప్పుడూ మహాగౌరవం. వాళ్లల్లో వాళ్లు ఎంతైనా వాదించుకోవచ్చు, పోట్లాడుకోవచ్చు కానీ రమణ మీద బాపు యీగ వాలనివ్వరు. ఆయన ఏం చేసినా కరెక్టే అనేవారు. బాపుని విమర్శిస్తూ రమణగారి దగ్గర మాట్లాడినా ఫర్వాలేదు, ఆయన వింటారు, కానీ రమణగారిని బాపుగారి దగ్గర విమర్శిస్తే అస్సలు ఒప్పుకోరు.

బాపుగారు చాలా ఎమోషనల్‌. ఆగ్రహానుగ్రహాలు చాలా తీవ్రంగా వ్యక్తపరుస్తారు. ఆయనకి నేనంటే అమిత యిష్టం. నన్ను ఆప్తమిత్రుడిగా భావించేవారు. నిజానికి నేను బాపుగారికి చేసిన సహాయం ఏమీ లేదు, ఆయన బొమ్మలు సేకరించి పెట్టడం కానీ, మరోటి గానీ ఏమీ చేయలేదు. నేను రమణగారి కోసం చేసినదానికే బాపుకి నేనంటే గౌరవం, వాత్సల్యం కలిగాయి. రమణకు ఏదైనా మంచి చేస్తే తనకు చేసినట్లే ఆయన భావన. కొసరు కొమ్మచ్చిలో నా 'అభిమాని ప్రస్థానం' చదివి ''రమణగారి గురించి మీ విశ్లేషణ అత్యద్భుతంగా వుంది. రమణగారన్నట్లు తను చాలా అదృష్టవంతుడు. మీ, వరప్రసాద్‌ గార్ల స్నేహం దొరకడం మాకు దేవుడిచ్చిన వరం.'' అని రాశారు. ఇలాటి మాటలకు మించిన ఎవార్డు వేరే వుంటుందా? ఇదేదో సభావేదికపై మెచ్చుకోలుకి చెప్పిన మాటలు కావు. వ్యక్తిగతంగా రాసిన ఉత్తరాలు. రచనలు కానీ, వ్యక్తులు కానీ నచ్చితే విపరీతంగా నచ్చేస్తారు. బాపుగారికి, రమణగారికి పి జి ఉడ్‌హవుస్‌ అంటే ప్రాణం. నాకూ చాలా యిష్టం. ''రచన''లో ప్రచురించబడిన నా ఉడ్‌హవుస్‌ తరహా హాస్యకథలు ''అచలపతి కథలు''కు లోగో బాపుగారే వేసిపెట్టారు. పుస్తకరూపంలో తెచ్చినపుడు దాన్నే ముఖచిత్రంగా వాడుకున్నాను. ''హాసం'' ప్రారంభించినపుడు ''బాపురమణీయం'' అనే శీర్షిక ద్వారా వారి గురించి కబుర్లు చెపుతూనే, ''ఉడ్‌హవుస్‌ కార్నర్‌'' అనే పేరుతో మరో శీర్షిక నడుపుతూ దానిలో ఉడ్‌హవుస్‌ కథల స్వేచ్ఛానువాదాలు రాసేవాణ్ని. అవి బాపుగారికి విపరీతంగా నచ్చాయి. ''మీ పిజిడబ్ల్యు అనువాదం అద్భుతంగా వుంది. రమణగారిది తరువాత అంత చక్కటి అనువాదం నేను చదవలేదు.' అని కితాబు యిచ్చారు.

నేను మేనేజింగ్‌ ఎడిటర్‌గా ''హాసం'' పత్రిక తొలి సంచిక అక్టోబరు 2001లో వెలువడింది. బాపుగారికి తెగ నచ్చేసింది. కనబడిన అందరికీ చదవమని చెప్పేవారు. ఆ వూపు చూసి 'హిందూస్తానీ, కర్ణాటక సంగీతకారులతో మీ అనుభవాలు రాసి పంపండి.'' అని కోరాను. డిసెంబరులో ఆరుపేజీల వ్యాసం రాసి పంపుతూ ఫుట్‌నోట్‌లో 'మీరడిగినట్లు నా అనుభవాలు కొన్ని రాశాను. ఫ్యాక్ట్‌ చెడకుండా మీ 'ఇనిమిటబుల్‌ స్టయిల్‌'లో మీ వీలు కొద్దీ తిరగరాయచ్చు...' అని వెసులుబాటు యిచ్చారు. నేను దాన్ని వుపయోగించుకోలేదు. వ్యాసాన్ని యథాతథంగానే వాడుకున్నాం. బాపు రాసినది మనం తిరగరాయగలమా? కానీ రాయండి అని ఆయనే అనడం ఆయన అభిమానానికి నిదర్శనం. ఇలాటివి మాత్రమే చెప్పి ఆయన నాపై ప్రదర్శించిన కోపతాపాల గురించి చెప్పకపోతే అసంపూర్ణంగానే వుంటుంది. ఆ సందర్భం గురించి తర్వాత చెప్తాను. ప్రస్తుతం బాపుగారిలో వున్న పసిబాలుణ్ని గురించి చెపుతున్నా. 'రోదా' (ఇంగ్లీషు స్పెల్లింగ్‌లో రోడిన్‌ అని వుంటుంది) అనే ఫ్రెంచ్‌ శిల్పి చెక్కిన శిల్పాలు పారిస్‌లో అతని కోసం ప్రత్యేకంగా కట్టిన మ్యూజియంలో మాత్రమే ప్రదర్శనకు పెట్టారు. ''థింకర్‌'' అనే ప్రఖ్యాత శిల్పాన్ని ఆ మ్యూజియం ఆవరణలో పెట్టారు. 1984లో అనుకుంటా, ప్రపంచ కళాప్రియుల కోరికపై ఆయన శిల్పాలు కొన్నిటిని ప్రపంచమంతా అనేక నగరాలకు తీసుకెళ్లారు. ఇండియాలో కలకత్తాను మాత్రమే ఎంచుకున్నారు. నేను ఆ ప్రదర్శన చూసి ముగ్ధుణ్నయిపోయాను. ఓ సారి బాపుగారితో మాటల్లో చెపితే 'ఆ ప్రదర్శన చూసినందుకు మీ కాళ్లకు దణ్ణం పెట్టాలి' అన్నారాయన. మీరైనా నేనైనా అయితే 'అది చూడడం మీ అదృష్టం' అని వూరుకునేవాళ్లం. విఎకె రంగారావుగారి నోట అలాటి కాంప్లిమెంటు వస్తే 'అసలు నీకేం అర్థమౌతుందని వెళ్లావు నాయనా అంటూ యీయన మనల్ని వెక్కిరిస్తున్నాడ్రా' అనుకుంటాం. కానీ బాపు సిన్సియర్‌గానే అంటారు.

'ఇవాళ మీ ఫలానా కార్టూన్‌ బాగా వచ్చిందండి, 'మీరు కొత్తగా వేసిన దుర్గాబాయమ్మ బొమ్మ అద్భుతంగా కుదిరిందండి, దానిలో ఆవిడ దృఢచిత్తం, దీనుల పట్ల వాత్సల్యం రెండూ గోచరిస్తున్నాయి' అని చెప్తే 'చాలా థాంక్సండీ, యూ మేడ్‌ మై డే' అనేవారు. ఇంత గొప్పగా బొమ్మలేసే ఆయనకు అది బాగా వచ్చిందని తెలియదా? మనం బాగుందంటే మాత్రం మనకు థాంక్స్‌ ఎందుకు చెప్పడం? అదే అడిగితే 'ఇలా ఎవరు చెప్తారండి? చెప్పినా సిన్సియర్‌గా చెప్పారో, మెచ్చికోలుకు చెప్పారో తెలియదు కదా' అనేవారు అమాయకంగా. ఓ సారి ఉషాకిరణ్‌ గెస్ట్‌హౌస్‌లో ఆయన దిగితే రిసెప్షన్‌ వద్దకు వెళ్లి 'ఫలానా ఎమ్బీయస్‌ ప్రసాద్‌ వచ్చాడని చెప్పండి, రమ్మంటే వెళతా' అన్నాను. అతను వెళ్లి చెప్పగానే బాపుగారు బయటకు స్వయంగా వచ్చి 'మీరు నేరుగా రూములోకి వచ్చేయకుండా రిసెప్షన్‌లో అడగడమేమిటి' అంటూ కోప్పడ్డారు. 'అదేమిటండి, మీ వీలూ, సాలూ చూడాలి కదా, వేరే ఎవరైనా వుంటే వెయిట్‌ చేయాలికదా' అంటే వినరే! మొహం కందగడ్డలా చేసుకుని 'ఇలా ఎప్పుడూ చేయకండి, నాకున్న ఫ్రెండ్సే తక్కువ. వాళ్లలో మీరొకరు. ఇలా ఫార్మాలిటీస్‌ పెట్టుకోకండి' అంటూ చివాట్లు వేశారు. ఎంత అభిమానం వుంటే మాత్రం మరీ అంత చనువు తీసుకోగలమా? అది లౌకిక వ్యవహారం కాదు కదా! కానీ బాపుకి అది పట్టదు. అసలాయన లౌక్యం కాదు కదా, లౌకిక వ్యవహారాలే తెలియవు. మరి అలాటాయన యిన్ని మహత్కార్యాలు ఎలా చేయగలిగాడు? సినిమాలు ఎలా తీయగలిగాడు? అంటే అవన్నీ రమణగారు చూసుకున్నారు. రమణగారున్నంతకాలం బాపు కేరాఫ్‌ రమణగానే వున్నారంటే అతిశయోక్తి కాదు. అలా ఎందుకు జరిగింది? బాపుది ఆర్థికంగా మెరుగైన కుటుంబం. రమణ కంటె ఎక్కువ చదువుకున్నారు. చదువు పూర్తయ్యేవరకు తండ్రి బతికే వున్నారు. రమణ బాల్యమంతా కష్టాలమయం. చిన్నా చితకా ఉద్యోగాలు చేస్తూ, మానేస్తూ ఒక విధమైన అరాచకంగా జీవితం గడిపిన మనిషి. ఆయన యీయనకు చుక్కాని కావడమేమిటి?

బాపు, రమణ హైస్కూలు రోజుల నుండే స్నేహితులు. ఇద్దరూ కలిసి తిరిగేవారు, సినిమాలు చూసేవారు. కానీ రమణ కష్టాలు రమణవే, నిరుద్యోగంతో బాధపడుతూ, జీవితం తినిపిస్తున్న ఢక్కామొక్కీలు తింటూ, కాలం నెట్టుకొస్తున్న యువకుడు. బాపు తండ్రి చాటు బిడ్డ, బుద్ధిగా చదువుకునే బుద్ధిమంతుడు. రమణతో కలిసి తిరిగి చెడిపోతాడేమోనని బాపు తండ్రి బెంబేలు పడేవారు. రమణను మందలిస్తూ వుండేవారు. ఈ పరిస్థితుల్లో ఆయన పోయారు, కొద్దిరోజులకే బాపు అన్నగారు కూడా పోయారు. ఒక్కసారిగా బాపు యింటికి పెద్ద అయిపోయాడు. ఆ సమయంలో రమణలో హఠాత్తుగా పెద్దరికం ముందుకు వచ్చింది. వ్యవహారదక్షత వెలికి వచ్చింది. బాపు కుటుంబానికి పెద్దకొడుకై పోయి, ఆ యింటి వ్యవహారాలు చక్కదిద్దసాగారు. బాపు తల్లి ఆయన మాటకు విలువ యిచ్చేది. జీవితం నేర్పిన లోకజ్ఞానం, నలుగురితో మాట్లాడే నైపుణ్యం, ఏ పనైనా ప్రణాళికాబద్ధంగా చేయడం - యీ గుణాలతో రమణ తక్కిన అందరికీ మార్గనిర్దేశనం చేయగలిగారు.

అంతే బాపు, రమణ చొక్కా అంచు పట్టుకుని వెనక నడిచారు. కోతికొమ్మచ్చి సీరీస్‌ ముఖచిత్రాలన్నిటిలోనూ బాపు దీన్నే ప్రదర్శించారు చూడండి. రమణ మార్గదర్శకత్వంలో నడుస్తున్నట్లే తనను తాను చూపుకున్నారు బాపు. సినీరమణీయం తయారుచేసే టైములో రమణగారి యింటికి వెళ్లి వాళ్ల ఆల్బమ్‌లు వెతికాను. ఒక ఫోటో దొరికింది. రమణ చేతులు వెనక్కి పెట్టుకుని నిలబడి ముందుకు చూస్తున్నారు, వెనక్కాల బాపు కూడా నిలబడి అటే చూస్తున్నారు. కెమెరా యాంగిల్‌ కారణంగా రమణ పొడుగ్గా, లీడర్‌లా కనబడుతున్నారు. నాకు చాలా బాగా నచ్చి, ఆ పుస్తకంలో వాడాను. 'ముందు రమణ, వెనుక బాపు' అని కాప్షన్‌ పెట్టాను. రమణగారు వద్దన్నారు. 'మీరే కదా సినిమాల్లోకి ముందు వెళ్లినది, తర్వాతే బాపు' అని చెప్పబోయాను. 'అది నిజమే కదా, యీ కాప్షన్‌ వలన వేరే అర్థం వస్తుంది, వద్దు, సింపుల్‌గా రమణ, బాపు అని పెట్టేయండి.' అన్నారు రమణ. అలాగే చేశాను. ఆ ఫోటోలో రమణ హీరోయిక్‌గా, ఏమొచ్చినా తట్టుకుంటాం అన్నట్టు నిలబడి వుంటారు. బాపు బేలగా ఏమీ వుండరు. రమణ చూసేవైపే చూస్తూ వుంటారంతే. ఆయన శక్తి ఆయనకుంది. కానీ అంతా రమణ గైడెన్సులోనే అనే భావం స్ఫురిస్తుంది.

అసలు ''సాక్షి'' మొదలుపెట్టినపుడు దర్శకత్వం ఎవరు చేయాలన్నది నిశ్చయించుకోలేదట. ఇలస్ట్రేటర్‌గా బాపు ఫ్రేమింగ్‌ అద్భుతంగా వుంటుంది కాబట్టి బాపు డైరక్టు చేస్తే మంచిది అనే సూచన సీతారాముడుగారు చేస్తే అప్పుడు అందరూ ఆమోదించారట. ఆ వైనమంతా ''కొసరు కొమ్మచ్చి''లో సీతారాముడుగారు రాశారు. బాపు డైరక్షన్‌ మీద దృష్టి కేంద్రీకరిస్తే రమణే ఆర్థిక వ్యవహారాలు, నిర్వహణావ్యవహారాలు అన్నీ చూసుకునేవారు. వాళ్ల ఫిలిం కంపెనీ సంగతులే కాదు, యింటి వ్యవహారాలలో కూడా రమణదే అజమాయిషీ. ఆయనను బాపు పెద్దన్నగారిలా చూస్తే బాపుగారి భార్య తమ్ముళ్లా చూసేది. ఇంట్లో ఏం కావలసివచ్చినా ఆయనకే చెప్పేదని రమణగారమ్మాయి ''కొసరు కొమ్మచ్చి''లో రాశారు. రెండు కుటుంబాలలో పిల్లలకు, పెద్దలకు, అతిథులకు ఎవరికి ఏం కావలసి వచ్చినా, ఏ ఫంక్షన్‌ చేయాలన్నా అన్నిటికీ కేరాఫ్‌ రమణే. దాంతో బాపుకి లోకం తీరు గురించి తెలుసుకోవాల్సిన అవసరం పడలేదు. బొమ్మలేసుకోవడం, సినిమాలు డైరక్టు చేసుకోవడం. అంతే..!

వాళ్లు తీసిన సినిమాల్లో యిద్దరికీ భాగస్వామ్యం వున్నా, బాపుకి దేనికి ఎంత డబ్బు వచ్చిందన్న విషయంపై పూర్తి అవగాహన లేదు. 'నామీదే నర్రోయ్‌' అంటూ తన సినిమాలపై తనే వేసుకున్న సెటైర్లలో ''కృష్ణావతారం'' ఫ్లాప్‌ అని వేసుకున్నారు. ''కాదు, హిట్టయింది, అతనికి తెలియదు'' అంటారు రమణ. సరిగ్గా చెప్పాలంటే రిస్కంటే భయపడని ఎంటర్‌ప్రెనార్‌ రమణ. రిస్కులు తీసుకోకుండా సజావుగా నడిచిపోతే చాలనుకునే ఉద్యోగి స్వభావం బాపుది. నిర్మాతగా బాపు తీసుకున్న రిస్కులు రమణతో కలిసి తీసుకున్నవే. సినిమా జయాపజయాల మాట ఎలా వున్నా చిత్రకారుడిగా ఆయనకు ఆదాయం నిరంతరంగా వస్తూనే వుంది. అందుకే ఒడిదుడుకులు లేకుండా గడిచిపోయింది. ఆర్థికంగా స్థిరపడ్డాక కూడా రమణ రిస్కులు తీసుకుని యిబ్బందుల్లో పడ్డారు. నిర్వహణకనే కాదు, అనేక విషయాలలో బాపు రమణపై ఎమోషనల్‌గా ఆధారపడ్డారు. ఆయన ప్రపంచాన్నంతా రమణ ద్వారానే చూసేవారు. మనం బాపుగారితో డైరక్టుగా అన్నీ చెప్పనక్కరలేదు. రమణగారితో చెపితే చాలు, అది ఆయనకు చేరిపోతుంది. ఇద్దరికీ ఫ్రెండ్స్‌ కామన్‌. బాపురమణలు ఎవర్నీ దగ్గరకు రానీయరని, వాళ్లిద్దరే కలిసి తిరుగుతారు తప్ప ఎవరైనా దగ్గరకి వస్తే కరుస్తారని చెప్పుకునేది అబద్ధం. వాళ్లకి అన్ని రంగాలలో, అన్ని స్థాయిలలో స్నేహితులున్నారు. ప్రభుత్వోద్యోగులు, వ్యాపారస్తులు, కళాకారులు.. యిలా చాలామంది వున్నారు. వీళ్లంతా వందిమాగధులు కారు.

నేను రమణ గారింటికి వెళ్లిన కొత్తలో వరాను అడిగాను - ''మీ నాన్నగారి సినిమా రిలీజయ్యాక బాగుందో బాగోలేదో మీకెలా తెలుస్తుంది? మద్రాసులో వుంటారు కదా'' అని. ''నాన్నగారి స్నేహితులు అన్ని వూళ్లల్లో వున్నారు కదండీ, వాళ్లే ఫోన్‌ చేసి చెప్పేస్తారు.'' అన్నాడతను. సినిమాల గురించి, తన రచనల గురించి నిరంతరం రమణ ఫీడ్‌బ్యాక్‌ తీసుకుంటూనే వుంటారు. ''ఈ వారం కోతికొమ్మచ్చి గురించి ఫలానావాళ్లు యిలా విమర్శించారండీ'' అని రమణ ఫోన్‌ చేసి నాకు చెప్పేవారు. ఇలాటి స్నేహాలు మేన్‌టేన్‌ చేయడం వలనే వాళ్లెప్పుడూ పొగడ్తల అగడ్తలో పడలేదు. మనందరికీ ఎంతమంది స్నేహితులున్నా, అత్యంత సన్నిహితులు కొందరే వుంటారు కదా. అలాగే వాళ్లకు క్లోజ్‌ సర్కిల్‌ ఒకటి వుంది. అలాగే మితభాషిత్వం. అవతలివాళ్లతో స్నేహం కుదిరితే ఎంతైనా మాట్లాడతారు. ఊరికే ముఖస్తుతి కబుర్లు చెపుతూ వుంటే మాట తప్పించేస్తారు. రమణ పోయిన తర్వాత యీ స్నేహితులంతా ఏమయ్యారు, బాపుతో మాట్లాడుతూ ఆయన్ని యాక్టివ్‌గా వుంచవచ్చు కదాన్న సందేహం వస్తుంది.

జరిగిందేమిటంటే బాపుగారికి మూడ్‌ స్వింగ్‌ ఎక్కువ. ఫోన్‌లో మాట్లాడడం తక్కువ. ఏదైనా పని వుంటే తప్ప ఫోన్‌ చేయరు. చేసినా అవసరమైనంత వరకే మాట్లాడతారు. రమణగారైతే పనేమీ లేకపోయినా వూరికే ఫోన్‌ చేసి 'ఎలా వున్నారండీ?' అంటూ కబుర్లు చెప్తారు. పైగా ఆయన లోకవ్యవహారం తెలిసిన మనిషి. అందువలన అందరూ రమణగారితోనే ఫ్రీగా మాట్లాడేవారు. బాపు వలన కావలసిన పనికి కూడా రమణగారికే పురమాయించేవారు. ఒక్కోప్పుడు రమణగారికి చికాకేసేది - 'నేనేమైనా అతనికి సెక్రటరీనా? ఏదైనా బొమ్మ కావలిస్తే అతనికే డైరక్టుగా ఉత్తరం రాయండి. నచ్చితే వేస్తాడు, లేకపోతే కుదరదని చెప్తాడు. మధ్యలో నాకెందుకు చెప్పడం?' అనేవారు. '..అంటే ఆయనకు ఎంతివ్వాలో కనుక్కుని చెప్తారని... కొన్నిటికి డబ్బు యిస్తానంటే బాపుకి కోపం వచ్చి తిడతారట కదా..' అంటూ నసిగేవారు యివతలివాళ్లు. బాపుకి డబ్బు అక్కరలేదన్న ప్రచారం ఒకటి బాగా వుండేది. అందువలన బతిమాలి బొమ్మ వేయించుకున్నవాళ్లు కూడా డబ్బు దగ్గరకు వచ్చేసరికి ఎగ్గొట్టేవారు. ఈయన రొక్కించి అడగలేకపోయేవారు. కొన్ని వాటికి ఆయన డబ్బు పుచ్చుకోని సందర్భాలూ వున్నాయి. అంతమాత్రం చేత మనం ఆఫర్‌ చేయకుండా వుండకూడదు కదా! స్వీకరించాలో లేదో ఆయనకు వదిలేయాలి. 'బొమ్మలేయడం బాపుకి వృత్తి కదా. దానికి డబ్బు పుచ్చుకోకపోతే అతనికి మాత్రం ఆదాయం ఎలా?' అని రమణ తనకు ఫోన్‌ చేసిన వారితో వాదించేవారు.

చెప్పవచ్చేదేమిటంటే - అందరూ రమణగారితో మాట్లాడేవారు, అవన్నీ రమణ బాపుగారికి చేరవేసేవారు. మనం చెప్పినదానికి బాపు కస్సుమన్నా, బుస్సుమన్నా, సంతోషించినా రమణగారి ద్వారా ఫిల్టరయ్యి మనకు చేరేది. రమణ పోవడంతో బాపు ప్రపంచపు కిటికీ మూసుకు పోయినట్టయింది. ఆయనతో డైరక్టుగా మాట్లాడేవారు ముందునుండీ పెద్దగా లేరు, యిప్పుడు యింకా తగ్గిపోయారు. ఆయన ఏకాకి అయిపోయారు. నేను యీ ప్రమాదాన్ని అప్పుడే వూహించాను. రమణగారు పోగానే బాపుగారితో యీ విషయాలన్నీ నేరుగా చెప్పాను. ''దీనికి పరిష్కారం మీరు హైదరాబాదుకి షిఫ్ట్‌ అయిపోండి. నాబోటిగాళ్లం పది రోజులకో, పదిహేను రోజులకో ఓ సారి వచ్చి ఓ గంటసేపు కబుర్లు చెప్పి పోతూ వుంటాం. వంతుల వారీగా వస్తూంటాం కాబట్టి, రోజుకి రెండు మూడు గంటలపాటు లోకాభిరామాయణంతో సరిపోతుంది. ఆ డోస్‌ చాలు, తక్కిన టైములో మీరు ఎలాగూ ఏదో పని చేసుకుంటూ వుంటారు.'' అన్నాను. ఆయన ఆలోచిస్తామన్నారు కానీ, దాన్ని అమలు చేయలేదు. చేసి వుంటే యింకో రెండేళ్లు కచ్చితంగా బతికేవారని చెప్తాను. చిన్నప్పటినుండి వారు మద్రాసువాసులే. కూతురు, చిన్నకొడుకు, తమ్ముడు.. అందరూ అక్కడే వున్నారు. తరలిరావడం అంటే బృహత్ప్రయత్నం. రమణగారు బతికి వుండగా దానికి పూనుకుని వుంటే బాపుగారు ఆయన వెనక్కాలే వచ్చేసి వుండేవారు. రమణగారు జీవించి వుండగా యీ విషయమై ఆలోచించి వదిలిపెట్టేశారు. ప్రాక్టికల్‌ ప్రాబ్లెమ్స్‌ ఏవో వుండి వుండవచ్చు.

బాపుగారు జీనియస్‌. బహుముఖ ప్రజ్ఞాశాలి. అయితే ఆయన అనేకవాటికి రమణగారిపై ఆధారపడ్డారన్నది నికార్సయిన నిజం. దానివలన ఆయన మరింత ప్రకాశించారన్నది కూడా వాస్తవమే. మనందరికీ తలిదండ్రులు, ఉంటే పెద్దన్నయ్యలు, గురువులు ఎవరో వుంటూనే వుంటారు. క్రమేపీ వాళ్లు లేకపోయినా మనం సొంతంగా నిలదొక్కుకునే దశకు ఎమోషనల్‌గా చేరుకుంటాం. కానీ బాపు అంతటి మహానుభావుడు ఆ దశకు చేరుకోలేదు. రమణగారు పోయాక 'ఇక్కడ యింకేం చేస్తాం? వెళ్లిపోతే సరి' అనే ఫీలింగు తెచ్చేసుకున్నారు. ఎవరైనా ఏదైనా చేద్దామని ప్రతిపాదించినా 'బ్రహ్మ లేడుగా' అనేవారు. రమణగారు ఏదైనా గాలిలోంచి బ్రహ్మలా సృష్టిస్తే తాను దానికి మెరుగులు దిద్దగలనని, ఆయన రాయకపోతే తను మాత్రం ఏం చేయగలనని బాపు అభిప్రాయం. అందుచేత రమణగారికి ఏదైనా ఐడియా వచ్చేదాకా ఓపిక పట్టేవారు. ఇద్దరికి నచ్చాక స్క్రిప్టు తయారయ్యాక యిక బాపు దాన్ని ఎంతో ఎత్తుకు తీసుకుని వెళ్లిపోయి రమణగారినే అబ్బురపరిచేవారు. అందుకే వాళ్లిద్దరి మధ్య పరస్పరగౌరవం అలా నిలిచిపోయింది. ''మీకు పద్మ అవార్డులు రాకపోవడం అన్యాయమండి, కనీసం పద్మభూషణ్‌ నుండైనా మొదలుపెట్టాలి'' అని రమణగారితో అంటే 'నాకు రాకపోయినా ఫర్వాలేదండి, నేను రచయితను మాత్రమే. బాపుకి తప్పకుండా రావాలి. అతను చేసినన్ని ప్రయోగాలు మరెవరూ చేయలేరు.'' అనేవారాయన. తెలుగుభాష వున్నంతకాలం రమణ రచనలు వుంటాని చెపితే అది కొంచెం అతిశయోక్తిగా తోస్తుంది కానీ తెలుగు లిపి వున్నంతకాలం బాపు సజీవంగా వుంటాడని చెపితే మాత్రం ఎవరూ ఖండించలేరు. గుండ్రటి అక్షరాలలో తెలుగు రాయడం వెయ్యేళ్లుగా వస్తున్నా ఒక్క బాపు వచ్చి, వంకర టింకరగా రాసి, దాన్నే ఫ్యాషన్‌ చేసి పడేశారు. ఇప్పటికి హెడింగ్‌ పెట్టాలంటే బాపు స్క్రిప్టే వాడుతున్నాం.

''ఇస్తే మీ యిద్దరికీ కలిపే యిస్తారండి. మేం అరటిక్కెట్టు గాళ్లమని మీరే అంటూంటారుగా, పద్మ ఒకరికి, భూషణ్‌ మరొకరికీ యిస్తారేమో' అని జోక్‌ చేసేవాణ్ని రమణగారితో. అర టిక్కెట్టు విషయమేమిటంటే - సాధారణంగా వాళ్లిద్దరికీ కలిపే సన్మానాలు చేసేవారు. ఇద్దరినీ కలిపే సభలకు పిలిచేవారు. తక్కిన సన్మానితులందరికీ పదేసి వేల చొప్పున పర్స్‌ యిస్తే బాపురమణలకు మాత్రం చెరో ఐదువేలు చేతిలో పెట్టేవారు. ఇద్దరూ విడివిడిగా ప్రతిభావంతులైనా ఇద్దరికి కలిపి ఒక టిక్కెట్టు కింద లెక్కేసి, సగం-సగం యిచ్చేవారు. చివరకు రమణగారికి ఏ పద్మ అవార్డూ రాలేదు. ఆయన పోయాక బాపుకి పద్మశ్రీ యిచ్చి సరిపెట్టారు. ఇప్పుడు చనిపోయాక ఏకంగా పద్మవిభూషణ్‌కు సిఫార్సు చేశారట. రమణగారు చేసిన ''ప్యాసా'' సినిమా (ఒక కవిని బతికుండగా యీసడించిన సమాజం అతను చనిపోయాడనుకుని ఆకాశానికి ఎత్తేస్తుంది. అతని సంతాపసభకు అతనే హాజరైతే యీడ్చి అవతల పారేస్తారు) సమీక్షకు బొమ్మ వేస్తూ ఒక కవి విగ్రహం వేశారు. దానికి చారెడు కళ్లుంటాయి. 'చచ్చినవాళ్ల కళ్లు చారెడు' అంటాం కదా! బాపు విషయంలో కూడా అదే నిజమైంది. ఈ రోజు పద్మవిభూషణ్‌ ప్రతిపాదిస్తున్న చంద్రబాబు పదేళ్లు ముఖ్యమంత్రిగా వున్నారు. ఆయన ముఖ్య భూమిక వహించిన ఎన్టీయార్‌ టిడిపి ప్రభుత్వం ఆరేళ్లు నడిచింది. అప్పుడు కనీసం పద్మశ్రీ కూడా యిప్పించలేదు. ఇప్పుడు ఏవేవో చెప్తున్నారు. ఏం చేసినా చూడడానికి వాళ్లు లేరు కదా. వాళ్లెప్పుడూ వీటి గురించి ఆశపడలేదు రాకపోతే నిరాశ పడలేదు, కానీ బాపుకి వస్తే బాగుండునని రమణ, రమణకు వస్తే బాగుండునని బాపు అనుకునేవారు. (సశేషం) - ఎమ్బీయస్‌ ప్రసాద్‌ (సెప్టెంబరు 2014)

సెప్టెంబరు 23 ఎమ్బీయస్‌ : బాపుకు బాష్పాంజలి - 5

బాపు తను వేసిన బొమ్మలన్నీ రమణకు చూపించేవారు. రమణ తను రాసినదల్లా బాపుకి చూపించేవారు. సినిమాలైతే కలిసే తీశారు. ఈ సినిమా లేదా యీ సీను యింత బాగా ఎలా తీయగలిగారని బాపుని అడగండి, 'నాదేం లేదండి, ఆ ఘనతంతా రమణగారి స్క్రిప్టుదే' అనేస్తారు. ప్రతీ ప్రశ్నకూ అదే సమాధానం. వాళ్ల సినిమాల సంగీతం విషయంలో బాపుగారి భూమిక ఎక్కువని తెలుసు కాబట్టి ఆ విషయంపై సమాచారం తరచితరచి అడగగా తన సంగీతాభిరుచులపై ''హాసం''కు రాసి పంపారు. అంతా రమణే చేశాడని బాపు చెప్పినా, స్క్రిప్టు రాసి యివ్వడం, ఆ తర్వాత నిర్మాణవ్యవహారాలు చూడడం రమణ బాధ్యత. ఆ తర్వాత బాపుగారు సొంతం చేసుకునేవారు. డైరక్షనంతా బాపుగారిదే. దానిలో రమణ వేలు పెట్టేవారు కాదుట. తర్వాత సమీక్షించుకోవడాలు ఎలాగూ వుంటాయి. ''సాక్షి'' సినిమా మనందరికీ నచ్చినా బాపుగారికి నచ్చలేదు. ''రమణ స్క్రిప్టుకి న్యాయం చేయలేదు'' అని ఫీలయ్యేవారు. సినిమాలు బాగా ఆడినపుడు అది నా వలన ఆడింది అని, పోయినపుడు అవతల వాళ్ల వలన పోయింది అని వాళ్లిద్దరు ఎప్పుడూ అనుకోలేదు. ''కోతికొమ్మచ్చి'' నిండా 'మేం..' అనే కనబడుతుంది. అందుకే అది 'బాపురమణీయం' అయింది, ఒట్టి రమణగాథగా లేదు. ఎవరు ప్రతిపాదించినా ఫైనల్‌గా వాళ్లవి ఉమ్మడి నిర్ణయాలే, వాటి ఫలితాలు కూడా ఉమ్మడిగా అనుభవించారు.

వాళ్లిద్దరి అభిరుచులు దాదాపు సమానమైనా, తేడాలు కూడా వున్నాయి. రమణగారికి ఏదైనా చదవమని సూచించినా, యిచ్చినా తన అభిప్రాయం చెప్పేవారు, బాపు అభిప్రాయం కూడా చెప్పేవారు. స్వాతిలో బహుమతి గెల్చుకున్న 'నాగాభరణం' అనే నా కథ బాపుగారికి చాలా చాలా నచ్చేసింది. చదువు అని రమణగారికి చెప్తే ఆయన తాత్సారం చేశారు. ఒకటికి రెండుసార్లు చెప్పి చదివించారు. అప్పుడు రమణగారికీ బాగా నచ్చింది. నాకు ఫోన్‌ చేసి యీ వివరాలు చెప్పారు. ఇలా నిరంతరం వాళ్లు ఒకరికొకరు అన్ని రకాల సమాచారాలూ ఫీడ్‌ చేసుకుంటూ వున్నారు. ఆ ఎడ్వాంటేజి తక్కిన చిత్రదర్శకులకు వుంటుందనుకోను. రమణగారు తను రాసినవన్నీ బాపుగారికి చూపించి అభిప్రాయం తీసుకునేవారు. వ్యక్తిగత విషయాల్లో బాపుగారిది కన్సర్వేటివ్‌ వ్యూ. సంకోచాలు ఎక్కువ. రమణగారికి ధైర్యం ఎక్కువ. ''రచన''కు 'శృంగార శాఖాచంక్రమణం' అని శృంగారం గురించి జోకులతో వ్యాసం రాశారు. బాపుగారు బొమ్మలేసి పెట్టారు కానీ 'ఎందుకయ్యా యివన్నీ పబ్లిగ్గా రాయడం' అని సణిగారు. అచ్చయ్యాక రమణ నన్నడిగారు - 'ఎలా ఫీలయ్యార'ని. 'మీ ప్రతిష్టకు లోటేమీ రాదు, జీవితవాస్తవాలు రాశారు, అందరి మనసుల్లో మెదిలేదే చెప్పారు' అన్నాను. ఆయన వూరడిల్లి బాపు అభిప్రాయం చెప్పారు. ఆ వ్యాసం చాలా ప్రసిద్ధి కెక్కింది.

''కోతికొమ్మచ్చి'' రాసేటప్పుడు కూడా రమణరాసిన చాలా విషయాలకు బాపు అడ్డుపడుతూనే వున్నారు. 'ఎందుకయ్యా యివి..' అంటూ. ఈయన అయోమయంలో పడేవారు. అప్పటికీ కొన్ని రాశారు. 'ఫలానాది రాయవచ్చు కదండీ' అంటే 'బాపు వద్దంటున్నాడు..' అనేవారు రమణ. ''కొసరు కొమ్మచ్చి''లో సీతారాముడు గారు వాళ్ల వ్యక్తిగత విషయాలు రాస్తే వాటిని నేను బాక్స్‌ ఐటమ్స్‌గా వాడతానన్నాను. బాపు వద్దన్నారు. ముఖ్యంగా మద్యపానం గురించి ముచ్చట్లూ అవీ. రమణ ''కోతికొమ్మచ్చి''లోనే వాటి గురించి సరదాగా రాశారు. అవి చదివి సీతారాముడుగారితో ఆయన ఫ్రెండ్స్‌ 'వాళ్లు పక్కా తాగుబోతుల్లా వున్నారే' అని కామెంట్‌ చేశారట. 'కాదు సుమా, హెల్త్‌ డోస్‌లా తాగుతారు' అని సీతారాముడు రాస్తే బాపు దాని ప్రస్తావనే వద్దన్నారు. నేను చెప్పాను - 'మీరు వర్క్‌ స్పాట్‌లో ఎప్పుడూ తాగలేదు, తాగి షూటింగులు కాన్సిల్‌ చేయలేదు. పార్టీలలో ఎవరితో ఘర్షణ పడలేదు. ఆఫీసులో తాగుతున్నాడన్న కారణంగా ఒక వ్యక్తితో మీరు భాగస్వామ్యం తెంపుకున్నారు. రమణగారు మద్యపానం గురించి జోకులేస్తూ ప్రస్తావించకపోతే గొడవే లేదు. ఆయన చెప్పారు కాబట్టి యీ సమాచారం కరక్టివ్‌గా వుంటుందండి' అన్నాను. అయినా బాపు ఒప్పుకోలేదు. అది ఒకటే కాదు, తన లైబ్రరీ గురించి గురించి రాయవద్దంటారు. ఈ పర్శనల్‌ ఐటమ్సన్నీ నేను డిటిపి చేసి పంపించాను. దాదాపు అన్నిటికీ పక్కన యింటూలు పెట్టేసి 'వ్యక్తిగత విషయాలు ప్రజలకు ఆసక్తికరంగా వుండవు కాబట్టి తీసేయండి' అంటూ పైన రాశారు. అలా అభ్యంతరం తెలుపుతూనే 'చివరి తీర్పు మీదే' అంటూ నాకు వదిలేశారు. ఆ లెటరు కాపీ పెడుతున్నాను చూడండి. నా కిచ్చిన అధికారాన్ని వినియోగించుకుని రెండు, మూడు బిట్స్‌ తప్ప తక్కినవన్నీ పుస్తకంలో పెట్టేశాను.

బాపుకి అనవసర భయాలు, మొహమాటాలు ఎక్కువ. ''కోతికొమ్మచ్చి'' స్వాతిలో సీరియల్‌గా వస్తూండగా మొదటి 35 వారాల మెటీరియల్‌తో ''హాసం ప్రచురణలు'' తరఫున ''కోతికొమ్మచ్చి'' పుస్తకం తయారుచేయడం మొదలుపెట్టాను. సీరియల్‌లో వాడిన ఫోటోల కంటె ఎక్కువ ఫోటోలతో అందంగా తయారుచేయాలని నా తాపత్రయం. సినిమా స్టిల్స్‌తో బాటు సందర్భానుసారంగా బాపురమణల పర్శనల్‌ ఫోటోలు, షూటింగ్‌ ఫోటోలు కూడా వాడాలని నా ఉద్దేశం. రమణగారికి నా జడ్జిమెంటుపై అచంచల విశ్వాసం కానీ బాపుగారికి అంత లేదు - అప్పట్లో! ''మా ఫోటోలు వద్దండి, పాఠకులు తిట్టుకుంటారు'' అనేవారు. ''మీ గురించి ఏ చిన్న సమాచారమైనా సరే, వాళ్లకు ఆసక్తి కలిగిస్తుందండి, వాళ్లకు ఎవర్షన్‌ రానంత మోతాదులో వుపయోగిస్తాను.'' అని చెప్తూ వచ్చాను. ''మీ పెద్దబ్బాయి వేణు ఫోటో పంపండి.'' అంటే ''అక్కరలేదు'' అన్నారు. ''రమణగారు తన కథలో మీ నాన్నగారే అతని రూపంలో మళ్లీ వచ్చి తనను ఆదుకున్నాడనీ, తన అప్పులన్నీ తీర్చేశాడనీ రాశారు. అంత పుణ్యాత్ముడు ఎలా వుంటాడో చూద్దామని పాఠకుడికి కుతూహలం వుంటుంది కదా'' అని వాదించాను. ఆయనలో తండ్రి కరిగాడు - ''అవునండీ, వాళ్ల మామ అంటే వాడికి అంత యిష్టం.'' అంటూ ఫోటో పంపారు. చివరిదాకా సణుగుతూనే వున్నారు - 'నా ఫోటోలు ఎక్కువై పోయాయి' అని. 'ఏదైనా యాడ్వర్స్‌ కామెంట్‌ వస్తే సెకండ్‌ ఎడిషన్‌లో తీసేస్తా' అని హామీ యిచ్చి అలాగే వేసేశా. పుస్తకం ప్రజాదరణ పొందింది. బాపుగారు కిమ్మనలేదు. ''ఇంకోతికొమ్మచ్చి'' వచ్చేసరికే ఏ అభ్యంతరమూ రాలేదు. ''మీరేం చేసినా పెర్‌ఫెక్ట్‌గానూ వుంటుంది, అందంగానూ వుంటుంది' అని కితాబు యిచ్చారు. బాపు వంటి పెర్‌ఫెక్షనిస్టు చేత అలా అనిపించుకోవడం కంటె జన్మకు ధన్యత వుంటుందా?

బాపుగారు పెర్‌ఫెక్షనిస్టు. ఏదైనా బొమ్మలో లైన్లు ఎక్కువయ్యాయనిపిస్తే వైట్‌నర్‌తో చెరిపేయకుండా మళ్లీ వేసేవారట. వేసి చూసుకుని, తృప్తి పడ్డాకనే పంపేవారు. బొమ్మ వేసి పంపించాక కూడా దాని గురించి పునరాలోచన వస్తే వెనక్కి తెప్పించేసుకుని మళ్లీ వేసి పంపించేవారు. పంపుతూ ''మీకు నచ్చితే వేసుకోండి, నచ్చకపోతే చెప్తే మళ్లీ ప్రయత్నిస్తాను.'' అనేవారు. ఈ మాట కెరియర్‌ మొదట్లో అనడం కాదు, దశాబ్దాలుగా వేసిన తర్వాత కూడా అనేవారు. అసలు వాళ్ల వినయం, ఒకలా చెప్పాలంటే దుస్సహం. బాపురమణలిద్దరూ ఫోన్‌ చేసినపుడు ''నమస్కారమండి'' అని మొదలుపెడతారు. అసలే, అంతటి పెద్దవాళ్లు మనకు ఫోన్‌ చేశారే అని తత్తరపడుతూ వుంటాం. మనం నమస్కారమండీ అంటే ప్రతినమస్కారం చేయడం కాకుండా, వాళ్లే నమస్కారం అంటే కాస్సేపు నోరు పెగలదు. రమణగారికి యీ విషయం చెప్పాను కూడా. 'ఏమోనండీ, అలా అలవాటైపోయింది' అనేవారు.

బాపుగారిని మీ గురువు ఎవరండి అనగండి, నిన్న కార్టూన్‌ వేసినవాడి పేరుతో సహా చెప్పేస్తారు. ఇదేదో పబ్లిసిటీ స్టంట్‌ కాదు, ప్రతిభ వున్న అందరినీ ఆయన మెచ్చుకునేవారు. సినిమాల్లో కూడా ఆయన సీనియర్లతో పనిచేశారు, జూనియర్లతో పనిచేశారు, కొత్తవాళ్లతో పనిచేశారు. ఎవరితోనూ పేచీలు రాలేదు. నటీనటులు, కళాకారులు, టెక్నీషియన్లు అందరూ ఆయనను గౌరవించినవారే, ఆయనా అందరినీ గౌరవించారు. ఎవరైనా తన వర్క్‌ గురించి అనవసరంగా విమర్శించినా, సరిగ్గా వాడుకోకపోయినా 'తెలియక చేసి వుంటారండి' అనేవారు. కావాలని చేశారని తెలిస్తే కార్టూన్లు వేసి ఆటపట్టించేవారు. తెలిసీతెలియకుండా కామెంట్లు చేస్తే జోక్‌ వేసి మొహం మాడ్చేవారు. రావి కొండలరావుగారు చెప్పారు - ''ఒకాయన వెంకటేశ్వరస్వామి పాదాలు మాత్రం వేసి యిస్తే తన కంపెనీకి లోగోగా వాడుకుంటానన్నాడట. వేసి యిచ్చాక వేళ్లు చూసి సణిగాడట. బాపుగారు యిలాటి సందర్భాల్లో పాదాల వేళ్లు ఉబ్బెత్తుగా వేస్తారు. ఎందుకు వేయాలో ఆయనకు తెలుసు. వేయించుకున్న వాడికి తెలియకపోతే అడగాలి. కానీ ఆయన 'వేళ్లు కొంచెం వాచినట్టుగా వున్నాయేంటండీ' అన్నాడట. బాపు గారు వెంటనే 'దానికేముందండీ? బూడ్సు తొడిగేద్దాం' అన్నారు ఛెళ్లుమన్నట్లు.''

చిత్రకారుడిగా బాపు స్థాయి జాతీయంగా, అంతర్జాతీయంగా ఎలాటిదో తెలుసుకోవాలన్న కుతూహలం నాకుండేది. తెలుగు వాళ్ల నెవర్ని అడిగినా అమ్మాయంటే బాపు బొమ్మలా వుండాలి వంటి పడికట్టు పదాలు వాడుతూ వుంటారు తప్ప నేషనల్‌గా ఆయన స్థానం 3 లేదా 5, 7, 8 ఏదీ చెప్పరు. ఆయన యిలస్ట్రేషన్ల దగ్గర్నుంచి కార్టూన్ల దాకా అనేక రకాలుగా చిత్రాలు వేశారు. నాకు వాటి పరిభాష రాదు కాబట్టి సరైన పదాలు వుపయోగించలేను. 'ఇన్ని వేసిన మీరు లాండ్‌స్కేప్స్‌ వేయలేదా?' అని అడిగితే 'అవి నాకు చాలా యిష్టం. కానీ వెయ్యలేదు' అని జవాబిచ్చారు. ఇలస్ట్రేటర్‌గా ఆయన స్థానం యిది, పెయింటర్‌గా యిది, కార్టూనిస్టుగా యిది.. అని తెలుసుకుంటే బాగుంటుంది కదా. 1995లో ''బొమ్మా బొరుసూ'' తయారుచేసినపుడు యీ సమాచారం సేకరించి యివ్వాలని కోరిక గట్టిగా కలిగింది. జాతీయస్థాయిలో బాపు చిత్రాల గురించి వ్యాసాలేవీ నేను చదవలేదు. అడిగితే తెలుగు చిత్రవిమర్శకులను మాత్రమే అడగాలి. విమర్శకుల్లో సంజీవ్‌దేవ్‌గారిది చాలా ఉన్నతస్థానం. ఆయన రచనా, బొమ్మలు, విమర్శా అన్నీ గొప్పగా వుంటాయి. అప్పటికే ఆయన పెద్దాయన. ఈ ఏడాది ఆయన శతజయంతి.

ఇక నాకు బాగా తెలిసున్న విమర్శకుడు చలసాని ప్రసాదరావుగారు. ఆయన దగ్గరకు వెళ్లి ప్రశ్నావళి రాసి యిచ్చాను. ఆయన వాటిని తనకు అనువుగా మార్చుకుని యిచ్చిన సమాధానాలు నాకు తృప్తి యివ్వలేదు. మీకు శాంపుల్‌ చూపిస్తాను. ప్రశ్న - ''బాపుకు ప్రత్యేక శైలి వుందా?'' జవాబు - అసలు శైలి అంటే ఏమిటి? చెప్పదలచిన అంశాన్ని ఒక విశిష్టపద్ధతిలో, ఆకర్షణీయంగా చెప్పటం. బాపు బొమ్మలు చూడగానే 'ఇది బాపు బొమ్మలా వుందే' అని మనకు తెలీకుండానే అనుకుంటాం. అదే బాపు ముద్ర. ఇంకో ప్రశ్న - ''బాపు తెలుగువారికి ఆరాధ్యుడు. మరి జాతీయ స్థాయిలో గుర్తింపు వున్నదా?'' జవాబు - ''ఆయన బొమ్మలు హిందీ, ఇంగ్లీషు పత్రికల ద్వారా కూడా ప్రచారంలోకి వచ్చి వుంటే బాపుకి జాతీయస్థాయిలో పేరు వచ్చి తీరేది. ఆర్కే లక్ష్మణ్‌ విద్యావంతులైన భారతీయుల్లో చాలామందికి తెలుసు. తెలుగువారిలో ఎందరికి తెలుసు? సత్యజిత్‌ రాయ్‌ సినిమా డైరక్టరుగా చాలామందికి తెలుసు. కథారచయితగా, చిత్రకారునిగా ఎందరికి తెలుసు? జాతీయస్థాయి గుర్తింపు లేనంత మాత్రాన బాపుకి వచ్చిన నష్టం లేదు.'' ఇవేం సమాధానాలు? ఆయనకు నష్టం లేదని మనం తీర్మానిస్తే సరిపోయిందా? గుర్తింపు వుంటే పద్మ అవార్డులు కురిసి వుండేవి.

అసలు యిలాటి మూల్యాంకన (యివాల్యుయేషన్‌) బాపుకే యిష్టం లేదని నా అనుమానం. అంతర్జాతీయ కార్టూన్‌ పోటీలకు శంకు, శ్యాం మోహన్‌ వంటి తెలుగువాళ్లు ఎంట్రీలు పంపి బహుమతులు గెల్చుకున్నారు. బాపు అలాటి ప్రయత్నమే చేయలేదు. ఆయన యిలాటివాటికన్నిటికీ అతీతం, యీయనే వాళ్లకు అవార్డు యివ్వాలి వంటి కబుర్లు మనం అనుకోవచ్చు. అలా చెప్తే పాలగుమ్మి పద్మరాజుగారు తన కథను పంపి ఎవార్డు తెచ్చుకున్నంతమాత్రాన ఆయన తక్కువ రచయిత అనగలమా? జర్మన్‌లు మన వేదాలను మెచ్చుకున్నారన్నా, అమెరికాలో వివేకానందుడికి జేజేలు పలికారన్నా, గాంధీకి ఇంగ్లండ్‌లో ఘనస్వాగతం లభించిందన్నా, బాపు ''సీతాకల్యాణం''కు అంతర్జాతీయంగా అవార్డు లభించిందన్నా సంతోషిస్తాం కదా. అలా చిత్రకారుడిగా కూడా బాపుకు ప్రపంచవ్యాప్తంగా గుర్తింపు వస్తే బాగుండేది కదా. కానీ ఆయన పోటీకే వెళ్లందే! ఆయనను నేను చేసిన లిఖితపూర్వకమైన యింటర్వ్యూలో అడిగాను - ''వివిధ దేశాల పత్రికలలో బొమ్మలు చూసి మీరు నిరంతరం నేర్చుకుంటూంటారని అంటారు. అలా నేర్చుకుని వేసిన బొమ్మను ఏ విధంగా ఇవాల్యుయేట్‌ చేసుకుంటారు? ఒరిజినల్‌ ఆర్టిస్టుకి పంపుతారా? మీ మిత్రులు (ఆర్ట్‌ ఫీల్డ్‌లో ఎవరు?) ఎవరికైనా చూపించి అభిప్రాయాలు కోరతారా?'' అని. దానికి ఆయన ''అనేకమంది స్వదేశీవిదేశీ చిత్రకారుల బొమ్మలు చూడడమే నా విద్య. ఎవాల్యుయేషన్‌ అన్నది నా వరకే చేసుకుంటాను. ప్రతి బొమ్మ రమణగారికి చూపిస్తాను.'' అని రాశారు.

''మిమ్మల్ని కమ్మర్షియల్‌ ఆర్టిస్టుగానే పేర్కొంటారా? ఆంధ్రచిత్రకారులు అన్నపుడు అడవి బాపిరాజు, దామెర్ల రామారావు, మొక్కపాటి కృష్ణమూర్తి.. వంటి పేర్లు చెపుతారు కానీ బాపు అని ఎందుకనరు? ఈ రెండు విభాగాల మధ్య ఏదైనా అగాధం వుందా? మీరు దానిని 'బ్రిడ్జ్‌' చేసే ప్రయత్నాలు చేయలేదా?'' అనే ప్రశ్నకు ''నా బొమ్మల గురించి నాకు బాగా తెలుసు కనక ఎవరెలా పేర్కొన్నా అంత పట్టింపు లేదు.'' అని చెప్పారు. ''మన దేశంలో జామినీ రాయ్‌ శైలి, ఇది నందలాల్‌ బోస్‌ శైలి, ఎం ఎఫ్‌ హుస్సేన్‌ బొమ్మ యిది అని ఒక ముద్ర తెలుస్తుంది గదా. 'ఇది బాపు బొమ్మ' అని జాతీయస్థాయిలో ఆర్ట్‌ సర్కిల్స్‌లో తెలుస్తుందా? తెలుగునాట ఎలాగూ తెలుసనుకోండి. మీ శైలికి ఏదైనా ప్రత్యేకమైన పేరుందా? ఓల్డ్‌ మాస్టర్స్‌ శైలికి అదేమైనా దగ్గరగా వుంటుందా? మీ సొంతశైలి ఇవాల్వ్‌ చేసుకోవడానికి ప్రయోగాలు చేశారా? ఆ ప్రయోగాలన్నీ ప్రజామోదం పొందాయా?'' అని ఇంత పెద్ద ప్రశ్న వేస్తే ''ఇది బాపు బొమ్మే అయుంటుందని చెప్పవలసింది నేను కాదు. చూసేవాళ్లు. అలాగే 'ప్రత్యేక' శైలీనూ.'' అని సింపుల్‌గా తేల్చేశారు. దీనితో బాటు 'ఎబ్‌స్ట్రాక్ట్‌ చిత్రకళపై మీ అభిప్రాయం ఏమిటి?' అని అడిగితే 'ఎబ్‌స్ట్రాక్ట్‌ అవనివ్వండి, మరేదైనా కానీయండి, ఏదయినా బొమ్మ చూడగానే మనసుకు హత్తుకోవాలి. ఆహా 'ఎంత బావుంది' అనిపించాలి. 'ఎందుకు' అని కాదు.'' అని అభిప్రాయపడ్డారు. పికాసో, డాలీల చిత్రాల గురించి అడిగితే 'అవి అనుపమానం, అద్భుతం. చూసినవారిని బొమ్మ ఆలోచింపచేసింది అంటే అది చాలా గొప్పదన్నమాట. అనుకున్న భావం ప్రేక్షకులకు అర్థం కాకపోతే అది గొప్పది కాదన్నమాట. ఏ పని చేసినా నలుగురూ మెచ్చుకునేట్లు వుంటే అది సార్థకమవుతుంది.'' అని తన అభిప్రాయం చెప్పారు.

బాపు తన బొమ్మల పుస్తకాలు, కార్టూన్‌ పుస్తకాలు వేసినప్పుడు తన కంటె సీనియర్ల చేత కాని, ఆర్ట్‌ క్రిటిక్స్‌ చేత కానీ ముందుమాటలు రాయించుకోలేదు. క్రోక్విల్‌ వాళ్లు వేసిన పుస్తకంలో కూడా ఆయన సహచరులే రాశారు. విమర్శకుల కొలబద్దలు అవసరం అని ఆయన అభిప్రాయమేమో. రమణగారి రచనలకు ముందు మాట రాసినపుడు చాలామంది 'మీరు చెప్పేదాకా ఆ కథల్లో స్వారస్యం మాకు తెలియలేదండి' అనేవారు. బాపు బొమ్మల గురించి అలా ఎవరైనా తెలియచెప్తే బాగుండునని నేను కోరుకుంటూ వుండేవాణ్ని. ''హాసం'' పత్రిక నడిపినపుడు బాపు పుట్టినరోజు డిసెంబరు 15 న కాబట్టి, 2002 డిసెంబరు 1వ సంచిక నుండి 24 సంచికల పాటు అంటే ఒక ఏడాది - ''బాపు విశ్వరూపం'' శీర్షిక నడిపి బాపు బొమ్మల గురించి పాఠకులకు అవగాహన కల్పించాలని సంకల్పించాను. నాకు ఆ శక్తి లేదని తెలుసు. బ్నిం, గంధం, విజయమోహన్‌ రెడ్డి - వీళ్లంతా బొమ్మలేసేవాళ్లే. బాపును మెచ్చుకుంటూ అందంగా రాయగలరు కానీ విశ్లేషించమంటే తటపటాయిస్తున్నారు. అసలంటూ మొదలుపెడితే వాళ్లే కదలివస్తారనుకుని, మొదలుపెట్టేశాను. (ఈ సీరీస్‌ అయిపోయాక దీనికి అనుబంధంగా ''బాపు విశ్వరూపం'' యిస్తాను). బాపు కథ, వ్యాసాలు, కవర్‌ పేజీలు, గ్రీటింగ్స్‌, యాడ్స్‌, కామిక్స్‌, కార్టూన్లు, ఆయన లైను ఎలా మారుతూ వచ్చిందో చూడండి అంటూ.. రకరకాలుగా పాఠకుల ముందుకు తెచ్చాను. అప్పటికి కళాజ్యోతి వాళ్లు వేసిన బాపు బొమ్మల పుస్తకం, గంధం వేసిన హరివిల్లు అవీ రాలేదు. క్రోక్విల్‌ వాళ్లు వేసిన పుస్తకం చాలా తక్కువ మంది దగ్గర వుంది. నేను పడిన అవస్థలు పాఠకులను ఆకట్టుకున్నాయి. నా వ్యాఖ్యలు చూసి బాపుగారు నవ్వుకుంటున్నారేమోనని బెంగ. రమణగారిని అడిగితే 'బాగానే వున్నాయన్నాడు' అని చెప్పారు. ఇలా నడుస్తూ వుండగా కార్టూనిస్టు ఎమ్మెస్‌ రామకృష్ణగారు బాపు కార్టూన్లలో చిత్రకళ గురించి మంచి వ్యాసం పంపారు. తక్కినవాళ్లు ఎవరూ కలిసి రాలేదు. చివరకి వచ్చేసరికి ఎస్పీ బాలూగారికే బాగా నచ్చి బాపుతో ఆయన ఆయన అనుభవాలు రాసి పంపి బ్రహ్మాండమైన ముక్తాయింపు యిచ్చారు. అమ్మయ్య అనుకున్నాను.

నేను బాపుగారి బొమ్మల సేకరణలో కాని, వాటిని సంకలనం చేసి సంపాదకత్వం చేయడంలో కానీ ఎన్నడూ పాలు పంచుకోలేదు. ఎందుకంటే ఒకసారి సంపాదకత్వం అంటూ ఎవరికైనా బాధ్యత అప్పగించాక కళాకారుడు వదిలేయాలి. రమణగారు తన రచనల విషయంలో నాకు వదిలేశారు. ఫైనల్‌గా ఏదైనా అభ్యంతరం వుంటే తెలుపవచ్చు అనుకున్నారు. ఆ అవసరం పడలేదు. రమణగారిలాగ బాపు యింకోళ్లకు సబ్మిట్‌ చేసే తరహా కాదు. ఏ సంకలనమయినా బొమ్మలు ఆయనే సెలక్టు చేస్తారు. ఇక మనకు పనేం వుంటుంది? అందునా బాపుగారి బొమ్మల విషయంలో ఆయనకూ, నాకు భిన్నాభిప్రాయాలున్నాయి. నేను '60ల్లో పెరిగినవాణ్ని. కథలు చదివి, వాటికి బాపు బొమ్మలు చూసి మురిసిపోయినవాణ్ని. కార్టూన్లలో మనుష్యులను కూడా అందంగా వేసిన ఆనాటి బాపు లైను మనసులో హత్తుకుపోయింది. దాన్నే బాలి, చంద్ర యిప్పటికి కూడా కంటిన్యూ చేస్తారు కాబట్టి వాళ్ల బొమ్మలూ నాకిష్టం. బాపుగారు లైను మారుస్తూ పోయారు. కావాలంటే పాత లైనులో వేయగలరు, దేవీదేవతా మూర్తుల బొమ్మలు వేసినపుడు అదే శైలిలో వేస్తారు. కానీ యిలస్ట్రేషన్లు, కార్టూన్లు వేసినపుడు లైన్లు వంకరటింకరగా వేయడం ప్రారంభించారు.

నేను 1995 నాటి యింటర్వ్యూలో ''మీరు కార్టూన్లలో కూడా లైన్లు యిటీవల చాలా మార్చేశారు కదా, అది ఆధునిక చిత్రకళారీతియా?'' అని అడిగాను. జవాబుగా ఆయన - ''మారుతూ వుండడం ప్రకృతి సహజం. అలాగే ఒకో మహానుభావుడి రేఖలు నచ్చినపుడు లైన్లు మారుతూ వుంటాయి. అది ఒక విధమైన పూజ లాటిది.'' అన్నారు. కావచ్చు. ఎన్ని దశాబ్దాలైనా శంకర్‌ (శంకరన్‌ పిళ్లయ్‌), ఆర్‌ కె లక్ష్మణ్‌, ఊమెన్‌, ఆబూ అబ్రహాం, మేరియో మిరాండా యిత్యాదులు లైను మార్చలేదు కాబట్టి యీయనా మార్చకూడదని శాసించలేం. ఆయన బొమ్మలు ఆయనిష్టం. కానీ పాత కారెక్టర్లను ఒకలా మన మనసుల్లో ఎస్టాబ్లిష్‌ చేసిన తర్వాత వాళ్లని మళ్లీ యింకోలా చూపడం తగదని నా అభిప్రాయం. పాత పాటల రీమిక్స్‌ కూడా నాకు నచ్చదు. ఒరిజినల్‌ ఒరిజినలే. దానికి బీట్‌ మార్చి, ర్యాప్‌ అంటూ తరుముకుని వచ్చినట్లు పాడేసి ఎంజాయ్‌ చేయమంటే నా తరం కాదు.

బాపు 1960ల్లో గిరీశం బొమ్మను ఒరిజినల్‌గా ఒకలా వేసి, తర్వాతి రోజుల్లో వాడికి జుట్టు తగ్గించేసి, కాళ్లు వంకర చేసేసి వేస్తే నాకు నచ్చలేదు. గురజాడ సృష్టించిన గిరీశం అందమైన యువకుడు. కబుర్లు చెప్పి అందర్నీ మోసగించే చలాకీతనం వున్నవాడు. అతన్ని కురూపి ఎందుకు చేయాలి? అలాగే బుడుగు కూడా మారిపోయాడు. కాళ్లు లావై పోయాయి, పళ్లు పారపళ్లలా అయిపోయాయి. పాత, కొత్త బొమ్మలు పక్కనే యిస్తున్నాను చూడండి. వాళ్ల బామ్మ కూడా పళ్లు పోగొట్టుకుని వికృతం అయిపోయినట్లుగా అనిపించింది. బుడుగు కొత్త ఎడిషన్‌ వచ్చినప్పుడల్లా బాపు కొన్ని బొమ్మలు మారుస్తూ వచ్చారు. కొన్ని పాతవి వుండేవి, కొన్ని కొత్తవి వుండేవి. రమణగారు దీనికి పూర్తి విరుద్ధం. ''అప్పుడు తెలిసో తెలియకో ఏం రాశామో అలాగే వుంచాలి. ఈ రోజు కొత్త తెలివితేటలు వచ్చాయి కదాని, దానికి మెరుగులు దిద్ది మళ్లీ రాయకూడదు.'' అనేవారు.

''బొమ్మా-బొరుసూ'' సంకలనంలో రమణగారి రచనలు నేను సేకరించినవే అయినా, బాపుగారి బొమ్మల బాధ్యత శ్రీరమణగారిది. 2000 సం||రంలో సాహితీసర్వస్వం తీసుకొస్తున్నపుడు మొదటగా కథారమణీయంతో మొదలుపెట్టాను. అప్పటిదాకా విశాలాంధ్ర వాళ్లు వేసిన కథాసంకలనాల్లో దేనిలోనూ బొమ్మలుండేవి కావు. జస్ట్‌ కథ వుండేదంతే. రమణ కథలకు బాపు బొమ్మలు లేనిదే సంపూర్ణం అయినట్టు కాదు. పెడతాను అన్నాను. విశాలాంధ్ర రాజేశ్వరరావుగారు సరే, మీ యిష్టం అన్నారు. వాటిల్లో కొన్ని కథలకు బాపుగారు కొత్త బొమ్మలు వేసివున్నారు. మరి కొన్నిటికి వేయలేదు. కొత్త బొమ్మలున్న చోటల్లా కొత్తవే వేయండి అన్నారు. అలాగే అని వేస్తూ, అవి లేనిచోట పాతబొమ్మలే వాడాను. అవన్నీ విజయమోహన్‌ రెడ్డి సేకరించి యిచ్చినవి. ఇక మూడో పుస్తకంగా రావలసిన ''బుడుగు'' కథారమణీయం-2 కంటె ముందే వెలువడింది. ఆ పుస్తకంలో ఒక ప్రయోగం చేద్దామనుకున్నాను. బుడుగు మొదట సీరియల్‌గా వచ్చిన రోజుల్లో వాడిన బొమ్మల నుండి లేటెస్టు ఎడిషన్లలో వాడిన బొమ్మల దాకా యివల్యూషన్‌ చూపిద్దామనుకున్నాను. ఆంధ్రపత్రికలో వచ్చిన రోజుల్లో కొన్ని పేజీలు కలర్‌లో వుండేవి. అవన్నీ విజయమోహన్‌ రెడ్డి యిస్తే, వాటిని కట్‌ చేసి విశాలాంధ్ర వారికి యిచ్చాను.

విశాలాంధ్ర స్టాఫ్‌కి అప్పట్లో అంత సాంకేతిక పరిజ్ఞానం వుండేది కాదు. బ్లాక్‌ అండ్‌ వైట్‌లో పుస్తకం ప్రింట్‌ చేస్తున్నాం కాబట్టి, కలరు పేజీలను స్కాన్‌ చేసినపుడు గ్రే స్కేల్‌లో లేదా బ్లాక్‌ అండ్‌ వైట్‌లోకి మార్చాలి అని వారికి తెలియదు. మార్పించాలన్న సంగతీ నాకు తెలియదు. దాంతో ఆ బొమ్మలన్నీ అచ్చులో పాలిపోయి కనబడ్డాయి. బాపుగారికి అవి చూస్తే ఒళ్లు మండిపోయింది. పైగా ఆయన డిస్కార్డ్‌ చేసి పడేసిన పాత బొమ్మలను వెరైటీ అంటూ నేను వాడాను. దాంతో ఆయన అగ్గిరాముడై పోయారు. ఉషాకిరణ్‌ గెస్ట్‌హౌస్‌లో కనబడినప్పుడు నాపై ఎగిరిపడ్డారు - 'పాత బొమ్మలు ఎందుకు వాడారు? అవన్నీ నాకు బొమ్మలు వేయడం రానప్పుడు వేసినవి' అంటూ. అవి కూడా మీ బొమ్మలే కదా, మేమంతా దానితో ఐడెంటిఫై అయ్యాం కదా అని నేను వాదించాను.

బాపుగారితో స్నేహం వున్నవారెవరూ ఆయనతో వాదించరు. ఆయనకు చికాకు, అసహనం ఎక్కువ. అవతలివాళ్లు చేసినది ఆయనకు ఒక పట్టాన నచ్చదు. పుస్తకం డిజైన్‌ కానీ, సినిమా డైరక్షన్‌ కానీ అంతా ఆయనే చేసుకుంటారు, కొందరు డైరక్టర్లయితే కొన్ని సీన్లు అసిస్టెంట్ల చేత తీయించేస్తూంటారు. ఈయన అలా డెలిగేట్‌ చేయరు, చేయలేరు. స్క్రిప్టంతా బొమ్మలతో సహా స్వహస్తాలతో రాసి పెట్టుకుని, దాన్ని అనుసరిస్తారు. ఆదుర్తి సుబ్బారావుతో సహా అనేకమంది సహాయదర్శకుడిగా పనిచేసి బాపుగారి వద్ద చాలాకాలం సహాయదర్శకుడిగా వున్న కెవి రావుగారు ఓ సారి చెప్పారు - ''బాపుగారి దగ్గర అసిస్టెంటుగా పనిచేసేమంటే వేరే ఎవరూ పని యివ్వరండి. అంతా ఆయనే చేసుకుంటారు, నువ్వేం చేసి వుంటావ్‌? అంటారు.'' వరా ముళ్లపూడి కూడా మొదట బాపుగారి దగ్గర అసిస్టెంటుగా పనిచేసి స్వయంప్రతిభ చూపించుకోవాలంటే విడిగా వచ్చేయాల్సిందే అనుకునివుంటారు. అందుకే హైదరాబాదు వచ్చేసి రాఘవేంద్రరావుగారి యూనిట్‌లో చేరారు.

ఏదైనా సరే బాపుగారు గొప్పగా చేస్తారు, అందులో సందేహం లేదు. అయినా ఆయనే టీము లీడరు. ఎవరూ ఆయనకు ఎదురాడరు, తిరిగి సమాధానం చెప్పరు. బాపు సన్నిహితులందరికీ ఆ విషయం తెలుసు. నాకు బాపుగారితో అప్పట్లో సాన్నిహిత్యం లేదు కాబట్టి ఎదురుతిరిగి మాట్లాడాను. ''మీ పాత లైను ద్వారానే అఖిలాంధ్రుల అభిమానాన్ని చూరగొన్నారు. వాటిని మీరు డిజోన్‌ చేయడమేమిటి? కొత్త కారెక్టర్లను కొత్తగా వేస్తే ఓకే, కానీ పాతవాటిని మార్చడమేమిటి? ఆర్‌ కె లక్ష్మణ్‌ కామన్‌మ్యాన్‌ ఎన్నేళ్లయినా అలాగే వున్నాడు కదా'' అంటూ నా అభిప్రాయాలు కుండబద్దలు కొట్టినట్లు మాట్లాడాను. ఆయనకు పట్టరాని కోపం వచ్చింది. బాపు సంస్మరణ అని మొదలుపెట్టి ఆత్మస్తుతి చేసుకుంటున్నానని ఓ పాఠకుడు అన్నారు. మనిషి పోయినపుడు వారితో మనకు జరిగిన సంఘటనలను నెమరు వేసుకోవడం పరిపాటి. బాపు నన్ను మెచ్చుకున్న సందర్భాలతో బాటు యిలా తిట్టిన సందర్భమూ వుంది. ఇది పూర్తిగా వ్యక్తిగతమైన విషయం. బాపుగారిని ఎదిరించేవాడా వీడు అని పదిమంది అనుకునే ప్రమాదం వుంది. మామూలుగా అయితే యిది బయటపెట్టేవాణ్ని కాను. కానీ ఆ రోజు మా యిద్దరి వాగ్వివాదానికి ఏకైక ప్రత్యక్షసాక్షి అయిన బ్నిం ఓ ఏడాది బాపు పుట్టినరోజుకి 'బాపు సత్యాగ్రహాలు' పేర ఆంధ్రప్రభ ఆదివారం సంచికకు వ్యాసం రాస్తూ యీ ఉదంతాన్ని కూడా ఉదహరించాడు. బాపుగారు అది చదివి ఏమీ అనుకోలేదు సరి కదా బ్నింతో 'ఇంకా కొన్ని వదిలేశారేం?' అన్నారు. అదీ ఆయన ఔన్నత్యం. ఆ రోజు బ్నిం బిక్కుబిక్కుమంటూ కూర్చున్నారు. బయటకు వచ్చాక ''మీకు ఆయన సంగతి తెలియదు కాబట్టి అలా వాదించారు. మేమెవరం అలా మాట్లాడం.'' అన్నారు. ''ఇగ్నోరెన్స్‌ యీజ్‌ బ్లిస్‌ కదా'' అన్నాను నేను.

ఇంతకీ అవేళ చివరిగా బాపు ''భావితరాలు తనను ఎలా గుర్తుపెట్టుకోవాలో ఎంచుకునే హక్కు ఒక కళాకారుడికి వుంటుంది. మీరంతా మెచ్చుకునే నా పాతబొమ్మలు బాగా లేవని అనుకునే హక్కు కూడా నాదే. నా కొత్త బొమ్మల ద్వారానే నేను ప్రజలకు గుర్తుండాలని అనుకుంటున్నాను. మీరు అలా చేయాల్సిందే'' అని కరాఖండీగా చెప్పారు. ''సరేనండి, జరిగినదానికి చింతిస్తున్నాను. సెకండ్‌ ఎడిషన్‌లో అన్నీ కొత్తబొమ్మలే వేయిస్తానని మాట యిస్తున్నాను.'' అని బయటకు వచ్చేశాను.

ఇదంతా 2002 ఏప్రిల్‌ ప్రాంతంలో జరిగింది. జరిగినది విశాలాంధ్ర రాజేశ్వరరావుగారికి చెప్పి ''బుడుగు''లో బొమ్మలు మార్చాలి. మళ్లీ నెగటివ్‌లు తీయాలంటే ఆ ఖర్చు నేను పెట్టుకుంటాను.'' అని ఆఫర్‌ చేశాను. ''అదేం అక్కరలేదు లెండి. మార్చి యిచ్చేసేయండి.'' అన్నారాయన. నేను యిచ్చాను కానీ సెకండ్‌ ఎడిషన్‌ కూడా మొదటి ఎడిషన్‌ బొమ్మలతోనే వెలువడింది. జరిగిందేమిటంటే అప్పటిదాకా ''బుడుగు'' రెండు భాగాలుగా వెలువడుతూ వచ్చేది. రెండూ కలిపి ఒకే ఎడిషన్‌గా రావడంతో సూపర్‌ సక్సెసైంది. వెంఠనే కాపీలు కావాలని అన్ని బ్రాంచీలనుండి డిమాండ్లు వచ్చాయి. బొమ్మలు మారుస్తూ కూర్చుంటే లేటవుతుందని పాత నెగటివ్‌లతోనే యింకో ఎడిషన్‌ వేసేసి మార్కెట్‌లో రిలీజు చేసేశారు. బాపుగారు ఆ ఎడిషన్‌ చూడగానే నేను మాట తప్పానని భావించారు. ఇంతలో యింకో సంఘటన కూడా జరిగింది. ''హాసం''లో నేను నిర్వహించిన అనేక శీర్షికలలో 'బాపూరమణీయం' ఒకటి. 1-15 మే 2002 సంచికలో సమ్మర్‌ స్పెషల్‌గా పిల్లల కోసం అంటూ బుడుగులోని అలాడీన్‌ ఖద వేద్దామనుకున్నాను. దానికి యింట్రో రాసి యిచ్చేసి, మేటర్‌ బుడుగులోంచి తీసుకోండిి అని సూచనలు యిచ్చేసి నేను వూరెళ్లాను. అప్పట్లో హాసం మార్కెటింగ్‌లో భాగంగా డిస్‌ప్లే స్కీము అని పెట్టి జిల్లాలన్నీ పర్యటిస్తున్నాను. మా స్టాఫ్‌ ఆ మేటర్‌తో బాటు బుడుగు ఫస్ట్‌ ఎడిషన్‌లో ఆ చాప్టర్‌లో వున్న బొమ్మలు (అనగా పాతవే) వేశారు. హాసం చూడగానే బాపుగారికి నేను కావాలనే యిదంతా చేస్తున్నాను అనే అభిప్రాయం కలిగింది.

నా సంగతి తెలిసి కూడా ఆయన అపార్థం చేసుకోవడమేమిటి అని రమణగారిని అడిగితే 'బాపు తొందరగా అపార్థం చేసుకునే అపార్థసారథి లెండి' అన్నారు. కోతికొమ్మచ్చిలో రాశారు కూడా - ''బాపు అపార్థసారథి, నేను అప్పార్థసారథి..' అని. బాపు నాకు ఘాటుగా వుత్తరం రాశారు. సమాధానంగా 'మీరంటే అంత అభిమానం వున్న నేను అలా ఎందుకు చేస్తాను? జరిగినది యిది' అని వివరిస్తూనే, 'పాతబొమ్మలు వేస్తే మీకెందుకింత కోపం? కథారమణీయం - 1లో పాత బొమ్మలు వేసినపుడు వూరుకున్నారు కదా' అని లాజిక్‌ లాగాను. నా ఆర్టికల్స్‌ చదివే వారందరికీ తెలుసు - నేను ప్రతీదానికీ లాజిక్కులు వెతుకుతానని. ఆ లక్షణం నా బంధుమిత్రులందరికీ చికాకు తెప్పిస్తుంది. ఈ సందర్భంలో బాపుగారికీ తెప్పించింది. ఓ ఉత్తరం రాశారు - 'ఒకాయన యింటికి వచ్చేసరికి వాళ్లావిడ ఎవరితోనో పడుక్కుని కనబడిందట. ఇదేమిటి అని అడగబోతే 'అసలు మీరు యింటికి యింత ఆలస్యంగా ఎందుకు వచ్చారో అది చెప్పండి ముందు' అని లాజిక్కు లాగిందట. మీలాటి మేధావులంటే నాకు పడదు. నా జోలికి రాకండి.' లాటి మాటలతో విరుచుకు పడ్డారు. 'రామాంజనేయయుద్ధం లాటి సినిమాలు చూసినపుడు భక్తుడైన హనుమంతుడికి తన దేవుడితో యుద్ధం ఎలా వస్తుంది అనుకునేవాణ్ని. అలాటిది సాధ్యమే అని యిప్పుడు నమ్ముతున్నాను. మీరేమన్నా మీ పట్ల నా భక్తి చెరగదు, తరగదు' అని ఉత్తరం రాసి నా పని నేను చేసుకుపోయాను. అదే ఏడాది డిసెంబరులో బాపు విశ్వరూపం ప్రారంభించాను. బాపుగారికి కోపం వస్తే సాధారణంగా రోజుల్లో పోతుంది. నా విషయంలో మాత్రం నెలలు పట్టింది. కోపం తగ్గాక మాత్రం యింతటికంటె ఎక్కువగా వాత్సల్యం చూపారు. ఆయన బొమ్మల విషయంలో నా అభిప్రాయం మారలేదని ఆయనకు తెలుసు, అయినా సహించారు. అందుకే ఆయన ఋషితుల్యుడు.

బాపు, రమణలు యిద్దరికీ ప్రచారం, అహంకారం గిట్టదు. తమకు నచ్చిన గొప్పవాళ్లలో అహంభావం కనబడితే వాళ్లు బాధపడతారు. పరిశ్రమలో యితరుల గురించి అసూయ పడడం కానీ, తప్పులు ఎంచడం కానీ వారికి తెలియని విద్య. ఎవరైనా వచ్చి ఆత్మీయంగా మాట్లాడితే కరుగుతారు. బాపులో బోళాతనం జాస్తి. సంగీతం అంటే పరమ యిష్టం. అప్పుడప్పుడు ఫోన్‌ చేసి ఫలానా పాట దేనిలోది, ఫలానా హిందీ పాటకు మ్యూజిక్‌ ఎవరిచ్చారు అని ఏ మాత్రం భేషజం లేకుండా అడిగేవారు. కొన్ని హిందీమాటలకు అర్థం అడుగుతూంటే నాకు వింతగా తోచేది - హిందీ పాటలు బోల్డు వింటారు కదా, హిందీ సినిమాలు కూడా తీశారు కదా తెలియకుండా వుంటుందా? మనని టీజ్‌ చేయడానికి అడుగుతున్నారా? అని. అలాటిదేమీ లేదు. ఏదైనా విషయం మర్చిపోయినా, 'వీణ్నడగడం ఏమిటి?' అనే సంకోచం లేకుండా అడిగేవారు. ఆయన మనకిస్తున్న ప్రాముఖ్యతకు తలమునకలై పోతామంతే. ఆయన నవ్వు నిష్కల్మషంగా, పాపాయి నవ్వినట్లు వుంటుంది. ఆయనకు కులమతాల పట్టింపు లేదు. నడిచే దేవుడుగా పేరు బడిన ఒక స్వామీజీ కులతత్వం ప్రదర్శిస్తే యీయన చాలా నొచ్చుకున్నారు. రాముడంటే భక్తి వున్నా పూజలు, పునస్కారాలు, యాగాలు, హోమాలు విస్తారంగా చేసే తరహా కాదు. 60 ఏళ్లు పూర్తయినపుడు షష్టిపూర్తి అంటూ తెలుగునాడంతా సందడి చేసింది కానీ ఆయన ఆయుష్యహోమాలు గట్రా చేసుకోలేదు. ఆ రోజు కూడా పంతం కొద్దీ షూటింగుకి వెళ్లిపోయారు. ఆయన కర్మయోగి. పనిలోనే ఆనందం పొందారు. క్రమశిక్షణలో ఆయనను మించినవారు లేరు. చెప్పిన తేదీకి బొమ్మ వేసి పంపించేసేవారు. ఎంత అద్భుతమైన టైమ్‌ మేనేజ్‌మెంట్‌ లేకపోతే అన్ని బొమ్మలు వేయగలరు, అన్ని సినిమాలు తీయగలరు!

ఇప్పుడు బాపు-రమణల స్మారకచిహ్నాల గురించి చర్చ జరుగుతోంది. తెలంగాణ ప్రభుత్వం వారి గురించి పట్టించుకోవటం లేదు. వాళ్లపై ఆంధ్ర ముద్ర వేసేసి వాళ్లకు ధారాదత్తం చేసేసినట్టుంది. ఒకలా చెప్పాలంటే వాళ్లు మద్రాసీలు, కాదంటే ఉభయరాష్ట్రాలకూ చెందినవారు. బాబు లీడ్‌ తీసుకున్నారు. రాజమండ్రిలో యిద్దరి విగ్రహాలు పెడతారట. హబ్‌లు పెట్టి కొత్త రోడ్లు చాలా వేస్తారంటున్నారు, రోడ్డు విస్తరణలో విగ్రహాలు వుంటాయో, పోతాయో తెలియదు. తానా వాళ్లు నరసాపురంలో బాపు విగ్రహం పెడతానంటున్నారు. విజయవాడలో బాపు-రమణల పేర కళాక్షేత్రం పెడతామంటున్నారు బాబు. ఆగస్టు 2000 సం||రంలో శిల్పారామం ఎదుట బాపు ఆర్ట్‌ ఎకాడమీ పెడుతున్నామని హంగామా చేసి నీరు కార్చేసిన ముఖ్యమంత్రి ఆయనే. (పేపర్‌ కటింగు చూడండి) ఇప్పుడు కళాక్షేత్రం అంటున్నారు. విజయవాడతో లింకెందుకో ఆయనే చెప్పాలి. అది వారి జన్మస్థలమూ కాదు, కార్యక్షేత్రమూ కాదు. బాపు ఆర్ట్‌ ఎకాడమీ నిజంగా పెడతారా? పెడితే ఎవరు పెడతారు? ప్రయివేటు వ్యక్తులు పెడితే దాని నిర్వహణ ఎవరు చూస్తారు? అన్నిటి కంటె ముఖ్యంగా దానికి క్యురేటర్‌ ఎవరుంటారు? ఏర్పాటు చేసినా చూడడానికి ఎవరైనా విజిటర్స్‌ వస్తారా? ఎన్నాళ్లు వస్తారు? మనవాళ్లకు చిత్రకళపై అంత ఆసక్తి వుందా? రాజమండ్రిలో దామెర్ల రామారావు ఆర్ట్‌ గ్యాలరీ విజిటర్స్‌ బుక్‌ చూడండి, రోజుకి ఎంతమంది వస్తారో అంచనా తెలుస్తుంది. బాపు బొమ్మలు యింటర్నెట్‌లోనే విస్తారంగా కనబడుతూ వుంటే, ఒరిజినల్స్‌ చూడాలనే పట్టుదలతో టిక్కెట్టు కొని వచ్చి చూస్తారా? అన్నీ ప్రశ్నలే.

నా ఉద్దేశంలో బాపు-రమణలకు సంబంధించిన కాగితాలు, బొమ్మలు, సినిమాలు డిజిటలైజ్‌ చేయించి, ఆడియో విజువల్‌ ఫార్మాట్‌లో, చక్కటి కామెంటరీతో ఎన్ని గంటలు పడితే అన్ని గంటల ప్రోగ్రాంలు చేయించాలి. ఏదైనా యూనివర్శిటీ లైబ్రరీలో ఓ మూల బాపు-రమణల వింగ్‌ అని బోర్డు పెట్టి మూడు నాలుగు కంప్యూటర్‌ టెర్మినల్స్‌ పెట్టి వాటిల్లో యీ ప్రోగ్రాంలు చూపించాలి. వారిపై ఆసక్తి కలవారు, రిసెర్చి చేద్దామనుకున్నవారు అక్కడకు వెళ్లి తెలుసుకుంటారు. అలాటి కార్యక్రమం జరిగితే నా దగ్గర వున్న వారి సినిమాల సెన్సారు స్క్రిప్టులు, రమణగారు పంపిన మ్యానుస్క్రిప్టు పద్యాలు వంటివి యిచ్చి డిజిటలైజేషన్‌కు సహకరిస్తాను. ఎందుకంటే అవి జాతి సంపద. నా బోటి వ్యక్తి దగ్గర వుండిపోతే నా తదనంతరం ఎటు పోతాయో తెలియదు.

ఇది కాకుండా యింకో మంచి సలహా వచ్చింది - మా ''హాసం క్లబ్‌'' రాజమండ్రి వారు నిర్వహించిన బాపు సంతాపసభలో. ఆర్‌ కె లక్ష్మణ్‌ కామన్‌మ్యాన్‌ విగ్రహాన్ని పుణెలో పెట్టినట్లు బుడుగు విగ్రహం పెట్టాలని! దాన్ని రోడ్డు జంక్షన్‌లో పెడితే ఏడాదికి ఓ సారి కడిగేవాడైనా వుండడు - జయంతి, వర్ధంతి వుండవు కాబట్టి. హాయ్‌ల్యాండ్‌, రామోజీ ఫిల్మ్‌సిటీ వంటి పార్కుల్లో పిల్లల విభాగంలో మిక్కీ మౌస్‌లాగే బుడుగు విగ్రహం కూడా పెడితే నిర్వహణ సంగతి వాళ్లే చూసుకుంటారు.

వీటిల్లో ఎన్ని జరిగినా, జరగకపోయినా బాపు-రమణలు తెలుగువారి గుండెల్లో చిరస్థాయిగా వుంటారు. నా మట్టుకు నేను జీవించి వున్నతంకాలం వారిని, నా పట్ల వారి వాత్సల్యాన్ని తలచుకుంటూనే వుంటాను. బాపు ఆత్మకు శాంతి కలగాలని ప్రార్థిస్తూ, .. సెలవ్‌. (సమాప్తం) - ఎమ్బీయస్‌ ప్రసాద్‌ (సెప్టెంబరు 2014)

నేనూ - సంగీతం

బాపు

''బాపుకు బాష్పాంజలి''లో ''హాసం''కై బాపు సంగీతకారుల గురించి వ్యాసం రాశారని రాశాను కదా. అది చదవాలని చాలామంది పాఠకులు కోరారు. ఇది ప్రచురించేనాటికి (2002 ఫిబ్రవరి) ''హాసం'' పత్రిక అంతగా ప్రజల్లోకి వెళ్లలేదు. ఈ వ్యాసం వేరే ఎక్కడా ప్రచురించినట్లుగా కూడా లేదు. మన పాఠకుల కోసం బాపుగారికి కృతజ్ఞలతో, ''హాసం'' సౌజన్యంతో ఆ నాటి వ్యాసాన్ని క్రింద యిస్తున్నాను -

నాకు ఖాన్‌ సాహెబ్‌ శ్రీ బడేగులాం ఆలీ సంగీతాన్ని పరిచయం చేసినది మిత్రులు శ్రీ పి.బి.శ్రీనివాస్‌. నాకు సంగీతంతో శాస్త్రీయంగా ఏవిధమయిన పరిచయం, జ్ఞానం లేక పోయినా -వెంటనే బడేగారి టుమ్రీలు 78 ఆర్‌.పి.యమ్‌. మొత్తం సెట్టు కొనిపించేశారు. మూడు నిమిషాల్లో రాగప్రస్తారం యావత్తూ బడే ఎలా చెప్పారో పి.బి.యస్‌. పాడి వినిపించేవారు. అంతే కాదు, ఆయన గురించి నాకు కొన్ని విశేషాలు చెప్పి ఆసక్తి రేకెత్తించారు.

బడే మద్రాసులో విడిది చేసినపుడు విడిదికి మధ్యాహ్నం జి.యన్‌.బి., యమ్‌.యల్‌. వసంతకుమారి మొ|| హేమాహేమీలు చేరేవారట. ఖాన్‌ సాహెబ్‌ నిద్ర లేచివచ్చి అందరికీ స్వహస్తాల తో టీ, పాన్‌ ఇచ్చి ఒళ్లో సుర్‌ మండల్‌ అమర్చుకుని కూచునేవారట. వచ్చిన వారు అపూర్వ రాగాల ఆరోహణ, అవరోహణ చెప్తే, కొంతమంది తెచ్చిన పాటలను ఆ రాగాల్లో అప్పటికప్పుడు వరస కట్టి పాడేవారట. (ఆయన 'సబ్‌రంగ్‌' అనే పేరుతో పాటలు రాశేవారు).

ఆయన ఒకసారి ఓ బుల్లి సంస్థానంలో మరింత బుచ్చి రాజుగారి సమక్షంలో రాత్రి గాన కచేరీ చేశారట. పొద్దున్నే రాజాగారి దర్శనార్థం వెళ్ళారు. గంట తరువాత దర్శనం దొరికి లోనికెళ్లారు.

రాజాగారు 'ఏవిటి సంగతి?' అన్నారు. 'అదే.. బయలుదేరుతున్నా' అన్నారు బడే.

రాజాగారు- 'శుభం.. వెళ్లు' అన్నారు. 'రాత్రి పాడినందుకు ఏదైనా ఇనాం ఇస్తారేమోననీ...' అని బడే నసిగారట.

రాజాగారు తెల్లబోయి - 'ఇది బావుంది - విన్నందుకు నువ్వు నాకు ఇవ్వాలి - వెళ్లెళ్లు' అన్నారట.

మరోమారు టాంగా ఎక్కుతూంటే బండి వాడు -'సామీ వెనకాలే ఉండి అటే ఎక్కండి - ముందుకి మాత్రం రావద్దు. గుర్రం మిమ్మల్ని చూస్తే బెదురుద్ది' అన్నాట్ట. (ఖాన్‌ సాహెబ్‌ భారీ శరీరంతో పెద్ద పెద్ద మీసాల్తో వుండేవారు). ఇవి వారే స్వయంగా చెప్తూ తెగ నవ్వేవారుట.

ఆ రికార్డులు అన్నీ విన్నాక బడే అభిమానులం కాకుండా ఉండడం మా తరమా? శివాజీ గణేశన్‌ సోదరుని పెళ్లి కార్యక్రమంలో ఖాన్‌ సాహెబ్‌ కచేరీ పెట్టారు. నేనూ రమణ గారూ కుర్రాళ్లం - ఎలా లోనికి వెళ్లడం? గేటు దగ్గర నించుని, కారు దిగి ఓ పెద్ద కుటుంబం లోపల కెడుతూంటే వారి వెనకాలే - గేట్‌క్రాష్‌ చేసేశాము.

నేను లా కాలేజీలో చదువుతున్నప్పుడు పక్కన అన్నామలై చెట్టియార్‌ హాల్‌లో కచేరీ చేసి శ్రోతల్ని ఉర్రూతలూగించారు. ప్రథమంగా మన సాంప్రదాయం ప్రకారం 'హంసధ్వని రాగమ్‌' అని అనౌన్స్‌ చేసి పాడారు. మరోసారి కృష్ణగాన సభలో 'సునియో నందకుమార' అని భైరవిలో పాడి హాలంతటినీ పాములను ఆడించినట్లు - కళ్లు మూయించి - ఊగించగా నేను చూశాను.

నేను 'ఎఫిషియెంట్‌ పబ్లిసిటీస్‌' అనే ఏడ్‌ కంపెనీలో పనిచేస్తున్నపుడు (' 63 ప్రాంతాలలో) జరిగినదోటి గుర్తొస్తోంది. ఈ కంపెనీ క్లయింటయిన బెస్ట్‌ కంపెనీ మేనేజర్‌ గారు సంగీత ప్రియుడు. ఆ రోజుల్లో టేప్‌ రికార్డర్‌ (స్పూల్‌ టేప్‌)లలో మేటయినవి ఆయన వద్ద రెండు వుండేవి. ఇటు కర్నాటకం అటు హిందుస్థానీ కచేరీలు రికార్డ్‌ చేసి వుంచుకునేవారు. గొప్ప కలెక్షన్‌ వుండేది. నేను బడే భక్తుణ్ణని తెలుసు.

ఒక రోజు ఫోన్‌ చేసి - 'ఒక కొత్త టేపు తీసుకుని మా యింటికి రా' అన్నారు. వెంటనే ఒక స్పేర్‌ టేప్‌ కొని వారింటికి పరిగెట్టాను. ఆయన-'నేను ఖాళీ టేపులు కావలసివచ్చి కొన్ని చెరిపేస్తున్నా, నువ్వు గుర్తొచ్చావు. ఎరేజ్‌ చేద్దామనుకున్న వాటిలో ఒక బడే గులాం ఆలీ టేపుంది. అందువల్ల ఆ కొత్త టేపు ఇచ్చి ఈ బడే టేపు తీసుకో' అన్నారు.

నా ఆనందం చెప్పనక్కరలేదు. టేపు ఇస్తూ 'నేనింకా ఏదైనా డబ్బివ్వమంటారా' అనడిగాను. మన, ''అక్కర్లే-నీ ముఖంలో వెలిగే ఆనందం చూశా, అది చాలు'' అన్నారు.

బడే గులాం ఆలీ ఆఖరి రోజుల్లో హైదరాబాద్‌ బషీర్‌బాగ్‌ బేగం గారింట్లో ఉండి అక్కడే కైవల్యం పొందారు. అపుడు ('68లో) హైదరాబాద్‌లో 'బంగారు పిచిక' తీస్తున్నాము. ఆయన పోయిన సంగతి అసలు తెలీదు. ఏదో కొట్టు కెళితే సరుకు కట్టిన పాకెట్‌ మీద న్యూస్‌ చదివి గుండె ఝల్లుమంది. బేగం గారింట్లో ప్రయివేట్‌గా పాడిన స్పూల్‌ టేప్స్‌ వున్నాయని విని పరిచయాలు చేసుకుని ఆవిణ్ణి కాపీ చేసి యిమ్మని ప్రార్థించాను. వెళ్ళినపుడల్లా ఎంతో తియ్యగా కబుర్లు చెప్పి బుల్లి క్రిస్టల్‌ గ్లాసుల్లో జాస్మిన్‌ టీ ఇచ్చి మాయ చేసేది గానీ ఖాన్‌ సాహెబ్‌ సంగీతం మాత్రం ఇవ్వలేదు. ఆవిడ ఇపుడు లేదని విన్నాను. ఆవిడని బషీర్‌ బాగ్‌ బేగం అంటారు. ఆ వీధికి బడే గులాం ఆలీఖాన్‌ పేరుపెట్టారు స్మృతి చిహ్నంగా!

''అందాల రాముడు'' సినిమాలో జనతా కాలనీలో బామ్మ గారింటికి లత కారులో వచ్చినపుడు మధ్యాహ్నం పూట రేడియోలోంచి నేపథ్యంలో ఖాన్‌ సాహెబ్‌ బడే గులాం ఆలీ గారి 'యాద్‌ పియా' టుమ్రీ వినిపిస్తూ ఉంటుంది. గమనించక పోయివుంటే ఈ సారి గమనించండి.

బాపు

బడే పాటను తక్కువగానే ఉపయోగించుకున్నా మెహదీహసన్‌ పాటలను బాగానే ఉపయోగించుకున్నాను. షా ఎన్‌షా గజల్‌ శ్రీ మెహదీ హసన్‌ సంగీతాన్ని కూడా మిత్రులు పి.బి.శ్రీనివాస్‌ గారే పరిచయం చేశారు. రెండు ఇ.పి. రికార్డ్స్‌ తెచ్చిపెట్టారు.

అవి విని పిచ్చెత్తి పోయింది - మధ్యాహ్నం పూట పాకిస్తాన్‌ రేడియో పెట్టుకుని గజల్‌ వచ్చినపుడల్లా టేప్‌ చేసుకునే వాణ్ణి. (అపుడు క్యాసెట్‌లు లేవు - స్పూల్‌ టేపులే) ఆయన కంఠానికి అడ్డొస్తోందని మధ్య వచ్చే లింక్‌ మ్యూజిక్‌ పాజ్‌ పెట్టి డిలీట్‌ చేసి పాట మాత్రం రికార్డు చేసుకునే వాణ్ణి. మెల్లిగా వారినీ వీరినీ అడిగి దొరికేవన్నీ పోగుచేసేశాను. కీ||శే|| దాశరథి గారు హైదరాబాదులో మోహన్‌ హెమ్మాడి అనే రసికుణ్ణి పరిచయం చేశారు. ఆయన మెహ్‌దీ గారి కెనడా అమెరికా మొ||దేశాల్లోని ప్రయివేట్‌ మెహఫిల్స్‌ (అంటే ఇళ్లల్లో రాత్రిపూట కబుర్లు చెబుతూ పాట సోయగాలని ఎక్స్‌ప్లేన్‌ చేస్తూ సాగించే బుల్లి ఇన్‌ఫార్మల్‌ కచేరీలు) టేపులు - అద్భుతమైనవి - ఇచ్చారు. ఇలా నూటయాభై గంటల దాకా సంపాదించాను. బొమ్మలు వేస్తున్నపుడు (సినిమాలు తీసి పోస్ట్‌ ప్రొడక్షన్‌ చేసేటపుడు తప్ప ఎప్పుడూ బొమ్మలు వేస్తూనే ఉంటాను) మిగతా సంగీతంతోబాటు మెహదీ హసన్‌ సంగీతం ఎక్కువగా వినడం అలవాటు. ఎపుడూ నిత్యనూతనంగా వుంటాయి.

ఓ మారు కీ||శే|| ఓలేటి వెంకటేశ్వర్లు గారు (వారికి ఛోటా గులాం ఆలీఖాన్‌ అని బిరుదు) మాయింటి కొచ్చి మెహదీ గజల్స్‌ పెట్టమన్నారు. గంటసేపు మాటా పలుకూ లేదు. కళ్లు మూసుకుని వింటున్నారు. ఒక గజల్‌ వింటూ 'ఇది ఏ రాగమండీ?' అని అడిగాను. ఆయన కళ్లు తెరిచి 'వానికి రాగం ఏమిటీ? వాడు పాడుతూంటే రాగం వెనక చక్కా వస్తుంది' అని మళ్లీ కళ్లు మూసుకుని వినడం మొదలెట్టారు.

రాగం గురించి ఓ తమాషా చెప్పాలంటే మెహదీ ఫేమస్‌ గజల్‌ ఒకటి 'అబ్‌ కె హం బిఛడే' చరిత్ర చెప్పాలి. దాని రాగం ఆయనకే తెలీదట! ఒకనాడు రేడియో స్టేషన్‌లో 'భూపాలీ' రాగం పాడి టాక్సీలో హోటల్‌కి వచ్చారు. భోయనం మరో గంట ఆలస్యం అని విని సుర్‌ మండల్‌ తీసి మీటారు. భూపాలీ శృతి చేసినది మరోలా పలికింది! కారు కుదుపు వల్లనేమో! ఆయన మాటల్లో ''తీవ్ర్‌ సే కోమల్‌ హోగయా ధైవత్‌!'' దానికి జఫర్‌ గజల్‌ ''అబ్‌ కె హం బిఛ్‌డే'' జోడించి ఆలాపిస్తే భావం అద్భుతంగా కుదిరిందిట! రాత్రంతా అదే పాడుతూ కూచున్నారట.

మద్రాసు వచ్చిన సి.రామచంద్ర గారిని కలుసుకున్నపుడు ఆయన చెప్పారు- ఆయనా మొదటి సారి ఆ గజల్‌ విని మతిపోయి లూప్‌లాగా అదే మరల మరల వేసి వింటూ వుండిపోయారట. ఇంటివాళ్లు నిజంగా మతి పోయిందనుకుని ఆస్పత్రిలో చేర్పించారట.

''స్నేహం'' సినిమాలో 'మామ' 'పల్లె మేలుకుందీ రేపల్లె మేలుకుందీ వెలుగు మేలుకుందీ మీగడ పెరుగు మేలుకుందీ' అనే సినారే రచన- యస్‌.పి.బాలు పాట ఈ ఛాయలోనే వరస చేశారు (ముఖ్యంగా పాట ముందు ఆలాపన).

అలాగే ''స్నేహం''లోనే 'పోనీరా పోనీరా' అనే ఆరుద్ర రచన యస్‌.పి.బాలు గానం, మెహదీ గారి 'రోషన్‌' అనే పట్‌దీప్‌ గజల్‌ ఛాయలో చేశారు.

'నవ్వు వచ్చిందంటే కిలకిల' పాట (బాలు గారిది - ఆరుద్ర రచన) 'చల్‌ చల్‌రే' అనే మెహదీ పాట ఛాయ.

''బాత్‌ కరనీ' అనే జఫర్‌ ఆలీ 'పహడీ' గజల్‌ ''ముత్యాల ముగ్గు''లో 'ఏదో ఏదో అన్నదీ' ఛాయ.

మళ్లీ 'రాధా కళ్యాణం'లో మెహదీ గారి 'గుంఛయే' అనే పాట ఛాయ-సినారే బాలు గారు 'కలనైనా' - ప్రొడ్యూసర్‌ 'వద్దు మొర్రో క్లాసికల్‌' అని నెత్తి కొట్టుకుంటున్నా పెట్టించేశాను.

''స్నేహం''కు సంగీతం సమకూర్చిన 'మామ' (కె.వి.మహదేవన్‌) తన గురించి గాని తన సంగీతం గురించి గానీ ఎప్పుడూ ఏమీ మాట్లాడే వారు కారు. ఈ రాగం ఏమిటి మామా! అనడిగితే 'నాకేమీ తెలీదు- నాకు వచ్చిందే ఆరు రాగాలు' అనేవారు. అంత మోడెస్ట్‌! ''స్నేహం'' ఒక్కదాని గురించే -'దీనిలో పాటలు బావున్నాయి కదూ బాపూ' అనేవారు. ఇంకో తమాషా చెబుతాను.

''సమ్మర్‌ ఆఫ్‌ 47'' అనే హాలీవుడ్‌ సినిమా థీమ్‌ మ్యూజిక్‌ నాకు మహా ఇష్టం. 'పెళ్లి పుస్తకం' సినిమాకి క్లయిమాక్స్‌ మ్యూజిక్‌గా బావుంటుందని 'మామ'కి వినిపించాను. ఆయన శ్రీ పుహళేంది గారికి వినిపించమన్నారు. ఆయన నవ్వి - 'సరే అలాక్కానీ' అన్నారు. 'నాకు ఈ మ్యూజిక్‌ వినగా వినగా ఇంకా ఇంకా బావుంటుంది ఎంచేతంటారు' అన్నా.

పుహళేంది గారు - అవి మన 'సారమతి' రాగం ఛాయలు. అందుకే మీకు హత్తుకుని ఉంటుంది అన్నారు. 'మోక్షము గలదా భువిలో' అన్న త్యాగరాజ కృతి సారమతి. ఈ సందర్భంలోనే ఆర్కయిస్ట్రయిజేషన్‌ గురించి ఇంకో సంగతి చెప్తాను -

'వంశవృక్షం' సినిమాలో - సోమయాజులు గారు పచ్చి ఛాందస సాంప్రదాయకుడు. యంగ్‌ విడో అయిన కోడలు (ఒక పిల్లాడి తల్లి) మారు పెళ్లి చేసుకుంటుంది. మావగారి కిష్టం లేదు. కోడలు (జ్యోతి) ఒకరోజు పట్నంనుంచి మావగారి గ్రామం వస్తుంది - కన్నబిడ్డను తీసుకుని వెళ్లడానికి. ఆ రోజే తన మొదటి భర్త తద్దినం చేస్తూ వుంటారు. ఇంటిల్లిపాదీ ఆమెను అసహ్యించుకుంటారు గానీ మావగారు ఆదరిస్తాడు. తనకు తన పసిబిడ్డ కావాలని అడుగుతుంది.

ఆయన - ''చూడమ్మా -నాకు ఆ మనుమడు తప్ప వారసుడు లేడు. ఇహ పుట్టరు. నా ఇంటి పేరు నిలబెట్టేది వీడొక్కడే! నువ్వు మళ్లీ పెళ్లి చేసుకున్నావు కనుక నీ ఇంటిపేరు వేరయింది. నువ్వు ఈ బిడ్డని తీసికెళ్లిపోతే నీ కొత్త ఇంటి పేరే వస్తుంది వాడికి. నా వంశం అంతరించిపోతుంది. కానీ తల్లిగా నిన్ను గౌరవించి డెసిషన్‌ నీకే వదులుతున్నాను. పైన బిడ్డ పడుకుని వున్నాడు. నీ ఇష్టం అయితే తీసికెళ్లు'' అని పైకి పంపుతారు.

పసిబిడ్డ నిద్రపోతూ వుంటాడు. పక్కనే వచ్చి పడుకుంటుంది. దుఃఖం పొంగుకొస్తుంది. మావగారి విశాల హృదయం గుర్తుకొచ్చి వెక్కివెక్కి ఏడుస్తుంది. చివరికి బిడ్డని తీసుకోకుండా వెళ్లిపోతుంది.

ఈ ఘట్టానికి డైలాగులు లేవు (రచన రమణ గారు). కేవలం విజువల్స్‌. దీనికి మ్యూజిక్‌ ప్రాణం. నేను ''మిడ్‌నైట్‌ ఎక్స్‌ప్రెస్‌'' అనే సినిమా థీమ్‌ మ్యూజిక్‌ సరిగ్గా అతుకుతుందనుకున్నా, 'మామ'కి వినిపించాను.

ఆయన నవ్వేసి ''సరి బాపూ - కానీ ఈ ఆర్కెష్ట్రయిజేషన్‌ మనం చేయించలేము. ఒరిజినలే అతికించెయ్‌'' అన్నారు.

మళ్లీ మెహదీ విషయానికి వస్తే పైన చెప్పిన 'అబ్‌కే హం బిఛడే' పాట విని వీణ బాలచందర్‌, మన్నా డే మొదలైన వారు కూడా త్రిల్‌ అయిపోయారట.'78లో మద్రాసు వచ్చినపుడు మెహదీ గారు అడిగిన కర్నాటక సంగీతం మీద ఓ పెద్ద గ్రంథంతోబాటు వీణ బాలచందర్‌ గారు ఎల్‌.పి.రికార్డ్స్‌లో మేళకర్త రాగాలు ఆరోహణ అవరోహణలు వాయించిన సెట్టు ఇచ్చాను. ఎటొచ్చీ బాలచందర్‌ గారు రికార్డు కవర్లమీదా అట్ట పెట్టి మీదా మార్కింగ్‌ పెన్‌తో 'గాడ్‌ బ్లెస్‌ మెహ్‌ది ది గ్రేట్‌' అంటూ అడ్డంగా నిలువుగా సంతకాలు పెట్టేశారు.

వీణబాలచందర్‌ గురించి ఓ జోకు - మా స్నేహితుల్లో ఆశ్శెగాడొకడు. ఆయన గురించి ప్రస్తావన వస్తే ''ఎవరూ ఆ వీణా రాక్షసుడా?' అనేవాడు.

'తప్పు పెద్దలని అలా అనకూడదు, మహా పండితుడు' అని కోప్పడేవాళ్లం.

వాడు 'తప్పేమన్నాను - వారు వీణ జైంట్‌ కాదా - ఎటొచ్చీ యుద్ధాని కెడుతున్నట్టు వయొలెంట్‌గా బరికేస్తుంటే అలా అనిపించింది' అని పారిపోయాడు.

78లో మద్రాసులో మెహ్‌దీ గారి కచేరీ పెట్టినపుడు ఎకూస్టిక్స్‌ సరిచూసేందుకు యస్‌.పి.బాలు గారు కాస్త ముందుగానే మెహదీని కారులో హాలుకి తీసుకెళ్ళారు. ట్రాఫిక్‌ జంక్షన్‌లో కారాగినపుడల్లా హోటళ్లలో వినిపించే రేడియోలోని ఫోక్‌ సంగీతాన్ని శ్రద్ధగా, మాటలాపి మరీ వినేవారు మెహదీ.

నేను గజల్స్‌్‌ ఎంజాయ్‌ చేయడం గురించి చెప్పాలంటే - 'నాకు తెలుగే సరిగ్గా రాదు సంస్కృతం నిల్లు' అని ''అందాలరాముడు'' లో రాజబాబు అన్నట్టు నాకు ఉర్దూ, హిందీ నిల్లు. ఇది మెహదీ విని 'ఏమిటీ నీకు గజల్స్‌ భాష అర్థం కాదా! కేవలం సంగీతం మాత్రమే ఇంత ఇష్టమా!' అని బోలెడు ఆశ్చర్యపడిపోయారు.

వీలు చూసుకుని 'వాట్‌ ఈజ్‌ యువర్‌ డేట్‌ ఆఫ్‌ బర్త్‌ సర్‌' అనడిగా.

'ఫిఫ్టీంత్‌ డిశంబర్‌-ఆప్‌కా?' అనడిగారాయన.

'ఐయామ్‌ ఆల్‌సో 15 డిశంబర్‌ 1933 సర్‌' అన్నా'.

ఆయన ''ఐయామ్‌ ... తర్టీ ఫోర్‌. ఒన్‌ ఇయర్‌ ఓల్డెర్‌ ద్యాన్‌ యు'' అన్నారు నవ్వుతూ.

ఆయన చోళా హోటల్‌లో దిగారు. హోటల్‌ వారు 'వుయ్‌ ఆర్‌ ప్రౌడ్‌ టు హోస్ట్‌ షాహెన్‌ షా ఆఫ్‌ గజల్‌' అని బయట పేద్ద బేనర్‌ కట్టుకున్నారు. ఆ కచేరీ టైమ్‌లో స్పాన్సర్స్‌ మిస్‌బిహేవ్‌ చేసినందువల్ల ఎయర్‌పోర్ట్‌ కి కారు సౌకర్యం లేకపోయింది. ఆయన్ని నా కారులో దింపే భాగ్యం నాకు కలిగింది. దారిలో పాన్‌ కావాలన్నారు. టి.నగర్‌లో ఓ చిన్న పాన్‌ షాప్‌ దగ్గర ఆపి పాన్‌ తీసుకున్నారు.

అక్కడ నుంచీ హైదరాబాద్‌ వెళ్లారు. మా స్నేహితుడు పోలీసెంకటసామి అనబడే సదాశివరావు పోలీసు హోదాలో విమానం మెట్లదాకా తీసుకెళ్లిపోయాడు. ఆయన దిగ్గానే పలువురితో బాటు నాకూ ఆయనకి పాదాభివందనం చేసే అదృష్టం కలిగింది. కారులో వస్తూ ఆయన చెప్పిన ముచ్చటోటి మిత్రులు అనువదించి చెప్పారు -

ఆయన చిన్నతనంలో వారి తండ్రి ఓ జమీందారు ఆస్థానంలో తోటమాలిగా వుండేవారట. రాజుగారు భోంచేసేటపుడు అన్నంమీద పల్చటి బంగారం - వెండి రేకులు పరిచే వారట. అవి వేడికి కరిగి అన్నంలో కలుస్తాయి. పూర్తిగా కరిగే వరకూ ఓపికలేక - రాజాగారు ఆ మిగిలిన రేకులను వుండలుగా నలిపి కిటికీలోంచి బయటకు విసిరేవారట. చిన్న మెహదీగారు తోటి పసిపిల్లలూ వాటితో గోళీ కాయలు ఆడుకునే వారట.

ఇది జరిగుండచ్చు-వుండక పోవచ్చు గానీ ఆయన ఊహ ఎంత అందమైనది! ఆయన సంగీతమంటే అదీ! అనుభవించి భావప్రధానంగా పాడతారు. చరణం చరణానికీ పాటల సొగసూ భావమూ చెప్తూ కవిగారి పేరు చెప్పి, ఓహో-ఆహా 'క్యా బాత్‌ హై' అంటూ మురిసిపోయి అప్పుడు పాట అందుకుంటారు.

మెహఫిల్స్‌లో ఆయన చెప్పిన మరో జోకు. పాకిస్తాన్‌లో నూర్జహాన్‌ని అంతా గౌరవంగా మేడమ్‌ అని పిలుస్తారట భర్తతో సహా. ఇక్కడ నూర్జహాన్‌ గురించి కాస్త చెప్పాలి. ఆవిడే ఒకపుడు (అంటే దేశవిభజన తర్వాత పాకిస్తాన్‌కి వెళ్లిపోకముందు) హిందీ వెండితెరను ఏలిన తార ప్లస్‌ గాయని. 'అన్‌మోల్‌ ఘడీ' గుర్తుందా? లతా మంగేష్కర్‌ అంతటావిడ శ్వాస చప్పుడు లేకుండా మైకు ముందు పాడే పద్ధతి నూర్జహాన్‌ రికార్డులు పదే పదే విని నేర్చుకునేదట -(అన్నట్టు బడే గులాం ఆలీ లతా మంగేష్కర్‌ని 'శ్రుతీకీ (కే?) అవతార్‌' అని మెచ్చుకుంటే లతా- మెహదీ హసన్‌ గొంతుకలో భగవంతుడున్నాడని మెచ్చుకుంది) కొన్నేళ్ల క్రితం నూర్జహాన్‌ లతా కలుసుకుని ఇద్దరూ పాడగా విన్న వాళ్లదే అదృష్టం, పుణ్యం.

మెహ్‌దీ గారి జోక్‌ ఏవిటంటే నూర్జహాన్‌, తను ఒకప్పుడు గ్లామర్‌ క్వీన్‌ అన్నమాట మరచిపోలేదు. ఆవిడ ఏ ఫంక్షన్‌కి వచ్చినా తన వయసు కిందటి సారి కన్నా తగ్గించి చెప్పేదట ఒక పార్టీలో - తన వయసు 48 అంటే నెక్‌స్ట్‌ ఫంక్షన్‌లో 45కి తగ్గించేసేదట. ఆ తరువాత 40... ఇలా 32కి వచ్చేసరికి ఆమె భర్త ''మేడమ్‌ - ఈ లెక్కన మీరు జన్మస్థలానికి వెళ్లిపోయేట్టున్నారు' అన్నారట!

మెహదీ గారు కచేరీ చేస్తూ -'ఎదురుగా అరేబియన్‌ భాయి వున్నాడు' అంటూ అరబ్‌ పాట అందుకుంటారు. రాజస్థాన్‌ వారిని చూస్తే దోహా అందుకుంటారు. పంజాబీని చూస్తే - పంజాబీ పాట - బంగ్లా ఆయన్ని చూస్తే బెంగాలీ పాటోటి అందుకుంటారు. మన ప్రధాని వాజ్‌పేయి గారి పరిపాలన ఎలావున్నా ఆయన మెహదీ హసన్‌ అభిమాని అవడం చాలా గొప్పవాడే అనిపిస్తుంది.

మెహదీ గారు ఆ మధ్య స్ట్రోక్‌ వచ్చి ఆస్పత్రిలో చేరారని తెలిసి చాలా బాధ కలిగింది. ఆ మధ్య హైదరాబాదులో 'సదా - ఎ - ఇష్క్‌' అనే ఆల్బమ్‌ హరిహరన్‌చే రిలీజ్‌ చేయించారు. ఎంత పేతటిక్‌గా ఉందంటే - సిక్‌ బెడ్‌ వద్దకు మైక్‌ తీసికెళ్లి రికార్డు చేయించారా అనిపించింది.

సంగీత సార్వభౌములు పద్మభూషణ్‌ బడే గులాం ఆలీఖాన్‌, మెహదీ హసన్ల సంగీతం పరిచయం చేసి వాటిలోని సొగసులన్నీ తెలియజెప్పిన మిత్రులు పి.బి. శ్రీనివాస్‌ గారికి, అనేక కేసెట్ల సంగీతం ఇచ్చిన మోహన్‌ హెమ్మాడీ గారికీ కృతజ్ఞతలు చెప్పుకోవాలంటే ఈ జన్మంతా చాలదు. గాడ్‌ బ్లెస్‌ దెమ్‌.

నేను ముందు చెప్పిన బడే ఆలీ ప్రయివేట్‌ సంగీతం నా కెవరేనా సంపాదించి పెట్టి పుణ్యం కట్టుకుంటే భగవంతుడు వారిని కూడా ఆశీర్వదిస్తాడు. (సమాప్తం)

సెప్టెంబరు 16-18 వీక్లీకై ఎమ్బీయస్‌ : విషం చిమ్మే యోగి

ఉత్తరప్రదేశ్‌లో బిజెపి వైఫల్యానికి బాధ్యుడిగా నింద మోస్తున్నాడు యోగి ఆదిత్యనాథ్‌. ఎన్నికల ప్రచారంలో అతని రెచ్చగొట్టే ప్రసంగాలను పార్టీ ఎన్నడూ ఖండించలేదు, అతని వ్యక్తిగత అభిప్రాయాలుగా తీసిపారేయలేదు. ఎన్నికల ప్రచారసారథులుగా ఎంపిక చేసిన ముగ్గురిలో అతను ఒకడు. తక్కిన వాళ్లు పార్టీ రాష్ట్ర అధ్యక్షుడు లక్ష్మీకాంత్‌ బాజపాయ్‌, కేంద్రమంత్రి కలరాజ్‌ మిశ్రా. తక్కిన యిద్దరి కంటె యితని ఉపన్యాసాలే ఎంతో వేడిని పుట్టించాయి. అతను లేవనెత్తిన 'లవ్‌ జిహాద్‌' (ముస్లిం యువకులు హిందూ యువతులను ప్రేమ పేరుతో వలలో వేసుకుని మతమార్పిడికి ప్రేరేపించడం) అంశానికి విస్తృతంగా ప్రచారం లభించి 'అది నిజమేనా' అని కేంద్ర హోం మంత్రి రాజనాథ్‌ సింగ్‌ను విలేకరులు అడిగేదాకా వెళ్లింది. అలాటిది జరుగుతోందని చెప్పలేక, ఆదిత్యనాథ్‌ను ఖండించలేక రాజనాథ్‌ 'లవ్‌ జిహాదా? అంటే ఏమిటి?' అని అడిగి తప్పించుకున్నాడు. ఏడాదికి పైగా పేపర్లలో నలుగుతున్న యీ కాన్సెప్ట్‌ గురించి హోం శాఖ చూసే కేంద్రమంత్రికి తెలియదంటే నమ్మగలమా?

ఇంతకీ ఎవరీ ఆదిత్యనాథ్‌? 1972లో ఉత్తరాఖండ్‌లో అజయ్‌ సింగ్‌ ఠాకూర్‌గా పుట్టిన ఆదిత్యనాథ్‌కు ఆ పేరు ఆయన గురువు మహంత్‌ అవైద్యనాథ్‌ యిచ్చినది. గఢ్‌వాల్‌ యూనివర్శిటీ ద్వారా సైన్సులో పట్టా తీసుకున్న అతను 22 వ యేట సన్యాసం తీసుకుని గోరఖ్‌పూర్‌లోని గోరఖ్‌నాథ్‌ మఠానికి అవైద్యనాథ్‌ వారసుడిగా గుర్తింపబడ్డాడు. ఉత్తరప్రదేశ్‌ను హిందూ రాష్ట్రంగా, భారతదేశానికి హిందూ దేశంగా మార్చేంతవరకు విశ్రమించనని దీక్ష పూనాడు. సాంఘిక దురాచారాలకు వ్యతిరేకంగా అనేక ఆందోళనలు, ఉద్యమాలు చేసి తన ప్రాంతంలోని ఠాకూర్లలో మంచి పేరు సంపాదించుకున్నాడు. రాజకీయాల్లోకి రావడానికి సన్యాసం అడ్డు కాదనుకుని 1998లో లోకసభ ఎన్నికలలో గోరఖ్‌పూర్‌ స్థానం నుండి బిజెపి టిక్కెట్టుపై నిలబడి గెలిచాడు. హిందూ యువ వాహిని, శ్రీ రామశక్తి ప్రకోస్థ, గోరఖ్‌నాథ్‌ పూర్వాంచల్‌ వికాస్‌ మంచ్‌ వంటి సంస్థలు ప్రారంభించి తన బలాన్ని పెంపొందించుకున్నాడు. అప్పణ్నుంచి యిప్పటిదాకా ఎన్నడూ ఎన్నికలలో ఓడిపోలేదు. 2005లో పశ్చిమ యుపిలోని ఈటా జిల్లాలో మతం మారిన 5 వేల మందిని తిరిగి హిందూమతంలోకి మార్పించాడు. 2007లో గోరఖ్‌పూర్‌లో, పరిసర జిల్లాలలో మతఘర్షణలు జరిగినపుడు వాటిలో హిందూ యువ వాహిని హస్తం వుందన్న అనుమానంతో ఆదిత్యనాథ్‌ను పోలీసులు అరెస్టు చేశారు, కానీ త్వరలోనే విడిచి పెట్టేశారు.

యుపి ఎన్నికలలో కులపరంగా ఓట్లు చీలిపోవడం గమనించిన బిజెపి, వాటిని మతపరంగా చీల్చి లబ్ధి పొందవచ్చనే ప్రణాళికతో ఆదిత్యనాథ్‌కు ప్రచార కమిటీ ప్రధాన బాధ్యత అప్పగించింది. అతను తన పని సీరియస్‌గా తీసుకుని కొన్ని వ్యాఖ్యలు చేసి దుమారం లేపాడు. కానీ పార్లమెంటు ఎన్నికలలో వీచిన మోదీ గాలి అసెంబ్లీ ఎన్నికల నాటికి చల్లబడడం చేత, బియస్పీ ఓట్లు ఎస్పీకి పడడం చేత బిజెపి కంగు తింది. పార్టీ అంతర్గత చర్చల్లో ఆదిత్యనాథ్‌ వలన మేలు కంటె కీడు ఎక్కువగా జరిగిందని ఫిర్యాదులు అందాయి. ఇకపై ఆదిత్యనాథ్‌ సేవలను పార్టీ ఏ మేరకు వినియోగించుకుంటుందో వేచి చూడాలి.ఎమ్బీయస్‌ ప్రసాద్‌ (సెప్టెంబరు 2014)

ఎమ్బీయస్‌ : కేరళలో ఆరెస్సెస్‌ నాయకుడి హత్య

2009 ఎన్నికలలో 6.4% ఓట్లుతెచ్చుకున్న కేరళ బిజెపి యిటీవలి పార్లమెంటు ఎన్నికలలో అనూహ్యంగా పుంజుకుని 10.3% ఓట్లు సంపాదించిన విషయం సిపిఎంను కలవరపరుస్తోంది. అందుకే సెప్టెంబరు 1 న కన్నూరులో 42 ఏళ్ల ఆరెస్సెస్‌ నాయకుడు మనోజ్‌ దాడికి గురై చనిపోయినపుడు, దాని వెనక్కాల సిపిఎం నాయకుల హస్తం వుందని అనుమానించారు. కన్నూరులో రెండు పార్టీల మధ్య ఘర్షణలు 1960 ముందు నుండే ప్రారంభమయ్యాయి. కన్నూరు బీడీ ఫ్యాక్టరీలు మంగుళూరుకు తరలిపోయినపుడు, బీడీ వర్కర్లకు సహాయంగా ఆరెస్సెస్‌ సంస్థ ముందుకు వచ్చింది. అప్పటిదాకా కమ్యూనిస్టు పార్టీ సానుభూతిపరులుగా వున్న వారందరూ ఆరెస్సెస్‌వైపు వెళ్లిపోవడం పార్టీని మండించింది. ఆ తర్వాతి దశాబ్దాలలో అనేక సార్లు కొట్లాటలు జరిగాయి. ఆ హింసాత్మక ఘటనల్లో యిరుపక్షాలకు చెందిన వందలాదిమంది ప్రాణాలు కోల్పోయారు లేదా అవయవాలు పోగొట్టుకున్నారు. ఈ హత్యకు కొద్దిరోజుల ముందే సురేష్‌ కుమార్‌ అనే మరో ఆరెస్సెస్‌ కార్యకర్త కూడా యిలాటి రాజకీయహత్యకే గురయ్యాడు.

మోదీ బిసి అనే విషయాన్ని గుర్తు చేస్తూ కేరళ ఓటర్లలో కొన్ని వర్గాలనైనా ఆకట్టుకోవాలని బిజెపి ప్రయత్నిస్తోంది. తన నేషనల్‌ షెడ్యూల్డ్‌ కాస్ట్‌ మోర్చా ద్వారా కేరళ పులయార్‌ మహాసభతో కలిసి దళితులు ఆరాధించే అయ్యంకాళీ 152వ జయంతి వేడుకలు నిర్వహించి మోదీని ముఖ్య అతిథిగా పిలవబోతోంది. బిజెపి యూత్‌ వింగ్‌ భారతీయ యువమోర్చా మద్యనిషేధం అమలు చేయాలంటూ ఆందోళనలు చేపట్టింది. ఆగస్టు 24 న కన్నూరులో బిజెపి 500 మంది కొత్త సభ్యులను పార్టీలోకి చేర్చుకుంటే వారిలో 350 మంది సిపిఎం కార్యకర్తలే. ఇలాటివి సిపిఎంకు ఆందోళన కలిగించడంలో ఆశ్చర్యం లేదు. వారం తిరక్కుండా మనోజ్‌ మరో సహచరుడితో కలిసి కారులో వెళుతూంటే కొందరు బాంబులు విసిరి కారు ఆపేశారు. అతన్ని కారులోంచి బయటకు లాగి, కత్తి పోట్లు పొడిచి చివరకు గొంతు కోశారు. దీని వెనుక 1999 నాటి గతం వుంది. అప్పట్లో కన్నూరు జిల్లా సిపిఎం సెక్రటరీగా వున్న పి. జయరాజన్‌ అనే అతనిపై దాడి జరిగింది. ఆ కేసు నిందితుల్లో మనోజ్‌ కూడా ఒకడు.ఈ హత్య దానికి ప్రతీకారమే అంటున్నారు. పోలీసులు అరెస్టు చేసిన ఎనిమిదిమందిలో ఒకడైన కె. విక్రమన్‌ జయరాజన్‌ కుటుంబానికి సన్నిహితుడట. మనోజ్‌ హత్య జరగగానే గల్ప్‌లో వుంటున్న జయరాజన్‌ కొడుకు జైన్‌ రాజ్‌ ''ఈ శుభముహూర్తం కోసం ఎన్నాళ్లగానో ఎదురు చూశాను'' అని ఫేస్‌ బుక్‌ పేజీలో రాశాడు. ఎమ్బీయస్‌ ప్రసాద్‌ (సెప్టెంబరు 2014)

ఎమ్బీయస్‌ : సన్‌ నెట్‌వర్క్‌కు మబ్బు పడుతోంది

1993లో సన్‌ టివి నెట్‌వర్క్‌ ప్రారంభించిన దగ్గర్నుంచి మారన్‌ సోదరులు ప్రచండంగా వెలుగుతూ వచ్చారు. వారి సామ్రాజ్యం రోజురోజుకీ విస్తరిస్తూ పోయింది. వివిధ భాషల్లో 32 టివి ఛానెల్స్‌ ద్వారా తొమ్మిదిన్నర కోట్ల యిళ్లకు వ్యాప్తి, 45 ఎఫ్‌ఎమ్‌ రేడియో స్టేషన్లు, మ్యాగజైన్లు, రెండు దినపత్రికలు, కేబుల్‌ నెట్‌వర్క్‌కు 13 లక్షలమంది చందాదారులు, సన్‌ డిటిఎచ్‌కు 64లక్షల మంది చందాదారులు - యిలా పైపైకి వెళ్లిపోతూ అమితంగా లాభాలు ఆర్జించింది. 2000లో సన్‌ పిక్చర్స్‌ అని సినిమా నిర్మాణం మొదలెడితే అక్కడా విజయమే. ఇంత సంపాదించినా మారన్‌ సోదరులు అత్యాశకు పోయి, అవినీతికి పాల్పడి యిప్పుడు అరెస్టు అయ్యే ప్రమాదం కొని తెచ్చుకున్నారు. ఎయిర్‌సెల్‌ కంపెనీని మలేసియాకు చెందిన మాక్సిస్‌ కంపెనీకి అమ్మేయమని ఆ కంపెనీ యజమాని సి.శివశంకరన్‌పై ఒత్తిడి తెచ్చారని, అలా ఒత్తిడి తేవడానికి మాక్సిస్‌ నుండి రూ.742 కోట్ల లంచం తీసుకున్నారని సిబిఐ చార్జిషీటు దాఖలు చేసింది. దీనిలో రూ.549 కోట్లు యుకెలో వున్న తమ సబ్సిడరీ ఏస్ట్రో ఆల్‌ ఏసియా నెట్‌వర్క్‌ లి. ద్వారా కళానిధి మారన్‌కు చెందిన సన్‌ డైరక్ట్‌ లి.లో పెట్టుబడి ద్వారా చెల్లించింది. తక్కిన రూ.193 కోట్లు మారిషస్‌లో వున్న మరో సబ్సిడరీ ద్వారా మారన్‌ సోదరులకు చెందిన సౌత్‌ ఏసియా ఎఫ్‌ఎమ్‌ లి.లో పెట్టుబడి పెట్టింది.

ఈ సోదరులకు వరుసగా తగులుతున్న ఎదురుదెబ్బల్లో చార్జిషీటు వ్యవహారం తాజాది. సన్‌ నెట్‌వర్క్‌లోని తన 3.43 కోట్ల షేర్లు కళానిధి పెట్టుబడి పెట్టిన స్పైస్‌జెట్‌ ఎయిర్‌లైన్స్‌కు 2013-14లో రూ.1003 కోట్లు నష్టం వచ్చింది. సన్‌రైజర్స్‌ హైదరాబాదు అనే ఐపిఎల్‌ క్రికెట్‌ టీము ఆపరేటింగ్‌ ఖర్చు రూ.129 కోట్లు చేరింది. దాన్ని భరించడానికి ఇండియన్‌ సూపర్‌ లీగ్‌ ఫుట్‌బాల్‌ టీము - బెంగుళూరు టైటాన్స్‌లో వున్న తన షేర్లు కొన్ని అమ్మేయవలసి వచ్చింది. కేంద్రమంత్రిగా వుంటూ బిఎస్‌ఎన్‌ఎల్‌ చేత తన చెన్నయ్‌ యింటికి 323 హై స్పీడ్‌ ఫోన్‌లైన్లు వేయించుకుని , వాటిని సన్‌ గ్రూపుకి వాడుకోవడం ద్వారా ప్రభుత్వానికి రూ.400 కోట్లు నష్టం కలిగించినందుకు సిబిఐ యీ జూన్‌లో దయానిధిని విచారించింది. బ్రాడ్‌కాస్టింగ్‌ మంత్రిత్వశాఖ దేశభద్రత కారణాలు చూపిస్తూ సన్‌ గ్రూపుకి చెందిన కాల్‌ కేబుల్స్‌ లి. లైసెన్సు రద్దు చేసి, కంపెనీని 15 రోజుల్లోగా మూసేయాలని యీ ఆగస్టు 26 న ఆదేశాలు జారీ చేసింది. వీళ్లు మద్రాసు హైకోర్టుకి వెళ్లి స్టే తెచ్చుకున్నారు. ఎయిర్‌సెల్‌ వ్యవహారం చాలారోజులుగా నలుగుతున్నా సాక్ష్యాలు చాలలేదంటూ చార్జిషీటు వేయకుండా సిబిఐ డైరక్టర్‌ రంజిత్‌ సిన్హా అడ్డుపడుతూ వచ్చాడు. ఇప్పుడు అతని ప్రతిష్టే మసకబారింది. యుపిఏ వున్నంతకాలం మారన్‌ సోదరులు నెట్టుకుని వచ్చారు. ఇప్పుడు మోదీకి వీళ్లపై ప్రేమేమీ లేదు. డిఎంకెను అడ్డుపెట్టుకుని పోరాడదామంటే కరుణానిధి కుటుంబం వీళ్లను పెద్దగా పట్టించుకోవటం లేదు. అతి త్వరలో వీళ్లు అరెస్టయినా వింతేమీ లేదు.ఎమ్బీయస్‌ ప్రసాద్‌ (సెప్టెంబరు 2014)

ఎమ్బీయస్‌ : పగబట్టిన పడతి

ఆర్థికసంక్షోభంలో చిక్కుకున్న ఫ్రాన్సులో ప్రస్తుతం ఒక పుస్తకం దుమ్ముదుమారం లేపుతోంది. అది ఆర్థికాంశాలపై రాసిన ఉద్గ్రంథం కాదు. ఫ్రాన్సు అధ్యక్షుడు ఫ్రాంకోయిస్‌ హాలండె మాజీ ప్రియురాలు 49 ఏళ్ల వేలెరీ ట్రయర్‌వీలర్‌ రాసిన ''మెర్సి పోర్‌ సె మూమెంట్‌'' (ఈ క్షణానికి ధన్యవాదాలు) అనే రసవత్తరమైన నవల! ఈమె సెలబ్రిటీ మ్యాగజైన్‌ అయిన ''పారిస్‌ మ్యాచ్‌'' కు పొలిటికల్‌ జర్నలిస్టుగా వుండేది. 1988 పార్లమెంటు ఎన్నికలలో ఫ్రాంకోయిస్‌తో పరిచయమైంది. అప్పట్లో అతను సెగోలిన్‌ రాయల్‌తో కలిసి వుండేవాడు. వాళ్లిద్దరికీ నలుగురు పిల్లలు కలిగారు కూడా. 2007 లో ఫ్రాంకోయిస్‌, వేలెరీ మధ్య శృంగారసంబంధం ఏర్పడేనాటికి ఆమె రెండో వివాహం భగ్నమయ్యే దశలో వుంది. ఆమెకు మొదటి వివాహం ద్వారా పిల్లలు కలగలేదు. తనతో బాటు పనిచేసే సబ్‌ ఎడిటర్‌తో చేసుకున్న రెండో వివాహం ద్వారా ముగ్గురు పిల్లలు పుట్టారు. అతనికి విడాకులు యిచ్చాక 2010లో ఫ్రాంకోయిస్‌తో సంబంధాన్ని బహిర్గతం చేసింది. 2012లో ఫ్రాంకోయిస్‌ దేశాధ్యక్షుడిగా ఎన్నికయ్యాక కూడా తన వృత్తిని కొనసాగిస్తానని ఆమె ప్రకటించింది. అప్పటికి ఏడేళ్లగా ఆమె పొలిటికల్‌ టాక్‌ షోలు చేస్తోంది.

ఈ జనవరి ''క్లోజర్‌'' పత్రికలో ఫ్రాంకోయిస్‌కు జూలీ గాయెట్‌ అనే నటితో తిరుగుతున్నట్లు ఫోటోలతో సహా వచ్చేవరకూ వాళ్లిద్దరి మధ్య సంబంధం కొనసాగింది. అది చూసి యీమె ఆత్మహత్యాప్రయత్నం చేసిందట. జనవరి 25 న 'వేలెరీతో ఫ్రాంకోయిస్‌ సంబంధబాంధవ్యాలు తెంచుకున్నారు' అని అధ్యక్షభవనం నుండి ప్రకటన వచ్చింది. అప్పణ్నుంచి ఆమె బతుకు దుర్భరమై పోయింది. అప్పటిదాకా వెంటపడిన స్నేహితులు, పాత్రికేయులు మొహం తిప్పుకోసాగారు. పార్టీలకు పిలవడం మానేశారు. పైగా జాలి చూపించసాగారు. దాంతో ఆమె కక్ష కట్టింది. తమ మధ్య నడిచిన వ్యవహారమిది అంటూ యీ పుస్తకం రాసేసింది. దానిలో పచ్చి శృంగారవర్ణనలు లేవు, భాష సంస్కారయుతంగానే వుంటుంది. కానీ పడకటింటి రహస్యాలన్నీ పరిచి చూపించినట్టు అసభ్యత మాత్రం హద్దులు దాటిందట. సెగోలిన్‌ రాయల్‌ను చూసి తను ఎలా అసూయపడిందో, ఫ్రాంకోయిస్‌ అబద్ధాలు భరించలేక తను ఆత్మహత్య ఎలా చేసుకోబోయిందో, జర్నలిస్టులు, బ్యూరోక్రాట్లు, రాజకీయ నాయకులు తనతో అమర్యాదగా ఎలా ప్రవర్తించారో ఎమోషన్స్‌ దట్టించి మరీ రాసిందిట.

ప్రస్తుతం ఫ్రాంకోయిస్‌ సోషలిస్టు ప్రభుత్వం సంక్షోభంలో వుంది. ముగ్గురు మంత్రులు తిరగబడితే వారిని తీసేశాడు. అతని పాప్యులారిటీ 13%కి పడిపోయింది. ఈ టైములో పుస్తకాన్ని జర్మనీలో రహస్యంగా ముద్రించి ఫ్రాన్సులోకి తెచ్చి రిలీజ్‌ చేసిందీమె. విడుదల అవుతూనే చదవడానికి జనం ఎగబడ్డారు. రెండు రోజుల్లో 80,000 కాపీలు అమ్ముడుపోయాయి. మొత్తానికి 5 లక్షల కాపీలు అమ్ముడుపోతాయని అంచనా వేస్తున్నారు. షాపులో పుస్తకాలు పెట్టడం తరవాయి, ర్యాకులు ఖాళీ అయిపోతున్నాయి. కానీ ఫ్రాన్సులో ఎవరిని అడిగినా చదవలేదని చెప్తున్నారుట. 'ఛ, ఛ అలాటి చెత్తపుస్తకాన్ని మా షాపుల్లో పెట్టం' అని కొందరు షాపు యజమానులు చెప్తుంటే, ఆ పుస్తకం గురించి ఏ వార్తా కవర్‌ చేయం అని పబ్లిక్‌ సర్వీస్‌ టెలివిజన్‌ చెప్తోంది. తన పుస్తకంలో ఫ్రాంకోయిస్‌ని అనేక విధాలుగా నిందించిన రచయిత్రి ఆ దూకుడులోనే 'అతనికి పేదలంటే చులకన. 'వీళ్లంతా కరవలేని మూక' అనేవాడు' అని రాసింది. ఆ మాటను ఫ్రాంకోయిస్‌ ప్రత్యర్థులు కూడా నమ్మటం లేదు. పేదలకోసం అతను ఎంతో చేశాడని వాళ్లు ఒప్పుకుంటారు. అతన్ని ఏ విషయంలోనూ విమర్శించకుండా వదిలిపెట్టని నేషనల్‌ ఫ్రంట్‌ అనే రైటిస్టు పార్టీ నాయకురాలు మేరీన్‌ లే పెన్‌ కూడా యీ విషయంలో రచయిత్రినే తిట్టిపోసింది. ఈ అశ్లీలపుస్తకం దేశానికే చెడ్డపేరు తెస్తోంది అంది. ఆమె కూడా యిలాటి వ్యవహారాల బాధితురాలే. ఆమె తండ్రి ఆ పార్టీ నాయకుడిగా వుంటూ యీమెను వారసురాలిగా తెచ్చాడు. ఆమె తల్లి పియరెట్‌ భర్తను, ముగ్గురు పిల్లలను వదిలేసి వెళ్లిపోవడమే కాక, తమ మధ్య నడిచిన శృంగారకలాపాలన్నీ అక్షరబద్ధం చేసింది. అంతేకాదు, 'లూయీ' మ్యాగజైన్‌కు న్యూడ్‌ పోజులిచ్చింది కూడా! అందువలన లే పెన్‌ తండ్రి గురించి తప్ప తల్లి గురించి మాట్లాడదు, వ్యక్తిగత విషయాలను బజారు కెక్కించడం యిష్టపడదు. అందుకనే ఫ్రాంకోయిస్‌కు యీ విషయంలో మద్దతుగా నిలిచింది. ఎమ్బీయస్‌ ప్రసాద్‌ (సెప్టెంబరు 2014)

ఎమ్బీయస్‌ : ములాయం, అమర్‌ సింగ్‌లు మళ్లీ కలుస్తారా?

ఆగస్టు నెలలో లఖ్‌నవ్‌లో కీర్తిశేషులైన సోషలిస్టు నాయకుడు జ్ఞానేశ్వర్‌ మిశ్రా పేర ఒక పార్కు ఏర్పాటైంది. ఆ ప్రారంభోత్సవానికి రమ్మనమని ములాయం తన మాజీ సహచరుడు అమర్‌ సింగ్‌ను ఆహ్వానించారు. ఒకప్పుడు అమర్‌ సింగ్‌, ములాయంకు అత్యంత ఆత్మీయుడు, కుటుంబస్నేహితుడు. సినిమావాళ్లను, పారిశ్రామికవేత్తలను సమాజ్‌వాదీ పార్టీకి చేరువ చేసినది అమర్‌ సింగే. అయితే అతనంటే యింకో ముఖ్యమైన నాయకుడు ఆజం ఖాన్‌కు అస్సలు పడదు. 2009లో రాంపూర్‌ లోకసభ సీట్లో అమర్‌ సింగ్‌ తన అనుచరురాలు జయప్రదను అభ్యర్థిగా నిలిపితే ఆజం ఖాన్‌ ఆమె మీద, అమర్‌ మీద అభ్యంతరకరమైన వ్యాఖ్యలు చేసి, చివరకు పార్టీ విడిచి వెళ్లిపోయాడు. అమర్‌ సింగ్‌ను పార్టీలోంచి బహిష్కరించిన తర్వాతే వెనక్కి వచ్చాడు. ఆజం ఖాన్‌ వెళ్లిన మరుసటి సంవత్సరంలో అమర్‌ సింగ్‌ కూడా ములాయంను నిందిస్తూ పార్టీలోంచి బయట పడ్డాడు. చాలాకాలం అనారోగ్యంతో బాధపడి, చివరకు కోలుకుని, 2011లో రాష్ట్రీయ లోక్‌ మంచ్‌ అనే కొత్త పార్టీ పెట్టి 2012 అసెంబ్లీ ఎన్నికలలో పోటీచేసి ఒక్క సీటు కూడా గెలుచుకోలేకపోయాడు. ఈ ఏడాది మొదట్లో అజిత్‌ సింగ్‌గారి రాష్ట్రీయ లోక్‌ దళ్‌లో చేరి ఫతేపూర్‌ సిక్రి లోకసభ స్థానానికి పోటీ చేస్తే నాలుగో స్థానం దక్కింది. ఇలాటి కాండిడేట్‌ పట్ల ములాయం అంత గౌరవం చూపడం దేనికి?

పార్టీలో ఆజం ఖాన్‌ అజమాయిషీ చేయడం, యితర నాయకులకు నచ్చటం లేదు. హంగు మాట సరే, మొన్న పార్లమెంటు ఎన్నికలలో ఒక్క ముస్లిము అభ్యర్థిని కూడా గెలిపించలేని ఆజం ఖాన్‌కు అంత ప్రాముఖ్యత అవసరమా? అని వారి ప్రశ్న. ఇటీవలి కాలంలో ఉత్తరప్రదేశ్‌లో ఎస్పీ పాలన గురించి జాతీయ మీడియాలో అనేక వ్యతిరేక కథనాలు వస్తున్నాయి. ఆ పార్టీ తరఫున ఢిల్లీలో వుంటూ లాబీయింగ్‌ చేసేవారు లేకపోయారు. అమర్‌ సింగ్‌ నిష్క్రమణ తర్వాత యిండస్ట్రియలిస్టులు, సినిమావాళ్లు ఎస్పీతో పూర్వంలా సన్నిహితంగా లేరు. అమర్‌కు ఉత్తరప్రదేశ్‌లోని తూర్పు భాగంలోని ఠాకూర్లపై పట్టు వుంది. ఈ కారణాలతో ములాయం అమర్‌ను దగ్గరకు తీస్తున్నాట్ట. దానికి నాంది యీ ఆహ్వానం. ఆహ్వానం అందుకున్న అమర్‌ ఫంక్షన్‌కు వచ్చాడు. 2010 తర్వాత మళ్లీ ములాయంతో వేదిక పంచుకున్నాడు, ముందువరసలో కూర్చుని నాలుగు నిమిషాలపాటు ప్రసంగించాడు. తన ఉపన్యాసంలో 'వ్యక్తిగత కారణాలతో హాజరయ్యాను తప్ప దీనిలో రాజకీయ కోణం చూడవద్ద'ని ప్రజలను కోరాడు.

ఆ సమావేశానికి ఊహించినట్టుగానే ఆజం ఖాన్‌ రాలేదు. అతనితో బాటు ములాయం అన్నగారు, పార్టీ జనరల్‌ సెక్రటరీ అయిన రాం గోపాల్‌ యాదవ్‌ కూడా! షియా సెంట్రల్‌ వక్ఫ్‌ బోర్డు తమ సంస్థలో జరగాల్సిన ఎన్నికలు వాయిదా వేద్దామనుకుంటే మైనారిటీ ఎఫయిర్‌ మంత్రి హోదాలో ఆజం దానికి అనుమతి యివ్వలేదు. అయితే ములాయం ఆజం నిర్ణయాన్ని తిరగతోడాడు. అది ఆజంను బాధించింది. ఉర్దూ అకాడమీ వారి అవార్డు ఫంక్షన్‌ ముఖ్యమంత్రి నివాసంలో జరిగితే గైరుహాజరయ్యాడు. ఇప్పుడు యీ అమర్‌ సింగ్‌ను పార్టీలోకి తీసుకుని వస్తే తన ప్రాభవానికి గండి పడుతుందని అతని భయం. పార్టీలో అతని అనుయాయులు, సానుభూతిపరులు కూడా చాలామంది వుంటారుగా, యిలాటి పరిస్థితుల్లో తను తిరిగి పార్టీలోకి వస్తే ఎలా రిసీవ్‌ చేసుకుంటారు అనే సందేహం తొలవడంతో పార్కు ప్రారంభోత్సవం తర్వాత కొన్ని రోజులకు అమర్‌ సింగ్‌ పిడబ్ల్యుడి మంత్రి, ములాయం తమ్ముడు ఐన శివ్‌ పాల్‌ యాదవ్‌ను కలిసి ఓ గంటసేపు చర్చించాడు. అమర్‌ రాజ్యసభ సభ్యత్వం నవంబరులో అయిపోతోంది. ఎంపీగా కొనసాగాలంటే ఏదో ఒక పార్టీ మద్దతు అవసరం. ఎస్పీలో వుండగా చక్రం తిప్పిన తను యిప్పుడు ఎందుకూ కొరగాకుండా వున్నాడు. అందుకే రాజీకి సిద్ధపడుతున్నాడు. పార్టీలో ఆజంకు ముకుతాడు వేయడానికి ములాయం అమర్‌ను వెనక్కి తీసుకోవచ్చు. ఎమ్బీయస్‌ ప్రసాద్‌ (సెప్టెంబరు 2014)

సెప్టెంబరు 19 -20 వీక్లీకై ఎమ్బీయస్‌ : కేరళలో మద్యనిషేధం

మద్యనిషేధం వుంటే మంచిదని అందరం మాట్లాడతాం. కానీ అమలులో యిది చాలా కష్టసాధ్యం. దానివలన దొంగ సారాయి పెరిగి అనేకమంది ప్రాణాలు పోగొట్టుకుంటారు. ఆల్కహాలుకి బదులు యువతీయువకులు డ్రగ్స్‌ తీసుకుంటారు. టూరిస్టులు రారు. ఐటీ, మార్కెటింగ్‌ వంటి కార్పోరేట్‌ రంగాలలో నిపుణులు మద్యనిషేధం వున్న రాష్ట్రాలలో పని చేయడానికి యిచ్చగించరు. మద్యం అమ్మకాల వలన వచ్చే ఆదాయం రాష్ట్రానికి రాకపోగా దొంగ రవాణా అరికట్టడానికి నియమించవలసిన అదనపు సిబ్బంది కారణంగా చాలా డబ్బు ఖర్చవుతుంది. మద్యమే ప్రభుత్వానికి ప్రధాన ఆర్థిక వనరు అయిపోయింది. అయితే మద్యాన్ని అడ్డూ, ఆపూ లేకుండా ప్రవహింప చేయాలా? అంటే దానికీ సమాధానం కష్టమే. బార్లు అనుమతించాక, మద్యపానం పెరిగింది. బారు అయితే లైసెన్సు తీసుకోవాలి. కానీ మద్యం షాపు ఎదురుగానే నిలబడి తాగేస్తున్నారు. పబ్లిక్‌కు న్యూసెన్సుగా తయారవుతున్నారు. డ్రింక్‌ అండ్‌ డ్రైవ్‌ కేసులు పెరిగిపోతున్నాయి.వాటిలో పట్టుబడినవారిని జరిమానా వేసి వదిలేయకుండా, తీసుకెళ్లి లాకప్‌లో పెట్టి మత్తు దిగాకనే వాహనం మళ్లీ చేతికివ్వాలి. లేకపోతే వాళ్లకూ, యితరులకూ డేంజరే. అది జరగటం లేదు.

కథల్లో, సినిమాల్లో ముఖ్యపాత్రల దగ్గర్నుంచి అందరూ తాగుతూ చూపిస్తూ అది ఒక వ్యసనం కానట్టు అభిప్రాయం కలిగిస్తున్నారు. తాగుడు దృశ్యాలు లేని సినిమాలు లేనే లేవని చెప్పాలి. ఒక మూల తాగుడు చెడ్డది అని చిన్న కాప్షన్‌ చూపిస్తే దాన్ని పట్టించుకునే వాడెవడు? తండ్రీ కొడుకూ కలిసి మందు కొట్టినట్టు చూపించే దృశ్యాల కారణంగా సామాజిక విలువలు మారిపోతున్నాయి. తెలుగునాట గత మూడు దశాబ్దాల్లో చూసుకుంటే సిగరెట్టు తాగడం తగ్గింది కానీ మందు కొట్టడం, పొగాకు నమలడం పెరిగాయి. మద్యం సీసాలను దానిపై ముద్రించిన ధర కంటె ఎక్కువగా అమ్ముతున్నారని, పరిమితి తీసుకున్న షాపువాళ్లు స్వయంగా బెల్టు షాపులు కూడా పెట్టిస్తున్నారని తెలిసి కూడా అధికారులు కళ్లు మూసుకుంటున్నారు. మన కంటె కేరళలో మద్యపానం ఎక్కువ. అక్కడి ప్రజలు ఏడాదికి తలసరిన 8.3 లీటర్ల మద్యం తీసుకుంటున్నారు. ఇది భారతదేశంలోనే అత్యధికం. ఇటీవల అక్కడ మద్యనిషేధం అమలు చేద్దామని ప్రభుత్వం సంకల్పించడానికి వెనుక ఒక కథ జరిగింది.

ముందుగా కేరళలో మద్యపాన ప్రభావం గురించి జరిగిన సర్వే వివరాలు చూదాం - తాగుడుకు అలవాటు పడినవారు ఆదాయంలో 44% దానికే ఖర్చు పెడుతున్నారు. ఆసుపత్రుల్లో 19-27% బెడ్స్‌ మద్యపానం వలన వచ్చే రోగాలతో బాధపడేవారితో నిండుతున్నాయి. రోడ్డు ప్రమాదాల్లో 40% తాగి డ్రైవ్‌ చేసే వారి వలననే జరుగుతున్నాయి. గృహహింసకు, విడాకులకు, ఆత్మహత్యలకు మద్యపానం ఒక ప్రధానమైన కారణంగా వుంటోంది. అన్నిటికన్నా దురదృష్టకరమేమిటంటే మద్యపానాన్ని దురలవాటుగా చూడడం మానేయడంతో మహిళలు, ముఖ్యంగా యువతులు తాగుడికి అలవాటు పడుతున్నారు. వీటివలన యిళ్లల్లో కలహాలు పెరుగుతున్నాయి. మొదటిసారి ఏ వయసులో తాగారు అని అడిగి సరాసరి వయసు కడితే పదమూడున్నరగా తేలింది. మద్యపానం యింత విశృంఖలంగా వుంటే, లిక్కర్‌ వ్యాపారస్తులు ఎంత బలపడతారో, రాష్ట్ర రాజకీయాలను ఎలా శాసిస్తారో వూహించుకోవచ్చు. ఇవన్నీ చూసి కేరళ కాథలిక్‌ బిషప్స్‌ కౌన్సిల్‌, మరి కొన్ని సామాజిక సంస్థలు మద్యనిషేధం అమలు చేయాలని ప్రభుత్వాన్ని కోరుతున్నాయి.

ఇది యిలా వుండగా కాగ్‌ (కంప్ట్రోలర్‌ అండ్‌ ఆడిటర్‌ జనరల్‌)వారు రాష్ట్రంలోని 730 బార్లలో 418 బార్లలో సరైన సౌకర్యాలు లేవని, వాటిని సమకూర్చుకోవడంలో అలసత్వం వహిస్తున్నాయని డిసెంబరు 2012లో నివేదిక యిచ్చింది. మన రాష్ట్రంలో యింజనీరింగ్‌ కళాశాలల్లాగే అవి కూడా టైమిస్తే సౌకర్యాలు కల్పిస్తామని ప్రభుత్వాన్ని అర్థించడం, ఆ తర్వాత ఏమీ చేయకుండానే లైసెన్సు కొనసాగించమని దబాయించడం చేస్తూ వున్నాయి. ఒత్తిళ్లకు లొంగి ప్రభుత్వం కొనసాగిస్తోంది కూడా. ఇలాటి వాటికి లైసెన్సు కాన్సిల్‌ చేయకుండా పొడిగించడం ద్వారా ప్రజాభద్రతకు భంగం వాటిల్లుతోందని కాగ్‌ అంటూ గత ప్రభుత్వాలతో సహా ప్రస్తుత రాష్ట్రప్రభుత్వాన్ని కూడా తప్పు పట్టింది. దాంతో ఊమెన్‌ చాండీ ప్రభుత్వం వాటిని ఏప్రిల్‌ 1 నుండి మూయించేసింది. సౌకర్యాలు మెరుగు పరుస్తామని హామీ యిచ్చినా పట్టించుకోకుండా ప్రభుత్వం కఠినంగా వ్యవహరిస్తోందని బార్ల యజమానులు, వాటిపై ఆధారపడిన ఉద్యోగులు, వ్యాపారస్తులు ఆందోళన చేశారు. ఎన్నికలకు ముందు యిలా చేయడం రాజకీయంగా పొరబాటని పార్టీ నాయకులు విమర్శించారు. అయితే మద్యనిషేధం కార్యకర్తలు గట్టిగా నిలబడడంతో, ఊమెన్‌ 'ఎన్నికల తర్వాత యీ విషయం చూసుకుందాం' అంటూ వూరుకున్నాడు. ఎన్నికలయిపోయాయి. వాటిని మళ్లీ తెరవడానికి అనుమతి యివ్వాలి. ఇవ్వాలా? వద్దా? అని ఆలోచిస్తూ వుంటే కాంగ్రెసు పార్టీలో విభేదాలు వచ్చాయి.

కేరళ ప్రదేశ్‌ కాంగ్రెసుకు కొత్తగా అధ్యక్షుడైన వి ఎం సుధీరన్‌కు మద్యం అంటే కిట్టదు. ఈ 418 బార్లను తెరిచేందుకు ససేమిరా అనుమతి యివ్వకూడదని పట్టుబట్టాడు. రాజకీయాలలో తల పండిపోయిన ఊమెన్‌ వీటిని శాశ్వతంగా మూసేసి, తక్కిన 312 బార్లను అనుమతిస్తే సబబుగా వుండదని వాదించాడు. ఈ లోపుగా మూసేసిన బార్ల యజమానులు హై కోర్టును ఆదేశించారు. తాము సౌకర్యాలు కల్పించుకున్నామని, అయినా ప్రభుత్వం లైసెన్సు పొడిగించకుండా తాత్సారం చేస్తోందని విన్నవించుకున్నాయి. హై కోర్టు కొంతమంది అధికారుల చేత యిన్‌స్పెక్షన్‌ చేయించి ఆ బార్ల ప్రస్తుత పరిస్థితిపై నివేదిక యిమ్మనమని ప్రభుత్వాన్ని ఆదేశించింది. ఈ ఆర్డరు రాగానే యీ బార్ల యజమానుల్లో చాలామంది కోట్లాది రూపాయలు ఖర్చు పెట్టి ఆదరాబాదరాగా రిపేర్లు చేయించి, చట్టప్రకారం వుండవలసిన సౌకర్యాలన్నీ కల్పించేశారు. ఇక ప్రభుత్వానికి అనుమతి యివ్వక తప్పని పరిస్థితి వచ్చింది. ఈ దశలో సుధీరన్‌ ఊమెన్‌ ప్రభుత్వం లోని అధికారులు యిలాటి పరిస్థితినే కోరుకున్నారు కాబోలు అంటూ బహిరంగ సమావేశంలో వ్యాఖ్యానించాడు. కేరళ యుడిఎఫ్‌ ప్రభుత్వంలో భాగస్వాములుగా వున్న కేరళ కాంగ్రెస్‌ (మాని వర్గం), ముస్లిం లీగ్‌ కూడా సుధీరన్‌కు మద్దతు పలకడంతో ఊమెన్‌ యిరకాటంలో పడ్డాడు. కోర్టు ఆదేశాల ప్రకారం, ఆ బార్లు తిరిగి తెరవనిస్తే మద్యం లాబీకి అమ్ముడుపోయాడన్న అప్రతిష్ట మూటకట్టుకోవలసి వస్తుంది. అందుకని యీ బార్ల పునరుద్ధరణ గురించి మాట్లాడదాం రండి అంటూ ఆగస్టు 21 న సమావేశం ఏర్పాటు చేసి ఎవరూ వూహించని విధంగా సంపూర్ణ మద్యనిషేధాన్ని ప్రతిపాదించి రాజకీయ ప్రత్యర్థుల నోళ్లు మూయించాడు.

అయితే యీ మద్యనిషేధం రాత్రికి రాత్రి అమలు చేయడం అసాధ్యం. ప్రభుత్వానికి ఏటా దీనిపై పన్నుల రూపేణా 1811 కోట్ల రూ.లు వస్తోంది. రాష్ట్రంలోని బార్లకు హోల్‌సేల్‌, రిటైల్‌ సారాయి సప్లయి చేసే ప్రభుత్వ సంస్థ కేరళ స్టేట్‌ బెవరేజెస్‌ కార్పోరేషన్‌ (బెవ్‌కో) ఆదాయం ఏడాదికి రూ.1010 కోట్లు వస్తోంది. అది మూసేస్తే సేల్స్‌ టాక్స్‌, ఎక్సయిజ్‌ టాక్స్‌ రూపేణా రూ.825 కోట్లు పోతాయి. సంపూర్ణ మద్యనిషేధం అనేక రాష్ట్రాలలో విఫలమైంది. ఆంధ్రప్రదేశ్‌లో ప్రొహిబిషన్‌ వుండే రోజుల్లో కర్ణాటకకు వెళ్లి తాగేవారు. కల్తీ సారాయి తాగి అనేకమంది ఆరోగ్యాలు చెడగొట్టుకున్నారు. అందువలన దశలవారీగా పదేళ్లలో అమలు చేస్తామని ఊమెన్‌ ప్రకటించారు. ఈ పథకం ప్రకారం 2015 ఏప్రిల్‌ 1నుండి మొత్తం 730 లిక్కర్‌ బార్‌లు మూసేస్తారు. విదేశీ టూరిస్టులకు యిబ్బంది కలగకుండా ఫైవ్‌ స్టార్‌ హోటళ్లలో వున్న 20 బార్లు మాత్రం అనుమతిస్తారు. బెవ్‌కో సంస్థ తన ఔట్‌లెట్స్‌ను ఏడాదికి 10% చొప్పున మూసేస్తూ పోతుంది. ఇలా మూసేయడం వలన ఏటా 375 కోట్ల రూ.లు నష్టం వస్తుంది. 2025 నాటికి దాని కౌంటర్లు ఏవీ మిగలవు. సంవత్సరంలో 68 రోజులు - ఆదివారాలతో సహా - డ్రై డేగా ప్రకటించబడతాయి. ఇది వెంటనే అమలులోకి వస్తుంది. బెవ్‌కో సంస్థ యికపై ఘాటు మద్యాన్ని తక్కువగా సరఫరా చేసి, లైట్‌గా వుండేదాన్ని ఎక్కువగా పంపిణీ చేస్తుంది. ఆ విధంగా తాగుడు అలవాటును తగ్గించడానికి చూస్తుంది. 18 ఏళ్ల కంటె ఎక్కువ వయసువాళ్లకే లిక్కర్‌ అమ్మాలనే నిబంధనను మార్చి ఆ 18 ని 21 చేశారు. బార్లు యిప్పుడు పొద్దున్న 6 నుంచి అర్ధరాత్రిదాకా తెరిచి వుంచుతున్నారు. ఇకపై ఉదయం 8 నుండి రాత్రి 11 లోపునే పని చేయాలి. బెవ్‌ కో నుండి వచ్చే ఆదాయంలో 1% ఆదాయం వెచ్చించి మద్యపానం వలన కలిగే దుష్ఫలితాల గురించి ప్రచారం చేస్తారు.

ఈ పథకాన్ని వ్యతిరేకించడానికి ఎవరికీ ధైర్యం చాలలేదు. ఎప్పుడో పదేళ్లకు కాదు, యిప్పటికిప్పుడే చేయాలి అని పట్టుబడితే రాష్ట్రం ఆర్థికంగా కుప్పకూలిపోతుందని, టూరిజం దెబ్బతింటుందని, కల్తీ సారాయి ప్రవహిస్తుందని తెలుసు. గతంలో అనేక ప్రభుత్వాలు కమిటీలు వేయడం, ఆ సూచనలు అమలు చేయలేకపోవడం జరిగాయి. అందువలన యీ పథకం మాత్రం ఆచరణసాధ్యమా అని ఆశ్చర్యపడడం తప్ప ప్రతిపక్ష కూటమి ఎల్‌డిఎఫ్‌ యింకేం చేయలేకపోయింది. ఊమెన్‌ను విలన్‌గా చూపిద్దామనుకున్న సుధీరన్‌, మిత్రపక్షాలు కూడా గట్టిగా మాట్లాడలేకపోతున్నారు. మహిళా సంఘాలు ఊమెన్‌ను ప్రశంసలతో ముంచెత్తాయి. ఫైవ్‌ స్టార్‌ హోటళ్లను ఎందుకు మినహాయించారు? ఈ పక్షపాతమేల? అని కొందరు విమర్శిస్తున్నారు. వాస్తవానికి చూస్తే మద్యపానం వలన సమాజంలో కింది వర్గాలు నష్టపోతున్నంతగా పై వర్గాలు నష్టపోవడం లేదు. కింది వర్గాలకు తాగుడుపై అదుపు వుండటం లేదు. ఆదాయంలో చాలాభాగం దానికి వెచ్చిస్తున్నారు. పై వర్గాలలో ఆ సమస్య లేదు. అందర్నీ ఒకే గాటన కట్టి, పథకం అమలు కాకుండా చేస్తే దురదృష్టకరం. కేరళలో యిది అమలు కావడం మొదలుపెడితే తక్కిన రాష్ట్రాలు కూడా దశలవారీ నిషేధంపై దృష్టి పెట్టవచ్చు.

ఊహించినట్లుగానే 312 మంది బార్ల యజమానులు దీనిపై సుప్రీం కోర్టుకి వెళ్లారు. వారు యీ నెలాఖరులోగా వాదోపవాదాలు వినమని కేరళ హైకోర్టును, సెప్టెంబరు 16 లోగా అఫిడవిట్‌ను దాఖలు చేయమని కేరళ ప్రభుత్వాన్ని ఆదేశించింది. 9 పేజీల అఫిడవిట్‌లో ప్రభుత్వం తాము తమ ఎన్నికల మానిఫెస్టోలోనే దశలవారీగా ఫారిన్‌ లిక్కర్‌ ఉత్పత్తి, పంపిణీ తగ్గిస్తామని వాగ్దానం చేశామని చెప్పుకుంది. 'మార్చి 2013 వరకు నాలుగే నాలుగు స్టార్‌ హోటళ్లకు బార్‌ అనుమతి యిచ్చాం, కొత్త అబ్కారీ విధానంపై 2013 మార్చిలో ఏకసభ్య కమిటీని వేశాం, కోర్టు చెపితే తప్ప ఏ కొత్త బారుకి లైసెన్సు యివ్వలేదు, బెవ్‌కో చేత కొత్త బార్లు తెరిపించలేదు, అందువలన యిది యిప్పటికిప్పుడు ఎవరిమీదో కక్షతో చేసిన పని కాదు' అంటూ వివరించింది. కోర్టు వారి ఆలోచనాధోరణి ఎలా వుందన్నదానిపై చాలా విషయాలు ఆధారపడతాయి. ఈ లోగా ఊమెన్‌ ప్రభుత్వం మద్యపానం తగ్గించే విషయంలో తమ చిత్తశుద్ధిని చాటుకోవడానికి సెప్టెంబరు 17 నాటి కాబినెట్‌ సమావేశంలో మద్యంపై 20%, పొగాకు ఉత్పాదనలపై 8% పన్నులు పెంచుతూ నిర్ణయం తీసుకుంది. 'ప్రభుత్వాదాయంలో 22% మద్యవ్యాపారం నుండే వస్తోంది కదా, ఇప్పటికే కేంద్రం నుండి రూ. 6900 కోట్లు అప్పు తీసుకుంది కదా, ఈ నెలలోనే రూ. 100 కోట్లు ఓవర్‌డ్రాఫ్టు తీసుకుంది కదా, మద్యనిషేధం అమలు చేస్తే ప్రభుత్వం ఎలా నడపగలరు?' అనే విమర్శ తట్టుకోవడానికి కొన్ని పొదుపు చర్యలు ప్రకటించారు. మంత్రులందరూ తమ జీతాలను 20% తగ్గించుకుంటారట. మరీ అవసరమైతే తప్ప విదేశీయానాలు చేయరట. ఇలా ఖర్చు తగ్గించి, యింకో పక్క ఆదాయం పెంచడానికి ప్రభుత్వం నీటిపై, భూమిపై కూడా పన్నులు పెంచుతుందట. ఇలా యీ కథ ఎక్కడో మొదలై ఎన్నెన్నో మలుపులు తిరుగుతోంది. కోర్టు తీర్పు వచ్చాక దానిపై తక్కిన పర్యవసానాలు ఆధారపడి వుంటాయి. ఎమ్బీయస్‌ ప్రసాద్‌ (సెప్టెంబరు 2014)

సెప్టెంబరు 21-22 వీక్లీకై

ఎమ్బీయస్‌ : హైదరాబాద్‌ బ్రాండ్‌ యిమేజి చెడగొడుతున్నదెవరు?

హైదరాబాదు బ్రాండ్‌ యిమేజి చెడిపోతోందని తెరాసవారు తెగ యిదవుతున్నారు. ఇది దానంతట అదే అవటం లేదని, కుట్రలో భాగంగా జరుగుతోందని కూడా నమ్మారు. ఆ పై కుట్రదారు చంద్రబాబు అని కూడా కనుగొన్నారు. ఈ మిషన్‌కు బ్రాండ్‌ అంబాసిడర్‌ రేవంత్‌ రెడ్డి అని కూడా వెల్లడించారు. రేవంత్‌ రెడ్డికే యీ కితాబు దక్కడానికి కారణం - రాష్ట్రంలో ప్రతిపక్ష నాయకులుగా పనిచేస్తున్నవారు కిషన్‌ రెడ్డి, రేవంత్‌ రెడ్డిలే. తక్కిన వారందరూ నోరెత్తకుండా అప్పుడప్పుడు సణుగుళ్లతో సరిపెడుతున్నారు. ఆంధ్రలో బాబుపై అనునిత్యం యాగీ చేసే వైకాపా, తెలంగాణలో కిమ్మనదు. అంటే తెలంగాణను పూర్తిగా తెరాసకు ధారాదత్తం చేసేసినట్లేనా? లేక ఒప్పందాలేమైనా వున్నాయా? ఇక కాంగ్రెసుకి బలం పూర్తిగా నశించలేదని మెదక్‌ ఉపయెన్నికలో ద్వితీయస్థానం రుజువు చేసింది. అయినా వారిలో చైతన్యం లేదు. ఉద్యమం నడిచినంత కాలం కెసియార్‌ తమను ఎంత పడతిట్టినా పన్నెత్తి ఒక్కమాట అనలేదు. అల్టిమేట్‌గా ఆయన కాంగ్రెసులో చేరి, తమపై పెత్తనం చేస్తాడు, అనవసరంగా పేచీ తెచ్చుకోవడం దేనికి అనుకుంటూ. అదేమీ జరగలేదు. కానీ వీళ్లు యిప్పటికీ గట్టిగా ఏమీ అనటం లేదు. తెలంగాణ ప్రజలంతా కెసియార్‌ను దేవుడిగా భావిస్తున్నారు, అతనికి వ్యతిరేకంగా మాట్లాడితే మనం చెడ్డవాళ్లమవుతాం అనుకుంటున్నారు కాబోలు. వాళ్లు భ్రమల్లోంచి ఎప్పుడు బయటపడతారో తెలియదు. ఇక కిషన్‌రెడ్డి మాత్రం విమర్శలు చేస్తూ తన పార్టీ ఉనికి కాపాడుకుంటున్నారు. ఎప్పుడు తెరాసలోకి దూకాలో ముహూర్తాలు పెట్టించుకున్న ఘటాలు టిడిపిలో కూడా చాలా వున్నాయి కాబట్టి టిడిపి నాయకుల్లో చాలామంది మౌనంగానే వుంటున్నారు. తెరాసలో కొన్నాళ్లుండి వచ్చిన రేవంత్‌ ఛస్తే అటువైపు వెళ్లకూడదని గట్టిగా అనుకున్నారేమో, తెగించి తెరాసను తూర్పారబడుతున్నారు.

తాజా వివాదం మెట్రోది. పూర్వాపరాలు అందరికీ తెలుసు. ఎలైన్‌మెంట్‌ మార్చడానికి ఎల్‌ అండ్‌ టి ఒప్పుకుంది అని మీడియాకు లీకులు యిచ్చిన ప్రభుత్వం మూణ్నెళ్లయినా వాళ్లను పిలిచి మాట్లాడకపోవడమేమిటి? మా ఉద్దేశం యిది, మారిస్తే అదనంగా ఎంతవుతుంది, మేం ఎంత భరించాలి అని లేఖ రాయకపోవడమేమిటి? కంపెనీవాళ్లు పేపర్లో చదివి తెలుసుకోవాలా? ప్రతిష్టాత్మకమైన మెట్రో ప్రాజెక్టు 200 కి.మీ. వరకు లైన్లు వేయిస్తాం, పాత ప్రభుత్వాధినేతలకు తలకాయ లేక యింత చిన్నగా ప్లాన్‌ చేశారు అని ప్రకటనలు యివ్వగానే సరిపోయిందా? అసలు హైదరాబాదువాసులు మెట్రోను ఆదరిస్తారో లేదో టిక్కెట్లు, పార్కింగ్‌ చార్జిలు చూశాక తెలుస్తుంది. ఎంఎంటిఎస్‌ స్టేషన్లలోనే ఒక్కో చోట ఒక్కోలా వసూలు చేస్తున్నారు. పాస్‌ అయితే ఫర్వాలేదు కానీ, విడిగా వెళ్లేటప్పుడు యింత యిచ్చుకునే బదులు బస్సెక్కితే చౌక అనే కాలిక్యులేషన్లు వేస్తున్నారు జనాలు. డబ్బు విషయంలో నగరవాసుల కంటె పట్టణవాసులు, వారి కంటె గ్రామవాసులు మరీ గట్టిగా వుంటారు. హైదరాబాదు నుండి 200 కి.మీ.లంటే గ్రామవాసులు కూడా ఎక్కితేనే గిరాకీ వుంటుంది. వాళ్లు యింత ఖరీదైన మెట్రోను ఆదరిస్తారా అనేది సందేహం. (ఆంధ్రరాష్ట్రంలో ఏకంగా ఐదు చోట్ల మెట్రో అనేస్తున్నారు. ఊళ్లకు వూళ్లు షేర్‌ ఆటోల్లో వెళ్లిపోయే జనాలు మెట్రో వంటి ఖరీదైన సాధనాన్ని వాడతారా? ప్రాజెక్టు చేపట్టడానికి ఏ కంపెనీ ఐనా ముందుకు వస్తుందా? ఒకవేళ వస్తే ఎన్ని హిరణ్యాక్షవరాలు కోరుతుందో!?) 200 కి.మీ.ల మాట అలా వుంచండి, ఉన్నదైనా పూర్తి చేయనివ్వాలి కదా. గబగబ పిలిచి నచ్చచెప్పాలి కదా. అదేం లేదు. చూసి చూసి విసుగెత్తి సెప్టెంబరు 10 న ఎల్‌ అండ్‌ టివారు లేఖ రాశారు. దానికైనా స్పందించాలా? లేదే. తెల్లారితే 'నెల్లాళ్లలో చెట్లు నాటించమని కెసియార్‌ అధికారులను ఆదేశించారు, బోరు బావులు తవ్వించమని హుంకరించారు, కబ్జా అయిన చెఱువులను తిరిగి స్వాధీనం చేసుకోమని హెచ్చరించారు, ఛత్తీస్‌గఢ్‌ నుండి విద్యుత్‌ను జేబులో పెట్టుకుని రమ్మనమని ముగ్గుర్ని తోలారు..' వంటి వార్తలే వస్తున్నాయి కదా. మెట్రో గొడవేమిటో చూడండి, కంపెనీ వాళ్లు చాలా ఘాటుగా రాశారు అని సిఎం గారు ఒక్కరికీ చెప్పలేదా?

కంపెనీవారు వారం ఓపిక పట్టి ప్రభుత్వంలో చలనం రావాలంటే మీడియాను ఆశ్రయించడమొకటే మార్గం అనుకున్నారు. తమ లేఖను లీక్‌ చేశారు. ప్రభుత్వం కదిలింది. వాళ్లను పిలిచి మాట్లాడింది. మార్పుచేర్పుల విషయం ఏమీ తేలలేదు కానీ కంపెనీకి తమ ఉద్దేశం మాత్రం తెలిపింది. చర్చల ప్రక్రియంటూ ప్రారంభమైంది కాబట్టి ఎప్పటికో అప్పటికి ఎలాగో అలాగ తేలవచ్చు. ఈ ప్రారంభానికే కంపెనీ అంత స్టెప్‌ తీసుకోవలసి రావడం విషాదకరం. ఇక్కడ రెస్పాన్సివ్‌ గవర్నమెంట్‌ లేదు అనే సంకేతం యిన్వెస్టర్లకు వెళుతుంది. సింగిల్‌ విండో పెడతాం, ఛేజింగ్‌ సెల్‌ పెడతాం, షంషాబాద్‌ ఎయిర్‌పోర్టులో డబ్బు సంచులతో ఎవడైనా దిగగానే వాణ్ని వెంటాడి, పెట్టుబడి పెట్టేదాకా వదిలిపెట్టం అని చెప్పుకుంటూనే యిప్పటికే యింత యిన్వెస్ట్‌ చేసిన కంపెనీతో యిలా వ్యవహరించడం వలన హైదరాబాదు యిమేజికి డామేజి చేసినట్లు కాదా? కావాలని చేసిన పొరబాటు కాకపోవచ్చు, ఏదో అశ్రద్ధ, ఉదాసీనత, యిది చేస్తే నాకేంటంట? అనే ఆలోచన - ఏదైనా కావచ్చు, జరిగిపోయింది జరిగిపోయింది యికపై హుషారుగా వుంటే సరిపోతుంది అనుకుని వూరుకుంటే ఉత్తమంగా వుండేది. కానీ యీ లేఖ యిలా బయటకు రావడం వెనక్కాల కుట్ర వుంది అంటూ యాగీ చేసుకుంది తెరాస సర్కారు. ఎల్‌ అండ్‌ టి చంద్రబాబుకి సన్నిహితులు కాబట్టే యిదంతా అనే వాదన తెచ్చారు.

వ్యాపారస్తుడికి అధికారంలో ఎవరుంటే వారే సన్నిహితులు. 'హైటెక్‌ సిటీతో బాటు, టిడిపి ఆఫీసు కూడా కట్టిపెట్టారు' అంటే అది టిడిపి అధికారంలో వున్నప్పుడు చేసింది. గత పదేళ్లగా వాళ్లు టిడిపికి ఏం కట్టిపెట్టారట? ఈ మెట్రో అదనపు ఖర్చు మేం భరిస్తాం అని కెసియార్‌ అంటే వాళ్లు తెరాసకు వరంగల్‌లో భవనం కట్టి యివ్వవచ్చు. వాళ్లు ఏ పార్టీతోనూ చెడగొట్టుకోరు. ఎవరు ఎప్పుడు అధికారంలోకి వస్తారో ఎవరికి ఎఱుక? అయినా కెసియార్‌ ఎల్‌ అండ్‌ టి పై పగబట్టినట్టున్నారు. కంపెనీ వాళ్లను పిలిచి 'మీరు పోతే పొండి, మీలాటి కంపెనీలు ప్రపంచంలో 190 వున్నాయి, మీ డబ్బు మీ మొహాన పడేసి వాళ్లను తెచ్చుకుంటాం' అని కడిగిపారేసినట్లు, వాళ్లు క్షమాపణలు చెప్పుకున్నట్లు లీకులు వచ్చాయి. ఆ విధంగా కెసియార్‌ యిగో తృప్తి పడిందేమో కానీ, ఎల్‌ అండ్‌ టి వారు ఘనులు. కేంద్రంలో ఏ చక్రం తిప్పారో ఏమో కానీ హైదరాబాదు మెట్రోను వేరే చట్టం కింద తీసుకుని వచ్చారు. ఇకపై కేంద్రమే దీన్ని పర్యవేక్షిస్తుందట. ఎలైన్‌మెంట్‌ మార్చడం రాష్ట్రప్రభుత్వానికి అలవి కాదట. కేంద్రం యిలాటి స్టెప్‌ తీసుకుందంటే అర్థం - తెరాస ప్రభుత్వ వ్యవహారంపై అనుమానపడుతోందని! మెట్రో, మై హోమ్‌ తగాదా గురించి రేవంత్‌ రెడ్డి ఏవో సాక్ష్యాలు బయటపెడతానంటున్నారు. ఇలాటివి ఏ రాష్ట్రంలోనైనా తప్పవు. వాటి సంగతి ఓ పట్టాన తేలదు. వాటిపై కేంద్రం స్పందించిందని అనుకోను. కృష్ణా, గోదావరీ నదీ జలాలు, హైదరాబాదులో శాంతిభద్రతలు.. యిలా అన్నీ కేంద్రం తన చేతిలో తీసేసుకుంటోంది. తాజాగా మెట్రో కూడా!

కోర్టులు కూడా తెరాస ప్రభుత్వానికి మొట్టికాయలు వేస్తున్నాయి. స్థానికతకు 1956 నిబంధన సబబు కాదని తెలంగాణ నాయకులే అనేకమంది అన్నారు. అఖిలపక్షం ఏర్పాటు చేసి నిర్ణయించమని విజ్ఞప్తి చేశారు. మీతో అడిగేదేమిటని కెసియార్‌ వ్యవహరించారు. పిల్‌ దాఖలైంది. హై కోర్టు నిప్పులు కక్కింది. తెలంగాణ భారతదేశం వెలుపల వుందా? ఇప్పుడు దీన్ని అనుమతిస్తే రేపు ప్రతీ రాష్ట్రం యిలాటి చట్టమే పాస్‌ చేస్తాయి, దీన్ని అనుమతించే ప్రశ్నే లేదు అని కరాఖండీగా చెప్పింది. రాజ్యాంగం ప్రకారం చెల్లుబాటు కాని రూలు పెట్టమని కెసియార్‌కు సలహా యిచ్చిన సలహాదారులెవరో మరి! సర్కారు ఏర్పడగానే ఉద్యమకాలంలో తనకు సాయపడిన మేధావులందరికి యిలాటి పోస్టులిచ్చి కూర్చోబెట్టారు. వాళ్లు యిచ్చే సలహాలు యింత అందంగా వుంటున్నాయి. వాళ్లిచ్చిన మరో సలహా వాహనాల రీ రిజిస్ట్రేషన్‌. అసలు ఏ చట్టం కింద మీరు యిలా డిమాండ్‌ చేస్తున్నారు చెప్పండి అని కోర్టు అడిగితే ప్రభుత్వప్రతినిథి గుటకలు మింగాడు. కొత్త వాహనాలకు తప్ప పాత వాహనాల జోలికి వెళ్లవద్దు అని కోర్టు చేత గట్టిగా చెప్పించుకున్నారు. ఇక అక్కడితో ఆగాలి. అబ్బే, దీని కంటె పై కోర్టుకి వెళతాం అంటున్నారు. నిరభ్యంతరంగా వెళ్లవచ్చు. చట్టపరంగా ఆ హక్కు వుంది. కానీ వాళ్లు యింతకంటె భిన్నమైన తీర్పు యిస్తారనుకోవడానికి లేదు. స్థానికతకు ప్రతీ రాష్ట్రంలోను ఓ ఫార్ములా వుంది. మన రాష్ట్రంలో వచ్చే పదేళ్లదాకా అమలు కావలసిన రాష్ట్రపతి ఉత్తర్వు వుంది. దాన్ని పక్కకు పడేసి ఎప్పుడో 60 ఏళ్ల క్రితం డాక్యుమెంట్లు పట్టుకుని రా, లేకపోతే నువ్వు ఔట్‌ అనడం సమంజసంగా లేదని ఎవరైనా చెప్తారు. ఆంధ్రమూలాలున్నవారి వద్ద ప్రభుత్వం పన్నులు వసూలు చేస్తోంది. కానీ సంక్షేమానికి వచ్చేసరికి నువ్వు మా పౌరుడివి కాదు పొమ్మంటోంది. ఈ ఎనామలీని అధిగమించిన నాడే కోర్టులు వీళ్ల మాట వింటాయి.

కోర్టులు ప్రదర్శించిన విజ్ఞత చదువులు చెప్పే చుక్కా రామయ్యగారు కనబరచలేదు. ''ఆంధ్రభూమి''లో వ్యాసం రాస్తూ ''ఫీజు రీ యంబర్స్‌మెంటు ద్వారా విద్యకు ఆర్థికసహాయం చేయడం పెట్టుబడిగా భావిస్తున్నారు, ఇది జిడిపి పెరగడానికి దోహదపడుతుంది. దీనికి కేంద్రం కూడా సాయపడితే మంచిది..' అంటూ మంచి పాయింట్లు రాస్తూనే తెరాస ప్రభుత్వం చూపుతున్న వివక్షతను సమర్థించారు - 'ఆర్థిక యిబ్బందుల వలన అత్యవసరమైన వారికే యీ సౌకర్యం అందించడానికి ప్రయత్నం చేస్తూంటే అపార్థం చేసుకుంటున్నారు. 1956 కన్నా ముందున్న వారి పిల్లలు ఫస్ట్‌ లెర్నర్స్‌ కాబట్టి రాష్ట్రప్రభుత్వం ఆ విధంగా అటువైపు మొగ్గు చూపటం భావ్యం' అన్నారు. అంటే 1956 కన్నా ముందున్న వారి పిల్లలు యిప్పటిదాకా అక్షరాస్యతకు నోచుకోలేదా? మరి ఆ గణాంకాలు ఎలా పెరిగాయి? ఆర్థికస్థితి బాగా లేనివారే కదా ఫీజు రియంబర్స్‌మెంట్‌ అడిగేది. రాష్ట్రపౌరుల్లో కొందరికి మాత్రమే అందిస్తే మొత్తం జిడిపి ఎలా పెరుగుతుంది? బతకమ్మకు నిధులుంటాయి, పుష్కరాలకు నిధులుంటాయి, చదువుకి మాత్రం వుండవు. గణాంకాలు తీసినపుడు 1956కి ముందున్న వారిని మాత్రమే లెక్కలోకి తీసుకుని, తక్కినవాళ్లంతా మనుష్యులు కారని జీవో పాస్‌ చేస్తే అప్పుడు మాత్రమే జిడిపిలో వృద్ధి కనబడుతుంది.

ఈ విషయంలో ప్రభుత్వాన్ని సమర్థించిన చుక్కా రామయ్యగారు, పొత్తూరి వెంకటేశ్వరరావుగారు, హరగోపాల్‌ వంటి మేధావులు తమ సమావేశానికి వచ్చేసరికి దుయ్యబట్టారు. సుందరయ్య విజ్ఞాన కేంద్రం దరిదాపులకు రాకుండా తరమడంతో కెసియార్‌వి ఫాసిస్టు పోకడలన్నారు. వీళ్లంతా తెలంగాణ కోసం కలవరించి, పలవరించినవారే. ఏర్పడబోయే తెలంగాణ ఎలా వుంటుందో వీరి దూరదృష్టికి అందలేదా? ఇది అన్యాయం కదమ్మా అని తెలంగాణ సంస్కృతీమాత కవితను టీవీ ఇంటర్వ్యూలో అడిగితే ''తెలంగాణ ఏర్పడితే నక్సలిజం పెరుగుతుంది. విభజన జరిగితే రాజధానిలో శాంతిభద్రతలు గవర్నరు చేతిలో వుండాలి' అని కేంద్రం భావించి, ఆ మేరకు గవర్నరుకు అప్పగించింది. వద్దని మేం వెళ్లి కొట్లాడాం. ఇలాటి సమావేశాలు జరిగితే రాజ్‌నాథ్‌ వద్ద మేం తలెత్తుకోలేం.'' అని వాదించింది. అంటే యిది సంఘవ్యతిరేక శక్తుల కార్యకలాపం అని ఆవిడ తేల్చేసినట్లేగా. ప్రజాస్వామ్యంలో అందరికీ మాట్లాడే హక్కు వుంటుందనుకుంటాం. పోరాటాల తెలంగాణలో మరింత వుంటుందని నమ్మబలికారు. ఉండదని యీ సంఘటన తేల్చి చెప్పింది. సెప్టెంబరు 17 న మన రాష్ట్ర హోం మంత్రి నిజాంను కీర్తించారంటే కీర్తించరా మరి! ఆయన అడుగుజాడల్లోనే నడుస్తున్నారు కదా! అందుకే కదా మీడియా గొంతు నొక్కింది కూడా. అంతా ఎంఎస్‌ఓలకు ఛానెల్స్‌కు మధ్య వ్యవహారం అని చెప్తూ వుంటే సరిపోతుందా? అదే నిజమనుకున్నా ఇరుపక్షాలను కూర్చోబెట్టి పరిష్కారం చూపవలసిన బాధ్యత లేదా? ఎంఎస్‌ఓలకు యింతింత అధికారాలు దఖలు పడితే వాళ్లు రేపు మరో ఛానెల్‌తో కూడా యిలా వ్యవహరించరన్న నమ్మకం ఏమిటి? ఈ రోజు వాళ్లు మీ చేతిలో వున్నారు, రేపు ఎవరైనా వాళ్లను వశపరుచుకుంటే..?

ఇలాటి ఘర్షణాపూర్వక వాతావరణంలో పెట్టుబడులు కురుస్తాయని ఎవరనుకుంటాం? అన్నిటి కంటె ముఖ్యం విద్యుత్‌ కొరత. మళ్లీ కోతలు ప్రారంభమయ్యాయి. పరిశ్రమలకు వారానికి ఒక రోజు పవర్‌ హాలీడే, రాజధానిలో నాలుగు గంటలు, గ్రామాల్లో 12 గంటలు. ప్రతీ గ్రామాన్ని డెవలప్‌మెంట్‌ హబ్‌గా చేస్తామంటూ ప్రకటనలు. ఎలా చేస్తారు? ఏం పెట్టి చేస్తారు? విద్యుత్‌ లేకపోతే ఉత్పత్తి తద్వారా ఆదాయం తగ్గిపోదా? హైదరాబాదును విశ్వనగరం అని చెప్పగానే సరిపోతుందా? బ్రాండ్‌ యిమేజి అమాంతం పెరిగిపోతుందా? 2009 ప్రకటన తర్వాత నుండి హైదరాబాదు ప్రగతి కుంటుపడుతూ వచ్చింది. ఇప్పుడు మరీ కుంటుతోంది. ఇళ్లు ఖాళీ అవుతున్నాయి. హాస్టళ్లు బోసిపోతున్నాయి. కాలేజీలు బావురుమంటున్నాయి. రేవంత్‌ రెడ్డి ఒంటిచేత్తో యివన్నీ చేయగలిగారంటే ఆయన్ని మానవాతీతుడనే అనాలి. - ఎమ్బీయస్‌ ప్రసాద్‌ (సెప్టెంబరు 2014)

సెప్టెంబరు 29 ఎమ్బీయస్‌ : మహారాష్ట్రలో ఎవరికి వారే

మహారాష్ట్ర ఎన్నికల సందర్భంగా చాలా చిత్రాలు జరిగాయి. పాతికేళ్లగా నడుస్తున్న బిజెపి-శివసేన స్నేహబంధం తెగిపోయింది. దశాబ్దాలుగా వున్న కాంగ్రెసు- ఎన్‌సిపి బంధమూ పుటుక్కుమంది. పైకి నిరాకరిస్తున్నా బిజెపి, ఎన్‌సిపి రహస్యంగా ఒప్పందాలు కుదుర్చుకుంటాయనే వదంతి వినిపిస్తోంది. ఎన్‌సిపికి గ్రామాలలో పట్టు వుందని, బిజెపికి పట్టణఓటర్లలో బలం వుందని, యిద్దరూ కలిసినా ఒకరి ఓట్లను మరొకరు కొల్లగొట్టరని అంచనా. బిజెపి, శివసేన విషయంలో యిద్దరి ఓటు బ్యాంక్‌ దాదాపు ఒకటే. అందువలన ఒక స్థాయికి మించి వారు ముందుకు సాగలేకపోతున్నారు. కాంగ్రెసు-ఎన్‌సిపి కూటమిని గెలవలేకపోతున్నారు. ఇటీవలి పార్లమెంటు ఎన్నికలలో మోదీ హవాతో వారి కూటమి ఘనవిజయం సాధించడంతో, బిజెపికి ఆత్మవిశ్వాసం పెరిగింది. కూటమి నాయకత్వాన్ని శివసేననుంచి లాక్కోవాలని చూసింది. 2009 ఎన్నికలలో శివసేన 169 సీట్లలో పోటీ చేయగా బిజెపి 119లో మాత్రమే చేసింది. ఈ సారి అన్నే సీట్లు యిస్తానని శివసేన అంది. బాల ఠాకరే తను ముఖ్యమంత్రి అవుదామని ఎన్నడూ అనుకోలేదు. తన అనుచరుణ్ని ముఖ్యమంత్రిని చేసి అతన్ని తన కనుసన్నల్లో వుండేట్లు చూసుకున్నాడు. ఉద్ధవ్‌కు యిలాటి శషభిషలు లేవు. తను స్వయంగా ముఖ్యమంత్రి అవుదామనుకుంటున్నాడు. బిజెపికి ఎక్కువ సీట్లు యిచ్చి, వాళ్లు తమకంటె ఎక్కువ సీట్లు గెలిస్తే ముఖ్యమంత్రి పదవి బిజెపి తన్నుకుపోతుంది. అందుకే 119 అంకె దాటనని మొండికేశాడు. అయితే మోదీ, అమిత్‌ కలిసి ఉద్ధవ్‌కు బుద్ధి చెప్పాలని నిశ్చయించుకుని కూటమి విచ్ఛిన్నం చేసేశారు.

చాలాకాలంగా బిజెపి నాయకులు శివసేనకు అమితమర్యాదలు సలిపారు. మహారాష్ట్రలో బిజెపిని ఒక స్థాయికి తెచ్చిన ప్రమోద్‌ మహాజన్‌ బాల ఠాక్రే నివాసమైన మాతోశ్రీకి వెళ్లి తరచుగా మంతనాలు జరిపేవాడు. అతను పోయాక గోపీనాథ్‌ ముండే కూడా. ఆడ్వాణీ, సుష్మా స్వరాజ్‌.. యిలా ఏ జాతీయ నాయకుడు ముంబయి వచ్చినా తొలుత మాతోశ్రీకి వెళ్లి ఠాకరే ను దర్శించుకుని ఆ తర్వాత తమ పార్టీ ఆఫీసుకి వెళ్లేవారు. మోదీ అలాటి మర్యాదలు పాటించలేదు. బాల ఠాక్రే పోయినపుడు అంత్యక్రియలకు గైరుహాజరైన మోదీపై శివసేనవారికి సదభిప్రాయం లేదు. ప్రధాని అభ్యర్థి గురించి బిజెపిలో చర్చ జరుగుతున్నపుడు శివసేన సుష్మా స్వరాజ్‌ అయితే బాగుండును అని సూచించింది. మోదీ యిలాటివి మర్చిపోయే రకం కాదు. అమిత్‌ షా బిజెపి అధ్యక్షుడయ్యాక ముంబయి వెళ్లినపుడు తన పార్టీ ఆఫీసుకే డైరక్టుగా వెళ్లాడు. తర్వాతైనా మాతోశ్రీవైపు తొంగి చూడలేదు. తర్వాతి పర్యటనల్లో వెళ్లినా శివసేనతో స్నేహంగా వుండే రాష్ట్రస్థాయి నాయకుడు ఎవరూ లేకుండా పోయారు. నితిన్‌ గడ్కరీకి ఉద్ధవ్‌ కంటె రాజ్‌ ఠాకరే తో స్నేహం ఎక్కువ. ఆ మాటకొస్తే మోదీ, అమిత్‌ కూడా ఒకప్పుడు రాజ్‌నే సమర్థించారు. ఇవన్నీ ఉద్ధవ్‌ మర్చిపోలేదు.

ఇలాటి పరిస్థితుల్లో వాళ్లిద్దరి మధ్య సఖ్యత కొనసాగితేనే ఆశ్చర్యం. మొన్ననే ఉత్తర ప్రదేశ్‌ ఉపఎన్నికలలో కంగు తిన్నాం కదా, మహారాష్ట్రలో ఒంటరిగా వెళ్లడం మితిమీరిన ఆత్మవిశ్వాసంగా పరిణమిస్తుందేమోనని అనుమానాలు వ్యక్తం చేసిన బిజెపి నాయకులకు అమిత్‌ షా తను జరిపించిన సర్వే ఫలితాలను చూపించారట. బిజెపి ఒంటరిగా పోటీ చేసినా అధిక స్థానాలు గెలవగలదని ఆ సర్వే చెప్పిందట. బిజెపి ప్రస్తుతం వున్న దూకుడులో హరియాణాలో లోక్‌హిత్‌ కాంగ్రెస్‌ అనే మిత్రపక్షాన్ని పోగొట్టుకుంది. పంజాబ్‌లో మిత్రపక్షమైన అకాలీదళ్‌ హరియాణాకు వచ్చేసరికి బిజెపిని సమర్థించటం లేదు. అయినా బిజెపి తన పంథాలో వెళుతూ సొంతంగా బలపడదలచుకుంది. అయితే మహారాష్ట్రలో దీన్ని గుజరాతీ-మరాఠీ వివాదంగా మలుస్తున్నారు. ముంబయిలో అన్ని రంగాలలో గుజరాతీలదే ఆధిక్యత. మహారాష్ట్రులకు వాళ్లను చూస్తే అసూయ, కన్నెఱ్ఱ. ఇప్పుడు మోదీ-అమిత్‌ యిద్దరూ గుజరాతీలు కావడంతో మరాఠీ ఆత్మగౌరవానికి ప్రతీకగా నిలచిన శివసేనను అణచడానికి గుజరాతీ లాబీ చూసిందని, కానీ మరాఠా వీరుడు ఉద్ధవ్‌ దాన్ని తిప్పి కొట్టాడని మరాఠీ మీడియాలో ప్రచారం జరుగుతోంది. 'మరాఠీలను లొంగదీసుకోవాలని ఔరంగ్‌జేబ్‌ నుండి అనేకమండి ఢిల్లీ రాజులు ప్రయత్నాలు చేశారు, విఫలులయ్యారు. మేం ఛత్రపతి శివాజీ వారసులం' అని శివసేన అధికార పత్రిక ''సామ్నా'' గర్జిస్తోంది. రేపు బిజెపి రాజ్‌ ఠాకరే పార్టీతో పొత్తు కుదుర్చుకుంటే అప్పుడేం చెప్తారో తెలియదు.

ఎదుటివాడి కంటె తాను గొప్ప అని చూపుకోవాలని ఉద్ధవ్‌, రాజ్‌ ఎప్పుడూ పోటీ పడుతూ వచ్చారు. ఇప్పటిదాకా రాజ్‌ పార్టీ ఎన్నో కొన్ని సీట్లు గెలుస్తూ వచ్చింది. కానీ మొన్న పార్లమెంటు ఎన్నికలలో నిలబడిన 10 సీట్లలో ఓడిపోవడంతో ప్రత్యర్థి ఉద్ధవ్‌కి ధైర్యం పెరిగింది. తన పార్టీ తరఫున మ్యానిఫెస్టో విడుదల చేశాడు. బాల్‌ ఠాకరేకు మ్యానిఫెస్టోలపై నమ్మకం వుండేది కాదు. అవన్నీ బోగస్‌ అనేవాడు. కానీ ఉద్ధవ్‌ మాత్రం 'విజన్‌ డాక్యుమెంట్‌' అంటూ - మన తెలుగు రాష్ట్రాల నుండి స్ఫూర్తి పొందాడో ఏమో - ఎనిమిది జిల్లాల్లో ఎనిమిది సెక్టార్లలో ఎనిమిది హబ్స్‌ పెడతానని వాగ్దానం చేశాడు. పుణెలో ఐటీ, ఆటోమొబైల్‌, కొల్హాపూర్‌లో ఫౌండ్రీ, యింజనీరింగ్‌, నాశిక్‌లో డిఫెన్సు సామగ్రి.. యిలా. వీటి లైసెన్సులకై సింగిల్‌ విండో పెడతానని కూడా చెప్పాడు. రాజ్‌ ఠాకరే పార్టీ దీన్ని అపహాస్యం చేసింది. డిఫెన్సు అనేది కేంద్రం అజమాయిషీలోకి వస్తుంది. వాటి గురించి యితనేం నిర్ణయించగలడు? పైగా పుణెలో, కొల్హాపూర్‌లో అతను చెప్పిన పరిశ్రమలు యిప్పటికే వున్నాయి అంటూ. రైతులు మార్కెట్‌యార్డ్‌కు వెళ్లి డైరక్టుగా అమ్మే ఏర్పాటు చేస్తామని చేసిన వాగ్దానం కూడా విమర్శకు గురైంది. ''చిన్న రైతు ప్రతీ మూణ్నెళ్లకు 5-6 వేల కిలోల ఉల్లిపాయలు వేసుకుని మార్కెట్‌ యార్డుకి వెళ్లి కొనేవాడు దొరికేదాకా ఎన్నాళ్లు అక్కడ కూర్చుంటాడు? వ్యవస్థను మార్చడం అంత సులభం కాదు. శివసేన నాయకులందరూ పట్టణప్రాంతాల వాళ్లు. గ్రామీణుల సమస్యలు వారికి తెలియవు.'' అన్నారు విమర్శకులు.

రాజ్‌ ఠాకరే పార్టీ కూడా యింతకంటె ధాటీగా మ్యానిఫెస్టో తయారుచేసింది. ''ఇది పూర్తయ్యేసరికి ప్రపంచం అసూయపడే స్థాయికి మహారాష్ట్ర చేరుతుంది.'' అని వాళ్లు చెప్పుకుంటున్నారు. రోడ్లు, విద్యుత్‌, తాగునీరు, సాగునీరు, గ్రీన్‌ పవర్‌ జనరేషన్‌.. మామూలే! మన రెండు రాష్ట్రాలలో మనం రోజూ వినేదే! చివరకు బిజెపి రాజ్‌తో బంధం కుదుర్చుకుంటుందో లేదో గట్టిగా చెప్పలేం. ఎందుకంటే ఉత్తరాది వాళ్లపై ఒంటికాలిపై లేచే నాయకుడిగా రాజ్‌ కున్న యిమేజి తను బలపడదామనుకుంటున్న యుపి, బిహార్‌లలో బిజెపికి ప్రతిబంధకంగా పరిణమిస్తుంది. అందువలన ఎవరితో కుదుర్చుకున్నా లోపాయికారీ ఒప్పందాలే కుదుర్చుకోవాలి.

రాజ్‌ ఠాకరే మాత్రం గుజరాతీల పెత్తనం అంటూ బిజెపిపై మండిపడ్డాడు. వాళ్లు ఛీ పొమ్మన్నా ఇంకా కేంద్ర కాబినెట్‌లో శివసేన మంత్రి అనంత్‌ గీతే కొనసాగడం పరువుతక్కువ అన్నాడు. ఇటీవలే కూటమిలో చేరిన టిడిపికి సివిల్‌ ఏవియేషన్‌ వంటి ముఖ్య శాఖ యిచ్చి, పాతికేళ్ల మిత్రపక్షంగా వుండి 18 మంది ఎంపీలున్న తమకు ఒకే ఒక్క మంత్రి పదవి (భారీ పరిశ్రమలు) యిచ్చి సరిపెట్టడమేమిటని శివసేన యిప్పటికే బిజెపిపై అలిగి వుంది. రాజ్‌ యిలా అనగానే 'నువ్వు రిజైన్‌ చేసేయ్‌' అని అనంత్‌ను ఆదేశించింది. అయితే అతను నిరాకరించాడు. మోదీ అమెరికా నుండి తిరిగి వచ్చాక చూద్దాం అన్నాడు. మరాఠీ గౌరవాన్ని కాపాడం యిలాటి బలహీనమైన శివసేన వలన కాదు, రాజ్‌ వలననే జరుగుతుంది అనే ప్రచారం మహారాష్ట్రలో జరిగితే శివసేన, బిజెపి రెండూ నష్టపోతాయన్న భయం పట్టుకున్నట్టుంది. ఎన్నికల అనంతరం మా మధ్య పొత్తు కుదరవచ్చు అంటూ నితిన్‌ గడ్కరీ ప్రకటన చేశాడు. శివసేన కూడా మెత్తబడి అనంత్‌ను కాబినెట్‌లోనే కొనసాగు అంది. ఇదీ యిప్పటిదాకా జరిగిన డ్రామా. - ఎమ్బీయస్‌ ప్రసాద్‌ (సెప్టెంబరు 2014)

సెప్టెంబరు 30 ఎమ్బీయస్‌ : మోదీ సూపర్‌మ్యాన్‌ యిమేజ్‌

ఎన్టీయార్‌ ముఖ్యమంత్రి అయిన కొత్తరోజులు ఎంతమందికి గుర్తున్నాయో తెలియదు. ఎన్నికల ప్రచారంలోనే ఆయన్ను ఒక మానవాతీతుడిగా చూపించే ప్రయత్నం జరిగింది. కృష్ణుడి వేషంలో శంఖం పూరిస్తూ వున్న కటౌట్‌ ఎన్నికల ప్రచారసభల్లో పెట్టేవారు. 'రా, కదలిరా, తెలుగుదేశం పిలుస్తోంది' అనే నినాదంతో పాటలు, ఉపన్యాసాల కాసెట్లు, భారీ ఎత్తున సినిమాతారలు ప్రచారంలోకి రావడం.. యివన్నీ హోరెత్తిపోయాయి. చైతన్యరథంలో నిరంతర ప్రయాణం చేసి మానవమాత్రుడెవరికీ యిది సాధ్యం కాదు అనిపించారు. ఆ వయసులో ఎన్టీయార్‌ స్టామినా అందరినీ అబ్బురపరిచింది. కాంగ్రెసు వటవృక్షాన్ని కూల్చగల సమర్థుడు యితనొక్కడే అని ప్రజలకు తోచింది. అందుకే రాజకీయాలలో కొత్తగా వచ్చిన యువకులను అభ్యర్థులుగా నిలబెట్టినా వారు దిగ్గజాల వంటి కాంగ్రెసు నాయకులను మట్టి కరిపించారు. రాజకీయ విశ్లేషకులు ఎన్టీయార్‌ మహా అయితే 100 సీట్లు గెలిచి ప్రతిపక్ష నాయకుడవుతాడని అంచనా వేశారు. ముఖ్యమంత్రి అయితే నేను యిలా చేస్తాను, అలా చేస్తాను అని ఎన్టీయార్‌ అంటే నవ్వుకున్నారు. కమ్యూనిస్టులు సైతం అలాటి లెక్కలే వేసి, ఎన్టీయార్‌తో పొత్తు కుదుర్చుకోలేదు.

చివరకు ఎన్టీయార్‌ ఘనవిజయం సాధించి, అధికారం చేపట్టారు. అప్పటిదాకా చూసిన కాంగ్రెసు పద్ధతులకు సుదూరంగా పయనించారు. బహిరంగసభలో ప్రమాణస్వీకారం దగ్గర్నుంచి అన్నీ సంచలనమే. గెలిచినవారు సన్మానాలు చేయించుకోకూడదనడం, అధికార సమావేశాల్లో తెలుగు భాషలోనే మాట్లాడడం, పోలీసు వందనం స్వీకరించినపుడు సెల్యూట్‌ పెట్టకుండా చేతులు జోడించి నమస్కారం పెట్టడం.. ఒకటా రెండా? ఢిల్లీ వెళ్లినపుడు ఎన్టీయార్‌ తెలుగులోనే మాట్లాడి తెలుగు ఘనత చాటి చెప్పాలని ప్రజల్లో చర్చలు జరిగేవి. 'మరి అక్కడివాళ్లకు అర్థం కాకపోతే..?' అని ఎవరైనా అడిగితే 'వాళ్లే దుబాసీలను ఏర్పాటు చేసుకోవాలి, ఏ చైనా వాడో వస్తో పెట్టుకోరా?' అనేవారు. ఎన్టీయార్‌ సినిమారంగం నుంచి వచ్చారు. సినిమాలకు బయట వున్న ప్రపంచాన్ని చాలా తక్కువ చూశారు. హీరోచిత కార్యాలు తెరపై చేసి, చేసి ఆయనలో తెలియకుండానే ఒక అతివిశ్వాసం ఏర్పడింది - తాను గట్టిగా తలచుకుంటే ఏమైనా జరిగిపోతుందని. పైగా సినీనిర్మాణంలో, ఆయన స్టూడియోలో, పాత్రల విషయంలో ఆయన మాటే చెల్లింది. అందువలన 'ఎక్కడైనా అవినీతి జరిగినట్లు ఒక్క ఫోన్‌ కాల్‌ కొడితే చాలు, అయిదు నిమిషాల్లో వచ్చి వాలతాను' అనే స్టేటుమెంట్లు యిచ్చేశారు, సాధ్యాసాధ్యాలు ఆలోచించకుండా. ఆ తర్వాత కాంగ్రెసు కుళ్లబెట్టిన వ్యవస్థను సరిదిద్దడానికి కంకణం కట్టుకున్నానంటూ ఆకస్మిక తణిఖీలు చేయసాగారు.

ఇక దాంతో ప్రజల్లో అనేక కథలు పుట్టాయి. 'ప్రభుత్వ ఆసుపత్రుల్లో పేషంట్లతో ఎలా వ్యవహరిస్తున్నారో స్వయంగా తెలుసుకోవడానికి ఎన్టీయార్‌ పేషంటుగా నటిస్తూ ఒక ఆసుపత్రికి వెళ్లారట. అయితే ఎన్టీయార్‌ను గుర్తు పట్టని వాళ్లెవరు? 'మళ్లీ సినిమాల్లో వేస్తున్నారా సార్‌? సినిమా పేరేమిటి?' అని అక్కడి నర్సు దగ్గర్నుంచి అందరూ అడిగారట. ఛ, ప్లాను ఫెయిలయిపోయింది అని ఎన్టీయార్‌ విసుక్కున్నారట.' ఈ కథల మాట ఎలా వున్నా ఎన్టీయార్‌ తాను చండశాసనుణ్ని అని, అవినీతి చేసినవారు తన సహచరులే అయినా సహించనని చూపించుకోవడానికి ఒక మంత్రినే ట్రాప్‌ చేసి పట్టించారు. వేరే ఎవరైనా అయితే ఆయన అవినీతికి పాల్పడుతున్నాడని తెలిస్తే హెచ్చరించి వదిలేస్తారు. కానీ యీయన మీడియా ముందు యిదంతా జరిపించి, తాను ఉత్తముణ్నని, అవతలివాడు అధముడని చూపించుకున్నాడు. అలాగే ఎన్నికల్లో నెగ్గిన తర్వాత నల్లపరెడ్డి శ్రీనివాసులు రెడ్డి అనుచరులు ఆయన వారిస్తున్నా ఎడ్లబళ్లపై వూరేగిస్తే యీయన పిలిచి యీ ఆడంబరం ఎందుకంటూ తిట్టారని పేపర్లో వచ్చేట్టు చూశారు. ఎన్టీయార్‌ ఒక్కడే నిప్పు, పార్టీలో తక్కినవాళ్లందరూ గుంటనక్కలు, ఎన్టీయార్‌ మెత్తగా వుంటే కాంగ్రెసువాళ్లలాగే ప్రవర్తిస్తారు అనే సందేశం ప్రజల్లోకి వెళ్లేట్లు చూశారు.

కాంగ్రెసు హయాంలో పనిచేసిన అధికారులందరూ దొంగలే అనే అభిప్రాయం ఆయనలో వుండేది. మరి అప్పటిదాకా నడిచినది కాంగ్రెసు పాలనే. ఎవరికైనా ఒక అధికారితో పడకపోతే వెళ్లి ఎన్టీయార్‌కు చాడీలు చెప్తే చాలు, వెంటనే వేటు వేసేసేవారు. శిక్షించినవాడు ఎన్టీయార్‌ కాబట్టి, అవతలివాడు తప్పకుండా అవినీతిపరుడే అనే ప్రచారం మీడియాలో, ప్రజల్లో జరిగేది. ఈ విధంగా అధికారగణం డీమోరలైజ్‌ అయిపోయి పరిపాలన కుంటుపడింది. కానీ ఎన్టీయార్‌కు అదేమీ పట్టలేదు. తన యిమేజి వెలుగుతోందా లేదా అనే చూసుకున్నారు. పార్టీలో, ప్రభుత్వంలో ఆయన మాటకు ఎదురే లేదు. ఆయన ఎవరినైనా నంది అంటే నంది, పంది అంటే పంది. ప్రభుత్వోద్యోగులు పందికొక్కులు అని ఆయన అంటే వాళ్లు నిజంగా అంతేనన్నమాట. పటేల్‌, పట్వారీ వ్యవస్థను రద్దు చేసేముందు రికార్డులు అవీ స్వాధీనం చేసుకుని మరీ చేయాలి, తొందర పడకూడదు అని ఎవరైనా హితవు చెప్పబోతే వాడు ప్రజాద్రోహి అన్నమాట.

ఇదంతా ఎందుకు గుర్తు వస్తోందంటే ప్రస్తుతం మోదీ కూడా అదే బాటలో నడుస్తున్నారు. ఒంటి చేత్తో భారత్‌ను వెలుగుపథంలో తీసుకుని పోగల మానవాతీతుడు మోదీ అని అనేకమంది నమ్ముతున్నారు. వాళ్లు అలా నమ్మేట్లు పని గట్టుకుని ప్రచారం చేశారు. అమెరికాలో మోదీ భక్తులకు, రాజదీప్‌ సర్దేశాయికి మధ్య ఘర్షణ జరిగిందంటే నాకు ఆశ్చర్యం లేదు. ప్రస్తుతం భారతీయుల్లో అధికశాతం ప్రజలు మోదీపై చిన్న విమర్శ చేసినా సహించే స్థితిలో లేరు. మోదీని కాని, అతని పార్టీని కాని, వాటిలో లోపాలోపాలను కాని నేను విశ్లేషించినా, విమర్శించినా కుప్పలకొద్దీ హేట్‌ మెయిల్స్‌ వచ్చి పడుతున్నాయి. వారికి అతను భారతప్రతిభకు కీర్తిపతాక, హిందూమత పరిరక్షకుడు, చండశాసనుడు, అవినీతిపరుల పాలిట సింహస్వప్నం, సూపర్‌మ్యాన్‌, దేవుడు పంపిన రక్షకుడు.. ఎన్ని విశేషణాలు చెప్పినా యింకా తక్కువే.

ఏ ఒక్క వ్యక్తీ యీ విశాలదేశాన్ని ఒంటి చేత్తో బాగుపరచలేడని, దిశానిర్దేశం మాత్రమే చేయగలడని, చేయవలసినదంతా ప్రజలు, వారికి సన్నిహితంగా వుండే నాయకులు అని వీరు గుర్తించటం లేదు. మోదీకి ఓటేసి జై కొట్టాం కాబట్టి అతనే అన్నీ చేసేస్తాడని గుడ్డిగా నమ్ముతున్నారు. వీళ్లంతా రేపు ఆశాభంగం చెందుతారే అని నా దిగులు. ఉపయెన్నికల ఫలితాలపై విశ్లేషిస్తూ శేఖర్‌ గుప్తా ''ఇండియా టుడే''లో చక్కటి వ్యాసం రాశారు. ''నేను ఒకసారి బుద్ధదేవ్‌ భట్టాచార్యను ఇంటర్వ్యూ చేశాను. 'ఒక కమ్యూనిస్టు ముఖ్యమంత్రిగా వుంటూ ఆర్థిక సంస్కరణలను ఎలా అమలు చేస్తున్నారు' అని అడిగాను. ఆయన కాస్త ఆగి 'మా కమ్యూనిస్టు సిద్ధాంతాలు అమలు చేయడానికి మాదేమీ స్వతంత్ర దేశం కాదు. జాతీయ వ్యవస్థలో భాగంగా, రాజ్యాంగానికి లోబడే పని చేస్తూ మేము మాదైన ముద్ర వేయగలుగుతామంతే.' అన్నాడు. ఈ పాఠాన్ని మోదీ, బిజెపి నేర్చుకోవాలి. వాళ్లు మొత్తం వ్యవస్థను తలకిందులు చేసి తిరగతోడేద్దామంటే కుదరదు. ఉన్న వ్యవస్థలోనే కాస్తకాస్త మార్పు తీసుకురాగలరంతే అని అర్థం చేసుకోవాలి. ప్రజాస్వామ్యంలో ప్రభుత్వాలు మారతాయి కానీ వ్యవస్థ (రెజీమ్‌) మారదు. పార్లమెంటు ఎన్నికలలో వచ్చిన ఘనవిజయంతో దాన్ని హార్డ్‌కోర్‌ హిందూత్వకు ఓటుగా పొరబడిన బిజెపి మొత్తం వ్యవస్థనే మార్చేయగలనని ఆశపెట్టుకుంది. కానీ రాజకీయంగా అది తెచ్చే మార్పుకు ఎలాటి పరిమితులున్నాయో ఉపయెన్నికలు చాటి చెప్పాయి. అభివృద్ధి నినాదానికి వచ్చిన స్పందన లవ్‌ జిహాద్‌కు రాలేదు.'' అన్నాడు.

అవినీతిరహిత భారత్‌ గురించి మోదీ ఎన్ని కబుర్లు చెప్పినా, రాజకీయ అవసరాలు అవినీతితో రాజీపడేట్లు చేస్తాయి. ఎడ్యూరప్పను పార్టీలోకి తీసుకోవడంతోనే అది తెలిసింది. భాగస్వామి పక్షాలే కాదు, బిజెపి నాయకులందరూ పులుకడిగిన ముత్యాలు కారని ఎన్నోసార్లు తేలింది. వ్యవస్థతో రాజీ పడుతూనే పయనం సాగించాలి. అది ఏ మేరకు, ఎంత వేగంగా సాగుతుందనేది వేచి చూడాలి. అవినీతి సహించను అంటూ ఎన్టీయార్‌ చెలరేగిపోతే ఆయన పార్టీ ఎమ్మెల్యేలే తిరుగుబాటు చేసి దింపేశారు. నాదెండ్ల చేసిన తిరుగుబాటు విఫలం కాగా, చంద్రబాబు చేసిన తిరుగుబాటు సఫలమైంది. ఎన్టీయార్‌కు రాజకీయాలు కొత్త కాబట్టి అలా జరిగింది. మోదీ చిన్నప్పటినుండి రాజకీయాల్లో ఆరితేరిన దిట్ట, అలా జరగనీయడు. ప్రస్తుతం తన యిమేజి బిల్డప్‌ పనిలో వున్నాడు.

గతంలో ఇందిరా గాంధీ యిదే పనిలో వుండేది. మీడియాలో, బ్యూరాక్రసీలో వున్న వామపక్ష మేధావులను, యంగ్‌టర్క్‌ల పేరుతో వుండే కాంగ్రెసులోని సోషలిస్టు భావాల యువకులను చేరదీసి వారిచేత తను అభివృద్ధి కాముకురాలిగా, తనను వ్యతిరేకించే మొరార్జీ దేశాయ్‌, కామరాజ్‌, అతుల్య ఘోష్‌, ఎస్‌ కె పాటిల్‌, నిజలింగప్ప (వీరందరినీ కలిపి సిండికేట్‌ అనేవారు) అభివృద్ధి నిరోధకులుగా ప్రచారం చేయించి తను పార్టీని కైవసం చేసుకుంది. వీరందరినీ రాజకీయంగా నిర్మూలించాక తన నిజస్వరూపం చూపించి నియంతగా మారింది. అప్పటిదాకా కాంగ్రెసు పార్టీ అధ్యక్షుడికి కూడా ప్రధానమంత్రికి వున్నంత విలువ వుండేది. ఇందిర హయాం వచ్చాక పార్టీ ప్రభుత్వానికి వూడిగం చేసింది. కొంతకాలం రెండు పదవులూ ఆమెయే నిర్వహించింది. 'ఇందిరే ఇండియా, ఇండియాయే ఇందిర' అనే నినాదం యివ్వనివాడు తనకు, పార్టీకి ద్రోహం చేసినట్లే అనే భావనతో వుండేది. ఇప్పుడు మోదీ 1967 నాటి ఇందిర విధానాలను అవలంబిస్తున్నారు. గుజరాత్‌లో వుండగా మోదీ ఏకచ్ఛత్రాధిపత్యంతో పార్టీని, ప్రభుత్వాన్ని శాసించారు. అధికారులను నమ్మినంతగా యితర మంత్రులను నమ్మలేదు. గుజరాత్‌లో ఏం జరిగినా మోదీ పేరే తీసుకుంటున్నారు తప్ప, వేరే ఎవరి పేరూ పైకి రాలేదు. అమిత్‌ షా ద్వారానే అందర్నీ అదుపులో పెట్టారు.

ఇప్పుడు ఢిల్లీకి వచ్చాక అదే ఫార్ములా వుపయోగిస్తున్నారు. ప్రభుత్వంలో ఏ మంత్రి తన శాఖలో తనకు నచ్చిన అధికారిని వేసుకునే వెసులుబాటు లేదు. పిఎంఓ ఎవరిని చెపితే వాళ్లని తీసుకోవలసినదే. పార్టీలో యితర నాయకులందర్ని స్థాయి దింపేసి, పక్కన పడేశారు. 1990ల్లో పార్టీ ఒక నినాదాన్ని ప్రజల్లోకి తీసుకెళ్లింది - 'భాజపా కే తీన్‌ ధరోహార్‌, అటల్‌, ఆడ్వాణీ, మురళీ మనోహ్‌' అని. ఇప్పుడు ఆ ముగ్గురూ మూలన పడ్డారు. వాజపేయికి ఆరోగ్యం బాగా లేదు, వదిలేయండి. ఆడ్వాణీకి వయసు మీదపడినా శారీరకంగా కాని, మానసికంగా కాని దృఢంగా వున్నారు. కానీ ఆయన్ను, మురళీ మనోహర్‌ జోషిని పార్లమెంటరీ బోర్డు, సెంట్రల్‌ ఎలక్షన్‌ కమిటీ నుండి తప్పించి 'మార్గదర్శక్‌ మండలి' అని కొత్తగా ఏర్పాటు చేసిన మండలిలో చేర్చారు. పార్టీ రాజ్యాంగంలో ఆ మండలికి చోటు లేదు. దానికి అధికారమూ లేదు, చెపితే వినేవాడూ లేడు, వినకపోతే వీళ్లు చేసేదీ లేదు.

ఆడ్వాణీ, వాజపేయి యిద్దరూ జనసంఘ్‌లో పనిచేశారు. జనతా పార్టీలో సహచరులుగా చేశారు. జనతా పార్టీ నుండి బయటకు వచ్చి బిజెపి పార్టీ పెట్టారు. 1984లో 2 సీట్లు మాత్రమే తెచ్చుకుని డీలా పడినప్పుడు ఆడ్వాణీ వాజపేయి నీడలోంచి బయటకు వచ్చి ఆయన ఉదార విధానాలను పక్కకు పెట్టి, ఆరెస్సెస్‌ విధానాలను తలకెత్తుకున్నాడు. 1986లో పార్టీ అధ్యక్షుడై హిందూత్వ విధానాన్ని తీవ్రంగా ముందుకు తీసుకుని వెళ్లాడు. 1990లో రథయాత్ర నిర్వహించడంతో ఆడ్వాణీకి వాజపేయి కంటె ఎక్కువ పాప్యులారిటీ వచ్చింది. అయినా దేశవ్యాప్తంగా వాజపేయికున్న ఆమోదయోగ్యత తనకు లేదని గ్రహించిన ఆడ్వాణీ బిజెపి అధికారంలోకి వస్తే వాజపేయియే ప్రధాని అని ప్రకటించి పార్టీలో చీలిక రాకుండా చూసుకున్నాడు. 1991లో అధ్యక్షుడైన మురళీ మనోహర్‌ జోషిది కూడా ఆడ్వాణీ విధానమే. ఆయనా ఏక్‌తా యాత్ర చేశాడు. అయితే వీళ్లిద్దరూ యిప్పుడు మోదీ రథం కింద నలిగి పచ్చడయ్యారు.

ప్రభుత్వంలో, పార్టీలో తను తప్ప యితర నాయకులందరూ అవినీతిపరులని, పార్టీని, దేశాన్ని వాళ్ల చేతుల్లోకి పోనిస్తే అనర్థం జరుగుతుందనే అభిప్రాయం జనాల్లో కలిగించే ప్రయత్నంలో మోదీ వున్నారు. పార్టీ అధ్యక్షుడిగా తన నమ్మినబంటును తెచ్చి కూర్చోబెట్టారు. అతనికి చట్టపరంగా చిక్కులు వుంటే వాటిని తప్పించారు. అతనికి మేలు చేసిన చీఫ్‌ జస్టిస్‌ పరమశివంను గవర్నరు పదవితో సత్కరించారు. ఇదెక్కడి చోద్యం, యీ అనైతికచర్యను ఎలా సమర్థించుకుంటాం? అని పార్టీలో ఎవరు మొత్తుకున్నా వినలేదు. 'నా యిష్టం' అనే ధోరణే కనబడింది. గవర్నర్లను యిష్టం వచ్చినట్లు మార్చారు. అదేమిటంటే - యుపిఏ చేయలేదా? అనే వాదన. 'అయితే యుపిఏకు చేసిన సత్కారమే మనకూ చేస్తే? ప్రతిపక్షంలో వుండగా మనం చేసిన వాదన వేరు, అధికారంలోకి వచ్చాక చేస్తున్న వాదన వేరు. ఇక కాంగ్రెసుకు, మనకు తేడా ఏముంది?' అని పార్టీలో ఎవరైనా ప్రశ్నించడానికి కూడా వీల్లేకుండా మొత్తం పార్టీని మోదీ-అమిత్‌ తమ గుప్పిట్లో తీసుకుంటున్నారు. ఇలా తీసుకోవడానికి గాను బిజెపి అధినాయకత్వం వుపయోగిస్తున్న ఉపాయం - పుకార్లు. బిజెపిలో తనకు పోటీగా వున్న సంజయ్‌ జోషిని పక్కకు తప్పించడానికి మోదీ యిదే ట్రిక్కు వుపయోగించాడని అందరూ అంటారు. ఆరెస్సెస్‌ నుండి బిజెపిలోకి మోదీతో బాటు వచ్చి ఎదిగిన సంజయ్‌ జోషిపై బ్లూ ఫిల్మ్‌ సిడిలు చలామణీలోకి వచ్చాయి. అవి చూపించి అతన్ని దింపేశారు. తర్వాత అవి బూటకమైనవని తేలింది. కానీ అతను యిప్పుడు అనామకుడై పోయాడు.

ప్రస్తుతం షికార్లు చేస్తున్న పుకార్లలో కథనాలు ఏమైనా అవి యిచ్చే సందేశం ఒక్కటే - 'మోదీ ఒక్కడే స్వచ్ఛమైనవాడు. అతను తినడు, యింకోర్ని తిననివ్వడు, అవినీతిపరులను అస్సలు సహించడు, ఎక్కడ ఏ ఆకు కదిలినా, ఏ కరెన్సీ నోటు రెపరెపలాడినా అతనికి తెలిసిపోతుంది. ఖబడ్దార్‌ అనే వార్నింగ్‌ వెళ్లిపోతుంది.' ఈ పుకార్లలో కొన్ని - 1.'హోం మంత్రి కుమారుడు పంకజ్‌ సింగ్‌. మా నాన్నతో చెప్పి మీకు కావలసిన పని చేసిపెడతాను అని చెప్పి అతను ఒక వ్యాపారస్తుడి వద్ద డబ్బు (ఈ మొత్తమెంతో కచ్చితంగా ఎవరూ చెప్పటం లేదు రూ. 50 లక్షల నుండి 5 కోట్ల దాకా ఏదైనా కావచ్చు) తీసుకున్నాడు. ఇంకో వెర్షన్‌ ఏమిటంటే ఢిల్లీలోని పోలీసు ఆఫీసర్లు తమ పోస్టింగులకై అతనికి యీ డబ్బు యిచ్చారు. అంతే, చారచక్షువైన మోదీకి యీ సంగతి తెలిసిపోయింది. రాజ్‌నాథ్‌ సింగ్‌ను పిలిచి నీ కొడుకుని చక్కదిద్దుకో అని వార్నింగ్‌ యిచ్చాడు. ఇంకో కథనం ప్రకారం మోదీ పంకజ్‌ను డైరక్టుగా పిలిచి తండ్రి చెడ్డపేరు తేవద్దు అని చివాట్లు వేసి, నువ్వు పుచ్చుకున్న ప్రతీ పైసా వెనక్కిచ్చేయ్‌ అని హెచ్చరించాడు. ఆ సమయంలో ఆ వ్యాపారస్తులు పక్కగదిలోనే వున్నారు. వాళ్లకు వినబడేట్టే మోదీ చెప్పాడు.'

2. ఎన్టీయార్‌ తన సహచరమంత్రిపై నిఘా పెట్టినట్లే, మోదీ కూడా తన పార్టీ సీనియర్‌ నాయకుడు, అవినీతి ఆరోపణలపై అధ్యక్షపదవిని పోగొట్టుకుని యిప్పుడు అర్బన్‌ డెవలప్‌మెంట్‌ మంత్రిగా వున్న నితిన్‌ గడ్కరీ యింట్లో చాటుగా వినే (బగ్గింగ్‌) పరికరాలను పెట్టించాడు. 3. అరుణ్‌ జైట్లీకి సన్నిహితుడు పెట్రోలియం మంత్రి అయిన ధర్మేంద్ర ప్రధాన్‌ ఒక పారిశ్రామికవేత్తతో కలిసి తాజ్‌ హోటల్‌లో (ఢిల్లీలో అని కొందరు ముంబయిలో అని మరికొందరు అంటున్నారు) టీ/బ్రేక్‌ఫాస్ట్‌/భోజనం సేవిస్తూండగా అంతలో అతని సెల్‌ఫోన్‌ మోగింది. 'తిన్నది చాలు కానీ యిక లే, పద' అని హెచ్చరించింది ఆ గొంతు. దెబ్బకు ధర్మేంద్రుడి పంచేంద్రియాలు చచ్చుబడ్డాయి. మళ్లీ కలుద్దాం అని చెప్పి బయటకు వచ్చేసాడు. 4. కోల్‌, పవర్‌ సహాయమంత్రి పీయూష్‌ గోయల్‌ విదేశాలు వెళ్లి కూతుర్ని చూడబోయాడు. ప్రయాణసన్నాహాల్లో వుండగానే అతనికి కబురు వచ్చింది - తిరుగుళ్లు కట్టిపెట్టి, పని చూసుకో,లేకపోతే లీవు అప్లికేషన్‌తో బాటు రాజీనామా పత్రం కూడా సమర్పించు' అని. 5. రామ్‌ విలాస్‌ పాశ్వాన్‌కు హెచ్చరిక వెళ్లింది, 'మీ అబ్బాయి చిరాగ్‌ వ్యవహారం బాగాలేదు, చక్కదిద్దుకో' అని.' 6. ఇన్ఫర్మేషన్‌ మంత్రి ప్రకాశ్‌ జావడేకర్‌ కెన్యాలో సమావేశానికి వెళుతూ జీన్స్‌, టీషర్టు వేసుకుని ఎయిర్‌పోర్టుకి వెళుతూంటే ఫోన్‌ వచ్చింది 'మన భారతీయ సంస్కృతి మర్చిపోకు. ఇంటికి తిరిగి వెళ్లి యీ బట్టలు మార్చుకుని కుర్తా పైజమా వేసుకో' అని. 7. హోం శాఖ సహాయమంత్రి కిరెన్‌ రిజ్జూ పదవీస్వీకారం చేసిన తర్వాత గువాహటి వెళ్లాడు. అక్కడ దిగగానే సెల్‌ఫోన్‌ మోగింది. ''మీరు ఊరు విడిచి వెళదామనుకున్నపుడు పిఎంఓకు చెప్పి వెళ్లడం మర్యాద'' అని గుర్తు చేసింది.

వీటిలో వాస్తవాల మాట ఎలా వున్నా వీళ్లంతా బాధ్యతారాహిత్యంగా ప్రవర్తిస్తున్నారనీ, మోదీ లేకపోతే వీళ్ల చేతిలో దేశం భ్రష్టు పట్టిపోయిందని అందరూ నమ్మేట్లుగా ప్రచారం సాగిపోతోంది. టీవీ యింటర్వ్యూల్లో వీటి గురించి నాయకులను అడగసాగారు. తన యింట్లో ఏ బగ్గింగ్‌ ఎక్విప్‌మెంట్‌ దొరకలేదని నితిన్‌ చెప్పుకోవలసి వచ్చింది. జీన్స్‌ వేసుకోవద్దని తనకెవరూ చెప్పలేదని ప్రకాశ్‌ చెప్పుకోవలసి వచ్చింది. ఇక రాజ్‌నాథ్‌ విషయంలో పదిహేను రోజుల్లో అయితే పుకారు మరింత బలపడి, దేశమంతా చక్కర్లు కొట్టి, రాజ్‌నాథ్‌కున్న క్లీన్‌ యిమేజిని చెడగొట్టసాగింది. మధ్యలో హెల్త్‌ చెకప్‌కై రాజ్‌నాథ్‌ ఆసుపత్రిలో చేరితే 'అదిగో మోదీకి తెలిసిపోయిందని భయపడి రాజ్‌నాథ్‌కు హార్ట్‌ ఎటాక్‌ వచ్చింద'న్నారు. పంకజ్‌ యుపి ఉపయెన్నికలలో టిక్కెట్టు నిరాకరించడానికి కూడా యిదే కారణం అన్నారు. ఇక రాజ్‌నాథ్‌కు ఒళ్లు మండిపోయి, మోదీ, షాల వద్దకు వెళ్లి యింటెలిజెన్సు వారి చేత దర్యాప్తు చేయించమని కోరేటంత వరకు వచ్చింది. చివరకు పిఎంఓ, అమిత్‌ షా యీ పుకారును ఖండించారు. 'ఎవరో కావాలని పుట్టిస్తున్న అబద్ధాలివి, ప్రభుత్వం యిమేజి చెడగొట్టడానికి చేసిన ప్రయత్నాలు' అన్నారు వాళ్లు. ఖండనలను ఎందరు నమ్మారో తెలియదు కానీ జరగవలసిన డామేజి జరిగిపోయింది కదా.

నితిన్‌ గడ్కరీ విషయంలో పుకారు మరో రకమైన కథనం బయటకు వచ్చింది. దీని ప్రకారం - తన యింట్లో జరుగుతున్న బగ్గింగ్‌ గురించి నితిన్‌ ఆరెస్సెస్‌ అధినేత మోహన్‌ భాగవత్‌ వద్ద వాపోయాడు. 'నా మీదే కాదు, యిద్దరు సీనియర్‌ మంత్రుల మీద, పార్టీలోని ముఖ్య నాయకుల మీద కూడా యీ రకమైన నిఘా వేసి వుంచారు' అని చెప్పాడు. అంతా విని భాగవత్‌ 'దీని గురించి పత్రికల్లో కథనాలు వస్తే మాత్రం అలాటిది ఏమీ లేదని నువ్వే కాదు, ఆ యిద్దరు మంత్రులు కూడా చెప్పాలని నా మాటగా వాళ్లకు చెప్పు. ఇన్నాళ్లకు పార్టీ అధికారంలోకి వచ్చింది. నాయకుల్లో ఒకరిపై మరొకరికి నమ్మకం లేదని బయటకు పొక్కిందంటే ప్రతిష్ట అడుగంటుతుంది. త్వరలో రాబోయే అసెంబ్లీ ఎన్నికలలో దెబ్బ తింటాం.' అని చెప్పారు. దీని తర్వాత అనుకున్నట్టుగానే పత్రికలో కథనం వచ్చింది. అలాటిది ఏదీ దొరకలేదు అని నితిన్‌ అంటూండగానే 'దొరికింది, కానీ అది అమెరికా పెట్టింది' అన్నాడు సెన్సేషనలిజం మీదనే బతికే సుబ్రహ్మణ్యస్వామి. ఓ యింటెలిజెన్సు అధికారిని దీని విషయమై అడిగితే 'అమెరికావాళ్లు తలచుకోవాలే కానీ యిలాటివి వాళ్ల కెందుకు? ఫర్లాంగు దూరంలో వున్న సెల్‌ఫోన్‌ కూడా క్లోన్‌ చేయగల సరంజామా వాళ్లకుంది' అన్నాడట.

ఆరెస్సెస్‌ యీ ప్రభుత్వాన్ని కాపాడుకుందామని చూస్తూనే మోదీ-అమిత్‌ మొత్తం డామినేట్‌ చేయడం పట్ల అసంతృప్తిగా వుంది. మోదీ, ఆరెస్సెస్‌ల మధ్య సఖ్యత గుజరాత్‌ ఎసెంబ్లీ ఎన్నికలలో కూడా అంతగా లేదని, యీ సారి ఎన్నికలలోనే అతనికి దన్నుగా నిలిచిందని అందరికీ తెలుసు. వాజపేయి హయాంలో పిఎంఓపై ఆరెస్సెస్‌కు పట్టు వుండేది. ఇప్పుడు అది పోయింది. అమిత్‌ పార్టీ అధ్యక్షుడవుతూనే మధ్యప్రదేశ్‌, ఛత్తీస్‌గఢ్‌, తమిళనాడు, అసాంలలో పార్టీ అధ్యక్షులను మార్చేశాడు. ఆరెస్సెస్‌ నాయకులు మొహం చిట్లించినా అవినీతిపరుడిగా ముద్రపడిన ఎడ్యూరప్పను పార్టీలోకి తీసుకున్నాడు. ఇదంతా మోదీ ఆదేశాల మేరకే జరుగుతోందని అందరికీ తెలుసు. జాతీయ కౌన్సిల్‌లో మోదీ మాట్లాడుతూ అమిత్‌ను 'మ్యాన్‌ ఆఫ్‌ ద మ్యాచ్‌'గా అభివర్ణించాడు. 'గుజరాత్‌లో ప్రారంభమైన మా భాగస్వామ్యం వలననే యిక్కడ విజయం సిద్ధించింది' అన్నాడు.

ఆరెస్సెస్‌ ఆలోచనాధోరణి దీనికి విరుద్ధంగా వుంది. యుపిఏ అవినీతికి వ్యతిరేకంగా ప్రారంభమైన అన్నా హజారే వుద్యమంలో తాము పాలు పంచుకుని, కాంగ్రెసు అవినీతిని అందరి దృష్టికీ తేవడం చేతనే దానికి ప్రత్యామ్నాయంగా బిజెపి ఎదిగిందని, ఆ విషయాన్ని విస్మరించకూడదని దాని అభిప్రాయం. మోహన్‌ భాగవత్‌ రక్షాబంధన్‌ కార్యక్రమంలో మాట్లాడుతూ ''కొందరు పార్టీ కారణంగానే యీ విజయం సిద్ధించిందంటున్నారు. మరి కొందరు వ్యక్తుల కారణంగా సిద్ధించిందంటున్నారు. ఈ పార్టీ, యీ వ్యక్తులు యింతకుముందు కూడా వున్నారు. అప్పుడెందుకు గెలవలేకపోయారట? జరిగినదేమిటంటే సామాన్యప్రజలు మార్పు కోరుకున్నారు. మార్పు తెచ్చుకున్నారు.'' అన్నారు.

'మార్పు ఎలా వస్తానేం, మోదీ అసాధ్యుడు, సహచరుల అవినీతే కాదు, అసమర్థత కూడా సహించడు' అని ప్రజలు అనుకోవాలి అనే లక్ష్యంతోనే వ్యవహారాలు నడుస్తున్నాయి. రోజూ పొద్దున్నే 8.30 కల్లా మోదీ ఆఫీసుకి వచ్చేస్తాడు. ఆ పాటికి సీనియర్‌ ఆఫీసర్లందరూ అక్కడ వుండాల్సిందే. ఆ తర్వాత పిఎంఓ నుండి మంత్రుల ఆఫీసులకు ఫోన్‌లు వెళ్తున్నాయట. వాళ్ల సెల్‌ఫోన్లకు కాదు. ఆఫీసులోని ల్యాండ్‌లైన్‌కు. అక్కడ ఎవరైనా ఎత్తకపోయినా, ఎత్తిన అసిస్టెంటు ఆఫీసరు యింకా రాకపోయినా దాని అర్థం - ఆఫీసరు ఆ టైముకి రాలేదు, అంటే మంత్రిగారు కూడా రాలేదు. ఎవరైనా అసిస్టెంటు ఫోన్‌ తీస్తే 'ఆ ఆఫీసరు రాగానే పిఎంఓకు ఫోన్‌ చేయమని చెప్పండి' అని పెట్టేస్తారంతే. మంత్రుల విషయంలో ల్యాండ్‌లైన్లకు చేయడం లేదు సెల్‌ఫోన్‌కే చేస్తున్నారు. కానీ దాని ద్వారా తాము ఎక్కడున్నామో యీజీగా కనుక్కోగలమన్న ఫీలింగ్‌ వాళ్లను అనీజీ చేస్తోంది.

మన్‌మోహన్‌ సింగ్‌ కూడా త్వరగానే ఆఫీసుకి వచ్చేవారు కానీ తన పెర్శనల్‌ స్టాఫ్‌ తప్ప తక్కినవారు కూడా అదే టైముకి రావాలని అనుకునేవారు కాదుట. ఇద్దరితోనూ పనిచేసిన ఒక అధికారి మాటల్లో ''మన్‌మోహన్‌ అధికారాన్ని డెలిగేట్‌ చేసేవారు కానీ బాధ్యతను కాదు. మోదీ బాధ్యతను డెలిగేట్‌ చేస్తారు. అధికారం ఆయన దగ్గరే వుంటుంది. ప్రతి మంత్రి ప్రజలకు డైరక్టుగా బాధ్యుడు కావాలని మన్‌మోహన్‌ ఆలోచన. మోదీ ఉద్దేశంలో ప్రతి మంత్రి తనకు బాధ్యుడై వుండాలి, తను ప్రజలకు బాధ్యుడై వుండాలి.'' సమావేశాల్లో కూడా మోదీ హెడ్‌మాస్టర్‌లో వేదిక మీద కుర్చీలో కూర్చుంటే శ్రోతలు చేతుల్లేని కుర్చీల్లో కూర్చుంటున్నారు. ముందుకు ఆనడానికి డెస్క్‌లు కూడా లేవు. బడిపిల్లల్లా బుద్ధిగా కూర్చోవాలంతే. మంత్రిత్వశాఖలు ప్రెస్‌ రిలీజ్‌లు విడుదల చేయవచ్చు కానీ మంత్రులు ప్రెస్‌ కాన్ఫరెన్సు పెట్టడం మోదీకి యిష్టం వుండదట. మొన్న ఉపాధ్యాయదినం నాడు మోదీ స్కూలు పిల్లలలందరినీ ఉద్దేశించి మాట్లాడారు. ఇకపై ఆకాశవాణి ద్వారా ప్రతివారం ప్రజలతో ముఖాముఖీ నెరపుతారట. ఏ మంత్రిత్వశాఖకు చెందిన వ్యవహారమైనా సరే, మోదీయే జవాబు చెప్తారన్నమాట.

స్వాతంత్య్ర దినోత్సవం నాడు తొంభై కోట్ల మంది సెల్‌ఫోన్‌ వాడకందారులకు ప్రధానమంత్రి నుండి డైరక్టుగా శుభాకాంక్షలు ఎస్సెమ్మెస్‌ రూపంలో అందాయి, హోం మంత్రి నుండి కాదు. 50,000 ఢిల్లీ పోలీసులకు మరో సందేశం. జనధన్‌ యోజనా ప్రవేశపెట్టినపుడు మోదీ నుంచి దేశంలోని యావన్మంది ఆఫీసర్లకు మోదీ నుండి ఈమెయిల్‌. ఆర్థికమంత్రి నుండి కాదు. మోదీ-ప్రజలు, బస్‌, మధ్యలో యింకెవ్వరూ అక్కరలేదు. నియంతలు తయారయ్యే విధానం యిదే. మన సువిశాల భారతదేశంలో, దశాబ్దాలుగా నెలకొన్న ప్రజాస్వామ్యంలో, విభిన్న ప్రభావాలకు లోనయ్యే వివిధ రాష్ట్రాలను ఒకే వ్యక్తి, ఒకే పార్టీ తన అధీనంలోకి తెచ్చుకోవడం మహా కష్టం. అప్పుడప్పుడు హవా వీస్తూ వుంటుంది. అంతలోనే మందగిస్తుంది. ఇది తెలిసి కూడా సూపర్‌మ్యాన్‌ యిమేజి కోసం మోదీ తాపత్రయపడుతున్నారు. ఎన్టీయార్‌ ఉదాహరణతో మొదలుపెట్టాను కాబట్టి, ఆయనతోనే ముగించాలి. విజేతగా ప్రారంభమైన ఎన్టీయార్‌ రాజకీయజీవితం పరాజయభారంతో ముగిసింది. తన కుటుంబీకులే వెన్నుపోటు పొడవగా, తను నిలబెట్టిన అగస్త్యభ్రాతలు పాదరక్షలు విసరగా, ఏ ఆత్మాభిమానం నినాదంతో అందర్నీ ఆకట్టుకున్నారో, అదే ఆత్మాభిమానంతో కుమిలి, ఆభిజాత్యం గాయపడి, రోషంతో విషాదనాయకుడిగా జీవితం ముగించవలసి వచ్చింది. చరిత్ర పాఠాలు చెపుతూనే వుంటుంది. మనం నేర్చుకోవాలంతే! (సమాప్తం) - ఎమ్బీయస్‌ ప్రసాద్‌ (సెప్టెంబరు 2014)

**...**